
Skiriu savo motinai ir tėvui, 
ir Jimmi Rahmanui 


Praeitis yra prologas. 


Williamas Shakespeare'as, Audra, II veiksmas, I scena' 


* Siekiant kontekstinio tikslumo, pasirinktas laisvas vertimas. (Čia ir toliau - vert. past.) 

Vertėjos pastaba 


Tarmės - apskritai vienas didžiausių vertimo galvosūkių, ir vertė- 
jai dažnai priversti ieškoti išradingų sprendimų, kai susiduria su 
tarmybėmis grožinėje literatūroje. Šiame romane kiekvienas vei- 
kėjas kalba tarme, atitinkančia jo etninę kilmę ir socialinę padėtį. 
Tačiau tai - ne stilistinis prieskonis, o būtina raiškos priemonė 
vienai iš pagrindinių romano temų: įvairių konkrečių kultūrų su- 
gyvenimui tarpusavyje konkrečiomis aplinkybėmis ir britiškosios 
daugiatautės tapatybės skerspjūviui. Todėl niekaip ranka nekilo 
priversti jamaikiečių kalbėti žemaitiškai, o koknių - dzūkiškai. 
Tad visus dialogus verčiau bendrine lietuvių kalba, tik retsykiais 
juos paspalvindama nenormine leksika ar kokia nors archajiškai 
skambančia konstrukcija. Suprantu, kad vertimas dėl to skurdes- 
nis, tačiau jis bent jau neiškraipytas. G. G. 


Arčis 
1974, 1945 


Šiandien man kiekviena smulkmena kažkodėl atrodo nepaprastai 

svarbi, ir kai jūs sakot „nuo manęs niekas nepriklauso“, man tai skamba 
šventvagiškai. Niekad negali žinoti - kaip čia geriau pasakius? - nuo kokio 
padaryto ar nepadaryto veiksmo priklausys visa ateitis. 


E. M. Fortser Kur nedrįsta žengti angelai 


* Cituojama iš: E. M. Forster, Kur nedrįsta žengti angelai; Kelias į Indiją, vertė P. Gasiulis, Vil- 


nius: Vaga, 2000. 


1. Keistos antrosios Arčio Džounso vedybos 
vedybos 


Ankstyvas rytas šimtmečio pabaigoje, Kriklvudo Brodvėjus. 1975 
metų sausio 1 diena, 06.27 val. ryto Alfredas Arčibaldas Džoun- 
sas, apsitaisęs velvetu, sėdėjo išmetamųjų dūmų prirūkusiame 
„Cavalier Musketeer Estate“, veidu įsikniaubęs į vairą, tikėdama- 
sis, kad bausmė laukia nepernelyg nuožmi. Jis kniūpsčias gulėjo 
kryžiumi, atvėpusiu žandikauliu, išskėtęs į šalis rankas lyg koks 
puolęs angelas; sugniaužtuose kumščiuose jis laikė medalius už 
karo tarnybą (kairiajame) ir santuokos liudijimą (dešiniajame), 
nes savo klaidas nusprendė išsinešti su savim. Jam akyse mirgėjo 
mažas žalias žiburėlis, rodantis posūkį į dešinę, kur jis pasiryžo 
niekada nepasukti. Taip jis nusiteikė. Taip pasirengė. Jis metė mo- 
netą ir griežtai laikėsi jos ištarmės. Tai buvo apgalvota savižudybė. 
Tai netgi buvo Naujųjų metų pasiryžimas. 

Bet kai kvėpavimas apsunko ir aptemo akyse, Arčis vis dar 
suvokė, kad Kriklvudo Brodvėjus atrodys keistai. Keistai pirma- 
jam Žmogui, pro priekinį langą pastebėsiančiam jo sukniubusį 
kūną, keistai policininkams, kurie rašys ataskaitą, vietos Žžurna- 
listui, iškviestam parašyti penkiasdešimties žodžių, giminaičiams, 
kurie tuos žodžius skaitys. Įsispraudęs tarp visagalio betoninio 
kino teatro viename gale ir milžiniškos sankryžos kitame, Krikl- 
vudas buvo visai niekam tikusi vieta. Čia žmonės neužsukdavo 
numirti. Jie čia užsukdavo keliaudami kur nors kitur A41 keliu. 
Bet Arčis Džounsas nenorėjo mirti malonioje, nuošalioje giraitėje 
ar ant skardžio krašto, apžėlusio švelniais viržiais. Arčio nuomo- 
ne, kaimiečiai turi mirti kaime, o miestiečiai - mieste. Taip pri- 
klauso. Mirė taip, kaip gyveno ir panašiai. Tad Arčibaldui buvo 
logiška mirti šioje bjaurioje miesto gatvėje, kur gyvenimas jį, vie- 
nišą sulaukusį keturiasdešimt septynerių metų, nubloškė į vieno 

kambario butuką virš visų pamirštos bulvyčių užkandinės. Jis ne- 
buvo linkęs kurti sudėtingų planų - rašyti atsisveikinimo laiškų ir 
nurodymų laidotuvėms, - visai neturėjo prabangių polinkių. Tik 
norėjo trupučio tylos, trupučio ša, kad galėtų susikaupti. Palaukė, 
kol pasidarė visiškai tylu ir ramu, lyg tuščioje klausykloje ar sme- 
genyse akimirką tarp minties ir ištarto žodžio. Jis norėjo mirti, kol 
parduotuvės neatsidarė. 

Virš galvos nuo kažkokios neregimos laktos pakilo vietinės 
skraidančios žiurkės, nusklendė ir, regis, ėmė sukti ratus aplink 
Arčio mašinos stogą - bet paskutinę akimirką įspūdingai apsi- 
gręžė, visos kaip viena, elegantiškai it suktai mestas kamuoliukas, 
ir nusileido ant „Hussein-Ishmael“, garsiosios halal' skerdyklos. 
Arčis nebeturėjo jėgų tuo piktintis, bet viduje šiltai šypsodama- 
sis stebėjo, kaip jos atsikratė savo turinio ir baltas sienas aptaškė 
violetu. Jis stebėjo, kaip jos tiesia smalsias paukščių galvas virš 
„Hussein-Ishmael“ griovio, stebėjo, kaip jos stebi lėtai ir užtikrin- 
tai srūvantį kraują iš negyvų padarų - vištų, karvių, avių, - lyg 
paltai sukabintų ant kablių aplink mėsinę. Nelaimingieji. Šitie ba- 
landžiai uoste užuosdavo Nelaiminguosius, tad Arčį jie aplenkė. 
Nes nors jis to dar nežinojo, nepaisant dulkių siurblio žarnos, gu- 
linčios ant keleivio sėdynės ir pumpuojančios išmetamąsias dujas 
į jo plaučius, tą rytą jį lydėjo sėkmė. Plonytis sėkmės luobelis den- 
gė jį lyg ryto rasa. Kol jo sąmonė tai temo, tai švito, planetų padė- 
tis, sferų muzika, perregimų drugio meškutės sparnų plevenimas 
Centrinėje Afrikoje ir dar visokiausi dalykai, kurie verčia Pasaulį 
Suktis, nusprendė, kad atėjo metas suteikti Arčiui dar vieną progą. 
Kažkur kažkaip kažkas nusprendė, kad jis liks gyvas. 


„Hussein-Ishmael“ priklausė Mo Huseinui Išmaeliui, stambiam 
kaip bulius žmogui su plaukais, kurie kildavo ir leisdavosi kaip 


* Arabiškai pažodžiui „legalu, leistina“, t. y. pagal religinius priesakus visi musulmonams 
leidžiami mintys, veiksmai ir objektai. 

pasišiaušusi devintojo dešimtmečio, o paskui - kaip priekyje už- 
riesta rokenrolo gerbėjo šukuosena. Mo buvo įsitikinęs, kad ba- 
landžių klausimu reikia kapstytis iki problemos šaknų: ne išmatų, 
o pačių balandžių. Šūdas nėra šūdas (kartojo Mo lyg mantrą), ba- 


landis yra šūdas. Tad rytas, kai vos nemirė Arčis, prasidėjo kaip 
kiekvienas rytas „Hussein-Ishmael“: Mo išvirtusiu pilvu atsirėmė 
į palangę, persisvėrė ir ėmė mojuoti mėsos kapokle, mėgindamas 
sulaikyti varvantį violetinį srautą. 

- Dinkit! Lauk iš čia, jūs šikaliai! Jėga! ŠEŠI! 

Iš esmės tai buvo kriketas - anglų žaidimas, prisitaikytas 
emigranto, ir vienu smūgiu daugiausia galėjai kliudyti šešis ba- 
landžius. 

- Varinai! - sušuko Mo į gatvę, pergalingai iškėlęs kruviną 
kapoklę. - Dabar tu smūgiuoji. Pasirengęs? 

Ant šaligatvio po juo stovėjo Varinas - baisiai nutukęs indų 
berniukas, neapgalvotai atsiųstas įgyti darbo patirties iš artimiau- 
sios mokyklos, pakėlęs akis, jis priminė didelį graudų riebų tašką 
po Mo klaustuku. Varino pareiga būdavo užsiropšti kopėčiomis 
ir surinkti supjaustytų balandžių kąsnelius į nedidelį „Kwik Save“ 
maišelį, jį užrišti ir išmesti į šiukšliadėžę kitame gatvės gale. 

- Nagi, pone Rubuili, - sušuko kažkas iš Mo virtuvės, kas 
žodis baksnodamas Varinui į pasturgalį šluotos kotu. - Nešk-sa- 
vo-storą-indo-subinę-viršun-Drambliuk-ir-parnešk-=mums-tos- 
balandžių-košės. 

Mo nusibraukė nuo kaktos prakaitą, prunkštelėjo ir apsidai- 
rė po Kriklvudą, apžiūrinėdamas išmestus krėslus ir kilimų atrai- 
žas, vietos girtuoklių pasisėdėjimų lauke vietas; žaidimo automatų 
salonus, purvinus šaukštus ir mini taksi - viskas apšikta. Vieną 
dieną, manėsi Mo, Kriklvudas ir jo gyventojai turės iš širdies jam 
dėkoti už kasdienes žudynes; vieną dieną jokiam vyrui, moteriai 
ar vaikui gatvėje daugiau neteks maišyti vienos dalies skalbiklio 
su keturiomis dalimis acto ir šveisti iš dangaus krentančio mėšlo. 
Šūdas nėra šūdas, iškilmingai pakartojo jis, balandis yra šūdas. Mo 
vienintelis bendruomenėje tai suprato. Jį apėmė tiesiog dzeniška 

ramybė - gera valia visiems žmonėms, - tačiau staiga pastebėjo 
Arčio mašiną. 

- Aršadai! 

Iš mėsinės išėjo įtartinas perkaręs vyrutis su ūsais lyg dvi- 
račio vairas, apsirengęs keturiais skirtingais rudos spalvos pusto- 
niais, kruvinomis rankomis. 

- Aršadai! - vos tvardėsi Mo, besdamas pirštu mašinos pu- 
sėn. - Vaikine, daugiau neprašysiu. 

- Taip, abba'? - atsakė Aršadas, mindžikuodamas vietoje. 

— Kas čia per velnias? Kas čia dabar? 6.30 atvažiuoja tiekė- 
jas. 6.30 čia bus penkiolika negyvų karvių. Jas reikės privežti iš 
kitos pusės. Toks mano darbas. Supranti? Atvažiuoja mėsa. Taigi, 
aš nesuprantu... - Mo nutaisė nekaltai sutrikusį veidą. - Maniau, 
kad čia aiškiai parašyta: „Privažiavimas tiekėjams“, - jis paro- 
dė seną medinę dėžę su užrašu VISOMIS DIENOMIS VISOMS 
TRANSPORTO PRIEMONĖMS SUSTOTI DRAUDŽIAMA. - 
Kas neaišku? 

- Nežinau, abba. 

— Tu mano sūnus, Aršadai. Čia dirbi ne tam, kad nežino- 
tum. Jis čia dirba tam, kad nežinotų, - Mo ištiesė ranką ir taip 
šniojo per pakaušį Varinui, tarsi lyno akrobatas žingsniuojančiam 
pavojingu grioviu, kad vaikinas kone nugriuvo, - o tu dirbi tam, 
kad viską žinotum. Kad apdorotum informaciją. Kad apšviestum 
didžiąją nepaaiškinamos kūrėjo visatos tamsą. 

- Abba? 

- Išsiaiškink, ką jis čia veikia, ir nuvyk šalin. 

Mo dingo nuo lango. Po minutės Aršadas grįžo, viską išsi- 
aiškinęs. 

- Abba. 

Mo galva kyštelėjo pro langą lyg įnirtusi šveicariško laikro- 
džio gegutė. 


* Daugeliu Indijos kalbų „tėvas“. 

- Jis nuodijasi, abba. 

- Ką? 

Aršadas gūžtelėjo pečiais. 

— Aš šūktelėjau pro mašinos langelį ir liepiau jam nešdintis, 
o jis sako: „Atstok, aš nuodijuosi.“ Tai va. 

— Prie mano durų tai jau niekas nesinuodys, - užsiuto Mo, 
lėkdamas laiptais. - Tam neturime licencijos. 

Išėjęs į gatvę, Mo prisiartino prie Arčio mašinos, ištraukė 
rankšluosčius, kuriais buvo užkimštas tarpas vairuotojo lange, ir 
laukine įnirtusio buliaus jėga nuspaudė jį penkis colius žemyn. 

— Ar girdi, tamsta? Mes neturime licencijos savižudybėms. 
Mūsų įstaiga halal. Kosher, supranti? Jei nori čia numirti, drau- 
guži, bijau, kad pirma turėčiau kruopščiai nuleisti tau kraują. 


Arčis vargais negalais pakėlė galvą nuo vairo. Akimirką nuo tada, 
kai prieš akis išryškėjo prakaituotas nutukęs rudaodis Elvis, iki 
tada, kai suprato esąs dar gyvas, jį aplankė šioks toks nušvitimas. 
Jam toptelėjo, kad pirmą sykį nuo gimimo Gyvenimas Arčiui 
Džounsui pasakė Taip. Ne šiaip sau „Kaip nori“ ar „Na, kad jau 
pradėjai, ką su tavim darysi“, bet griausmingai jam pritarė. Gy- 
venimas nori Arčio. Jis pavydžiai išplėšė jį iš mirties nasrų ir vėl 
priglaudė prie krūtinės. Nors jis nebuvo sėkmingiausias pavyzdys, 
Gyvenimas norėjo Arčio, o Arčis, pats dėl to baisiai nustebęs, no- 
rėjo Gyvenimo. 

Jis tučtuojau nuleido abu langus ir ėmė visais plaučiais 
siurbti deguonį. Gaikčiodamas jis širdingai dėkojo Mo, skruos- 
tais plūdo ašaros, o rankos mėšlungiškai gniaužė Mo prijuostę. 

- Gerai, gerai, - pasakė mėsininkas, vaduodamasis iš Arčio 
pirštų ir nusibraukdamas prijuostę, - važiuok sau. Man atveš mė- 
sos. Mano darbas - nuleisti kraują. O ne teikti psichologinę pagal- 
bą. Tau reikia į Vienatvės gatvę, o čia - Kriklvudo. 

Arčis, dar vis springdamas ir dėkodamas, apgręžė mašiną, 
pasitraukė nuo šaligatvio ir pasuko dešinėn. 

Arčis Džounsas mėgino žudytis, nes jo žmona Ofelija, italė vio- 
letinėmis akimis ir su nežymiais ūsiukais, neseniai jį paliko. Bet 
Naujųjų metų rytą dulkių siurblio žarną jis apžiojo ne iš meilės jai. 
Greičiau dėl to, kad gyveno su ja taip ilgai jos nemylėdamas. Vedęs 
Arčis pasijuto lyg nusipirkęs batus, parsinešęs juos namo ir tada 
supratęs, kad jie netinka. Dėl vaizdo jis juos pakentė. O paskui 
staiga, po trisdešimties metų, batai ėmė ir išėjo iš namų. Ji išėjo. 
Trisdešimt metų. 


Kiek jis prisiminė, jie susipažino gražiai, kaip visi. Pirmąjį 1946 
metų pavasarį jis iš karo tamsos įrėpliojo į Florencijos kavinę, kur 
jį aptarnavusi padavėja švietė lyg saulė: Ofelija Diadžilo, apsiren- 
gusi geltonai, nešdama jam kapučino kavą su putele, spinduliavo 
šiluma ir aistros pažadais. Jie apžlibo lyg arkliai. Ji nežinojo, kad 
moterys Arčio gyvenime niekada nesulaukdavo dienos šviesos; 
kad kažkur širdyje jis jų nemėgo, jomis nepasitikėjo ir įstengė jas 
mylėti tik tada, jeigu jos dėvėdavo aureoles. Arčiui niekas nesakė, 
kad Diadžilo giminės medyje tūno dvi isteriškos tetos, dėdulė, ku- 
ris kalbasi su baklažanais, ir pusbrolis, dėvintis drabužius priekiu 
į užpakalį. Tad jie susituokė ir grįžo į Angliją, kur ji greitai suprato 
klydusi, jis greitai išvarė ją iš proto, ir aureolė buvo nušveista į pa- 
lėpę kaupti dulkių su kitais rakandais ir sulūžusiais virtuvės prie- 
taisais, kuriuos Arčis žadėjo kada nors sutaisyti. Tarp tų rakandų 
buvo dulkių siurblys. 


Antrosios Kalėdų dienos rytą, šešios dienos prieš tai, kai sustojo 
prie Mo halal skerdyklos, Arčis grįžo į sudurtinį namą Hendone, 
ieškodamas to siurblio. Jis jau ketvirtą sykį per keturias dienas 
brazdinosi į palėpę, nešiodamas santuokos atliekas į naująjį butą, 
o dulkių siurblys buvo vienas iš paskutinių atsiimtų daiktų - vie- 
nas labiausiai sulūžusių, bjauriausių, tokių, kurių reikalauji iš gry- 

nos pagiežos, nes praradai namą. Štai kas yra skyrybos: kai imi 
daiktus, kurių tau nebereikia, iš žmonių, kurių nebemyjli. 

— Ir vėl jūs, - pasakė ispanė tarnaitė, atidariusi duris, Santa 
Marija ar Marija Santa, ar kuo ji ten vardu. - Pons Džounsai, ko 
dar? Virtuvės kriauklės, si? 

- Siurblio, - niūriai atsakė Arčis. - Dulkių siurblio. 

Ji prisimerkė ir spjovė ant kilimėlio prie durų, vos keli coliai 
nuo jo batų. 

— Užeikite, senor. 

Namuose susibūrė visi, kas jo nekentė. Be tarnaitės, jam dar 
teko iškęsti Ofelijos giminaičius, jos psichikos sveikatos slaugę, 
moterį iš rūpybos ir, žinoma, pačią Ofeliją, susirangiusią šito be- 
protnamio branduolyje į kamuoliuką ant sofos ir bliaunančią į bu- 
telį „Baileys“. Kol prasibrovė pro priešo linijas, užtruko valandą 
ir ketvirtį - ir dėl ko? Dėl sugedusio dulkių siurblio, prieš kelis 
mėnesius išmesto, nes jis nusprendė elgtis priešingai, negu visi 
dulkių siurbliai, - pūsti dulkes, o ne traukti. 

— Pons Džounsai, ko jūs vis ateinat, jeigu jums čia taip blo- 
gai? Turėkit proto. Kam jums jo prireikė? - Tarnaitė sekė paskui 
jį palėpės laiptais, apsiginklavusi kažkokiu valikliu. - Jis sugedęs. 
Jums jo nereikia. Matot? Matot? - Ji įjungė siurblį į šakutės liz- 
dą ir parodė, kad jungiklis neveikia. Arčis ištraukė laidą ir tyliai 
suvyniojo jį aplink siurblį. Jei jis sugedęs, tai jį ir išsiveš. Viskas, 
kas sugedę, priklauso jam. Jis sutaisys kiekvieną prakeiktą lūženą 
šituose namuose, bent jau tam, kad parodytų esąs šio to vertas. 

- Jūs niekam tikęs! - Santa, kaip ją ten, vijosi jį laiptais Že- 
myn. - Jūsų žmonai galvoj negerai, o jūs čia niekais užsiimat! 

Arčis priglaudė siurblį prie krūtinės ir nusinešė į žmonių pil- 
ną svetainę, kur, su priekaištu stebimas kelių porų akių, išsitraukė 
įrankių dėžę ir ėmė jį taisyti. 

- Tik pažiūrėkit, - pareiškė kažkuri italė močiutė, praban- 
giau apsisiausčiusi plačiomis skraistėmis ir su mažiau apgamų, — 
jis viską pasiima, capisce? Atėmo jai protą, atėmo plaktuvą, atėmo 

seną garso aparatūrą - dar gerai, kad grindų lentų neatėmo. Bloga 
daros... 

Moteris iš rūpybos, kuri net sausu oru primindavo kiaurai 
permirkusią ilgaplaukę katę, pritariamai papurtė liesą galvą. 

- Ką ir kalbėti, šlykštu, tiesiog šlykštu... ir, žinoma, tai mums 
teks paskui jį kuoptis, tai mums, kvėšoms, reikės... 

Tuo pat metu prašneko ir slaugė: 

- Kaip ji gali viena čia pasilikti... kai jis išsinešdino, vargše- 
lė... jai reikia tikrų namų, jai reikia... 

Aš čia, norėjo pasakyti Arčis, žinokit, aš čia, po galais, tiesiai 
jums po nosim. Ir tas plaktuvas buvo mano. 


Bet toks jau tas Arčis, nelinkęs veltis į peštynes. Klausėsi jų 
visų dar penkiolika minučių, tylėdamas tikrino, kaip dulkių siurb- 
lys siurbia laikraščio skiautes, kol jį apėmė jausmas, kad Gyve- 
nimas - milžiniška, nepakeliamai sunki kuprinė, kurią, nors tai 
reikštų viską prarasti, būtų daug lengviau nusimesti čia, šalikelėje, 
ir išeiti į tamsą. Kam tau tas plaktuvas, Arči, kam tau tas siurblys. 
Tai - viena našta. Nusimesk kuprinę, Arči, ir keliauk pas laiminguo- 
sius danguje. Negerai? Arčiui, kuriam į vieną ausį zyzė buvusi žmo- 
na ir buvusios žmonos giminaičiai, o į kitą - kosėjo siurblys, tie- 
siog atrodė, kad neišvengiamai prisiartino Galas. Nieko asmeniško 
prieš Dievą ar ką. Tiesiog atrodė, kad atėjo pasaulio pabaiga. Ir 
kad pasiteisintų pradėjęs gyventi dar vienus metus, jam nepakaks 
pigaus viskio, išradingų pliauškynių ir niekam tikusios „Ouality 
Street“ dėžutės, iš kurios visi braškiniai saldainiai jau išrankioti. 

Jis kantriai sutaisė siurblį ir keistai, metodiškai ir lemtingai 
išsiurbė svetainę, įsprausdamas antgalį į pačius nepatogiausius 
kampelius. Iškilmingai metė monetą (skaičius - gyvenimas, her- 
bas - mirtis) ir, išvydęs šokantį liūtą, nepajuto nieko ypatinga. 
Ramiai nuėmė siurblio žarną, įsidėjo ją į lagaminą ir paskutinįsyk 
išėjo iš namų. 


Bet mirti ne taip paprasta. Negali užsirašyti savižudybės į darbų 
sąrašą tarp keptuvės šveitimo ir sofos kojos ramstymo plytgaliais. 

Tai apsisprendimas nedaryti, atšaukti; oro bučinys nebūčiai. Kad 
ir ką sakytume, savižudybei reikia drąsos. Ją renkasi didvyriai ir 
kankiniai, tikrai šlovės ištroškę vyrai. Arčis nė iš tolo nebuvo į 
juos panašus. Jo reikšmingumas Pasaulio Mastu apytiksliai prily- 
go gerai žinomiems santykiams: 

Akmenukas: Pajūris. 

Lašas: Jūra. 

Adata: Šieno kupeta. 

Tad kelias dienas jis nekreipė dėmesio į monetos sprendi- 
mą ir tiesiog vežiojosi mašinoje dulkių siurblio žarną. Vakarais jis 
žvelgdavo pro priekinį stiklą į bekraštį dangų, ir jį apimdavo nu- 
valkiotas suvokimas, koks jis menkas visatoje, mažytis ir be šak- 
nų. Jis pagalvojo, kokią žymę paliktų pasaulyje, jei pranyktų, ir ta 
žymė atrodė nepastebima, per maža, kad apskaičiuotum. Laisvas 
minutes jis užpildė spėlionėmis, ar visus dulkių siurblius galima 
vadinti „Hoover“, ar, kaip kiti aiškina, tai yra tik vienos firmos 
pavadinimas. Ir visą laiką siurblio žarna lyg milžiniškas suglebęs 
pimpalas gulėjo ant užpakalinės sėdynės, pašiepdama jo tykią bai- 
mę, kvatodama iš jo balandiškų žingsnelių budelio link, vaipyda- 
masi iš jo bejėgiško neryžtingumo. 

O gruodžio 29 dieną jis nuėjo pas savo seną draugą Samadą 
Miahą Ikbalį. Gal tokia bičiulystė ir netikėta, bet tai buvo seniau- 
sias draugas, kokį tik jis turėjo, - bengalas musulmonas, su kuriuo 
jie kovojo išvien, kai dar reikėjo kovoti, ir kuris jam priminė tą 
karą; karą, kuris kai kam primindavo taukuotus lašinius ir nu- 
sipieštas kojines, bet Arčiui - šūvius, kortavimą ir aitrų užjūrių 
alkoholio skonį. 

- Arči, mano mielas bičiuli, - sakė Samadas šiltu, širdingu 
balsu. - Pamiršk visus tuos vargus dėl moterų. Pradėk naują gyve- 
nimą. Štai ko tau reikia. Na, jau gana: susilyginsiu su tavo penkiais 
penkiukais ir dar penkiais pakelsiu. 

Jie sėdėjo naujojoje savo slėptuvėje, „O'Connell's Pool Hou- 
se“, ir žaidė pokerį tik trimis rankomis - dviem Arčio ir viena Sa- 
mado, - mat dešinioji Samado ranka buvo nudžiūvusi, papilkėjusia 

oda ir nejudri, iš esmės negyva, tik kraujas ja dar sruvo. Patalpa, 
kurioje jie sėdėjo ir kas vakarą susitikdavo pavakarieniauti, buvo 
pusiau kavinė, pusiau lošimo irštva, priklausanti irakiečių šeimai, 
kurios gausius narius kamavo ta pati bjauri odos liga. 

— Matai, kaip aš? Kai vedžiau Alsaną, man lyg akys atsivėrė, 
supranti? Ji man atveria naujas galimybes. Ji tokia jauna, tokia 
žvitri - kaip gaivaus oro gūsis. Prašai mano patarimo? Štai ką 
patarsiu. Mesk senąjį gyvenimą - jis nesveikas, Arčibaldai. Tau 
jis visai ne į sveikatą. Visiškai. 

Samadas su didele užuojauta pažvelgė į jį, nes Arčis jam labai 
rūpėjo. Karo metų draugystę nutraukė trys dešimtys metų skirtin- 
guose žemynuose, bet 1973 metų pavasarį Samadas atvyko į Angli- 
ją, pusamžis vyras, ieškąs naujo gyvenimo su dvidešimtmete nuota- 
ka, smulkute Alsana Begum mėnulio veidu ir gudriomis akutėmis. 
Apimtas nostalgijos ir šioje salelėje nepažinodamas nieko daugiau, 
Samadas susirado Arčį ir atsikraustė į tą patį Londono rajoną. Ir 
lėtai, bet tvirtai du vyrai iš naujo kurstė jau kitokią bičiulystę. 

- Žaidi kaip žydras, - pareiškė Samadas, paskleisdamas ant 
stalo nugalėtojas damas. Jis vienu elegantišku judesiu sprigtelėjo 
jas kairiosios rankos nykščiu, ir jos vėduokle nukrito ant stalo. 

— Aš pasenau, - atsakė Arčis, mesdamas kortas. - Pasenau. 
Kas už manęs dabar eis? Jau ir pirmą sykį buvo nelengva susirasti 
pačią. 

— Niekus šneki, Arčibaldai. Tu dar nė nesutikai savo pačios. 
Šita Ofelija, Arči, ji visai tau netiko. Kiek leidi man suprasti, ji nė 
netinka mūsų laikams... 

Jis turėjo galvoje Ofelijos beprotybę, dėl kurios ji dažnai ma- 
nydavo esanti garsiojo penkiolikto amžiaus menų gerbėjo Kozimo 
de Medičio tarnaitė. 

- Ji gimė ir gyvena tiesiog netinkamu metu! Dabar ne jos 
laikai! Galbūt net ne jos tūkstantmetis. Šiuolaikinis gyvenimas tą 
moterį užklupo visai netikėtai ir patvarkė pro visus galus. Proto 
jai nebeliko. Išdulkintas. O tu? Tu drabužinėje pasiėmei ne savo 
gyvenimą ir turi jį grąžinti. Be to, ji nepadovanojo tau vaikų... o 

gyvenimas be vaikų, Arči, ko gi jis vertas? Bet gyvenime būna ir 
daugiau progų; tikrai, būna ir daugiau. Patikėk, aš žinau. Tau, - 
tęsė jis, skersa nudžiūvusia ranka susibraukdamas dešimtukus, - 
apskritai nereikėjo jos vesti. 

Kad jį kur, tą žvilgsnį atgal, pagalvojo Arčis. Jo rega visada 
nepriekaištinga. 

Galiausiai, dvi dienos po šio pokalbio, ankstyvą Naujųjų 
metų rytą, skausmas ėmė taip draskyti, kad Arčis nebeįstengė lai- 
kytis Samado patarimo. Jis nusprendė verčiau marinti savo kūną, 
nusižudyti, išsivaduoti iš tokio gyvenimo kelio, kuris nuolat vedė 
klystkeliais, į miškus ir laukus, kol galiausiai visai pranyko, nes 
trupinėlius surijo paukščiai. 


Kai į mašiną ėmė plūsti dujos, jam, kaip ir dera, prieš akis prabė- 
go visas gyvenimas iki šiandien. Pasirodė, kad žiūrėti beveik nėra 
į ką, visai nelinksma, o dvasingumu prilygsta karalienės kalbai. 
Nyki vaikystė, nevykusios vedybos, bedžiaugsmis darbas - kla- 
sikinis triumviratas - viskas pralėkė prieš akis greitai, tyliai, be- 
veik be dialogų, labai panašiai, kaip ir pirmąjį kartą. Arčis nebu- 
vo smarkiai linkęs tikėti likimu, bet geriau pagalvojus jam tikrai 
pasirodė, kad ypatingų pastangų dėka predestinacija užtikrino, 
jog gyvenimas jam būtų parinktas kaip valdiška Kalėdų dovana - 
ankstyva ir tokia pat, kaip visų. 

Žinoma, buvo karas; jis dalyvavo kare, tik paskutiniais jo 
metais, sulaukęs vos septyniolikos, bet kažin, ar tai skaitosi. Ne- 
buvo fronte, nieko panašaus. Jie su Samadu, seniu Semu, mieluoju 
Semiu, žinia, turėjo ką papasakoti, jei kam nors įdomu, Arčis net 
galėjo parodyti kojoje įstrigusią skeveldrą - tik niekam neįdomu. 
Apie tai niekas nebenorėjo kalbėti. Tai pasidarė lyg luošybė ar 
bjaurus apgamas. Lyg plaukai nosyje. Žmonės nugręždavo akis. 
Jei kas nors paklausdavo Arčio: Tai ką gyvenime nuveikei? ar Koks 
ryškiausias tavo prisiminimas?, neduokdie jis paminėdavo karą; 

akys apniukdavo, pirštai imdavo barbenti, visi puldavo siūlytis 
nueiti nupirkti gėrimų. Iš tikrųjų niekas nenorėjo girdėti. 

1955 metų vasarą Arčis išėjo į Laivyno gatvę, apsiavęs gra- 
žiausius savo smailianosius batus, ieškodamas karo koresponden- 
to darbo. Išglebęs tipas plonais ūseliais ir laibu balsu paklausė: 
Ar turite patirties, pone Džounsai? Ir Arčis paaiškino. Papasakojo 
apie Samadą. Apie jų Čerčilio tanką. Tuomet tas išglebėlis pasi- 
lenkė virš stalo, visas patenkintas, visas kostiumuotas, ir atsakė: 
Mums negana, kad jūs kovojote kare, pone Džounsai. Karo patirtis 
čia netinka. 

Būtent, ką? Karas niekam netiko - nei 1955-aisiais, nei juolab 
1974-aisiais. Niekas, ką jis veikė tada, netiko dabar. Šiuolaikine 
kalba sakant, tuomet išmokti įgūdžiai netinkami, neperkeliami. 

O dar kokios nors patirties turite, pone Džounsai? 

Bet, žinoma, jokios patirties, kad ją kur, jis neturėjo, britų 
švietimo sistema jau prieš daug metų kikendama pakišo jam koją. 
Tačiau jis turėjo gerą akį daiktų išvaizdai, jų formai, todėl gavo 
darbą „MorganHero", štai jau dvidešimt metų darbuojasi Justo- 
no gatvės spaustuvėje, projektuodamas, kaip reikia lankstyti viso- 
kiausius daiktus - vokus, reklamos lankstinukus, brošiūras, skra- 
jutes, - galbūt ne kažin koks nuopelnas, bet atkreipkite dėmesį, 
kad lenkimo linijos reikalingos, jos turi sutapti, kitaip gyvenimas 
liktų plokščias laikraščio lakštas: vėjo blaškomas pleventų gatve 
pirmyn atgal, ir niekaip nerastum svarbiausių skilčių. Arčis to- 
kiems lakštams laiko neturėjo. Jei jų nepasistengta tvarkingai su- 
lankstyti, kam jam vargintis juos skaityti (pasakykit, a)? 


O dar? Na, Arčis ne visada lankstė popierių. Kadaise jis buvo 
dviračių lenktynininkas. Lenktyniauti Arčiui patiko todėl, kad 
sukdavaisi vis ratu. Vis ratu. Galėjai nuolat važiuoti vis geriau, 
apsukti ratą vis greičiau, padaryti teisingai. Tik kad Arčis niekada 
nevažiavo geriau. 62,8 sekundės. Neblogas laikas, net pasaulinės 
klasės standartas. Bet trejus metus kiekvieną ratą jis apsukdavo 

lygiai per 62,8 sekundės. Kiti dviratininkai sustodavo pažiūrėti, 
kaip jis važiuos. Jie atremdavo dviračius į šlaitą ir sekdavo laiką 
rankiniais laikrodžiais. Kaskart 62,8. Šitoks nesugebėjimas tobu- 
lėti tikrai pasitaiko labai retai. Tam tikra prasme toks pastovu- 
mas - tikras stebuklas. 

Arčiui patiko minti dviratį, jam pastoviai gerai sekėsi ir iš tų 
laikų jis išsaugojo vienintelį tikrai puikų prisiminimą. 1948 me- 
tais Arčis Džounsas dalyvavo Londono olimpinėse žaidynėse, kur 
su švedų ginekologu vardu Horstas Ibelgauftsas pasidalijo trylik- 
tąja vieta (62,8 sekundės). Deja, olimpinių žaidynių įrašuose šį 
faktą pražiopsojo nevala sekretorė, kuri vieną rytą grįžo po kavos 
pertraukėlės užsisvajojusi ir perrašinėdama sąrašą iš vieno lapo į 
kitą praleido jo pavardę. Ateities Kartų Valdovė nušveitė Arčį už 
sofos ranktūrio ir pamiršo. Vienintelis įrodymas, kad tai apskritai 
nutiko, buvo ilgus metus iš paties Ibelgauftso retsykiais ateidavę 
laiškai ir rašteliai. Pavyzdžiui: 


1957 m. gegužės 17 d. 


Mielas Arčibaldai, 

pridedu mudviejų su mieląja pačiute nuotrauką mūsų 
sode, priešais labai nemalonią statybvietę. Nors jis Arkadijos 
neprimena, statau čia paprastutį velodromą - visai ne tokį, 
kokiame mudu lenktyniavome, bet mano poreikiams pakaksimą. 
Jis bus daug mažesnis, bet, matai, statau jį vaikams, kurių dar 
susilauksime. Sapnuose regiu juos, minančius aplink jį, o nubundu 
su pasakišku šypsniu! Kai baigsime statybas, labai prašysime 
Tave mus aplankyti. Kas dar būtų vertas pakrikštyti treką Tavo 
garbingam varžovui, 

Horstui Ibelgauftsui? 


Taip pat atvirukas, gulįs ant prietaisų skydelio net ir tądien, jo 
Beveik Mirties dieną: 

1974 m. gruodžio 28 d. 


Mielas Arčibaldai, r 

nusprendžiau išmokti groti arfa. Jei nori, toks mano 
pasiryžimas Naujiesiems metams. Suprantu, kad vėlokai, bet 
juk niekada nevėlu mokytis, ko ant kupros nenešiosi, sutinki? 
Žinai, tas instrumentas sunkiai prislegia petį, bet jo garsas tiesiog 
angeliškas, o žmonai su juo atrodau labai jautrus. Apie pomėgį 
dviračiams ji nieko panašaus negalėjo pasakyti! Kita vertus, 
dviračius visada suprasdavo tik seni bičiuliai, kaip Tu, Arči, ir, 
žinoma, šio raštelio autorius, Tavo senasis varžovas 

Horstas Ibelgauftsas 


Nuo lenktynių jis nebuvo Horsto matęs, bet meiliai prisiminė mil- 
žiną vos rusvais plaukais, oranžinėmis strazdanomis ir nevienodo- 
mis šnervėmis, kuris pustėsi lyg pasaulinio masto širdžių ėdikas ir 
atrodė per stambus savo dviračiui. Po lenktynių Horstas siaubingai 
nugirdė Arčį ir iš kažkur ištraukė dvi Soho kekšes, kurios, regis, pui- 
kiai pažinojo Horstą („Aš dažnai darbo reikalais lankausi gražiojoje 
jūsų sostinėje, Arčibaldai , - paaiškino Horstas). Paskutinįsyk Arčis 
visai nenoromis matė milžinišką rausvą Horsto pasturgalį, liulantį 
aukštyn žemyn gretimame olimpinio kaimelio trobelės kambaryje. 
Kitą rytą registratūroje laukė pirmasis iš daugybės jo laiškų: 


Mielas Arčibaldai, 

darbo ir varžybų oazėje moterys tikrai teikia malonios ir 
lengvos atgaivos, sutinki? Deja, turėjau anksti išskristi lėktuvu, 
bet labai prašau, Arči, - nepamiršk manęs! Mudu dabar tokie pat 
artimi, kaip mudviejų finišo laikas! Žinai, tas, kas pasakė, kad 
trylika - nelaimingas skaičius, buvo didesnis kvailys, negu tavo 
bičiulis 

Horstas Ibelgauftsas 
P. S. Malonėk pasirūpinti, kad Darija ir Melanė saugiai grįžtų 

namo. 

Jam teko Darija. Baisiausiai perkarusi, lyg omaro šarvai stirk- 
sančiais šonkauliais, apie krūtinę nėra nė kalbos, tačiau ji buvo 
miela: geraširdė; švelniai bučiavosi, o nepaprastai lanksčius riešus 
puošė ilgomis šilko pirštinaitėmis - už jas tikrai teko pakloti bent 
keturis drabužių talonus. „Tu man patinki“, prisiminė bejėgiškai 
kartojęs Arčis, kai ji apsimovė pirštinaites ir kojines. Ji atsigrę- 
žė, nusišypsojo. Nors buvo profesionalė, jam pasirodė, kad jis jai 
taip pat patiko. Gal reikėjo išsyk su ja išeiti, sprukti į krūmus. Bet 
tuomet tai atrodė neįmanoma, per daug rūpesčių su jauna žmona 
ir vaikeliu pakeliui (pasirodė, kad tai buvo išsigalvotas, isterinis 
nėštumas; didžiulė pūslė savimeilės), su sužeista koja, o ir krūmų 
niekur nebuvo. 

Keista, kad Darija buvo paskutinė mintis, atėjusi Arčiui į 
galvą prieš pat užtemstant sąmonei. Daugiau kaip prieš dvide- 
šimt metų sutikta kekšė Darija ir jos šypsena privertė jį braukti 
džiaugsmo ašaras Mo prijuoste, kai mėsininkas jį išgelbėjo. Jis iš- 
vydo ją mintyse: gražuolę tarpduryje, gundomai žvelgiančią į jį; 
ir suprato apgailestaująs, kad nepasidavė pagundai. Jei yra bent 
menkiausia tikimybė dar kada nors būti šitaip nužvelgtam, tai jis 
to labai norėtų, labai norėtų daugiau laiko. Ne tik šios sekundės, 
bet ir kitos, ir dar kitos - viso pasaulio laiko. 


Vėliau tą rytą Arčis, svaigdamas iš laimės, mašina apsuko aš- 
tuonis ratus aplink Svis Kotedžą, iškišęs pro langą galvą, o vėjo 
srovė skalavo krūminius dantis lyg vėjo rankovės gilumoje. Jis 
galvojo: Kad mane kur. Štai ką reiškia, kai koks suskis išgelbsti tau 
gyvybę. Lyg būtum gavęs dovanų didelį pluoštą Laiko. Jis prašvil- 
pė pro savo butą, pro kelio ženklą (Hendonas 3?'“*), kvatodamas 
lyg pamišėlis. Prie šviesoforo jis metė dešimties pensų mone- 
tą ir nusišypsojo, nes rezultatas, regis, patvirtino, kad Lemtis 
jį kviečia į kitą gyvenimą. Lyg šunį ant pasaitėlio ties posūkiu. 
Paprastai moterys to nesugeba, bet vyrai išsaugo senovinę galią 
palikti šeimą ir praeitį. Jie tiesiog atsikabina, lyg nusiimtų dirb- 
tinę barzdą, ir paslapčia sprunka atgal į visuomenę, jau kitokie. 

Neatpažįstami. Šitaip tuojau išnirs ir Arčis. Mes sučiupome jį 
šuolio akimirką. Nes jis būtojo laiko, baigtinės ateities nuosa- 
kos. Jis gal taip, gal anaip nuotaikos. Prisiartinęs prie kryžkelės, 
sumažina greitį, šoniniame veidrodėlyje nužvelgia savo niekuo 
neypatingą veidą ir visiškai atsainiai pasirenka kelią, kuriuo dar 
niekada nevažiavo, gyvenamą gatvę, vedančią į Kvins Parką. Lėk 
tiesiai pro Lėk!, brangusis Arči, sako jis sau; surink du šimtus ir, 
dėl Dievo meilės, nesižvalgyk atgal. 


Timas Vestlis (dažniau vadinamas Merlinu) pagaliau pažino įky- 
riai skardenantį durų skambutį. Jis pasikėlė nuo virtuvės grindų, 
perbrido aukštielninkų kūnų jūrą ir, atidaręs duris, išvydo pusam- 
žį vyriškį, nuo galvos iki kojų apsitaisiusį pilku velvetu, ištiestame 
delne laikantį dešimties pensų monetą. Vėliau, pasakodamas apie 
tą įvykį, Merlinas pabrėždavo, kad velvetas kelia didelę įtampą bet 
kuriuo paros metu. Jį dėvi nuomotojai. Ir mokesčių inspektoriai. 
Istorijos mokytojai dar užsisiuva odinius lopus ant alkūnių. Išvys- 
ti tokią velveto krūvą devintą valandą ryto, pirmąją Naujųjų metų 
dieną, yra tiesiog žudantis reginys vien dėl nežmoniško neigiamų 
vibracijų kiekio. 

- Ką siūlai, žmogau? - Merlinas tarpduryje markstėsi, žvelg- 
damas į velvetinį vyrą, stovintį ant slenksčio, nušviestą žiemos 
saulės. - Enciklopedijas ar Dievą? 

Arčis pastebėjo, kad vaikis kažkaip nemaloniai pabrėždavo 
kai kuriuos žodžius, sukiodamas galvą plačiu ratu nuo dešiniojo 
peties iki kairiojo. Tuomet, apsukęs ratą, kelissyk linktelėdavo. 

— Nes jei enciklopedijas, tai mums lyg ir pakanka, supran- 
ti, informacijos... o jei Dievą, tai ne ten pataikei. Mes čia ramiai 
gyvenam. Supranti? - užbaigė Merlinas, vėl linkčiodamas ir jau 
norėdamas uždaryti duris. 

Arčis papurtė galvą, nusišypsojo ir nekrustelėjo iš vietos. 

- Hm... kas tau? - paklausė Merlinas, uždėjęs ranką ant durų 
rankenos. - Kuo galiu padėti? Gal tu apsipūtęs? 

— Pamačiau jūsų iškabą, - atsakė Arčis. 

Merlinas trūktelėjo suktinės ir, regis, pralinksmėjo. 

- Šitą? — pakreipęs galvą, jis pažvelgė ten, kur žiūrėjo Ar- 
čis. Pro langą viršutiniame aukšte kabojo balta paklodė. Ant jos 
didžiulėmis vaivorykštės spalvų raidėmis buvo užrašyta: SVEIKI 
ATVYKĘ Į „PASAULIO PABAIGOS“ VAKARĖLĮ, 1975. 

Merlinas gūžtelėjo pečiais. 

- Aha, žmogau, atleisk, regis, neišdegė. Gavome nusivilti. O 
gal ir džiaugtis, - draugiškai pridūrė jis, - čia kaip pažiūrėsi. 

- Tikrai džiaugtis, - aistringai atsakė Arčis. - Šimtu procen- 
tų, kuo tyriausiai džiaugtis. 

- Tai tau, hm, patinka iškaba? - paklausė Merlinas, žengda- 
mas žingsnį už durų, jei žmogus netyčia pasirodytų ne tik trenk- 
tas, bet ir agresyvus. - Tau patinka tokie dalykėliai? Matai, iš tik- 
rųjų tai buvo tik toks pokštas. 

- Sakykime, ji man krito į akį, - atsakė Arčis, dar vis švytė- 
damas kaip pamišėlis. - Tiesiog važinėjausi ir ieškojau, supranti, 
kur užsukti išgerti, Naujieji metai, pagirios ir panašiai - apskritai 
rytas man buvo nelengvas - ir ji tiesiog mane pribloškė. Mečiau 
monetą ir pagalvojau: kodėl ne? 

Šitaip pakrypęs pokalbis, regis, suglumino Merliną. 

- Hm... tai kad vakarėlis lyg ir baigėsi, žmogau. Be to, man 
regis, tu šiek tiek ne tos amžiaus kategorijos... jei supranti, ką tu- 
riu galvoje... - Čia Merlinas susidrovėjo, nepaisant afrikietiškais 
raštais margintų marškinių, jis buvo geras viduriniosios klasės 
vaikas, išauklėtas gerbti vyresniuosius. - Na, - nejaukiai patylėjęs, 
pridūrė jis, - čia renkasi kiek jaunesnė draugija, negu tu tikriau- 
siai pratęs. Lyg ir kokia komuna. 

— Bet tuomet aš buvau daug vyresnis, - linksmai uždainavo 
Arčis dešimties metų senumo Dilano dainą, kišdamas galvą pro 
duris, - o dabar atjaunėjau. 

Merlinas išsitraukė iš už ausies cigaretę, prisidegė ir susiraukė. 

- Klausyk, žmogau... Negaliu įsileisti čia bet ko iš gatvės, su- 
pranti? Na, gal tu policininkas, gal koks pamišėlis, gal... 

Bet Arčio veidas - didelis, nekaltas, mielas ir kupinas lū- 
kesčio - kažkuo priminė Timui, ką jo tėvas, su kuriuo jis beveik 
nebendravo, Snerbruko vikaras, kas sekmadienį skelbdavo iš sa- 
kyklos apie krikščionišką gailestingumą. 

- Ak, velniop. Kad tave kur, juk Naujieji metai. Užeik. 

Arčis praėjo pro Merliną ir atsidūrė ilgame koridoriuje, iš 
kurio atviros durys vedė į keturis kambarius, kilo laiptai į kitą 
aukštą, o pačiame gale buvo sodas. Ant grindų voliojosi viso- 
kiausios - gyvulinės, augalinės ir mineralinės - kilmės šiukšlės; 
nuo vieno koridoriaus galo iki kito driekėsi milžiniška krūva pa- 
talų, po kuriais miegojo žmonės, raudonoji jūra, nenoriai pra- 
siskirianti, Arčiui žengiant žingsnį. Kambariuose, kai kuriuose 
kampuose, buvo galima išvysti, kaip mainomasi kūno skysčiais: 
bučiuojamasi, žindoma krūtimi, dulkinamasi, vemiama - viskas, 
ko Arčis ir tikėjosi iš komunos, prisiskaitęs sekmadieninių laik- 
raščių priedų. Valandžiukę jis svarstė, ar neprisidėjus prie tos 
erzelynės, nepasimetus tarp kūnų (dabar jis turėjo šitiek naujo 
laiko, krūvų krūvas, varvančias pro pirštus), bet nusprendė, kad 
labiau norėtų išgerti šio to stipresnio. Jis skverbėsi koridoriumi, 
kol perėjo per visą namą ir išėjo į vėsų sodą, kur kai kurie, nera- 
dę vietos šiltuose namuose, pasirinko šaltą veją. Svajodamas apie 
viskį su toniku, jis pasuko prie lauko stalo, kur lyg miražas tuščių 
vyno butelių dykumoje stirksojo kažkas spalva ir forma panašus 
į „Jack Daniels“. 

- Ar galėčiau?.. 

Du juodaodžiai vaikinai, pusnuogė kinė ir baltoji moteris su 
toga sėdinėjo ant medinių virtuvės kėdžių ir žaidė ramsą. Vos Ar- 
čis ištiesė ranką, siekdamas „Jack Daniels“, baltoji moteris papurtė 
galvą ir pavaizdavo gesinanti cigaretę. 

- Deja, mielasis, ten tabako jūra. Kažkoks bjaurybė kuo pa- 
doriausiame viskyje ėmė ir užgesino cigaretę. Šičia turime „Baby- 
cham“ ir dar kažkokių bjaurių šūdų. 

Arčis nusišypsojo, dėkodamas už įspėjimą ir malonų pasiū- 
lymą. Jis atsisėdo ir įsipylė didelį stiklą „Liebfraumilch“. 


Nemažai išgėręs, Arčis nė nebeprisiminė kitados intymiai nepaži- 
nojęs Klaivo ir Leo, Van Si ir Petronijos. Nusisukęs nuo jų jis būtų 
galėjęs anglies gabalu kuo tiksliausiai atvaizduoti pašiurpusią odą 
aplink Van Si spenelius, kiekvieną neklusnų plauką, krentantį ant 
veido Petronijai kalbant. Vienuoliktą valandą ryto jis juos visus 
jau labai mylėjo lyg vaikus, kurių neturėjo. O jie jam atsilygino, 
tikindami, kad jo siela unikali jo amžiaus žmogui. Visi sutarė, kad 
Arčyje ir aplink jį cirkuliuoja stipriai teigiama karminė energija, 
tokia stipri, kad net priverčia mėsininką lemiamą akimirką nu- 
leisti mašinos langelį. O dar paaiškėjo, kad Arčis - pirmasis žmo- 
gus, vyresnis negu keturiasdešimties metų, pakviestas į komuną; 
paaiškėjo, kad jau kuris laikas buvo kalbama, jog kai kurioms la- 
biau nuotykių ištroškusioms moterims patenkinti reikėtų vyres- 
nio seksualinio partnerio. 

— Nuostabu, - atsakė Arčis, - fantastika. Tai aš jums tiksiu. 

Jis jautėsi jiems toks artimas, kad net sutriko, kai apie vidu- 
dienį jų santykiai staiga pašlijo, ir jis, apimtas pagirių, pasijuto iki 
kaklo įklimpęs į ginčą dėl Antrojo pasaulinio karo, lyg daugiau 
nebūtų apie ką kalbėtis. 

— Nė nesuprantu, kaip mes prie to priėjom, - dejavo Van Si, 
kuri pagaliau prisidengė kaip tik tada, kai jie nusprendė kraustytis 
vidun, ant jos smulkių pečių kabojo Arčio velvetas. - Nesileiskim 
į tokias kalbas. Geriau jau eisiu gulti. 

— Mes jau leidomės, mes jau leidomės, - piktinosi Klaivas. - 
Štai kur visa bėda su šita karta, jie mano, kad karas jiems - lyg 
koks... 

Arčis nudžiugo, kai Leo pertraukė Klaivą ir pasuko ginčą į 
kažkokį pakraštį to, nuo ko Arčis viską pradėjo (prieš tris ketvir- 
čius valandos neapgalvotai leptelėjęs, kad karo tarnyba grūdina 
jaunuolių charakterį), o tuomet tučtuojau pasigailėjo, kai teko vie- 
nodais intervalais gintis. Pagaliau išvaduotas nuo šios priedermės, 

jis atsisėdo ant laiptų, viršuje toliau aidint barniui, ir susiėmė ran- 
komis galvą. 

Gaila. Jam būtų patikę gyventi komunoje. Jei būtų teisingai 
sužaidęs ir nepradėjęs kivirčo, galbūt būtų gavęs pilną trobą laisvos 
meilės ir nuogų krūtų; gal net kokį lopinėlį žemės šviežiam maistui 
auginti. Kurį laiką (apie antrą valandą ryto, kai pasakojo Van Si apie 
savo vaikystę) atrodė, kad naujasis jo gyvenimas bus pasakiškas, ir 
nuo šiol jis visada deramu laiku pasakys tai, kas dera, ir kur tik eis, 
visi jį pamils. O kas kaltas, pagalvojo Arčis, mintyse blusinėdamas 
tą nesusipratimą, o kas daugiau kaltas, jei ne aš pats, tačiau jam 
toptelėjo, ar tame tik nebūsią aukštesnio plano. Galbūt visada bus 
žmonių, kurie pasako tai, kas dera deramu laiku, kurie lyg Tespis 
žengia iš minios kaip tik deramą istorijos akimirką, bet taip pat bus 
tokių, kaip Arčis Džounsas, kurie reikalingi tik dėl skaičiaus. Ar, 
dar blogiau, kurie gauna didžiąją progą tik tam, kad pagal nurody- 
mą išeitų ir tiesiog viduryje scenos numirtų visiems prieš akis. 


Dabar po visu tuo įvykiu, po visa nelemta diena reikėtų brėžti 
juodą brūkšnį, jei ne vienas nutikimas, permainęs Arčį Džounsą 
visaip, kaip tik įmanoma permainyti žmogų, ir visai ne ypatingo- 
mis jo paties pastangomis, bet visiškai atsitiktinio, netikėto vieno 
žmogaus susidūrimo su kitu dėka. Kai kas nutiko atsitiktinai. Tas 
atsitiktinumas buvo Klara Bauden. 


Bet pirma - aprašymas: Klara Bauden buvo tikra gražuolė, gal tik 
ne klasikinė, nes juoda. Klara Bauden buvo didingo stoto, juoda 
kaip juodmedis ir sabalo kailis, plaukus susipynusi į kasą ir susu- 
kusi ją pasaga, kurios ragai žiūrėdavo viršun, kai jai būdavo gera 
diena, o kai ne - žemyn. Tąkart jie žiūrėjo viršun. Sunku pasakyti, 
ar tai ką nors lėmė. 

Liemenėlės jai nereikėjo - ji buvo nepriklausoma net nuo 
žemės traukos - dėvėjo raudoną ant kaklo surišamą palaidinę, 
siekiančią vos žemiau krūtinės, po ja - bamba (labai graži), o dar 
žemiau - labai aptempti geltoni džinsai. Pačioje apačioje buvo 


34 


1.Keistos antrosios Arčio Džounso vedybos 


rusvos zomšos basutės, jomis avėdama, leidosi laiptais lyg kokia 
vizija, ar, kaip pasirodė Arčiui, kai atsigręžė į ją pasižiūrėti, kaip 
piestu pasistojusi grynaveislė kumelė. 

Na, kiek Arčis nusimanė, filmuose ir panašiai dažnai mergi- 
nos atrodo tokios pribloškiamos, kad, joms nusileidus laiptais, visi 
susirinkusieji nuščiūva. Gyvenime jis to niekada nebuvo regėjęs. 
Bet su Klara Bauden lygiai taip ir nutiko. Ji tarytum sulėtintai nu- 
sileido laiptais, apsupta spindesio ir švelnios šviesos. Ji buvo ne 
šiaip sau gražiausias jo kada nors matytas reginys, bet dar ir pati 
mieliausia kada nors sutikta moteris. Jos grožis nebuvo aštri, šalta 
prekė. Ji kvepėjo muskusu, moterimi, lyg mėgstamiausių drabužių 
gniutulas. Nors fiziškai atrodė šiek tiek netvarkinga - kojos ir ran- 
kos kalbėjo truputį kita tarme, negu centrinė nervų sistema, - net 
nerangi jos eisena Arčiui atrodė kaip reta elegantiška. Seksualu- 
mas jai derėjo lengvai, kaip vyresnei moteriai, o ne (kaip daugumai 
merginų, su kuriomis anksčiau teko laigyti Arčiui) lyg nepatogi 
rankinė, kurią vis nežinia kaip pasiimti, kur pasikabinti ar kada 
tiesiog pasidėti. 

- Pralinkšmėk, vyruti, - tarė ji daininga Karibų tarme, kuri 
Arčiui priminė Tą Jamaikos Kriketininką, - gal to niekada nebuš. 

- Bijau, kad jau yra. 

Arčis, ką tik paleidęs iš burnos nuorūką, kuri vis tiek geso, 
pastebėjo, kaip Klara skubiai ją užmynė. Ji plačiai jam išsišiepė, 
parodydama tikriausiai vienintelį savo trūkumą. Ji neturėjo nė 
vieno viršutinio danties. 

— Vaje... juoš išmušė, - sušveplavo ji, pamačiusi, kad jis nu- 
stebo. - Bet aš galvoju: kai ateiš pašaulio pabaiga, Viešpatš nepykš, 
kad aš be dančių, - ji tyliai nusijuokė. 

— Arčis Džounsas, - prisistatė Arčis, vaišindamas ją „Marl- 
boro“. 

— Klara, - ji netyčia švilptelėjo, nusišypsodama ir traukdama 
dūmą. - Arči Džounšai, tu atrodai lygiai taip, kaip aš jaučiuoši. 
Ar Klaivaš šu chebra pripaištė tau niekų? Klaivai, tu kamavai šitą 
vargšelį? 

Klaivas suniurzgė - prisiminimai apie Arčį beveik išsisklaidė 
kartu su vyno svaiguliu - ir toliau bambėjo, kaltindamas Leo, kad 
šis nesuprantąs, kuo skiriasi politinė ir fizinė auka. 

- Oi, ne... nieko rimto, - vebleno Arčis, trikdomas dieviško 
jos veido. - Tik truputį nesutarėm, ir tiek. Mudu su Klaivu į kai ką 
žiūrime skirtingai. Turbūt kartų skirtumas kaltas. 

Klara pliaukštelėjo jam per ranką. 

- Šiaip jau senas, - atsakė Arčis, o tuomet, tiesiog todėl, kad 
užsinorėjo jai pasakyti, pareiškė: - Nepatikėsi, bet šiandien vos 
likau gyvas. 

Klara kilstelėjo vieną antakį. 

— Negali būti. Na, čia daug tokių. Bent jau šįryt. Kokš keištaš 
šitaš vakarėliš. Žinai, - tarė ji, ilgu delnu perbraukdama jo pli- 
kę, - tu per gražuš, kad belštumeiši pas šventą Petrą. Nori, kai ką 
pataršiu? 

Arčis įnirtingai palinkčiojo galva. Patarimų jis visada norė- 
davo, jis baisiai mėgo išklausyti visas nuomones. Todėl niekada 
nevaikščiodavo be dešimties pensų monetos. 

- Eik namo, pailšėk. Rytaš už vakarą protingešniš, višada. 
Vaje... šiš gyvenimaš nelengvaš! 

Namo? pagalvojo Arčis. Jis pametė senąjį gyvenimą, žengė į 
nepažįstamą teritoriją. 

- Vaje... - pakartojo Klara, plodama jam per nugarą, - šiš 
gyvenimaš nelengvaš! 

Ji vėl ilgai sušvilpė ir niūriai nusikvatojo, ir jei tik galutinai 
neišsikraustė iš proto, Arčis išvydo, kaip ji žvilgsniu jį kviečia, vi- 
sai kaip Darija; su kažkokiu liūdesiu, nusivylimu, lyg neturėtų per 
daug iš ko rinktis. Klarai buvo devyniolika metų. Arčibaldui - ke- 
turiasdešimt septyneri. 

Po šešių savaičių jiedu susituokė. 

Bet Arčis neištraukė Klaros Bauden iš vakuumo. Vieną sykį pasa- 
kykime tiesą apie gražias moteris. Jos nenuspinduliuoja laiptais. 
Jos nenusileidžia, kaip kadaise manyta, iš aukštybių, nešamos vien 
sparnų. Klara turėjo kilmę. Ji turėjo šaknis. Konkrečiai, ji buvo iš 
Lambeto (per Jamaiką) ir bežode paaugliška sandora susisaisčiu- 
si su tokiu Rajenu Topsu. Kadangi prieš tapdama gražuole Klara 
buvo bjauri. Ir prieš atsirandant Klarai ir Arčiui buvo Klara ir Ra- 
jenas. O nuo Rajeno Topso nepaspruksi. Taip, kaip doras istorikas 
privalo suprasti napoleoniškas Hitlerio užmačias Rytuose, kad 
suvoktų, kodėl šis nenorėjo okupuoti Britanijos Vakaruose, taip 
Rajenas Topsas iš esmės būtinas, norint paaiškinti, kodėl Klara 
taip pasielgė. Rajenas neišvengiamas. Aštuonis mėnesius prieš tai, 
kai iš priešingų laiptinės galų Klara ir Arčis patraukė kits kitą, 
buvo Klara ir Rajenas. Ir Klara galbūt niekada nebūtų puolusi Ar- 
čiui Džounsui į glėbį, jeigu nebūtų kiek įkabindama skuodusi nuo 
Rajeno Topso. 


Vargšelis Rajenas Topsas. Jį sudarė visa krūva apgailėtinų bruožų. 
Jis buvo labai liesas ir labai aukštas, raudonplaukis, plokščiapadis 
ir toks strazdanotas, kad odos buvo matyti mažiau negu strazda- 
nų. Rajenas mėgino dėtis šiokiu tokiu modu'. Dėvėjo nutįsusius 
pilkus kostiumus ir juodus marškinėlius polo apykakle. Nešiojo 
žemaaulius batus smailiomis nosimis tada, kai visi seniai liovėsi 
juos nešioti. Kai visas pasaulis atrado elektroninio sintezatoriaus 
džiaugsmus, Rajenas prisiekė ištikimybę mažiems vyriukams su 
didelėmis gitaromis: „The Kinks“, „The Small Faces“, „The Who“. 


* 6-7 dešimtmečio Londono subkultūra. 


Arčis 1974, 1945 


Rajenas Topsas važinėjo žaliu „Vespa GS“ motoroleriu, kurį du- 
syk per dieną blizgindavo kūdikių servetėlėmis ir laikė apdengtą 
specialiai pagamintu gofruotos skardos dangčiu. Rajenui „Vespa“ 
buvo ne šiaip sau transporto priemonė, o ideologija, šeima, drau- 
gė ir mylimoji, visa sutelkta viename penktojo dešimtmečio pa- 
baigos inžinerijos stebukle. 

Kaip ir įsivaizduojate, draugų Rajenas Topsas turėjo ne- 
daug. 

Klara Bauden buvo išstypusi, kreivadantė Jehovos liudytoja, 
ir Rajenas Topsas jai pasirodė gimininga siela. Kaip tikra visažinė 
paauglė, ji apie Rajeną Topsą išsiaiškino viską, jiems nė nespėjus 
pasikalbėti. Ji žinojo, kas svarbiausia: ta pati mokykla (Lambeto 
Šv. Judo bendruomenės mokykla), tas pats ūgis (šešios pėdos vie- 
nas colis); ji žinojo, kad jis, kaip ir ji, nei airis, nei Romos katali- 
kas, tad jiedu buvo lyg dvi salos, plūduriuojančios Šv. Judo papistų 
vandenyne, į mokyklą pakliuvę atsitiktinai, dėl savo pašto kodų, 
niekinami ir mokytojų, ir mokinių. Ji žinojo jo motorolerio pa- 
vadinimą, perskaitydavo jo užrašų viršutines eilutes, kyšančias iš 
krepšio. Ji žinojo ir tai, ko nežinojo jis pats: pavyzdžiui, kad jis - 
Paskutinis vyras žemėje. Toks būna kiekvienoje mokykloje, o Šv. 
Jude, kaip ir kitose mokslo šventovėse, šią pravardę priskirdavo 
merginos. Žinoma, būdavo ir kitų variantų: 

Ponas Nė už milijoną 

Ponas Nė už mamos gyvybę 

Ponas Nė už taiką pasaulyje 

Bet paprastai Šv. Judo merginos naudodavo išmėgintą for- 
mulę. Nors Rajenui niekada nebuvo lemta nugirsti pokalbių mo- 
kyklos mergaičių persirengimo kambaryje, Klara žinojo. Ji žinojo, 
davo pro ausis, ji žinojo, ko jis vertas, kai būdavo nagrinėjamas, 
susėdus tarp prakaito, mergaitiškų liemenėlių ir skardžiai pliauk- 
šinčių šlapių rankšluosčių. 

- Jėzau, tu gal ausis išsiplauk. Juk sakiau, jeigu jis būtų pas- 
kutinis vyras žemėje. 

- Vis tiek ne. 

— Nusišneki, tikrai taip! 

— Bet klausyk: visas sušiktas pasaulis sudaužytas bombos, 
kaip Japonijoje, ane? Ir visi gražūs vyrai, visi kietuoliai, kaip tavo 
Nikis Lerdas, visi žuvo. Suskrudo kaip orkaitėje. Liko tik Rajenas 
Topsas ir krūva tarakonų. 

- Kaip Dievą myliu, verčiau jau miegočiau su tarakonais. 

Šv. Jude Rajenas buvo toks nemėgstamas, kad jam prilygo 
nebent Klara. Pirmąją dieną mokykloje mama jai paaiškino, kad ji 
žengianti į šėtono irštvą, prikrovė į jos kuprinę du šimtus egzem- 
pliorių Sargybos bokšto ir prisakė jai eiti dirbti Viešpaties darbo. Ji 
savaičių savaites slankiojo po mokyklą, nudūrusi galvą, dalydama 
žurnalus ir murmėdama: „Išgelbsti tik Jehova ; mokykloje, kur 
galėjai atsidurti nematomojo vietoje vien už per didelį spuogą, še- 
šių pėdų ūgio juodaodė misionierė su kojinaitėmis iki kelių, mė- 
ginanti atversti šešis šimtus katalikų į Jehovos liudytojų bažnyčią, 
prilygo socialinei raupsuotajai. 

Taigi, Rajenas buvo raudonas kaip burokas. O Klara buvo 
juoda kaip bato aulas. Rajeno strazdanos buvo tiesiog erotinė sva- 
jonė mėgstantiems galvosūkius „Sujunk taškus“. Klara priekiniais 
dantimis įstengdavo apžioti obuolį, nė nepriliesdama jo liežuviu. 
Net katalikai neįstengtų jiems to atleisti (o katalikai atlaidumą 
dalija maždaug taip pat dosniai, kaip politikai pažadus, o kekšės 
save); net Šv. Judas, kuriam dar pirmame amžiuje buvo užkrauta 
našta rūpintis beviltiškais reikalais (dėl to, kad buvo bendravardis 
su išdaviku Judu), neįstengė kuo nors jiems padėti. 


Kasdien penktą valandą, kai Klara sėdėdavo namuose, gilinda- 
masi į evangelijų žinią arba rašydama lankstinuką, smerkiantį 
pagonišką paprotį perpilti kraują, Rajenas Topsas pralėkdavo 
namo pro jos atvirą langą. Baudenų svetainė buvo vos žemiau 
gatvės lygio, o jos langas su grotomis, tad viskas buvo matyti 
tik iš dalies. Paprastai ji regėdavo kojas, ratus, mašinų išmetimo 
vamzdžius, mojuojančius skėčius. Tokie paviršutiniški vaizdai 

dažnai būdavo iškalbingi: smagi vaizduotė nemažai išspausdavo 
iš apirusių nėrinių, suadytos kojinės, žemai nukarusios rankinės, 
regėjusios ir geresnių laikų. Bet niekas jos taip nesukrėsdavo, 
kaip žvilgsnis įkandin pranykstančio Rajeno motorolerio išmeti- 
mo vamzdžio. Nežinodama, kaip įvardyti tokiais atvejais skubiai 
sukildavusį krebždesį pilvo apačioje, Klara jį vadino Viešpaties 
dvasia. Jai kažkodėl regėjosi, kad ji išgelbės bedievį Rajeną Topsą. 
Klara tikėjosi priglausti jo kūną prie krūtinės, apsaugoti jį nuo 
aplink siautėjančių pagundų, parengti atpirkimo dienai. (Ir ar 
nebuvo kažkur, žemiau už jos pilvo apačią - kažkur nelemtoje, 
neminėtinoje vietoje - ar ten nebuvo neaiškios vilties, kad galbūt 
tai Rajenas Topsas išgelbės ją?) 


Jei Hortenzė Bauden užtikdavo dukrą, svajingai rymančią prie 
grotuoto lango, klausančią burzgiančio variklio, vėjui vartant 
„Naujosios Biblijos“ lapus, ji šniodavo jai per viršugalvį ir malo- 
niai paprašydavo nepamiršti, kad Paskutiniojo teismo dieną greta 
Viešpaties sėdės tik 144 000 Jehovos liudytojų. Tarp šių Pateptųjų 
nesą vietos nusmurgėliams su motociklais. 

- Bet jei mes išgelbėtume... 

— Kai kurie žmonės, - prunkšdavo Hortenzė, - prisidirbę 
tiek nuodėmių, kad jiems jau vėlu klapsėti akutėmis prieš Jehovą. 
Norint būti arti Jehovos, reikia stengtis. Tarnauti uoliai ir pasi- 
šventus. „Palaiminti tyraširdžiai: jie regės Dievą.“ Evangelija pa- 
gal Matą, 5, 8. Teisingai, Darkusai? 

Darkusas Baudenas, Klaros tėvas, buvo prarūgęs, nusmur- 
gęs, apsiseilėjęs senis, amžiams įsimūrijęs blakėmis knibždančia- 
me krėsle, iš kurio niekas nebuvo matęs jo pasikėlusio (ačiū ka- 
teteriui) net į lauko išvietę nueiti. Darkusas atsikraustė į Angliją 
prieš keturiolika metų ir visą tą laiką praleido giliame svetainės 
kampe, žiūrėdamas televizorių. Iš pradžių buvo sumanyta, kad jis 
atkeliaus į Angliją ir uždirbs tiek, kad įstengtų parsivežti Klarą su 
Hortenze ir visi galėtų įsikurti sykiu. Tačiau vos atvykusį Darkusą 
Baudeną pakirto paslaptinga liga. Joks gydytojas nerado jokių fi- 

zinių jos simptomų, bet labiausiai ji pasireiškė neįtikėtinu letargu, 
tad Darkusas - kuris, tiesa, niekada nebuvo didelis žvitruolis — 
visam gyvenimui pamilo bedarbio pašalpą, krėslą ir britų televi- 
ziją. 1972 metais, užsiutinta keturiolikos metų laukimo, Hortenzė 
nusprendė vieną sykį leistis į kelią savo jėgomis. Jėgų Hortenzei 
nestigo. Ji išdygo prie slenksčio su septyniolikamete Klara, įnir- 
šusi išlaužė duris ir - anot Šv. Elžbietos parapijoje pasakojamos 
legendos - taip išbarė Darkusą Baudeną, kaip šis dar niekada gy- 
venime nebuvo išbartas. Kai kas sako, kad barnis truko keturias 
valandas, kiti pasakoja, kad ji mintinai pacitavo kiekvieną Bibli- 
jos knygą, barėsi visą dieną ir visą naktį. Bet neabejotinai žino- 
ma, kad jai baigus Darkusas dar labiau susigūžė krėslo gilumoje, 
graudžiai pažvelgė į televizorių, su kuriuo buvo užmezgęs tokius 
supratingus, užuojautos kupinus santykius - tokius paprastus, su 
tiek nekalto švelnumo, - ir iš liaukos išspaudė ašarą, kuri susiran- 
gė raukšlėje po jo akimi. Tuomet pratarė vienintelį žodį: Mhm. 

Mhm buvo vienintelis žodis, kurį Darkusas sakydavo ir dar 
pasakys. Paklausk Darkuso bet ko; klausinėk apie bet ką, bet ku- 
riuo paros metu; tardyk jį; plepėk su juo; maldauk; išpažink meilę; 
kaltink ar teisink jį, o jis atsakys vienodai. 

- Klausiu, ar teisingai, Darkusai? 

- Mhm. 

— O tamsta, - užriko Hortenzė, kai jau sulaukė pritariamo 
Darkuso mykimo, ir vėl atsigręžė į Klarą, - domiesi visai ne to jau- 
nuolio siela! Kiek sykių reikės tau kartoti - nėra laiko bernams! 

Nes Baudenų namuose Laikas seko. Buvo 1974 metai, o 
Hortenzė rengėsi Pasaulio pabaigai, kurią namų kalendoriuje 
kruopščiai pažymėjo mėlynu tušinuku: 1975 metų sausio 1 die- 
na. Tai nebuvo vien Baudenus apėmusi psichozė. Kartu su jais 
laukė aštuoni milijonai Jehovos liudytojų. Hortenzė priklausė di- 
delei, nors ir keistuolių, draugijai. Ji asmeniškai (kaip Lambeto 
Karalystės salių sekretorė) gavo šią datą patvirtinantį laišką su 
atšviestu Viljamo Dž. Reindžforto iš didžiausios JAV Karalystės 
salės parašu. Pasaulio pabaiga oficialiai patvirtinta auksinėmis rai- 

dėmis, ir Hortenzė pasistengė įrėminti laišką dailiais raudonme- 
džio rėmeliais. Išskyrė jam garbingą vietą ant staltiesėle užtiesto 
televizoriaus, tarp stiklinės į Puotą skubančios Pelenės figūrėlės 
ir arbatinuko gaubto, išsiuvinėto Dešimčia Dievo įsakymų. Pa- 
klausė Darkuso, ar gražiai atrodo. Jis pritariamai numykė. 

Pasaulio pabaiga artinosi. Ir tai nebuvo - tenesijaudina Lam- 
beto Jehovos liudytojų bažnyčios šaka - klaida, kaip 1914 ar 1925 
metais. Jiems pažadėta, kad nusidėjėlių žarnos apsivys aplink me- 
džius, ir šįsyk žarnos ant medžių tikrai bus. Jie taip ilgai laukė, 
kada kraujo upės paplūs pagrindinės gatvės grioviais, o dabar jų 
troškimas bus patenkintas. Jau laikas. Data teisinga, vienintelė, vi- 
sos kitos anksčiau skelbtos datos tebuvo skaičiavimo klaidos: kaž- 
kas pamiršo pridėti, kažkas - atimti, kažkas pametė vieną mintyje. 
Bet dabar jau laikas. Iš tikrųjų. 1975 metų sausio 1 dieną. 

Bent jau Hortenzė tikrai džiaugėsi. Pirmąjį 1925 metų rytą ji 
raudojo kaip kūdikis, kai nubudusi išvydo - vietoje krušos, sieros 
ir visuotinės pražūties - toliau vykstantį kasdienį gyvenimą, kaip 
visada važinėjančius autobusus ir traukinius. Tuomet veltui ji visą 
naktį vartėsi, laukdama, kol 


tie artimieji, tie, kas neklausė jūsų įspėjimų, paskęs kaitriose 
ir siaubingose liepsnose, kurios nudirs jiems odą nuo kaulų, 
ištirpdys akis akiduobėse ir sudegins kūdikius, žindančius mo- 
tinos krūtį... tądien žus tiek jūsų artimųjų, kad jų kūnai, sugul- 
dyti greta kits kito, nusidrieks tris šimtus sykių aplink žemę, 
o jų apdegusiais palaikais tikrasis Viešpaties Liudytojas nueis 
atsisėsti šalia jo. 


Skardžiabalsis varpas, nr. 245 


Kaip skaudžiai jai teko nusivilti! Bet 1925 metų žaizdos užgijo, ir 
Hortenzė vėl leidosi įtikinama, kad apokalipsė čia pat, visai kaip 
teigė garbusis ir šventasis ponas Reindžfortas. 1914 metų kartai 
duotas pažadas dar galioja: „Nepraeis nė ši karta, iki visa tai įvyks“ 
(Evangelija pagal Matą 24, 34). Tie, kas gyveno 1914 metais, su- 

lauks Armagedono. Taip pažadėta. Gimusi 1907 metais, Hortenzė 
jau paseno, pavargo, o bendraamžiai krito kaip musės. Atrodo, 
1975 metai bus jos paskutinė proga. 

Juk du šimtai šviesiausių Bažnyčios galvų dvidešimt metų ty- 
rinėjo Bibliją ir vienbalsiai sutarė dėl šios datos. Juk jie skaitė tarp 
eilučių Danielio knygą, ieškojo paslėptų prasmių Apreiškime Jonui, 
teisingai nustatė, kad Azijos karai (Korėjoje ir Vietname) yra metas, 
apie kurį angelas sako: „vienas laikas, du laikai ir pusė laiko“. Hor- 
tenzė nė neabejojo, kad tai - ženklų ženklai. Jau paskutinės dienos. 
Iki pasaulio pabaigos liko aštuoni mėnesiai. Vos pakaks laiko! Rei- 
kėjo gaminti plakatus, rašyti straipsnius („Ar Viešpats atleis ona- 
nistui?), minti slenksčius, skambinėti į duris. Reikėjo pagalvoti ir 
apie Darkusą - kaip jis paklius į Viešpaties karalystę? Ir visur reikia 
Klaros pagalbos; nėra laiko bernams, Rajenui Topsui, raukymuisi, 
paaugliškoms kankynėms. Nes Klara - ne tokia, kaip visi paaugliai. 
Ji - Viešpaties vaikas, stebuklingas Hortenzės kūdikis. Kai vieną 
1955 metų rytą, skrosdama žuvį Montego Bėjuje, išgirdo Viešpa- 
ties balsą, Hortenzei buvo net keturiasdešimt aštuoneri. Ji tuojau 
metė marliną, tramvajumi parvažiavo namo ir ėmėsi savo baisiai 
nemėgstamų veiksmų, kad pradėtų kūdikį, kurio prašė Jis. Kodėl 
Viešpats taip ilgai laukė? Todėl, kad Viešpats norėjo parodyti Hor- 
tenzei stebuklą. Todėl, kad Hortenzė ir pati buvo stebuklingas vai- 
kas, gimęs per legendinį Kingstono žemės drebėjimą 1907 metais, 
kai visi kiti merdėjo, - giminėje stebuklai paveldimi. Hortenzė gal- 
vojo šitaip: jeigu ji galėjo ateiti į šį pasaulį drebant žemei, Montego 
Bėjaus rajonams griūvant į jūrą, o nuo kalnų plieskiant liepsnoms, 
tuomet niekas neturi jokio pasiteisinimo ko nors nedaryti. Ji dažnai 
kartodavo: „Visų sunkiausia yra gimti! Kai jau gimei - jokių prob- 
lemų.“ Tad dabar, kai Klara gimė ir paaugo tiek, kad galėtų padėti 
mindžioti slenksčius, administruoti, rašyti kalbas ir tvarkyti viso- 
kiausius Jehovos liudytojų bažnyčios reikalus, tegu ir judinasi. Nėra 
laiko bernams. Šito vaiko darbai tik prasideda. Hortenzė - gimusi, 
kai Jamaika griuvo, - nemanė, kad apokalipsė nesulaukus devynio- 
liktojo gimtadienio yra pateisinama priežastis tinginiauti. 

Bet kad ir kaip būtų keista, o galbūt dėl išsamiai aprašyto 
Jehovos polinkio vaikščioti nežinomais keliais, kaip tik darbuoda- 
masi Viešpaties baruose Klara pagaliau susitiko Rajeną akis į akį. 
Lambeto Karalystės salės jaunimo grupė buvo pasiųsta sekmadie- 
nio rytą mindžioti slenksčių, skirti avių nuo ožių (Evangelija pagal 
Matą 25, 31-46), ir Klara, nepakentusi Liudytojų jaunuolių su ne- 
tikusiais kaklaraiščiais ir švelniais balsais, pati viena su lagaminu 
pasuko skambinėti į duris Kreitono gatvėje. Pirmuose keliuose 
namuose ją, kaip visada, pasitiko perkreipti veidai: malonios mo- 
terys varė ją šalin kaip įmanydamos mandagiau, žiūrėdamos, kad 
per daug neprisiartintų, išsigandusios, jog apsikrės religija kaip 
kokiu užkratu. Kai priėjo vargingesnį gatvės galą, reakcijos darėsi 
agresyvesnės; pro langus ar uždarytas duris buvo girdėti riksmai. 

— Jei čia tie prakeikti Jehovos liudytojai, pasakyk jiems atsi- 
pisti! 

Arba išradingiau: 

- Atleisk, mieloji, ar žinai, kokia šiandien diena? Sekmadie- 
nis, tiesa? Aš nusikalęs. Visą savaitę kūriau žemę ir vandenynus. 
Šiandien man poilsio diena. 

Prie 75 numerio ji visą valandą praleido su keturiolikame- 
čiu fizikos maniaku, vardu Kolinas, kuris norėjo intelektualiai 
paneigti Dievo buvimą, vis dirsčiodamas jai po sijonu. Tuomet ji 
paskambino į 87 numerį. Duris atidarė Rajenas Topsas. 

- Aha? 

Jis stovėjo, šlovingai spindėdamas raudonais plaukais ir juo- 
dais polo marškinėliais, pašaipiai perkreipęs lūpą. 

— Aš... aš... 

Ji veltui stengėsi pamiršti, ką vilkinti: baltus marškinius, net 
su raukinukais ties kaklu, languotą sijoną iki kelių ir perpetę su 
išdidžiu užrašu: DIEVE, ARČIAU TAVĘS. 

- Tu ko nors nori? - paklausė Rajenas, įnirtingai traukdamas 
gęstančią cigaretę. - Ar ką? 

Klara pasistengė labai plačiai nusišypsoti kreivais dantimis 
ir įjungė autopilotą. 

- Labas rytas, pone. Aš iš Lambeto Karalystės salės, kur mes, 
Jehovos liudytojai, laukiame, kol Viešpats ateis ir vėl nudžiugins 
mus savo šventu buvimu; kaip trumpai - bet, deja, nematomai - 
buvo atėjęs pas mūsų tėvą 1914 metais. Mes tikime, kad, vėl pa- 
sirodęs, jis atneš triaukštes Armagedono liepsnas, ir tądien bus 
išgelbėti tik nedaugelis. Ar jus domina... 

— Ką? 

Klara, kone ašarodama iš gėdos, pamėgino iš naujo. 

- Ar jus domina Jehovos mokymas? 

- Ką sakai? 

- Jehovos - mūsų Viešpaties mokymas. Matote, jis kaip laip- 
tai, - paskutinė Klaros išeitis visada būdavo jos motinos šventųjų 
laiptų palyginimas. - Matau, kaip jūs leidžiatės, bet vieno laiptelio 
trūksta. Užtat sakau jums: atsargiai! Tik noriu, kad būtumėte dan- 
guje su manim. Nenoriu, kad nusilaužtumėte koją. 

Rajenas Topsas atsirėmė į durų staktą ir ilgai žvelgė į ją pro 
raudonus kirpčiukus. Klarai atrodė, kad ji susistumia lyg koks te- 
leskopas. Žinoma, vos po kelių akimirkų visai pranyks. 

- Turiu jums šį tą paskaitinėti... - ji nerangiai pakrapštė 
lagamino sagtį, nykščiu ją atsegė, bet neprilaikė kitos lagamino 
pusės. Penkiasdešimt Sargybos bokšto egzempliorių pasipylė ant 
slenksčio. 

— Vaje, šiandien viskas iš rankų krenta... 

Ji skubiai atsitūpė surinkti žurnalų ir nusibrozdino kairįjį kelį. 

- Oi! 

— Tu Klara, - lėtai pratarė Rajenas. - Tu iš mano mokyklos, taip? 

- Taip, - atsakė Klara, tokia nudžiugusi, kad jis prisimena jos 
vardą, jog net skausmą pamiršo. - Šv. Judo. 

- Žinau, kaip ji vadinasi. 

Klara nuraudo, kiek tik gali nurausti juodaodžiai, ir nudelbė 
akis. 

— Beviltiškų reikalų. Šventasis globėjas, - pasakė Rajenas, 
paslapčia kažką krapštydamas iš nosies ir nuspriegdamas į gėlių 
puodą. - IRA. Visi jie. 

Rajenas dar sykį nužvelgė aukštą Klaros stotą, nederamai už- 
sispoksodamas į dvi stambokas krūtis, kurių speneliai vos įžiūri- 
mai stirksojo pro baltą poliesterį. 

- Gal tu užeik, - pagaliau pasakė jis, nuleisdamas akis į jos 
kruviną kelį. - Kuo nors užklijuosim. 

Tą popietę nutiko negrabių pasigraibymų ant Rajeno sofos 
(viskas nuėjo daug toliau, negu galėtum tikėtis iš krikščionės mer- 
gaitės), ir velnias darsyk nesunkiai aplošė Dievą. Kai kas buvo pa- 
tvarkyta, pastumdyta pirmyn atgal; ir kai pirmadienį suskambo 
paskutinės pamokos skambutis, Rajenas Topsas ir Klara Bauden 
lyg ir ėmė draugauti (visai mokyklai vieningai pasišlykštėjus); 
kaip buvo sakoma Šv. Judo frazeologijoje, jie „susiburkavo“. Ar 
Klara sulaukė to, apie ką svajojo jos prakaituota paaugliška vaiz- 
duotė? 

Na, „burkuoti“ su Rajenu iš esmės reiškė tris pagrindinius 
užsiėmimus (svarbos tvarka): gėrėjimąsi Rajeno motoroleriu, gė- 
rėjimąsi Rajeno įrašais; gėrėjimąsi Rajenu. Bet nors kitos mergi- 
nos nebūtų nudžiugusios, jei pasimatymai vyktų Rajeno garaže ir 
per juos būtų vien žiūrima, kaip jis tūpčioja aplink motorolerio 
variklį, šlovindamas jo painumą ir sudėtingumą, Klarai nebuvo 
nieko nuostabesnio. Ji netruko sumoti, kad Rajenas - baisus ma- 
žakalbis, ir reti jų pokalbiai visada suksis tik apie Rajeną: jo viltis, 
jo baimes (visos susijusios tik su motoroleriu) ir jo keistą įsitiki- 
nimą, kad jiedu su motoroleriu gyvens neilgai. Kažkodėl Rajenas 
įtikėjo senstančiu šeštojo dešimtmečio šūkiu „Skubėk gyventi ir 
mirk jaunas“, ir nors jo motoroleris net ir nuokalnėje neįsibėgėda- 
vo daugiau negu iki 22 mylių per valandą, jis dažnai Klarą niūriai 
įspėdavo „per daug neprisirišti“, nes jis neilgai būsiąs su ja; jis 
„Užges“ anksti ir su trenksmu. Ji įsivaizduodavo glėbyje laikanti 
kruviną Rajeną, klausydamasi, kaip jis pagaliau išpažįsta nemir- 
tingą meilę; vaizduodavosi tapsianti Modų našle, metus dėvėsian- 
ti juodus polo marškinėlius ir reikalausianti, kad per jo laidotuves 
skambėtų „Waterloo Sunset“. Nepaaiškinamas Klaros atsidavimas 
Rajenui buvo beribis. Ji nepaisė prastos jo išvaizdos, nykaus būdo 

ir šlykščių asmeninių įpročių. Iš esmės ji nepaisė Rajeno, nes kad 
ir ką sakytų Hortenzė, Klara buvo tokia pat paauglė, kaip visos; 
jos aistros objektas buvo tik pačios aistros papuošimas, aistros, 
kuri, ilgai gniaužta, dabar prasiveržė neišvengiamai kaip ugnikal- 
nis. Per kelis mėnesius pasikeitė Klaros mintys, Klaros drabužiai, 
Klaros eisena, Klaros siela. Visame pasaulyje merginos tokias per- 
mainas vadino Doniu Osmondu, Maiklu Džeksonu ar „Bay City 
Rollers“. Klara nusprendė jas pavadinti Rajenu Topsu. 

Įprastų pasimatymų nebuvo. Nei gėlių, nei restoranų, nei 
kino, nei vakarėlių. Retsykiais, kai pritrūkdavo žolės, Rajenas 
nusiveždavo ją į didelį skvotą Šiaurės Londone, kur aštuntada- 
lis kainuodavo pigiai, o žmonės būdavo per daug apsinešę, kad 
įsidėmėtų veido bruožus, todėl elgdavosi kaip geriausi draugai. 
Čia Rajenas susirangydavo hamake ir, surūkęs kelias suktines, iš 
paprastai mažakalbio virsdavo visiškai katatonišku. Klara, kuri 
nerūkė, sėdėdavo prie jo kojų, gėrėdavosi juo ir stengdavosi da- 
lyvauti aplink vykstančiame pokalbyje. Ji neturėjo ką papasakoti, 
kaip, pavyzdžiui, Merlinas, Klaivas, Leo, Petronija, Van Si ir kiti. 
Nežinojo istorijų apie LSD klajones, policijos smurtą ar demons- 
tracijas Trafalgaro aikštėje. Bet Klara susirado draugų. Būdama 
sumani mergaitė, ji pasinaudojo tuo, ką turėjo, kad pralinksmintų 
ir prigąsdintų margą hipių, padugnių, išsigimėlių ir linksmuolių 
draugiją: ji buvo kitas kraštutinumas; pasakojo apie pragaro lieps- 
nas ir prakeiksmus, apie tai, kaip velnias mėgsta išmatas, kaip jis 
aistringai lupa odą, kaip raudona geležimi bado akis, kaip drasko 
genitalijas - visus gudrius Liuciferio, nuostabiausiojo puolusio 
angelo, planus, kurie buvo parengti 1975 metų sausio 1 dienai. 


Žinoma, tas padaras, vardu Rajenas Topsas, ėmė stumti Pasaulio 
pabaigą vis giliau į Klaros minčių užkaborius. Prieš ją atsivėrė 
tiek kitų dalykų, tiek naujovių gyvenime! Jei taip gali būti, ji jau 
dabar pasijuto Pateptoji, tiesiog čia, Lambete. Kuo labiau palai- 
minta jautėsi žemėje, tuo rečiau mintys krypo dangop. Galiau- 
siai Klara tiesiog niekaip neperprato didžiosios dalybos. Šitiek 

neišgelbėtųjų. Iš aštuonių milijonų Jehovos liudytojų vos 144 000 
vyrų gaus būti su Kristumi rojuje. Geros moterys ir neblogi vy- 
rai gaus rojų žemėje - gerai pagalvojus, neblogas paguodos pri- 
zas, - bet vis tiek liks keli milijonai, kurie egzamino neišlaikys. 
Prie jų dar pridėkime bedievius; žydus, katalikus, musulmonus; 
vargšus žmones Amazonės džiunglėse, dėl kurių Klara raudojo 
vaikystėje; kiek neišgelbėtųjų. Liudytojai didžiavosi, kad jų teo- 
logijoje nesama pragaro - bausmė buvo kančios, nesuvokiamos 
kančios paskutiniąją dieną, o paskui kapas būdavo tiesiog kapas. 
Bet Klarai tai atrodė dar blogiau - vien mintis apie Milžinišką 
Minią, džiūgaujančią žemės rojuje, kol nukankinti, sužaloti pra- 
rastųjų griaučiai guli vos po dirva. 

Vienoje pusėje stovėjo nesuskaitoma daugybė pasaulio 
žmonių, nepažįstančių Sargybos bokšto mokymo (kai kurie net 
be pašto dėžučių), negalintys kreiptis į Lambeto Karalystės salę 
ir gauti vertingų skaitinių apie kelią į atpirkimą. Kitoje pusėje - 
Hortenzė, geležiniais suktukais susisukusi plaukus, besivartan- 
ti lovoje, su džiaugsmu laukianti, kada pasipils sieros liūtis ant 
nusidėjėlių, ypač tos bobos iš 53-i0 namo. Hortenzė pamėgino 
paaiškinti: 

- Tie, kas mirė, nepažinę Viešpaties, bus prikelti, tuomet ga- 
lės pamėginti iš naujo. 

Bet Klarai lygtis vis tiek atrodė neišsprendžiama. Sąskaitos 
nesuėjo. Tikėjimą sunku pelnyti, lengva prarasti. Jai vis mažiau 
norėjosi palikti savo kelių įspaudus raudonose Karalystės salės 
pagalvėlėse. Ji nenorėjo dėvėti perpečių, nešti plakatų ar daly- 
ti skrajučių. Ji niekam nesakys apie trūkstamą laiptelį. Ji atrado 
kvaišalus, pamiršo laiptus ir ėmė kilti. 


1974 metų spalio 1 diena. Palikta po pamokų. Išsėdėjusi ten ketu- 
riasdešimt penkias minutes (už tai, kad per muzikos pamoką pa- 
sakė, jog Rodžeris Daltris yra geresnis muzikantas negu Johanas 
Sebastianas Bachas), Klara praleido ketvirtos valandos susitikimą 
su Rajenu ties Lynano gatvės sankryža. Kai išėjo, buvo labai Žvar- 

bu ir jau temo; ji nubėgo per krūvas pūvančių rudeninių lapų, 
išnaršė visą Lynaną, bet niekur jo nerado. Su siaubu prisiartino 
prie savo namų durų, siūlydama Dievui begalę sandorių (Aš nie- 
kada nesimylėsiu, aš daugiau niekada nerūkysiu žolės, aš daugiau 
niekada nesegėsiu sijono aukščiau kelių), jei tik jis padarytų, kad 
Rajenas Topsas nebūtų paskambinęs į jos motinos duris, ieškoda- 
mas užuovėjos. 

— Klara! Eikš vidun, sušalsi. 

Tokiu balsu Hortenzė prašnekdavo, kai turėdavo svečių, - ji 
persistengdavo, pabrėždama kiekvieną priebalsį, - taip ji kalbėda- 
vo su pastoriais ir baltosiomis moterimis. 

Klara uždarė paskui save duris ir su šiokiu tokiu siaubu pe- 
rėjo per svetainę, pro įrėmintą Jėzaus hologramą, kurioje jis verkė 
(o paskui nebeverkė), į virtuvę. 

— Viešpatie mieliausias, ji atrodo kaip kokia šiukšlė, ką? 

- Mmm, - atsakė Rajenas, su džiaugsmu tuštindamas lėkštę 
bligijų su sūdyta žuvimi kitapus mažučio virtuvės stalo. 

Klara sumikčiojo, kreivi jos dantys paliko žymes apatinėje 
lūpoje. 

— Ką tu čia veiki? 

— Cha! - kone pergalingai pareiškė Hortenzė. - Manai, gali 
amžinai slapstyti draugus nuo manęs? Vaikis sušalo, aš jį įsileidau, 
mudu maloniai šnekučiuojamės, teisingai, jaunuoli? 

- Mmm, taip, ponia Bauden. 

— Na, ko čia baisiesi. Gal aš jį gyvą suėdžiau, ar ką, Rajenai? - 
tęsė Hortenzė, taip švytėdama, kaip Klara nė nebuvo regėjusi. 

- Aha, teisingai, - nusišaipė Rajenas. Ir abu, Rajenas Topsas 
ir Klaros mama, ėmė kvatotis. 

Kas greičiau gali sugadinti meilės nuotykį negu mylimasis, 
susibičiuliavęs su mylimosios mama? Kai vakarai tamsėjo ir trum- 
pėjo, o kasdien pusę keturių darėsi vis sunkiau išskirti Rajeną iš 
minios, kuri trainiojosi prie mokyklos vartų, nusiminusi Kla- 
ra ilgai žingsniuodavo namo, o ten ir vėl rasdavo savo mylimąjį 
virtuvėje, džiugiai plepantį su Hortenze, ryjantį gausius Baudenų 

namų skanėstus: bligijas su sūdyta žuvimi, džiovintą jautieną, viš- 
tieną su ryžiais ir žirneliais, imbierinį pyragą ir kokosinius ledus. 

Tie pokalbiai, nors Klarai rakinant duris skardendavo 
džiaugsmingai, akimirksniu nutildavo, vos jai prisiartinus prie 
virtuvės. Kaip užtikti išdykaujantys vaikai, jiedu paniurdavo, tuo- 
met susidrovėdavo, tada Rajenas ką nors išsigalvodavo ir išeidavo. 
Ji pastebėjo, kad jie dar ėmė žvilgčioti į ją, lyg užjausdami, lyg glo- 
bėjiškai; ir ne tik - jie ėmė girti jos aprangą, kuri aiškiai pasidarė 
jaunatviškesnė, spalvingesnė; o Rajenas - kas nutiko Rajenui? — 
nusimetė polo marškinėlius, vengė jos mokykloje, nusipirko kak- 
laraištį. 

Žinoma, kaip narkomano mama ar žudiko maniako kaimy- 
nė, Klara sužinojo paskutinė. Kadaise ji apie Rajeną žinojo viską — 
dar tuomet, kai nė pats Rajenas nenutuokdavo, - ji buvo Raje- 
no ekspertė. Dabar jai liko tik nugirsti aires mergiotes aiškinant, 
kad Klara Bauden ir Rajenas Topsas nebeburkuoja - tikrai, tikrai 
nebe, - o ne, jau visai nebe. 

Jei Klara suprato, kas dedasi, ji neleido sau patikėti. Retsy- 
kiais, kai užklupdavo Rajeną prie virtuvės stalo, apsuptą lankstinu- 
kų, - o Hortenzė skubiai juos surinkdavo ir susikišdavo į prijuos- 
tės kišenę, - Klara stengdavosi pamiršti. Tą patį mėnesį, kai Klara 
įtikino nelaimingą Rajeną apsimesti, kad šėlsta su ja neįgaliųjų 
tualete, ji prisimerkė, kad nematytų to, ko nenorėjo matyti. Bet po 
jo megztiniu jis tikrai buvo, kai atsilošė ant kriauklės, švystelėjo 
sidabras, vos įžvelgiamas švyturėlis niūrioje šviesoje - negalėjo 
būti, bet buvo - sidabru švystelėjo mažytis kryželis. 

Negalėjo būti, bet buvo. Šitaip žmonės apibūdina stebuklą. 
Kažkaip priešingybės Hortenzė ir Rajenas susitiko logiškai prie- 
šinguose taškuose, jų abipusis polinkis žavėtis kitų kančia ir mir- 
timi susijungė lyg kokio kraupaus horizonto perspektyvos taškai. 
Staiga išgelbėtoji ir neišgelbėtasis apsuko visą stebuklingą ratą. 
Hortenzė ir Rajenas dabar stengėsi išgelbėti ją. 


— Sėsk ant motorolerio. 

Vos Klara išėjo iš mokyklos į prieblandą, Rajeno motoroleris 
staigiai sustojo tiesiai priešais ją. 

— Klar, sėsk ant motorolerio. 

— Eik paklausk mano motinos, ar ji nenori sėsti ant moto- 
rolerio! 

- Prašau, - atsakė Rajenas, tiesdamas atsarginį šalmą. - Svar- 
bus reikalas. Reikia pasikalbėti. Laiko nebedaug. 

— Kodėl? - pyktelėjo Klara, įnirtingai siūbuodama ant plat- 
forminių aukštakulnių. - Išvažiuoji? 

- Mes abu išvažiuojam, - sumurmėjo Rajenas. - Tikiuosi, į 
gerą vietą. 

- Ne. 

— Prašau, Klar. 

- Ne. 

- Prašau. Svarbus reikalas. Gyvybės ar mirties klausimas. 

- Siaubas... gerai. Bet jo aš nesimaukšlinsiu, - ji grąžino šal- 
mą ir apžergė motorolerį. - Nuo jo plaukai susivelia. 

Rajenas nuvežė ją per visą Londoną į Hampstedo Viržyną, 
patį Parlamento kalvos viršų, kur, iš tos aukštybės žvelgdamas į 
nesveikai oranžiniai nutviekstą miestą, jis apdairiai, per vargus ir 
labai neįprasta kalba išdėstė, ko norįs. Esmė buvo tokia: iki pasau- 
lio pabaigos liko tik mėnuo. 

- Ir matai, mudu su ja, mes tiesiog... 

— Mes! 

- Su tavo mama - mes su tavo mama, - sumurmėjo Raje- 
nas, - mes jaudinamės. Dėl tavęs. Po paskutiniųjų dienų išgyvens 
tik nedaugelis. O tu prasidėjai su bloga kompanija, Klar... 

- Vaje, - atrėžė Klara, purtydama galvą ir košdama orą pro 
dantis, - aš negaliu patikėti šitom kalbom. Jie buvo tavo draugai. 

- Ne, ne, ne mano. Nebe. Žolė - žolė yra blogis. Ir jie visi - 
Van Si, Petronija. 

— Jos mano draugės! 

- Jos negeros mergaitės, Klara. Turėtų gyventi su savo šeima, 
o ne šitaip rengtis ir išdarinėti tokius dalykus su vyrais tame name. 
Ir tu pati neturėtum to išdarinėti. Ir rengtis kaip, kaip, kaip... 

— Kaip kas? 

— Kaip kekšė! - atsakė Rajenas, spjaudamas žodį, lyg nuo to 
jam palengvėtų. - Kaip paleistuvė! 

- O varge, man jau gana... parvežk mane namo, vaikine. 

- Jos gaus, ko nusipelniusios, - atsakė Rajenas, linkčiodamas 
galva, ištiesęs ranką virš Londono nuo Čizviko iki Arčvėjaus. - O 
tu dar turi laiko. Su kuo nori būti, Klar? Su kuo? Su 144 000 rojuje, 
kurie valdys su Kristumi? Ar nori priklausyti Milžiniškai Miniai, 
gyvensiančiai žemės rojuje, tai visai neblogai, bet... Ar būsi su tais, 
kurių laukia galas, kančia ir mirtis. Ką? Aš tik atskiriu avis nuo 
ožių, Klar, avis nuo ožių. Kaip Evangelijoje pagal Matą. Taigi, ma- 
nau, kad tu - avis, taip? 

- Žinai ką, - atkirto Klara, grįžusi prie motorolerio ir sės- 
dama ant užpakalinės sėdynės. - Aš ožka. Man patinka būti ožka. 
Ir verčiau jau kepsiu sieros lietuje su savo draugais, negu sėdėsiu 
danguje, raudodama iš nuobodulio, su Darkusu, mama ir tavim! 

— Nešnekėk taip, Klar, - rūsčiai sudraudė Rajenas, užsidė- 
damas šalmą. - Tikrai negerai taip šnekėti. Tau pačiai. Jis mus 
girdi. 

- O man atsibodo klausytis tavęs. Važiuojam namo. 

— Tikrai! Jis mus girdi! - sušuko jis, atsigręžęs atbulas, šauk- 
damas per išmetimo vamzdžio triukšmą, kai motoroleris burgz- 
damas pasileido nuo kalvos. - Jis viską mato! Jis mus stebi! 

- Stebėk, kur važiuoji, - užriko Klara, kai nuo jų į visas puses 
išsilakstė pulkas žydų chasidų. - Žiūrėk į kelią! 

- Tik nedaugelis, taip rašoma, tik nedaugelis. Jų visų lau- 
kia, - taip rašoma Pa-kar-to-to Įstatymo knygoje, - visų laukia tai, 
ko jie nusipelnė, ir tik nedaugelis... 

Bemaž per vidurį mokomosios Rajeno Topso biblinės egzege- 
zės buvęs jo netikras stabas „Vespa GS“ trenkėsi tiesiai į 400 metų 
senumo ąžuolą. Gamta įveikė pasipūtėlę inžineriją. Medis liko gy- 
vas; motoroleris žuvo; Rajenas nulėkė į vieną pusę; Klara - į kitą. 

Krikščionybės ir Kiaulystės dėsnio (dar vadinamo Merfio 
dėsniu) principai sutampa: Viskas nutinka man, dėl manęs. Tad 

jeigu Žmogus numeta skrebutį, ir jis nusileidžia sviestuotąja puse 
į apačią, ši nesėkmė yra aiškinama kaip esminės nesėkmės tie- 
sos įrodymas: skrebutis šitaip nukrito vien tam, kad tau, ponui 
Nesėkmingajam, įrodytų, jog visatoje esama lemiamos jėgos - 
nesėkmės. Ji ne atsitiktinė. Jis niekaip negalėjo nukristi sviestuo- 
tąja puse į viršų, sakoma, nes toks yra Kiaulystės dėsnis. Trum- 
pai tariant, Kiaulystės dėsnis tave ištinka vien tam, kad įrodytų, 
jog esama Kiaulystės dėsnio. Tačiau, priešingai negu visuotinės 
traukos dėsnis, šis veikia ne visais atvejais: kai skrebutis nukrenta 
sviestuotąja puse į viršų, Kiaulystės dėsnis paslaptingai pranyksta. 
Taip ir Klarai nukritus ir išsimušus viršutinius dantis, nors Raje- 
nas atsistojo nė nenusibrozdinęs, jis suprato, kad taip nutiko dėl 
to, jog Dievas išrinko Rajeną kaip išgelbėtąjį, o Klarą - kaip neiš- 
gelbėtąją. Ne todėl, kad vienas buvo su šalmu, o kita be. Jei būtų 
nutikę priešingai, jei visuotinės traukos dėsnis būtų pasiglemžęs 
Rajeno dantis ir nuridenęs juos nuo Raktažolių kalvos lyg ema- 
liuotas sniego gniūžtes, na... galite nė neabejoti, Dievas, Rajeno 
nuomone, būtų ėmęs ir pranykęs. 

Tačiau dabar Rajenas gavo paskutinį ženklą, kurio jam trū- 
ko. Kai prisiartino Naujųjų metų išvakarės, jis sėdėjo svetainėje, 
viduryje žvakių rato su Hortenze, uoliai melsdamasis už Klaros 
„BBC One“. Tuo tarpu Klara, apsitempusi geltonomis kelnėmis 
platėjančiomis klešnėmis ir raudona berankove palaidine, išėjo 
švęsti. Ji pasiūlė vakarėlio temą, padėjo nupiešti iškabą ir paka- 
binti ją pro langą; ji šoko ir rūkė su visais ir be nederamo kuklu- 
mo pasijuto tikra skvoto gražuolė. Bet vidurnaktis neišvengiamai 
prisiartino, praėjo, o apokalipsės raiteliai nepasirodė, ir Klara net 
pati nustebo, kad ją apėmė melancholija. Nes atsimesti nuo savo 
tikėjimo yra kaip virti jūros vandenį, norint išgauti druską - kai 
kas įgyjama, bet kai ko ir netenkama. Nors jos draugai - Merli- 
nas, Van Si ir kiti - plojo jai per nugarą ir sveikino atsikračius tų 
karštligiškų kliedesių apie pražūtį ir atpirkimą, Klara tyliai gedėjo 
šiltesnės rankos, kurios laukė devyniolika metų, visa apimančio 

meškiško Išganytojo glėbio, To, kuris yra Alfa ir Omega, pradžia ir 
pabaiga; žmogaus, kuris turėjo ją ištraukti iš viso to - iš nykios gy- 
venimo tikrovės pirmojo aukšto bute Lambete. Kas dabar laukia 
Klaros? Rajenas susiras kitą madą; Darkusui tereikėjo perjungti 
kanalą; Hortenzė netrukus sužinos naują datą, bus dar daugiau 
lankstinukų, ji net dar uoliau įtikės. Bet Klara buvo kitokia negu 
Hortenzė. 

Vis dėlto nuosėdos, išgaravus Klaros tikėjimui, liko. Ji vis dar 
troško išganytojo. Ji vis dar troško vyro, kuris išsigabentų ją, išsi- 
rinktų iš visų, kad ji galėtų vaikščioti su Juo, apsirengusi baltai, nes 
[ji] šito verta. Apreiškimas Jonui 3, 4. 


Tuomet galbūt ne taip ir sunku suprasti, kad Klara Bauden, kitą 
rytą kažkokių laiptų apačioje sutikusi Arčį Džounsą, jame įžvel- 
gė ne šiaip sau striuką, mažumėlę apskritą pusamžį vyrą prastai 
pasiūtu kostiumu. Klara išvydo Arčį pilkšvai žaliomis netekties 
akimis; jos pasaulis ką tik pranyko, tikėjimas, kuriuo ji rėmėsi, at- 
slūgo lyg potvynis, o Arčis visai netyčia tapo pokšto veikėju: pas- 
kutiniu vyru žemėje. 


3. Dvi šeimos 


Verčiau tuoktis negu degti, sakoma Pirmajame laiške korintie- 
čiams, septintame skyriuje, devintoje eilutėje. 

Geras patarimas. Žinoma, Laiške korintiečiams taip pat pra- 
nešama, kad privalome Neužrišti nasrų kuliančiam jaučiui - su- 
prask, kaip nori. 

1975 metų vasarį Klara paliko Bažnyčią ir visą jos pažodi- 
nį Biblijos suvokimą dėl Arčio Džounso, bet dar netapo visiškai 
nerūpestinga ateiste, kuri įstengtų kvatotis prie altoriaus ar visiš- 
kai nekreipti dėmesio į Šv. Pauliaus mokymą. Antrasis priesakas 
problemų nekėlė - neturėdama jaučio, ji buvo savaime nuo jo at- 
leista. Bet dėl pirmojo ji naktimis nemiegojo. Ar verčiau tuok- 
tis? Net jei vyras - bedievis? Niekaip nesužinosi: dabar ji gyveno 
be jokios paramos, be apsauginio tinklo. Už Dievą ją dar labiau 
baugino motina. Hortenzė jos romanui aršiai priešinosi, ne tiek 
dėl amžiaus, kiek dėl spalvos, o apie jį išgirdusi vieną rytą tuojau 
išvijo dukrą pro duris. 

Klarai giliai širdyje vis tiek atrodė, kad motinai būtų mieliau, 
jei ji tekėtų už netikusio vyro, negu gyventų su juo nuodėmėje, 
todėl Klara apsisprendė impulsyviai ir meldė Arčį išsivežti ją taip 
toli, kaip tik jis išgali - į Maroką, Belgiją, Italiją. Arčis, paėmęs ją 
už rankos, linkčiojo galva ir kuždėjo meilius niekučius, puikiai ži- 
nodamas, kad išgalės ją išsivežti nebent į ką tik už brangią paskolą 
įsigytą dviaukštį namą Vilsden Gryne. Bet dabar nėra ko apie tai 
šnekėti, manė jis, ne dabar, tokią karštą akimirką. Na, verčiau ją 
nuvilti švelniai. 

Po trijų mėnesių Klara buvo švelniai nuvilta, ir štai jie kraus- 
tėsi. Arčis ropštėsi laiptais, kaip visada keiksnodamas ir plūsda- 
masis, linguodamas nuo svorio dėžių, kurias Klara be vargo nešė 

po dvi ar tris; Klara ilsėjosi, prisimerkusi šiltoje gegužės saulėje, 
mėgindama susigaudyti. Ji išsirengė iki menkutės violetinės be- 
rankovės ir atsirėmė į kiemo vartus. Kur ji pakliuvo? Matot, štai 
kas keisčiausia, niekaip negalėjai suprasti. Važiuodama kraus- 
tytojų sunkvežimio keleivio sėdynėje, ji matė pagrindinę gatvę, 
kuri buvo bjauri, skurdi ir pažįstama (nors joje nebuvo Karalystės 
salių ar Episkopalų bažnyčių), bet už posūkio gatvės staiga su- 
žaliavo gražuoliais ąžuolais, namai pasidarė aukštesni, platesni 
ir labiau atsiskyrę nuo kits kito, ji matė parkų, matė bibliotekų. 
Tuomet medžiai staiga pradingo, ir vėl pridygo autobusų stote- 
lių, lyg išmušus vidurnakčiui; šiam signalui pakluso ir namai, vėl 
virsdami mažesnėmis trobelėmis be laiptų, išsikėtusiomis priešais 
nudrengtus prekybos centriukus, tas keistas įstaigų eiles, kuriuose 
neišvengiamai visada būna 

vienas neveikiantis sumuštinių baras, vis dar reklamuojantis 
pusryčius, 

vienas šaltkalvis, nesusižavėjęs rinkodaros triukais (ČIA 
GAMINAMI RAKTAI), 

ir viena visada uždaryta vyrų ir moterų kirpykla, besipui- 
kuojanti kokiu nors nežmonišku žodžių žaismu („Per Marytės 
plauką“, „Žilė galvon“ ar „Plaukai piestu“). 

Tikra loterija buvo šitaip važiuoti ir dairytis, nežinant, ar lau- 
kia gyvenimas tarp medžių, ar tarp šūdų. Tuomet sunkvežimis pa- 
galiau sustojo priešais namą, gražų namą kažkur pusiaukelėje tarp 
medžių bei šūdų, ir Klarą užliejo dėkingumas. Jis buvo gražus, ne 
toks gražus, kaip ji vylėsi, bet ne toks bjaurus, kaip ji baiminosi; 
priešais ir už namo žėlė du maži sodeliai, prie durų - kilimėlis, 
durų skambutis, tualetas viduje... Be to, neteko per brangiai už jį 
sumokėti. Tik meile. Vien meile. Kad ir kas būtų rašoma Laiške 
korintiečiams, jei niekada meilės nejautei, jos išsižadėti ne taip ir 
sunku. Arčio ji nemylėjo, bet nuo pirmosios akimirkos ant laiptų 
apsisprendė jam pasišvęsti, jei tik jis ją išsiveš. O dabar jis išsivežė; 
nors ne į Maroką, Belgiją ar Italiją, vieta visai graži - ne Pažadėtoji 
žemė - bet graži, gražesnė už visas, kuriose jai yra tekę lankytis. 

Klara suprato, kad Arčibaldas Džounsas - ne romantiškas 
didvyris. Trys mėnesiai viename dvokiančiame kambaryje Krikl- 
vude suteikė užtektinai nušvitimų. Ak, jis mokėjo parodyti švel- 
numą, kartais net žavėti, vos nubudęs, mokėjo švariai lyg kriš- 
tolas švilpauti, vairuodavo ramiai ir atsargiai, netikėtai pasirodė 
esąs šaunus virėjas, bet romantikos jis nesuvokė, apie aistrą nė 
nepagalvodavo. O jei jau užsikrovei ant sprando šitokį vidutiniš- 
ką vyrą, galvojo Klara, jis bent jau turėtų būti visiškai atsidavęs 
tau - tavo grožiui, tavo jaunystei, - bent tuo jis galėtų atsilyginti. 
Bet Arčis - ne. Po mėnesio vedybų jo akys jau keistai apsitrau- 
kė, kaip nutinka vyrams, kai jie žvelgia kiaurai tave. Jis vėl virto 
senberniu: gurkšnojo alutį su Samadu Ikbaliu, vakarieniaudavo 
su Samadu Ikbaliu, sekmadieniais pusryčiaudavo su Samadu Ik- 
baliu, kiekvieną laisvesnę valandėlę leisdavo su juo toje nelemtoje 
aludėje, „O Connells“, toje prakeiktoje skylėje. Ji mėgino ramiai 
pasikalbėti. Paklausė jo: Kodėl tu vis išeini? Kodėl tiek daug laiko 
leidi su tuo indu? Bet jis plekštelėjo jai per nugarą, pakštelėjo į 
skruostą, pasičiupo paltą ir, keldamas koją pro duris, atsakė kaip 
visada: Mudu su Semu? Mes labai seni draugai. Su tuo nepasigin- 
čysi. Jie buvo pažįstami dar tada, kai ji nebuvo gimusi. 

Taigi, tasai Arčibaldas Džounsas nebuvo koks princas ant 
balto žirgo. Nei tikslų, nei vilčių, nei ambicijų. Žmogus, kuriam 
didžiausi malonumai buvo angliški pusryčiai ir meistravimas na- 
muose. Nuobodus žmogus. Senas žmogus. Bet vis tiek... geras. Jis 
buvo geras žmogus. Ir geras - galbūt nėra daug, geras nenušviečia 
gyvenimo, bet tai jau šis tas. Ji tai jame pastebėjo tą pirmąją dieną 
ant laiptų, tiesiog, paprastai, kaip atrinkdavo sveiką mangą ant 
Brikstono prekystalio, nė neprilietusi jo odelės. 

Štai kaip Klara mąstė, atsirėmusi į savo sodo vartelius, trys 
mėnesiai po vestuvių, tyliai stebėdama, kaip vyro kakta raukosi ir 
trumpėja lyg akordeonas, kaip jo pilvas, lyg nėščio, karo per diržą, 
kokia balta jo oda, kokios mėlynos gyslos, kokios iššokusios „vie- 
nuolikės“ - tos dvi mėsos virvės, kurios išryškėja ant vyro kaklo 
(kaip sakoma Jamaikoje), kai jam artinasi galas. 

Klara susiraukė. Per vestuves šių trūkumų ji nepastebėjo. 
Kodėl? Jis šypsojosi ir vilkėjo baltais polo marškinėliais, bet ne, 
ne dėl to - ji jų neieškojo, štai dėl ko. Beveik visą vestuvių dieną 
Klara žvelgė sau į kojas. Buvo karšta diena, vasario 14-oji, bet kaip 
reta šilta, ir jiems teko palaukti, nes visas pasaulis tądien norėjo 
tuoktis mažučiame Ladgeit Hilo registracijos biure. Klara prisi- 
minė, kaip nusispyrė rudus batelius, kuriais avėjo, ir padėjo basas 
kojas ant vėsių grindų, žiūrėdama, kad jas tvirtai pastatytų iš abie- 
jų tamsaus plytelių plyšio pusių, ir šitaip laikė pusiausvyrą, kuriai 
atsitiktinai patikėjo savo laimingą ateitį. 

Tuo tarpu Arčis nusibraukė sudrėkusią panosę ir iškeikė at- 
kaklų saulės spindulį, nuo kurio vidine jo kojos puse kapsėjo sūrus 
vanduo. Antrosioms vedyboms jis pasirinko moherio kostiumą su 
baltais polo marškinėliais, ir viena, ir kita kėlė rūpesčių. Nuo kaitros 
visu jo kūnu sruvo prakaito upeliai, kurie skverbėsi pro marškinėlius į 
moherį ir skleidė su niekuo nesupainiojamą šlapio šuns kvapą. Žino- 
ma, Klara visa priminė katę. Ji vilkėjo ilgą rudą vilnonę „Jeff Banks“ 
suknelę ir buvo įsidėjusi tobulus dantų protezus; suknelė buvo atvira 
nugara, dantys balti, ir bendras vaizdas panėšėjo į katę; panterą va- 
karine suknele; kur baigėsi vilna ir prasidėjo Klaros oda, plika akimi 
atskirti neįstengei. Kaip katė ji reagavo į dulkėtą saulės spindulį, pro 
aukštą langą krentantį ant laukiančių porų. Ji šildėsi jame nugarą, re- 
gis, kone išsivyniojo. Net pareigūnas, matęs visko - arkliškų moterų, 
tekančių už kiauniškų vyrų, drambliškų vyrų, vedančių pelėdiškas 
moteris, - jiems prisiartinus prie stalo, kilstelėjo antakį, išvydęs tokią 
prigimčiai prieštaraujančią sąjungą. Katės ir šuns. 

- Sveiki, Tėve, - tarė Arčis. 

- Jis pareigūnas, Arčibaldai, tu senas avigalvi, - pataisė jo 
draugas Samadas Ikbalis, kuris su žmona Alsana buvo pakviestas 
iš tremties Vestuvių svečių kambaryje paliudyti šios sąjungos. - 
Ne katalikų kunigas. 

- Tikrai. Teisingai. Atleiskit. Jaudinuosi. 

Pasitempęs pareigūnas tarė: 

- Gal jau pradėkim? Šiandien daug jūsų reikia pervaryti. 


3.Dvi šeimos 


Maždaug tokios ir buvo apeigos. Arčiui padavė rašiklį, ir jis 
parašė savo vardą (Alfredas Arčibaldas Džounsas), tautybę (anglas) 
ir amžių (47). Akimirką sudvejojęs ties langeliu „Profesija“, pasi- 
rinko „Reklama (Spausdintos skrajutės)“, tuomet pasirašė. Klara 
užrašė savo vardą (Klara Ifigenija Bauden), tautybę (jamaikietė) ir 
amžių (19). Neradusi langelio, kur būtų klausiama jos profesijos, ji 
palinko tiesiai virš ryžtingos punktyrinės linijos, brūkštelėjo rašik- 
liu ir vėl išsitiesė, jau Džouns. Tokios Džouns ligi jos nėra buvę. 

Tuomet jie išėjo į lauką, ant laiptų, kur vėjelis taršė panaudo- 
tus konfeti ir barstė juos ant jaunavedžių porų, kur Klara pagaliau 
susipažino su vieninteliais savo vestuvių svečiais - dviem indais, 
apsitaisiusiais violetiniu šilku. Samadas Ikbalis, aukštas, dailus 
žmogus baltutėlaičiais dantimis ir nudžiūvusia ranka, sveikąja vis 
plekšnojantis jai per nugarą. 

- Žinok, čia aš sugalvojau, - vis kartojo jis. - Aš sugalvojau 
šitas vedybas. Tavo senį pažįstu nuo - kada? 

— Nuo 1945 metų, Semai. 

- Taip ir pasakoju tavo mielajai žmonelei, nuo 1945 metų - 
kai taip seniai žmogų pažįsti ir esi kovęsis greta jo, tuomet, jei jis 
nelaimingas, tavo misija - padaryti jį laimingą. O jis buvo nelai- 
mingas! Dar koks nelaimingas, kol pasirodei tu! Voliojosi, atleisk 
už skambų posakį, šūdų krūvoje. Laimei, jos sėkmingai nusikra- 
tėme. Pamišėliams yra tik viena vieta - su kitais tokiais pat, - pa- 
reiškė Semas, ties viduriu sakinio išsikvėpdamas, nes Klara aiškiai 
nė nenutuokė, apie ką jis kalba. - Tai va, kas buvo - pražuvo... Bet 
žinok, aš čia viską sugalvojau. 

O greta stovėjo jo žmona Alsana, smulkutė, kietai sučiaupusi 
lūpas, kažkodėl atrodė, kad Klara jai nepatinka (nors pati buvo 
vos keleriais metais vyresnė); ji tik sakė „O taip, ponia Džouns“, 
„O ne, ponia Džouns“, ir Klara taip nervinosi, taip drovėjosi, kad 
net turėjo vėl apsiauti batus. 

Arčis gailėjosi, kad nesurengė Klarai didesnės puotos. Bet dau- 
giau nebuvo ką pakviesti. Visi kiti giminaičiai ir draugai kvietimo į 
vestuves nepriėmė; kai kurie susinepatoginę, kiti pasibaisėję; dar kiti 

manydami, kad geriausia bus patylėti, visą pastarąją savaitę neatplė- 
šė laiškų ir vengė telefono. Vienintelis sveikintojas buvo Ibelgauft- 
sas, kuris nei buvo kviestas į šventę, nei sulaukė žinios apie ją, bet 
nežinia kaip rytiniu paštu iš jo atėjo laiškelis: 


1975 m. vasario 14 d. 

Mielas Arčibaldai, 

paprastai vestuvės mane kažkodėl paverčia mizantropu, 
bet šiandien, gelbėdamas nuo pražūties lysvę petunijų, pajutau 
nemenką šilumą, pagalvojęs apie vyro ir moters sąjungą iki 
mirties. Tikrai nepaprasta, kad žmonės imasi tokių neįmanomų 
dalykų, tiesa? Bet valandžiukę surimtėkim: kaip žinai, mano 
profesija yra žvelgti į „Moters“ gelmes, ir, kaip ir psichiatro, 
pažymėti ją sveikatos arba ligos ženklu. Neabejoju, mielas drauge 
(pratęsiant palyginimą), kad tu šitaip ištyrei savo būsimosios 
sutuoktinės protą bei dvasią ir neradai joje jokio trūkumo, tad ką 
dar galiu tau pasakyti, jei ne iš širdies pasveikinti kaip nuoširdus 
varžovas, 


Horstas Ibelgauftsas 


Kokie dar prisiminimai išskyrė tą dieną iš kitų 364 1975 metų 
dienų? Klara prisiminė, kaip juodaodis jaunuolis, stovėdamas ant 
obuolių dėžės ir prakaituodamas su juodu kostiumu, ėmė maldau- 
ti savo brolius ir seseris; benamė senutė ištraukė iš šiukšliadėžės 
gvazdiką ir įsisegė į plaukus. Bet tuo viskas ir baigėsi: į lipnią plė- 
velę suvynioti sumuštiniai, kurių Klara paruošė, liko pamiršti ir 
vargani gulėjo krepšio dugne, dangus apsiniaukė, o kai jie pakilo 
kalva į „King Ludd Pub“, pro triukšmingus Laivyno gatvės vai- 
kinus, kilnojančius šeštadieninius bokalus, paaiškėjo, kad Arčis 
gavo baudą už ne vietoje pastatytą mašiną. 

Taigi, Klara pirmąsias tris santuokos valandas praleido Čyp- 
saido policijos nuovadoje, batelius laikydama rankoje ir žiūrė- 
dama, kaip jos gelbėtojas ginčijasi su eismo inspektoriumi, ne- 

suprantančiu, kaip subtiliai Arčis interpretuoja sekmadieninės 
mašinų stovėjimo taisykles. 


- Klara, Klara, mieloji... 

Tai Arčis grūdosi pro ją prie durų, pusiau užsidengęs kavos 
staliuku. 

- Šįvakar užeis Ikbolai', ir norėčiau, kad namuose būtų šio- 
kia tokia tvarka - tad būk gerutė, pasitrauk. 

- Tau padėti? - kantriai paklausė Klara, nors tik pusiau atsi- 
tokėjusi iš prisiminimų. - Galiu ką nors panešti, jeigu... 

— Ne, ne, ne, ne - aš pats susitvarkysiu. 

Klara ištiesė ranką ir suėmė vieną staliuko kraštą. 

- Leisk, aš... 

Arčis grūmėsi pro siauras duris, stengdamasis nulaikyti ir 
kojas, ir didelį nuimamą stiklinį stalviršį. 

- Čia vyro darbas, mieloji. 

- Bet... - Klara pavydėtinai lengvai pakėlė didelį krėslą ir 
atnešė ant koridoriaus laiptų, kur Arčis uždusęs sukniubo. - Man 
nesunku. Jeigu reikia pagalbos, tu tik paprašyk, - ji ranka švelniai 
perbraukė jam kaktą. 

- Taip, taip, taip, - jis susierzinęs nusipurtė, lyg musę vaiky- 
damas. - Žinok, aš ir pats galiu... 

- Žinau... 

— Čia vyro darbas. 

— Taip, taip, suprantu - nenorėjau... 

— Klausyk, Klara, mieloji, tu tik nesipainiok po kojom, o aš 
tvarkausi toliau, gerai? 

Klara žiūrėjo, kaip jis ryžtingai pasiraitoja rankoves ir vėl 
griebia kavos staliuką. 

- Jei tikrai nori padėti, mieloji, gali pradėti nešioti savo dra- 
bužius. Dievaži, jų čia tiek, kad laivą galėtų paskandinti. Neįsi- 
vaizduoju, kaip mes viską sutalpinsime, vietos taip mažai. 


* Arčis (vėliau ir kiti veikėjai) netaisyklingai taria Samado pavardę taip, kad ji reiškia „šlykštynių 
kamuolys“. 

- Aš jau sakiau - kai ką galim išmesti, jeigu nori. 

— Juk dabar ne man spręsti, ne man, tiesa? Ar tiesa? O kaip 
kabykla? 

Štai koks jis: niekaip negali nuspręsti, niekaip negali tvirtai 
pasakyti. 

- Juk jau sakiau: jeigu ji tau nepatinka, šveisk ją velniop. Nu- 
pirkau, nes maniau, kad tau patiks. 

- Na, mieloji, - atsakė Arčis, atsargesnis, kai ji ėmė kelti bal- 
są, - juk pinigai buvo mano - galėjai bent jau pasiklausti mano 
nuomonės. 

- Siaubas! Juk čia tik kabykla. O raudona yra raudona yra 
raudona. Kuo tau staiga taip užkliuvo raudona? 

- Aš tik stengiuosi, - atsakė Arčis taip tyliai, kad tik primyg- 
tinai kimiai sukuždėjo (tai populiarus vedybinio arsenalo ginklas: 
Dar vaikai / kaimynai išgirs), - šiek tiek pakylėti namų stilių. Čia 
gražus rajonas, naujas gyvenimas, supranti. Klausyk, nesipykim. 
Meskim monetą; jeigu skaičius, ji lieka, jeigu herbas... 

Tikri įsimylėjėliai susikivirčija, o kitą akimirką jau vėl puola 
kits kitam į glėbį; labiau patyrę - užlipa laiptais ar išeina į kitą 
kambarį, kol atsileidžia ir grįžta. Kai draugystė jau byra, viena 
pusė nulekia du kvartalus gatve ar dvi šalis į rytus, kol kas nors su- 
laiko, - kokia nors pareiga, prisiminimas, vaiko rankelė ar širdies 
styga, - tuomet leidžiasi į ilgą kelią atgal pas savo paliktąjį. Taigi, 
tokioje Richterio skalėje Klara kėlė tik menkiausius raibuliukus. Ji 
pasuko prie vartelių, žengė du žingsnius ir sustojo. 

- Skaičius! - tarė Arčis, regis, be jokios nuoskaudos. - Pasi- 
liekam ją. Matai? Visai nesunku. 

- Nenoriu ginčytis, - ji atsigręžė į jį, mintyse iš naujo pasi- 
ryžusi nepamiršti, kad yra jam skolinga. - Sakei, kad Ikbaliai ateis 
vakarienės. Aš pagalvojau... ar jie norės, kad pagaminčiau jiems 
kario, - na, aš moku gaminti karį, - bet savo karį. 

- Dėl Dievo meilės, jie ne tokie indai, - susierzino Arčis, 
net įsižeidęs dėl tokio pasiūlymo. - Semas sekmadieniais valgo 

kepsnius, kaip visi žmonės. Jis nuolat patiekia indišką maistą, to 
betrūko, kad jį dar ir valgytų. 

— Aš tik pagalvojau... 

— Na, negalvok, Klara. Prašau. 

Jis meiliai pakštelėjo ją į kaktą, tam ji turėjo truputį pasi- 
lenkti. 

— Aš Semą pažįstu jau seniai, o jo žmona atrodo tyli mote- 
riškė. Jie tau ne kokie karaliai. Jie ne tokie indai, - pakartojo jis ir 
papurtė galvą, kažko susirūpinęs, kažko pančiojamas ir ne visai 
įstengdamas išsiraizgyti. 


Samadas ir Alsana Ikbaliai, kurie buvo ne tokie indai (kaip, Arčio 
galva, Klara buvo ne tokia juodaodė), kurie iš tikrųjų buvo visai 
ne indai, o bangladešiečiai, gyveno už keturių kvartalų į blogąją 
Pagrindinės Vilsdeno gatvės pusę. Kad ten atsikraustytų, užtruko 
metus, metus be gailesčio arė, kad iškilmingai persikraustytų iš 
blogosios Vaitčapelio pusės į blogąją Vilsdeno pusę. Visus metus 
Alsana taukšėjo sena „Singer“ siuvamąja mašina virtuvėje, siūda- 
ma juodo PVC skiautes Soho parduotuvei pavadinimu „Domi- 
nation“ (ne vieną naktį Alsana iškeldavo drabužį, ką tik pasiūtą 
pagal iškarpą, ir svarstydavo, kas čia, po galais, per daiktas). Visus 
metus Samadas, švelniai palenkęs galvą teisingu kampu, su pieš- 
tuku kairėje rankoje, klausydavosi pasibaisėtinos britų, ispanų, 
amerikiečių, prancūzų, australų tarties: 

Go Bai Elo Sag, prašyčiau. 

Vištienos Džeil Fret su bulvytem, ačius. 

Nuo šešių vakaro iki trijų paryčiais; o tada kiekvieną dieną jis 
pramiegodavo, kol dienos šviesa pasidarė tokia pat reta, kaip pa- 
dorūs arbatpinigiai. Nes kokia prasmė, galvodavo Samadas, pastū- 
męs du mėtinukus ir kvitą, o po jais radęs penkiolika pensų, kokia 
prasmė duoti žmogui tiek arbatpinigių, kiek mestum į fontaną, kad 

išsipildytų noras? Bet nė nespėjus užgimti nelegaliam sumanymui 
slapta pasiimti penkiolika pensų servetėle uždengta ranka, Mu- 
chulas - Ardaširas Muchulas, kuriam priklausė „Palace“ ir kurio 
perkaręs stotas vaikštinėjo po restoraną, viena geranoriška akimi 
stebėdamas klientus, kita, visada budria, darbuotojus, - Muchulas 
prisiartindavo prie jo. 

- Saaamaaadaaai, - jis kalbėjo aptakiai, veldamas žodžius, - 
ar šįvakar pabučiavai kam priklauso į pasturgalį, pusbroli? 

Samadas ir Ardaširas buvo tolimi giminaičiai, Samadas šeše- 
riais metais vyresnis. Su kokiu džiaugsmu (gryniausia palaima!) 
Ardaširas praėjusį sausį atplėšė laišką ir sužinojo, kad jo vyres- 
nysis, protingesnysis, gražesnysis pusbrolis vargsta, negaudamas 
Anglijoje darbo, ir gal jis galėtų... 

— Penkiolika pensų, pusbroli, - atsakė Samadas, tiesdamas 
delną. 

- Na, ir tai jau šis tas, jau šis tas, - pasakė Ardaširas ir šykš- 
čiai nusišypsojo negyvos žuvies lūpomis. - Mesk į Myžalų puodą. 

Myžalų puodas buvo juodas balti puodas, pastatytas ant at- 
brailos prie darbuotojų išvietės, į kurį buvo metami visi arbat- 
pinigiai, o vakare pasidalijami. Jaunesniems, ryškiems, gražiems 
padavėjams, kaip Šiva, tai atrodė baisiai neteisinga. Šiva buvo vie- 
nintelis darbuotojas hinduistas - tai rodė jo darbo įgūdžius, įvei- 
kusius religinius skirtumus. Šiva per vakarą įstengdavo uždirbti 
keturis svarus arbatpinigių, jei nutukėlė išsiskyrusi moteris kampe 
būdavo pakankamai vieniša, o jis veiksmingai klapsėdavo ilgomis 
blakstienomis. Taip pat jis uždirbdavo iš režisierių ir prodiuserių 
polo marškinėliais („Palace“ stovėjo tarp Londono teatrų, o tada 
dar buvo Karališkųjų rūmų, dailių berniukų ir dramos prie vir- 
tuvės kriauklės laikai), kurie meilindavosi vaikinui, spoksodavo, 
kaip jis vizgina užpakaliuką prie baro ir atgal, ir dievagodavosi, 
kad jei kas nors kada nors sugalvotų teatre statyti „Kelionę į In- 
diją, jis galėtų rinktis bet kurį vaidmenį, kurį tik įsigeistų. Tai- 
gi, Šivai Myžalų puodo sistema atrodė apiplėšimas vidury baltos 
dienos, menkinantis jo neprilygstamus darbo įgūdžius. Bet tokie, 

kaip Samadas, netoli penkiasdešimtmečio, ir net dar vyresni, kaip 
Muchamedas (Ardaširo senelio brolis), kuriam buvo ne mažiau 
kaip aštuoniasdešimt, kuriam burnos kampučiuose driekėsi gilios 
raukšlės nuo jaunystės šypsnių, tokie žmonės Myžalų puodu ne- 
siskundė. Atrodė logiškiau dėtis su visais, o ne slėpti penkiolika 
pensų, baiminantis, kad būsi pagautas (ir prarasi savaitės arbat- 
pinigius). 

- Jūs visi jojat man ant kupros! - inkšdavo Šiva, kai vakare 
turėdavo atiduoti penkis svarus ir įmesti į puodą. - Visi man ant 
sprando sėdit! Kas man tuos nevėkšlas ant sprando užkorė! Čia 
mano penkiukė, o dabar ją padalys į sušiktus šešiasdešimt penkis 
milijonus dalių ir išdalys nevėkšloms! Kas čia dabar, komuniz- 
mas“ 

O kiti gręždavosi nuo įtūžusio jo žvilgsnio ir tykiai kuo nors 
užsiimdavo, kol vieną vakarą, vieną vakarą, kai gavo penkiolika 
pensų, Samadas tarė: 

— Užsičiaupk, vyruti, - tyliai, beveik pats sau. 

- Tu! - Šiva tuojau atsigręžė ten, kur Samadas stovėjo ir grū- 
do didelį dubenį lęšių rytojaus dal. - Tu visų blogiausias! Tokio 
sušikto padavėjo dar nemačiau! Negautum arbatpinigių, net jei 
tuos suskius apiplėštum! Girdžiu, kaip tu vis kalbiesi su klien- 
tais - biologija šį, politika aną - avigalvi, nešk maistą, ir gana - tu 
padavėjas, kad tave kur, o ne Maiklas Parkinsonas. „Ar jūs pami- 
nėjote Delį? - Šiva persimetė per ranką prijuostę ir ėmė maivytis 
virtuvėje (mėgdžioti jam apgailėtinai nesisekė). - Žinot, ir pats 
ten buvau, Delio universitete, buvo labai įdomu, taip - ir kare da- 
lyvavau, už Angliją, taip — taip, taip, žavinga, žavinga. - Jis vis 
vaikščiojo po virtuvę, linkčiodamas galvą ir trindamas rankas lyg 
Uraja Hypas, lankstydamasis ir tūpčiodamas priešais vyriausiąjį 
virėją, prieš senuką, dėliojantį didžiulius mėsos gabalus kambario 
dydžio šaldiklyje, prieš berniuką, šveičiantį po orkaite. - Samadai, 
Samadai... - tarė jis, regis, nepaprastai gailestingai, tuomet staiga 
nutilo, nusitraukė prijuostę ir užsirišo ją ant liemens. - Koks tu 
apgailėtinas žmogelis. 

Ligi tol šveitęs puodą, Muchamedas pakėlė akis ir kelissyk 
papurtė galvą. Visiems ir niekam jis tarė: 

- Jau tas jaunimas - kas šitaip šneka? Kas šitaip šneka? O kur 
pagarba? Kas šitaip šneka? 

- Tu irgi atšok, - atkirto Šiva, modamas jo pusėn samčiu, — 
tu senas kvaily. Tu man ne tėvas. 

- Motinos dėdės antros eilės pusbrolis, - sumurmėjo kažkas 
už nugaros. 

- Paistalai, - atsakė Šiva. - Čia paistalai. 

Jis stvėrė šluotą ir pasuko į tualetus, bet stabtelėjo prie Sama- 
do ir prikišo kotą jam prie pat burnos. 

— Pabučiuok, - nusišaipė jis; tuomet, mėgdžiodamas tingią 
Ardaširo tartį, pridūrė: - Kas žino, pusbroli, gal pakelsiu algą! 

Šitaip dažniausiai ir būdavo: Šiva ir kiti tyčiodavosi; Ardaši- 
ras menkindavo; Alsanos niekada nematydavo; niekada nematy- 
davo saulės; gniauždavo saujoje penkiolika pensų, paskui paleis- 
davo; beviltiškai trokšdavo užsikabinti iškabą, didelį baltą plakatą 
su užrašu: 


AŠ NE PADAVĖJAS. ESU BUVĘS STUDENTAS, MOKSLININKAS, 
KAREIVIS, MANO ŽMONA VARDU ALSANA, MES GYVENAME 
RYTŲ LONDONE, BET NORĖTUME PERSIKRAUSTYTI ŠIAURĖN. ESU 


MUSULMONAS, BET ALACHAS MANE APLEIDO ARBA AŠ APLEIDAU 
ALACHĄ, NEŽINAU, KURIS PIRMIAU. TURIU DRAUGĄ - ARČĮ - IR 
KITŲ BIČIULIŲ. MAN KETURIASDEŠIMT DEVYNERI METAI, BET 
MOTERYS GATVĖJE DAR ATSIGREĘŽIA. KARTAIS. 


Bet kadangi tokio plakato nebuvo, jam tiesiog reikėjo, spirte spy- 
rė pasikalbėti su kiekvienu žmogumi ir, kaip Senajam jūrininkui, 
nuolat norėjosi aiškintis, nuolat trokštant kažką, bet ką patvirtin- 
ti. Nejau tai nesvarbu? Bet tuomet širdį perverdavo nusivylimas — 
sužinoti, kad svarbu, labai svarbu palenkti galvą, pakelti rašiklį — 
svarbu būti geru padavėju, klausytis, kai kas nors sako: 

Ėrienos dansak su ryžiais. Ir bulvyčių. Dėkui. 

Ir į porcelianą skimbteldavo penkiolika pensų. Dėkoju, pone. 
Širdingai dėkoju. 


Antradienį po Arčio vestuvių Samadas palaukė, kol visi išeis, su- 
lankstė savo baltas kliošines kelnes (iš tokio pat audinio, kaip stal- 
tiesės) į tobulą keturkampį, o tuomet užkopė laiptais į Ardaširo 
kabinetą, nes norėjo jo kai ko paprašyti. 

- Pusbroli! - draugiškai išsišiepė Ardaširas, išvydęs, kaip iš 
už durų atsargiai lenda Samado kūnas. Jis suprato Samadą atėjus 
pasiteirauti apie algos kėlimą ir norėjo, kad pusbroliui pasirodytų, 
jog jis bent jau viską kuo draugiškiausiai ir teisingiausiai apsvars- 
tė, prieš atsakydamas. 

— Pusbroli, užeik! 

— Labas vakaras, Ardaširai Muchulai, - atsakė Samadas, visu 
kūnu įeidamas į kabinetą. 

- Prisėsk, prisėsk, - šiltai kvietė Ardaširas. - Be ceremonijų, 
gerai? 

Samadas dėl to nudžiugo. Jis taip ir pasakė. Akimirką de- 
ramai gėrėdamasis jis dairėsi po kambarį, negailestingai tviskan- 
tį auksu, išklotą minkštu kilimu, išpuoštą įvairių geltonų ir žalių 
atspalvių baldais. Ardaširo verslininko gyslelė kėlė pasigėrėjimą. 
Paprasčiausią sumanymą įkurti indų restoraną (nedidelė patalpa, 
rausvos staltiesės, triukšminga muzika, bjaurūs tapetai, patiekalai, 
kurių Indijoje nebūna, padažų įvairovė) jis tiesiog padidino. Nieko 
nepatobulino; viskas liko toks pat šūdas, bet didesnis, didesniame 
pastate, didžiausioje Londono turistų gaudyklėje, Lesterio aikštėje. 
Pasigėrėjimą kėlė ir jis, ir žmogus, kuris dabar sėdėjo lyg geraširdis 
skėrys, lieknu tarytum vabzdžio kūnu paniręs juodos odos krėsle, 

— Pusbroli, kuo galiu padėti? 

Samadas atsiduso. Reikalas toks... 

Kol Samadas dėstė, ko atėjęs, Ardaširas mažumėlę užsisvajo- 
jo. Jo liesos kojos trūkčiojo po stalu, o pirštai tol lankstė sąvaržėlę, 
kol ši pasidarė daugiau ar mažiau panaši į A. A reiškia Ardaširas. 
Reikalas toks... tai koks tas reikalas? Reikalas - namas. Samadas 
kraustosi iš Rytų Londono (kur niekaip negali žmogus auginti vai- 
kų, tikrai, niekaip, jei tik nelinki jiems likti suluošintiems, pritarė 
jis), iš Rytų Londono, kur siaučia NF gaujos, į Šiaurės Londoną, 
šiaurės vakarus, kur viskas kažkaip... kažkaip... liberaliau. 

Jau jo eilė kalbėti? 

- Pusbroli... - pratarė Ardaširas, nutaisydamas reikiamą 
miną, - suprask... negaliu rūpintis įtaisyti po namą visiems savo 
darbuotojams, giminaičiams ar ne... Moku tau algą, pusbroli... 
Taip vyksta verslas šioje šalyje. 

Kalbėdamas Ardaširas gūžtelėjo pečiais, lyg rodytų, kad bai- 
siai nepritaria tam, kaip „vyksta verslas šioje šalyje“, bet ką pa- 
darysi. Jo išraiška sakė, kad jis esąs priverstas, anglų priverstas, 
uždirbti pasakišką pelną. 

— Ne taip mane supratai, Ardaširai. Aš sumokėjau už namą 
užstatą, namas jau mūsų, mes persikraustėme... 

Kaip, po galais, jis įstengė, tikriausiai nuvarė žmoną kaip 
arklį, pagalvojo Ardaširas, traukdamas iš apatinio stalčiaus dar 
vieną sąvaržėlę. 

— Man tik reikia, kad truputį pakeltum algą, nes persikrausty- 
ti kainuoja. Kad būtų lengviau įsikurti. O Alsana, ji, na, laukiasi. 

Laukiasi. Vargas. Tokiam atvejui prisireiks ypatingos diplo- 
matijos. 

- Suprask mane teisingai, Samadai, mudu abu protingi, tie- 
sūs vyrai, ir manau, kad galiu kalbėti tiesiai... Žinau, jog nesi koks 
sušiktas padavėjas, - jis sukuždėjo keiksmažodį, o po to šyptelėjo 
kaip suokalbininkas, lyg tai būtų slapta jųdviejų išdaiga, dar labiau 
juos suartinusi, - suprantu tavo padėtį... žinoma, kad suprantu... 
bet ir tu suprask mane... Jei daryčiau nuolaidas visiems giminai- 
čiams, kuriuos priimu į darbą, būčiau kaip koks nelemtas ponas 
Gandis. Neturėčiau nė naktipuodžio. Verpčiau mėnesienoje. Pa- 

vyzdžiui: kaip tik dabar tas niektauza, nutukęs kaip koks Elvis, 
mano svainis Huseinas Išmaelis... 

— Mėsininkas? 

— Mėsininkas, reikalauja, kad padidinčiau kainą, kurią moku 
užjo prasmirdusią mėsą! „Bet, Ardaširai, juk mes svainiai!“ - sako 
jis man. O aš jam sakau, bet, Mohamedai, juk čia prekyba... 

Dabar jau Samadas užsisvajojo. Jis prisiminė žmoną Alsaną, 
kuri nebuvo tokia nuolanki, kaip jis manė ją vesdamas, ir kuriai 
teks pranešti blogą žinią; Alsanai, kuriai kažkas užeidavo, beveik 
priepuoliai - taip, „priepuoliai“, ne per stipriai pasakyta, - įniršio 
priepuoliai. Pusbroliai, tetos, broliai manė, kad tai blogas ženklas, 
jie jaudinosi, ar Alsanos šeimoje nebūsią kokios nors „neaiškios 
psichikos sveikatos istorijos“, jie užjautė jį taip, kaip užjaučiamas 
žmogus, įsigijęs vogtą mašiną, nuriedėjusią daugiau mylių, negu 
iš pradžių atrodė. Naivuolis Samadas tiesiog nusprendė, kad tokia 
jauna moteris bus... nesudėtinga. Bet Alsana nebuvo... ne, ji tik- 
rai nebuvo nesudėtinga. Jis manė, kad tokios jau tos šiuolaikinės 
merginos. Arčio nuotaka... praėjusį antradienį jis jos akyse taip 
pat išvydo kažką, kas nebuvo nesudėtinga. Šitos moterys kažko- 
kios naujoviškos. 

Ardaširas pabaigė, kaip pats manė, puikiai suręstą prakal- 
bą, patenkintas atsilošė ir padėjo išlankstytą M, reiškiančią „Mu- 
chulas', greta A, reiškiančios „Ardaširas“, kuri jau gulėjo jam ant 
kelių. 

— Dėkui, pone, - atsakė Samadas. - Nuoširdžiai tau dėkoju. 


Tą vakarą kilo baisus barnis. Alsana tėškė ant grindų siuvimo ma- 
šiną ir juodas aptemptas kelnes su kniedėmis, kurias siuvo. 

— Kas iš to! Sakyk, Samadai Miahai, kam reikėjo čia kraus- 
tytis, - namas gražus, taip, labai gražus, labai gražus, - bet kur 
maistas“ 

— Čia gražus rajonas, čia turim draugų. 

- Kas jie tokie? - ji trenkė kumštuku į virtuvės stalą, o 
druskinė ir pipirinė pašokusios įspūdingai susidūrė ore. - Aš jų 

nepažįstu! Tu kažkokiame sename, pamirštame kare kovoji su 
kažkokiu anglu... vedusiu juodaodę! Kieno jie draugai? Ar tai 
tarp šitokių žmonių augs mano vaikas? Jų vaikų - pusiau juodų, 
pusiau baltų? Bet sakyk, - šaukė ji, grįždama prie mėgstamiau- 
sios temos, - kur mūsų maistas? - Ji išraiškingai atlapojo visas 
virtuvės spinteles. - Kur jis? Gal galim valgyti porcelianą? - Dvi 
lėkštės ant grindų pažiro šukėmis. Ji pasiglostė pilvą, rodydama 
negimusį kūdikį, ir bedė pirštu į šukes. - Išalkai? 

Samadas, kuris suerzintas atskleisdavo ne mažiau melodra- 
mišką prigimtį, trūktelėjo šaldiklio dureles ir ištraukė kalną mė- 
sos, kurį suvertė viduryje kambario. Jo motina visą naktį triūsda- 
vo, gamindama mėsą šeimai, pareiškė jis. Jo motina, pareiškė jis, 
nešvaistydavo pinigų, kaip Alsana, pusfabrikačiams, jogurtams ir 
spagečių skardinėms. 

Alsana iš visų jėgų smogė jam į pilvą. 

- Tradicionalistas Samadas Ikbalis! Tai gal man atsitūpti gat- 
vėje prie kibiro ir skalbti drabužius? Ką? Žinai, o kaip mano dra- 
bužiai? Valgomi? 

Kol Samadas raitėsi, susiėmęs už skaudamo pilvo, ji tiesiog 
virtuvėje nusidraskė į skutelius kiekvieną savo drabužėlį ir sumetė 
ant šaldytos ėrienos, restorano likučių, krūvos. Akimirką ji nuoga 
stovėjo priešais jį, dar nedidelis nėštumo kupstelis pūpsojo jam 
prieš akis, o tada apsivilko ilgą rudą paltą ir išėjo iš namų. 


Bet vis tiek, pagalvojo ji, trenkdama durimis, jis sako tiesą: čia 
graži vieta; niekaip negalėjo su tuo ginčytis, lėkdama pagrin- 
dinės gatvės link, apeidama medžius, kai anksčiau Vaitčapely- 
je tekdavo apeiti išmestus čiužinius ir benamius. Vaikui čia bus 
gera, su tuo nepasiginčysi. Širdies gilumoje Alsana buvo įsitiki- 
nusi, kad gyventi netoli žalių erdvių vaikams moraliai išeina į 
naudą, o štai jai iš dešinės - Gledstouno parkas, visas horizontas 
žaliuoja, pavadintas liberalų premjero vardu (Alsana buvo kilusi 
iš gerbiamos bengalų giminės ir mokėsi Anglijos istorijos; o da- 
bar žiū; jei kas pamatytų, kaip žemai!..), ir pagal liberalų tradi- 

ciją parkas nebuvo aptvertas, priešingai negu turtingesnysis Ka- 
ralienės parkas (Viktorijos) smaiguota metaline tvora. Vilsdenas 
buvo ne toks dailus, kaip Karalienės parkas, bet vis tiek gražus 
rajonas. Nepasiginčysi. Visai ne kaip Vaitčapelis, kur tas pamišė- 
lis Inokas kuojistenvardu skėlė tokią kalbą, kad jiems teko slėptis 
rūsyje, o vaikiai kaustytais batais išspardė langus. Kraujo upės, 
paistalai ir nesąmonės. Jei jau laukiasi, jai reikia šiek tiek tylos 
ir ramybės. Nors iš dalies čia tas pats: visi keistai žiūri į ją, šitą 
mažutę indę, žingsniuojančią pagrindine gatve su lietpalčiu ir į 
visas puses plevėsuojančiais vešliais plaukais, „Malis Kebabs“, 
„Mr Cheungs, Rajs“ „Malkovich Bakeries“ - skaitė ji naujas, 
nepažįstamas iškabas pakeliui. Ji turėjo galvą ant pečių. Supra- 
to, ką tai reiškia. „Liberalai? Pliauškalai!“ Vis tiek niekur nėra 
nieko liberalesnio už visus kitus. Tiesiog čia, Vilsdene, nė vienų 
neužtenka tiek, kad susitelktų prieš kitus ir suvarytų juos bėgte į 
rūsius, kol patys daužo langus. 

- Čia svarbu išgyventi! - ji garsiai pareiškė (ji kalbėjosi su savo 
kūdikiu; stengdavosi kasdien jam pasakyti vieną protingą mintį), o 
virš „Crazy Shoes“ durų, jai įeinant, skimbtelėjo varpelis. Čia dirbo 
jos dukterėčia Nyna. Tai buvo senamadiška batsiuvio krautuvėlė. 
Nyna klijavo nulūžusius juodų aukštakulnių kulniukus. 

- Alsana, atrodai kaip šunšūdis, - bengališkai šūktelėjo 
Nyna. - Kas čia per bjaurus paltas? 

— Ne tavo reikalas, - angliškai atkirto Alsana. - Atėjau pasi- 
imti vyro batų, o ne plepėtis su Gėdingąja dukterėčia. 

Nyna prie to buvo pratusi, o Alsanai persikrausčius į Vils- 
deną tokių žodžių prisiklausys dar daugiau. Anksčiau sakiniai 
būdavo ilgesni, pavyzdžiui: Tu mums vien gėdą užtraukei... arba 
Mano dukterėčia, kokia gėda... Dabar Alsana nebeturėjo laiko ir 
jėgų kaskart deramai pasibaisėti, tad sutrumpintai vadino ją Gė- 
dingąja dukterėčia, apibendrintu titulu, išreiškiančiu pastovius 
jausmus. 

- Žiūrėk, kokie padai, - atsakė Nyna, nusibraukė nuo akies vie- 
ną šviesiai dažytą kirpčiukų sruogą, paėmė nuo lentynos Samado 


Arčis 1974, 1945 


batus ir padavė Alsanai mėlyną lapelį. - Jie buvo tokie nudrengti, 
teta Alse, kad turėjau juos iš naujo užkalti. Nuo puspadžių! Ką jis su 
jais veikia? Maratoną bėga? 

- Dirba, - griežtai atkirto Alsana. - Ir meldžiasi, - pridūrė, 
nes mėgo prieš visus vaizduoti orią, be to, iš tikrųjų buvo labai 
tradiciškų pažiūrų, labai religinga, nieko jai nestigo, nebent tikėji- 
mo. - Ir nevadink manęs teta. Aš dvejais metais už tave vyresnė, - 
Alsana įsimetė batus į plastiko maišelį ir jau ketino išeiti. 

— Maniau, kad žmonės meldžiasi klūpėdami, - nusijuokė 
Nyna. 

— Ir vienaip, ir kitaip, ir miegodami, ir nubudę, ir vaikščio- 
dami, - atkirto Alsana, vėl žengdama po varpeliu. - Mes visada 
Kūrėjo akivaizdoje. 

- Tai kaip naujasis namas? - šūktelėjo Nyna jai įkandin. 

Bet ji jau buvo išėjusi; Nyna papurtė galvą ir atsiduso, akimis 
lydėdama jaunąją tetulę, lekiančią gatve lyg ruda kulka. Alsana. 
Tokia jauna ir kartu tokia sena, pagalvojo Nyna. Ji elgdavosi taip 
protingai, taip tiesmukai, su tokiu ilgu tvarkingu paltu, bet vis at- 
rodė... 

— Oi! Panelyt! Čia tokie bačiukai prašosi tamstytės dėme- 
sio, - pasigirdo balsas iš sandėlio. 

- Tik neapsižliumbk, - atsakė Nyna. 


Ties sankryža Alsana užlindo už pašto skyriaus ir vietoje spau- 
džiančių basučių apsiavė Samado batus. (Tokia buvo Alsanos keis- 
tenybė. Ji buvo smulki, bet didžiulėmis pėdomis. Pažvelgus į ją, 
kažkaip regėdavosi, kad jai dar reikia paūgėti.) Ji akimirksniu su- 
sisuko plaukus į tvarkingą kuodelį ir tvirčiau apsisiautė paltu, kad 
vėjas nepralįstų. Tuomet patraukė pro biblioteką ilgu žaliu taku, 
kuriuo anksčiau nebuvo ėjusi. „Svarbiausia išgyventi, mažasis Ik- 
bali, - pakartojo ji savo kupsteliui. - Išgyventi.“ 

Ties tako viduriu ji perėjo per gatvę, ketindama sukti kai- 
rėn ir lankstu grįžti į pagrindinę gatvę. Bet tuomet, prisiartinusi 
prie didelio balto sunkvežimio atviru kėbulu ir pavydžiai nužiū- 

rėjusi ten sukrautus baldus, ji pažino juodaodę moterį, rymančią 
prie sodelio tvoros ir svajingai žvelgiančią į orą bibliotekos pusėje 
(bet pusnuogę! Gašli violetinė berankovė, beveik apatinė), lyg ten 
riogsotų jos baldai. Nespėjusi dar sykį pereiti gatvės ir nuo jos 
išsisukti, Alsana buvo pastebėta. 

- Ponia Ikbal! - tarė Klara, modama jai prieiti. 

— Ponia Džouns. 

Abi moterys akimirką susigėdo savo apdarų, bet, pažvelgu- 
sios viena į kitą, atsitokėjo. 

- Klausyk, Arči, kaip keista, ką? - tarė Klara, nepraleisdama 
nė vieno priebalsio. Ji jau pradėjo kratytis savo tarmės ir stengda- 
vosi kiekviena proga lavintis. 

— Kas? Kas? - paklausė Arčis, kuris koridoriuje vargo su kny- 
gų lentyna. 

— Mes kaip tik apie jus kalbėjomės - jūs šįvakar ateisit vaka- 
rienės, taip? 

Juodaodžiai dažnai būna draugiški, pagalvojo Alsana, šypsoda- 
masi Klarai ir nesąmoningai traukdama šį faktą į neilgą „už“ pusę „už 
ir prieš“ sąraše, kurį pradėjo sudarinėti apie šią merginą. Iš kiekvienos 
savo nemėgstamos mažumos Alsana išsirinkdavo vieną pavyzdį dva- 
singam atlaidumui. Vaitčapelyje buvo daug tokių atpirktų personažų. 
Ponas Vanas, kinas ortopedas, ponas Segalis, žydas stalius, Rouzė, 
dominikietė, nuolat užsukdavusi į svečius pamėginti atversti jos į 
Septintosios dienos adventistų bažnyčią, erzindama ir džiugindama 
Alsaną vienu metu, - visi šie laimingieji susilaukė auksinių Alsanos 
atlaidų ir buvo stebuklingai išnerti iš odos lyg indiški tigrai. 

- Taip, Samadas minėjo, - atsakė Alsana, nors Samadas ir 
neminėjo. 

Klara nušvito. 

- Gerai... gerai! 

Stojo tyla. Abi nežinojo, ką pasakyti. Abi nudelbė akis. 

- Kokie patogūs batai, - pastebėjo Klara. 

- Taip. Taip. Matai, aš daug vaikštau. O šitokia... - ji pasi- 
glostė pilvą. 

— Tu laukiesi? - nustebo Klara. - Trauk tave devynios, tu 
tokia smulkutė, kad nė neįžiūrėjau. 

Vos nutilusi, Klara nukaito; susijaudinusi ar nudžiugusi ji vi- 
sada prašnekdavo liaudiškai. Alsana tik maloniai šypsojosi, gerai 
nesupratusi, kas pasakyta. 

— Aš nė nepastebėjau, - ramiau pasakė Klara. 

- Vaje, - apsimestinai šmaikščiai atsakė Alsana. - Nejau 
mūsų vyrai nieko kits kitam nepasakoja? 

Vos tai ištarus, abiem jaunamartėms į galvą šovė kita gali- 
mybė. Kad jų vyrai viską kits kitam pasakoja. Kad tik jos pačios 
nieko nesužino. 


4. Trys pakeliui 


Naujieną Arčis išgirdo darbe. Klara du su puse mėnesio laukia 
gandrų. 

— Negali būti, mieloji! 

— Gali! 

- Negali! 

- Gali! Dar klausiau daktaro, kaip jis atrodys, pusiau juodas, 
pusiau baltas, ir panašiai. O jis sako, kad visko gali būt. Net gali 
būt mėlynom akim. Įsivaizduoji? 

Arčis niekaip neįsivaizdavo. Jis niekaip neįsivaizdavo, kad 
kokia nors jo dalis susigrumtų genų rinkinyje su Klaros dalimi ir 
nugalėtų. Bet kokia galimybė! Koks stebuklas tai būtų! Jis išlėkė iš 
kontoros į Justono gatvę dėžės cigarų. Po dvidešimt minučių išdi- 
džiai įžengė į „MorganHero“ su milžiniška dėže indiškų saldainių 
ir ėmė sukinėtis po patalpą. 

- Noeli, paragauk to guminuko. Šitas skanus. 

Noelis, kontoros jaunėlis, įtariai pažvelgė į taukuotą dėžutę. 

— O ką čia remiam?.. 

Arčis pliaukštelėjo jam per kuprą. 

— Aš turėsiu vaiką, įsivaizduoji? Mėlynom akim, gali patikė- 
ti? Aš švenčiu! Bet, matai, Justono gatvėje gali gauti keturiolikos 
rūšių dal, bet už jokius pinigus negausi nelemto cigaro. Vaišinkis, 
Noeli! Gal šitą? 

Arčis iškėlė pusiau baltą, pusiau rausvą saldainį, skleidžiantį 
nemalonų kvapą. 

— Hm, pone Džounsai, jūs labai... Bet aš tikrai ne... - No- 
elis labai stengėsi grįžti prie tvarkomų popierių. - Verčiau jau 
eisiu... 

— Ak, Noeli, pasivaišink. Aš turėsiu vaiką. Būdamas keturias- 
dešimt septynerių metų, turėsiu mažą kūdikėlį. Tai reikia atšvęsti, 
tiesa? Vaišinkis... kol neparagausi, nesužinosi. Tik mažą kąsnelį. 

- Kad tas pakistanietiškas maistas ne visada... Man truputį 
negera... 

Noelis paplojo sau per pilvą, visai sutrikęs. Nors dirbo tiesio- 
ginės rinkodaros srityje, Noelis nemėgo tiesiai kalbėtis su žmonė- 
mis. Jam patiko būti „MorganHero“ tarpininku. Jis mėgo sujung- 
ti skambučius, perduoti vienam žmogui, ką sakė kitas, persiųsti 
laiškus. 

- Kad mane kur, Noeli... juk čia tik saldainis. Aš tik noriu 
atšvęsti, bičiuli. Ar jūs, hipiai, nevalgot saldainių, ar ką? 

Noelio plaukai buvo vos ilgėlesni už visų kitų, o sykį jis at- 
sinešė smilkalų lazdelę ir uždegė kavos kambaryje. Kontora buvo 
nedidelė, apkalbų mažai, tad dėl šių dviejų priežasčių Noelis kone 
prilygo Dženisei Džoplin, visai kaip Arčis virto baltuoju Džesiu 
Ovensu, nes prieš dvidešimt septynerius metus atvažiavo tryliktas 
olimpinėse žaidynėse, Garis iš buhalterijos turėjo prancūzę močiu- 
tę ir pūsdavo cigarečių dūmus pro nosį, todėl tapo Morisu Ševaljė, 
o Elmotas, Arčio bendradarbis popieriaus lankstytojas, buvo Einš- 
teinas, nes įveikdavo du trečdalius The Times kryžiažodžio. 

Noelis atrodė prislėgtas. 

- Arči... Ar gavai mano raštelį nuo pono Hero dėl lenkimo 
linijų?.. 

Arčis atsiduso. 

- „Mothercare“ portfelyje. Taip, Noeli, liepiau Elmotui per- 
kelti perforaciją. 

Noeliui, regis, palengvėjo. 

— Na, tai sveikinu su... Gal aš jau... - Noelis grįžo prie savo 
stalo. 

Arčis nuėjo pas sekretorę Moriną. Morina pagal savo amžių 
turėjo gražias kojas - lyg dešreles, kietai sukimštas į odą, - ir visa- 
da buvo trupučiuką Arčį įsižiūrėjusi. 

— Morina, mieloji. Aš tapsiu tėvu! 

- Tikrai, mielasis? Ak, kaip malonu. Mergaitė ar... 

— Dar neaišku. Bet akys mėlynos! - atsakė Arčis, kuriam tos 
akys iš retos genetinės galimybės virto neginčijamu faktu. - Gali 
patikėti! 

- Sakai, mėlynos akys, Arči, mielasis? - paklausė Morina, lė- 
tai kalbėdama, kad sugalvotų, kaip čia gražiau paklausus. - Aš 
nesišaipau... bet juk tavo žmona, na, spalvotoji? 

Arčis priblokštas papurtė galvą. 

- Taigi! Mudu turėsime vaiką, mūsų genai susimaišė, o akys 
mėlynos! Gamtos stebuklas! 

— Ak, taip, stebuklas, - įsitempusi atsakė Morina, manyda- 
ma, kad šitaip tai mandagiai vadinama. 

- Nori saldainio? 

Morina dvejojo. Ji pasiglostė grublėtas rausvas šlaunis, ap- 
temptas baltomis pėdkelnėmis. 

- Ak, Arči, mielasis, man negalima. Nusėda tiesiai ant kojų 
ir klubų, supranti? O mes juk nė vienas neinam jaunyn, ką? Ką? 
Laiko atgal juk neatsuksi, ką? Ak, ta Džoana Rivers, kad žinočiau, 
ką ji daro! 

Morina ilgai kvatojosi, jos juokas buvo pagarsėjęs visame 
„MorganHero“: šaižus ir garsus, bet tik vos praverta burna, nes 
Morina nežmoniškai bijojo, kad nuo juoko atsiras raukšlių. 

Ji skeptiškai bakstelėjo vieną saldainį kruvinai raudonu 
nagu. 

- Indiški, taip? 
aštrūs ir saldūs vienu metu. Visai kaip tu. 

- Ak, Arči, pokštininke tu, - liūdnai atsakė Morina, nes vi- 
sada buvo Arčį truputį įsižiūrėjusi, bet tik truputį, nes jis buvo 
toks keistuolis, vis kalbėdavosi su pakistaniečiais ir karibiečiais, 
lyg to nė nepastebėtų, o dabar vedė tokią ir nė nemanė užsimin- 
ti, kokios ji spalvos, kol vieną sykį ji atėjo į kontoros vakarienę 


į 

visa juoda kaip nežinia kas, ir Morina kone paspringo krevečių 
salotomis. 

Morina išsitiesė per stalą atsiliepti telefonu. 

- Gal ačiū, nenoriu, Arči, mielasis... 

- Žinokis. Bet daug prarandi. 

Morina nežymiai šyptelėjo ir pakėlė ragelį. 

- Taip, pone Herai, jis čia pat, ką tik sužinojo, kad bus tė- 
tukas... taip, atrodo, bus mėlynom akim... taip, ir aš taip sakiau, 
matyt, kažkokie genai... ak taip, gerai... pasakysiu, atsiųsiu jį... Ak, 
dėkoju, pone Herai, jūs labai malonus. - Morina nagais uždengė 
ragelį ir garsiai sukuždėjo Arčiui: - Arčibaldai, mielasis, ponas 
Heras tave kviečia. Sako, kad skubu. Tu gal ko nors prisidirbai, 
išdykėli? 

- Kurgi ne! - atsakė Arčis ir pasuko į liftą. 


Ant durų buvo užrašas: 


Kelvinas Heras 
Įmonės direktorius 
MorganHero 
Tiesioginės rinkodaros specialistai 


Jis buvo skirtas įbauginti, ir Arčis, kaip dera, išsigando, pabeldė į 
duris per tyliai, tada per garsiai, o kai Kelvinas Heras, apsitaisęs an- 
gliško audinio kostiumu, pasuko rankeną ir jį įleido, kone įgriuvo. 

- Arči, - tarė Kelvinas Heras, rodydamas dvigubą eilę dantų 
baltų kaip perlai, greičiau brangaus odontologo dėka, o ne dėl kas- 
dienio valymo. - Arči, Arči, Arči, Arči. 

— Pone Herai, - atsakė Arčis. 

- Aš sutrikęs, Arči, - tarė ponas Heras. 

— Pone Herai, - atsakė Arčis. 

- Prisėsk, Arči, - tarė ponas Heras. 

— Gerai, pone Herai, - atsakė Arčis. 

Kelvinas nusišluostė riebų prakaitą aplink marškinių apykak- 
lę, kelissyk pasukiojo rankoje sidabrinį „Parker“ rašiklį ir kelissyk 
giliai atsikvėpė. 

— Na, čia toks slidus reikalas... ir aš niekada nelaikyčiau savęs 
rasialistu, Arči... 

— Pone Herai? 

Po paraliais, pagalvojo Kelvinas, na ir akių-veido santykis. 
Kai nori aptarti slidų reikalą, visai nesinori, kad į tave spokso- 
tų toks akių-veido santykis. Didžiulės akys, lyg vaiko ar ruonio 
jauniklio; nekaltutė išraiška - Arčis Džounsas atrodė taip, lyg bet 
kurią akimirką tikėtųsi kuokos per galvą. 

Kelvinas pamėgino švelniau. 

- Pasakysiu kitaip. Paprastai, susidūręs su tokia slidžia padė- 
timi, aš, kaip Žinai, tarčiausi su tavim. Nes niekada negailėjau tau 
laiko, Arči. Gerbiu tave. Tu ne koks gražuolis, Arči, niekada toks 
nebuvai, bet tu... 

- Tvirtas, - užbaigė Arčis, nes žinojo šią prakalbą. 

Kelvinas nusišypsojo: jo veide staiga, kone skaudžiai, tarsi 
suveriamos durys, kai pro jas praeina storulis, atsivėrė ir užsivėrė 
didelis plyšys. 

- Aha, teisingai, tvirtas. Visi tavim pasitiki, Arči. Žinau, kad 
tu neini jaunyn, kad retsykiais koja neduoda gyventi - bet kai per- 
ėmiau šitą įmonę, tave pasilikau, Arči, nes iškart supratau: visi ta- 
vim pasitiki. Todėl taip ilgai dirbi tiesioginės rinkodaros versle. Ir 
aš tavim pasitikiu, Arči, ir tikiuosi, kad tai, ką pasakysiu, suprasi 
teisingai. 

— Pone Herai“ 

Kelvinas gūžtelėjo pečiais. 

- Galėjau pameluoti tau, Arči, galėjau pasakyti, kad sukly- 
dome užsakydami staliukus, ir tau neužteks vietos; galėjau palau- 
žyti galvą, kaip čia gudriau tave išdūrus, - bet tu ne mažas vaikas, 
Arči. Paskambintum į restoraną, tu gi ne koks asilas, Arči, turi 
košės galvoje, suprastum... 

— Kur šuo pakastas. 

- Kur šuo pakastas, būtent, Arči. Būtum supratęs, kur šuo 
pakastas. Ar supranti, apie ką aš, Arči? - paklausė ponas Heras. 

— Ne, pone Herai, - atsakė Arčis. 

Kelvinas pasirengė kirsti iš peties. 

- Per įmonės vakarienę prieš mėnesį - buvo nejauku, Arči, 
nemalonu. O dabar artėja metinis renginys su mūsų seserine įmo- 
ne iš Sanderlando, koks trisdešimt žmonių, visai kukliai, karis, alus 
ir truputis bugio... kaip jau sakiau, aš ne koks rasialistas, Arči... 

- Rasialistas... 

— Nusispjaut man į tą Inoką Pauelą... kita vertus, juk jis iš 
dalies teisus, ką? Ateina metas, kai reikalas pribręsta ir žmonėms 
pasidaro šiek tiek nejauku... Matai, jis tik sakė... 

- Kas? 

- Pauelas, Arči, Pauelas, - ausis išsiplauk, - jis tik sakė, kad 
kada nors juk turi ateiti tam galas, tiesa? Na, Justonas pirmadienio 
rytą atrodo kaip koks Delis. O čia, Arči, esama tokių žmonių - aš 
savęs prie jų nepriskiriu, - kuriems tavo požiūris atrodo šiek tiek 
keistas. 

— Keistas? 

— Matai, žmonoms tai nepatinka, nes, pripažinkim, ji lyg ir, 
na, tikra gražuolė - neįtikėtinos kojos, Arči, norėčiau su jomis 
tave pasveikinti, - o vyrams, na, vyrams nepatinka, nes jie nenori 
manyti, kad jiems ko nors stinga, kai susėda per įmonės vakarienę 
greta savo damų, ypač kai ji... supranti... jie nežino, ką apie tai ir 
galvoti. 

— Kas? 

— Kas kas? 

- Apie ką mes čia šnekam, pone Herai? 

- Klausyk, Arči, - tarė Kelvinas, dabar jau plūste plūsdamas 
prakaitu, kaip nemalonu žmogui su šitiek plaukų ant krūtinės, — 
imk štai ką, - Kelvinas pastūmė jam per stalą didelį pluoštą pietų 
kuponų. - Jie atliko nuo loterijos - prisimeni, biafriečiams šelpti. 

— Oi, ne - aš tada ir taip laimėjau pirštinę orkaitei, pone He- 
rai, tikrai nereikia... 

- Imk, Arči. Čia penkiasdešimties svarų vertės kuponai, ku- 
riuos galima išleisti penkiuose tūkstančiuose visos šalies maitini- 
mo įstaigų. Imk. Papietauk kelissyk mano sąskaita. 

Arčis sklaidė pirštais kuponus, lyg jie būtų penkiasdešim- 
ties svarų banknotai. Akimirką Kelvinui pasirodė, kad jo akyse 
suspindo laimės ašaros. 

— Na, nė nežinau, kaip padėkoti. Aš lankausi vienoje vietoje, 
beveik nuolat. Jei ten juos priims, užteks visam gyvenimui. Labai 
ačiū. 

Kelvinas priglaudė prie kaktos nosinaitę. 

— Nėra už ką, Arči. Į sveikatą. 

— Pone Herai, ar galėčiau... - Arčis mostelėjo durų pusėn. - 
Norėčiau kai kam paskambinti, žinot, pranešti apie kūdikį... jei 
jau baigėm. 

Kelvinas su palengvėjimu linktelėjo galva. Arčis atsistojo. 
Vos jam spėjus priliesti durų rankeną, Kelvinas vėl pastvėrė „Par- 
ker“ rašiklį ir tarė: 

— Ak, tiesa, Arči... ta vakarienė su Sanderlando komanda... 
pasikalbėjau su Morina, atrodo, kad teks sumažinti svečių skai- 
čių... mes traukėme burtus ir ištraukėme tavo vardą. Bet, manau, 
daug neprarasi, ką? Ten visada būna gana nuobodu. 

— Teisingai, pone Herai, - atsakė Arčis, mintimis jau nukly- 

dęs; melsdamas Dievą, kad „O'Connell's“ būtų „maitinimo įstai- 


*-w owe- 


das, kai jis, po galais, išsitrauks pietų kuponų už penkiasdešimt 
svarų. 


Iš dalies dėl to, kad ponia Džouns pastoja taip greitai po ponios 
Ikbal, o iš dalies dėl kasdienės artumos (dabar Klara dalį darbo 


Arčis 1974, 1945 


dienos dirba vadove Kilburno jaunimo grupės, kuri primena 
penkiolikos narių ska ar roots grupę - šešių colių pašiauštų plau- 
kų šukuosenos, „Adidas“ treningai, rudi kaklaraiščiai, lipdukai, 
tamsinti akiniai, - o Alsana lanko Nėščiųjų mokyklėlę azijietėms 
moterims Kilburno pagrindinėje gatvėje, tiesiog už kampo), dvi 
moterys ima matytis dažniau. Iš pradžių nedrąsiai - vienas kitas 
susitikimas pietų, šen bei ten puodelis kavos - netrunka įsibėgėti 
atsakomieji veiksmai į vyrų draugystę. Jos susitaikė su savo vyrų 
vienas kito garbinimo draugija, o dėl jos likęs laisvas laikas joms 
visai malonus; jos gali rengti iškylas ir keliauti, kalbėtis ir tobu- 
lintis; Žiūrėti senus prancūziškus filmus, kur Alsana ima klykti 
ir užsidengia akis, vos išvydusi nuogą kūną („Slėpk jį! Nenorim 
matyti jo kankolų!“), o Klara išvysta kitą pusę: tą, kuri gyvena ro- 
mantika, aistra ir joie de vivre. Kita pusė, kuri mylisi. Gyvenimas, 
kokį galėjo gyventi ir ji, jei nebūtų vieną gražią dieną stovėjusi 
viršuje laiptų, kurių apačioje laukė Arčibaldas Džounsas. 

Paskui, kai kupstai išauga tiek, kad nebetelpa į kino teatro 
krėslus, moterys papranta susitikti pietų Kilburno parke, dažnai ir 
su Gėdingąja dukterėčia: visos trys susispaudžia ant plataus suo- 
lo, kur Alsana įspraudžia Klarai į saują termosą „P. G. Tips“, be 
pieno, su citrina. Išvynioja kelis sluoksnius maistinės plėvelės, ir 
pasimato ypatingi šios dienos skanėstai: aštrūs lyg kokios tešlos 
rutuliukai, trapūs indiški saldumynai, išmarginti kaleidoskopo 
spalvomis, plonos tešlos pyragėliai su aštria jautiena viduje, salo- 
tos su svogūnais; sako Klarai: 

— Valgyk! Kimšk, kiek telpa! Jis ten, drybso tavo pilve ir lau- 
kia valgiaraščio. Moteriške, nekamuok jo! Nori numarinti kupstą 
badu? 

Nes nors ir nematyti, ant suolo sėdi šeši žmonės (trys gyvi, 
trys dar negimę); viena Klaros mergytė, du Alsanos berniukai. 

Alsana sako: 

- Tiesiai sakau, aš nesiskundžiu. Vaikai - Dievo dovana, kuo 
daugiau, tuo linksmiau. Bet sakau, kai pasukau galvą ir pamačiau 
tą gudrų ultrakažkokį kastenperdaiktą... 

— Ultragarsą, - pataiso Klara pilna burna ryžių. 

— Taip, mane kone pribaigė širdies smūgis! Du! Ir vieną ne- 
lengva išmaitinti! 

Klara nusikvatoja ir sako įsivaizduojanti, kaip išsižiojo Sa- 
madas, juos išvydęs. 

— Ne, brangute, - priekaištauja Alsana, pasikišdama didžiu- 
les pėdas po sario klostėmis. - Jis nieko nematė. Jo ten nebuvo. Aš 
jam nerodau tokių dalykų. Moteriai reikia kai ką pasilaikyti sau - 
nėra ko vyrui kištis į kūno reikalus, prie moters... vietelių. 

Gėdingoji dukterėčia, sėdinti tarp jų, cakteli liežuviu. 

- Po galais, Alse, juk kažkada jis turėjo kištis prie tavo viete- 
lių, ar čia, kad jus kur, koks nekaltas prasidėjimas? 

- Kokia nemandagi, - pasipūtusi kaip tikra anglė sako Al- 
sana Klarai. - Per sena, kad būtų tokia nemandagi, bet per jauna, 
kad pati susiprastų. 

Tuomet Klara ir Alsana, atsitiktinai vienodai, kaip nutinka, 
kai du žmones vienija ta pati patirtis, užsideda ranką ant kupsto. 

Nyna mėgina pasitaisyti: 

- Aha... tai... Kaip sekasi rinkti vardus? Ką nors jau sugal- 
vojot? 

Alsana ryžtinga: 

- Jei mergaitės, Myna ir Malana. Jeigu berniukai, Madžidas 
ir Milatas. M - gera raidė. M stipri. Mahatma, Muchamedas, tas 
linksmuolis ponas Morkeimas, iš „Morkeimo ir Vaizo“ - patikima 
raidė. 

Bet Klara atsargesnė, nes jai vardo suteikimas atrodo baisi 
atsakomybė, dieviškas darbas, kliuvęs paprastai mirtingajai. 

- Jei bus mergaitė, sakyčiau, man patinka Airė. Čia patois“. 
Reiškia viskas gerai, tvarkoj, ramu, supranti? 

Alsana pasibaisi, nė neišgirdusi sakinio pabaigos: 

— „Viskas gerai '? Argi čia vaiko vardas? Gal dar pavadink ją 
„Galponasdarnorėtumėtirpapadamų?“ ar „Koksgražuspasmusoras“. 


* Anglų, prancūzų ir vietinių kalbų mišinys, kuriuo kalbama Karibų jūros salose. 

- O Arčiui patinka Sara. Na, lyg ir nieko neprikiši, bet ir 
nieko nuostabaus. Turbūt jei jau tiko Abraomo žmonai... 

— Ibrahimo, - pataiso Alsana greičiau instinktyviai, o ne iš 
pedantiškos meilės Koranui, - ji kad dėjo gimdyti vaikiukus, su- 
laukusi šimto metų, iš Alacho malonės. 

O tada Nyna, net suvaitojusi, kad pokalbis šitaip pasisuko: 

— Na, o man gražu Airė. Linksma. Originalu. 

Alsana baisiai apsidžiaugia. 

- Ką čia paistai, Arčibaldas - pats tas linksmasis. Ar origi- 
nalusis. Tavo vietoje, brangute, - sako ji, plekšnodama Klarai per 
kelį, - pasirinkčiau Sarą ir nesukčiau galvos. Kartais reikia tiems 
vyrams nusileisti. Kad tik - kaip ten angliškai sakoma? Kad tik, - 
ji priglaudžia pirštą prie kietai sučiauptų lūpų, lyg sargas prie 
durų - „ša“. 

Tačiau Gėdingoji dukterėčia sumirksi storomis blakstieno- 
mis, apsisuka kolegijos šaliką ant galvos kaip purdah' ir su ryškia 
tarme atsako: 

— O taip, tetulyt, taip, mažutė klusnutė indė moterytė. Tu su 
juo nesikalbi, jis kalba tau. Judu šaukiat ir rėkiat ant kits kito, bet 
ne bendraujat. O galiausiai jis vis tiek laimi, nes daro, ką nori ir 
kada nori. Tu dažniausiai nė nežinai, kur jis, ką veikia, ką jau- 
čia. Alse, jau 1975-ieji. Šitaip bendrauti su vyrais nebegalima. Čia 
tau ne namai. Vakaruose vyrai ir moterys bendrauja, turi kits kitą 
išgirsti, kitaip... - Nyna pavaizduoja, kaip galvoje kyla nedidelis 
atominis grybas. 

— Ką tu čia paistai, - garsiai atkerta Alsana, užsimerkusi pur- 
tydama galvą, - tai tu negirdi. Alachas mato, aš visada duodu tiek, 
kiek gaunu. Bet tu kažkodėl manai, kad man rūpi, ką jis veikia. 
Manai, jog aš noriu žinoti. O iš tikrųjų, kad santuoka būtų tvirta, 
visai nereikia vis taukšti, taukšti, taukšti; visi tie „aš tokia“ ir „aš 


* Persiškai pažodžiui „užuolaida“. Musulmonų pasaulyje tai reiškia ir patį paprotį moterims 
dengtis nuo vyrų akių, ir įvairius konkrečius tuo tikslu dėvimus drabužius. 

iš tikrųjų anokia“, kaip laikraščiuose, visi tie apreiškimai - ypač, 
kai tavo vyras senas ir raukšlėtas, kai jam smėlis iš pasturgalio 
byra, - visai nesinori žinoti, koks glitėsis žlegso po lova ir kas 
barkšo spintoje. 

Nyna susiraukia, Klara negali rimtai paprieštarauti, ir vėl 
ratu keliauja ryžiai. 

— Be to, - po valandžiukės priduria Alsana, kryžiuodama 
putlias rankas po krūtimis, patenkinta radusi temą, kurią taip 
miela glausti prie įspūdingos krūtinės, - kai augi tokiose šeimose, 
kaip mūsų, galėtum ir išmokti, kad tyla, tai, kas nepasakyta, yra 
geriausias šeimos gyvenimo receptas. 

Nes visos trys užaugo griežtose, religingose šeimose, na- 
muose, kur Dievas kasdien sėsdavo prie stalo, dalyvaudavo kiek- 
viename vaikų žaidime ir sėdėjo lotoso poza po patalais su deglu, 
tikrindamas, ar nevyksta ko nors nederamo. 

— Pala, nesupratau, - priekaištingai pratarė Nyna. - Sakai, 
kad dosni dozė represijų santuokai tik į sveikatą. 

Lyg mygtuką paspaudus, Alsana pratrūksta. 

— Represijų! Nesąmoninga sapalionė! Aš kalbu tiesiog apie 
sveiką protą. Kas mano vyras? O tavo? - sako ji, rodydama į Kla- 
rą. - Jie nugyveno dvidešimt penkerius metus, kol mes nė gimu- 
sios nebuvom. Kas jie? Ką jie sugeba? Kieno krauju susitepė ran- 
kas? Kas ten lipnaus ir dvokiančio jų tarpukojuose? Kas žino? - ji 
mosteli rankomis, paleisdama klausimus į nesveiką Kilburno orą, 
o jiems įkandin pakyla pulkas žvirblių. 

— Tu, mano Gėdingoji dukterėčia, kaip visa tavo karta, ne- 
supranti... 

Čia Nynai net svogūno kąsnis iš burnos išlekia, taip stipriai 
ji puola priešgyniauti. 

— Mano karta? Eik tu šikt, Alse, tu dvejais metais už mane 
vyresnė. 

Bet Alsana, nekreipdama dėmesio, tęsia, vaizduodama, kaip 
peiliu nurėžia gėdingosios dukterėčios nešvankųjį liežuvį. 

— „kad ne visi nori apžiūrėti vieni kitų prakaituotas, slaptas 
vietas. 

- Bet, teta, - kelia balsą Nyna, nes apie tai jai labiausiai ir 
maga ginčytis, apie didžiausią jųdviejų nesutarimą, Alsanos su- 
tartines vedybas. - Kaip tu ištveri su žmogum, kurio visiškai ne- 
pažįsti? 

Alsana atsakydama siutinamai mirkteli: ji labai mėgsta vaiz- 
duoti šmaikštuolę kaip tik tą akimirką, kai pašnekovė jau ima 
spirgėti. 

- Matai, Gudragalve, taip daug lengviau. Ieva su Adomu taip 
puikiai sutarė kaip tik todėl, kad ji jo visiškai nepažinojo. Tuojau 
paaiškinsiu. Taip, dieną susipažinau su Samadu Ikbaliu, o vakare 
jau už jo ištekėjau. Taip, visiškai jo nepažinojau. Bet man jis visai 
patiko. Mes susitikome pusryčių kambaryje tvankią dieną Delyje, 
ir jis vėdavo mane The Times. Man pasirodė, kad jo veidas geras, 
balsas mielas, o pasturgalis, kaip tokio amžiaus vyro, aukštas ir dai- 
lus. Labai gerai. O dabar, kaskart ką nors apie jį sužinojus, jis man 
patinka vis mažiau. Tad, supranti, iš pradžių mums buvo geriau. 

Nyna, įniršusi nuo tokios iškreiptos logikos, net koja trypteli. 

- Be to, niekada gerai jo nepažinosiu. Ką nors išpešti iš mano 
vyro - tas pats, kas mėginti spausti vašką apsišikus. 

Nyna nesutvardo juoko. 

- Spausti vašką iš šūdo. 

- Taip, taip. Manai, kad aš kvaiša. Bet aš išmintinga, kai kal- 
bam apie tokius dalykus, kaip vyrai. Sakau tau, - Alsana pasiren- 
gia skaityti pamokslą, kaip prieš daugelį metų matė darant jaunus 
Delio teisininkus į šonus suglostytais plaukais, - vyrai - paskutinė 
paslaptis. Palyginus su vyrais, Dievas paprastutis. Na, užteks filo- 
sofuoti: samosos? 

Ji nuima plastikinės dėžutės dangtelį ir sėdi stora, graži ir 
patenkinta savo išvada. 

- Gaila, kad tu juos gimdai, - sako Nyna savo tetulei, prisi- 
degdama cigaretę. - Turiu galvoje berniukus. Gaila, kad gimdai 
berniukus. 

— Ką čia šneki? 

Prašneko Klara, slaptos (slepiamos nuo Alsanos ir Arčio) 
Nynos bibliotekos skaitytoja, kuri vos per keletą mėnesių perskai- 
tė Grier Moterį eunuchę, Džong Skrydžio baimę ir Antrąją lytį, 
mat Nyna paslapčia stengėsi išlaisvinti Klarą iš jos „klaidingos 
sąmonės“. 

— Na, manau, vyrai šį šimtmetį privirė užtektinai košės. Pa- 
saulyje tų sušiktų diedų ir taip gana. Jei žinočiau, kad laukiuosi 
berniuko, - ji nutyla, parengdama savo klaidingai sąmoningas bi- 
čiules naujajai koncepcijai, - rimtai pagalvočiau, ar nepasidaryti 
aborto. 

Alsana suklinka, užsidengia vieną ausį sau ir uždengia vieną 
Klarai, o tuomet kone paspringsta baklažano kąsniu. Kažkodėl tuo 
pat metu toks pareiškimas Klarai pasirodo juokingas; isteriškai, 
beprotiškai juokingas; graudžiai juokingas; o Gėdingoji dukterė- 
čia sutrikusi sėdi tarp dviejų kiaušinio formos moterų, susirietu- 
sių dvilinkų, viena iš juoko, kita iš siaubo ir dusulio. 

- Kas jums, ponios? 

Tai Solas Jozefovičius, senukas, kuris anuomet ėmėsi prižiū- 
rėti tvarką parke (nors parko prižiūrėtojo pareigybę seniai panai- 
kino savivaldybės etatų mažinimas), priešais jas stovi Solas Joze- 
fovičius, kaip visada pasirengęs skubėti į pagalbą. 

— Mes visi degsim pragare, pone Jozefovičiau, jeigu manot, 
kad mums viskas gerai, - susitvardžiusi paaiškina Alsana. 

Gėdingoji dukterėčia nusivaipo. 

— Kalbėk už save. 

Bet kai reikia kirsti atgal, Alsana greitesnė už bet kokį snai- 
perį. 

- Aš ir kalbu - dėkui Alachui, kad jis taip patvarkė. 

- Laba diena, Nyna, laba diena, ponia Džouns, - sako Solas, 
kiekvienai grakščiai nusilenkdamas. - Ar jums tikrai viskas gerai? 
Ponia Džouns? 

Klarai iš akių kampučių nesulaikomai trykšta ašaros. Šią aki- 
mirką ji pati nebesupranta, ar juokiasi, ar verkia. 

- Gerai... gerai, atleiskit, kad pridarėm jums rūpesčių, pone 
Jozefovičiau... tikrai, man viskas gerai. 

- Nesuprantu, ko čia taip kvatotis, - murma Alsana. - Nekal- 
tųjų žudynės - tai juokinga? 

— Kiek man teko patirti, ponia Ikbal, visai ne, - atsako Solas 
Jozefovičius, kaip visada ramiai ir susikaupęs, ir paduoda Klarai 
nosinaitę. Visos trys moterys staiga suvokia, - kaip istorija suge- 
ba priversti, gėdingai, be įspėjimo, lyg spjūvis į veidą, - ką galėjo 

- Na, jeigu jums, ponios, viskas gerai, tai aš jau eisiu, - sako 
Solas, ranka rodydamas Klarai pasilaikyti nosinaitę ir vėl užsivož- 
damas skrybėlę, kurią buvo senamadiškai nusiėmęs. Jis dar sykį 
grakščiai linkteli ir lėtai pajuda per parką prieš laikrodžio rodyklę. 

Kai Solas nebegirdi: 

- Gerai, teta Alse, atsiprašau, atsiprašau... Šūdas, ko tu dar 
nori“ 

- Ak, kad tave kur, visko, - atsako Alsana, bet balsas nebe 
karingas, o trapus. - Noriu perprasti visą sušiktą visatą - trumpai 
drūtai. Jau visai nieko nebesuprantu, o dar tik pradėjau. Aišku? 

Ji atsidūsta, nelaukdama atsakymo, žiūrėdama ne į Nyną, bet 
tiesiai priešais save į gunktelėjusią, tolstančią Solo figūrą, slen- 
kančią tarp kukmedžių. 

- Gal tu ir tiesą sakai apie Samadą... apie daug ką. Galbūt 
nėra gerų vyrų, gal nė tiedu mano pilve negeri... ir galbūt aš su 
saviškiu per mažai kalbuosi, galbūt ištekėjau už nepažįstamo 
žmogaus. Galbūt tu įžiūri tikresnę tiesą, negu aš. Ką man žinoti... 
basakojei kaimietei... jokių universitetų nebaigusiai... 

- Ak, Alse, - atsako Nyna, nardydama po Alsanos žodžius 
lyg po gobeleno ataudus, susigėdusi. - Juk žinai, kad aš ne tą tu- 
rėjau galvoje. 

- Bet negaliu visą laiką vis jaudintis dėl tiesos. Turiu rūpintis 
tiesa, su kuria galėčiau gyventi. Tuo ir skiriasi tas, kas sukvailio- 
ja ir geria iš sūrios jūros, nuo to, kuris ryja upės vandenį. Mano 

Gėdingoji dukterėčia mano, kad kalbos viską gydo, ką? - sako Al- 
sana, kone šyptelėdama. - Tik pašnekėk, ir viskas bus gerai. Būk 
nuoširdi, persiplėšk širdį ir išliek jos raudonį. Bet praeitis sudary- 
ta ne vien iš žodžių, brangute. Mes ištekėjome už senių, supranti? 
Šitie kupstai, - Alsana paglosto juos abu, - jų tėvai visada bus 
vabalai čiuožikai. Viena koja dabartyje, kita praeityje. Jokios kal- 
bos to nepakeis. Jų šaknys visada bus supainiotos. O šaknis vis 
kas nors iškasa. Tik pažiūrėk į mano sodą - kiekvieną mielą dieną 
paukščiai kapsto po kalendros krūmu. 

Kai tik prieina tolimuosius vartus, Solas Jozefovičius atsi- 
gręžia pamojuoti, o visos trys moterys taip pat jam moja. Klara, 
plevėsuodama virš galvos jo rusva nosinaite, jaučiasi šiek tiek dra- 
matiškai. Lyg ką nors išlydėtų į kelionę traukiniu per šalies sieną. 

- Kaip jie susipažino? - klausia Nyna, mėgindama išsklaidyti 
debesėlį, nežinia ko pakibusį virš jų iškylos. - Turiu galvoje poną 
Džounsą ir Samadą Miahą. 

Alsana atlošia galvą, lyg ta istorija būtų seniai nusibodusi. 

— Ak, kare. Tikriausiai žudydami kokius nors vargšus, ku- 
rie to nenusipelnė. Ir kokio atpildo susilaukė? Samadui Miahui 
nudžiūvo ranka, o anam liko luoša koja. Tai bent laimė, tai bent 
laimė. 

- Arčio dešinioji koja, - tyliai prataria Klara, rodydama vietą 
savo pačios šlaunyje, - man regis, ten metalo gabalas. Bet jis man 
iš tikrųjų nieko nepasakoja. 

— Ak, koks skirtumas! - pratrūksta Alsana. - Greičiau pati- 
kėčiau daugiarankiu kišenvagiu Višnumi negu bent vienu tų vyrų 
žodžiu. 

Bet Klarai brangus jauno kareivio Arčio paveikslas, ypač kai 
ją užgula senas, išglebęs Arčis iš tiesioginės rinkodaros. 

- Ak, liaukis... juk nežinom, kas... 

Alsana nesislapstydama nusispjauna į žolę. 

— Sušiktas melas! Jei jie didvyriai, kur jų didvyriški daiktai? 
Visokie didvyrių žaisliukai? Didvyriai - jie šio to turi. Didvyriškų 

daiktų. Iš tolo šviečia. Aš niekada nesu mačiusi medalio... ir netgi 
nuotraukos, - Alsana nemaloniai atsikrenkščia, rodydama, kad 
netiki. - Tai pasižiūrėk - ne, brangute, reikia, - pasižiūrėk iš arti. 
Pasižiūrėk, kas liko. Samadas turi vieną ranką; sako, kad nori rasti 
Dievą, bet iš tikrųjų Dievas jį išspyrė; ir jau dvejus metus darbuo- 
jasi tame restorane, patiekia gyslotą ožkieną baltaodžiams, kurie 
vis tiek nieko nesupranta, o Arčibaldas - na, pažiūrėk iš arti... 

Alsana nutyla ir pažvelgia į Klarą pasitikrinti, ar gali toliau 
rėžti, jos neįžeisdama ar tuščiai neįskaudindama, bet Klara už- 
simerkusi, ji jau žiūri iš arti; jauna mergina iš arti žiūri į senį; 
užbaigia Alsanos sakinį, o veide pamažu nušvinta šypsena: 

- „lanksto popierių už pinigus, Jėzau mieliausias. 


5. Alfredo Arčibaldo Džounso ir Samado 
Miaho Ikbalio šaknų kanalai 


A propos: gal Alsana ir teisi, sakydama, kad reikia pažiūrėti iš 
arti; pažvelgti tiesiai į tarpuakį; tvirtai ir nuoširdžiai įsižiūrėti, 
kruopščiai ištirti ne tik reikalo esmę, bet ir kaulų čiulpus, net 
pačias šaknis - bet kyla klausimas, kaip giliai žvelgti? Kokios 
gelmės pakaks? Senasis amerikietiškasis klausimas: ko nori - 
kraujo? Tikriausiai prisireiks ne vien kraujo: kuždamų pastabų; 
pamirštų pokalbių; medalių ir nuotraukų; sąrašų ir pažymėjimų, 
pageltusio popieriaus su nežymiai atspaustomis rudomis dato- 
mis. Atgal, atgal, atgal. Na, tai gerai. Atgal pas Arčį, švarutėlį, 
rausvaskruostį ir iščiustytą, septyniolikos metų atrodantį pakan- 
kamo amžiaus, kad apgautų medicinos tarybos vyrus su pieštu- 
kais ir matavimo juostele. Atgal pas Samadą, dvejais metais vy- 
resnį, šiltos ką tik iškeptos duonos spalvos. Atgal į tą dieną, kai 
jie pirmą sykį buvo priskirti kits kitam, Samadas Miahas Ikbalis 
(antra eilė, Eikš čia, kareivi!) ir Alfredas Arčibaldas Džounsas 
(Greičiau, greičiau, greičiau), į dieną, kai Arčis nenoromis pa- 
miršo patį svarbiausią anglišką elgesio principą. Jis spoksojo. Jie 
stovėjo greta kits kito ant lopinėlio juodos Rusijos takelio žemės, 
aprengti visiškai vienodai - ant galvų smaksojo trikampės ke- 
purėlės lyg popieriniai laiveliai, su vienodomis standartinėmis 
graužiančiomis uniformomis, speigo kandžiojamus kojų pirštus 
įspraudę į tokius pat juodus aulinius, apskretusius tomis pat dul- 
kėmis. Bet Arčis nesusilaikė nespoksojęs. O Samadas jį pakentė, 
laukė ir laukė, kol jam praeis, kol po savaitės, praleistos susigrū- 
dus tanke, suplukęs ir pridvisęs tvankiame aparate ir kęsdamas 
neatlyžtantį Arčio žvilgsnį, jis jau prisikentėjo tiek, kiek karšta 
jo galva įstengė. 

- Bičiuli, kuo aš tau toks paslaptingas, kad vis spigini į 
mane? 

- Ką sakai? - atsakė Arčis, sutrikęs, nes nebuvo pratęs leistis 
į asmeninius pokalbius tarnybos metu. - Nieko, tai yra niekuo, - 
na, klausyk, ką tu čia šneki? 

Abu kalbėjo pakuždomis, nes kitais atžvilgiais pokalbis ne- 
buvo asmeniškas: penkių žmonių įgulos „Churchill“, riedančiame 
per Atėnus į Tesalonikus, taip pat sėdėjo dar du eiliniai ir kapito- 
nas. Buvo 1945 metų balandžio 1 diena. Arčis Džounsas buvo tan- 
ko vairuotojas, Samadas - radistas, Rojus Makintošas - antrasis 
vairuotojas, Vilas Džonsonas tupėjo ant dėžės prie kulkosvaidžio, 
o Tomas Dikinsonas-Smitas sėdėjo šiek tiek aukštesnėje kėdėje, ir 
nors galva rėmėsi į lubas, naujai suteiktas kapitono laipsnis perne- 
lyg glostė savimeilę, kad iš jos išliptų. Visi jau tris savaites nebuvo 
matę kitų Žmonių, išskyrus vienas kitą. 

— Tik norėjau pasakyti, kad tikriausiai čia tupėsime dar ko- 
kius dvejus metus. 

Per radiją pasigirdo traškantis balsas, ir Samadas, nepamirš- 
damas pareigos, greitai ir veiksmingai jam atsakė. 

- Tai kas? - paklausė Arčis, kai Samadas pasakė jų koordi- 
nates. 

- Tas, kad žmogus gali pakęsti ribotą kiekį vėpsojimo. Ar tu 
čia darai kokį nors radistų tyrimą, ar tiesiog geidulingai žvelgi į 
mano pasturgalį? 

Jų kapitonas Dikinsonas-Smitas, kuris tikrai geidulingai 
žvelgė į Samado pasturgalį (ir ne tik į jį; taip pat ir į jo protą; ir 
dar dvi lieknas raumeningas rankas, kurioms vienintelis tinkamas 
užsiėmimas - apkabinti mylimąjį; ir tas žvilgančias šviesiai ža- 
lias / rudas akis) tučtuojau juos užtildė: 

- Ikbolai! Džounsai! Marš prie darbo. Matot, niekas kitas čia 
neplepa. 

- Aš tik pasakiau pastabą, pone. Žmogui sunku susikaupti 
ir galvoti apie F fokstrotus ir Z zebrus, o paskui apie taškus ir 
brūkšnius, kai kiekvieną jo judesį lyg koks mopsas mopso akutė- 

mis seka šitas tipas. Bengalijoje pamanytum, kad žmogus tokio- 
mis akimis pritvinkęs... 

— Užsičiaupk, Sultone, tu vėpla, - atkirto Rojus, kuris neken- 
tė Samado ir visų pasipūtėlių radistų. 

- Makintošai, - tarė Dikinsonas-Smitas, - liaukis, netildyki- 
me Sultono. Tęsk, Sultone. 

Kad niekam nepasirodytų, jog daro Samadui lengvatų, kapi- 
tonas Dikinsonas-Smitas paprato jį užkabinėti ir vadinti nekenčia- 
ma Sultono pravarde, bet vis prašaudavo pro šalį; visada būdavo 
per daug švelnus, tardavo ją pernelyg panašiai į prabangią paties 
Samado kalbą, ir naudos buvo tik tiek, kad Rojus ir kiti aštuonias- 
dešimt jam tiesiogiai pavaldžių Rojų nekentė Dikinsono-Smito, ty- 
čiojosi iš jo ir atvirai demonstravo nepagarbą; 1945-ųjų balandį jie 
jau visiškai jį niekino ir žiaugčiojo nuo pasipūtėlio vadeivos žyd- 
riaus manierų. Arčis, Karališkųjų inžinierių Pirmojo puolamojo 
dalinio naujokas, dar tik mokėsi. 

— Aš tik pasakiau jam užsičiaupti, ir jis užsičiaups, jeigu ne- 
nori gauti į liūlį, tas benkartas indų sultonas. Tik neįsižeiskite, 
pone, - pridūrė Rojus iš mandagumo. 

Dikinsonas-Smitas žinojo, kad kituose daliniuose, kituo- 
se tankuose Žmonės tiesiog neatsikalbinėdavo prieš savo vadus 
arba apskritai nekalbėdavo. Net Rojaus Mandagumas rodė, kad 
Dikinsonui-Smitui nesiseka. Tuose kituose tankuose, „Sherman, 
„Churchill“ ir „Matilda“, išsibarsčiusiuose po Europos griuvėsius 
tarytum nemirtingi tarakonai, nekilo klausimo dėl pagarbos ar 
nepagarbos. Tik Paklusnumas, Nepaklusnumas, Bausmė. 

- Sultonas... Sultonas... - svarstė Samadas. - Žinote, ponas 
Makintošai, man toks epitetas nė netrukdytų, jei jis bent jau būtų 
teisingas. Jis istoriškai neteisingas, žinot? Jis net geografiškai ne- 
teisingas. Esu tikras, kad paaiškinau jums, jog esu iš Bengalijos. 
Žodis „sultonas“ reiškia tam tikrus arabų kraštų žmones - už šim- 
tų mylių į vakarus nuo Bengalijos. Atstumo prasme mane vadinti 
sultonu yra maždaug taip pat tikslu, sakykime, kaip jus vadinti 
išgvėrusiu Hansu Fricu. 

— Pavadinau tave Sultonu ir toliau taip vadinsiu, supratai? 

— Ak, pone Makintošai. Nejau taip sudėtinga, taip neįmano- 
ma suvokti, kad mudu, susispaudę šiame britų aparate, galėtume 
įstengti kovoti išvien kaip tikri britai? 

Vilas Džonsonas, kuris buvo truputį silpnaprotis, nusiėmė 
kepurę, kaip visada, kai kas nors pasakydavo „britai“. 

- Ką tas kvėša čia vapa? - paklausė Makintošas, kasydamasis 
alaus pilvą. 

- Nieko, - atsakė Samadas. - Deja, nieko „nevapėjau'; tik 
kalbėjau, kalbėjau, kaip sakoma, aušinau burną ir mėginau kaip 
nors nusikratyti varstančių Žioplio Džounso žvilgsnių, jo išverstų 
akių, tik tiek ir nieko daugiau... ir, regis, man nepavyko. 

Jis atrodė nuoširdžiai nusiminęs, ir Arčiui staiga visai neka- 
riškai kilo noras palengvinti jo skausmą. Bet tam buvo ne vieta ir 
ne laikas. | 

- Gerai. Liaukitės visi. Džounsai, žiūrėk į žemėlapį, - pasakė 
Dikinsonas-Smitas. 

Arčis pažiūrėjo į žemėlapį. 


Kelionė buvo ilga ir varginama, retai kada paįvairinama karo 
veiksmų. Arčio tankas buvo skirtas tiltams statyti, jis priklausė 
specialistų divizijai, nesusaistytai su Anglijos grafystėmis ar gin- 
klų rūšimis, bet teikiančiai paslaugas visai armijai įvairiose ša- 
lyse, gelbėjant sugadintą įrangą, statant tiltus, sudarant perėjas 
į mūšį, tiesiant kelius, kur jie būdavo sugriauti. Jų pareiga buvo 
ne tiek kariauti, kiek rūpintis, kad kariauti eitųsi sklandžiai. Kai 
Arčis pakliuvo į konflikto zoną, jau buvo aišku, kad žiaurūs, kru- 
vini sprendimai bus daromi oru, o ne 30 centimetrų skirtumu 
tarp vokiško ir angliško prieštankinio šovinio. Tikrasis karas, tas, 
kuris klupdė ant kelių miestus, karas, lydimas mirtinos dydžio, 
detonacijos, populiacijos statistikos, vyko daug mylių virš Arčio 
galvos. Tuo tarpu žemėje jų sunkus šarvuotas žvalgybinis tankas 
gavo paprastesnę užduotį: išvengti pilietinio karo kalnuose - karo 
kare - tarp EAM ir ELAS; prasiskinti kelią pro negyvos statistikos 

stiklines akis ir „iššvaistytą jaunystę ; užtikrinti, kad judėjimas 
komunikacijos keliais, nusidriekusiais nuo vieno pragaro pakraš- 
čio iki kito, būtų laisvai praeinami. 

- Subombarduotas amunicijos fabrikas yra už dvidešimties 
mylių į pietvakarius, pone. Mes turime surinkti, ką galim, pone. 
16.47 eilinis Ikbolas man perdavė radijo pranešimą, kuriuo infor- 
muojama, kad žvelgiant iš oro ta zona neužimta, pone, - pasakė 
Arčis. 

— Koks čia karas, - tyliai sumurmėjo Samadas. 


Po dviejų savaičių, kai Arčis tikrino kelią į Sofiją, Samadas visiems 
ir niekam pratarė: 

— Man čia ne vieta. 

Kaip visada, niekas nekreipė į jį dėmesio; ypač uoliai ir ryž- 
tingai dėmesio nekreipė Arčis, kuris kaip nors norėjo jį išgirsti. 

— Na, aš išsilavinęs. Apmokytas. Turėčiau sklęsti su Kara- 
liškosiomis oro pajėgomis, šaudyti iš aukštybių! Aš karininkas! 
Ne koks mula, koks sipajus, minantis šlepetes tokioje tarnyboje. 
Mano prosenelis Mangalas Pandė, - jis apsidairė, tikėdamasis, 
kad vardas bus deramai atpažintas, bet į jį tik žvelgė buki anglų 
veidai, tad jis tęsė: - buvo didysis Indijos maišto didvyris! 

Tyla. 

- 1857 metais! Jis iššovė pirmąją niršią kiaulių taukais ištep- 
tą kulką ir paleido ją lėkti į nebūtį! 

Ilgesnė, niūresnė tyla. 

- Jei ne šita suknista ranka, - Samadas, mintyse keiksnoda- 
mas anglus, kurių istorinė atmintis buvo lyg auksinės žuvelės, pa- 
kėlė penkis nudžiūvusius, kietai sugniaužtus pirštus nuo krūtinės, 
kur paprastai juos laikydavo, - šita sušikta ranka, kuria man už 
visą vargą atsilygino Indijos armija, ir aš būčiau pasiekęs ne ma- 
žiau. O kodėl aš luošas? Nes Indijos armija geriau moka bučiuoti 
pasturgalius negu ištverti kovos įkarštį ir prakaitą! Niekada nevyk 
į Indiją, Žioply Džounsai, mielas bičiuli, ten vieta tik kvailiams ir 
dar blogesniems. Kvailiams, hinduistams, sikams ir pandžabiams. 

O dabar visi murma apie nepriklausomybę - duokit Bengalijai ne- 
priklausomybę, Arči, štai ką aš manau, - palikit Indiją voliotis 
pataluose su britais, jei ten jai taip patinka. 

Jo negyva ranka sunkiai nukrito prie šono ir įsitaisė lyg išsi- 
pykęs senis. Samadas visą laiką kreipdavosi į Arčį, lyg juodu būtų 
susimokę prieš likusius tankistus. Kad ir kaip Arčis jo vengė, tos 
keturios vėpsojimo dienos tarp dviejų vyrų nutiesė lyg kokį šilko 
siūlelį, kurį Samadas kiekviena proga timptelėdavo. 

- Matai, Džounsai, - tęsė Samadas, - labiausiai vicekaralius 
suklydo suteikdamas sikams bet kokios galios, supranti? Vien to- 
dėl, kad jiems pavyko šį tą nuveikti su kafyrais' Afrikoje, jis sako 
Taip, gerbiamas pone, su savo riebiu prakaituotu veidu, kvailais 
netikrais angliškais ūsais ir ant galvos užmaukšlintu turbanu lyg 
didelis šūdas, tu gali būti karininkas, mes padarysime armiją in- 
dišką; eik, eik kariauti į Italiją, risaldare majore Pugri, dafadare“ 
Pugri, su mano didingais senaisiais anglų daliniais! Klaida! O tada 
pasikviečia mane, 9 Šiaurės Bengalijos raitųjų muškietininkų did- 
vyrį, Bengalijos karinės aviacijos didvyrį, ir sako: „Samadai Mia- 
hai Ikbali, Samadai, mes tau suteiksime didžią garbę. Tu kausiesi 
Europos žemyninėje dalyje - nebadausi ir negersi savo paties my- 
žalų Egipte ar Malajoje, ne - tu kausiesi su hunais jų pačių žemė- 
je.“ Tiesiai ant jo slenksčio, Žioply Džounsai, tiesiai ant jo slenks- 
čio. Tai va! Iškeliavau. Italija, galvojau, na, štai ir parodysiu anglų 
armijai, kad Bengalijos vyrai musulmonai kaunasi ne blogiau už 
sikus. Geriau! Tvirčiau! Ir yra geriausiai išsilavinę, ir jų kraujas 
geras, nes mes labiausiai Tinkami Būti Karininkais. 

- Indų karininkai? To dar betrūko, kad mane kur, - tarste- 
lėjo Rojus. 

- Pirmąją dieną čia, - tęsė Samadas, - iš oro sunaikinau na- 
cių slėptuvę. Puoliau kaip erelis. 

— Mėšlas, - tarė Rojus. 


* Menkinamasis žodis, kuriuo musulmonai vadina kitatikius, netikėlis. 
** Indijos armijos karininkų laipsniai. 

— Antrąją dieną iš oro apšaudžiau priešą, artėjantį prie Gotų 
linijos, pralauždamas Ardžentos spragą ir stumdamas Sąjunginin- 
kus į Po slėnį. Pats Lordas Mauntbatenas turėjo asmeniškai mane 
pasveikinti. Jis būtų paspaudęs šitą ranką. Bet to nebuvo. Žinai, 
kas nutiko trečiąją dieną, Žioply Džounsai? Žinai, kaip buvau su- 
luošintas? Jaunas vyras pačiame jėgų žydėjime? 

— Ne, - tyliai atsakė Arčis. 

- Nelemtas sikas, Žioply Džounsai, nelemtas kvailys. Kai 
stovėjome apkasuose, jo šautuvas iššovė ir peršovė man riešą. Bet 
neleidau rankos amputuoti. Kiekviena mano kūno dalis duota 
Alacho, ir jos visos pas jį sugrįš. 

Tad Samadas pakliuvo į nešlovingąją Jo Didenybės armijos 
tiltų statytojų diviziją; su tokiais, kaip Arčis; kaip Dikinsonas- 
Smitas (kurio valdiškoje byloje buvo pastaba „Rizika: Homosek- 
sualus“), su lobotomijos vertais Makintošu ir Džonsonu. Karo 
atmatomis. Kaip juos meiliai vadino Rojus: Vėplų batalionas. 
Didelė dalis jų problemų kilo iš Pirmojo puolamojo dalinio ka- 
pitono: Dikinsonas-Smitas nebuvo karys. Ir tikrai nebuvo vadas, 
nors turėjo vado geną. Jis prieš savo valią buvo ištrauktas iš tėvo 
kolegijos, išpainiotas iš tėvo mantijos ir priverstas Kariauti Kare, 
kaip jo tėvas. Ir šio tėvas, ir to tėvas, iki begalybės. Jaunasis Tomas 
susitaikė su savo dalia ir ilgą laiką (jau ketverius metus) uoliai 
stengėsi įtraukti savo vardą į vis ilgėjantį Dikinsonų-Smitų sąrašą, 
iškaltą pailgame antkapyje Litl Marlou kaimelyje, ir būti palaido- 
tas ant jų visų šeimos kape lyg sardinių skardinėje, išdidžiai puo- 
šiančiame istorinį šventorių. 

Nužudyti hunų, vogų, siauraakių, kafirų, varlių, škotų, juo- 
džių, zulusų, indų (pietų ir rytų), indėnų, netyčia palaikyti puo- 
lančia okapija švedo per laukinių žvėrių medžioklę Nairobyje, 
Dikinsonai-Smitai tradiciškai nepasotinamai troško išvysti Di- 
kinsonų-Smitų kraują, liejamą svečiose šalyse. O kai karai nevyk- 
davo, Dikinsonai-Smitai pasinerdavo į Airių reikalą, tokias mirti- 
nas Dikinsonų-Smitų atostogas, kurios truko nuo 1600 metų ir nė 

neketino baigtis. Bet mirti ne taip paprasta. Ir nors amžių amžius 
šeimą it magnetas traukė progos pulti prieš bet kokį mirtiną gin- 
klą, šitam Dikinsonui-Smitui niekaip nesisekė. Vargšelis Tomas 
troško kitokios egzotikos. Jis norėjo ją pažinti, branginti, mokytis 
iš jos, pamilti. Karo žaidimams jis neturėjo jokio pašaukimo. 

Per kitas dvi savaites kas dieną, norom ar nenorom, Arčis 
daugybę sykių girdėjo ilgą pasakojimą, kaip Samadas iš Bengalijos 
kariuomenės šlovės aukštumų nupuolė į Vėplų batalioną, girdėjo 
įvairius jo variantus ir plėtotes. Kad ir kaip tai buvo įkyru, šis pa- 
sakojimas buvo smagesnis už kitas nesėkmės istorijas, užpildančias 
ilgas naktis ir palaikančias Vėplų bataliono vyrų pamėgtą abejin- 
gumo bei nevilties nuotaiką. Nudrengtame kanone buvo „Tragiška 
mirtis Rojaus sužadėtinės", kirpėjos, kuri paslydo ant plaukų suktu- 
kų ir nusilaužė sprandą į kriauklę; „Arčio nesugebėjimas pakliūti į 
mokyklą, nes jo mama neturėjo pinigų uniformai; Dikinsono-Smi- 
to gausūs išžudyti giminaičiai; o Vilas Džonsonas dieną nekalbė- 
davo, bet vaitodavo per miegus, o jo veidas iškalbingai pasakojo 
apie tiek nelaimingų nelaimių, kad niekas nedrįso nė klausti. Vėplų 
batalionas šitaip kurį laiką ir gyveno, lyg koks keliaujantis bedalių 
cirkas, tuščiai klajojantis po Rytų Europą; išsigimėliai ir kvailiai, 
neturintys jokių žiūrovų, tik kits kitą. Jie pasirodydavo ir vaidin- 
davo pakaitomis. Kol galiausiai tankas privažiavo dieną, kurios Is- 
torija neprisimena. Kurios Atmintis nepasistengė išsaugoti. Akmuo 
staiga paniro. Netikri dantys tyliai nuskendo stiklinėje. 1945 metų 
gegužės 6 dieną. 


1945 metų gegužės 6 dieną apie 18.00 valandą tanke kažkas spro- 
go. Garsas buvo ne kaip bombos, bet kaip inžinerinės nelaimės, 
ir tankas lėtai sustojo. Jie buvo mažame Bulgarijos kaimelyje ties 
Graikijos ir Turkijos pasieniu, kur karui atsibodo ir jis išėjo, o 
žmonės vėl gyveno beveik normaliai. 

kės, sulūžo vienas vikšras. Mums teks radiju kviestis pagalbą, o 
tuomet tupėti čia, kol ji atvyks. Nieko negalime padaryti. 

— Mes nė nepamėginsim sutaisyti patys? - paklausė Samadas. 

- Ne, - atsakė Dikinsonas-Smitas. - Eilinis Makintošas sako 
tiesą. Tokio gedimo mes niekaip nepataisysime su tais įrankiais, 
kuriuos turime. Turėsime tiesiog laukti pagalbos čia. 

— Kiek ji užtruks? 

— Dieną, - pyptelėjo Džonsonas. - Mes gana toli nuo kitų. 

— Kapitone Smitai, ar mes turėsime tas dvidešimt keturias 
valandas likti tanke? - paklausė Samadas, kurį kraupino Rojaus 
asmens higiena, ir jam buvo baisu pagalvoti, kad teks su juo pra- 
leisti tvankų vakarą stovint. 

— Taip, kad jus kur - o kaip tu manai, čia išeiginė? - suurzgė 
Rojus. 

— Ne, ne... kodėl jums neišėjus pasivaikščioti - nėra reikalo 
tupėti čia susispaudus. Judu su Džounsu eikit, prisistatykit atgal, o 
tuomet, kai jūs grįšit, išeisime mes su eiliniais Makintošu ir Džon- 
sonu. 

Taigi, Samadas ir Arčis išėjo į kaimelį, ten tris valandas mau- 
kė „Sambucca“ ir klausėsi, kaip kavinės savininkas pasakoja apie 
mažutę nacių invaziją: jie pasirodė kaime, suvalgė visas jo atsar- 
gas, permiegojo su dviem kaimo paleistuvėmis ir peršovė žmogui 
galvą už tai, kad jis nepakankamai greitai parodė jiems kelią į kitą 
kaimą. 

- Jie buvo baisiai nekantrūs, - pasakė senis, purtydamas gal- 
vą. Samadas jam sumokėjo. 

Grįžtant atgal, Arčis tarė: 

- Žinoma, jų daug nereikia, kad galėtų grobti ir plėšikauti, - 
mėgindamas užmegzti pokalbį. 

- Vienas stiprus žmogus ir vienas silpnas - tai jau kolonija, 
Žioply Džounsai, - atsakė Samadas. 


Kai Arčis su Samadu priėjo tanką, rado eilinius Makintošą, 
Džonsoną ir kapitoną Tomą Dikinsoną-Smitą negyvus. Džon- 
sonas buvo pasmaugtas vielute, Rojui peršauta nugara. Rojaus 
žandikauliai buvo jėga atplėšti, išrautos sidabrinės plombos; lyg 

geležinis liežuvis iš jo burnos styrojo replės. Atrodė, kad Tomas 
Dikinsonas-Smitas, išvydęs artėjantį užpuoliką, išvengė jam skir- 
tos dalios ir pats šovė sau į veidą. Vienintelis Dikinsonas-Smitas, 
žuvęs nuo anglo rankos. 


Kol Arčis su Samadu kaip įmanydami vertino susidariusią padėtį, 
generolas pulkininkas Jodlis sėdėjo nedidelėje raudonoje mokyk- 
lėlėje Reimse ir kratė rašiklį. Vieną sykį. Kitą. Tuomet leidosi į 
iškilmingą rašalo šokį palei punktyrinę liniją ir įrašė savo vardą į 
istoriją. Karas Europoje baigėsi. Kai jam už nugaros stovėjęs žmo- 
gus pastvėrė lapą, Jodlis panarino galvą, priblokštas, lyg tik dabar 
suvokęs, ką padarė. Bet Arčis ir Samadas dar dvi savaites apie tai 
nieko nežinos. 

Keisti buvo laikai, tokie keisti, kad Ikbalis ir Džounsas susi- 
bičiuliavo. Tądien, kai visa Europa šventė, Samadas ir Arčis stovė- 
jo Bulgarijos pakelėje, Samadas gniaužė sveikosios rankos saujoje 
kažkokius laidus, faneros plokštę ir metalinius apkaustus. 

- Radijas išdraskytas velniop, - pasakė Samadas. - Mums 
teks pradėti nuo pradžių. Labai prasti popieriai, Džounsai. Labai 
prasti. Netekome susisiekimo priemonės, transporto ir gynybos. 
Dar blogiau: netekome vado. Kariškio be vado popieriai tikrai la- 
bai prasti. 

Arčis nusigręžė nuo Samado ir iš širdies išsivėmė po krūmu. 
Eilinis Makintošas, kad ir kaip narsiai kalbėdavo, prie Šv. Petro 
vartų apsišiko, ir tas kvapas, prasiskverbęs į Arčio plaučius, tampė 
jo nervus, baimę ir pusryčius. 

Taisant radiją, Samadas žinojo, ką reikia daryti, išmanė teo- 
riškai, bet Arčis turėjo sveikas rankas ir šiokių tokių gabumų su 
laideliais, vinutėmis ir klijais. Prasidėjo keistos grumtynės tarp 
žinių ir praktinių įgūdžių, ir jie vis grūmėsi, lipdydami mažučius 
metalo gabaliukus, kurie galbūt juos išgelbės. 

— Paduok man trijų omų rezistorių, gerai? 

Arčis visas išraudo, nežinodamas, kokį daiktą Samadas turi 
galvoje. Jo ranka virpėjo virš laidelių, varžtelių ir kitokių niekučių 
dėžės. Samadas tyliai kostelėjo, kai Arčio mažasis pirštas nukrypo 
teisingo daikto link. Buvo nesmagu, kad indas moko anglą, ką da- 
ryti, - bet kažkaip, tykiai ir vyriškai, jie ištvėrė. Kaip tik tada Ar- 
čis ir suprato, koks iš tikrųjų galingas yra sugebėjimas meistrauti, 
kaip plaktukas ir vinys pakeičia daiktavardžius ir būdvardžius, 
kaip jis padeda vyrams susikalbėti. Tos pamokos jis nepamiršo 
visą gyvenimą. 

- Šaunuolis, - pasakė Samadas, kai Arčis padavė jam elek- 
trodą, bet paskui, supratęs, kad vienos rankos nepakaks laidams 
padėti į vietą ar pritvirtinti prie radijo plokštės, jis grąžino įrankį 
Arčiui ir parodė, kur jį dėti. 

- Žiū, tik pulsim ir susitvarkysim, - linksmai pratarė Arčis. 


— Kramtomos! Prašau, pone! 

Ketvirtąją dieną tanką pamažu apspito pulkas kaimo vaikų, 
priviliotų šiurpių žudynių, žaliaakio Samado kerų ir Arčio ameri- 
kietiškos kramtomosios gumos. 

— Pone Kareivi, - tarė vienas kaštoninės spalvos berniukas 
kaip žvirbliukas, kruopščiai rinkdamas angliškus žodžius, - kram- 
tomos prašau ačiū. 

Arčis kyštelėjo ranką į kišenę ir ištraukė penkias plonas 
rausvas juosteles. Berniukas išdidžiai ėmė dalinti jas bičiuliams. 
Jie pradėjo įnirtingai kramtyti, iš uolumo net akys ant kaktos lipo. 
Tuomet, kai skonis išsivadėjo, jie stovėjo ir tyliai, pagarbiai žvelgė 
į savo geradarį. Po kelių minučių tas pats perkaręs berniūkštis vėl 
buvo pasiųstas kaip Liaudies Atstovas. 

- Pone Kareivi, - jis ištiesė ranką. - Kramtomos prašau 
ačiū. 

- Nebėra, - atsakė Arčis, žodžius palydėdamas išraiškinga 
ženklų kalba. - Daugiau nebeturiu. 

- Prašau, ačiū. Prašau? - nekantriai pakartojo berniukas. 

- Ak, dėl Dievo meilės, - neiškentė Samadas. - Mums reikia 
sutaisyti radiją ir važiuoti. Gal imkimės darbo, gerai? 

— Kramtomos, pone, pone Kareivi, kramtomos, - skambėjo 
kone giesmė; vaikai maišė kelis išmoktus žodžius kuo įvairiausia 
tvarka. 

- Prašau? - berniukas taip uoliai tiesė ranką, kad net pasi- 
stiebė ant pačių pirštų galiukų. 

Staiga jis ištiesė delną, o tada gudriai nusišypsojo, ruošda- 
masis derėtis. Ant jo delno gulėjo keturi žali banknotai, suglam- 
Žyti į ryšulėlį lyg žolės kuokštas. 

— Doleriai, pone! 

- Kur jų gavai? - paklausė Samadas, mėgindamas pastverti. 
Berniukas skubiai patraukė ranką. Jis vis trypčiojo nuo vienos ko- 
jos ant kitos - tokio kipšų šokio vaikai išmoksta per karą. Papras- 
čiausias būdas neprarasti budrumo. 

— Pirma kramtomos, pone. 

- Sakyk, kur jų gavai. Įspėju, su manim nekvailiok. 

Samadas stvėrė berniuką ir pagavo jį už marškinių rankovės. 
Anas veltui stengėsi ištrūkti. Berniuko draugai ėmė skirstytis, pa- 
likę šlovės netekusį didvyrį. 

- Ar dėl jų nužudei žmogų? 

Samado kaktoje gysla aistringai plėšėsi lauk pro odą. Jis no- 
rėjo ginti ne savo šalį ir keršyti už nužudytus žmones, kurie taikos 
metu gatvėje apsimestų jo nematą. Arčis baisiai nustebo. Tai jo 
šalis; kad ir koks mažas, šaltakraujis ir vidutiniškas, jis buvo vie- 
nas iš daugybės būtinų jos stuburo slankstelių, bet nieko panašaus 
jis nepajuto. 

- Ne, pone, ne, ne. Iš jo. Jo. 

Jis ištiesė laisvąją ranką ir parodė didelį apleistą namą, tu- 
pintį horizonte lyg riebi susimąsčiusi višta. 

- Ar kas nors tame name žudė mūsiškius? - nirto Samadas. 

- Ką sakai, pone? - cyptelėjo berniukas. 

— Kas ten? 

- Jis daktaras. Jis ten. Bet serga. Negali judėti. Daktaras Serga. 

Keli likę vaikai įnirtingai patvirtino vardą. Daktaras Serga, 
pone, daktaras Serga. 

— Kas jam yra? 

Berniukas, patenkintas tokiu dėmesiu, kaip tikras aktorius 
pavaizdavo verkiantį žmogų. 

- Anglas? Kaip mes? Vokietis? Prancūzas? Bulgaras? Grai- 
kas? - Samadas paleido berniuką, nes pabodo švaistyti jėgas. 

- Jis niekas. Jis tik Daktaras Serga, - atsainiai paaiškino ber- 
niukas. - Kramtomos? 


Praėjus kelioms dienoms pagalba vis dar nesirodė. Arčis ir Sama- 
das pavargo nuolat kariauti tokiame jaukiame kaimelyje, ir pa- 
mažu vis labiau atsipalaidavo, imdami gyventi kaip civiliai. Kas 
vakarą jie vakarieniaudavo senojo Gozano virtuvėje-kavinėje. Pa- 
vandenijusi sriuba kainuodavo po penkias cigaretes. Bet kokia žu- 
vis kainuodavo menkavertį bronzos medalį. Kadangi Arčis dabar 
vilkėjo viena iš Dikinsono-Smito uniformų, mat jo suplyšo, turėjo 
ir kelis atliekamus velionio medalius, už kuriuos pirko kitas būti- 
nas ir nebūtinas gėrybes: kavą, muilą, šokoladą. Už gabalą kiaulie- 
nos Arčis atidavė Dorotę Lamur vaizduojančią cigarečių kortelę, 
kurią nešiojosi prispaudęs prie pasturgalio užpakalinėje kišenėje 
nuo pat tada, kai įstojo į armiją. 

- Pirmyn, Semai - panaudosim jas kaip kuponus, kaip mais- 
to talonus; kai įstengsim, jeigu norėsi, vėl išpirksim. 

- Aš musulmonas, - atsakė Samadas, stumdamas šalin lėkštę 
kiaulienos. - Ir manoji Rita Heivort mane apleis tik kartu su mano 
paties siela. 

- Kodėl jos nevalgai? - paklausė Arčis, lyg pamišėlis ryda- 
mas du pjausnius. - Mano galva, tai labai keista. 

- Nevalgau jos dėl tos pačios priežasties, dėl kurios tu, būda- 
mas anglas, niekada iš tikrųjų nepatenkini moters. 

- Kodėl gi? - paklausė Arčis, trumpam pakėlęs galvą nuo 
lėkštės. 

- Tokios mūsų kultūros, bičiuli, - jis akimirką pamąstė. - O 
gal ir dar giliau. Galbūt mūsų kaulų smegenys. 

Po vakarienės jie apsimesdavo iešką kaimelyje žudikų, pra- 
sinešdavo per jį, apieškodavo tuos pačius tris prastos šlovės barus 
ir patikrindavo gražių moterų namų vidinius kambarius, bet po 
kurio laiko ir to nebesiimdavo. Tik sėdėdavo ir rūkydavo pigius 
cigarus prie tanko, gėrėdamiesi ilgais kruvinais saulėlydžiais ir 
plepėdamiesi apie savo buvusį laikraščių pardavėjo (Arčio) ir bio- 
logijos studento (Samado) gyvenimą. Jie aptarinėjo idėjas, kurių 
Arčis iki galo nesuprato, o Samadas vėsiai nakčiai kuždėjo paslap- 
tis, kurios niekada nebūdavo išsakomos garsiai. Lyg dvi moteris, 
pažįstamas daugelį metų, juos saistė ilga, maloni tyla. Jie žvelgė į 
žvaigždes virš nepažįstamo krašto, bet nė vienas pernelyg nesi- 
ilgėjo namų. Trumpai tariant, tai buvo kaip tik tokia draugystė, 
kokias anglai užmezga per atostogas, kokias tik per atostogas ir 
įstengia užmegzti. Draugystė, peržengianti klasę ir spalvą, drau- 
gystė, kurios pagrindas - fizinis artumas ir kuri tveria todėl, kad 
anglas mano, jog fizinis artumas laikinas. 


Po pusantros savaitės radijas buvo pataisytas, bet į pagalbos 
šauksmus, kuriuos jie siuntė bangomis, ieškodami ausų, kurios 
juos išgirstų, atsakymo vis nebuvo. (Kaimiečiai dabar jau žinojo, 
kad karas baigėsi, bet neskubėjo tos žinios pranešti svečiams, ku- 
rių kasdieniai mainai labai sustiprino vietos ekonomiką.) Dyko- 
mis valandomis Arčis paremdavo vikšrų dalis metaline kartimi, 
o Samadas žiūrėdavo, kas ten sugedę. Skirtinguose žemynuose jų 
šeimos manė, kad abu vyrai žuvo. 

- Ar Braitone tavęs laukia moteris? - paklausė Samadas, įki- 
šęs galvą į liūto nasrus tarp vikšro ir tanko. 

Arčis nebuvo gražus. Jei jo nuotraukoje nykščiu uždengtum 
nosį ir burną, jis atrodytų pritrenkiamai, bet šiaip jau niekuo ne- 

pasižymėjo. Merginas trauktų jo didelės, mėlynos kaip Sinatros 
akys, bet joms nepatiktų Bingo Krosbio ausys ir nosis, kuri baigė- 
si natūraliu svogūno pavidalo gumbu kaip V. K. Fyldso. 

- Viena kita, - atsainiai tarstelėjo jis. - Žinai, šen bei ten. 
O tavęs? 

— Man jau parinkta mergina. Tokia panelė Begum - pono ir 
ponios Begumų dukra. „Uošvių“, kaip pas jus sakoma. Dievulė- 
liau, jie taip toli sulindę Bengalijos aukštuomenei į tiesiąją Žar- 
ną, kad net lordas gubernatorius šniurkščiodamas sėdi ir laukia, 
kada jo mula atneš kvietimą pas juos vakarienės! 

Samadas garsiai nusikvatojo ir laukė, kad Arčis prisijungtų, 
bet šis, nė žodžio nesupratęs, kaip visada nutaisė šaltą veidą. 

— Ak, jie labai puikūs žmonės, - tęsė Samadas, tik truputį 
nusivylęs. - Labai puikūs. Labai gero kraujo... ir dar priedo, jų 
moterys linkusios - tradiciškai, per amžius, supranti, - užsiau- 
ginti milžiniškus melionus. 

Samadas pavaizdavo, ką reikia, tuomet vėl ėmė lygiuoti 
kiekvieną vikšro dantuką į teisingą griovelį. 

— Ir? - paklausė Arčis. 

— Kas ir? 

— Ar jos?.. - Arčis pavaizdavo tą patį, bet šįsyk anatomiškai 
taip persistengė, kad ore nubrėžtoji moteris neįstengtų išlaikyti 
pusiausvyros. 

— Ak, bet man dar reikės palaukti, - atsakė jis, atsainiai 
šypsodamasis. - Deja, Begumų šeimoje dar negimė mano kartos 
mergaitė. 

- Nori pasakyti, tavo žmona, po galais, dar nė negimusi? 

- Tai kas? - paklausė Samadas, traukdamas cigaretę iš Ar- 
čio krūtinės kišenėlės. Jis brūkštelėjo degtuku per tanko šoną 
ir prisidegė. Arčis tepaluota ranka nusišluostė nuo kaktos pra- 
kaitą. 

— Pas mus, - atsakė Arčis, - vaikinas paprastai pažįsta mer- 
giną, prieš ją vesdamas. 

— Pas jus priimta virti daržoves tol, kol jos sutyžta. Tai ne- 
reiškia, - įtemptai kalbėjo Samadas, - kad taip ir reikia daryti. 


Paskutinis vakaras kaimelyje buvo visiškai tamsus, tylus. Drumz- 
liname ore rūkyti nesinorėjo, todėl Arčis ir Samadas barbeno 
pirštais į šaltus akmeninius bažnyčios laiptukus, nes neturėjo kur 
daugiau jų dėti. Akimirką prieblandoje Arčis pamiršo karą, kurio 
jau vis tiek nebebuvo. Būtojo laiko, būsimoji baigtinė naktis. 

Kol jie dar nė nenutuokė apie taiką, tą paskutinę nežinios 
naktį, Samadas nutarė sutvirtinti draugystę su Arčiu. Dažnai tai 
padaroma, perduodant ypatingą žinią: kokį nors seksualinį pra- 
sižengimą, kokią nors emocinę paslaptį ar neaiškią slaptą aistrą, 
kurią išsakyti trukdė naujos pažinties atsargumas. Bet Samadui 
nebuvo nieko brangesnio ar reikšmingesnio už jo kraują. Tad 
natūralu, kad, jiems susėdus ant šventos žemės, jis prašneko apie 
tai, kas jam buvo šventa. Ir nebuvo stipresnio kraujo šauksmo 
jam ir žemei, per amžius aplaistytai tuo krauju, negu pasako- 
jimas apie jo prosenelį. Tad Samadas papasakojo Arčiui dažnai 
pamirštamą, šimto metų senumo supelijusią pasaką apie Man- 
galą Pandę. 

— Tai jis buvo tavo senelis? - paklausė Arčis, išklausęs pa- 
sakojimą, mėnulį dengė debesys, ir jis kaip reikalas susižavėjo. — 
Tavo tikras kraujo senelis? 

- Prosenelis. 

- Na, nieko sau. Žinai: prisimenu iš mokyklos - ikrai — 
Kolonijų istorija, ponas Džagsas. Plikas, išsprogusiomis akimis, 
bjaurus senas krienas - ponas Džagsas, ne tavo senelis. Bet įkrėtė 
mums košės į galvą, net jei liniuote talžydavo delnus... Supranti, 
žmonės daliniuose dar kartais pravardžiuoja kits kitą Pandžiais, 
supranti, jei vyrukas linkęs maištauti... Niekada nė nesusimąsčiau, 
iš kur tai kilę... Pandė buvo maištininkas, nemėgo anglų, iššovė 
pirmąją kulką per Sukilimą. Dabar prisimenu kuo aiškiausiai. Ir 
tai buvo tavo senelis! 

— Prosenelis. 

— Nieko sau. Geras, ką? - kalbėjo Arčis, susidėjęs rankas už 
galvos ir atsilošdamas pažvelgti į žvaigždes. - Turėti kraujyje tokį 
istorijos lašą. Tikriausiai teikia įkvėpimo. Matai, aš Džounsas. 
Kaip koks Smitas. Mes - niekas... Mano tėvas sakydavo: „Mes - 
pelai, vyruti, mes - pelai.“ Žinok, aš niekada pernelyg dėl to nesi- 
sielojau. Vis tiek didžiavausi, supranti. Dorų anglų kilmės. Bet tu 
savo giminėje turi didvyrį! 

Samadas net pasipūtė. 

- Taip, Arčibaldai, būtent taip. Žinoma, pasitaiko menkystų 
anglų akademikų, mėginančių jį suniekinti, nes jie niekaip negali 
pripažinti indo. Bet jis buvo didvyris, ir viskas, ką nuveikiau šia- 
me kare, kyla iš jo pavyzdžio. 

- Žinai, gerai sakai, - mąsliai pratarė Arčis. - Anglai prastai 
atsiliepia apie indus; jiems tikrai nepatiktų, jeigu pasakytum, kad 
indas buvo didvyris... visi kreivai į tave žiūrėtų. 

Staiga Samadas čiupo jį už rankos. Arčiui pasirodė, kad jo 
ranka karšta, beveik karščiuojanti. Kitas vyras niekada nebuvo pa- 
čiupęs jo už rankos; jam pirmiausia norėjosi pasitraukti ar trenkti 
jam, ar panašiai, bet paskui persigalvojo, nes juk indai emocingi, 
tiesa? Šitoks aštrus maistas ir visa kita. 

- Prašau. Padaryk man šitą vienintelę, didžiulę paslaugą, 
Džounsai. Kai grįši namo - jei tu, jei mes abu, grįšim į savo na- 
mus - jei kada išgirsi ką nors kalbant apie Rytus, - ir čia jo balsas 
nukrito visu registru, suskambo sodriai bei liūdnai, - neskubėk 
spręsti. Jei tau sakys „jie visi tokie“ arba „jie daro šitaip, arba „jie 
taip galvoja“, neskubėk spręsti, kol visko neišsiaiškinsi. Nes ta 
šalis, kurią vadina „Indija“, turi tūkstantį vardų ir milijonus gy- 
ventojų, ir jei manaisi toje daugybėje radęs du vienodus žmones, 
klysti. Tai tik mėnesienos žaismė. 

Samadas paleido jo ranką, pasirausė kišenėje, padažė pirštą 
į ten laikomas baltas dulkes ir paslapčia kyštelėjo jį burnon. Jis 
atsirėmė į sieną ir pirštų galiukais perbraukė per akmenį. Tai buvo 

mažutė misijos bažnytėlė, paversta ligonine, o po dviejų mėnesių, 
kai palanges ėmė drebinti sviedinių sprogimai, palikta. Samadas 
su Arčiu įsitaisė joje miegoti, nes ten buvo plonų čiužinių ir dideli, 
erdvūs langai. Samadas taip pat susidomėjo (iš vienatvės, sakė jis 
sau; iš melancholijos) morfijaus dulkėmis, kurių rasdavo po visą 
pastatą išsimėčiusiose spintutėse; paslėptais margučiais priklau- 
somybės Velykų žaidime. Kai tik Arčis nueidavo pasiusioti arba 
dar sykį patikrinti radijo, Samadas naršė savo mažąją bažnytėlę, 
rausdamas vieną spintutę po kitos, lyg nusidėjėlis, einąs nuo vie- 
nos klausyklos prie kitos. Tuomet, susiradęs nuodėmės butelaitį, 
jis pasinaudodavo proga įtrinti ja dantenas ar truputį įmaišyti į 
pypkę, o paskui atsiguldavo ant terakotos grindų, žvelgdamas į 
tobulą bažnyčios kupolo linkį. Šita bažnyčia visa buvo išmarginta 
žodžiais. Žodžiais, prieš tris šimtus metų paliktais nepaklusnių- 
jų, atsisakiusių mokėti laidotuvių mokestį per choleros epidemiją, 
nedoro žemvaldžio užrakintų bažnyčioje ir paliktų ten numirti - 
tik prieš tai jie kiekvieną sieną išrašė laiškais šeimai, eilėraščiais, 
amžino nepaklusnumo pareiškimais. Samadui ši istorija visai pa- 
tiko, kai tik ją išgirdo, bet rimtai jos sukrėstas buvo tik tada, kai 
pradėjo veikti morfijus. Tuomet kiekvienas jo kūno nervas atgijo, 
ir informacija, visa informacija, sukaupta visatoje, visa informa- 
cija ant sienų, išmušdavo kamštį ir srūdavo per jį lyg elektra įže- 
mintu laidu. Tuomet jo galva išsiskleisdavo lyg sudedama kėdė. Ir 
jis kurį laiką joje sėdėdamas stebėdavo pro šalį skriejantį pasaulį. 
Šįvakar, prisilaižęs net daugiau negu reikėjo, Samadas pasijuto 
ypač visaregis. Lyg jo liežuvis būtų sviestuotas, o pasaulis - nusvi- 
dinto marmuro kiaušinis. Ir jis pajuto giminystę neklusniesiems, 
jie buvo Pandės broliai - Samadui šįvakar regėjosi, kad kiekvienas 
maištininkas jam brolis, - jis norėjo su jais pasikalbėti apie žymę, 
jų paliktą pasaulyje. Ar jos pakako? Kai prisiartino mirtis, ar to 
tikrai pakako? Ar jie liko patenkinti tūkstančiu žodžių, kuriuos 
paliko po savęs? 

- Žinai, ką aš tau pasakysiu, - tarė Arčis, sekdamas Samado 
žvilgsnį ir išvydęs, kad jo akyse atsispindi bažnyčios kupolas. - 

Jei man būtų likusios tik kelios valandos, nebūčiau puolęs tapyti 
paveikslų ant lubų. 

- Sakyk, - pasiteiravo Samadas, susierzinęs, kad jį išplėšė 
iš malonių minčių, - kokio didaus žygdarbio imtumeisi paskuti- 
nėmis valandomis prieš mirtį? Galbūt įrodytum Ferma teoremą? 
Perprastum Aristotelio filosofiją? 

— Ką? Kaip? Ne... Aš - žinai... mylėčiausi - su moterimi, - 
atsakė Arčis, net rausdamas dėl patirties stokos. - Supranti... pas- 
kutinį kartą. 

Samadas pratrūko kvatotis. 

— Greičiau jau pirmą. 

— Ak, liaukis, aš rimtai. 

— Gerai. O jei niekur aplink „moterų“ nebūtų? 

- Na, visada galima, - ir Arčis nuraudo lyg pašto dėžutė, 
šitaip ir jis sutvirtino draugystę, - į kumštuką, kaip sako ameri- 
kiečiai kareivukai! 

- Į, - niekinamai pakartojo Samadas, - kumštuką... ir viskas? 
Paskutinis dalykas, kurį norėtum padaryti, prieš nusikratydamas 
šio mirtingo kūno, yra „į kumštuką“. Pasiekti orgazmą. 

Arčis, kilęs iš Braitono, kur niekas niekada, niekada, neiš- 
tardavo tokių žodžių, kaip orgazmas, ėmė isteriškai trūkčioti iš 
gėdos. 

- Kas tau čia juokinga? Ko juokiesi? - paklausė Samadas, 
prisidegdamas cigaretę, nors ir buvo karšta, mat jo mintis morfi- 
jus nunešė kitur. 

— Nieko, - netvirtai pratarė Arčis. - Nieko. 

— Nejau nesupranti, Džounsai? Nejau nesupranti... - Sama- 
das gulėjo pusiau viduje, pusiau lauke, ištiesęs rankas į lubas, - in- 
tencijos? Jie ne varė į kumštukus - negamino sniegelio, - jie siekė 
kai ko ilgiau tveriančio. 

— Tiesą sakant, neįžiūriu jokio skirtumo, - atsakė Arčis. - 
Kai jau miršti, tai miršti. 

— O ne, Arčibaldai, ne, - melancholiškai sukuždėjo Sama- 
das. - Juk ir pats tuo netiki. Turi gyventi, aiškiai suvokdamas, kad 

tavo veiksmai liks. Mes - padarinių būtybės, Arčibaldai, - pasakė 
jis, rodydamas bažnytėlės sienas. - Jie tai suprato. Mano prosene- 
lis suprato. Kada nors supras ir mūsų vaikai. 

—- Mūsų vaikai! - sukikeno Arčis, nuoširdžiai prajuokintas. 
Galimybė susilaukti palikuonių jam atrodė tokia tolima. 

— Mūsų vaikai gims iš mūsų veiksmų. Mūsų atsitiktinumai 
virs jų lemtimi. Ak, veiksmai liks. Viskas priklauso tiesiog nuo to, 
ką darysi, kai išmuš tavo valanda, mielas drauge. Kai prisiartins 
giltinė. Kai sienos užgrius, dangus aptems, žemė drebės. Tą aki- 
mirką mes būsime verti tiek, kiek mūsų veiksmai. Ir nesvarbu, ar 
tave stebi Alachas, Jėzus, Buda, ar ne. Šaltą dieną žmogus mato 
savo kvapą, o karštą - ne. Bet kvėpuoja ir tada, ir tada. 

- Žinai, - patylėjęs pratarė Arčis, - prieš pat išvykdamas iš 
Filikstou, mačiau tokį naujovišką grąžtą, kuris skyla pusiau, ir ant 
jo galo gali užmauti įvairius daiktus - raktą, plaktuką, net butelių 
atidarytuvą. Manyčiau, labai pravartu, kai neturi daug vietos. Pa- 
tikėk, baisiai tokio norėčiau. 

Samadas akimirką pažvelgė į Arčį, tada papurtė galvą. 

- Eikš, eime vidun. Šitas bulgariškas maistas. Man nuo jo 
skrandis kūlvirsčia vartosi. Man reikia pasnausti. 

— Atrodai išblyškęs, - atsakė Arčis, padėdamas jam atsistoti. 

- Tai už nuodėmes, Džounsai, už nuodėmes, o vis tiek man 
nusidėta daugiau, negu aš nusidedu, - sukikeno panosėje Samadas. 

— Ką čia šneki? 

Iš vienos pusės prilaikydamas Samado svorį, Arčis nuvedė 
jį vidun. 

- Aš kažką suvalgiau, - pasakė Samadas krištolo tyrumo an- 
glų kalbos tarme, - ir pilvas pyksta. 

Arčis puikiai žinojo, kad Samadas paslapčia kniaukia morfi- 
jų iš spintučių, bet suprato Samadą nenorint, kad jis žinotų, todėl, 
vesdamas jį prie čiužinio, tepasakė: 

- Eikš, atsigulk. 

- Kai šita košė baigsis, mes vėl susitiksim Anglijoje, gerai? - 
pasakė Samadas, griūdamas ant čiužinio. 

- Taip, - atsakė Arčis, mėgindamas įsivaizduoti, kaip reikėtų 
vaikštinėti Braitono krantine su Samadu. 

- Nes tu - retas anglas, Žioply Džounsai. Laikau tave savo 
draugu. 

Arčis ir pats nežinojo, kuo laiko Samadą, bet švelniai nusi- 
šypsojo, išreikšdamas savo jausmus. 

— 1975 metais tu ateisi vakarienės pas mane ir mano žmoną. 
Kai būsime storapilviai vyrai ir sėdėsim ant pinigų kalno. Kaip 
nors vis tiek susitiksim. 

Arčis, abejodamas dėl užsienietiško maisto, nedrąsiai šyptelėjo. 

— Mes būsim pažįstami visą gyvenimą! 

Arčis paguldė Samadą, susirado čiužinį pats ir susirangė 
miegoti. 

- Labanakt, drauge, - pasakė Samadas visiškai patenkintu 
balsu. 


Rytą į kaimą atvyko cirkas. Pabudintas šūksnių ir juoko pliūpsnių, 
Samadas vargais negalais apsivilko uniformą ir viena ranka apsi- 
kabino šautuvą. Jis išėjo į saulės nutviekstą kiemą, kur rado rusų 
kareivius pilkšvomis uniformomis, šokinėjančius per kits kitą, 
šaudančius į skardines vienas kitam ant galvos ir mėtančius pei- 
lius į bulves, pamautas ant karčių, o kiekvienai bulvei buvo išpai- 
šyti trumpi juodi ūsiukai. Apimtas staigaus nušvitimo nuovargio, 
Samadas susmuko ant laiptų, atsiduso ir sėdėjo, pasidėjęs rankas 
ant kelių, atgręžęs veidą į šilumą. Po akimirkos iškėblino ir Arčis, 
pusiau nusmukusiomis kelnėmis, mojuodamas ginklu, ieškoda- 
mas priešo, ir išsigandęs paleido kulką oran. Cirkas tęsėsi, jo nė 
nepastebėjęs. Samadas nuvargęs trūktelėjo Arčį už kelnių klešnės 
ir pamojo prisėsti. 

- Kas čia dedasi? - užtinusiomis akimis paklausė Arčis. 

- Nieko. Visiškai nieko nesideda. Priešingai, viskas jau su- 
sidėjo. 

- Bet čia gali būti vyrai, kurie... 

Arčis paklaikęs apsidairė. 

— Prie ko čia bulvės? 

- Čia bulvės-hitleriai, mielas drauge. Daržovės-diktatoriai. 
Buvę diktatoriai, - jis nutraukė vieną bulvę nuo karties. - Matai 
ūsiukus? Viskas baigta, Džounsai. Kažkas už mus viską pabaigė. 

Arčis paėmė bulvę į ranką. 

— Kaip kokį autobusą, Džounsai. Mes pražiopsojom tą pra- 
keiktą karą. 

Arčis šūktelėjo perkarusiam rusui, kaip tik smeigiančiam 
bulvę-hitlerį. 

— Moki angliškai? Ar seniai viskas baigėsi? 

— Karas? - jis nustebęs nusikvatojo. - Prieš dvi savaites, 
drauge! Jei dar norit kariauti, teks vykti į Japoniją! 

— Kaip kokį autobusą, - pakartojo Samadas, purtydamas 
galvą. Jį apėmė baisus įtūžis, lyg tulžis sukilo gerklėje. Tas ka- 
ras turėjo būti jo galimybė. Jis turėjo grįžti šlovingai, o tuomet 
triumfuodamas parvykti į Delį. Kada dar gaus tokią progą? Tokių 
karų daugiau nebus, kas to nežino. Kareivis, kuris kalbėjosi su Ar- 
čiu, nuėjo sau. Jis vilkėjo rusų vasarine uniforma: plono audinio, 
aukšta apykakle ir per didele, beforme kepure; platų juosmenį 
buvo susijuosęs diržu, kurio sagtyje spindėjo saulė, ir spindulys 
nuskriejo tiesiai Arčiui į akį. Kai taip nebeakino, Arčis atkreipė 
dėmesį į stambų, atvirą veidą, žvairą kairiąją akį ir į visas puses 
styrančius smėlio spalvos plaukus. Skaistų rytą toks vaizdelis at- 
rodė visai smagus, o kai prašneko, pasigirdo sklandi amerikietiška 
anglų kalba, glamonėjanti ausis lyg bangelės. 

- Karas baigėsi prieš dvi savaites, o jūs nežinojot? 

- Mūsų radijas... jis ne... - Arčio sakinys neištvėrė iki galo. 

Kareivis plačiai išsišiepė ir tvirtai paspaudė abiem rankas. 

- Sveiki sulaukę taikos, ponai! O mes manėme, kad tai rusai 
neišmanėlių tauta! - jis vėl atlapaširdiškai nusikvatojo. Dabar jis 
kreipėsi į Samadą ir paklausė: - Na, o kur kiti jūsiškiai? 

- Daugiau mūsiškių nėra, drauge. Kiti vyrai mūsų tanke 
žuvo, o mūsų batalionas nežinia kur. 

- Jūs čia be jokio tikslo? 

- Hm... be, - staiga sutrikęs, atsakė Arčis. 

- Tikslo, drauge, - tarė Samadas, kuriam staiga pasidarė blo- 
ga. - Karas baigėsi, tad mes atsidūrėme šičia be jokio tikslo, - jis 
niūriai šyptelėjo ir sveikąja ranka paspaudė ranką rusui. - Einu 
vidun. Saulė, - pasakė jis prisimerkęs, - man gelia akutes. Malonu 
su jumis susipažinti. 

- Taip, tikrai, - atsakė rusas, lydėdamas Samadą žvilgsniu, 
kol šis dingo bažnytėlės tamsoje. Tuomet atsigręžė į Arčį. 

- Keistuolis. 

- Hmmm, - atsakė Arčis. - Ko jūs čia atvykot? - paklausė 
jis, imdamas ruso pasiūlytą suktinę. Paaiškėjo, kad rusas su sep- 
tyniais vyrais keliauja į Lenkiją vaduoti darbo stovyklų belaisvių, 
apie kuriuos kartais būdavo pusbalsiu kuždamasi. Jie stabtelėjo 
čia, į vakarus nuo Tokato, gaudyti nacio. 

- Bet jų čia nėra, bičiuli, - draugiškai atsakė Arčis. - Tik 
aš, indas ir keli senukai bei vaikai iš kaimo. Visi kiti žuvo arba 
pabėgo. 

- Žuvo arba pabėgo... žuvo arba pabėgo, - atsakė rusas, labai 
pralinksmėjęs, pirštais vis sukiodamas degtuką. - Gerai pasaky- 
ta... skambiai pasakyta. Ne, na, supranti, ir aš būčiau taip pagalvo- 
jęs, bet turime patikimos informacijos, - tiesą sakant, iš jūsų pa- 
čių slaptosios tarnybos, - kad šią pat akimirką tame name slepiasi 
aukštas karininkas. Ten, - jis parodė namą horizonte. 

— Daktaras? Kažkokie vaikiščiai mums pasakojo apie jį. Na, 
jis tikriausiai šika iš baimės, jeigu šitiek jūsų jį medžiojat, - atsakė 
Arčis, norėdamas įsiteikti, - bet neabejoju, kad ten tik kažkoks 
ligonis; jie jį vadino Daktaru Serga. Pala: jis ne anglas, ką? Koks 
išdavikas? 

- Hmm? O ne. Ne, ne, ne, ne. Daktaras Markas Pjeras Perė. 
Jaunas prancūzas. Vunderkindas. Labai gabus. Jis kaip mokslinin- 
kas dirbo naciams dar nuo prieškario. Sterilizacijos programoje, o 

vėliau - prie eutanazijos politikos. Vidiniuose vokiečių reikaluo- 
se. Jis buvo vienas iš pačių lojaliausių. 

- Kad jį kur, - atsakė Arčis, nieko nesupratęs. - Tai ką jam 
darysit? 

- Suimsim ir gabensim į Lenkiją, kur perduosim atitinka- 
moms institucijoms. 

- Institucijoms, - atsakė Arčis, vis dar susižavėjęs, bet ne itin 
įdėmiai klausydamasis. - Kad jį kur. 

Arčis niekada nesugebėdavo išlaikyti dėmesio, ir jį blaškė 
stambaus, mielo ruso keistas įprotis žiūrėti vienu metu į skirtin- 
gas puses. 

— Kadangi informacijos gavome iš jūsų slaptųjų tarnybų, o 
jūs čia esate aukščiausio rango karininkas, kapitone... kapitone... 

Stiklinė akis. Tai stiklinė akis, o po ja - neklusnus raumuo. 

- Deja, nežinau jūsų pavardės ir laipsnio, - pasakė rusas, 
žvelgdamas į Arčį viena akimi, o kita - į vijoklius, apraizgiusius 
bažnytėlės duris. 

— Kieno? Mano? Džounsas, - atsakė Arčis, sekdamas, kaip 
akis sukasi ratu: medis, bulvė, Arčis, bulvė. 

- Na, kapitone Džounsai, labai mus pagerbtumėte, jei vado- 
vautumėte ekspedicijai į kalvą. 

— Kapitone - ką? Kad jus kur, ne, jūs čia viską supainiojo- 
te, - atsakė Arčis, ištrūkdamas iš magnetinės akies galios ir vėl 
žvelgdamas į save, apsitaisiusį Dikinsono-Smito uniforma bliz- 
gančiomis sagomis. 

- Aš jums ne koks... 

- Mudu su leitenantu mielai jums vadovausime, - įsiter- 
pė balsas jam už nugaros. - Mes jau kuris laikas nedalyvaujame 
veiksmuose. Pats metas griebti jautį už ragų, kaip sakoma. 

Samadas išėjo ant laiptų tyliai kaip šešėlis, apsivilkęs kitą Di- 
kinsono-Smito uniformą, su cigarete, atsainiai kabančia iš apati- 
nės lūpos lyg įmantrus sakinys. Jis visada buvo labai išvaizdus vai- 
kinas, o pasipuošęs žvilgančiomis valdžios sagomis dar pagražėjo; 

ryškioje dienos šviesoje, bažnytėlės durų fone, jis atrodė tiesiog 
pribloškiamai. 

- Mano draugas norėjo pasakyti, - kuo žavingiausia angloin- 
diška tartimi pareiškė Samadas, - kad jis ne koks kapitonas. Tai aš 
kapitonas. Kapitonas Samadas Ikbalis. 

- Draugas Nikolajus - Nikas - Pesotskis. 

Samadas kartu su rusu širdingai nusijuokė, vėl paspaudė 
rankas. Samadas prisidegė cigaretę. 

- Jis - mano leitenantas. Arčibaldas Džounsas. Atleiskite, jei 
pirma keistai elgiausi; man negera nuo maisto. Taigi: šiandien vos 
sutemus rengiamės į žygį? Leitenante? - tarė Samadas, žvelgda- 
mas į Arčį su užkoduota paslaptimi. 

— Taip, - pralemeno Arčis. 

- Tarp kitko, drauge, - tarė Samadas, brūkšteldamas degtuku 
į sieną ir uždegdamas jį, - tikiuosi, nesupyksite, kad klausiu, - ar 
čia stiklinė akis? Ji labai tikroviška. 

— Taip! Nusipirkau Sankt Peterburge. Saviškę palikau Berly- 
ne. Tiesiog neįtikėtinai panaši, ką? 

Draugiškasis rusas išsitraukė akį iš akiduobės ir pasidėjo glitų 
perlą ant delno, rodydamas Samadui ir Arčiui. Kai karas prasidė- 
jo, galvojo Arčis, visi berniūkščiai suspisdavo pasižiūrėti į Greibl 
kojas ant cigarečių kortelės. Dabar, kai karas baigėsi, visi sukišame 
nosis ir žiūrime į kažkokio vargšelio akį. Kad mane kur. 

Akis valandžiukę ritinėjosi ruso delne, tuomet sustojo per 
vidurį jo ilgos, raukšlėtos gyvenimo linijos. Ji nemirksėdama žvel- 
gė į leitenantą Arčį ir kapitoną Samadą. 


Tą vakarą leitenantas Džounsas pirmą sykį paragavo tikro karo. 
Dviem kariniais džipais Arčis, aštuoni rusai, kavinės savininkas 
Gozanas ir Gozano sūnėnas, vadovaujami Samado, išsirengė į žygį 
kalvon gaudyti nacio. Rusai gurkšnojo „Sambucca“ iš butelių, kol 

nė vienas nebeprisiminė net pirmosios savo šalies himno eilutės, 
Gozanas pardavinėjo keptą vištieną tiems, kas daugiausia pasiūly- 
davo, o Samadas stovėjo pirmajame džipe, iki ausų apsinešęs nuo 
baltųjų miltelių, mojuodamas rankomis, kapodamas naktį gaba- 
lais, spygaudamas nurodymus, kurių jo batalionas negirdėjo per 
girtumą, o jis pats nesuprato per kvaišalus. 

Arčis sėdėjo antrojo džipo gale, tylus, blaivus, išsigandęs ir 
susižavėjęs savo draugu. Arčis niekada neturėjo didvyrio: kai jo 
tėvas, anot priežodžio, išėjo cigarečių ir pamiršo sugrįžti, jam 
buvo penkeri metukai, o skaityti jis niekada nemėgo, todėl dau- 
gybė baisių knygų, skirtų jaunuoliams, kad šie turėtų išgalvotų 
didvyrių, niekada nepakliuvo jam į rankas - nei muškietininkai, 
nei vienaakiai piratai, nei bebaimiai plėšikai. Bet Samadas, kuris 
stovėjo aukštai, mėnesienoje švytėdamas sagomis lyg monetomis 
norų šulinyje, septyniolikametį Arčį tiesiog vertė iš koto, kirto 
į pasmakrę, lyg sakydamas: štai žmogus, kuriam joks gyvenimo 
kelias nebus per status. Štai pamišėlis, stovintis ant tanko, štai 
draugas, štai didvyris, kurio Arčis niekada nesitikėjo. Tačiau, pa- 
kilus tris ketvirčius kalvos, ad hoc takelis, kuriuo važiavo tankai, 
netikėtai susiaurėjo, ir tankui teko staigiai stabdyti, o didvyris 
kapitonas atatupstas vertėsi kūlio per tanką, iškėlęs pasturgalį 
į orą. 

- Čia labai, labai ilgai niekas nevaikšto, - pasakė Gozano 
sūnėnas, filosofiškai kramsnodamas vištos kaulą. - Šitas? - jis pa- 
žvelgė į Samadą (kuris nukrito greta jo) ir parodė džipą, kuriame 
jie sėdėjo. - Niekaip. 

Taigi, Samadas susirinko jau pusiau paralyžiuotą batalioną 
ir ėmė žygiuoti į kalną, ieškodamas karo, apie kurį vieną dieną 
galėtų papasakoti anūkams, kaip jam buvo pasakojami prosenelio 
žygdarbiai. Eiti jiems trukdė dideli žemės grumstai, nudraskyti 
nuo kalno anksčiau sproginėjusių bombų ir išmėtyti per visą take- 
lį. Iš daugelio bejėgiškai kyšojo medžių šaknys, styrančios ore; kad 
praeitų, jas teko nukapoti rusų šautuvų durtuvais. 

— Velniava! - putojo Gozano sūnėnas, girtas kapanodamasis 
tarp tokių šaknų. - Viena velniava! 

- Atleiskite jam. Jis taip karščiuojasi dėl jaunystės. Bet tai 
tiesa. Tai buvo ne - kaip pasakyti - ne mūsų ginčas, leitenante 
Džounsai, - tarė Gozanas, kuris gavo dvi poras aulinių, kad ne- 
prasižiotų apie netikėtą savo draugų paaukštinimą. - Prie ko čia 
mes? - jis nusibraukė ašarą, pusiau apgirtęs, pusiau susigraudi- 
nęs. - Prie ko čia mes? Mes taikūs žmonės. Mes nenorime kariau- 
ti! Šita kalva - kadaise graži! Gėlės, paukščiukai čiulbėjo, supran- 
tat? Mes iš Rytų. Ką mes turime bendro su Vakarų mūšiais? 

Arčis instinktyviai atsigręžė į Samadą, tikėdamasis, kad šis 
rėš prakalbą; bet, Gozanui nė nebaigus kalbėti, Samadas staiga pa- 
spartino žingsnį, o po minutės jau bėgo, lenkdamas girtus rusus, 
kurie mojavo durtuvais. Jis lėkė taip greitai, kad netrukus dingo iš 
akių, pasuko už kampo ir pranyko visa ryjančioje naktyje. Arčis 
kelias minutes delsė, bet tuomet ištrūko iš negailestingų Gozano 
sūnėno gniaužtų (jis kaip tik pradėjo pasakoti apie kubietę prosti- 
tutę, kurią sutiko Amsterdame) ir pasileido ten, kur paskutinįsyk 
matė žybtelint sidabrinę sagą, už dar vieno staigaus posūkio, ku- 
riais kalnų takelis vingiavo, kai tik panorėdavo. 

- Kapitone Ikbolai! Pala, kapitone Ikbolai! 

Jis bėgo toliau, vis kartodamas tą kreipinį, mojuodamas deg- 
lu, iš kurio nebuvo jokios naudos, tik vis keistesniais antropomor- 
fizmais nušvisdavo žolė po kojomis; čia vyras, ten klūpanti mo- 
teris, čia trys šunys, staugiantys prieš mėnulį. Šitaip jis bėgo kurį 
laiką, klupčiodamas tamsoje. 

— Užsidek šviesą! Kapitone Ikbolai! Kapitone Ikbolai! 

Tyla. 

— Kapitone Ikbolai! 

— Kodėl mane taip vadini, - pratarė balsas jam iš dešinės, - 
jeigu žinai, kad toks nesu? 

- Ikbolai? - ir, vos paklausus, Arčio deglo šviesa krito ant jo, 
sėdinčio ant akmens, rankomis parėmusio galvą. 

- Na, - juk iš tikrųjų nesi toks avigalvis, tiesa, - tikiuosi, 
žinai, kad iš tikrųjų esu Jo Didenybės armijos eilinis? 

- Aišku. Bet juk reikia neišsiduoti, tiesa? Mūsų priedanga, 
ir panašiai. 

- Priedanga? Varge, - Samadas sukikeno, Arčiui pasirodė, 
kad grėsmingai, o kai pakėlė galvą, jo akys buvo pasruvusios krau- 
ju ir ašaromis. - Kaip manai, kas čia darosi? Ar mes čia šiaip sau 
kvailiojame? 

— Ne, aš... kas tau, Semai? Atrodai prastai. 

Samadas nujautė, kad atrodo prastai. Tą vakarą jis įsibars- 
tė po siaurą gyslelę miltukų po abiejų akių vokais. Morfijus iš- 
galando jo protą kaip peilį ir perpjovė jį. Svaigulys buvo sodrus, 
iškalbingas, bet jis baigėsi, tuomet šitaip išlaisvintos mintys nu- 
krito voliotis į alkoholio balą ir nuvilko Samadą į piktą griovį. 
Šį vakarą jis išvydo savo atspindį, ir jis buvo bjaurus. Jis pamatė, 
kur esąs, - Europos atsisveikinimo puotoje - ir pasiilgo Rytų. Jis 
pažvelgė į savo bevertę ranką su penkiomis bevertėmis išaugo- 
mis; į odą, saulės nudegintą iki šokolado rudumo; pažvelgė į savo 
smegenis, sukvailėjusias nuo kvailų pokalbių, atbukusias mirties 
dirgikliams, ir pasiilgo Žmogaus, koks kadaise buvo: eruditas, 
gražuolis, šviesiaodis Samadas Miahas; toks brangus, kad motina 
saugojo jį nuo saulės spindulių, siuntė pas geriausius mokytojus ir 
dusyk per dieną trindavo sėmenų aliejumi. 

- Semai? Semai? Prastai atrodai, Semai. Prašau, po minutės 
jie mus pasivys... Semai? 

Pasibjaurėjimas savimi verčia žmogų išsilieti ant pirmo su- 
tiktojo. Bet Samadui buvo ypač sunku, kad juo tapo Arčis, kuris 
žvelgė į jį švelniai ir rūpestingai, su baime ir pykčiu, taip sumišu- 
siais tame beformiame veide, visai netikusiame jausmams reikšti. 

- Nevadink manęs Semu, - suurzgė jis, o Arčis nepažino jo 
balso. - Aš tau ne anglas draugužis. Mano vardas - Samadas Mia- 
has Ikbalis. Ne Semas. Ne Semis. Neduokdie, ir ne Samuelis. O 
Samadas. 

Arčis atrodė priblokštas. 

— Na, tai va, - tarė Samadas, staiga pasipūtęs ir mėgindamas 
išvengti jausmų proveržio, - džiaugiuosi, kad tu čia, nes norėjau 
tau pasakyti, kad man visai negera, leitenante Džounsai. Kaip pats 
sakai, man prastai. Man labai negera. 

Jis atsistojo, bet vėl sukniubo ant akmens. 

— Kelkis, - iškošė Arčis. - Kelkis. Kas tau darosi? 

- Tikrai, man visai negera. Bet aš pagalvojau, - kalbėjo Sa- 
madas, imdamas ginklą sveikąja ranka. 

- Padėk jį. 

- Pagalvojau, kad man šakės, leitenante Džounsai. Nematau 
jokios ateities. Suprantu, kad tave tai gali nustebinti - deja, nesu- 
gebu deramai tvardytis - bet vis tiek. Matau tik... 

- Padėk jį. 

- Juodumą. Aš luošys, Džounsai, - ginklas linksmai šoko 
sveikojoje rankoje, o jis lingavo į šonus. - Ir mano dalia suluo- 
šinta, supranti? Dabar aš niekam tikęs, net Alachui, kurio gai- 
lestingumas visagalis. Ką aš darysiu, kai karas baigsis, karas jau 
baigėsi - ką man daryti? Grįžti į Bengaliją? Ar į Delį? Kas ten 
priims tokį anglą? Į Angliją? Kas ten priims tokį indą? Jie mums 
žada nepriklausomybę už tokius vyrus, kokie mes buvome. Bet tai 
velniškas sandoris. Ką man daryti? Pasilikti čia? Keliauti kitur? 
Kokiai laboratorijai reikalingi vienarankiai? Kam aš tikęs? 

- Klausyk, Semai... tu visai apsikvailinsi. 

— Tikrai? Tai tu šitaip, drauge? - paklausė Samadas, stoda- 
masis užkliuvo už akmenuko ir vėl griuvo ant Arčio. - Per vieną 
dieną pakeliu tave iš eilinio Šūdžiaus į Britų armijos leitenantą, o 
tu šitaip man atsidėkoji? Kur tu, kai man tavęs reikia? Gozanai! - 
sušuko jis storuliui kavinės savininkui, kuris pūškavo už posūkio, 
pačiame gale, gausiai prakaituodamas. - Gozanai - mano bendra- 
tiki musulmone - Alacho vardu, ar šitaip galima? 

- Užsičiaupk, - supyko Arčis. - Nejau nori, kad visi išgirstų? 
Padėk jį. 

Ginkluotoji Samado ranka išniro iš tamsos ir apsivijo Arčio 
kaklą, tad ginklas ir jų abiejų galvos klaikiai susiglaudė. 

—- Kam aš tikęs, Džounsai? Jei paspausčiau gaiduką, ką po sa- 
vęs palikčiau? Indas, išverstaskūris Anglijos indas su nudžiūvusiu 
riešu lyg koks žydrius ir be jokių medalių, kuriuos parsiųstų namo 
su manim, - jis paleido Arčį ir stvėrėsi sau už apykaklės. 

- Dėl Dievo meilės, susirink šituos, - atsakė Arčis, nusilup- 
damas tris medalius nuo atlapų ir sviesdamas jam. - Aš jų turiu 
krūvas. 

- O kaip tas reikaliukas? Supranti, kad mes - dezertyrai? Iš 
esmės dezertyrai? Valandžiukę pagalvok, bičiuli, ir pažiūrėk į mus. 
Mūsų kapitonas žuvo. Mes apsivilkome jo uniformomis, vadovau- 
jame karininkams, aukštesnio laipsnio vyrams, ir kaip? Apgaule. 
Ar dėl to nesame dezertyrai? 

- Karas buvo pasibaigęs! Na, mes juk stengėmės susisiekti 
su kitais. 

- Tikrai? Arči, mano drauge, ar tikrai? Tikrai? Ar tik smak- 
sojome kaip kokie dezertyrai, pasislėpę bažnyčioje, kol aplink pa- 
saulis griuvo, kol vyrai žuvo laukuose? 

Jie mažumėlę pasigrumdė: Arčis mėgino išplėšti iš jo gin- 
klą, o Samadas puolė jį su nemenka jėga. Tolumoje Arčis matė iš 
už kampo nyrančią likusią raibą jų kariauną, didelį pilką kamuolį 
prieblandoje, linguojantį į šalis ir traukiantį „Tatuiruotąją damą 
Lidiją“. 

- Klausyk, tyliau. Ir apsiramink, - pasakė Arčis, paleisdamas 
ji 

- Mes apsimetėliai; išverstakailiai svetimais drabužiais. Ar 
mes atlikome pareigą, Arčibaldai? Ar atlikome? Jeigu sąžiningai? 
Aš nusitempiau tave su savim į dugną, Arči, ir už tai atsiprašau. 
Iš tikrųjų tai mano tokia dalia. Man jau seniai taip buvo parašyta. 

O Lidija O Lidija O ar matėte Lidiją O Tatuiruotoji dama Li- 
dija! 

Samadas atsainiai įsikišo pistoletą į burną ir atlaužė gai- 
duką. 

- Ikbolai, paklausyk, - kalbėjo Arčis. - Kai buvome tanke su 
kapitonu, su Rojumi ir kitais. 

O Lidija Tatuiruočių karaliene! Jai ant nugaros - Vaterlo... 

— Tu vis kalbėjai, kad būsi didvyris ir panašiai - kaip tavo 
dėdulė, kuo jis ten vardu... 

Greta - ir Hespero žlugimas... 

Samadas išsiėmė pistoletą iš burnos. 

— Pandė, - atsakė jis. - Prosenelis, - ir vėl įsikišo pistoletą. 

— Ir štai ji - tavo proga - tiesiog tau panosėje. Nenorėjai pra- 
žiopsoti autobuso, ir mes nepražiopsosim, jeigu tik viską padary- 
sim teisingai. Tad nebūk toks kvėša. 

Ir išdidžiai virš raudonų, baltų ir mėlynų bangų, 

Iš Lidijos daug gali išmokti! 

- Drauge! Dėl Dievo meilės. 

Jiems nepastebėjus, draugiškasis rusas užsiropštė iš už nu- 
garos ir pasibaisėjęs žvelgė į Samadą, lyg ledinuką apžiojusį pis- 
toletą. 

— Valau, - išstenėjo Samadas, aiškiai sukrėstas, traukdamasis 
ginklą iš burnos. 

- Šitaip daroma, - aiškino Arčis, - Bengalijoje. 


Karo, kurį dvylika vyrų tikėjosi rasti didingame sename name ant 
kalvos, karo, kurį Samadas norėjo užmarinuoti stiklainyje ir įteikti 
anūkams kaip jaunystės prisiminimą, ten nebuvo. Daktaras Serga 
atitiko savo vardą, sėdėjo krėsle priešais malkas židinyje. Ligotas. 
Susisukęs į kilimą. Išblyškęs. Labai liesas. Be uniformos, tik su 
baltais marškiniais prasegta apykakle ir tamsios spalvos kelnėmis. 
Be to, jis buvo jaunas, ne daugiau kaip dvidešimt penkerių, ir nė 
nekrūptelėjo, nesipriešino, kai jie įsiveržė, atstatę ginklus. Atrodė, 
kad jie užsuko į malonų prancūzų ūkį, netaktiškai atsigrūdo ne- 
kviesti ir atsinešė prie vakarienės stalo ginklus. Kambarį nušvietė 
vien dujinės lempelės su mažučiais moterų pavidalo gaubteliais, 
ir šviesa šoko ant sienos, nutvieksdama aštuonis paveikslus, vaiz- 
duojančius nepertraukiamą Bulgarijos kraštovaizdį. Penktajame 

Samadas pažino savo bažnytėlę, smėlio spalvos dėmelę horizonte. 
Paveikslai buvo iškabinėti vienodais tarpais ir sukosi aplink visą 
kambarį panoraminiu vaizdu. Neįrėmintas, perdėtai šiuolaikiško 
stiliaus devintasis stovėjo truputį per arti židinio ant molberto, 
dažai dar buvo drėgni. Į dailininką nukrypo dvylika šautuvų. O 
Dailininkui-Daktarui atsigręžus į juos, atrodė, kad jo skruostais 
srūva kruvinos ašaros. 

Samadas žengė pirmyn. Jis buvo įsikišęs į burną ginklą, tad 
dabar jautėsi narsus. Jis surijo neįsivaizduojamą kiekį morfijaus, 
iškrito pro morfijaus atvertą skylę ir liko gyvas. Niekada nebū- 
ni toks stiprus, galvojo Samadas, artindamasis prie Daktaro, kaip 
tada, kai nusileidi kitapus nevilties. 

— Ar jūs - daktaras Peretas? - paklausė jis, o prancūzas net 
krūptelėjo nuo angliško tarimo, ir jo skruostais pasipylė dar dau- 
giau kruvinų ašarų. Samadas nenuleido nuo jo ginklo. 

— Taip, tai aš. 

— Kas čia? Jūsų akyse? - paklausė Samadas. 

- Man diabetinė retinopatija, monsieur. 

- Kas? — nesuprato Samadas, vis dar nenuleisdamas ginklo, 
pasiryžęs neleisti nedidvyriškam medicininiam ginčui gadinti jo 
šlovės akimirkos. 

- Tai reiškia, kad, negavęs insulino, imu kraujuoti, mie- 
las drauge. Pro akis. Tad mano pomėgis, - jis parodė paveikslus 
aplink, - pasidaro labai nelengvas. Jų turėjo būti dešimt. 180 laips- 
nių vaizdas. Bet dabar, regis, jūs atėjote man sutrukdyti, - jis atsi- 
duso ir atsistojo. - Taigi. Ar jūs mane nušausite, mielas drauge? 

- Aš jums ne draugas. 

- Ne, matyt, kad ne. Bet ar ketinate mane nušauti? Atleiskite, 
bet pasakysiu, kad neatrodote pakankamai suaugęs net musėms 
mušti, - jis pažvelgė į Samado uniformą. - Mon Dieu, jūs labai 
jaunas, kad būtumėte tiek daug pasiekęs, kapitone. 

Samadas nejaukiai krūptelėjo, akies kampučiu pastebėjęs, 
kad Arčis panikuoja. Samadas plačiau išskėtė kojas ir atsistojo dar 
tvirčiau. 

— Atleiskite už įkyrumą, bet... ar vis dėlto ketinate mane nu- 
šauti? 

Samado ranka nesuvirpėjo, ginklas nejudėjo. Jis galėjo jį nu- 
šauti, šaltakraujiškai nušauti. Samadui nereikėjo tamsos priedan- 
gos ar karo, kad galėtų pasiteisinti. Jis galėtų jį nušauti, ir abu tą 
suprato. Rusas, išvydęs indo žvilgsnį, žengė pirmyn. 

- Atleiskite, kapitone. 

Samadas tylėjo, atsigręžęs į daktarą, tad rusas žengė pir- 
myn. 

— Mes šiuo klausimu jokių ketinimų neturime, - pasakė rusas 
Daktarui Sergai. - Mes gavome įsakymą nugabenti jus į Lenkiją. 

— O ten mane nušaus? 

- Tai nuspręs atitinkamos institucijos. 

Daktaras pakreipė galvą ir primerkė akis. 

- Tiesiog... tiesiog žmogui patogiau, kai žino tokius dalykus. 
Net keista, kaip žmogui svarbu juos žinoti. Mažų mažiausiai tai 
būtų mandagu. Pasakyti, ar aš mirsiu, ar sulauksiu malonės. 

- Tai nuspręs atitinkamos institucijos, - pakartojo rusas. 

Samadas žengė daktarui už nugaros ir įrėmė ginklą jam į pa- 
kaušį. 

- Eime, - pasakė jis. 

— Nuspręs atitinkamos institucijos... nejau taikos metas ne 
civilizuotas? - pastebėjo Daktaras Serga, o dvylikos vyrų būrys, 
nukreipęs ginklus jam į galvą, išsivedė jį iš namo. 


Vėliau tą naktį kalvos pakriaušėje batalionas paliko Daktarą Ser- 
gą, antrankiais prirakintą prie džipo, ir patraukė į kavinę. 

— Mokat žaisti pokerį? - paklausė labai įsismaginęs Nikola- 
jus ką tik įėjusių Samado ir Arčio. 

— Aš tai viską moku, - atsakė Arčis. 

— O jums turėtų labiau rūpėti, - atsakė Samadas, sėsdamasis 
su klastingu šypsniu, - ar aš gerai moku? 

- Tai ar gerai, kapitone Ikbali? 

— Kaip tikras meistras, - atsakė Samadas, imdamas jam skir- 
tas kortas ir viena ranka jas išskleisdamas į vėduoklę. 

— Na, - tarė Nikolajus, visiems pilstydamas dar „Sambuc- 
ca“, - kadangi mūsų draugas Ikbalis taip pasitiki savimi, galbūt 
geriau pradėkime nuo nedidelių statymų. Iš pradžių - cigaretės, o 
paskui pažiūrėsim. 

Nuo cigarečių jie perėjo prie medalių, o paskui - prie gink- 
lų, tada prie radijų, o galiausiai prie džipų. Vidurnaktį Samadas 
išlošė tris džipus, septynis ginklus, keturiolika medalių, žemę prie 
Gozano sesers namų ir skolos raštelius keturiolikai arklių, trims 
vištoms ir ančiai. 

- Mielas drauge, - pasakė Nikolajus Pesotskis, nebe šiltai ir 
atvirai, o neramiai ir niūriai. - Turi leisti mums pamėginti atsiloš- 
ti savo turtą. Niekaip negalime visko šitaip palikti. 

— Aš noriu daktaro, - pareiškė Samadas, nežiūrėdamas į akis 
Arčibaldui Džounsui, kuris išsižiojęs ir girtas sėdėjo savo vieto- 
je. - Už daiktus, kuriuos išlošiau. 

— Kam gi? - priblokštas paklausė Nikolajus ir atsilošė kėdė- 
je. - Ką gi galėtum... 

- Turiu savų priežasčių. Noriu šįvakar jį pasiimti, kad niekas 
manęs nesektų ir apie šį įvykį niekam nepraneštų. 

Nikolajus Pesotskis pažvelgė į savo rankas, apsidairė aplink 
stalą, tuomet vėl pažvelgė į rankas. Tuomet įkišo ranką į kišenę ir 
švystelėjo Samadui raktus. 


Kai išėjo į lauką, Samadas ir Arčis įsėdo į džipą, prie kurio buvo 
prirakintas ant prietaisų skydo užmigęs Daktaras Serga, užvedė 
variklį ir pasuko į tamsą. 

Už trisdešimties mylių nuo kaimo Daktaras Serga nubudo ir 
išgirdo, kaip jie pakuždomis ginčijasi dėl jo likimo. 

- Bet kodėl? - švokštė Arčis. 

- Nes, mano nuomone, problema ir yra ta, kad mums reikia 
susikruvinti rankas, supranti? Už atgailą. Nesupranti, Džounsai? 

Mudu šiame kare žaidimus žaidžiam. Mes nestojome į kovą su 
didžiuoju blogiu, o dabar per vėlu. Bet turime jį, šią progą. Leisk 
paklausti: dėl ko buvo kariaujamas šis karas? 

— Nekalbėk nesąmonių, - užuot atsakęs, pralemeno Arčis. 

— Kad ateityje būtume laisvi. Klausimas visada buvo: Kokia- 
me pasaulyje nori auginti savo vaikus? O mes nieko nenuveikėme. 
Mes moralinėje kryžkelėje. 

- Klausyk, nesuprantu, ką čia paistai, ir nenoriu supras- 
ti, - supyko Arčis. - Mes šitą ištėkšime, - jis parodė pusiaumigą 
Sergą, - artimiausiuose barakuose, kuriuos tik rasime, o tuomet 
mudu išsiskirsime, ir jokios kitos kryžkelės man nerūpi. 

— Aš suvokiau, kad kartos, - tęsė Samadas, jiems lekiant my- 
lių mylias per vienodą lygumą, - jos kalbasi viena su kita, Džoun- 
sai. Jis ne tiesė, gyvenimas ne tiesė, - čia tau ne iš delno skaity- 
ti, — o ratas, ir jie kalba mums. Štai kodėl negalima perskaityti 
lemties; turi ją patirti, - Samadas juto, kaip morfijus vėl neša jam 
informaciją - visą informaciją visatoje ir visą informaciją ant sie- 
nų - vienu fantastišku apreiškimu. 

- Ar žinai, kas šitas žmogus, Džounsai? - Samadas pastvėrė 
Daktarą už plaukų ir atlošė jo galvą ant sėdynės. - Rusai man 
papasakojo. Jis mokslininkas, kaip ir aš, - bet koks jo mokslas? 
Atrinkti, kas gims, o kas ne - veisti žmones kaip kokias vištas, 
naikinti juos, jeigu jie neatitinka specifikacijų. Jis nori kontro- 
liuoti, diktuoti ateitį. Jis nori žmonių rasės, nesunaikinamų žmo- 
nių rasės, kuri išgyvens paskutines šio pasaulio dienas. Bet to 
nepadarysi laboratorijoje. Tai reikia padaryti, tai įmanoma pada- 
ryti tik tikėjimu! Gelbsti tik Alachas! Aš nesu religingas, - nieka- 
da neturėjau tiek stiprybės, - bet nesu toks kvailas, kad neigčiau 
tiesą! 

— Ak, pala, bet juk tu sakei, ar ne, tu sakei, kad čia ne tavo 
ginčas. Ant kalvos - tu taip sakei, - iš jaudulio, kad užklupo Sa- 
madą prieštaraujantį sau, Arčiui net liežuvis pynėsi. - Taigi, taigi, 
taigi — taigi, jei šitas tipas daro... nesvarbu, ką jis daro, tu sakei, 
kad tai mūsų problema, Vakarų, tu taip sakei. 


Arčis 1974, 1945 


Daktaras Serga, kurio pavandenijusios akys dabar plūdo lyg 
upės, Samado vis dar laikomas už plaukų, ėmė žiaugčioti, spring- 
damas savo paties liežuviu. 

- Atsargiai, tu jį pasmaugsi, - pasakė Arčis. 

- Tai kas! - užriko Samadas į neaidų kraštovaizdį. - Tokie, 
kaip jis, mano, kad gyvi organizmai turi atitikti brėžinį. Jie gar- 
bina kūno mokslą, bet ne tą, kuris mums suteikė kūną! Jis nacis. 
Pats baisiausias. 

- Bet tu sakei... - nenusileido Arčis, pasiryžęs įrodyti 
savo. - Tu sakei, kad tu čia niekuo dėtas. Ne tavo ginčas. Jei 
kas nors šiame džipe ir turi suvesti sąskaitas su šituo pamišėliu 
Fricu... 

- Prancūzu. Jis prancūzas. 

- Gerai, prancūzu - na, jei kas nors ir turi suvesti su juo 
sąskaitas, tai turbūt aš. Mes kariaujame už Anglijos ateitį. Už 
Angliją. Supranti, - kalbėjo Arčis, ieškodamas žodžių, - už de- 
mokratiją, ir sekmadienio pietus, ir... ir... pasivaikščiojimus ir 
krantines, ir dešreles su bulvių koše - už viską, kas mūsų. Ne 
jūsų. 

- Būtent, - atsakė Samadas. 

- Kaip suprasti? 

— Tu turi tą padaryti, Arči. 

- Kad mane kur! 

- Džounsai, tavo lemtis žvelgia tau į akis, o tu sau varai į 
kumštuką, - atsakė Samadas, nelinksmai nusijuokdamas ir vis dar 
laikydamas daktarą ant priekinės sėdynės už plaukų. 

— Pala, - atsakė Arčis, stengdamasis žiūrėti į kelią, o Samadas 
atkragino daktaro galvą taip, kad ši ko nenulūžo. - Klausyk, nesa- 
kau, kad jis nenusipelnė mirti. 

- Tuomet nušauk jį. Nušauk. 

— Bet kodėl tau taip suknistai rūpi, kad aš jį nušaučiau? Ži- 
nai, aš niekada nesu nužudęs žmogaus - šitaip, akis į akį. Žmogui 
negalima mirti mašinoje... aš taip negaliu. 

— Džounsai, čia tiesiog klausimas, ką tu darysi lemiamą aki- 
mirką. Šitas klausimas man labai rūpi. Sakykime, kad šiąnakt aš 
tikrinu savo senus įsitikinimus. Jei nori, eksperimentuoju. 

- Nesuprantu, ką čia šneki. 

— Noriu sužinoti, koks tu žmogus, Džounsai. Noriu pamaty- 
ti, ką sugebi. Ar tu bailys, Džounsai? 

Arčis akimirksniu sustabdė džipą. 

- Tu pats prašaisi, kad tave kur. 

- Tau niekas nesvarbu, Džounsai, - tęsė Samadas. - Nei tikė- 
jimas, nei politika. Net tavo šalis. Kaip jūsiškiai nukariavo mūsiš- 
kius, niekaip nesuprantu. Tu laušas, ką? 

— Kas toks? 

— Ir dar avigalvis. Ką tu pasakysi savo vaikams, kai jie pa- 
klaus, kas tu, su kuo tu? Ar pats žinosi? Ar kada nors pats žinosi? 

— O kuo jau tu pats toks nuostabus? 

- Aš musulmonas ir tikinčiojo sūnus. Aš išgyvensiu pasku- 
tines dienas. 

- Tu prakeiktas girtuoklis, ir tu - tu apsinešęs, tu šiąnakt 
apsinešęs, taip? 

- Aš musulmonas ir tikinčiojo sūnus. Aš išgyvensiu paskuti- 
nes dienas, - pakartojo Samadas lyg priegiesmį. 

- Ir kokį šūdą tu čia mali? - šaukdamas Arčis pamėgino pa- 
stverti Daktarą Sergą. Jis prisitraukė dabar jau kruviną jo veidą 
prie savęs, kol kone susilietė nosimis. 

- Tu, - suriaumojo Arčis, - tu eisi su manim. 

- Mielai, monsieur, bet... - Daktaras pakėlė surakintus riešus. 

Arčis atkrapštė antrankius surūdijusiu raktu, ištempė Dakta- 
rą iš džipo ir patraukė tolyn nuo kelio į tamsą, nukreipęs ginklą į 
Daktaro Marko Pjero Perė kaukolės pamatą. 


- Ar tu mane nušausi, vyruti? - einant paklausė Daktaras 


Serga. 
- O kaip atrodo, ką? - atsakė Arčis. 

- Ar galiu maldauti pasigailėti? 
- Jei nori, - atsakė Arčis, stumdamas jį pirmyn. 


Po kokių penkių minučių Samadas, sėdėdamas džipe, išgirdo 
nuaidint šūvį. Jis net krūptelėjo. Jis priplojo vabzdį, kuris suko- 
si aplink jo riešą, ieškodamas atviros odos įkąsti. Pakėlęs galvą, 
priešais jis išvydo, kad grįžta Arčis: kruvinas ir stipriai šlubčio- 
damas, tai matomas, tai nematomas, apšviestas ir vėl pranykstąs 
tarp žibintų spindulių. Jis atrodė toks jaunas, koks ir buvo, lempų 
šviesoje šviesūs plaukai buvo perregimi, mėnulio pavidalo veidas 
švytėjo kaip didelio kūdikio, galva pirmyn žengiančio į šį pasaulį. 


Samadas 
1984, 1857 


Kriketo testas - už ką jie serga?.. Ar dar dairaisi atgal, iš kur atvykai, ar 
žiūri, kur esi? 


Normanas Tebbitas 


6. Samado Ikbalio gundymas 


Vaikai. Vaikais Samadas apsikrėtė tarsi liga. Taip, du iš jų jis pra- 
dėjo savo valia - kiek tik vyrui tai įmanoma, - bet kitko jis ne- 
sitikėjo. To, apie ką niekas nepapasakoja. To, kad vaikus pažįsti. 
Daugiau kaip keturiasdešimt metų laimingai keliaudamas gyve- 
nimo greitkeliu, Samadas nė nenutuokė, kad tame kelyje, kiek- 
vienos stotelės darželyje, gyvena visuomenės poklasis, kniau- 
kiantis, vemiantis poklasis; jis nieko apie juos nežinojo ir nesuko 
dėl jų galvos. Tuomet staiga, devintojo dešimtmečio pradžioje, 
jis apsikrėtė vaikais; kitų žmonių vaikais, vaikais, kurie buvo jo 
vaikų draugai, o paskui jų draugais; tuomet vaikais iš vaikiškų 
televizijos laidų. 1984 metais bent 30 procentų jo socialinio ir 
kultūrinio rato nebuvo sulaukę devynerių metų - ir visa tai neiš- 
vengiamai vedė į padėtį, kurioje jis dabar atsidūrė. Jis buvo tėvas 
valdytojas. 

Keistai simetriško proceso dėka tapimas tėvu valdytoju to- 
bulai atspindi tapimą tėvu. Viskas prasideda nekaltai. Atsainiai. 
Su džiaugsmu ateini į kasmetinę Pavasario mugę, padedi parda- 
vinėti loterijos bilietus (nes paprašė gražutė raudonplaukė mu- 
zikos mokytoja) ir laimi viskio butelį (visos mokyklos loterijos 
nulemtos iš anksto), o tuomet, nespėjęs nė apsidairyti, kas savaitę 
imi lankytis mokyklos tarybos susirinkimuose, organizuoti kon- 
certus, aptarinėti naujojo muzikos skyriaus planus, skirti lėšas 
fontanams atgaivinti - įsitrauki į mokyklą, dalyvauji jos gyve- 
nime. Anksčiau ar vėliau nebeišleidi vaikų prie mokyklos vartų. 
Eini vidun paskui juos. 

- Nuleisk ranką. 

- Nenuleisiu. 

— Prašau, nuleisk. 

- Paleisk mane. 

— Samadai, kam tu taip stengiesi padaryti man gėdą? Nu- 
leisk. 

- Aš turiu nuomonę. Turiu teisę į nuomonę. Ir turiu teisę 
išsakyti savo nuomonę. 

- Taip, bet ar būtinai reikia išsakyti ją taip dažnai? 

Šitaip kuždėjosi Samadas ir Alsana Ikbaliai, sėdėdami tre- 
čiadieniniame mokyklos valdytojų susirinkime 1984 metų liepos 
pradžioje. Alsana labai stengėsi jėga nuleisti užsispyrusią Samado 
kairiąją ranką atgal prie šono. 

- Atstok, moterie! 

Alsana abiem mažutėmis rankelėmis suėmė jo riešą ir pamė- 
gino padaryti dilgynę. 

- Samadai Miahai, nejau nesupranti, kad tik saugau tave nuo 
tavęs paties? 

Jiems taip paslapčia besigrumdant, pirmininkė Keitė Mi- 
niver, liekna išsiskyrusi baltaodė aptemptais džinsais, labai gar- 
banotais plaukais ir atsikišusiais dantimis, beviltiškai stengėsi 
nepažiūrėti Samadui į akis. Ji mintyse keiksnojo ponią Henson, 
storulę tiesiai už jo, kuri kalbėjo apie kirvarpas mokyklos sode, 
ir niekaip negalėjo apsimesti, kad atkakliai pakeltos Samado ran- 
kos nepastebi. Linkčiodama poniai Henson, ji paslapčia dirste- 
lėjo į protokolą, kurį jai iš kairės rašė sekretorė ponia Chilnani. 
Ji norėjo pasitikrinti, ar neišsigalvojo, ar nesielgia nesąžiningai, 
nedemokratiškai ar dar blogiau, rasistiškai (bet ji buvo skaičiusi 
„Colour Blind“, garsųjį „Rainbow Coalition“ lankstinuką, ji su- 
rinko nemažai balų patikros teste), taip giliai ir socialiai deter- 
minuotai rasistiškai, kad ji nė pati to nepastebi. Bet ne, ne. Ji 
neišprotėjo. Problemą galėjai aiškiai matyti iš bet kurios atsitik- 
tinės ištraukos: 

13.0 Ponia Dženet Trot nori pasiūlyti žaidimų aikštelėje 

suręsti antrą karstyklę, kad tilptų daugybė vaikų, kuriems 
patinka dabartinė karstyklė, bet, deja, dėl jų skaičiaus ten darosi 
pavojinga. Ponios Trot vyras, architektas Hanoveris Trotas mielai 
sutiktų suprojektuoti tokią karstyklę ir prižiūrėti jos statybas 


nemokamai. 


13.1 Pirmininkė neprieštarauja. Nori kviesti balsuoti už 


pasiūlymą. 


13.2 Ponas Ikbalis klausia, kodėl Vakarų švietimo sistemoje kūno 


veiklai teikiama pirmenybė prieš proto ir dvasios veiklą. 
13.33 Pirmininkė klausia, ar tai kaip nors susiję su pasiūlymu. 


13.4 Ponas Ikbalis reikalauja atidėti balsavimą, kol jis pateiks 
dokumentą, kuriame smulkiai išdėstys pagrindinius argumentus 

ir pabrėš, kad jo sūnūs Madžidas ir Milatas užtektinai sportuoja, 
mat stovi ant galvos, šitaip stiprindami raumenis, o kraujas teka ir 


stimuliuoja somatosensorinę galvos smegenų žievę. 


13.5 Ponia Volf klausia, ar ponas Ikbalis siūlo jos Siuzanai 


privalomai stovėti ant galvos. 


13.6 Ponas Ikbalis atsako, kad, turint galvoje Siuzanos 
akademinius rezultatus ir antsvorio problemą, jai labai tiktų 


stovėjimo ant galvos treniruotės. 


- Taip, pone Ikbali? 
Samadas jėga patraukė Alsanos pirštų gniaužtus, sukausčiu- 


sius jo atlapą, visai be reikalo atsistojo ir pervertė šūsnį lapų, ku- 
riuos turėjo prisisegęs ant lentos, išsitraukdamas tą, kurio ieškojo, 


ir ištiesdamas priešais save. 


- Taip, taip. Turiu pasiūlymą. Turiu pasiūlymą. 
Valdytojai vos girdimai atsidūsėjo, paskui ėmė muistytis, kasy- 


tis, kryžiuoti kojas, raustis krepšiuose ir kabinti paltus ant kėdžių. 


- Dar vieną, pone Ikbali? 

- O taip, ponia Miniver. 

- Tiesiog jūs šįvakar jau pateikėte dvylika pasiūlymų; manau, 
kad gal ir kas nors kitas... 

— Ak, tai per daug svarbu, kad atidėliotume, ponia Miniver. 
Dabar, jums leidus... 

- P Miniver. 

-— Atleiskit? 

- Tiesiog... aš p. Miniver. Jūs visą vakarą... o iš tikrųjų, hmm... 
iš tikrųjų aš ne ponia. Aš p. P 

Samadas klausiamai pažvelgė į Keitę Miniver, tuomet į savo 
popierius, lyg ten ieškodamas atsakymo, tuomet vėl į karingąją pir- 
mininkę. 

- Atleiskite? Jūs netekėjusi? 

- Tiesą sakant, išsiskyrusi, taip, išsiskyrusi. O pavardę pasi- 
likau. 

— Mat kaip. Labai jus užjaučiu, panele Miniver. Taigi, norėjau 
pasiūlyti... 

- Atleiskite, - įsiterpė Keitė, pirštais taršydama neišpainioja- 
mus plaukus. - Hmm, aš ir ne panelė. Atleiskite. Aš buvau ištekė- 
jusi, tad... 

Elena Korkoran ir Dženina Lancerano, dvi bičiulės iš Veiklių 
moterų grupės, drąsinamai nusišypsojo Keitei. Elena papurtė gal- 
vą, rodydama, kad Keitei nevalia pravirkti (nes tau puikiai sekasi, 
labai puikiai), Dženina be garso pratarė Laikykis ir paslapčia iškėlė 
nykščius. 

— Man tikrai nejau... tik manau, kad nėra reikalo aptarinėti 
šeiminės padėties... nenoriu jūsų trikdyti, pone Ikbali. Man tiesiog 
būtų... jei jūs... aš p. 

- Pėčė? 

- P 

- Čia kažkokia kalbinė ponios ir panelės samplaika? - paklausė 
Samadas, nuoširdžiai susidomėjęs ir nė nepastebėdamas, kaip nežy- 
miai virpa apatinė Keitės Miniver lūpa. - Taip kreipiamasi į moterį, 
kuri arba neteko vyro, arba neturi vilties susirasti kitą? 

Alsana suvaitojo ir rankomis užsidengė veidą. 

Samadas pažvelgė į savo lentelę, kažką trissyk pabraukė rašik- 
liu ir vėl atsigręžė į tėvus valdytojus. 

— Derliaus šventė. 

Muistosi, kasosi, kryžiuoja kojas, dėlioja paltus. 

— Taip, pone Ikbali, - atsakė Keitė Miniver. - Kuo jums užkliu- 
vo Derliaus šventė? 

— Būtent to ir nesuprantu. Kas ta Derliaus šventė? Kas tai per 
daiktas? Ir kodėl mano vaikai turi ją švęsti? 

Direktorė ponia Ovens, švelni moteris trapiu veideliu, pusiau 
pridengtu griežtai kirptų šviesių plaukų, pamojo Keitei Miniver, ro- 
dydama, kad pati paaiškinsianti. 

- Pone Ikbali, per rudens apžvalgą mes išsamiai aptarėme reli- 
gines šventes. Neabejoju, jog girdėjote, kad mokykla jau švenčia labai 
įvairias religines ir pasaulietines šventes: tarp jų Kalėdas, ramadaną, 
kinų Naujuosius metus, Dyvalį, Jom kipūrą, Chanuką, Heilio Selasio 
gimtadienį ir Martino Liuterio Kingo mirties dieną. Derliaus šventė 
atitinka nuolatinį mokyklos rūpestį religijų įvairove, pone Ikbali. 

— Mat kaip. O ar Meinoro mokykloje daug pagonių? 

- Pagonių - deja, nelabai supra... 

- Viskas labai paprasta. Krikščioniškame kalendoriuje esama 
trisdešimt septynių religinių švenčių. Trisdešimt septynių. Musul- 
monų kalendoriuje - devynių. Vos devynių, ir jas išstumia šis ne- 
įtikėtinas krikščioniškų švenčių užkratas. Taigi, mano pasiūlymas 
paprastas. Jei iš krikščionių kalendoriaus išmestume visas pagoniš- 
kas šventes, atsilaisvintų vidutiniškai, - Samadas nutilo ir dirstelėjo 
į užrašus, - vidutiniškai dvidešimt dienų, kuriomis vaikai, pavyz- 
džiui, gruodžio mėnesį švęstų Lailat ul Kadrą, sausio - Eid ul Fitrą, o 
balandžio - Eid ul Adą. Ir, mano galva, pirmoji šventė, kurios reikia 
atsisakyti, yra šita Derliaus nesąmonė. 

— Deja, - atsakė ponia Ovens, maloniai, bet tvirtai nusišypso- 
dama ir rėždama publiką prajuokinsiančią mintį, - išnaikinti šios 
žemės krikščioniškas šventes neturiu įgaliojimų. Kitaip panaikin- 
čiau Kūčias, ir nebereikėtų šitiek vargti, kemšant kojines. 

Samadas nekreipė dėmesio į kikenimą ir varė savo: 

— Bet aš apie tai ir kalbu. Šita Derliaus šventė nėra krikščio- 
niška. Kurgi Biblijoje parašyta: Nes turite vogti maistą iš tėvų san- 
dėlio ir nešti mokyklon, arba versti savo motiną iškepti žuvytės for- 
mos duonos kepalą? Tai pagoniški idealai! Pasakykit, kur rašoma: 
Nunešk dėžutę šaldytų žuvies pirštelių senei, gyvenančiai Vemblyje? 

Ponia Ovens susiraukė, nepratusi prie sarkazmo, nebent mo- 
kytojiško: Ar mes gyvename tvarte? Turbūt ir savo namuose šitaip 
elgiesi! 

- Pone Ikbali, bet juk kaip tik labdaros aspektas Derliaus 
šventėje ir yra vertingiausias. Nunešti maisto pagyvenusiems 
žmonėms man atrodo labai pagirtina mintis, nesvarbu, ar ji pa- 
grįsta šventaisiais raštais, ar ne. Juk tikrai niekur Biblijoje nerašo- 
ma, kad Kalėdų dieną turime valgyti kalakutą, bet kažin ar daug 
žmonių dėl šitos priežasties šį paprotį pasmerktų. Tiesą sakant, 
pone Ikbali, mums tokie dalykai susiję ne tiek su pačia religija, 
kiek su bendruomene. 

— Koks žmogaus dievas, tokia ir jo bendruomenė! - Samadas 
pakėlė balsą. 

- Taip, hmmm... na, tai ar balsuosime už šį pasiūlymą? 

Ponia Ovens nervingai pasidairė po salę, ieškodama pakeltų 
rankų. 

- Ar kas nors jį palaiko? 

Samadas spustelėjo Alsanai ranką. Ji spyrė jam į kulkšnį. Jis 
užmynė jai ant kojos pirštelio. Ji įžnybo jam į pašonę. Jis užlaužė 
jos mažąjį pirštelį, ir ji nenoromis pakėlė dešiniąją ranką, kairiąja 
piktai kumšteldama alkūne jam į tarpukojį. 

- Dėkui, ponia Ikbal, - pasakė ponia Ovens, o Dženisė ir 
Elena žvelgė į ją su liūdnomis, užuojautos kupinomis šypsenomis, 
kurias skirdavo nuolankioms musulmonėms. 

- Visi, kas sutinka pašalinti iš mokyklos kalendoriaus Der- 
liaus šventę... 

— Dėl jos pagoniškos kilmės. 

- Dėl tam tikrų pagoniškų... konotacijų. Pakelkite rankas. 

Ponia Ovens apsidairė po kambarį. Aukštyn šovė viena 
ranka, gražutės raudonplaukės muzikos mokytojos Popės Bert- 
Džouns, o daugybė apyrankių skimbčiodamos nusmuko riešu. 
Tuomet Čalfenai, Markas ir Džoisė, senstelėjusi hipių pora, ap- 
sitaisiusi pseudoindiškais apdarais, išdidžiai iškėlė rankas. Tuo- 
met Samadas reikšmingai pažvelgė į Klarą ir Arčį, nuolankiai 
sėdinčius kitoje salės pusėje, ir virš minios lėtai pakilo dar dvi 
rankos. 

— Kas nesutinka? 

Oran pašoko kitos trisdešimt šešios rankos. 

- Pasiūlymas atmestas. 

- Neabejoju, kad šis sprendimas labai pradžiugins Meinoro 
mokyklos raganų ir nykštukų Saulės sąskrydį, - pareiškė Sama- 
das, sėsdamas į vietą. 


Po susirinkimo, kai Samadas išėjo iš tualeto, kur vargais negalais 
nusilengvino į mažytį pisuarą, koridoriuje jį užkalbino gražutė 
raudonplaukė muzikos mokytoja Popė Bert-Džouns. 

- Pone Ikbali. 

- Hmm? 

Ji ištiesė ilgą, blyškią, šiek tiek strazdanotą ranką. 

- Popė Bert-Džouns. Mokau Madžidą ir Milatą orkestrinio 
grojimo ir dainavimo. 

Samadas vietoje nudžiūvusios dešiniosios rankos, kurią ji 
norėjo paspausti, ištiesė kairiąją. 

— Ak! Atleiskit. 

- Ne, ne. Man neskauda. Ji tiesiog neklauso. 

- O, tai gerai! Tai yra gerai, kad, suprantate, neskauda. 

Ją galėjai pavadinti dailia be pastangų. Maždaug dvidešimt 
aštuonerių, daugių daugiausia trisdešimt dvejų. Liekna, bet visai 
ne pastirusi, lyg vaiko išriestais šonkauliais; ilgomis, plokščiomis 
krūtimis, ties smaigaliais pakilusiomis; baltais marškiniais pra- 
segta apykakle, nutrintais „Levis“ ir pilkais sportbačiais, vešliais 
tamsiai raudonais plaukais, netvarkingai suimtais į uodegą. Ties 

kaklu krinta neklusnios sruogelės. Strazdanota. Labai maloni, 
kiek išdykusi šypsena, kurią ji dabar rodė Samadui. 

- Ar norėjote pasikalbėti apie dvynius? Kas nors negerai? 

— Ak, ne, ne... na, suprantate, jiems viskas tvarkoje. Madžidui 
sunkoka, bet jis taip gerai mokosi, todėl nemanau, kad jam labai 
svarbu groti fleita, o Milatas turi tikrą saksofonininko talentą. Ne, 
tik norėjau pasakyti, kad jūs teisingai kalbėjot, suprantat, - tarė ji, 
nykščiu per petį rodydama salės pusėn, - susirinkime. Man Der- 
liaus šventė visada atrodė absurdiška. Na, jei nori padėti senu- 
kams, supranti, na, balsuok už kitokią vyriausybę, o ne siųsk jiems 
„Heinz“ spagečių skardines, - ji vėl nusišypsojo jam ir užsikišo už 
ausies garbanėlę. 

— Labai gaila, kad žmonės nepritaria, - atsakė Samadas, pa- 
malonintas antrojo šypsnio ir įtraukdamas savo gerai treniruotą 
57 metų amžiaus pilvą. - Šįvakar mūsų, regis, tikra mažuma. 

- Na, jus palaikė Čalfenai - jie tokie malonūs žmonės - inte- 
lektualai, - sukuždėjo ji, lyg tai būtų egzotiška tropikų liga. - Jis 
mokslininkas, o ji užsiima kažkokia sodininkyste - bet abu jie la- 
bai paprasti. Kalbėjausi su jais, ir jie mano, kad turėtumėt nenu- 
sileisti. Suprantat, iš tikrųjų, aš pagalvojau, kad galbūt galėtume 
kada nors per kelis ateinančius mėnesius susirinkti ir parengti 
naują pasiūlymą rugsėjo susirinkimui - suprantat, arčiau pačios 
šventės laiko, nuosekliau pasiruošti, galbūt atspausdinti lanksti- 
nukų ir panašiai. Nes, suprantat, mane labai domina indų kultū- 
ra. Man tiesiog atrodo, kad jūsų paminėtos šventės būtų daug... 
spalvingesnės, ir galėtume susieti jas su daile, muzika. Būtų labai 
smagu, - kalbėjo Popė Bert-Džouns, visa įsijautusi. - Ir manau, 
kad būtų labai į naudą, suprantat, vaikams. 

Samadas suprato, kad tikrai neįmanoma, jog ši moteris kaip 
nors erotiškai juo susidomėtų. Bet vis tiek dairėsi į Alsaną, vis tiek 
kišenėje nervingai žvangino mašinos rakteliais, vis tiek pajuto, 
kaip širdį užgulė kažkas šaltas, ir suprato, kad tai jo dievobaimin- 
gumas. 

- Žinot, aš iš tikrųjų ne iš Indijos, - pasakė Samadas nepri- 
lygstamai kantriau negu visais kitais sykiais nuo tada, kai atsi- 
kraustė į Angliją ir jam teko be galo kartoti šį sakinį. 

Popė Bert-Džouns, regis, nustebo ir nusivylė. 

— Ne? 

— Ne. Aš iš Bangladešo. 

— Bangladešo... 

— Anksčiau jis vadinosi Pakistanas. O dar anksčiau - Ben- 
galija. 

— Ak, teisingai. Tuomet tas pats kampas. 

- Galbūt panaši kraštinė. 

Stojo mažumėlę nejauki tyla, per kurią Samadas aiškiai su- 
vokė, kad trokšta jos labiau už bet kurią moterį, sutiktą per pas- 
taruosius dešimt metų. Trokšta, ir tiek. Geismas nė nepasivargi- 
no apsižiūrėti, pasitikrinti, ar kaimynai namie, - geismas tiesiog 
išspyrė duris ir patogiai įsitaisė. Jam pasidarė negera. Tuomet jis 
suvokė, kad jo veido išraiška iš jaudulio virsta siaubu, groteskiškai 
parodijuodama jo minčių eigą, kai jis vertina Popę Bert-Džouns, 
visus fizinius ir metafizinius jos pasiūlymo padarinius. Reikia ką 
nors pasakyti, kol nepasidarė dar blogiau. 

- Na... hm, mintis nebloga, dar kartą pateikti pasiūlymą, - 
prieš savo valią atsakė jis, nes dabar kalbėjo kažkoks baisesnis 
žvėris negu jo valia. - Jei rastumėte tam laiko. 

- Na, galime apie tai pasikalbėti. Po kokių kelių savaičių 
jums paskambinsiu. Galbūt galėtume susitikti po orkestro? 

- Žinoma... mielai. 

- Puiku! Tuomet sutarta. Žinot, jūsų berniukai tikrai labai 
mieli - išties neeiliniai. Pasakojau apie juos Čalfenams, ir Markas 
tučtuojau suprato: jis sako, kad indų vaikai, tik jūs nesupykit, pa- 
prastai daug... 

- Daug? 

- Tykesni. Labai gražiai išauklėti, bet labai, nežinau, už- 
gniaužiti. 

Samadas viduje krūptelėjo, įsivaizduodamas, kas būtų, jeigu 
tai išgirstų Alsana. 

- O Madžidas ir Milatas tiesiog tokie... triukšmingi. 

Samadas pamėgino šyptelėti. 

— Madžidas kaip devynmetis intelektualiai labai įspūdingas - 
visi taip sako. Na, jis tikrai nepaprastas. Turbūt labai didžiuojatės. 
Jis lyg mažas suaugęs. Net jo drabužiai... nemanau, kad esu paži- 
nojusi devynmetį, kuris rengtųsi taip - taip griežtai. 

Abu dvynukai užsispyrė patys rinktis drabužius, bet jei Mi- 
latas priversdavo Alsaną pirkti raudonai dryžuotus „Nike“, „Osh- 
Kosh Begosh“ ir keistus bliuzonus, raštuotus ir iš vidaus, ir iš išorės, 
Madžidas bet kokiu oru vilkėdavo pilką megztuką, pilkus marški- 
nius ir juodą kaklaraištį, priderintą prie blizgančių juodų batų ir 
Nacionalinės sveikatos tarnybos akinių, užtupdytų ant nosies lyg 
nykštukui bibliotekininkui. Alsana sakydavo: „Mažuti, o gal šįsyk 
mėlyną, dėl amma', ką?“, stumdama jį į „Mothercare“ ryškių spal- 
vų skyrių. „Tik vieną mėlyną. Tau taip tiktų prie akių. Dėl amma, 
Madžidai. Kaip tau gali nepatikti mėlyna? Juk tai dangaus spalva!“ 

„Ne, amma. Dangus ne mėlynas. Tai tik balta šviesa. Baltoje 
šviesoje yra visos vaivorykštės spalvos, o kai ji išsisklaido po be- 
galę dangaus molekulių, trumpųjų bangų spalvos - mėlyna, viole- 
tinė - pasidaro matomos. Dangus iš tikrųjų ne mėlynas. Taip tik 
atrodo. Tai vadinama Relėjaus sklaida.“ 

Keistas vaikas šaltu intelektu. 

- Tikriausiai taip didžiuojatės, - pakartojo plačiai išsišiepusi 
Popė. - Aš didžiuočiausi. 

- Deja, - atsiduso Samadas, kurio dėmesys nuo erekcijos nu- 
krypo prie niūrių minčių apie antrąjį sūnų (dviem minutėms), - 
Milatas niekam tikęs. 

Popė tuo pasibaisėjo. 

- O ne! Ne, visai ne tai norėjau pasakyti... Na, manau, jam 
tikriausiai mažumėlę nedrąsu greta Madžido, bet kokia ryški jo 


* Daugeliu Indijos kalbų „motina“. 

asmenybė! Jis tiesiog ne toks... akademiškas. Visi jį tiesiog dievi- 
na - ir dar toks gražus berniukas. Žinoma, - pridūrė ji, mirktel- 
dama jam ir kumšteldama į petį, - geri genai. 

Geri genai? Ką ji čia paisto, geri genai? 

- Labas! - tarė Arčis, priėjęs iš nugaros ir stipriai kumštel- 
damas Samadui per nugarą. - Labas! - pakartojo jis, spausdamas 
Popei ranką, beveik apsimestinai aristokratiškai, kaip elgdavosi, 
atsidūręs greta išsilavinusių žmonių. - Arčis Džounsas. Airės tė- 
vas, už savo griekus. 

— Popė Bert-Džouns. Aš mokau Airę... 

- Muzikos, taip, žinau. Ji vis apie jus kalba. Truputį nusivylė, 
kad nepaskyrėte jos pirmuoju smuiku... bet gal kitais metais, ką? 
Taigi! - tarė Arčis, atsigręždamas į Samadą, kuris stovėjo tolėliau 
nuo jų su keista išraiška, Arčio galva, baisiai keista išraiška, vei- 
de. - Susipažinote su baisiuoju Ikbolu! Na ir pasireiškei tame su- 
sirinkime, ką, Samadai? Pasireiškė, ką? 

— Ak, nežinau, - maloniai atsakė Popė. - Aš, tiesą sakant, 
manau, kad ponas Ikbalis kai ką labai teisingai pastebėjo. Man 
labai patiko, ką jis kalbėjo. Norėčiau taip daug išmanyti tokią dau- 
gybę dalykų. Deja, aš iš tų, kuriems gerai sekasi tik vienoje srityje. 
Ar jūs, nežinau, koks nors profesorius, pone Ikbali? 

- Ne, ne, - atsakė Samadas, niršdamas, kad negali meluoti 
Arčiui girdint, o gerklėje įstrigo žodis „padavėjas“. - Ne, iš tikrųjų 
dirbu restorane. Jaunystėje šiek tiek studijavau, bet atėjo karas, 
ir... - Samadas gūžtelėjo pečiais vietoje sakinio pabaigos ir vir- 
pančia širdimi stebėjo, kaip Popės Bert-Džouns strazdanotas vei- 
das susitraukia į vieną didelį, raudoną, sutrikusį klaustuką. 

— Karas? - paklausė ji, lyg jis būtų pasakęs „telegrafas“ ar 
„pianola“, ar „išvietė“. - Folklando? 

— Ne, - šaltai atsakė Samadas. - Antrasis pasaulinis. 

— Ak, pone Ikbali, nė nepamanytum. Jūs tikriausiai buvote 
labai jaunas. 


-w oweo- 


Arčis. 

— Na, pone Ikbali, ir nustebinot! Bet sakoma, kad tamsi oda 
mažiau raukšlėjasi, tiesa? 

- Tikrai taip sakoma? - atsakė Samadas, prisiversdamas įsi- 
vaizduoti, kaip jos tampri rausva oda sluoksnis po sluoksnio ran- 
gosi negyvu epidermiu. - Maniau, kad amžiną jaunystę suteikia 
vaikai. 

Popė nusijuokė. 

— Manau, ir jie taip pat. Ką gi! - tarė ji, visa išraudusi, susi- 
drovėjusi ir užtikrinta savimi vienu metu. - Jūs labai puikiai at- 
rodot. Neabejoju, kad jus dažnai lygina su Omaru Šarifu, pone 
Ikbali. 

— Ne, ne, ne, ne, - atsakė Samadas, net nušvitęs iš džiaugs- 
mo. - Mus sieja tik pomėgis žaisti bridžą. Ne, ne, ne... Ir vadinkite 
mane Samadu, - pridūrė jis. - Prašau vadinti mane Samadu. 

- Teks vadinti jį Samadu kitą kartą, panele, - įsiterpė Arčis, 
kuris visada užsispyręs vadindavo mokytojas panelėmis. - Nes 
mums metas eiti. Žmonos laukia prie mašinų. Matyt, duos vaka- 
rienės. 

— Na, buvo malonu pasikalbėti, - atsakė Popė, vėl mėgin- 
dama paspausti nudžiūvusią ranką ir nurausdama, kai jis ištiesė 
kairiąją. 

- Taip. Sudie. 

- Eikš, eikš, - tarė Arčis, vesdamas Samadą pro duris, nuo- 
laidžiu taku prie vartų. - Dievulėliau, įmitusi kaip mėsininko 
šuva! Eik tu sau! Graži, labai graži. Vaje, tu jau galvojai... Ir ką tu 
ten paistei - pomėgis žaisti bridžą. Aš tave pažįstu dešimtį metų 
ir niekada nemačiau, kad žaistum bridžą. Tau labiau tinka penkių 
kortų pokeris. 

- Užsičiaupk, Arčibaldai. 

— Ne, ne, nesiginčiju, puikiai pasirodei. Bet tau nebūdinga, 
Samadai, - kai jau atradai Dievą ir panašiai - nebūdinga pasiduoti 
kūniškoms pagundoms. 

Samadas nusikratė nuo peties Arčio ranką. 

- Kodėl gi tu toks nepataisomai vulgarus? 


142 


6.Samado Ikbalio gundymas 


- Juk ne aš... 

Bet Samadas jo neklausė, mintyse jis jau deklamavo, kartojo 
dvi angliškas frazes, kuriomis labai stengėsi įtikėti, žodžius, kurių 
išmoko per šiuos dešimt metų Anglijoje, žodžius, iš kurių tikėjosi 
apsaugos nuo pasibaisėtinos kaitros kelnėse: 


Tyrajam viskas tyra. Tyrajam viskas tyra. Tyrajam viskas tyra. 


Ir pats geriau nepasakyčiau. Ir pats geriau nepasakyčiau. Ir pats geriau 
nepasakyčiau. 


Bet grįžkime šiek tiek atgalios. 


1. Tyrajam viskas tyra 


Seksas, bent jau sekso pagundos, seniai kelia rūpesčių. Kai į Sa- 
mado kaulus ėmė smelktis Dievo baimė, maždaug 1976 metais, 
netrukus po vedybų su mažaranke, silpnarieše ir abejinga Alsana, 
jis pasiklausė pagyvenusio alimo' Kroidono mečetėje, ar leistina, 
kad vyras... su ranka ant... 

Jam nė nespėjus įpusėti drovios pantomimos, senasis moks- 
linčius tylėdamas padavė jam lankstinuką iš krūvos ant stalo ir 
tvirtai bedė raukšlėtu pirštu į trečiąjį punktą. 


Pasninką sulaužo devyni veiksmai: 
i) Valgymas ir gėrimas 
ii) Seksualiniai santykiai 
iii) Masturbacija (istimna), tai reiškia, savęs išniekinimas, 
kuris baigiasi ejakuliacija 
iv) Netiesos kalbėjimas apie Visagalį Alachą arba jo Pranašą, 
arba Šventojo Pranašo palikuonis 
v) Tirštų dulkių rijimas 


* Arabiškai pažodžiui „Žinovas“ (dgs. ulama), kvalifikuotas islamo religijos žinovas. 

vi) Visos galvos panardinimas po vandeniu 
vii) Neapsiplovimas nuo janabat, haidh arba nifas iki adhan 
fajr maldai 
viii) Šlapiuojanti enema 
ix) Vėmimas 


- Ojei, alime, - išsigandęs pasiteiravo Samadas, - jei žmogus 
nepasninkauja? 

Senasis mokslinčius rūsčiai pažvelgė į jį. 

- To klausė Ibn Umaro, ir teigiama, kad jis atsakęs: Tai tik vyro 
organo trynimas, kol išsilieja vanduo. Tai tik maigomas nervas. 

Samadas jau nudžiugo, bet alimas tęsė: 

— Tačiau kitoje vietoje teigiama, kad jis atsakęs: Santykiauti 
su savim uždrausta. 

- Bet kuo teisinga tikėti? Ar tai halal, ar haraam"? Kai kas 
sako... - nuolankiai pradėjo Samadas, - Tyrajam viskas tyra. Jei 
pats esi teisingas ir tvirtas, niekam kitam tai nedaro žalos ir neį- 
žeidžia... 

Bet alimas tik nusijuokė. 

- Ir mes žinom, kas taip sako. Tepasigaili Alachas anglikonų! 
Samadai, kai vyriškas organas pasistoja, išgaruoja du trečdaliai 
vyro proto, - purtydamas galvą atsakė alimas. - Ir trečdalis tikė- 
jimo. Yra toks pranašo Mahometo - tebūnie Jam taika! - hadisas““, 
jis skamba šitaip: O Alache, ieškau tavyje prieglobsčio nuo savo 
klausos, savo regos, savo liežuvio, savo širdies ir savo tarpukojo. 

- Bet juk... juk jeigu pats žmogus tyras, tada... 

- Parodyk man tyrą žmogų, Samadai! Parodyk man tyrą 
veiksmą! Ak, Samadai Miahai... patariu tau nelįsti prie savo de- 
šiniosios rankos. 


| Ž 


Janabat - sėklos išsiliejimas; haidh - menstruacijos; nifas - gimdymo metu išsiskiriantis 

kraujas; adhan fajr - kvietimas rytinei maldai. 

** Arabiškai pažodžiui „užginta, uždrausta“. Halal priešingybė, viskas, kas musulmonams 
neleistina pagal religinius priesakus. 

*** Hadisai - arabiškai pažodžiui „pasakojimai, nutikimai“. Mahometui priskiriami pasisakymai, 

veiksmai ir nutikimai. Vienas iš musulmonų jurispridencijos šaltinių. 

Žinoma. Kadangi Samadas buvo Samadas, jis pasitelkė visą 
vakarietišką pragmatizmą, parėjo namo ir iš visų jėgų ėmėsi dar- 
bo sveikąja kairiąja ranka, kartodamas Tyrajam viskas tyra. Ty- 
rajam viskas tyra, kol pagaliau užplūdo orgazmas: lipnus, liūd- 
nas, slegiantis. Ir tokias apeigas jis tęsė kokius penkerius metus 
mažame kambarėlyje namo pastogėje, kur miegojo vienas (kad 
nepažadintų Alsanos), kai paršliauždavo iš restorano trečią ryto, 
kiekvieną mielą rytą, paslapčia, tylomis; norite tikėkite, norite 
ne, bet tas karštligiškas smaukymas, spaudymas ir taškymas, ta 
baimė, kad jis niekada nebus tyras, jį kamavo, ir jo Dievas nuolat, 
regis, siuntė jam nepastebimus ženklus, nepastebimus įspėjimus, 
nepastebimus prakeiksmus (šlaplės uždegimą 1976 metais, sapną 
apie kastraciją 1978 metais, purviną, apskretusią paklodę, aptiktą 
ir neteisingai suprastą Alsanos tetos 1979 metais), kol 1980-ai- 
siais atėjo lūžio taškas, ir Samadas išgirdo Alachą, riaumojantį 
ausyse lyg bangos kriauklėje, ir nusprendė, kad metas sudaryti 
sandorį. 


2. Geriau ir pats nepasakyčiau 


Sandoris buvo toks: 1980 metų sausio 1 dieną, lyg storulis, Nau- 
jųjų Metų proga nusprendęs atsisakyti sūrio su sąlyga, kad galės 
valgyti šokoladą, Samadas metė masturbuotis, kad galėtų gerti. 
Tai buvo sandoris, dalykinis pasiūlymas, kurį jis pateikė Dievui: 
Samadas būsiąs pirmoji šalis, o Dievas - tylusis partneris. Nuo 
tos dienos Samadas džiaugėsi šiokia tokia sielos ramybe ir ne vie- 
nu putotu „Guinness“ su Arčibaldu Džounsu; jis net paprato pas- 
kutinį gurkšnį gerti, žvelgdamas aukštyn, kaip krikščionis, gal- 
vodamas: iš esmės aš doras žmogus. Nevarau į kumštuką. Palik 
mane ramybėj. Retsykiais išgeriu. Geriau ir pats nepasakyčiau... 
Bet, žinoma, jo religija kompromisų, sandorių, sutarčių, silp- 
nybių bei geriau ir pats nepasakyčiau nepripažino. Jei troško em- 
patijos ir nuolaidžiavimo, jei norėjo liberalios egzegezės, jei norėjo 

būti paliktas ramybėje, sirgo ne už tą komandą. Jo Dievas nebuvo 
toks, kaip baltabarzdis nevykėlis iš Anglikonų, Metodistų ar Ka- 
talikų bažnyčios. Jo Dievas nebuvo linkęs palikti žmonių ramybė- 
je. Vos Samadas tą 1984 metų liepą išvydo gražutę raudonplaukę 
muzikos mokytoją Popę Bert-Džouns, jis pagaliau tai suvokė. Jis 
suprato, kad Dievas jam keršija, suprato, kad žaidimas baigtas, pa- 
matė, kaip nutrūko jų sutartis, kurioje vis dėlto nebuvo punkto 
apie sveiką protą ir laisvą valią, kad pagunda tyčia, piktavališkai 
pakišta jam panosėn. Trumpai tariant, viskas atšaukta. 


Jis vėl ėmė iš širdies masturbuotis. Tuos du mėnesius nuo tada, 
kai pirmą sykį išvydo gražutę raudonplaukę muzikos mokytoją, 
iki tada, kai išvydo ją kitą sykį, Samadas išgyveno pačias ilgiau- 
sias, lipniausias, labiausiai dvokiančias, kalčiausias penkiasde- 
šimt šešias savo gyvenimo dienas. Kad ir kur buvo, kad ir ką 
veikė, jį vis netikėtai užklupdavo kažkokia sinestetinė tos moters 
fiksacija: mečetėje išgirsdavo jos plaukų spalvą, metro užuos- 
davo jos rankos prisilietimą, ramiai sau eidamas gatve į darbą, 
pajusdavo jos šypsenos skonį; šitaip jis pažino kiekvieną Londo- 
no viešąjį tualetą, ėmė taip masturbuotis, kad net penkiolikame- 
čiam berniukui Šetlando salose pasirodytų per daug. Vienintelė 
jo paguoda buvo ta, kad, kaip Ruzveltas, jis sudarė Naująjį san- 
dorį: jis varys, bet nevalgys. Tikėjosi kaip nors apsivalyti nuo 
Popės Bert-Džouns vaizdų ir kvapų, nuo istimna nuodėmės, ir 
nors nebuvo pasninko metas, o dienos - ilgiausios metuose, pro 
Samado lūpas nuo saulėtekio iki saulėlydžio niekas neprasprūs- 
davo, dėl mažutės porcelianinės spjaudyklės net jo paties seilės. 
Kadangi pro vieną galą maistas nejeidavo, pro kitą galą išeidavo 
madas beveik patikėjo, jog nuodėmė sumažėjo, jog vieną gražią 
dieną jis galės kiek tik įstengdamas masažuoti vienaakį Džeką, o 
iš jo teišeis šnipštas. 

Bet nepaisant alinančio alkio - dvasinio, fizinio, seksuali- 
nio, - Samadas vis tiek dvylika valandų per dieną darbuodavosi 

restorane. Tiesą sakant, restoranas jam dabar pasidarė vienintele 
pakenčiama vieta. Jis neįstengė nė žiūrėti į savo šeimą, neįstengė 


> 


eiti į „O Connells“, neįstengė suteikti Arčiui malonumo išvysti jį 
tokį. Rugpjūčio viduryje jis ėmė dirbti net po keturiolika valandų 
per dieną; kažkuo darbo apeigos - kai pasiimdavo rausvų gulbės 
pavidalo servetėlių krepšelį ir nusekdavo paskui Šivą plastikinių 
gvazdikų pėdsaku, taisinėdamas peilius ir šakutes, blizgindamas 
taures, nubraukdamas piršto atspaudą nuo porceliano lėkštės, - 
jį ramino. Kad ir koks prastas iš jį musulmonas, niekas negalėtų 
Samadui prikišti, kad jis per mažai uolus padavėjas. Jis pasirinko 
vieną įkyrų darbą ir išmoko jį tobulai. Čia jis pagaliau galėjo ki- 
tiems parodyti teisingą kelią: kaip užmaskuoti beskonį svogūnų 
bhaji, kaip padaryti, kad krevečių lėkštėje atrodytų daugiau, kaip 
paaiškinti australui, kad jis tikrai nenori tiek aitriųjų paprikų, kiek 
manosi norįs. Už „Palace“ durų jis buvo masturbuotojas, netikęs 
vyras, abejingas tėvas, ne moralesnis už anglikoną. Bet viduje, 
tarp šių keturių žaliais ir geltonais raštais išpaišytų sienų, jis buvo 
vienarankis genijus. 


- Šiva! Trūksta gėlės. Šičia. 

Buvo praėjusios dvi savaitės nuo Samado Naujojo sandorio, 
eilinė penktadienio popietė „Palace“, dengiant stalus. 

- Šiva, čia praleidai vazą! 

Šiva priėjo apžiūrėti tuščios, plonos kaip pieštukas akvama- 
rino spalvos vazos ant devynioliktojo staliuko. 

- O ant penkioliktojo staliuko mangų chutney padažinėje 
plaukioja marinuota žalioji citrina. 

- Tikrai? - sausai tarstelėjo Šiva. Vargšelis Šiva; jau beveik 
trisdešimt dvejų; nebe toks gražuolis; vis dar čia. Kad ir ko jis laukė, 
taip ir nesulaukė. Samadas neaiškiai prisiminė, kad jis buvo išėjęs 
iš restorano, trumpą laiką 1979 metais mėgino įkurti apsaugos fir- 
mą, bet „niekas nenorėjo samdyti babajų apsaugininkų“, ir jis grįžo, 
kiek aprimęs, kiek labiau apimtas nevilties, lyg nuvarytas žirgas. 

- Taip, Šiva. Tikrų tikriausiai. 

- Ir dėl to tu čia sienom lipi? 

— Nesakyčiau, kad taip jau ir lipu... tiesiog rūpinuosi. 

- Nes kažkas, - pertraukė Šiva, - tau neseniai tikrai šiknon 
įkando. Visi pastebėjom. 

- Visi? 

— Mes. Vaikinai. Vakar - druskos kruopelė servetėlėje. Užva- 
kar - Gandis kreivai kabo ant sienos. Tu visą savaitę elgiesi kaip 
tikras fiureris, - pasakė Šiva, galva mosteldamas Ardaširo pu- 
sėn. - Kaip pamišėlis. Nesišypsai. Nevalgai. Nuolat mini visiems 
ant kulnų. O kai vyriausiasis padavėjas sukvailioja, visiems nege- 
rai. Kaip futbolo kapitonas. 

- Nė nesuprantu, apie ką tu kalbi, - lediniu veidu atsakė Sa- 
madas, duodamas jam vazą. 

- O aš neabejoju, kad supranti, - draskė akis Šiva, dėdamas 
tuščią vazą atgal ant stalo. 

— Jei dėl ko nors esu susirūpinęs, tai visai neturėtų sutrik- 
dyti mano darbo, - atsakė Samadas, imdamas panikuoti ir vėl 
duodamas jam vazą. - Ir nenoriu kitiems pridaryti nepatogumų. 

Šiva vėl grąžino vazą ant stalo. 

— Tai kažkas vis dėlto yra. Nagi, bičiuli... žinau, ne visada 
sutardavom, bet čia turime laikytis išvien. Kiek laiko jau dirbame 
sykiu? Samadai Miahai? 

Samadas staiga pakėlė akis į Šivą, o Šiva pastebėjo, kad jį 
muša prakaitas, kad jis beveik apspangęs. 

— Taip, taip... yra... kai kas. 

Šiva uždėjo ranką Samadui ant peties. 

- Tai gal eina šikt tas prakeiktas gvazdikas, eime, išvirsiu tau 
kario - po dvidešimties minučių leisis saulė. Eikš, Šivai gali viską 
papasakoti. Ne todėl, kad man bent kiek rūpėtų, supranti, bet man 
irgi reikia čia dirbti, o tu varai mane iš proto, bičiuli. 

Samadas, keistai sujaudintas tokio neelegantiško pasiūlymo 
išsikalbėti, padėjo rausvas gulbes ir nusekė paskui Šivą į virtuvę. 

- Gyvūnas, augalas ar mineralas? 

Šiva atsistojo prie darbastalio ir ėmė pjaustyti vištienos krū- 
tinėlę tobulais kubeliais ir barstyti juos kukurūzų miltais. 

— Nesupratau? 

- Gyvūnas, augalas ar mineralas? - nekantriai pakartojo 
Šiva. - Tas, kas neduoda tau ramybės. 

- Iš esmės gyvūnas. 

— Moteriškos lyties? 

Samadas klestelėjo ant kėdės netoliese ir panarino galvą. 

- Moteriškos, - nusprendė Šiva. - Žmona? 

- Visa gėda ir skausmas teks mano žmonai, bet ne... to prie- 
žastis ne ji. 

- Kita paukštytė. Aš - šios srities ekspertas, - Šiva pavaizda- 
vo duodąs ženklą operatoriui, uždainavo „Mastermind“ melodiją 
ir įšoko į kadrą. - Šiva Bagvati, turite trisdešimt sekundžių apie ne 
savo žmonos dulkinimą. Pirmas klausimas: ar gerai? Atsakymas: 
kaip kada. Antras klausimas: ar aš eisiu į pragarą?.. 

Samadas pasibjaurėjęs pertraukė: 

— Aš ne... nesimyliu su ja. 

- Pradėjau, tai ir pabaigsiu: ar aš eisiu į pragarą? Atsaky- 
mas... 

— Gana. Pamiršk. Prašau, pamiršk, kad apskritai apie tai už- 
siminiau. 

— Nori, kad įdėčiau baklažanų? 

— Ne... užteks ir žaliųjų paprikų. 

- Gerai, - atsakė Šiva, išmesdamas žaliąją papriką oran ir pa- 
gaudamas jį peilio smaigaliu. - Vištienos bhuna, tuojau. Tai kiek 
laiko tu šitaip? 

- Tai kad aš niekaip. Tik vieną sykį ją sutikau. Beveik jos 
nepažįstu. 

- Tuomet: kas nutiko? Pasigraibei? Pasilaižei? 

— Tik ranką paspaudžiau. Ji mano sūnų mokytoja. 

Šiva sumetė svogūnus ir paprikas į karštą aliejų. 

- Apniko viena kita netyra mintis. Na ir kas? 

Samadas atsistojo. 

- Tai daugiau negu netyros mintys, Šiva. Visas mano kūnas 
maištauja, niekas manęs neklauso. Man dar niekada nėra tekę kęs- 
ti tokių fizinių pažeminimų. Pavyzdžiui: aš nuolat... 

— Aha, - atsakė Šiva, rodydamas Samadui į tarpukojį. - Ir 
tą pastebėjome. Gal prieš ateidamas į darbą padaryk šakar makar 
pirštukais? 

- Darau... darau... bet iš to jokios naudos. Be to, Alachas tai 
draudžia. 

— Ak, nereikėjo tau mestis į religiją, Samadai. Tau netinka, - 
Šiva nusibraukė nuo svogūno ištryškusią ašarą. - Šitiek kaltės 
kenkia sveikatai. 

— Tai ne kaltė. Tai baimė. Man penkiasdešimt septyneri me- 
tai, Šiva. Kai sulauki mano amžiaus, pradedi... rūpintis savo tikė- 
jimu, nenori per daug susivėlinti. Mane sugadino Anglija, dabar 
suprantu - mano vaikus, mano žmoną taip pat sugadino. Manau, 
kad susiradau negerų draugų. Galbūt buvau lengvabūdis. Galbūt 
maniau, kad protas svarbiau už tikėjimą. O dabar atrodo, kad man 
iškilo šita paskutinė pagunda. Supranti, už bausmę. Šiva, tu moki 
apsieiti su moterim. Padėk man. Kaip aš galiu šitaip jaustis? Apie 
tą moterį apskritai sužinojau vos prieš kelis mėnesius, o kalbėjausi 
su ja tik sykį. 

— Kaip sakei: tau penkiasdešimt septyneri metai. Amžiaus 
vidurio krizė. 

- Amžiaus vidurio? Ką tai reiškia? - susierzino Samadas. - 
Velniop, Šiva, tikrai neketinu sulaukti šimto keturiolikos metų. 

- Čia toks pasakymas. Dabar apie tai rašoma žurnaluose. Kai 
vyras sulaukia tam tikro amžiaus, jis pasijunta besiritąs pakal- 
nėn... o jauna mergina atjaunina, jei supranti, ką noriu pasakyti. 

- Aš stoviu didžiausioje savo gyvenimo moralinėje kryžkelė- 
je, o tu kalbi nesąmones. 

- Mokykis, bičiuli, - lėtai, kantriai atsakė Šiva. - Moterų or- 
gazmas, G taškas, sėklidžių vėžys, menopauzė - taip pat ir am- 

žiaus vidurio krizė. Informacija, kurios šiuolaikiniam žmogui 
nuolat prisireikia. 

- Bet aš nenoriu tokios informacijos! - sušuko Samadas ir 
atsistojęs ėmė žingsniuoti po virtuvę. - Tas ir yra! Nenoriu būti 
šiuolaikinis žmogus! Noriu gyventi taip, kaip man skirta! Noriu 
grįžti į Rytus! 

— Na, ką gi... o kas nenori? - sumurmėjo Šiva, stumdydamas 
keptuvėje svogūnus ir paprikas. - Išvykau, būdamas trejų metukų. 
Galas žino, niekaip šitos šalies neperpratau. Bet kur gausi pinigų 
skrydžiui? Be to, ar nori gyventi lūšnoje su keturiolika samdomų 
tarnų? Kas žino, kuo būtų tapęs Šiva Bugvatis Kalkutoje? Princu 
ar elgeta? Ir kas, - kalbėjo Šiva, o jo veide vėl nušvito senasis gro- 
žis, - gali iškrapštyti iš savęs Vakarus, kai jie įsiėda? 

Samadas toliau žingsniavo. 

— Man nereikėjo čia atvykti - štai iš kur visos bėdos. Nieka- 
da nereikėjo gabenti savo sūnų čia, taip toli nuo Dievo. Vilsden 
Grynas! Telefono kortelės saldainių parduotuvėje, Džudė Blum 
mokykloje, prezervatyvas ant šaligatvio, Derliaus šventė, moky- 
tojos gundytojos! - putojo Samadas, rankiodamas atsitiktinius 
pavyzdžius. - Šiva, tik paklausyk, ką pasakysiu: mano geriausias 
draugas Arčibaldas Džounsas - netikėlis! Pagalvok: kokį pavyzdį 
aš rodau savo vaikams? 

- Ikbali, sėsk. Nurimk. Paklausyk: tu tiesiog nori moters. 
Žmonės nori vieni kitų. Taip būna ir Delyje, ir Deptforde. Ir tai - 
ne pasaulio pabaiga. 

- Kažin, aš tuo abejoju. 

— Kada vėl ją pamatysi? 

— Mes susitiksime mokyklos reikalais... pirmąjį rugsėjo tre- 
čiadienį. 

— Mat kaip. Ji induistė? Musulmonė? Juk ne sikė? 

- Tai ir baisiausia, - atsakė Samadas virpančiu balsu. - Ang- 
lė. Baltaodė. Anglė. 

Šiva papurtė galvą. 

- Samadai, aš daug sykių prasidėjau su baltomis paukštytė- 
mis. Daug. Kartais pavykdavo, kartais ne. Dvi mielos amerikietės. 
Sutirpau kaip žvakė prieš žavią paryžietę. Net metus draugavau su 
rumune. Bet su angle - niekada. Nieko neišeina. Niekada. 

- Kodėl? - paklausė Samadas, dantimis sukandęs nykštį ir 
laukdamas kokio nors kraupaus atsakymo, kokios nors ištarmės iš 
aukštybių. - Kodėl, Šiva Bagvati? 

- Per daug istorijos, - paslaptingai atsakė Šiva, patiekdamas 
vištienos bhuna. - Per daug istorijos, po galais. 


1984 metų rugsėjo pirmasis trečiadienis, 8.30 ryto. Samadas, šiek 
tiek užsigalvojęs, išgirdo, kaip atsidaro ir užsidaro jo „Austin 
Mini Metro“ keleivio durelės - kažkur toli, tikrovėje, - ir, pasi- 
sukęs kairėn, išvydo greta įsitaisiusį Milatą. Ar bent jau Milato 
pavidalo padarą nuo kaklo žemyn: vietoje galvos buvo „Tomytro- 
nic“ - paprastas kompiuterinis žaidimas, kuris atrodė kaip mil- 
žiniški žiūronai. Iš patirties Samadas žinojo, kad jo viduje maža 
raudona mašinėlė, vaizduojanti jo sūnų, lenktyniavo su žalia ir 
geltona mašinėlėmis trimačiais LED keliais. 

Milatas mažučiu pasturgaliu klestelėjo į rudą plastiko sėdynę. 

- Oi! Šalta sėdynė! Šalta sėdynė! Nušalau subinę! 

— Milatai, kur Madžidas ir Airė? 

- Ateina. 

- Ateina taip greitai, kaip traukinys, ar taip lėtai, kaip sraigė? 

- Ojojoj! - sucypė Milatas, nes virtuali kliūtis vos nenumetė 
raudonosios jo mašinėlės visu greičiu į pražūtį. 

- Milatai, prašau. Nusiimk jį. 

— Negaliu. Trūksta vienas, nulis, du, septyni, trys taškų. 

- Milatai, tau metas išmokti pažinti skaičius. Pakartok: de- 
šimt tūkstančių du šimtai septyniasdešimt trys. 

- Vešimt rūkstančių, fu antai klyniasdešimt pis. 

- Nusiimk, Milatai. 

- Negaliu. Žūsiu. Negi nori, kad žūčiau, abba? 

Samadas jo negirdėjo. Jam būtinai reikėjo atvažiuoti į mokyk- 
lą prieš devynias, kitaip šita kelionė neturės jokios prasmės. De- 
vintą ji bus klasėje. Po devynių dvi ji ilgais pirštais atvers dienyną, 
po devynių trys ji nagais su baltais pusmėnuliais barbens į medinį 
stalą, kažkur neregima. 

— Kur jie? Negi nori pavėluoti į mokyklą? 

— Aha. 

— Jie visada šitaip vėluoja? - paklausė Samadas, nes jam tai 
nebuvo kasdienis darbas - į mokyklą vaikus paprastai nuveždavo 
Alsana arba Klara. Tik trokšdamas akimirką išvysti Bert-Džouns 
(nors jų susitikimas - vos po septynių valandų ir penkiasdešimt 
septynių minučių, septynių valandų ir penkiasdešimt šešių mi- 
nučių, septynių valandų...), jis pasisiūlė imtis pačios bjauriausios 
pasaulyje tėvų pareigos. Ir jam vos pavyko įtikinti Alsaną, kad jo 
netikėtas troškimas visa galva pasinerti į edukacinį savo ir Arčio 
atžalų transportavimą niekuo neypatingas: 

- Bet, Samadai, tu grįžti tik trečią ryto. Kas tau užplaukė? 

- Aš noriu pamatyti savo vaikus! Noriu pamatyti Airę! Jie kas- 
ryt vis auga - oašjų niekada nematau! Milatas paūgėjo du colius. 

- Bet juk ne pusę devynių ryto. Nepatikėtum, bet jis auga 
visą laiką - šlovė Alachui! Čia turbūt koks nors stebuklas. Kas de- 
dasi, ką? - ji bedė nagu į nukarusį jo pilvą. - Kažkoks šakar makar. 
Užuodžiu - kaip sugedusį ožkos liežuvį. 

Ak, ta kulinarinė Alsanos nosis, įstengianti užuosti kaltę, 
apgaulę bei baimę, Brento rajone jai nebuvo lygių, ir prieš ją Sa- 
madas buvo bejėgis. Ar ji suprato? Atspėjo? Samadas visą naktį 
kamavosi nuo tokio nerimo (kai nevarė į kumštuką), o tuomet 
atsinešė jį į mašiną, kad išsilietų ant vaikų. 

— Kur jie, po paraliais? 

— Karaliais paraliais! 

— Milatai! 

— Tu nusikeikei, - atsakė Milatas, sukdamas keturioliktą ratą 
ir gaudamas penkis nulis nulis taškų už tai, kad privertė Geltonąją 
mašinėlę užsiliepsnoti. - Tu visada keikiesi. Ir pons Džounsas. 

— Na, mes turime specialius leidimus keiktis. 

Begalvis Milatas ir be veido sugebėjo išreikšti įtūžį. 

- NĖRA TOKIO DAIKTO, KAIP... 

- Gerai, gerai, gerai, - atsiprašė Samadas, žinodamas, kad su 
devynmečiu dėl ontologijos nepasiginčysi. - Įkliuvau. Nėra tokio 
daikto, kaip leidimas keiktis. Milatai, kur tavo saksofonas? Tau 
šiandien orkestras. 

- Bagažinėje, - atsakė Milatas, nustebęs ir pasibjaurėjęs: žmo- 
gus, kuris nežino, kad saksofonas jau sekmadienio vakarą atsiduria 
bagažinėje, yra kažkoks socialinis silpnaprotis. - Kodėl tu mus veži? 
Pirmadieniais mus veža pons Džounsas. Tu visai neišmanai, kaip 
mus nuvežti. Ir parvežti. 

- Neabejoju, kad kaip nors susitvarkysiu, ačiū už rūpestį, 
Milatai. Juk čia ne raketas gaminti. Kur tie du! - užriko jis, pypsin- 
damas ir nesibaimindamas, kad devynmetis sūnus supras, kad jis 
keistai elgiasi. - Ir gal malonėtum nusiimti tą prakeiktą daiktą! — 
Samadas stvėrė „Tomytronic“ ir nusmaukė jį Milatui ant kaklo. 

- TU MANE NUŽUDEI! - Milatas pakraupęs vėl pažvelgė į 
„Tomytronic“ ir kaip tik spėjo pamatyti, kaip jo mažasis raudonasis 
alter ego įsirėžė į aptvarą ir pradingo katastrofiškame geltonų ki- 
birkščių spiečiuje. - TU MANE NUŽUDEI, KAI MAN SEKĖSI! 

Samadas užsimerkė ir kiek įmanydamas užvertė akis aukš- 
tyn, tikėdamasis, kad jas užgrius smegenys, ir, jei pavyks, jis save 
apakins ne prasčiau už kitą pagedusių Vakarų auką Edipą. Pagal- 
vok: geidžiu kitos moters. Pagalvok: nužudžiau savo sūnų. Dieva- 
ži. Valgau kiaulieną. Nuolat varau į kumštuką. Geriu „Guinness“. 
Mano geriausias draugas - netikėlis kafiras. Įtikinėju save, kad 
smaukymas aukštyn žemyn, neprisiliečiant rankomis, nesiskaito. 
Bet dar ir kaip skaitosi. Didžioje To, kuris skaito, skaitymo lentoje 
viskas skaitosi. Kas nutiks, kai ateis Machšaras? Kaip išsiteisinsiu, 
kai ateis Paskutinysis teismas? 

...spragt trinkt. Spragt trinkt. Vienas Madžidas, viena Airė. 
Samadas atsimerkė ir pažvelgė į užpakalinio vaizdo veidrodėlį. 

Ant galinės sėdynės sėdėjo du vaikai, kurių jis laukė: abu su aki- 
nukais, Airė ryžtingai pasišiaušusiais juodukės plaukais (negra- 
žus vaikas: jos genai susimaišė, Arčio nosis ir baisiai atsikišę Kla- 
ros dantys), Madžido vešlūs juodi plaukai nedailiai perskirti per 
vidurį. Madžidas nešėsi fleitą, Airė - smuiką. Vis dėlto, nepaisant 
šių pagrindinių dalykų, viskas buvo ne taip. Jei jis neklysta, kaž- 
kas papuvę šiame „Mini Metro“ - kažkas dedasi. Abu vaikai buvo 
nuo galvos iki kojų apsitaisę juodai. Abu ant kairiojo žasto ryšėjo 
baltas juostas, ant kurių buvo negrabiai nupaišyti daržovių krep- 
šiai. Abu nešėsi bloknotus, o ant kaklo virvute parištas kabėjo 
rašiklis. 

- Kas jus taip aptaisė? 

Tyla. 

- Amma? Ir ponia Džouns? 

Tyla. 

— Madžidai! Aire! Liežuvį prarijot? 

Vėl tyla; vaikiška tyla, kurios taip beviltiškai trokšta suaugu- 
sieji, bet kai ji ateina, būna nejauki. 

— Milatai, ar tu žinai, ką jie čia sumanė? 

— Nuobodybė, - suinkštė Milatas. - Jie tiesiog išsidirbinėja, 
snargliai, kvėšos, ponas Avinas ir ponia Karvė. 

Samadas persikreipė mašinos sėdynėje ir atsigręžė į du ne- 
klusniuosius. 

— Aš dabar turiu jūsų klausti, kas čia darosi? 

Madžidas stvėrė rašiklį ir švaria, abejinga rašysena išraitė: 
JEIGU NORI, tuomet nuplėšė bloknoto lapelį ir padavė jį Sama- 
dui. 

- Tylos įžadai. Mat kaip. Ir tu, Aire? Maniau, tu ne tokia 
kvaila, kad užsiimtum šitokiais niekais. 

Airė valandžiukę rašė bloknote, tuomet padavė raštelį. MES 
PROSTESTUOJAME. 

— Pros-testuojate? Kas tie prosai ir kam juos testuoti? Motina 
išmokė tokio žodžio? 

Atrodė, kad Airė neatlaikys nevaržomos pasiaiškinimo jėgos, 
bet Madžidas pirštais parodė jai užsisegti burną lyg užtrauktuką, 
atėmė popierėlį ir išbraukė pirmąją s. 

- Ak, mat kaip. Protestuojate. 

Madžidas ir Airė įnirtingai palinkčiojo. 

— Na, tikrai labai žavinga. Įtariu, kad visą šitą planą surezgė 
jūsų motinos? Ir kostiumus? Bloknotus taip pat? 

Tyla. 

— Jūs tikri politiniai kaliniai... nieko neišduosite. Gerai: gal 
galima paklausti, prieš ką jūs protestuojate? 

Abu vaikai skubiai parodė į juostas. 

- Daržovės? Protestuojate dėl daržovių teisių? 

Airė viena ranka užsidengė burną, kad neimtų klykti atsaky- 
mo, o Madžidas skubiai ėmė rašyti bloknote. MES PROTESTUO- 
JAME DĖL DERLIAUS ŠVENTĖS. 

Samadas suriaumojo: 

— Juk jau sakiau. Nenoriu, kad dalyvautumėte tose nesąmo- 
nėse. Jos mums visiškai svetimos, Madžidai. Kodėl vis stengiesi 
būti tas, kas nesi? 

Abu tylomis pyktelėjo, prisiminę skausmingą įvykį, apie kurį 
buvo užsiminta. Prieš keletą mėnesių, per devintąjį Madžido gim- 
tadienį, į duris pabeldė keli labai dailučiai baltaodžiai berniukai, 
puikiai išauklėti, ieškodami Marko Smito. 

- Marko? Jokio Marko čia nėra, - atsakė Alsana, draugiškai 
šypsodamasi, pasilenkusi iki jų ūgio. - Čia gyvena tik Ikbalių šei- 
ma. Jūs ne ten pataikėt. 

Bet, jai nespėjus pabaigti sakinio, Madžidas atlėkė prie durų 
ir nustūmė mamą. 

- Labas, vaikinai. 

- Sveikas, Markai. 

- Einu į šachmatų klubą, mama. 

— Gerai, M-M-Markai, - atsakė Alsana, kone ašarodama dėl 
dar vieno pažeminimo, kai vietoje amma ją pavadino mama. - Tik 
nesusivėlink. 

- AŠ TAU DUODU TOKĮ ŠLOVINGĄ VARDĄ, KAIP MA- 
DŽIDAS MACHFŪZAS MURŠEDAS MUBTASIMAS IKBALIS! — 
šaukė Samadas, kai Madžidas tą vakarą grįžo namo ir kaip kulka 
šovė laiptais slėptis savo kambaryje. - O TU NORI VADINTIS 
MARKU SMITU! 

Bet tai buvo tik daug sunkesnio negalavimo simptomas. 
Madžidas iš tikrųjų norėjo gyventi kitoje šeimoje. Jis norėjo turė- 
ti kačių, o ne tarakonų, norėjo, kad jo mama grotų violončele, o 
ne tarškintų siuvamąja mašina; jis norėjo, kad palei vieną namo 
sieną augtų gėlių lysvė, o ne nuolat didėjanti kitų žmonių šiukš- 
lių krūva; jis norėjo koridoriuje pianino, o ne nulaužtų pusbrolio 
Kuršedo mašinos durelių; jis norėjo per atostogas važiuoti dvira- 
čiais Prancūzijoje, o ne vienai dienai nulėkti į Blekpulą pas tetas; 
jis norėjo, kad jo kambario grindys būtų žvilgančio medžio, o ne 
oranžiniai ir žaliai marginto kilimo, atlikusio restorane; jis norėjo, 
kad jo tėvas būtų daktaras, o ne vienarankis padavėjas; ir šį mėne- 
sį Madžidas visus šiuos troškimus pavertė noru dalyvauti Derliaus 
šventėje, kaip joje dalyvautų Markas Smitas. Kaip visi. 

BET MES NORIME JOJE DALYVAUTI. KITAIP MUS PA- 
LIKS PO PAMOKŲ. PONIA OVENS SAKO, KAD TOKIA TRA- 
DICIJA. 

Samadas nebesusitvardė. 

— Kieno tradicija? - bliovė jis, o Madžidas ašarodamas vėl 
puolė rašyti. - Po galais, tu musulmonas, o ne miško fėja! Juk sa- 
kiau, Madžidai, juk sakiau, su kokia sąlyga leisčiau. Tu keliausi su 
manim atlikti hadžo“. Jei aš prieš mirtį gausiu paliesti tą juodąjį 
akmenį, noriu, kad šalia būtų mano vyriausias sūnus. 

Rašydamas atsakymą, Madžidas nulaužė pieštuką, tad liku- 
sią dalį iškeverzojo buku švinu. TAIP NESĄŽININGA! AŠ NE- 
GALIU VAŽIUOTI ATLIKTI HADŽO. MAN REIKIA LANKYTI 
MOKYKLĄ. NETURIU LAIKO KELIONEI Į MEKĄ! TAIP NE- 
SĄŽININGA! 


* Piligriminė kelionė į Meką, viena iš pamatinių islamo prievolių. 

- Sveikas atvykęs į dvidešimtą amžių. Jis nesąžiningas. Visa- 
da nesąžiningas. 

Madžidas išplėšė lapelį iš bloknoto ir pakišo jį tėvui pano- 
sėn. TU LIEPEI JOS TĖVELIUI JOS NEIŠLEISTI. 

To Samadas negalėjo paneigti. Praėjusį antradienį jis paprašė 
Arčio parodyti solidarumą ir šventės savaitę neleisti Airės į mo- 
kyklą. Arčis atsikalbinėjo ir derėjosi, baimindamasis Klaros rūs- 
tybės, bet Samadas jį nuramino: Mokykis iš manęs, Arčibaldai. Kas 
mano namuose kelnėtas? Arčis prisiminė Alsaną, taip dažnai apsi- 
taisiusią tomis dailiomis šilko kelnėmis, surauktomis ties kulkšni- 
mis, ir Samadą, kuris nuolat dėvėdavo ilgą siuvinėtos pilkos med- 
vilnės drabužį, vadinamą lungi, sujuostą ties juosmeniu, iš esmės 
paprasčiausią sijoną. Bet tą mintį jis pasilaikė sau. 

JEIGU NELEISI, MES SU TAVIM NESIKALBĖSIM. NIEKA- 
DA, NIEKADA, NIEKADA, NIEKADA DAUGIAU NESIKALBĖ- 
SIM. KAI MIRSIM, VISI SAKYS, KAD TU KALTAS. TU TU TU. 

Nuostabu, pagalvojo Samadas, ir vėl kraujas, ir vėl lipni kaltė 


ant mano vienintelės sveikos rankos. 


Samadas nieko neišmanė apie dirigavimą, bet suprato, kas jam pa- 
tinka. Tiesa, ji tikriausiai dirigavo ne itin sudėtingai, paprastomis 
trimis ketvirtinėmis, tiesiog rodomuoju pirštu piešė ore vienmatį 
metronomą - bet, aaaak, kaip gera buvo ją stebėti! Nugara į jį; ba- 
sos kojos kilsčiojo - kas trečią taktą - iš įsispiriamų batų; užpaka- 
lis vos atsikišęs, kaskart jai pasilenkus, rodant orkestrui negrabų 
crescendo, priglunda prie džinsų - kaip gera! Na ir reginys! Jis vos 
tvardėsi nenubėgęs prie jos ir nenusinešęs; jam net baisu darėsi, 
kaip jis neįstengia atplėšti nuo jos akių. Bet Samadui teko racio- 
nalizuoti: orkestrui jos reikia - Dievas mato, jie niekaip nesugros 
šios „Gulbių ežero“ adaptacijos (labiau primenančios slidžioje aly- 
voje besiturškiančias antis) be jos. Bet kaip tai atrodė nepelnyta - 
panašiai, kaip matyti dvimetį, autobuse atsainiai graibantį greta 

sėdinčios nepažįstamosios krūtį, - kaip nepelnyta, kad toks grožis 
atiduotas tiems, kas dėl jaunystės neišmano, ką su juo daryti. Vos 
paragavęs šios minties, vėl ją išspjovė: Samadai Miahai... nebega- 
lima pulti žemiau, negu pavydėti vaikui moters krūties, negu pavy- 
dėti jaunimui, ateičiai... O tuomet, jau ne pirmą sykį šią popietę, 
kai Popė Bert-Džouns vėl pasistiebė bateliuose, o antys pagaliau 
pražuvo ekologinėje katastrofoje, jis savęs paklausė: Kodėl, Alacho 
vardu, aš čia? Ir atkakliai kaip vėmalai vėl grįžo atsakymas: Nes 
tiesiog negaliu būti kur nors kitur. 

Tik, tik, tik. Samadas apsidžiaugė išgirdęs, kaip lazdelė su- 
trinkčiojo į gaidų stovą, nes ji pertraukė tokias jo mintis, tokias 
mintis, kurios jau priminė kliedesius. 

- Nagi, vaikai, vaikai, gana. Ša, nutilkit. Patraukit instru- 
mentus nuo burnos, padėkit strykus. Padėk, Anita. Šitaip, taip, 
tiesiog ant žemės. Ačiū. Dėmesio: turbūt pastebėjot, kad šiandien 
turime svečią, - ji atsigręžė į jį, o jis labai stengėsi sutelkti dėmesį 
į kokią nors jos dalį, kokį nors colį, nuo kurio nekaistų neramus jo 
kraujas. - Tai ponas Ikbalis, Madžido ir Milato tėvas. 

Samadas atsistojo, lyg gavęs komandą „ramiai“, atsargiai nu- 
leido lietpaltį plačiais atlapais ties nekantraujančiu tarpkoju, ne- 
vykusiai pamojo ranka ir vėl atsisėdo. 

— Sakykit „laba diena, pone Ikbali“. 

- LABA DIENA, PONE IKBOLAI, - choru užriko visi mu- 
zikantai, išskyrus du. 

- Dėmesio: ar pagrosime trigubai geriau, nes turime klau- 
sytoją? 

- TAIP, PANELE BERT-DŽOUNS. 

— O ponas Ikbalis šiandien - ne šiaip sau klausytojas, bet la- 
bai nepaprastas. Pono Ikbalio dėka kitą savaitę nebegrosime „Gul- 
bių ežero“. 

Po tokio pranešimo kilo didžiulis riksmas, lydimas nedar- 
naus trimitų, būgnų ir cimbolų choro. 

— Gerai, gerai, gana. Nesitikėjau tokio džiaugsmingo pritari- 

Samadas nusišypsojo. Tai ji ir humoro jausmą turi. Šiek tiek 
sąmojo, mažumėlę kandumo - bet kam galvoti, kad kuo daugiau 
priežasčių nusidėti, tuo mažesnė bus nuodėmė? Jis vėl mąsto kaip 
krikščionis; jis sako Kūrėjui: Geriau ir pats nepasakyčiau. 

- Padėkit instrumentus. Taip, tu, Marvinai. Labai ačiū. 

- O ką tada grosim, panele? 

- Na... - pradėjo Popė Bert-Džouns su ta pačia pusiau dro- 
via, pusiau įžūlia šypsena, kurią jis anksčiau pastebėjo. - Kai ką 
labai įdomaus. Kitą savaitę noriu pamėginti paeksperimentuoti su 
indy muzika. 

Cimbolininkas, nesuprasdamas, kokia bus jo vieta, taip radi- 
kaliai pakeitus žanrą, nusprendė pirmasis išjuokti tokį sumanymą. 

- Ką, norit pasakyti tą YyyyyYYYYYA AaaaaYYYyyyyAA- 
Uūūū muziką? - paklausė jis, gana įtikinamai pamėgdžiodamas 
melodiją, skambančią indų miuziklo pradžioje arba giliajame 
„indiško“ restorano kambaryje, kartu su atitinkamais galvos ju- 
desiais. Klasė pratrūko kvatotis kaip visas dūdų orkestras ir vienu 
balsu pakartojo pajuoką: Yyyy yaaaūū Ū U Ū Aaaach Yyyy U Ū 
smelkė gilų, pusiau erotinį Samado snaudulį ir nusiuntė jo vaiz- 
duotę į sodą, sodą, išpuoštą marmuru, kur jis atsidūrė apsitaisęs 
baltai ir pasislėpęs už didelio medžio, slapta stebėdamas į sarį su- 
sisupusią, bindi' pasipuošusią Popę Bert-Džouns, o ji flirtuodama 
žingsniavo tarp fontanų; kartais matoma, kartais ne. 

— Manyčiau... - pratarė Popė Bert-Džouns, mėgindama per- 
rėkti klyksmus, tuomet keliais decibelais garsiau, - MANYČIAU, 
NEGRAŽU... - tuomet jos balsas vėl suskambo normaliai, nes kla- 
sė pažino piktą gaidelę ir aprimo. - Manyčiau, negražu šaipytis iš 
kitos kultūros. 

Orkestrantai, nežinodami, kad taip darė, bet žinodami, kad 
tai - pats baisiausias nusikaltimas Meinoro mokyklos taisyklių 
knygoje, visi kaip vienas nudelbė akis. 


* Induistų taškas ant kaktos. 

— O jūs? O jūs? Kaip tau, Sofi, patiktų, jei kas nors šaipytųsi 
iš „Oueen'? 

Sofi, kažkokia protiškai atsilikusi dvylikametė, nuo galvos 
iki kojų apsikarsčiusi tos roko grupės simbolika, dėbtelėjo pro 
storą akinių stiklą. 

- Nepatiktų, panele. 

— Nepatiktų, tiesa? 

— Ne, panele. 

— Nes Fredis Merkuris yra iš tavo kultūros. 

Samadas buvo girdėjęs gandų, sklandančių tarp „Palace“ pa- 
davėjų, kad tasai Merkuris iš tikrųjų esąs labai šviesios odos per- 
sas, vardu Faruchas, kurį vyriausias virėjas prisiminė iš mokyklos 
Pančganyje, netoli Bombėjaus. Bet kam gi čia smulkintis? Neno- 
rėdamas pertraukti įsijautusios gražuolės Bert-Džouns, Samadas 
tą žinią pasilaikė sau. 

- Kartais kitų tautų muzika mums atrodo keista, nes jų kultū- 
ra kitokia negu mūsų, - iškilmingai aiškino panelė Bert-Džouns. - 
Bet tai nereiškia, kad ji kuo nors prastesnė, tiesa? 

- NE, PANELE. 

- Galime pažinti vieni kitus per vieni kitų kultūrą, tiesa? 

- TAIP, PANELĖ. 

— Pavyzdžiui, kokia muzika tau patinka, Milatai? 

Milatas valandžiukę pamąstė, pasuko saksofoną šonu ir ėmė 
brazdinti juo lyg gitara. 

— Bo-orn to run! Ta da da da daaa! Briusas Springstinas, pa- 
nele! Ta da da da daaa! Baby, we were bo-orn... 

- Hm, o daugiau... daugiau jokia? Ko tu, pavyzdžiui, klau- 
saisi namie? 

Milato veidas nuliūdo, išsigandęs, kad neteisingai atsakė. 
Jis pažvelgė į tėvą, kuris mokytojai už nugaros it pašėlęs mojavo 
rankomis, mėgindamas pavaizduoti trūkčiojančius galvos ir ran- 
kų judesius, būdingus bharata natyam, šokiams, kuriuos kadaise 
mėgo Alsana, kol jos širdį užgulė liūdesys, o rankas ir kojas su- 
pančiojo kūdikiai. 

- Thriiii-Iler! - visa gerkle užtraukė Milatas, manydamas, 
kad suprato tėvo užuominą. - Thriiii-Iler night! Maiklo Džeksono, 
panele! Maiklo Džeksono! 

Samadas griebėsi už galvos. Panelė Bert-Džouns keistai nu- 
žvelgė mažą vaiką, stovintį ant kėdės, besisukiojantį ir besistvars- 
tantį už tarpukojo priešais ją. | 

- Gerai, dėkui, Milatai. Ačiū už atvirumą... 


e-w wo 


- Nėra už ką, panele. 

Kai vaikai išsirikiavo į eilutę, kad už dvidešimt pensų gautų du 
sausus tešlainius ir puoduką beskonės gaivos, Samadas lyg plėšrū- 
nas nusekė paskui lengvučius Popės Bert-Džouns žingsnelius - į 
muzikos spintą, mažučiuką kambarėlį be langų, be jokios angos 
ištrūkti, ir pilną instrumentų, spintelių, iš kurių virsta gaidų la- 
pai, ir kvapo, kurį Samadas manė esant jos, bet dabar pažino kaip 
senstančios smuikų dėklų odos, sumišusios su švelniu katės vidu- 
rių dvoku. 

- Čia, - tarė Samadas, pastebėjęs stalą po kalnu popierių, - 
jūs dirbate? 

Popė nuraudo. 

- Ankšta, ką? Muzikos biudžetas kasmet būdavo vis apkar- 
pomas, o šiemet jau nė nebeliko, ką karpyti. Štai kaip nusigyve- 
nome, kiša stalus į spintas ir vadina jas kabinetais. Jei ne GLC, 
neturėčiau nė stalo. 

- Tikrai ankštoka, - atsakė Samadas, beviltiškai ieškodamas 
akimis kokio kampelio, kur atsistojus ji nebūtų ranka pasiekia- 
ma. - Beveik galėtum sakyti - klaustrofobiška. 

- Žinau, tiesiog siaubas - bet gal prisėskit? 

Samadas pasidairė kėdės, kurią ji galėtų turėti galvoje. 

- O Dieve! Atleiskit! Ji čia, - ji viena ranka nubraukė ant 
grindų popierius, knygas bei šiukšles, ir pasirodė iš pažiūros pa- 
vojinga taburetė. - Ją sukaliau aš - bet ji gana tvirta. 

- Jūs taip puikiai išmanote staliaus amatą? - pasiteiravo Sa- 
madas, vėl ieškodamas vis rimtesnių priežasčių leistis į lengvabū- 
dišką nuodėmę. - Ne tik muzikantė, bet ir amatininkė? 

— Ne, ne, ne - tik nuėjau į kelias pamokas vakarais — nieko 
ypatingo. Sukaliau taburetę ir pakojį, o pakojis jau sulūžo. Aš 
ne... žinot ką, niekaip nesugalvoju garsaus staliaus! 

— Gal Jėzus tiktų. 

— Tačiau juk negaliu sakyti „aš ne koks Jėzus“... Na, žinoma, 
aš ne Jėzus, bet dėl kitų priežasčių. 

Samadas atsisėdo ant klibančios kėdės, o Popė Bert-Džouns 
nuėjo ir įsitaisė už stalo. 

— Nejau jūs — ne geras Žmogus? 

Samadas pastebėjo, kaip ji nukaito, išgirdusi tokį netikėtai 
rimtą klausimą; ji persibraukė pirštais kirpčiukus, pasukiojo mažą 
vėžlio šarvo palaidinės sagutę, netvirtai nusijuokė. 

— Na, manyčiau, ne toks ir blogas. 

— Ir to pakanka? 

— Na... aš... 

— Vaje, atsiprašau... - pratarė Samadas. —- Aš nerimtai, pane- 
le Bert-Džouns. 

— Na... Sakykime, kad aš - ne ponas Čipendeilas', ir tiek. 

— Taip, - geranoriškai pritarė Samadas, slapčia pagalvojęs, kad 
jos kojos daug gražesnės už karalienės Onos laikų krėslo, - ir tiek. 

— Taigi: kur mes baigėm? 

Samadas šiek tiek palinko virš stalo, tiesiai prieš ją. 

— O mes kažkur baigėm, panele Bert-Džouns? 

(Jis paleido į darbą akis; prisiminė, kaip žmonės sakydavo, 
kad jau tos jo akys — tas naujas vaikinas Delyje, Samadas Miahas, 
j0 akyse paskęst gali.) 

— Aš ieškojau... ieškojau... aš ieškojau savo užrašų — kur 
mano užrašai? 


* Thomas Chippendale - XVIII a. baldų kūrėjas ir gamintojas, kurio darbai labai vertinami 
antikvarų. 

Ji ėmė raustis sąvartyne ant stalo, o Samadas vėl atsilošė 
ant taburetės, kaip įmanydamas mėgaudamasis tuo, kad jos pirš- 
tai, jei jis neklydo, ėmė virpėti. Nejau ką tik buvo ta akimirka? 
Jam penkiasdešimt septyneri — akimirkos jo neištinka jau gerus 
dešimt metų, - jis nė nežino, ar atpažintų akimirką, jei jį ištiktų. 
Tu seni, pasakė jis sau, skepetėle šluostydamasis veidą, /u senas 
kvaily. Tučtuojau išeik — išeik, kol nepaskendai pats savo kaltės 
išskyrose (nes jis prakaitavo lyg kiaulė), išeik, kol nepasidarė dar 
blogiau. Bet kaip jis galėtų? Nejau gali būti, kad visą šį mėnesį — 
mėnesį, kurį jis maigė ir taškė, meldėsi ir maldavo, derėjosi ir 
mąstė, vis mąstė apie ją, - ji galvojo apie jį? 

— Ak! Kol dar neradau... prisimenu, kad norėjau jūsų kai ko 
paklausti. 

Taip! pratarė antropomorfizuotas balselis, įsitaisęs dešinio- 
joje Samado sėklidėje. Kad ir ko ji klaus, atsakymas bus /aip taip 
taip. Taip, mes mylėsimės ant šito pat stalo, taip, mes už tai deg- 
sim ir faip, panele Bert-Džouns, /aip, atsakymas neišvengiamai, 
nepaneigiamai yra TA/P. Bet kažkodėl išorėje, kur tęsėsi pokal- 
bis, racionaliame pasaulyje keturios pėdos virš jo kapšelio, atsa- 
kymas išsprūdo — „trečiadienis“. 

Popė nusijuokė. 

— Ne, klausiu, ne kokia šiandien diena — negi atrodau to- 
kia višta? Ne, norėjau paklausti, kokia šiandien diena, supranta- 
te, musulmonams. Tiesiog pamačiau, kad Madžidas su kažkokiu 
kostiumu, o kai paklausiau, kas čia, jis nekalbėjo. Labai susijau- 
dinau, kad nebūčiau jo kaip nors užgavusi. 

Samadas susiraukė. Šlykštu prisiminti savo vaikus, kai mė- 
gini tiksliai apskaičiuoti atspalvį ir kietumą spenelio, šitaip sty- 
rančio po liemenėle ir palaidine. 

— Madžidas? Tik jau prašyčiau dėl Madžido nesijaudinti. 
Neabejoju, kad jo neužgavote. 

— Taigi, atspėjau, — nudžiugo Popė. — Tai lyg kažkoks, neži- 
nau, balso pasninkas? 

— Hm... taip, taip, — sumikčiojo Samadas, nenorėdamas at- 
skleisti šeimos dilemos. — Jis simbolizuoja Korano... teiginį, kad 
atpildo diena pirmiausia mums visiems aptemdys sąmonę. Su- 
prantat, užtildys. Taigi, taigi, taigi, vyriausias šeimos sūnus apsi- 
rengia juodai ir, hmmm, susilaiko nuo šnekos kurį... kurį... /aiką, 
kad, kaip čia pasakius, apsivalytų. 

O, Dieve. 

— Mat kaip. Tiesiog nuostabu. Tai Madžidas vyresnysis? 

— Dviem minutėm. 

Popė šyptelėjo. 

— Tai tik vos vos. 

- Dvi minutės, - kantriai atsakė Samadas, nes kalbėjosi su 
nieko neišmanančia apie tai, kiek poveikio tokie trumpi laikotar- 
piai turėjo Ikbalių šeimai, - viską nulėmė. 

- Ar tokios apeigos turi pavadinimą? 

- Amar durbol lagche. 

- Ką tai reiškia? 

Pažodžiui išvertus: man silpna. Tai reiškia, panele Bert- 
Džouns, kad kiekviena mano kūno ląstelė silpsta nuo troškimo jus 
pabučiuoti. 

- Tai reiškia, - nė nemirktelėjęs garsiai atsakė Samadas, - 
Kūrėjo garbinimą nepraveriant burnos. 

- Amar durbol lagche. Oho, - atsakė Popė Bert-Džouns. 

- Taigi, - pritarė Samadas Miahas. 

Popė Bert-Džouns palinko kėdėje pirmyn. 

- Nežinau... Man tai atrodo tiesiog neįtikėtinos savikontrolės 
veiksmas. Vakaruose mes to tiesiog neturime - tokio pasiaukoji- 
mo jausmo, - mane taip žavi jūsų tautos susilaikymo, savitvardos 
pajauta. 

Tuomet Samadas išspyrė kėdutę iš po savęs lyg pakaruoklis ir 
karštomis lūpomis prigludo prie iškalbingos Popės Bert-Džouns 
burnos. 

7. Krūminiai 


O rytiečio tėvo nuodėmės kris ant vakariečių sūnų galvos. Dažnai 
neskubėdamos, kaupsis genuose lyg plikimas ar sėklidžių karci- 
noma, bet kartais ir tą pačią dieną. Kartais ir tą pačią akimirką. 
Bent jau šitaip būtų galima paaiškinti, kaip po dviejų savaičių, per 
senovės druidų Derliaus šventę, Samadas patyliukais susipakavo 
vienintelius marškinius, kurių niekada nesivilkdavo į mečetę (Ty- 
rajam viskas tyra) į plastikinį maišelį, kad vėliau galėtų persireng- 
ti ir susitikti su panele Bert-Džouns (16.30, Harlsdeno laikrodis), 
nesukeldamas įtarimo... kol Madžidas ir persigalvojėlis Milatas 
susikrauna į dvi kuprines tik keturias skardines avinžirnių su pa- 
sibaigusia galiojimo data, traškučių pakelį ir kelis obuolius (Ge- 
riau ir pats nepasakyčiau), ruošdamiesi susitikti su Aire (16.30, 
ledų vežimėlis) ir aplankyti jiems paskirtąjį senuką, kuriam nuneš 
pagonišką išmaldą, tokį poną Dž. P. Hamiltoną Kensal Raize. 
Jiems visiems nieko nė nenutuokiant, šias dvi keliones jungia 
senovinės juostilės - arba, kalbant šiuolaikiškiau, tai kartojimas. 
Mes čia jau buvome. Lyg žiūrėtum televizorių Bombėjuje, Kings- 
tone ar Dakoje, žiūrėtum tas pačias senas britų komedijas, išsi- 
kėtojusias po senąsias kolonijas viena nuobodžia, amžina kilpa. 
Nes imigrantai visada ypač linkę kartotis - tai kažkaip susiję su 
kraustymosi iš Vakarų į Rytus ar iš Rytų į Vakarus, ar iš vienos 
salos į kitą, patirtimi. Net ir atsikraustęs lakstai pirmyn atgal; o 
tavo vaikai sukasi vis ratu. Tam nėra padoraus žodžio - gimto- 
ji nuodėmė skamba per stipriai; gal geriau tiktų gimtoji trauma. 
Trauma, šiaip ar taip, vis kartojasi, tai ir yra Ikbalių tragedija - 
jiems kitaip neišeina, jie vis kartoja šuolį, kurį kadaise padarė iš 
vienos šalies į kitą, iš vieno tikėjimo į kitą, iš vienos rudos tėvynės 

į blyškų, strazdanotą imperatoriškosios valdovės glėbį. Teks dar 
kelissyk pasikartoti, kol užgros naują giesmę. Tai ir vyksta, kol Al- 
sana triukšmingai siuva gremėzdiška „Singer“ mašina, apmėtyda- 
ma skylę kelnaitėse be klyno, nepastebėdama, kad tėvas ir sūnūs 
slankioja po namus, pakuojasi drabužius, pakuojasi maistą. Tai 
pasikartojimo apraiškos. Tai - šuolis tarp žemynų. Tai kartojimas. 
Bet pala, po vieną, po vieną... 


Taigi, kaip jaunimas rengiasi susitikti su senimu? Taip pat, kaip 
senimas rengiasi susitikti su jaunimu: mažumėlę atlaidžiai; ne- 
sitikėdami, kad anas bus sveiko proto; žinodami, kad anam bus 
sunku suprasti, ką jie kalba, kad jie tai praleis (ne tiek pro ausis, 
kiek tarp kojų); ir nujausdami, kad reikia atnešti ką nors, ką anas 
mėgsta, ką nors tinkamo. Pavyzdžiui, Garibaldžio sausainiukų. 

— Jiems jie patinka, - paaiškino Airė, kai dvyniai suabejojo 
jos pasirinkimu, visiems trims kratantis 52 autobuso viršuje pas 
savo senuką. - Jie mėgsta razinas. Seniems žmonėms razinos pa- 
tinka. 

Milatas iš po „Tomytronic“ kokono šniurkštelėjo: 

— Kas gali tas razinas mėgti. Padvėsusios vynuogės - fėėė. 
Kas gali tokias valgyti? 

- Senukai, - spyrėsi Airė, kišdamasi sausainius atgal į krep- 
šį. - Ir jos iš tikro ne padvėsusios, o džiovintos. 

— Taigi, po to, kai padvėsė. 

- Užsičiaupk, Milatai. Madžidai, pasakyk jam, kad užsičiauptų! 

Madžidas stumtelėjo akinukus ant nosies ir diplomatiškai 
pakeitė temą: 

- Ko dar paėmei? 

Airė kyštelėjo ranką į krepšį. 

— Kokoso riešutą. 

— Kokoso riešutą! 

- Jeigu nori žinoti, - atkirto Airė, traukdama riešutą, kad 
Milatas nepastvertų, - senukai mėgsta kokosus. Pieną jie gali įsi- 
pilti į arbatą. 

Nepaisydama kad Milatas žiaukčioja, Airė kalbėjo toliau 

— Dar paėmiau traškios prancūziškos duonelės, sūrio rieke- 
lių, obuolių... 

- Obuolių mes paėmėm, tu šefe, - įsiterpė Milatas, o „šefas“ 
dėl nepaaiškinamos priežasties, slypinčios Šiaurės Londono slen- 
go etimologijoje, reiškia kvailys, šiknius, sūtrauka, toks nevykėlis, 
kokio pasaulis neregėjo. 

- Na, oaš paėmiau daugiau ir skanesnių obuolių, tiesą sakant, 
ir dar Kendalo mėtinio pyrago, ir dar bligijų su sūdyta žuvim. 

- Pakęst negaliu bligijų su žuvim. 

— O kas sakė, kad tu jas valgysi? 

— Aš nenoriu. 

— Tai ir negausi. 

- Na, ir gerai, nes aš nenoriu. 

- Na, ir gerai, nes aš tau neduočiau, net jeigu ir norėtum. 

- Na, tai tau pasisekė, nes aš nenoriu. Še tau, - atkirto Mila- 
tas; ir, nė nenusiimdamas „Tomytronic“, tradiciškai sugėdino, del- 
nu perbraukdamas Airei per kaktą. - Gėda smegenims. 

— Na, tiesą sakant, nesijaudink, nes tu jų ir negausi... 

— Aaaak, kokia kaitra, kokia kaitra! - sukliko Madžidas, trin- 
damas delniukus. - Tave sugėdino, žmogau! 

- Tiesą sakant, manęs nesugėdino, tau gėda, nes jos ponui 
Džė Pė Hamiltonui... 

— Mūsų stotelė! - sušuko Milatas, pašoko ant kojų ir perne- 
lyg įnirtingai ėmė trūkčioti varpelio virvutę. 

- Mano galva, - pratarė viena susiraukusi pensininkė kitai, - 
tegu jie visi važiuoja, iš kur... 

Bet šitas seniausias sakinys pasaulyje buvo nustelbtas skam- 
bančių varpelių ir trypiančių kojų, kol pasislėpė po sėdynėmis 
kartu su kramtomąja guma. 

— Gėda pelėda, - šūkavo Madžidas. Visi trys nugarmėjo laip- 
tais lauk iš autobuso. 


O 52 autobusas važiuoja dviem kryptimis. Nuo Vilsdeno kalei- 
doskopo juo galima važiuoti į vakarus, kaip vaikai; per Kensal 
Raizą į Portobelą, į Naitsbridžą ir stebėti, kaip margos spalvos 
blykšta ir virsta ryškiomis baltomis miesto šviesomis; arba gali- 
ma važiuoti į rytus, kaip Samadas; Vilsdenas, Dolis Hilas, Harls- 
denas, ir su siaubu stebėti (jei esi įsibauginęs, kaip Samadas, jei 
šiame mieste išmokai vien pereiti į kitą gatvės pusę, vos išvy- 
dęs tamsiaodžius vyrus), kaip balta virsta geltona, o ši - ruda, 
o tuomet prieš akis iškyla Harlsdeno laikrodis, pastatytas tarsi 
karalienės Viktorijos statula Kingstone - vien aukštas akmuo, 
apsuptas juodumos. 


Samadas nustebo, taip nustebo, kad kai po bučinio - bučinio, 
kurio skonį dar jautė, - jis spustelėjo jai ranką ir paklausė, kur 
galėtų ją rasti ne čia, kuo toliau nuo čia (Mano vaikai, mano 
žmona, nerišliai murmėjo jis), ji jam sukuždėjo Harlsdene; jis 
tikėjosi „Islingtono“, galbūt „Vest Hampstedo' ar, mažų ma- 
Žiausiai, „Svis Kotedžo“, tačiau išgirdo: „Harlsdene. Aš gyvenu 
Harlsdene.“ 

- Stounbridžo kvartale? - išsigandęs paklausė Samadas; iš- 
pūtęs akis, kad Alachas šitaip išradingai jį baudžia, įsivaizduoda- 
mas save ant naujosios meilužės su keturių colių gangsterio peiliu 
nugaroje. 

— Ne - bet netoliese. Nori susitikti? 

Samado burna tądien buvo vienišas šaulys ant žolėtos kalve- 
lės, kuris nušovė smegenis ir iškart apsiskelbė valdovu. 

— Taip. Ak, po galais! Taip. 

O tuomet vėl ją pabučiavo, nė iš tolo nebeskaisčiai, suėmęs 
kairiąja ranka jos krūtį ir nudžiugęs, kad ji nuo to giliai įkvėpė. 

Tuomet jiedu, kaip priklauso, apsikeitė frazėmis, kuriomis 
apsikeičia tie, kurie eina į kairę, kad nesijaustų einą į kairę. 

— Gal nereikia... 

— Nežinau, kaip čia taip... 

— Na, reikia bent jau susitikti pasikalbėti, kas... 

- Tikrai, kas nutiko, reikia pasi... 

— Nes čia kažkas nutiko, bet... 

— Mano žmona... Mano vaikai... 

— Duokim sau laiko pagalvoti... trečiadienį po dviejų savai- 
čių? 16.30? Prie Harlsdeno laikrodžio? 


Šioje bjaurioje klampynėje jis galėjo džiaugtis bent jau savo 
punktualumu: iš autobuso išlipo 16.15, tad liko penkios minutės 
įsmukti į „McDonalds“ tualetą (kur prie durų stovėjo juodao- 
džiai sargai, juodaodžiai sargai, neįleidžiantys juodaodžių) ir, 
išsinėrus iš kliošinių restorano kelnių, persirengti tamsiai mė- 
lynu kostiumu su vilnone liemene trikampe apykakle ir pilkais 
marškiniais, kurių kišenėje buvo šukos, kad vešliems plaukams 
suteiktų kokį nors klusnų pavidalą. Tuomet jau buvo 16.20, pen- 
kios minutės aplankyti pusbroliui Hakimui ir jo žmonai Zinatai, 
kuriems priklausė vietinė „£1+50p“ krautuvėlė (tokiose krautu- 
vėlėse melagingai teigiama, kad visų prekių kaina neviršija šios 
sumos, bet, įdėmiau apsidairius, paaiškėja, kad tokia kaina būna 
pati mažiausia) ir kurie, patys to nesuvokdami, turėjo suteikti 
jam alibi. 

- Ak, Samadai Miahai! Koks šiandien pasipuošęs - kokia gi 
proga? 

Zinata Mahal: burna dydžio sulig Blekvolo tuneliu, to Sama- 
das iš jos ir tikėjosi. 

— Dėkui, Zinata, - atsakė Samadas, tyčia vaizduodamas sla- 
puką. - O proga... kad nežinau, ar galima sakyti. 

- Samadai! Tylėsiu kaip žemė! Ką man pasakysi, nusinešiu 
į kapą. 

Nesvarbu, ką pasakydavai Zinatai, tučtuojau įsijungdavo te- 
lefono tinklas, pakeliui atsimušdamas nuo antenų, radijo bangų ir 
satelitų, kol galiausiai, liuoksėdamas per tolimų planetų atmosfe- 
rą, pasiekdavo išprususių ateivių civilizaciją. 

- Na, matai... 

— Alacho vardu, rėžk! - suriko Zinata, dabar jau kone per- 
sivertusi per prekystalį, taip ją džiugino paskalos. - Kur susi- 
ruošei? 

— Na... einu į Park Rojalį susitikti su vienu žmogum dėl gy- 
vybės draudimo. Noriu, kad po mano mirties Alsanai nieko ne- 
stigtų, - bet! - tarė jis, grūmodamas pirštu spindinčiai, brangak- 
meniais apsikarsčiusiai tardytojai, prisitepusiai per daug akių 
šešėlių. - Tik nieko jai nesakyk! Ji nepakenčia galvoti apie mirtį, 
Zinata. 

- Girdi, Hakimai? Kai kurie vyrai rūpinasi savo žmonų atei- 
timi! Nagi - dink iš čia, negaišk su manim, pusbroli. Ir nesijau- 
dink, - šūktelėjo ji įkandin, tuo pat metu ilgais riestais nagais 
siekdama telefono ragelio, - Alsei nė nešnibžtelėsiu. 

Įsitaisęs alibi, Samadas turėjo dar tris minutes pagalvoti, ką 
senas vyras dovanoja jaunai merginai; ką senas rudas vyras dova- 
noja jaunai baltai merginai keturių juodaodžių gatvių sankryžoje; 
ką nors tinkamo... 

- Kokoso riešutas? 

Popė Bert-Džouns paėmė plaukuotą daiktą į rankas, sutriku- 
si šyptelėjo ir pažvelgė į Samadą. 

- Jis įvairiopas, - nervingai paaiškino Samadas. - Sultingas 
kaip vaisius, bet kietas kaip riešutas. Iš išorės rudas ir senas, o vi- 
duje baltas ir šviežias. Bet, manau, toks mišinys neblogas. Kartais 
mes jo dedame, - pridūrė jis, nežinodamas, ką daugiau pasaky- 
ti, - į karį. 

Popė nusišypsojo; nuostabi šypsena pabrėžė visą natūralų 
to veido grožį ir, pagalvojo Samadas, savyje slėpė kažką geresnio, 
kažką be gėdos, kažką geresnio ir tyresnio negu tai, ką jie darė. 

— Kaip miela, - atsakė ji. 


Gatvėje, penkios minutės nuo adreso ant mokyklos lapo, Airė dar 
vis juto geliančią gėdos kaitrą ir norėjo atsilošti. 

— Mano laimė, - pareiškė ji, rodydama į gerokai nudreng- 
tą motociklą, atremtą į Kensal Raizo metro stotį. - Mano laimė, 
mano laimė, - parodė du BMX dviračius greta jo. 

Milatas ir Madžidas tuojau įsijungė. Paprotys „laiminti“ 
daiktus, tai yra lyg naujai atvykusiam kolonistui gatvėje savintis 
daiktus, kurie tau nepriklauso, abiem buvo gerai pažįstamas ir 
mėgstamas. 

- Cha, žmogau! Patikėk, aš nenoriu laiminti to šūdo, - pa- 
reiškė Milatas jamaikietiška tarme, kuria visi vaikai, nepriklauso- 
mai nuo tautybės, reikšdavo panieką. - Mano laimė čia, - pridūrė 
jis, rodydamas tikrai įspūdingą mažutį, žvilgantį, raudoną „MG“, 
kaip tik sukantį iš už kampo. - Ir čia! - sušuko, vos aplenkdamas 
Madžidą, kai pro šalį praskriejo BMW. - Klausyk, juk žinai, kad 
čia mano laimė, - tarė jis Madžidui, kuris nė nesiginčijo. - Kiau- 
rai. 

Airė, mažumėlę nusivylusi, nuo gatvės pažvelgė sau po kojo- 
mis ir ją staiga apėmė tikrų tikriausias įkvėpimas. 

- Štai mano laimė! 

Madžidas ir Milatas sustojo ir išsižioję sužiuro į tobulai bal- 
tus „Nike“ batelius, dabar priklausančius Airei (su vienu raudonu 
paukščiuku ir vienu mėlynu; tokius gražius, kaip vėliau pastebėjo 
Milatas, kad norėjosi nusižudyti), nors plika akimi atrodė, kad jie 
eina Kvins Parko link ant aukšto juodaodžio vaikino su dredais 
kojų. 

Milatas nenoromis linktelėjo galva. 

- Šitą tai užskaitau. Gaila, kad pats nepamačiau. 

— Mano laimė! - staiga sušuko Madžidas, murzinu pirštu 
rodydamas į kažkokios parduotuvės vitriną, kur stovėjo keturių 
pėdų ilgio chemiko rinkinys su senstelėjusios televizijos įžymybės 
nuotrauka ant dėžutės. 

Jis pabarbeno į langą. 

- Oho! Mano laimė! 

Valandžiukę stojo tyla. 

- Čia tavo laimė? - nepatikėjo Milatas. - Čia? Tavo laimė - 
chemiko rinkinys? 

Vargšui Madžidui nespėjus nė atsitokėti, du delnai įnirtingai 
pliaukštelėjo jam per kaktą ir dar negailestingai patrynė. Madži- 
das gailiai pažvelgė į Airę, lyg sakytų, et tu Brute, puikiai žinoda- 
mas, kad iš to jokios naudos. Tie, kuriems dar nėra nė dešimties, 
nebūna sąžiningi. 

- Gėda pelėda! 

- Taigi ponas Džė Pė Hamiltonas, - sudejavo Madžidas, 
kaisdamas iš gėdos. - Mes jau čia. Štai jo namas. Čia rami gatvė, 
negalima šitaip triukšmauti. Jis senas. 

- Jei jis senas, tai ir kurčias, - nusprendė Milatas. - O kurti 
negirdi. 

- Taip nebūna. Senukams sunku. Tu nesupranti. 

- Jis tikriausiai per senas, kad iškraustytų, ką atnešėme, iš 
krepšių, - pasakė Airė. - Reikia patiems išimti ir atnešti rankose. 

Taip buvo nutarta ir kurį laiką jie gaišo, dėstydami visą mais- 
tą rankose bei kitokiose kūno kertėse, kad „nustebintų“ poną 
Dž. P. Hamiltoną savo išmaldos dosnumu, kai jis atidarys duris. 
Ponas Dž. P. Hamiltonas, prie slenksčio išvydęs tris tamsiaodžius 
vaikus, nešinus begale sviedinių, deramai nustebo. Toks senas, 
kaip jie ir įsivaizdavo, tik aukštesnis ir švaresnis, jis vos pravėrė 
duris, ranką, tarytum kalnagūbriais išvagotą mėlynų gyslų, padėjęs 
ant rankenos, o galvą iškišęs pro staktą. Airei jis priminė kažkokį 
švelnų pagyvenusį erelį: plaukų kuokštai lyg plunksnos styrojo iš 
ausų, marškinių rankogalių ir apykaklės, viena balta sruoga krito 

ant kaktos, pirštai amžinai sukaustyti mėšlungio lyg nagai, ir dai- 
liai apsirengęs, kaip koks pagyvenęs anglas paukštis Stebuklų ša- 
lyje, - zomšine liemene ir tvido švarku, su laikrodžiu ant auksinės 
grandinėlės. 

Ir žybčioja kaip šarka: nuo mėlio akyse, neslopinamo baltos 
ir raudonos aplinkos, iki spindinčio žiedo su antspaudu, keturių 
sidabrinių medalių, prisegtų tiesiai prie širdies, ir blizgančio „Se- 
nior Service“ pakelio krašto, kyšančio iš krūtinės kišenėlės. 

- Prašau, - pratarė paukščiažmogis balsu, kuris net vaikams 
pasirodė kitos klasės, kitos epochos. - Turiu jūsų paprašyti pasi- 
traukti nuo mano slenksčio. Aš visai neturiu pinigų; tad ar ketina- 
te plėšti, ar ką nors parduoti, deja, jums teks nusivilti. 

Madžidas žengė pirmyn, mėgindamas pakliūti seniui į aki- 
ratį, nes kairioji akis, mėlyna lyg Relėjaus sklaida, žvelgė kiaurai 
pro juos, o dešinioji buvo taip susitraukusi po raukšlėmis, kad vos 
prasivėrė. 

— Pone Hamiltonai, ar jūs pamiršot, mus atsiuntė mokykla, 
čia... 

Jis pratarė „Viso gero, lyg atsisveikintų su sena tetule, ruoš- 
damasis į kelionę traukiniu, tuomet dar sykį pakartojo „Viso, ir 
pro du pigius vitražinius stiklus uždarose duryse vaikai akimis 
nulydėjo ištįsusią pono Hamiltono figūrą, išsiliejusią lyg nuo kait- 
ros, lėtai tolstančią koridoriumi, kol rudi jo šlakai susiliejo su ru- 
dais namų baldų šlakais, ir jis visai išnyko. 

Milatas nusismaukė „Tomytronic“ ant kaklo, susiraukė ir ty- 
čia trenkė į durų skambutį kumštuku, laikydamas jį nuspaustą. 

- Galbūt, - pratarė Airė, - jis nieko nenori. 

Milatas trumpam atleido skambutį. 

- Tegu užsinori. Pats prašė, - urzgė jis, vėl visa jėga spaus- 
damas skambutį. - Juk Dievo derlius, ką? Pone Hamiltonai! Pone 
Pė Džė Hamiltonai! 

O tuomet lėtas pranykimo procesas ėmė suktis atgal, jis vėl 
išniro iš laiptinės ir spintos atomų, kol vėl išaugo ir kyštelėjo pro 
duris. 

Nekantraudamas Milatas pakišo jam mokyklos informacinį 
lapą: 

— Dievo derlius. 

Bet senis papurtė galvą lyg paukštis maudyklėje. 

- Ne, ne, tikrai nesileisiu įbauginamas ką nors pirkti ant savo 
namų slenksčio. Nežinau, ką pardavinėjat, - dėl Dievo meilės, tik 
ne enciklopedijas - mano amžiuje reikia ne daugiau informacijos, 
o mažiau. 

- Bet čia nemokamai! 

- Ak... mat kaip, supratau... kodėl? 

- Dievo derlius, - pakartojo Madžidas. 

- Padedame vietos bendruomenei. Pone Hamiltonai, jūs tik- 
rai kalbėjotės su mūsų mokytoja, nes ji mus čia atsiuntė. Galbūt 
pamiršote, - pridūrė Airė suaugusiosios balsu. 

Ponas Hamiltonas liūdnai pasikasė smilkinį, lyg mėginda- 
mas ištraukti prisiminimą, o tuomet labai lėtai iki galo atvėrė savo 
namų duris ir lyg karvelis žengė žingsniuką į rudens saulę. 

- Na... tai gal užeikit. 

Jie nusekė paskui poną Hamiltoną į niūrų miestietiško namo 
koridorių. Iki lubų prikrautą aplankstytais ir apdaužytais karalie- 
nės Viktorijos laikų suvenyrais, šen bei ten nužarstytą naujesnio 
gyvenimo požymiais - sulūžusiais vaikiškais dviračiais, pamirš- 
ta elektronine abėcėle, keturiomis poromis visos šeimos dydžių 
dumblėtų botų. 

- Na, - linksmai tarė jis, kai jie pasiekė svetainę su puoš- 
niais langais nišose, pro kuriuos buvo matyti kvapą gniaužiantis 
sodas, - ką čia atnešėte? 

Vaikai suvertė nešulius ant kandžių suėsto šezlongo, Madži- 
das vardijo juos lyg pirkinių sąrašą, o ponas Hamiltonas prisidegė 
cigaretę ir drebančiais pirštais čiupinėjo miesto iškylą. 

- Obuoliai... o, vargeli, ne... avinžirniai... ne, ne, ne, trašku- 
čiai... 

Taip ir toliau, kiekvienas daiktas paeiliui buvo paimtas ir iš- 
brokuotas, kol senis pažvelgė į juos kone apsiašarojęs. 

— Matot, viso to negaliu valgyti... per kieta, kad mane kur, 
per kieta. Daugių daugiausia įstengčiau išgerti kokoso pieną. Bet 
vis tiek... išgerkim arbatos, gerai? Pasiliksit arbatos? 

Vaikai bukai pažvelgė į jį. 

- Nagi, brangučiai, prisėskit. 

Airė, Madžidas ir Milatas nedrąsiai sutūpė ant šezlongo. 
Tuomet pasigirdo spragtelėjimas, ir jie pažvelgę išvydo, kad pono 
Hamiltono dantys - ant liežuvio, lyg pirmojoje burnoje būtų atsi- 
vėrusi antroji. O tuomet jie akimirksniu grįžo į vietą. 

- Tiesiog negaliu valgyti nieko, kas nesutrinta į miltukus, 
matot. Pats kaltas. Daug metų nesirūpinau. Valyti dantų armijo- 
je niekas nepersistengia, - jis nerangiai parodė į save, nepatogiai 
bakstelėjo virpančios rankos pirštu sau į krūtinę. - Matot, aš bu- 
vau kariškis. Tai va: kiek kartų jūs, jaunuoliai, valotės dantis? 

- Triskart per dieną, - pamelavo Airė. 

- MELAGĖ MELAVO! - vienu balsu pragydo Milatas ir Ma- 
džidas. - PER TILTĄ VAŽIAVO! 

— Du su puse. 

— Na, brangute, tai kiek? - paklausė ponas Hamiltonas, viena 
ranka glostydamasis kelnes, o kita - keldamas arbatos puodelį. 

- Vieną kartą, - droviai prisipažino Airė, paskatinta susirū- 
pinusio jo balso. - Dažniausiai. 

- Bijau, kad tau teks to pasigailėti. O judu? 

Madžidas jau buvo beskeliąs kokį gudrų pramaną apie dantų 
valymo mašiną, kuri išvalo dantis miegantiems, bet Milatas rėžė 
visą tiesą. 

- Ir mes. Kartą per dieną. Dažniausiai. 

Ponas Hamiltonas mąsliai atsilošė krėsle. 

— Kartais pamirštame, kokie svarbūs yra mūsų dantys. Mes - 
ne žemesnieji gyvuliai, jiems dantys nuolat atauga ir panašiai, mes 
žinduoliai, suprantat. O žinduoliams dantys auga tik du kartus. 
Dar cukraus? 

Vaikai, prisimindami tuos du kartus, atsisakė. 

— Bet, kaip visada, lazda turi du galus. Švarūs balti dantys — 
ne visada sumanu, tiesa? Par exemplum: kai buvau Konge, negrą 
galėjau pažinti tik iš baltų dantų, jei suprantat. Bjaurus reikalas. 
Tamsu kaip subinėj, dievaži. Todėl jie ir žuvo, suprantat? Vargše- 
liai. Ar, tiksliau, kitaip pažiūrėjus, aš likau gyvas, suprantat? 

Vaikai sėdėjo ir tylėjo. O tuomet Airė tylut tylutėliai pravirko. 

Ponas Hamiltonas tęsė: 

- Štai kaip staigiai tenka apsispręsti kare. Išvydai kažką bal- 
tą, ir bum! taip lyg ir... Tamsu kaip subinėj. Tikras siaubas. Šitiek 
gražių vaikinų guli negyvi, tiesiai priešais mane, tiesiai man po 
kojomis. Perrėžti pilvai, suprantat, jų žarnos ant mano batų. Lyg 
pasaulio galas, kad mane kur. Gražūs vyrai, pašaukti fricų, juodi 
kaip pikų tūzas; vargšai asilai nė patys nesuprato, kaip ten atsi- 
dūrė, už kokią tautą kovojo, į ką šaudė. Šautuvo apsisprendimas. 
Taip greitai, vaikai. Taip Žiauriai. Sausainių? 

- Aš noriu namo, - sukuždėjo Airė. 

- Mano tėtis buvo kare. Jis lošė už Angliją, - pareiškė Mila- 
tas, net išraudęs iš įniršio. 

- Na, vyruti, ar tu čia apie futbolo komandą, ar apie armiją? 

- Apie Britanijos armiją. Jis vairavo tanką. Tokį poną Čerčilį. 
Su jos tėčiu, - paaiškino Madžidas. 

- Deja, tu tikriausiai suklydai, - atsakė ponas Hamiltonas, 
kaip visada švelniai. - Aš tikrai nepamenu jokių rudžių - nors 
turbūt šiais laikais taip sakyti nebegalima, tiesa? Bet ne... pakis- 
taniečių nebuvo... kuo būtume juos šėrę? Ne, ne, - murmėjo jis, 
svarstydamas klausimą taip, lyg čia ir dabar būtų gavęs progą per- 
rašyti istoriją. - Nė kalbos negali būti. Niekaip nebūčiau galėjęs 
misti tuo sunkiu maistu. Pakistaniečių nebuvo. Pakistaniečiai tik- 
riausiai kovojo Pakistano armijoje, suprantat, kad ir kas tai būtų. 
O vargšams britams ir taip buvo gana galvos skausmo su mumis, 
senais gvėromis... 

Ponas Hamiltonas tyliai sukikeno panosėje, pasuko galvą ir 
be žodžių užsižiūrėjo į linguojančias šakas vyšnios, kerojančios 

viename sodo kampe. Ilgai patylėjęs, jis atsigręžė, ir jo akyse vėl 
žvilgėjo ašaros - greitos, geliančios ašaros, lyg jis būtų gavęs an- 
tausį. 

- Na, jaunuoliai, meluoti juk negražu, ką? Nuo melo suges 
dantys. 

- Aš nemeluoju, pone Džė Pė Hamiltonai, jis tikrai kariavo, - 
atsakė Madžidas, amžinas taikdarys, amžinas derybininkas. - Jam 
peršovė ranką. Jis gavo medalių. Jis buvo didvyris. 

— O kai supus dantys... 

— Tai tiesa! - užriko Milatas, paspirdamas arbatos padėklą, 
stovintį ant grindų tarp jų. - Tu kvailas sušiktas seni. 

— O kai supus dantys, - tęsė ponas Hamiltonas, šypsodama- 
sis ir žiūrėdamas į lubas, - aaak, tuomet kelio atgal nebėra. Jie 
nebežiūri taip, kaip anksčiau. Gražučiai nė nebedirsteli, už jokius 
pinigus. Bet kol esi jaunas, svarbiausia - tretieji krūminiai dan- 
tys. Su jais tiesiog reikia susitvarkyti visų pirma. Štai kas mane 
pražudė. Jūs jų turbūt dar neturite, bet mano proanūkiai kaip tik 
juos pajuto. Tretieji krūminiai pavojingi tuo, kad niekada nežinai, 
ar burnoje jiems pakaks vietos. Jie - vienintelė kūno dalis, kurią 
žmogus turi priaugti. Jis turi būti pakankamai didelis savo dan- 
tims, suprantat? Nes jei ne - o, vargeli, jie išdygsta kreivi ar visaip 
išsiklaipę, arba visai neauga. Jie lieka įstrigę kaule - kiek žinau, tai 
vadinama retinacija - ir prasideda siaubingi, siaubingi užkrėtimai. 
Kuo greičiau juos išsiraukit, štai ką pasakiau savo anūkei Džosli- 
nai apie jos sūnus. Tiesiog privalu. Niekaip jiems nepasipriešinsit. 
Gaila, kad aš neišsiroviau. Gaila, kad iškart nepasidaviau ir šitaip 
neapsidraudžiau. Nes jie - jūsų tėvo dantys, suprantat, protiniai 
dantys yra perduodami tėvo, aš tuo neabejoju. Tad reikia būti juos 
priaugus. Dievas mato, aš saviškių tikrai nebuvau priaugęs... Iš- 
siraukit juos ir triskart per dieną valykitės dantis, jei norit mano 
patarimo. 

Kai ponas Dž. P. Hamiltonas nuleido akis pasižiūrėti, ar kas 
nors nori jo patarimo, jo trys rudaodžiai svečiai jau buvo dingę ir 
dar išsinešę maišelį obuolių (obuolių, o jis kaip tik buvo sumanęs 

paprašyti Džoslinos sutrinti juos virtuvės kombainu); klupčioda- 
mi, bėgte į žalią plotą, į vieną miesto plaučių, kur nors, kur įma- 
noma laisvai kvėpuoti. 


Taigi, miestą vaikai pažinojo. Taip pat žinojo, kad mieste veisia- 
si Pamišėliai. Jie pažinojo poną Baltaveidį, indą, kuris vaikštinėja 
Vilsdeno gatvėmis, baltai išsidažęs veidą, mėlynai - lūpas, su tim- 
pėmis ir žygeivio batais; jie pažinojo poną Laikraštį, aukštą liesą 
žmogų su lietpalčiu iki kulkšnių, kuris sėdi Brento bibliotekose 
ir išsitraukęs iš sakvojažo dienos laikraščius uoliai drasko juos į 
skutelius; jie pažinojo Pamišėlę Merę, juodaodę vudu žynę rau- 
donu veidu, kurios teritorija driekiasi nuo Kilburno iki Oksfordo 
gatvės, bet keri ji prie šiukšliadėžės Vakarų Hampstede; jie pažįsta 
poną Peruką, kuris neturi antakių ir dėvi peruką ne ant galvos, o 
ant virvelės po kaklu. Bet šitie žmonės apskelbia savo beprotybę - 
jie geresni, ne tokie baisūs kaip ponas Dž. P. Hamiltonas, - jie 
puikuojasi savo pamišimu, jie nėra pusiau išprotėję, pusiau ne, 
apsiviję kokią nors durų staktą. Jie padoriai pamišę šekspyriškąja 
prasme, kalba tiesą tada, kai mažiausiai to tikiesi. Šiaurės Londo- 
ne, kurio savivaldybė sykį nubalsavo pakeisti pavadinimą į „Nir- 
vaną, pasitaiko, kad vaikštai gatvėmis ir netikėtai išgirsti išmin- 
tingus kreiduotų veidų, mėlynų lūpų ar beantakių akių žodžius. 
Kitapus gatvės ar kitame metro vagono gale jie panaudoja šizofre- 
niko talentą įžvelgti sąsajas atsitiktinumuose (įžiūrėti visą pasaulį 
smėlio smiltyje, išvesti naratyvą iš niekio) ir tave užmena, suri- 
muoja, išrengia, pasako, kas esi, kur eini (dažniausiai į Beikerio 
gatvę - didžioji dalis šiuolaikinių regėtojų keliauja Metropoliteno 
linija) ir kodėl. Bet mūsų miestas tų žmonių nebrangina. Mus api- 
ma nuojauta, kad jie nori mus sutrikdyti, kad jie nori mus kažkaip 
sugėdinti, svirduliuodami tarpu tarp traukinio sėdynių, išsprogu- 
siomis akimis ir apšašusia nosimi, pasirengę neišvengiamai mūsų 
klausti, ko čia žiūrime. Kokio šūdo čia žiūrime. Lyg išankstinio 

gynybinio mechanizmo paskatinti, londoniečiai išmoko nežiūrėti, 
niekada nežiūrėti, bet kokia kaina vengti akių, kad būtų išvengta 
siaubingojo klausimo „Ko čia žiūri?“ ir apgailėtino, bailaus, nie- 
kam tikusio atsakymo - „Nieko“. Bet kai vystosi grobis (o mes esa- 
me Pamišėlių grobis, nes jie mus persekioja, beviltiškai trokšdami 
perduoti savąją tiesą bedaliui keleiviui), vystosi ir medžiotojas, ir 
tikriesiems profesionalams atsibosta nuvalkiota frazė „Ko čia žiū- 
ri?“, tad jie ieško daugiau egzotikos. Pavyzdžiui, Pamišėlė Merė. 
Ak, esmė vis tiek ta pati, vis dar svarbus akių kontaktas ir pavojus 
jį užmegzti, bet dabar ji užmezga akių kontaktą iš už šimto, dviejų 
šimtų, net trijų šimtų jardų, ir jei užklumpa žiūrint ir tave, ji at- 
garma gatve, plevėsuodama dredais, plunksnomis ir apsiaustu, su 
Hudu lazda rankoje, kol prieina prie tavęs, apspjauna ir pradeda. 
Samadas visa tai žinojo - jie jau anksčiau turėjo reikalų su Pami- 
šėle Mere; jam net teko nelaimė sėdėti greta jos autobuse. Bet ku- 
rią kitą dieną Samadas būtų jai atsilyginęs su kaupu. Bet šiandien 
jis buvo nusikaltęs ir pažeidžiamas, šiandien jis laikė už rankos 
Popę, o saulė slinko šalin; jis negalėjo pažvelgti į Pamišėlę Merę 
ir jos įnirtingą tiesą, jos bjaurią beprotybę - o juk ji, žinoma, kaip 
tik dėl to jį persekiojo, neabejotinai tyčia persekiojo jį Bažnyčios 
skersgatviu. 

— Nežiūrėk, dėl savo pačios saugumo, - pasakė Samadas. - 
Eik tiesiai pirmyn. Nė nemaniau, kad ji atklysta taip giliai į Harls- 
deną. 

Popė paskubomis dirstelėjo į spalvingą plevenantį blyksnį, 
šuoliuojantį gatve ant įsivaizduojamo žirgo. 

Ji nusikvatojo. 

- Kas gi čia? 

Samadas paspartino žingsnį. 

- Čia Pamišėlė Merė. Ir ji nė trupučio nejuokinga. Ji pavo- 
jinga. 

- Ak, nekvailiok. Vien dėl to, kad ji benamė ir turi psichikos 
sveikatos... sunkumų, dar nereiškia, kad ji linki kam nors pikta. 

Vargšė moteris, ar įsivaizduoji, kas turėjo nutikti jos gyvenime, 
kad ji tapo šitokia? 

Samadas atsiduso. 

- Visų pirma, ji ne benamė. Ji pavogė visus Vakarų Hamps- 
tedo konteinerius ant ratukų ir surentė iš jų gana įspūdingą statinį 
Fortun Gryne. O antra, ji ne „vargšė moteris“. Visi siaubingai jos 
bijo iki pat savivaldybės, ji gauna nemokamo maisto kiekvienoje 
Šiaurės Londono krautuvėlėje nuo to laiko, kai prakeikė „Ram- 
chandra'" ir verslas per mėnesį žlugo, - stambią Samado figūrą 
dabar gerokai mušė prakaitas, nes jis vėl padidino bėgį, o kitoje 
gatvės pusėje tą patį padarė Pamišėlė Merė. 

Uždusęs jis sukuždėjo: 

- Ir ji nemėgsta baltųjų. 

Popė išpūtė akis. 

- Tikrai? - paklausė ji, lyg tokia mintis jai niekada nebūtų 
toptelėjusi, o tuomet apsigręžė ir padarė lemtingą klaidą - pažiū- 
rėjo. Pamišėlė Merė akimirksniu juos užklupo. 

Tirštas seilių kamuolys pataikė Samadui tiesiai į tarpuakį, į 
nosies pertvarą. Jis nusišluostė, prisitraukė arčiau Popę ir mėgino 
pasprukti nuo Pamišėlės Merės, nerdamas į Šv. Andriejaus bažny- 
čios šventorių, bet Hudu lazda trinktelėjo priešais juos abu, akme- 
nukuose ir dulkėse pažymėdama liniją, kurios peržengti nevalia. 

Ji kalbėjo lėtai ir taip grėsmingai susiraukusi, kad kairioji jos 
veido pusė atrodė paralyžiuota. 

— Ko... čia... žiūrot? 

Popė šiaip ne taip cyptelėjo: 

— Nieko! 

Pamišėlė Merė šniojo Hudu lazda Popei per blauzdą ir atsi- 
gręžė į Samadą. 

— Tu, pons! Ko... čia... žiūrai? 

Samadas papurtė galvą. 

Staiga ji ėmė rėkti: 

- JUODAS VYRAS! KUR PASISUKSI, VISUR PASTOJA 
KELIĄ! 

- Prašau, - lemeno Popė, aiškiai persigandusi. - Mes nieko 
blogo nenorėjome. 

- JUODAS VYRAS! - (Ji mėgo kalbėti rimuotais dvieiliais.) - 
TU DEGSI PRAGARE PER ŠITĄ KALĘ! 

— Mes einam savo keliu... - pratarė Samadas, bet jį pertraukė 
antrasis skreplių sviedinys, šįsyk šleptelėjęs ant skruosto. 

— Kalnais pakalnėm seka jus, jie seka jus, Kalnais pakalnėm 
velnias jus sučiups, jis jus sučiups, - deklamavo ji, garsiai kuždė- 
dama ir tuo pat metu šokinėdama į šalis, išskėtusi rankas ir tvirtai 
pakišusi Hudu lazdą Popei Bert-Džouns po kaklu. 

- Ką jie yra nuveikę mūsų kūnui, jei ne žudę ir pavergę? Ką jie 
yra nuveikę mūsų protui, jei ne skriaudę ir pykdę? Kokia ateitis? 

Pamišėlė Merė kilstelėjo lazda Popės smakrą ir vėl paklausė: 

—- KOKIA ATEITIS? 

Popė kūkčiojo. 

— Prašau... Aš nesuprantu, ko jūs norite... 

Pamišėlė Merė caktelėjo dantimis ir vėl atsigręžė į Samadą. 

- KOKIA IŠEITIS? 

- Nežinau. 

Pamišėlė Merė trenkė jam lazda per kulkšnis. 

- KOKIA IŠEITIS, JUODAS ŽMOGAU? 

Pamišėlė Merė buvo graži, stulbinama moteris: didinga kak- 
ta, ryškia nosimi, nesenstančia vidurnakčio spalvos oda ir ilgu 
kaklu, apie kurį karalienės gali tik pasvajoti. Bet Samado dėmesys 
nukrypo į baugias jos akis, iš kurių tryško pyktis, kone visiška 
pražūtis, nes jis išvydo, kad jos kalba jam vienam. Popė čia niekuo 
dėta. Pamišėlė Merė žvelgė į jį taip, lyg pažinotų. Pamišėlė Merė 
pastebėjo pakeleivį. Ji pastebėjo pamišėlį jame (tai yra pranašą); 
jis neabejojo, kad ji pastebėjo piktą žmogų, kuris masturbuojasi, 
žmogų, įstrigusį dykumoje toli nuo sūnų, svetimą žmogų svečioje 
šalyje, įkliuvusį tarp sienų... žmogų, kuris, jei gerai jį spustelėsi, 
staiga išvys tiesą. Kam daugiau jai reikėjo jį išsirinkti iš žmonių 
pilnos gatvės? Tiesiog todėl, kad jį pažino. Tiesiog todėl, kad jie 
vienos kilmės su Pamišėle Mere, tai yra iš toli. 


182 


72.Krūminiai 


- Satyagraha, - atsakė Samadas, pats stebėdamasis savo ra- 
mybe. 

Pamišėlė Merė, nepratusi sulaukti atsako į savo tardymus, 
priblokšta pažvelgė į jį. 

— KOKIA IŠEITIS? 

— Satyagraha. Sanskrito kalba tai reiškia „tiesa ir tvirtybė“. 
Tai Gandžio žodis. Matote, jam nepatiko nei „pasyvus pasiprieši- 
nimas“, nei „pilietinis nepaklusnumas“. 

Pamišėlė Merė ėmė trūkčioti ir nesuvaldomai plūstis pano- 
sėje, bet Samadas pajuto, kad šitaip Pamišėlė Merė klausėsi, kad 
šitaip Pamišėlės Merės protas mėgino apdoroti ne jos pačios žo- 
džius. 

— Tie Žodžiai jam buvo per menki. Jis norėjo parodyti, kad 
tai, ką vadiname silpnybe, iš tikrųjų yra stiprybė. Jis suprato, kad 
kartais didžiausia žmogaus pergalė yra nieko nedaryti. Jis buvo 
hinduistas. Aš musulmonas. Mano draugė... 

—- Romos katalikė, - virpėdama tarė Popė. - Nepraktikuo- 
janti. 

— Ojjūs? - paklausė Samadas. 

Pamišėlė Merė kelissyk pakartojo pizė, kalė, rhasclaat ir 
spjovė po kojomis, Samadas nusprendė, kad jos įniršis pamažu 
slūgsta. 

- Noriu pasakyti... 

Samadas pažvelgė į pulkelį metodistų, kurie, išgirdę triukš- 
mą, ėmė neramiai būriuotis prie Šv. Andriejaus bažnyčios durų. 
Jis įgijo drąsos. Samadas visada turėjo pamokslininko gyslelę. Vi- 
sažinio, visų patarėjo. Turėdamas kelis klausytojus ir sočiai gryno 
oro, jis visada sugebėdavo pajusti, kad visos visatos žinios, visos 
žinios ant sienų priklauso jam. 

— Norėjau pasakyti, kad gyvenimas - plati bažnyčia, tiesa? - 
jis parodė bjaurų raudonų plytų pastatą, pilną drebančių tikin- 
čiųjų. - Plačiomis navomis, - jis parodė dvokiančią juodą, baltą, 
rudą ir geltoną minią, knibždančią gatvėje. Albinosė, sustojusi 
prie „Cash and Carry", pardavinėjo ramunes, nuskintas šventoriu- 

je. - Mudu su drauge norėtume toliau jomis eiti, jei jūs neprieš- 
taraujate. Patikėkit, suprantu jūsų rūpestį, - kalbėjo Samadas, 
dabar semdamasis įkvėpimo iš kito didžio Šiaurės Londono gat- 
vės pamokslininko, Keno Livingstono, - man ir pačiam neleng- 
va - mums visiems šioje šalyje nelengva, šioje šalyje, kuri mums 
tuo pat metu ir nauja, ir sena. Mes padalyti žmonės, tiesa. 

Ir tuomet Samadas Pamišėlei Merei padarė tai, ko niekas 
nedarė jau daugiau kaip penkiolika metų: jis ją palietė. Labai 
švelniai, ties petimi. 

- Mes - skilę žmonės. Aš pats viena puse noriu tyliai sėdėti, 
sukryžiavęs kojas, ir leistis nešamas įvykių, kurie nepriklauso 
nuo mano valios. Bet kita mano pusė nori kovoti šventąjį karą. 
Džihadą! Ir mes tikrai galėtume dėl to ginčytis gatvėje, bet ma- 
nau, kad galiausiai jūsų praeitis - tai ne mano praeitis, ir jūsų tie- 
sa - ne mano tiesa, o jūsų išeitis - ne mano išeitis. Tad nežinau, 
ką norėtumėte iš manęs išgirsti. Aš galiu pasiūlyti tiesą ir tvir- 
tybę, nors jei toks atsakymas netenkina, galite paklausinėti kitų 
žmonių. Aš asmeniškai viltis dedu į paskutines dienas. Pranašas 
Mahometas - tebūnie Jam taika! - mus moko, kad Prisikėlimo 
dieną visi neteks sąmonės. Bus kurti ir nebyliai. Neplepės. Liks 
bežadžiai. Po galais, kaip tada bus ramu. O dabar atleiskite. 

Samadas tvirtai paėmė Popę už rankos ir nuėjo sau, o Pami- 
šėlė Merė tik akimirką stovėjo, netekusi amo, o paskui nuskubė- 
jo prie bažnyčios durų ir apspjovė tikinčiuosius. 

Popė nusibraukė išgąsčio ašarą ir atsiduso. 

Ji tarė: 

— Ramus krizėje. Įspūdinga. 

Samadas, vis stiprėjant regėjimams, išvydo savo prosenelį 
Mangalą Pandę, mojuojantį muškieta; kovojantį prieš naujoves, 
ginantį tradiciją. 

— Mūsų giminėje visi tokie. 


Vėliau Samadas ir Popė ėjo per Harlsdeną, aplink Dolis Hilą, 
o tuomet, kai jau atrodė, kad per daug priartėjo prie Vilsdeno, 

Samadas palaukė, kol nusileido saulė, nupirko dėžutę lipnių in- 
diškų saldumynų ir pasuko į Raundvudo parką; pasigėrėjo pas- 
kutiniais žiedais. Jis vis kalbėjo ir kalbėjo, kaip kalbama, kai no- 
risi nuginti šalin neišvengiamą fizinį geismą, o nuo tokių kalbų 
jis tik auga. Jis pasakojo jai apie Delį maždaug 1942 metais, O ji 
jam - apie Sent Olbansą maždaug 1972-aisiais. Ji skundėsi ilgu 
sąrašu visiškai niekam tikusių vaikinų, o Samadas, neįstengda- 
mas kritikuoti Alsanos ar net pratarti jos vardo, kalbėjo apie savo 
vaikus: baiminosi dėl Milato aistros nešvankybėms ir triukšmin- 
gam televizijos serialui apie A komandą; jaudinosi, ar Madžidui 
netrūksta saulės šviesos. Ką ta šalis daro jo sūnums, svarstė jis, 
ką ji daro? 

- Tu man patinki, - galiausiai tarė ji. - Labai. Tu labai 
linksmas. Ar žinai, kad esi linksmuolis? 

Samadas šyptelėjo ir papurtė galvą. 

- Niekada nemaniau, kad turiu ypatingą komiko talentą. 

— Ne - tu tikrai linksmuolis. Kaip tu ten sakei apie kupra- 
nugarius... - ji ėmė kvatotis, o jos juokas buvo užkrečiamas. 

- Ką sakiau? 

- Apie kupranugarius - kai ėjome. 

- Ak, turi galvoje „Vyrai - kaip kupranugariai: vos vienam 
iš šimto patikėtum savo gyvenimą.“ 

- Taip! 

- Tai ne komedija, tai Bucharis, aštunta dalis, šimtas tris- 
dešimtas puslapis“, - atsakė Samadas. - Ir tai - geras patarimas. 
Man jis tikrai pasiteisino. 

- Na, jis vis tiek juokingas. 

Ji atsisėdo arčiau jo ant suoliuko ir pabučiavo į ausį. 

- Rimtai, tu man patinki. 

- Aš tau į tėvus tinku. Aš vedęs. Aš musulmonas. 

— Na, „Dateline“ nebūtų parinkusi mūsų vienas kitam. Tai 
kas? 


* Nuoroda į vieną iš šešių kanoninių hadisų rinkinių. 

- Kas čia per posakis — „Tai kas?“ Ar čia angliškai? Čia ne 
angliškai. Šiais laikais Karalienės tarme moka kalbėti tik imi- 
grantai. 

Popė sukikeno. 

- Vis tiek sakau: Tai... 

Bet Samadas delnu uždengė jai burną ir akimirką, regis, ke- 
tino jai trenkti. 

- Tai viskas. Tai viskas. Tokia padėtis visai nejuokinga. Joje 
nėra nieko gera. Nenoriu su tavim aptarinėti, kas čia gerai ar ne- 
gerai. Verčiau imkimės to, ko čia akivaizdžiai susirinkom, - iškošė 
jis. - Fizinių, o ne metafizinių reikalų. 

Popė pasislinko į kitą suoliuko galą ir palinko pirmyn, pasi- 
rėmusi alkūnėmis į kelius. 

- Žinau, - lėtai pratarė ji, - kad daugiau nieko čia nebus. Bet 
prašau šitaip su manim nekalbėti. 

- Atleisk. Aš negražiai... 

- Vien dėl to, kad tu jautiesi kaltas, aš neturiu dėl ko jaus- 


tis... 

— Taip, atsiprašau. Aš neturiu... 

- Nes gali eiti sau, jeigu... 

Pusmintės. Sumesk jas krūvon ir turėsi mažiau negu pra- 
džioje. 


- Nenoriu niekur eiti. Noriu tavęs. 

Popė truputį pralinksmėjo ir šyptelėjo pusiau liūdna, pusiau 
išdykusia šypsena. 

— Aš noriu praleisti naktį... su tavim. 

— Gerai, - atsakė ji. - Nes kol tu gretimoje krautuvėlėje pir- 
kai tuos cukrinius saldumynus, aš nusipirkau štai ką. 

— Ką? 

Ji kyštelėjo ranką į rankinuką, ir per ištęstą minutę, kol ji 
rausėsi tarp lūpdažių, mašinos raktelių ir smulkių pinigėlių, nuti- 


ko du dalykai. 

1.1. Samadas užmerkė akis ir išgirdo žodžius Tyrajam viskas 
tyra, o tada, beveik iškart po to, Geriau ir pats 


nepasakyčiau. 


1.2. Samadas atsimerkė ir kuo aiškiausiai prie orkestro pakylos 
išvydo du savo sūnus, baltais dantimis kandančius du 


vaškuotus obuoliukus, mojančius, besišypsančius. 


O tuomet Popė vėl pergalingai išniro su raudono plastiko 
gabalu rankoje. 
— Dantų šepetuką, - pasakė ji. 


8. Mitozė 


Prašalaitis, atsitiktinai užklydęs į „O'Connell's Pool House, tikė- 
damasis išgirsti švelniai kylančią ir krintančią savo senelio tarmę 
ar norėdamas atmušti raudoną rutulį nuo krašto ir įridenti į kam- 
pinę skylę, netrukus nusivilia, supratęs, kad užeiga nei airiška, nei 
biliardinė. Jis apžiūrės kilimais išmuštas sienas, Džordžo Stabso 
žirgų lenktynių paveikslų reprodukcijas, įrėmintas kažkokio ne- 
pažįstamo, rytietiško rašto ištraukas ir gerokai sutriks. Ieškos an- 
gliškojo biliardo stalo, o jo vietoje ras aukštą, rudą, baisiai spuo- 
guotą žmogų, stovintį už baro, kepantį kiaušinienės ir grybus. Jo 
žvilgsnis įtariai užklius už Airijos vėliavos ir Arabų Emyratų že- 
mėlapio, supintų kartu ir pakabintų nuo vienos sienos iki kitos, 
skiriančių jį nuo kitų klientų. Tuomet jis pajus į save įbestas kelias 
poras akių, kai kurias atlaidžias, kitas priblokštas; vargšas praša- 
laitis tuojau spūdins lauk, susidrovėjęs, atatupstas, apversdamas 
natūralaus ūgio kartoninį Vivo Ričardso atvaizdą. Klientai kvato- 
sis. „O'Connell's“ prašalaičiams ne vieta. 

„O'Connell's“ renkasi šeimos vyrai, čia jie randa kitokią šei- 
mą. Priešingai negu tarp kraujo giminių, čia būtina užsitarnauti 
savo padėtį bendruomenėje; tam tenka daug metų smaukytis pa- 
kampėmis, švaistyti laiką, drybsoti, malti liežuviu, mušti dinde- 
rį - vyrai niekada nededa tiek pastangų į lengvapėdišką prokre- 
acijos akimirką. Reikia pažinti užeigą. Pavyzdžiui, „O'Connell's“ 
ne veltui yra airiška biliardinė, kur šeimininkauja arabai ir nėra 
biliardo stalų. Ir ne veltui spuoguočius Mikis paspirgins jums bul- 
vių, kiaušinių ir pupelių ar kiaušinių, bulvių ir pupelių, ar pupe- 
lių, bulvių, kiaušinių ir grybų, bet niekada, jokiais būdais, nespir- 

gins bulvių, pupelių, kiaušinių ir kumpio. Bet tokios informacijos 
tenka kantriai laukti. Apie tai vėliau. Kol kas tik pasakykime, kad 
čia - antrieji Arčio ir Samado namai; dešimt metų jie čia sėdi nuo 
šešių (kai Arčis baigia darbą) iki aštuonių (kai Samadas prade- 
da) ir aptarinėja viską nuo Apreiškimo prasmės iki santechnikų 
kainų. Ir moterų. Hipotetinių moterų. Jei pro tryniais išterliotą 
„O'Connell's“ langą praeina moteris (kad moteris užeitų vidun - 
negirdėtas dalykas), jie šypteli ir nagrinėja - priklausomai nuo 
to vakaro Samado religinio jautrumo - tokius plačius klausimus, 
kaip, pavyzdžiui, ar spirtum ją iš lovos kuo greičiau, kas geriau — 
kojinės ar pėdkelnės, o tuomet, neišvengiamai, prasideda didysis 
ginčas: mažos krūtys (bet stačios) ar didelės (kurios nukąra į ša- 
lis). Tačiau niekada nekilo klausimų apie tikras moteris, tikras 
moteris iš kūno ir kraujo, šlapias ir lipnias moteris. Iki šiol. Tad 
neregėti kelių pastarųjų mėnesių įvykiai sušaukė „O'Connell's“ 
viršūnių susirinkimą anksčiau negu visada. Samadas pagaliau 
paskambino Arčiui ir viską prisipažino: kad susirado meilužę, 
kad ją tebeturi; vaikai jį pamatė, o dabar jis mato vaikus lyg regė- 
jime, dieną naktį. Arčis kurį laiką tylėjo, tada atsakė: 

— Kad mane kur. Tai tuomet ketvirtą. Kad mane kur. 

Toks jau jis, tas Arčis. Ramus krizėje. 

Tačiau štai jau 16.15, o jo kaip nėra, taip nėra, ir nevilties 
apimtas Samadas nusikramtė visus ligi vieno nagus iki gyvuonies, 
o tada virto ant baro ir priplojo nosį prie karšto stiklo, kur laiko- 
mi mėsainiai tešloje, žvelgdamas tiesiai į atviruką, vaizduojantį 
aštuonias skirtingas Antrimo grafystės vietos grožybes. 

Mikis, virėjas, padavėjas ir savininkas, kuris didžiavosi pa- 
žįstąs kiekvieną klientą vardu ir mokąs pastebėti, kada kiekvienas 
jų prastai nusiteikęs, atplėšė Samado veidą nuo karšto stiklo kiau- 
šinienės mentele. 

- Oi. 

— Sveikas, Miki, kaip laikaisi? 

— Po senovei, po senovei. Bet ką čia apie mane. Kas tau, bi- 
čiuli, po galais? Ką? Ką? Žiūriu į tave, Semi, nuo tada, kai čia įėjai. 
Veidas ištįsęs kaip šūdas. Pasipasakok dėdulei Mikiui. 

Samadas suvaitojo. 

- Oi. Nesiraukyk. Juk tu mane pažįsti. Aš - atjaučiančioji 
aptarnavimo pramonės pusė, aš - aptarnavimas su šypsena, kad 
mane kur, aš ryšėčiau raudoną kaklaraištį ir mažą raudoną kepu- 
rėlę, kaip tie pisliai „Mr Burger“, jei tik mano sušikta galva nebūtų 
tokia didelė. 

Tai nebuvo metafora. Mikio galva buvo labai didelė, beveik 
regėjosi, kad spuogai pareikalavo daugiau vietos ir gavo leidimą 
statyboms. 

— Kas yra? 

Samadas pakėlė akis į didelę raudoną Mikio galvą. 

- Aš tik laukiu Arčibaldo, Miki. Prašau, nesirūpink. Viskas 
bus gerai. 

- Kiek ankstoka, ką? 

- Nesupratau? 

Mikis dirstelėjo į laikrodį už nugaros, ant kurio ciferblato 
buvo priskretęs paleolitinis kiaušinienės kąsnis. 

- Sakau, ankstoka, ką? Judviem su Arčeliu. Jūsų laukiu šeštą. 
Vieną bulvių, pupelių, kiaušinienės ir grybų. Ir vienas omletas su 
grybais. Žinoma, su sezoniniais pagardais. 

Samadas atsiduso. 

— Mes turime daug ką apšnekėti. 

Mikis nusivaipė. 

— Negi vėl pradėsi tą savo sušiktą giesmelę apie Mangį Pangį, ar 
kaip jis ten? Kas ką nušovė, kas ką pakorė, mano senelis valdė visus 
babajus, ar kas ten per velniava buvo, lyg kokiam vargšui nuosmau- 
kai bent kiaušius nuo to panižtų. Tu atbaidai klientus. Tu kuri... — 
Mikis pervertė savo naująją bibliją Penas apmąstymams: Vadovas 
maisto paslaugų pramonės darbdaviams ir darbuotojams - klientų 
strategijos ir santykiai su klientais. - Tu kuri pasikartojimo sindromą, 
kuris visiems šitiems bezdukams gadina kulinarinį nuotykį. 

— Ne, ne. Mano prosenelis šiandien nebus aptarinėjamas. Tu- 
rime kitų reikalų. 

— Na, ačiū nors už tai. Pasikartojimo sindromas, štai kas tu. - 
Mikis meiliai paplekšnojo knygą. - Viskas čia surašyta, bičiuli. 
Geriausias mano pirkinys už keturis devyniasdešimt penkis. Jei 
jau apie babkes prašnekom, tu šiandien žadi papliekt? - paklausė 
Mikis, rodydamas žemyn. 

—- Aš musulmonas, Miki, aš daugiau tuo neužsiimu. 

— Na, žinoma, aišku, visi mes Broliai - bet juk žmogui reikia 
pragyventi. Tiesa? Na, juk tiesa? 

— Nežinau, Miki, o kaip tu manai? 

Mikis stipriai plojo Samadui per nugarą. 

- Aišku, kad tiesa! Kaip tik sakiau savo broliui Abdului... 

— Kuriam Abdului? 

Mikio šeimoje ir giminėje buvo tradicija visus sūnus vadinti 
Abdulais ir išmokyti juos tuštybės laikyti save aukštesniais už vi- 
sus žmones, ir viskas būtų tvarkoje, bet vaikams paūgėjus, kildavo 
nesusipratimų. Tačiau vaikai išradingi, ir visi Abdulai prisidėjo po 
anglišką vardą lyg kokį pirmojo buferį. 

— Abdului Kolinui. 

- Aišku. 

- Taigi, žinai, Abdulas Kolinas pasidarė šioks toks funda- 
mentalistas - KIAUŠINIAI, PUPELĖS, BULVĖS, SKREBUTIS, - 
užsiželdino sušiktą barzdą, nevalgo kiaulienos, negeria, nesitrati- 
na, viskas kaip reikiant, bičiuli, - prašau, pons. 

Abdulas Mikis pastūmė pūliuojančių angliavandenių lėkštę 
susitraukėliui seniui, taip aukštai užsismaukusiam kelnes, kad jos 
pamažu rijo jį gyvą. 

- Na, ir kaip manai, kur praėjusią savaitę užtinku Abdulą 
Koliną? Ogi „Mickey Finn“, Herou gatvėje, ir sakau: „Oi, Abdulai 
Kolinai, kad tave kur, visi šunes dvės“, o jis atsako, taip rimtai, 
supranti, visas barzdotas, sako... 

- Miki, Miki, tik tu nesupyk, bet gal papasakotum man vė- 
liau... tiesiog... 

— Ne, gerai, gerai. Nė pats nežinau, kokio šūdo čia vargstu. 

- Gal malonėtum pasakyti Arčibaldui, kai jis ateis, kad aš 
sėdžiu prie staliuko už žaidimų automato. Ai, ir kaip visada. 

- Tučtuojau, bičiuli. 

Maždaug po dešimties minučių prasivėrė durys, Mikis pakė- 
lė akis nuo 6 skyriaus, „Mano sriuboje musė: Kaip įveikti priešiš- 
kumą sveikatos klausimais“, ir išvydo Arčibaldą Džounsą su pigiu 
lagaminu rankoje, einantį prie baro. 

— Sveikas, Arči. Kaip sekasi lankstyti? 

- Ak, pats žinai. Kom sy, kom sa. Samadas yra? 

- Ar yra? Ar yra? Jis čia trainiojasi kaip šūdo garas jau sušik- 
tą pusvalandį. Veidas ištįsęs kaip šūdas. Norisi paimti semtuvėlį 
ir jį surinkti. 

Arčis pasidėjo lagaminą ant baro ir suraukė kaktą. 

- Tai jam prastai, ką? Tarp mūsų šnekant, Miki, man dėl jo 
labai neramu. 

- Papasakok bobutei, - atkirto Mikis, kurį suerzino 6 sky- 
riaus teiginys, kad lėkštes reikia skalauti labai karštu vandeniu. - 
Arba gali eiti prie staliuko už žaidimų automato. 

— Dėkui, Miki. Ai, omleto su... 

- Žinau. Grybais. 

Arčis nuėjo „O Connells“ linoleumu. 

- Sveikas, Denzeli, labas, Klarensai. 

Denzelis ir Klarensas buvo du nepralenkiami storžieviai, 
keikūnai aštuoniasdešimtmečiai jamaikiečiai. Denzelis buvo 
nesuvokiamai storas, Klarensas - siaubingai perkaręs, abiejų 
šeimos buvo mirusios, abu dėvėjo fetrines skrybėles siaurais 
kraštais ir visas jiems likusias valandas sėdėjo kampe, žaisdami 
domino. 

— Ką tas bambaclaat sakė? 

- Sakiau labas. 

— Negi ans nemato, kad aš žaidžiu domino? 

— Kaipgis! Anam vietoj veido dziundzė. Kaip jis gali matyt? 

Arčis, kaip ir derėjo, nesiskųsdamas įsitaisė už staliuko prie- 
šais Samadą. 

— Nesuprantu, - tarė Arčis, tučtuojau pratęsdamas jųdviejų 
pokalbį telefonu. - Sakai, kad matai juos vaizduotėje ar kad matai 
juos tikrovėje? 

- Viskas labai paprasta. Pirmą kartą, patį pirmąjį kartą, juos 
tikrai mačiau. Bet nuo tada, Arči, šias kelias savaites, matau dvy- 
nukus, kai tik būnu su ja - lyg šmėklas! Net kai mes... matau juos. 
Jie šypsosi. 

— Tikrai ne šiaip sau pervargai? 

- Klausyk, Arči: aš juos matau. Tai ženklas. 

- Semai, pamėginkim įvardyti faktus. Kai jie iš tikrųjų tave 
matė - ką tu darei? 

— O ką galėjau padaryti? Pasakiau „Labas, sūneliai. Pasisvei- 
kinkit su panele Bert-Džouns.“ 

— O kąjjie atsakė? 

- Pasisveikino. 

- O tu ką pasakei? 

— Arčibaldai, gal galėčiau tiesiog papasakoti tau, kaip viskas 
buvo, nuolat nepertraukiamas? 

- BULVĖS, PUPELĖS, KIAUŠINIAI, POMIDORAI IR GRY- 
BAI! 

— Semai, čia tau. 

- Kas čia per kaltinimas. Ne man. Aš pomidorų tikrai neuž- 
sisakiau. Nenoriu kažkokio vargšo lupto pomidoro, mirtinai suvi- 
rinto, o tada mirtinai sukepinto. 

- Na, ir ne man. Aš užsisakiau omletą. 

— Na, ir ne man. Tai ar galiu tęsti? 

— Mielai. 

- Pažvelgiau į savo berniukus, Arči... Pažvelgiau į savo gra- 
žuolius berniukus... ir man plyšo širdis - ne, dar daugiau, - ji su- 
dužo į šipulius. Ji sudužo į galybę šipulių, ir kiekvienas jų pervėrė 
mane lyg mirtina žaizda. Vis galvojau: kaip galiu ko nors išmokyti 

savo berniukus, kaip galiu parodyti jiems doros kelią, kai ir pats 
iš jo išklydau? 

- Maniau, - nedrąsiai pratarė Arčis, - kad visa bėda - ta mo- 
teris. Jei tikrai nežinai, ką su ja daryti, na... galime mesti šią mone- 
tą, herbas - lieki su ja, skaičius - išeini, bent jau būtum apsi... 

Samadas trenkė į stalą sveikuoju kumščiu. 

- Nemėtysiu aš jokių sušiktų monetų! Be to, tam jau per 
vėlu. Nejau nesupranti? Kas padaryta - padaryta. Aš eisiu praga- 
ran, dabar ir pats suvokiu. Tad turiu nukreipti dėmesį tam, kad 
išgelbėčiau savo sūnus. Man reikia priimti sprendimą, moralinį 
sprendimą. - Samadas prašneko tyliau, nors jam dar neprašnekus 
Arčis suprato, ką jis paminės: - Prieš daug metų, Arči, tu ir pats 
priėmei nelengvų sprendimų. Tu tai puikiai slepi, bet aš žinau, 
kad nepamiršai, ką tai reiškia. Tai įrodo kulkos skeveldra tavo ko- 
joje. Tu grūmeisi su juo. Tu nugalėjai. Aš nepamiršau. Visada dėl 
to tavimi gėrėjausi, Arčibaldai. 

Arčis nudelbė akis. 

- Aš gal ne... 

- Patikėk, man nemalonu narstyti tai, kas tau nemiela, mano 
drauge. Bet aš tik mėginu tau paaiškinti savo padėtį. Tuomet, kaip 
ir dabar, klausimas amžinas: Kokiame pasaulyje linkiu augti savo 
vaikams? Tu vieną sykį tuo klausimu ėmeisi veiksmų. O dabar 
mano eilė. 

Arčis, kuriam Samado prakalbos atrodė tokios pat miglo- 
tos, kaip ir prieš keturiasdešimt metų, valandžiukę žaidė su dantų 
krapštuku. 

— Na... tai gal tiesiog liaukis, na, su ja bendrauti. 

- Stengiuosi... stengiuosi. 

- Taip gerai einasi? 

— Ne, na, ne taip tiesiai... Norėjau pasakyti, taip, neblogai, 
taip... bet ne ištvirkusiai... Mes bučiuojamės, apsikabiname. 

— Net ne... 

— Ne tiesiogine prasme, ne. 

— Bet kartais... 

— Arčibaldai, ar tau rūpi mano sūnūs, ar mano sperma? 

- Sūnūs, - atsakė Arčis. - Tik sūnūs. 

— Nes juose bręsta maištas, Arči. Aš matau - dabar jis men- 
kas, bet auga. Sakau, nežinau, kas šioje šalyje dedasi mūsų vai- 
kams. Prieš savaitę Zinatos sūnų pagavo rūkantį marihuaną. Kaip 
kokį jamaikietį! 

Arčis kilstelėjo antakius. 

— Ak, neįsižeisk, Arčibaldai. 

- Neįsižeidžiau, bičiuli. Bet nespręsk nepamėginęs. Santuoka 
su jamaikiete stebuklingai išgydė mano artritą. Bet čia tarp kitko. 
Pasakok toliau. 

— Na, pavyzdžiui, Alsanos seserys - jų vaikai viena bėda. 
Neina į mečetę, nesimeldžia, keistai kalba, keistai rengiasi, valgo 
visokį šlamštą, santykiauja vienas Dievas žino su kuo. Visai ne- 
gerbia tradicijų. Žmonės sako, kad tai asimiliacija, bet iš tikrųjų - 
tiesiog pagedimas. Pagedimas! 

- BULVĖS, PUPELĖS, KIAUŠINIAI, GRYBAI! OMLETAS 
SU GRYBAIS! 

Samadas pakėlė ranką ir atsigręžė į barą. 

- Abdulai Miki! - sušuko jis, o jo balse pasigirdo nežymi 
juokinga koknio gaidelė. - Čia, pons, prašyčiau. 

Mikis pažvelgė į Samadą, pasirėmė į barą ir prijuoste nusi- 
šluostė nosį. 

- Neišsidirbinėk. Čia savitarna, ponaičiai. Čia jums ne koks 
sušiktas „Waldorf“. 

— Aš atnešiu, - tarė Arčis, sliuogdamas nuo suolo. 

— Kaip jis? - pakuždomis paklausė Mikis, stumteldamas Ar- 
čiui lėkštę. 

Arčis susiraukė. 

— Nežinau. Vėl paisto apie tradicijas. Matai, susirūpino dėl 
sūnų. Šiais laikais, žinai, vaikams lengva išklysti iš kelio. Nė neži- 
nau, ką jam pasakyti. 

- Gali nė nepasakoti, bičiuli, - atsakė Mikis, purtydamas gal- 
vą. - Pats puikiai žinau, ką? Žiū, mano mažėlis, Abdulas Džimis. 
Kitą savaitę - nepilnamečių teisme už tai, kad kniaukė VW em- 
blemas. Sakau jam, gal tu asilas, ar ką? Kokiais šūdais čia užsiimi? 
Bent jau vok mašiną, po galais, jei jau taip nagai niežti. Na, kam 
gi? Jis sako, kad tai kažkaip susiję su kažkokiais sušiktais „Beetie 
Boys“ ar panašiais gaidžiais. Na, sakau jam, jei paklius man į na- 
gus, jiems galas, kaip mane gyvą matai. Nei tradicijos jausmo, nei 
sušiktos moralės, štai kur bėda. 

Arčis palinkčiojo ir paėmė pluoštą servetėlių karštoms lėkš- 
tėms suimti. 

— Jei nori mano patarimo, - taip, nori, nes tai priklauso prie 
ypatingų skylės savininko ir skylės lankytojo santykių, - pasakyk 
Samadui, kad jam reikia rinktis vieną iš dviejų. Arba tegu išsiun- 
čia juos atgal į tėvynę, į Indiją... 

— Į Bangladešą, - pataisė Arčis, pačiupdamas bulvytę.iš Sa- 
mado lėkštės. 

- Nors ir šiknon. Arba tegu išsiunčia juos ten, kad padoriai 
išauklėtų seneliai ir močiutės, išmokytų sušiktos kultūros, įdiegtų 
sušiktų principų. Arba - minutėlę - BULVĖS, PUPELĖS, JAMAI- 
KIETIŠKAS APKEPAS IR GRYBAI! DVIEM! 

Denzelis ir Klarensas labai lėtai prišliureno prie karštų lėkš- 
čių. 

- Tas apkepas atrodo keistai, - pareiškė Klarensas. 

- Jis mus nunuodyt nori, - pritarė Denzelis. 

- Tie grybai atrodo negerai, - pareiškė Klarensas. 

- Jis mėgina primaitinti dorą žmogų velnio išėdų, - pritarė 
Denzelis. 

— Oi. Atsirado čia Morkambas ir Vaizas, šūdžiai jūs. Atsibo- 
do jau šitas jūsų zyzimas, aišku? 

- Arba? - priminė Arčis. 

- Jis nori nunuodyti senuką. Bejėgį senuką, - murmėjo Den- 
zelis, ir abu vėl nukėblino į vietas. 

- Na ir šūdžiai. Jie gyvi tik todėl, kad gaili sušiktų pinigėlių 
kremacijai. 

- Arba? 

- Ką? 

— Įš ko dar galima rinktis? 

- Ak, teisingai. Na, kitas pasirinkimas akivaizdus, tiesa? 

— Koks? 

— Susitaikyti. Jam teks su tuo susitaikyti, o kaip kitaip. Mes 
dabar visi anglai, bičiuli. Nori ar nenori, kaip rabarbaras pasakė 
kremui. Iš tavęs du penkiasdešimt, mielas Arčibaldai. Pietų kupo- 
nų aukso amžius baigėsi. 

Pietų kuponų aukso amžius baigėsi prieš dešimt metų. Mikis 
dešimt metų vis kartojo: „Pietų kuponų aukso amžius baigėsi.“ 
Arčis už tai ir mėgo „O'Connell's“. Viskas čia būdavo prisimena- 
ma, niekas nepražūdavo. Istorija niekada nebūdavo perrašoma ar 
perinterpretuojama, pritaikoma ar pagražinama. Ji buvo sukietė- 
jusi ir paprasta, kaip ant laikrodžio priskretęs kiaušinis. 

Kai Arčis grįžo prie aštuntojo staliuko, Samadas buvo lyg 
Džyvsas: jei ir ne suirzęs, tai vis tiek toli gražu neatirzęs. 

— Arčibaldai, ar tu ne ten pasukai prie Gango? Negi negir- 
dėjai, kokią turiu dilemą? Aš pagedęs, mano sūnūs ima gesti, mes 
visi netrukus degsim pragare. Tai gana opios problemos, Arčibal- 
dai. 

Arčis ramiai nusišypsojo ir pavogė dar vieną bulvytę. 

- Problemos išspręstos, bičiuli Samadai. 

- Problemos išspręstos? 

— Problemos išspręstos. Na, kaip aš suprantu, gali rinktis vie- 
ną iš dviejų... 


Maždaug šio šimtmečio pradžioje Tailando karalienė plaukė laivu, 
lydima daugybės savo dvariškių, tarnų, tarnaičių, kojų mazgoto- 
jų ir maisto ragautojų, kai staiga pakilo didelė banga ir karalienė 

iškrito per bortą į žydrus Japonijos įlankos vandenis, kuriuose, 
nepaisant pagalbos prašymų, ji paskendo, nes nė vienas žmogus 
iš laivo nešoko jos gelbėti. Nors visam pasauliui tai atrodė paslap- 
tinga, tailandiečiams iškart buvo viskas aišku: tradicija draudė ir 
iki šiol draudžia bet kokiam vyrui ar moteriai prisiliesti prie ka- 
ralienės. 

Jei religija - opijus liaudžiai, tradicija - dar pavojingesnis 
kvaišalas, paprasčiausiai todėl, kad ji retai kada atrodo pavojinga. 
Jei religija - kietas varžtas, tvinkčiojanti vena ir adata, tradici- 
ja - daug jaukesnis gėraliukas: į arbatą sumaltos aguonų sėklos; 
saldi kakava, užnuodyta kokainu; tokia, kokią verda jūsų mo- 
čiutė. Samadui, kaip ir tailandiečiams, tradicija buvo kultūra, o 
kultūra vedė prie šaknų, o jos geros, jos - nesuteršti principai. 
Tai nereiškia, kad jis gali pagal juos gyventi, jų laikytis ar bręsti 
taip, kaip jie reikalauja, bet šaknys yra šaknys, o šaknys yra geros. 
Niekaip jam nepaaiškinsi, kad ir piktžolės turi šakniagumbių ar 
kad pirmasis klibančio danties požymis yra kažkas palaido, kaž- 
kas papuvusio giliai dantenose. Šaknys gelbsti, jos - lyg virvės, 
metamos skęstančiajam, kad Išgelbėtų Jo Sielą. Ir kuo toliau pats 
Samadas plaukė į jūrą, viliojamas į gelmes sirenos, vardu Popė 
Bert-Džouns, tuo tvirčiau jis pasiryžo dėl savo berniukų įleisti 
šaknis krante, gilias šaknis, kurių neišrautų jokia audra ar vė- 
tra. Lengviau pasakyti, negu padaryti. Ankštutėliame Popės bute, 
tvarkant savo namų buhalteriją, jam pasidarė akivaizdu, kad sūnų 
jis turi daugiau negu pinigų. Jei nori juos išsiųsti į tėvynę, jam 
reikės dviejų kraičių seneliams, dviejų pinigų sumų mokyklos iš- 
laidoms, dvejų drabužių. O jis vos įstengtų nupirkti du lėktuvo 
bilietus. Popė pasakė: 

- O kaip tavo žmona? Juk ji iš turtingos šeimos, tiesa? 

Bet šito plano Samadas dar nebuvo išdėstęs Alsanai. Jis tik 
tikrinosi, atsainiai užsimindamas, hipotetiškai šnekučiuodamasis 
su Klara, kol ji dirbo sode. Kaip ji reaguotų, jeigu kas nors, rū- 
pindamasis vien Airės gerove, atimtų vaiką iš jos ir išgabentų ten, 

kur jai geriau? Klara pakilo iš gėlių lysvės ir tyliai susirūpinusi 
pažvelgė į jį, o tuomet garsiai ir ilgai kvatojo. Tam, kas taip pada- 
rytų, galiausiai pareiškė ji, mojuodama didžiuliu sekatoriumi vos 
keli coliai nuo jo tarpukojo, čakšt, čakšt. Čakšt, čakšt, pagalvojo 
Samadas; ir jam paaiškėjo, ką jis darys. 


- Vieng? 

Vėl „O'Connell's“. Vienas bulvių, pupelių, kiaušinių ir grybų. 
Dar vienas omletas ir grybai su žirneliais (pagal metų laiką). 

- Tik vieną? 

— Arčibaldai, prašau, tyliau. 

— Bet - tik vieną? 

- Taip ir sakau. Čakšt, čakšt, - jis perpjovė kiaušinienę lėkš- 
tėje pusiau. - O kaip kitaip. 

- Bet... 

Arčis vėl galvojo, kiek tik įstengė. Tie patys seni klausimai. 
Žinot, kodėl žmonės negali tiesiog ramiai gyventi, gyventi kartu, 
suprantat, taikoje ir harmonijoje, ar panašiai. Bet nieko panašaus 
jis nepasakė. Jis tik pratarė: 

- Bet... - paskui dar kartą, - bet... 

Ir galiausiai: 

— Bet kurį? 


O tai (taip pat ir lėktuvo bilietas, kraitis, pradinis įnašas už moks- 
14) buvo trijų tūkstančių dviejų šimtų keturiasdešimt penkių sva- 
rų vertas klausimas. Kai jau sukaupė pinigų - taip, jis perfinan- 
savo namo paskolą, rizikavo savo žeme, darė didžiausią klaidą, 
kokią gali padaryti imigrantas, - teliko pasirinkti vaiką. Pirmąją 
savaitę turėjo būti Madžidas, tikrai Madžidas. Madžidas turi galvą 
ant pečių, Madžidas greičiau apsipras, greičiau išmoks kalbos, o 
Arčis buvo suinteresuotas neišleisti iš šalies Milato, nes jis buvo 
geriausias puolėjas, žaidęs Vilsdeno „Athletic“ futbolo klube (iki 
penkiolikos metų) pastaraisiais dešimtmečiais. Tad Samadas ėmė 

vogti Madžido drabužius ir paslapčia juos pakuoti, sutvarkė jam 
atskirą pasą (jis keliaus lapkričio 4 dieną su teta Zinata) ir šį tą 
prasitarė mokykloje (ilgos atostogos, gal galima jam įduoti namų 
darbų į kelionę ir t. t.). 

Bet kitą savaitę jis persigalvojo ir pasirinko Milatą, nes Ma- 
džidas iš tikrųjų buvo Samado numylėtinis, ir norėjo matyti, kaip 
jis auga, o Milatui vis tiek labiau reikia moralinio ugdymo. Tad jo 
drabužiai buvo kniaukiami, jo pasas sutvarkytas, jo vardas kužda- 
mas, kam reikia. 

Kitą savaitę iki trečiadienio jis rinkosi Madžidą, o paskui 
Milatą, nes senas Arčio susirašinėjimo draugas Horstas Ibelgauft- 
sas parašė tokį laišką, kurį Arčis, dabar jau pažinodamas keistą 
Horsto laiškų pranašystės dovaną, parodė Samadui: 


1984 m. rugsėjo 15 d. 


Mielasis Arčibaldai, 

kurį laiką Tau nerašiau, bet dabar labai noriu papasakoti 
apie nuostabius įvykius savo darže, kuris pastaraisiais mėnesiais 
man teikia daug džiaugsmo. Trumpai ir maloniai tariant, 
pagaliau pasiėmiau kirvį ir iškirtau senąjį ąžuolą tolimajame 
kampe - Tu nė neįsivaizduoji, kaip nuo to viskas pasikeitė! 
Dabar silpnesnės sėkliukės gauna daug daugiau saulės, jos tokios 
sveikos, kad net galiu atskirti nuo jų įskiepius, - kiek tik pamenu, 
pirmą sykį kiekvienas mano vaikas ant palangės turi po vazoną 
našlaičių. Aš tiek metų kamavausi, klaidingai manydamas, kad 
tiesiog esu abejingas sodininkas, - kai visą tą laiką tas didysis 
senasis medis, užimantis savo šaknimis pusę daržo, neleido augti 


niekam kitam. 
Laiškas buvo ilgesnis, bet Samadas čia skaityti sustojo. Susierzinęs 


jis paklausė: 
- Tai iš čia aš dabar turėčiau susiprasti... ką? 

Arčis gudriai paplojo smiliumi per nosį. 

- Čakšt, čakšt. Turi rinktis Milatą. Tai ženklas, bičiuli. Ibel- 
gauftsu gali neabejoti. 

O Samadas, kuris paprastai neturėdavo laiko ženklams ir 
plekšnojimams per nosį, taip susinervino, kad patarimo paklau- 
sė. Bet tuomet Popė (kuri aiškiai juto, jog, lyginant su berniukais, 
Samado mintyse jai lieka vis mažiau vietos) staiga susidomėjo ir 
pareiškė sapne tiesiog pajutusi, kad išsiųsti reikią Madžidą, tad 
jis vėl pasirinko Madžidą. Apimtas nevilties, Samadas netgi lei- 
do Arčiui mesti monetą, bet niekaip neįstengė laikytis to, ką ji 
lėmė, - daugiau, iš trijų metimų, dar daugiau, iš penkių - Sa- 
madas ja nepasitikėjo. Jei galite patikėti, šitaip Arčis ir Samadas 
vis žaidė loteriją su dviem berniukais, mušinėdami klausimą į 
„O Connell's“ sienas, vartydami sielas ir žiūrėdami, kuria puse 
jos nukris. 

Jų naudai reikia pažymėti vieną dalyką. Nė sykio nebuvo pa- 
minėtas žodis pagrobimas. Jei kas taip būtų pavadinęs tai, ką jis 
ketino daryti, Samadas būtų pasibaisėjęs ir priblokštas, būtų viską 
metęs lyg somnambulas, kuris nubunda miegamajame su duon- 
riekiu peiliu rankoje. Jis suprato, kad Alsanai dar nepranešė. Jis 
suprato, kad nupirko bilietą į lėktuvą 3 valandą ryto. Bet jam visai 
nebuvo akivaizdu, kad tie du faktai kaip nors susiję ar kad sykiu 
jie reiškia pagrobimą. Tad Samadas nustebo, spalio 31-osios nak- 
tį, 2 valandą, išvydęs ant virtuvės stalo sukniubusią ir graudžiai 
raudančią Alsaną. Jis nepagalvojo Ak, ji sužinojo, ką aš padary- 
siu Madžidui (pagaliau ir visiems laikams pasirinktas buvo Ma- 
džidas), nes nebuvo ūsuotas blogietis karalienės Viktorijos laikų 
detektyve, be to, nė nenutuokė rezgąs nusikaltimą. Pirmoji jam į 
galvą šovusi mintis buvo Ji sužinojo apie Popę ir, sukdamasis iš to- 
kios padėties, jis pasielgė taip, kaip instinktyviai elgiasi kiekvienas 
neištikimas vyras: puolė pirmas. 

— Tai šitaip pasitinki mane, grįžtantį namo? - trinkt krepšį 
ant grindų, kad būtų įspūdingiau. - Aš visą naktį vergauju tame 

prakeiktame restorane, o tuomet grįžęs turiu tvarkytis su tavo me- 
lodramomis? 

Alsana krūpčiojo nuo ašarų. Samadas taip pat pastebėjo, kad 
iš malonių jos riebalų gurga kažkoks garsas, vibruojantis pro plyšį 
saryje; ji pamosikavo rankomis, o tuomet užsidengė ausis. 

- Ko čia išsidirbinėji? - paklausė Samadas, mėgindamas 
nuslėpti baimę (jis tikėjosi pykčio; nežinojo, ką daryti su ašaro- 
mis). - Prašau, Alsana, tu tikrai perdedi. 

Ji darsyk sumosikavo rankomis, lyg varydama jį šalin, o tuo- 
met kiek kilstelėjo savo kūną, ir Samadas išvydo, kad tas gurgėji- 
mas buvo ne organinis, kad ji buvo suknibusi ant kažko. Radijo. 

— Kas dabar... 

Alsana pastūmė radiją nuo savęs į vidurį stalo ir parodė Sa- 
madui pagarsinti. Keturi pažįstami pyptelėjimai, kurie lydi anglus 
į visas žemes, kurias tik šie užkariauja, suskambo virtuvėje, o tuo- 
met Received Pronunciation tartimi Samadas išgirdo štai ką: 


Kalba BBC World Service, dabar 03.00 valandos. Ponia Indira 
Gandi, Indijos ministrė pirmininkė, šiandien buvo nužudyta, 
nušauta atvirai maištaujančių savo asmens sargybinių sikų, kai 
vaikščiojo savo namų Naujajame Delyje sode. Neabejojama, kad 
žmogžudystė yra kerštas už operaciją „Mėlynoji žvaigždė“, pra- 
ėjusį birželį įvykdytą antpuolį švenčiausioje sikų šventovėje Ar- 


mitsare. Sikų bendruomenė, kuri mano, kad jų kultūrą puola... 


— Gana, - tarė Samadas ir išjungė radiją. - Vis tiek iš jos 
nebuvo jokios naudos. Visi jie niekam tikę. Ir koks skirtumas, kas 
nutiko toje išvietėje Indijoje. Vaje... - nė nespėjęs pratarti, jis su- 
simąstė, kam taip reikia, kodėl šįvakar jaučiasi toks piktybiškas. - 
Tu tikrai apgailėtina. Kažin, kiek lietum ašarų, jeigu aš mirčiau? 
Nelietum - tau labiau rūpi kažkokia pagedusi politikė, kurios nė 
nepažinojai. Ar žinai, kad esi tobulas tamsuolių masių pavyzdys, 
Alse? Ar žinai? - klausė jis, kalbėdamas su ja lyg su vaiku ir laiky- 

damas ją už smakro. - Raudi dėl turtingųjų ir galingųjų, kurie ant 
tavęs nė nenusimyžtų. Kitą savaitę turbūt apsibliausi, kad princesė 
Diana nusilaužė nagą. 

Alsana sutelkė burnoje tiek seilių, kiek tik tilpo, ir spjovė 
ji. 

— Bhainchute! Aš neraudu dėl jos, tu idiote, aš raudu dėl savo 
draugų. Dabar dėl šito gatvėse liesis kraujas ir Indijoje, ir Bangla- 
deše. Kils riaušės - peiliai, šautuvai. Vieša mirtis, esu ją mačiusi. 
Atrodys tarytum Machšaras, Paskutinysis teismas, - žmonės mirs 
gatvėse, Samadai. Tu žinai, ir aš žinau. O Delyje bus visų baisiau- 
sia, ten visada baisiausia. Aš Delyje turiu giminių, draugų, senų 
mylimųjų... 

O tuomet Samadas skėlė jai antausį, iš dalies už senus my- 
limuosius, o iš dalies dėl to, kad jau seniai jo niekas nevadino 
bhainchute (vertimas: tas, kuris, paprastai šnekant, dulkina savo 
seseris). 

Alsana susiėmė už skruosto ir prakalbo tyliai: 

- Aš raudu iš sielvarto dėl tų vargšių šeimų ir iš palengvėjimo 
dėl savo vaikų! Jų tėvas jų nemyli ir juos skriaudžia, taip, bet jie 
bent jau nedvės gatvėse kaip žiurkės. 

Tad štai koks bus barnis: tos pačios pozicijos, tie patys Žo- 
džiai, tie patys kaltinimai, tie patys kirčiai iš dešinės. Nuogais 
kumščiais. Suskamba skambutis. Samadas išeina iš savo kampo. 

- Ne, jie kęs daug baisiau, daug baisiau: sėdės moraliai išgve- 
rusioje šalyje su motina, kuri kraustosi iš proto. Visiškai trenkta. 
Visus varžtelius išbarsčiusi. Tu tik pažiūrėk, kaip tu atrodai! Pa- 
žiūrėk, kokia tu stora! - jis čiuptelėjo ją, tada paleido lyg užkra- 
tą. - Pažiūrėk, kaip tu apsirengusi. Bėgimo bateliai ir saris? O kas 
čia? 

Tai buvo afrikietiška Klaros skara ant galvos, ilgas, gražus 
oranžinis kenti audinys, kuriuo Alsana buvo pratusi apsivynioti 
savo vešlius karčius. Samadas nutraukė jį ir šveitė per visą kamba- 
rį, o Alsanos plaukai nuvilnijo nugara. 

— Tu nė nežinai, kas esi, iš kur kilusi. Mes niekada neben- 
draujame su giminėmis - man gėda tave jiems parodyti. Kam 
važiavai žmonos į Bengaliją, klausinėja jie. Juk būtum ir Putnyje 
tokią radęs. 

Alsana piktai šyptelėjo, papurtė galvą, o Samadas apsimetė 
aprimęs, pripylė metalinį virdulį vandens ir trenkė ant viryklės. 

— O tavo labai gražios lungi, Samadai Miahai, - karčiai pa- 
reiškė ji, galva rodydama jo mėlyną kilpinį bėgiko kostiumą ir Po- 
pės „L. A. Raiders“ beisbolo kepurėlę. 

Samadas atsakė: 

— Skirtumas čia, - nežiūrėdamas į ją, plekšnodamasis tiesiai 
po kairiuoju krūtinkauliu. - Tu džiūgauji, kad mes Anglijoje, nes 
ją prarijai nekramčiusi. O aš tau sakau, kad mūsų berniukai daug 
geriau gyventų tėvynėje negu... 

- Samadai Miahai! Net nepradėk! Tik per mano lavoną šita 
šeima kraustysis ten, kur gresia pavojus gyvybei! Klara man apie 
tave pasakojo, ji viską pasakojo. Kad klausinėjai jos keistų da- 
lykų. Ką tu rezgi, Samadai? Girdėjau iš Zinatos apie tą gyvybės 
draudimą... kas miršta? Ką aš čia užuodžiu? Sakau tau, tik per 
mano lavoną... 

- Bet tu jau lavonas, Alse... 

— Užsičiaupk! Užsičiaupk! Aš ne pamišėlė. Tu nori mane iš 
proto išvaryti! Aš skambinau Ardaširui, Samadai. Jis man sakė, 
kad tu išeini iš darbo pusę dvylikos. Dabar antra valanda ryto. Aš 
ne pamišėlė! 

— Ne, dar blogiau. Tavo protas serga. Tu vadiniesi musulmo- 
ne... 

Alsana tuojau atsigręžė į Samadą, kuris mėgino sutelkti dė- 
mesį į šnypščiantį garą, sklindantį iš arbatinuko. 

— Ne, Samadai. O ne. O ne. Aš niekaip nesivadinu. Aš nie- 
ko neteigiu. Tu vadiniesi musulmonu. Tu deriesi su Alachu. Su 
tavim jis kalbėsis, kai ateis Machšaras. Tu, Samadai Miahai. Tu, 
tu, tu. 

Antras raundas. Samadas skelia Alsanai antausį. Alsana — 
kabliu iš dešinės jam į pilvą, o tada trenkia per kairįjį skruostikau- 
lį. Tuomet ji puolė prie durų, bet Samadas pagavo ją už liemens, 
parvertė kaip regbininkas, nugriovė ir alkūne trenkė į uodegikau- 
lį. Alsana, būdama sunkesnė už Samadą, atsiklaupė ir pakėlė jį; 
apvertusi išvilko į sodą, kur dusyk įspyrė gulinčiam ant žemės - 
du trumpus, piktus spyrius į kaktą, - bet minkštas guminis pa- 
das daug žalos nepadarė, ir po akimirkos jis vėl pakilo ant kelių. 
Jie mėgino stverti kits kitą už plaukų, Samadas pasiryžęs rauti iki 
kraujo. Bet Alsanai liko laisvas kelis, ir jis tuojau atsidūrė Sama- 
do tarpukojyje, priversdamas jį paleisti plaukus ir aklai užsimoti, 
taikantis į burną, bet pataikant į ausį. Maždaug tuo metu pusiau 
išsibudinę iš lovų išsirito dvynukai ir sustojo prie ilgo stiklinio 
virtuvės lango stebėti kovos, o pas kaimynus įsižiebė apsauginės 
šviesos, nutvieksdamos Ikbalių sodą lyg stadioną. 

- Abba, - pasakė Madžidas, nužvelgęs padėtį. - Tikrai abba. 

- Cha, žmogau. Niekaip, - atsakė Milatas, markstydamasis 
nuo šviesos. - Lažinuosi iš dviejų apelsininių ledinukų, kad amma 
suspardys jam subinę. 

— O000000! - vienu balsu aikčiojo dvynukai, lyg žiūrėtų fe- 
jerverkus, o paskui: - Aaaaaa! 

Alsana kaip tik baigė kovą, truputį padedama grėblio. 

— Gal kai kas, kas rytoj turi dirbti, galėtų naktį išsimiegoti 
kaip žmogus! Prakeikti babajai, - užriko kaimynas. 


Po kelių minučių (nes jie visada apsikabindavo po tokių muštynių, 
pusiau iš meilės, pusiau iš nuovargio) Samadas grįžo iš sodo, vis 
dar mažumėlę apdujęs, ir tarė: 

- Eikit miegoti, - ir ranka paglostė sūneliams vešlius juodus 
plaukus. 

Kai priėjo prie durų, stabtelėjo. 

— Tu man dar padėkosi, - pasakė jis, atsigręžęs į Madžidą, ku- 
ris nežymiai šyptelėjo, pamanęs, kad galbūt abba vis dėlto nupirks 


205 


Samadas 1984, 1857 


jam tą chemiko rinkinį. - Tu man galiausiai dar padėkosi. Šita šalis 
negera. Čia mes draskomės tarpusavyje. 

Tuomet jis užlipo laiptais ir paskambino Popei Bert-Džouns, 
prikėlė ją ir pasakė, kad daugiau nebus bučinių popiet, kaltų pasi- 
vaikščiojimų, slaptų taksi. Romano pabaiga. 


Galbūt visi Ikbaliai pranašai, nes Alsanos sugebėjimas užuosti 
nelaimę buvo aštresnis negu bet kada. Vieši galvų kapojimai, su- 
degintos miegančios šeimos, prie Kašmyro vartų kabantys paka- 
ruokliai, apduję žmonės, ieškantys savo kūno dalių; kūno dalių, 
kurias sikai nutraukė musulmonams, o hinduistai - sikams; kojų, 
pirštų, nosių, kojų pirštelių ir dantų, visur dantys, išbarstyti po 
visą šalį, sumišę su dulkėmis. Lapkričio 4 dieną, kai Alsana išniro 
vonioje iš vandens ir išgirdo džeržgiantį Mūsų Atstovo Delyje bal- 
są, pasakojantį nuo vaistinėlės, jau būta tūkstančio žuvusiųjų. 

Siaubingas reikalas. Bet, Samado galva, kai kurie galime pa- 
togiai sėdėti vonioje ir klausytis naujienų iš užsienio, o kitiems 
tenka užsidirbti pragyvenimui, pamiršti romaną ir pagrobti vaiką. 
Jis apsitempė baltomis kliošinėmis kelnėmis, patikrino lėktuvo bi- 
lietą, paskambino Arčiui pasikartoti plano ir išėjo į darbą. 

Metro sėdėjo gana jauna, gana graži mergina, tamsi, panaši 
į ispanę, suaugusiais antakiais ir verkė. Tiesiog sėdėjo priešais jį 
su storomis rožinėmis blauzdinėmis ir visai nesislėpdama verkė. 
Niekas nieko nesakė. Niekas nieko nedarė. Visi tikėjosi, kad ji iš- 
lips Kilburne. Bet ji neišlipo, toliau sėdėjo sau ir verkė lyg niekur 
nieko; Vest Hampstedas, Finčlio gatvė, Svis Kotedžas, Sent Džons 
Vudas. Tuomet Bondo gatvėje ji išsitraukė iš kuprinės ne itin iš- 
vaizdaus vaikino nuotrauką, parodė ją Samadui ir dar keliems pa- 
keleiviams: 

— Kam paliko? Taip širdį skauda... Nilas, sakė, jo vardas Ni- 
las. Nilai, Nilai. 

Čaringo kryžkelės geležinkelio stotyje, linijos gale, Sama- 
das pamatė, kaip ji perėjo per platformą ir įsėdo tiesiai į traukinį, 

važiuojantį atgal į Vilsden Gryną. Tam tikra prasme romantiška. 
„Nilas“ ji tarė taip, lyg tas žodis plyšte plyštų nuo buvusios aistros, 
nuo netekties. Toks banguojantis, moteriškas sielvartas. Kažko 
panašaus jis tikėjosi iš Popės, nežinia kodėl; pakėlė ragelį, tikėda- 
masis švelnių, ritmiškų ašarų, o vėliau - laiškų, galbūt iškvėpintų 
ir sulaistytų. Jos sielvarte jis būtų išaugęs, kaip dabar tikriausiai 
auga Nilas; jos sielvartas būtų apreiškimas, vienu žingsneliu pri- 
artinsiąs jį prie atpirkimo. Bet gavo tik „Eik tu šikt, tu sušiktas 
šūdžiau. 

- Juk sakiau, - pareiškė Šiva, purtydamas galvą ir duodamas 
Samadui krepšį geltonų servetėlių, kad sulankstytų iš jų pilis. — 
Juk sakiau nekišti ten nagų, ką? Ten per daug istorijos, žmogau. 
Supranti, ji pyksta juk ne vien ant tavęs, tiesa? 

Samadas gūžtelėjo pečiais ir ėmė lankstyti bokštelius. 

— Ne, žmogau, istorija, istorija. Viskas dėl to, kad rudas vyras 
paliko anglę moterį, kad Neru pasakė „ate“ poniai Britanijai. - 
Šiva, norėdamas tobulėti, įstojo į Atvirąjį universitetą. - Viskas 
painu, tikra košė, viskas dėl garbės. Statau dešimt svarų, kad ji 
norėjo, jog būtum jos tarnas ir luptum jai vynuoges. 

— Ne, - paprieštaravo Samadas, - nieko panašaus. Juk dabar 
ne tamsieji amžiai, Šiva, dabar 1984-ieji. 

- Štai ir pasirodei, ką išmanai. Kaip aš suprantu, ji - klasiki- 
nis atvejis, vyruti, klasikinis. 

— Na, dabar turiu kitų rūpesčių, - sumurmėjo Samadas (min- 
tyse skaičiuodamas, kad dabar jo vaikai jau saugiai guli lovytėse 
pas Džounsus, kad po dviejų valandų Arčis turės pažadinti Ma- 
džidą, o Milatą palikti miegoti). - Šeimos reikalų. 

- Nėra kada! - sušuko Ardaširas, prisliūkinęs iš už nugaros, 
kaip visada nepastebimai, apžiūrėti Samado pilių įtvirtinimų. - 
Nėra laiko šeimos reikalams, pusbroli. Visi turi rūpesčių, visi mė- 
gina išvežti gimines iš tos košės tėvynėje - aš ir pats nepagailėjau 
dešimties tūkstančių savo patarškos sesers bilietui, - bet vis tiek 
turiu ateiti į darbą, vis tiek turiu judėti tolyn. Šįvakar daug žmonių, 

pusbroli, - šūktelėjo Ardaširas, eidamas iš virtuvės pavaikštinėti 
po restorano salę su juodu fraku. - Netinginiauk. 

Tai buvo sunkiausias savaitės vakaras, šeštadienis, kai mi- 
nios plūsta bangomis: prieš teatrą, po teatro, po aludės, po klubo; 
pirmoji - mandagi ir linkusi šnekučiuotis, antroji niūniuoja dai- 
neles iš spektaklių, trečioji siautėja, o ketvirtoji - išpūstomis aki- 
mis ir besiplūstanti. Padavėjams, žinoma, labiausiai patiko teatro 
lankytojai; jie buvo ramūs ir negailėjo arbatpinigių, klausinėdavo 
apie maisto geografiją - jo rytietišką kilmę, jo istoriją, - o jauni 
padavėjai su džiaugsmu visa tai sukurdavo (nes tolimiausia jų eks- 
pedicija į Rytus buvo kasdienis kelias namo į Vaitčapelį, Smitfildą, 
Šunų salą), vyresni - uoliai ir išdidžiai vaizduodavo juodu tušinu- 
ku ant rausvos servetėlės. 

Pastaruosius kelis mėnesius Nacionaliniame buvo rodomas 
„I'll Bet She Is!“, iš naujo prisimintas šeštojo dešimtmečio vidurio 
miuziklas, kurio veiksmas vyksta ketvirtajame dešimtmetyje. Tai 
istorija apie turtingą panelę, kuri bėga nuo savo šeimos ir pake- 
liui susipažįsta su vargšu vaikinu, išsiruošusiu kariauti Ispanijos 
pilietiniame kare. Jie įsimyli. Net Samadas, kuris ypatingos klau- 
sos neturėjo, prisirankiojo tiek išmestų programėlių ir tiek sykių 
girdėjo, kaip staliukai užtraukia dainą, kad išmoko daugumą me- 
lodijų; jam jos patiko, jos nukreipdavo mintis nuo nykumos (dar 
geriau - šįvakar jos teikė mielos atgaivos nuo jaudulio dėl to, ar 
Arčiui pasiseks atgabenti Madžidą prie „Palace“ lygiai 1.00); jis 
niūniuodavo su visais virtuvėje tam tikru darbo ritmu, pjaustant 
ir marinuojant, raikant ir grūdant. 

Mačiau Paryžiaus operą ir stebuklų Rytuose 

— Samadai Miahai, aš ieškau „Rajah“ garstyčių sėklų. 

Prie Nilo vasarojau, žiemą leidau kalnuose 

- Garstyčių sėklų... Lyg ir mačiau pas Muchamedą. 

Turėjau deimantų, rubinųy, kailinių, aksomo rūbų 

- Kaltini, kaltini... nemačiau aš tų garstyčių sėklų. 

O Hovardas Hjuzas vynuoges man lupo 

- Atleisk, Šiva, jei senis neturi, tai aš jų nemačiau. 

Bet kas iš to be meilės? 

— O kas čia? - Šiva iš savo vietos priėjo prie šefo ir paėmė 
garstyčių sėklų pakelį, gulintį prie Samado dešiniosios alkūnės. - 
Kas tau, Semai, susiimk. Skrajoji padebesiais šįvakar. 

- Atleisk... Turiu rūpesčių... 

— Dėl tos savo panelės, ką? 

- Tyliau, Šiva. 

- Mane vadina lepūnėle, merga turtuole, per kurią vien bė- 
dos, - užtraukė Šiva kuo keisčiausia suindinta transatlantine tar- 
me. - Oi oi, mano priedainis. Bet kas suteiks man meilės, tam tik- 
rai jos negailėsiu. 

Šiva stvėrė nedidelę akvamarino vazelę ir sudainavo didįjį 
finalą į apverstą jos galą. 

— Bet kad ir kiek pinigų turėčiau, mano mielas vis tiek toli... 
Paklausyk šito patarimo, Samadai Miahai, - pasakė Šiva, kuris 
neabejojo, kad neseniai perfinansuota Samado paskola turėjo pa- 
dengti neteisėto meilės nuotykio išlaidas, - jis vertingas. 


Po kelių valandų Ardaširas vėl įžengė pro dvivėres duris, nutraukė 
dainą ir rėžė antrojo etapo drąsinamąją prakalbą. 

— Ponai, ponai! Na, jau tikrai gana. Paklausykit: jau pusė vie- 
nuolikos. Spektaklį jie jau matė. Jie alkani. Gavo tik varganą ledų 
kaušelį per pertrauką ir gausybę Bombėjaus džino, kuris, kaip visi 
puikiai žinome, prašyte prašosi kario, o tam, ponai, reikia mūsų. 
Ką tik įėjo ir gilumoje susėdo du staliukai po penkiolika žmonių. 
Taigi: kai jie paprašys vandens, ką darysit? Ką darysi, Ravindai? 

Ravindas buvo naujokas, šefo sūnėnas, šešiolikinis ir nervin- 
gas. 

- Pasakysiu jiems... 

— Ne, Ravindai, dar nė neprašnekęs, ką darysi? 

Ravindas prikando lūpą. 

— Nežinau, Ardaširai. 

— Papurtai galvą, - aiškino Ardaširas, purtydamas galvą. — 
Tuo pat metu akimis rodai rūpestį ir baimę dėl jų gerovės. - Arda- 
širas parodė kaip. - O tuomet sakai? 

— „Vanduo nuo kaitros nepadės, pone.“ 

— O kas padės nuo kaitros, Ravindai? Kas padės ponui nuo 
deginančio pojūčio, dabar jį kamuojančio? 

- Dar ryžių, Ardaširai. 

— Ir? Ir? 

Ravindas, regis, užsikirto ir ėmė prakaituoti. Samadas, tiek 
sykių Žemintas Ardaširo, visai nesidžiaugė, matydamas kitą jo 
auką, tad pasilenkė ir pakuždėjo atsakymą į lipnią Ravindo ausį. 

Ravindo veidas net nušvito iš dėkingumo. 

— Dar nano duonelės, Ardaširai. 

— Taip; nes ji sugeria aitriąsias paprikas, bet svarbiausia, 
vanduo nemokamas, o nano duonelė kainuoja svarą dvidešimt. O 
tu, pusbroli, - tarė Ardaširas, atsigręžęs į Samadą ir grūmodamas 
kaulėtu pirštu, - kitą kartą leisk berniukui pačiam atsakyti. Kaip 
kitaip jis išmoks? Turi savo darbo: pora damų prie dvyliktojo sta- 
liuko specialiai paprašė vyriausiojo padavėjo, kad jas aptarnautų, 
tad... 

— Paprašė manęs? Bet aš maniau šįvakar pasilikti virtuvėje. 
Be to, manęs negalima prašyti kaip kokio asmeninio liokajaus, aš 
turiu per daug darbo - politika ne tokia, pusbroli. 

Tą akimirką Samadą suima panika. Jo galva užimta pirmos 
valandos pagrobimu, dvynukų atskyrimu, ir jis abejoja, ar įstengs 
susitvarkyti su karštomis lėkštėmis ir garuojančiais dal dubeni- 
mis, su taukais, tykštančiais iš molio krosnyje keptos vištienos, 
su pavojais, kylančiais vienarankiui padavėjui. Šįvakar jis pusiau 
sapne. Jo galva užimta sūnumis. Jis ir vėl nusikramtė visus nagus 
iki gyvuonies, jie jau artėja prie perregimų pusmėnulių, kraujuo- 
jančių svogūnėlių. 

Jis sako, girdi savo balsą: 

- Ardaširai, aš turiu milijoną darbų čia, virtuvėje. Kodėl tu- 
rėčiau... 

Ir sulaukia atsakymo: 

— Nes vyriausias padavėjas yra pats geriausias, o jos, žinoma, 
už tokią garbę davė man - mums - arbatpinigių. Prašau neatsikal- 
binėti, pusbroli. Dvyliktas staliukas, Samadai Miahai. 

Ir mažumėlę prakaituodamas, persimetęs baltą rankšluostį 
per kairiąją ranką, beklausis Samadas ima niūniuoti svarbiausią 
spektaklio numerį ir išeina pro duris. 

Ir ko tik vaikinas nepadarys dėl mergelės? Kokio dydžio perlai, 
kokios kvapnios gėlelės? 

Iki dvyliktojo staliuko eiti toli. Ne dėl atstumo, jo vos dvy- 
lika metrų, tačiau tai ilgas kelias per tirštus kvapus, garsius bal- 
sus ir reikalavimus; pro anglų šūksnius; pro antrąjį staliuką, kur 
peleninė pilna, ir ją reikia iškratyti į kitą peleninę, tyliai pakelti 
ir tobulai, nepastebimai pakeisti švaria; stabtelėti prie ketvirtojo 
staliuko, kur atneštas neatpažintas patiekalas, kurio niekas neuž- 
sisakė; pasiginčyti su penktuoju staliuku, kuris nori prisijungti 
prie šeštojo, kad ir kaip tai būtų neparanku; o septintasis staliukas 
nori keptų ryžių su kiaušiniais, ir nesvarbu, ar tai kinų patiekalas, 
ar ne; 0 aštuntasis staliukas svirduliuoja ir dar vyno! Dar alaus! II- 
gas kelias, jei turi skverbtis pro džiungles; tenkinti nesibaigiančius 
poreikius ir niekam nereikalingas reikmes, pageidavimus, reikala- 
vimus rausvų veidų, kurie dabar Samadui primena džentelmenus 
su kamštiniais šalmais, susikėlusius ant stalų kojas ir pasidėjusius 
skreituose šautuvus; arbatą siurbčiojančias poniutes, vėduojamas 
verandose rudų berniukų, keliančių vėjelį stručio plunksnomis... 

Ir ko tik jis nesiims, ir ko tik jis neiškęs 

Alachas mato, koks jis dėkingas (taip, ponia, minutėlę, po- 
nia), kaip jis džiaugiasi, kad Madžidas, bent jau Madžidas vos po 
keturių valandų skris į rytus nuo čia ir nuo šitų reikalavimų, ne- 
paliaujamų geidulių, nuo šios vietos, kur nėra nei kantrybės, nei 
gailesčio, kur žmonės nori visko ir tučiuojau, kuo greičiau (Mes 
laukiame daržovių jau dvidešimt minučių), tikisi, kad jų mylimie- 
ji, vaikai, draugai ir net dievai atvyks nebrangiai ir greitai, visai 
kaip dešimtasis staliukas tikisi tandūro krevečių... 


2II 


Samadas 1984, 1857 


Jei ji parinks jam aukcioną, kiek Klimtų, Rembrantų ir kitokių 
mony“ 

Tie žmonės, kurie bet kokį tikėjimą iškeistų į seksą, o bet 
kokį seksą - į galią, kurie iškeistų Dievo baimę į pasididžiavimą 
savimi, pažinimą - į ironiją, pagarbiai pridengtą galvą - į ilgus, 
pasišiaušusius oranžinius plaukus... 

Prie dvyliktojo staliuko sėdi Popė. Popė Bert-Džouns. Da- 
bar pakaktų vien vardo (nes Samadas šiuo metu tiesiog sprogsta; 
jis tuojau padalys savo sūnus pusiau lyg tas pirmasis susijaudinęs 
chirurgas, užsimojęs nerangiu paspjaudytu peiliu virš suaugusios 
Siamo dvynių odos), vien vardo pakaktų, kad jam plyštų smege- 
nys. Vien vardas - torpeda, lekianti į mažutę žvejų valtelę, ištaš- 
kanti jo mintis vandenyje. Bet ten ne vien vardas, vardo aidas, 
ištartas kokio neatsargaus vėplos ar aptiktas seno laiško apačioje, 
ten pati Popė Bert-Džouns su visu strazdanotu kūnu. Sėdi šalta ir 
ryžtinga su seserimi, kuri, kaip visi mūsų geistųjų broliai ir sese- 
rys, atrodo bjauresnė, kreiva jos kopija. 

- Na, tai pasakyk ką nors, - prataria Popė, pirštais krebžden- 
dama „Marlboro“ pakelį. - Nepašmaikštausi? Nepliaukši niekų 
apie kupranugarius ir kokoso riešutus? Neturi ką pasakyti? 

Samadas neturi ką pasakyti. Jis tik nustoja niūniavęs dainelę, 
palenkia galvą teisingu nuolankiu kampu ir pasiruošęs pakelia ra- 
šiklio galą prie popieriaus. Lyg sapne. 

- Na, gerai, - išdidžiai pareiškia Popė, nužvelgusi Samadą 
degdamasi cigaretę. - Kaip nori. Gerai. Pradžioje norėtume ėrie- 
nos samosos ir jogurto kastenperdaiktas. 

— O pagrindinio patiekalo, - sako žemesnė, negražesnė, ries- 
tanosė sesuo, - du ėrienos don sok ir ryžių, su bulvytėmis, prašy- 
čiau, padavėjau. 


Bent jau Arčis atvažiuoja laiku; teisingais metais, teisingą dieną, 
teisingą valandą, 1984 metų lapkričio 5 dieną, 1.00. Prie resto- 

rano, apsivilkęs ilgu lietpalčiu, jis stovi priešais savo „Vauxhal!“, 
viena ranka krapštinėja naujutėles „Pirelli“ padangas, kita stipriai 
traukia cigaretę lyg Bogartas ar šoferis, ar Bogarto šoferis. Sama- 
das išeina, paspaudžia Arčiui dešinę ir pajunta, kokie šalti draugo 
pirštai, pajunta, kiek daug yra jam skolingas. Netyčia išpučia su- 
šalusį orą jam į veidą. 

— Aš to nepamiršiu, Arčibaldai, - sako jis. - Nepamiršiu, ką 
šiąnakt dėl manęs darai, mano drauge. 

Arčis nejaukiai muistosi. 

- Semai, kol tu - kai ką turiu... 

Bet Samadas jau atidaro dureles, ir Arčiui tenka aiškintis po 
to, kai jis išvysta ant galinės sėdynės virpančius tris vaikus lyg 
nevykusį pokštą. 

- Jie nubudo, Semai. Jie visi miegojo tame pat kambaryje - 
supranti, naktinėjo. Nieko negalėjau padaryti. Tik apvilkau jiems 
paltus ant pižamų, - negalėjau rizikuoti, kad išgirs Klara, - teko 
juos atsivežti. 

Airė miega; susirangiusi, galvą padėjusi ant peleninės, o ko- 
jas - ant pavarų dėžės, bet Milatas ir Madžidas su džiaugsmu pa- 
sitinka tėvą, timpčioja jį už kelnių, baksnoja į smakrą. 

- Sveikas, abba! Kur važiuojam, abba? Į slaptą disko vakarė- 
lį? Tikrai? 

Samadas griežtai dėbteli į Arčį; Arčis gūžteli pečiais. 

— Važiuojam į oro uostą. Į Hitrou. 

- Oho! 

— O kai ten nuvyksim, Madžidas... Madžidas... 

Kaip sapne. Samadas pajunta ašaras ir nespėja jų sulaikyti; 
jis ištiesia ranką savo dviem minutėmis vyresniajam ir taip stipriai 
priglaudžia jį prie krūtinės, kad net nulaužia akinių kojelę. 

— O tada Madžidas iškeliaus su teta Zinata. 

— Ojjis grįš? - klausia Milatas. - Būtų geras, jeigu negrįžtų! 

Madžidas išsivaduoja iš tėvo gniaužtų. 

- Toli? Ar grįšiu iki pirmadienio - turiu pažiūrėti, kaip vyks- 
ta fotosintezė per gamtos pažinimą, - pasodinau du augalus: vieną 

spintelėje, o kitą - saulėje, ir turiu pažiūrėti, abba, turiu pažiūrėti, 
kuris... 

Po daugelio metų, net po kelių valandų nuo tada, kai išskris 
lėktuvas, tai bus istorija, kurios Samadas stengsis neprisiminti. 
Šito jo atmintis visai nesistengia įsidėmėti. Staiga panyra akmuo. 
Dirbtiniai dantys tyliai nugrimzta į stiklinės dugną. 

- Ar grįšiu į mokyklą, abba? | 

- Eikš, - niūriai taria Arčis priekinėje sėdynėje. - Mums rei- 
kia lėkti, kad spėtume. 

— Pirmadienį būsi mokykloje, Madžidai. Pažadu. Dabar sės- 
kit į vietas, greičiau. Abba prašo. 

Samadas uždaro mašinos dureles ir žiūri, kaip dvyniai jo sū- 
nūs karštai alsuoja į langą. Jis pakelia vieną ranką, per stiklą pa- 
liečia jų lūpas, ryškiai rožines, o jų seilės sumišusios su murzinais 
garais. 


9. Maištas! 


Alsanos nuomone, tikrasis skirtumas tarp žmonių glūdi ne spal- 
voje. Ne lytyje, tikėjime, sugebėjime šokti pagal sinkopinį ritmą 
ar atgniaužti kumščius ir parodyti saujas auksinių. Tikrasis skir- 
tumas yra daug gilesnis. Jis glūdi žemėje. Jis glūdi danguje. Visą 
žmoniją galima padalyti į dvi aiškias stovyklas, jos galva, tiesiog 
apklausus pagal labai paprastą klausimyną, kokius antradieniais 
spausdina Womans Own: 


a) Ar dangus, po kuriuo miegi, dažnai prasiveria 
nesibaigiančioms savaitėms? 


b) Ar žemė, kuria vaikštai, dažnai dreba ir skyla? 


c) Ar yra tikimybė (ir prašome pažymėti šitą langelį, kad ir 
kokia maža ta tikimybė atrodo), kad grėsmingas kalnas, 
metantis vidudienio šešėlį ant tavo namų, gali vieną 
dieną be jokios priežasties imti ir išsiveržti? 


Nes jei atsakoma „taip“ į vieną ar visus šiuos klausimus, tuomet 
tavo gyvenimas yra lyg vidurnaktis, visada vos per plauką nuo vil- 
ko valandos; jis pavojingas, jis vos laikosi; jis nerūpestingas tikrą- 
ja šio žodžio prasme; jis lengvas, pametamas lyg raktų pakabukas 
ar plaukų segtukas. Ir tai letargija: kodėl neprasėdėti viso ryto, 
visos dienos, visų metų po tuo pačiu kiparisu, piešiant dulkėse 
aštuoniukę? Dar daugiau, tai tragedija, tai chaosas: kodėl nenu- 
versti vyriausybės, jei taip šovė į galvą, kodėl neapakinti žmogaus, 
kurio nekenti, kodėl neišprotėti, neklajoti kliedint po miestą lyg 
pusgalviui, mojuojant rankomis, raunantis plaukus? Kas tave su- 
laikys - tiksliau, bet kas tave sulaikys, kas valandą, kas minutę. Tas 
jausmas. Štai tikrasis gyvenimo skirtumas. Žmonės, kurie gyvena 

ant tvirtos žemės, po saugiu dangumi, nieko apie tai neišmano; 
jie lyg anglų karo belaisviai Dresdene, kurie toliau pilstė arbatą 
ir puošėsi vakarienei, net kai pasigirdo sirenos, net kai miestas 
virto milžinišku ugnies kamuoliu. Gimę žalioje ir jaukioje šalyje, 
švelnioje šalyje, anglai tiesiog neįstengia įsivaizduoti tragedijos, 
net kai ją sukelia žmonės. 

Kas kita - bangladešiečiai, anksčiau Rytų pakistaniečiai, 
anksčiau indai, anksčiau bengalai. Jie gyvena po nematomu atsi- 
tiktinės tragedijos pirštu, potvynių ir ciklonų, uraganų ir purvo 
nuošliaužų. Jų šalį nuolat semia vanduo; laikrodžio tikslumu iš- 
naikinamos kartų kartos; asmeninė gyvenimo trukmė optimis- 
tiškai numatoma iki penkiasdešimt dvejų metų, ir jie atsainiai 
suvokia, kad kai kalbama apie apokalipsę, kai kalbama apie at- 
sitiktinę masinę pražūtį, na, šioje srityje jie tikrai pirmauja, jie 
bus pirmieji, pirmieji lyg Atlantida nučiuoš į jūros dugną, kai tos 
kvailos ledynų kepurės ims slinkti ir tirpti. Bangladešas - pati 
absurdiškiausia šalis pasaulyje. Šitaip Dievas sumanė kaip rei- 
kalas pakvailioti, išmėginti juodąją komediją. Bengalams klausi- 
mynų nereikia. Tragedijų faktai yra jų gyvenimo faktai. Pavyz- 
džiui, nuo Alsanos šešioliktojo gimtadienio (1971) iki metų, kai 
ji nustojo tiesiai kalbėtis su savo vyru (1985) Bangladeše žuvo 
daugiau žmonių, daugiau prapuolė vėjuose ir lietuje, negu Hi- 
rošimoje, Nagasakyje ir Dresdene kartu sudėjus. Galvas padėjo 
milijonas žmonių, kurie ir taip jau buvo išmokę pernelyg jų ne- 
branginti. 

Štai ką Alsana iš tikrųjų turėjo prieš Samadą, jei norite tei- 
sybės: tai daugiau negu išdavystė, daugiau negu melas, daugiau 
negu paprasčiausias pagrobimas - Madžidas išmoks nebranginti 
savo gyvybės. Nors Čitagongo kalvose jam bus gana saugu, nes tai 
aukščiausias tos žemumų, lygumų šalies taškas, ją vis tiek krėtė 
šiurpas nuo minties, kad Madžidas bus toks, kokia anksčiau buvo 
ji: 

jo gyvenimas svers ne daugiau negu paisos moneta, jis abe- 
jingai braidys po potvynius, virpės, slegiamas juodo dangaus... 

Žinoma, ji puolė į isteriją. Žinoma, mėgino jį susigrąžinti. Ji 
kreipėsi į reikiamas įstaigas. Reikiamos įstaigos sakydavo: „Tiesą 
sakant, brangute, mus labiau neramina, kad jie atvyksta“, arba „Iš 
tikrųjų, matote, jeigu kelionę surengė jūsų vyras, ne kažin ką gali- 
me...“, tad ji padėdavo ragelį. Po kelių mėnesių liovėsi skambinėti. 
Iš nevilties ji eidavo į Vemblį ar Vaitčapelį ir sėdėdavo pas gimines, 
begalinius savaitgalius raudodama, maitinama ir guodžiama, bet 
nuojauta jai kuždėjo, kad nors karis buvo skanus, paguoda buvo 
ne tokia, kaip regėjosi. Nes tai buvo žmonės, kurie tyliai džiūgavo, 
kad Alsana Ikbal, gyvenanti dideliame name ir draugaujanti su 
didingais baltais ir juodais žmonėmis, turinti vyrą, kuris atrodo 
kaip Omaras Šarifas, ir sūnų, kuris kalba lyg Velso princas, dabar 
gyvena, kamuojama abejonių ir nežinios, kaip ir jie, mokosi dė- 
vėti sielvartą lyg seną pažįstamą šilką. Jiems buvo truputį malonu, 
net kai Zinata (kuri niekada neišsidavė, kokį vaidmenį suvaidino 
tame Žygyje) ištiesė ranką per krėslo atkaltę ir užjaučiamai su- 
gniaužė nagais Alsanos delną. 

- Ak, Alse, aš vis galvoju, kaip gaila, kad jis išvežė gerąjį vai- 
ką! Jis buvo toks protingas ir taip gražiai elgdavosi! Galėjai nesirū- 
pinti, kad jis prasidės su narkotikais ar pasileidusiomis mergomis. 
Tik kiek kainuodavo akiniai, kai jis šitiek skaitė. 

Ak, ji tikrai mažumėlę džiūgavo. Niekada nenuvertinkite 
žmonių, niekada nenuvertinkite malonumo, kurį jie patiria, re- 
gėdami svetimą skausmą, pranešdami blogą žinią, per televizorių 
stebėdami, kaip sprogsta bombos, klausydami tramdomų ašarų 
kitame laido gale. Skausmas savaime yra tiesiog Skausmas. Bet 
Skausmas + Atstumas gali būti = pramoga, vujerizmas, įdomybė, 
cinema veritė, geras pakrizenimas, užuojautos šypsnys, kilstelėtas 
antakis, paslėpta panieka. Visa tai ir dar daugiau Alsana pajusdavo 
kitame laido gale, kai pasipylė skambučiai - 1985 metų gegužės 28 
dieną - pranešti jai, paguosti jos dėl neseniai praūžusio ciklono. 

- Alse, aš būtinai turėjau paskambinti. Sako, kad Bengalijos 
įlankoje plaukioja tiek kūnų... 

- Ką tik išgirdau žinias per radiją - dešimt tūkstančių! 

- Likę gyvi plūduriuoja ant namų stogų, o rykliai ir krokodi- 
lai kandžioja jiems kulnis... 

- Kaip baisu, Alse, nežinoti, spėlioti... 

Šešias dienas, šešias naktis Alsana nežinojo ir spėliojo. Tuo 
metu ji dažnai skaitė bengalų poeto Rabindranato Tagorės eiles ir 
labai stengėsi patikėti jo raminimais (Nakties tamsa — lyg maiše- 
lis, pratrūkstantis aušros auksu'), bet giliai širdyje ji buvo prak- 
tiška moteris, ir poezija neteikė jai paguodos. Tas šešias dienas 
jos gyvenimas buvo lyg vidurnaktis, vos per plauką nuo vilko 
valandos. Bet septintąją dieną išaušo šviesa: atėjo žinia, kad Ma- 
džidas sveikas, tik susilaužė nosį, kai mečetėje nuo aukštos lenty- 
nos nukrito netvirtai pastatyta vaza, nupūsta pirmo pirmųjų vėjų 
gūsio (ir prašau tos vazos neišleisti iš akiračio, tai ta pati vaza, 
kuri Madžidą už nosies atves prie jo pašaukimo). Tik tarnai, prieš 
dvi dienas pasiėmę slaptas džino atsargas ir sukrovę jas į apgriu- 
vusį šeimos furgoną, leisdamiesi į iškylą Dakoje, dabar plaukiojo 
išverstais pilvais Džamunos upėje, o sidabrapelekės žuvys spok- 
SOjO į juos iš apačios, išpūtusios akis ir susimąsčiusios. 

Samadas triumfavo. 

— Matai? Čitagonge jam nieko nenutiko! Dar geresnė naujie- 
na, kad jis buvo mečetėje. Verčiau tegu susilaužo nosį mečetėje, 
o ne muštynėse Kilburne! Būtent to aš ir tikėjausi. Jis mokosi 
senųjų papročių. Juk jis mokosi senųjų papročių? 

Alsana valandžiukę pagalvojo. Tuomet atsakė: 

— Galbūt, Samadai Miahai. 

— Kaip suprasti „galbūt“? 

— Galbūt, Samadai Miahai, o gal ir ne. 

Alsana nusprendė nustoti tiesiai kalbėtis su savo vyru. Kitus 
aštuonerius metus ji pasiryžo niekada neištarti jam /aip, niekada 
neištarti jam ne, 0 priversti jį gyventi taip, kaip ji - vis nežinant, vis 
spėliojant, paimti įkaitu Samado sveiką protą, kol jai bus iki galo 


* Rabindranatas Tagorė, Užklydę paukščiai. vertė Z. Ardickas. Kaunas: Gardenija. 1998, 
p. 103. 

atlyginta ir grįš jos dviem minutėmis vyresnis pirmasis sūnus, kol 
ji vėl galės paglostyti vešlius jo plaukus putlia rankele. Šitaip ji pa- 
sižadėjo, šitaip ji prakeikė Samadą, ir tai buvo tobulas kerštas. Ret- 
sykiais jis kone sienom lipdavo, kone griebdavosi virtuvės peilio, 
vaistinėlės. Bet Samadas buvo pernelyg užsispyręs, kad nusižudy- 
tų, jei tai reikštų, kad kam nors kitam tai suteiks pasitenkinimo. Jis 
laikėsi. Alsana vartydavosi per miegus ir murmėdavo: 

— Tik grąžink jį, ponas Idiote... jei jau taip kraustaisi iš gal- 
vos, tiesiog grąžink man mano vaikelį. 

Bet Madžidui grąžinti nebuvo pinigų, net jei Samadas ir 
būtų linkęs mojuoti baltu dhorti'. Jis išmoko taip gyventi. Pamažu 
išmoko taip, kad kai kas nors restorane pasakydavo „taip“ arba 
„ne“, jis vos susiprasdavo, kaip elgtis, jis pamažu pamiršo, ką 
reiškia tos dvi elegantiškos dalelytės. Iš Alsanos lūpų niekada jų 
negirdėdavo. Kad ir ko paklaustum Ikbalių namuose, tiesaus at- 
sakymo daugiau niekada nesulauksi: 

— Alsana, ar nematei mano šlepečių? 

— Galbūt, Samadai Miahai. 

— Kiek dabar valandų? 

— Gal trys, Samadai Miahai, bet, Alachas mato, gali būti ir 
keturios. 

— Alsana, kur padėjai televizoriaus pultelį? 

— Gali būti, kad jis stalčiuje, Samadai Miahai, bet gal ir už 
sofos. 

Ir taip toliau. 


Vieną dieną, po gegužės ciklono, Ikbaliai gavo savo dviem minu- 
tėmis vyresniojo sūnaus laišką, dailyraščiu parašytą ant sąsiuvinio 
lapo, į kurį buvo įlankstyta nesena nuotrauka. Jis parašė ne pirmą 
sykį, bet šiame laiške Samadas pastebėjo šį tą naujo, tą, kas jį su- 
jaudino ir patvirtino smerkiamą jo apsisprendimą; kažkuo paki- 
to tonas, buvo justi kažkokia branda, auganti rytietiška išmintis; 


* Tradicinis Indijos vyriškas drabužis, ant liemens vyniojama skraistė - sijonas. 

ir, kruopščiai perskaitęs laišką sode, jis su didžiausiu džiaugsmu 
parnešė jį į virtuvę ir garsiai perskaitė Klarai ir Alsanai, kurios 
gurkšnojo mėtų arbatėlę. 

— Klausykit: čia jis rašo: „Vakar senelis prilupo Tamimą 
(jis —- namų tarnas) su diržu, kol jo užpakalis išraudo kaip po- 
midoras. Jis sakė, kad Tamimas pavogė žvakių (tikrai. Aš pats 
mačiau!) ir kad už tai to nusipelnė. Jis sako, kad kartais Alachas 
baudžia, o kartais tenka Žmonėms, ir išmintingas Žmogus supran- 
ta, kada Alacho eilė, o kada —- jo. Tikiuosi, kada nors aš būsiu 
išmintingas žmogus.“ Girdit? Jis nori būti išmintingas Žmogus. 
Kiek toje mokykloje žinot vaikų, kurie nori būti išminčiai? 

— Gal nė vieno, Samadai Miahai. O gal visi. 

Samadas susiraukęs dėbtelėjo į žmoną ir kalbėjo toliau: 

— O čia, čia jis rašo apie savo nosį: „Man atrodo, kad vazų 
nereikia statyti tokioje kvailoje vietoje, kur jos gali nukristi ir 
sulaužyti berniukui nosį. Kas nors turėtų būti dėl to kaltas ir su- 
silaukti bausmės (bet ne beržinės košės, nebent jis būtų mažas 
ir nesuaugęs. Jei jam ne daugiau kaip dvylika). Kai užaugsiu, 
manau, norėčiau pasirūpinti, kad vazos nebūtų statomos tokio- 
se kvailose vietose, kur gali kelti pavojų, 1r pasiskųsčiau dėl 
kitų pavojingų dalykų (tarp kitko, mano nosis jau sugijo!).“ 
Matot? 

Klara susiraukė. 

— Ką matom? 

— Jis aiškiai nepritaria ikonografijai mečetėje, jis nemėgsta 
visų pagoniškų, nebūtinų, pavojingų puošmenų! Tokio berniuko 
laukia didinga ateitis, tiesa? 

— Galbūt, Samadai Miahai, o gal ir ne. 

— Galbūt jis bus politikas, o gal teisininkas, - pratarė Klara. 

— Niekai! Mano sūnus skirtas Dievui, o ne žmonėms. Jis 
nebijo savo pareigų. Jis nebijo būti tikras bengalas, doras mu- 
sulmonas. Čia jis rašo, kad ožys nuotraukoje negyvas. „Padėjau 
paskersti ožį, abba“, rašo jis. „Jis dar judėjo kurį laiką po to, kai 
perrėžėme jį pusiau.“ Ar tai čia bailus berniukas? 

Kadangi kas nors aiškiai turėjo pasakyti, kad ne, Klara pa- 
sakė be didelio entuziazmo ir paėmė Samado ištiestą nuotrauką. 
Ten Madžidas, kaip visada apsirengęs pilkai, stovėjo greta pa- 
smerktojo ožio, 0 už jo - senas namas. 

— Ak! Žiū, jo nosis! Štai kur lūžis. Dabar jo nosis romė- 
niška. Jis atrodo truputį aristokratiškai, truputį lyg anglas. Žiū, 
Milatai, —- Klara pakišo nuotrauką po mažesne, plokštesne Milato 
nosimi. — Dabar judu nebeatrodot kaip dvynukai. 

— Jis atrodo, — vos dirstelėjęs, atsakė Milatas, — kaip šefas. 

Samadas, taip ir nepramokęs Vilsdeno gatvės kalbos, iškil- 
mingai palinksėjo galva ir paglostė sūnui plaukus. 

- Gerai, kad matai tarp judviejų skirtumą, Milatai, verčiau 
dabar negu vėliau. 

Samadas dėbtelėjo į Alsaną, o ji pasukiojo prie smilkinio ro- 
domąjį pirštą, barbendama į galvą iš kito šono: trenktas, pusgalvis. 

- Kiti gali šaipytis, bet mudu žinom, kad tavo brolis išves 
visus iš dykros. Jis bus genčių vedlys. Jis šefas iš prigimties. 

Milatas taip garsiai kvatojosi, taip stipriai, taip nevaldomai, 
kad neišlaikė pusiausvyros, paslydo ant mazgotės ir atsitrenkęs į 
kriauklę susilaužė nosį. 


Du sūnūs. Vienas neregimas ir tobulas, sustingęs maloniame de- 
vynmečio amžiuje, statiškas, įrėmintas ant televizoriaus, spjaudan- 
čio visą devintojo dešimtmečio šūdą - airių bombas, anglų riaušes, 
transatlantinį sąstingį, - o virš tos košės vaikas iškilęs nepaliestas 
ir nesuterštas, pakylėtas į amžinai besišypsančio Budos padėtį, api- 
pintas ramia Rytų kontempliacija; visagalis, lyderis iš prigimties, 
musulmonas iš prigimties, šefas iš prigimties - trumpai tariant, 
tiesiog vaiduoklis. Pamėkliškas dagerotipas, sudarytas iš tėvo vaiz- 
duotės gyvsidabrio, užkonservuotas motinos ašarų sūryme. Šis sū- 
nus stovėjo tylus, tolimas ir buvo „laikomas sveiku“, kaip Jos Dide- 
nybės salos kolonija, amžiams sustingęs prigimtiniame naivume, 

nuolatinėje vaikystėje. Šio sūnaus Samadas neregėjo. O Samadas 
seniai išmoko garbinti tai, kas neregima. 


O regimasis sūnus, tas, kuris painiojosi jam po kojomis ir gadi- 
no gyvenimą, na, verčiau jau neduokit Samadui nė paliesti šios 
temos, Milato rūpesčių temos, bet štai ji: jis antrasis sūnus, lyg 
pavėlavęs autobusas, lyg pigus siuntinys, atsilikėlis, nesuspėjėlis, 
pirma pralaimėjęs lenktynes gimdos kanalais, o dabar tiesiog se- 
kėjas, nulėmus genetikai, nežinomam Alacho planui, pralaimėjęs 
dviem lemtingomis minutėmis, kurių niekada neatsigriebs, nei 
tais visa reginčiais kreivais veidrodžiais, nei tais stikliniais dieviš- 
kais rutuliais, nei tėvo akyse. 

Taigi, melancholiškesnis už Milatą vaikas, mąslesnis vaikas 
galėtų visą gyvenimą vaikytis tas dvi minutes ir prisidaryti sau 
nelaimių, vydamasis nepagaunamą grobį, kol galiausiai paklotų jį 
tėvui po kojomis. Bet Milatui ne itin rūpėjo, ką apie jį kalba tėvas: 
jis žinojo nesąs sekėjas, ne koks šefas, ne nuosmauka, ne parsi- 
davėlis, ne pislius - kad ir ką tėvas sakytų. Gatvės kalba Milatas 
buvo pramuštgalvis, blogietis, pats pirmasis, įvaizdį keičiantis lyg 
batus; mielutis, tvarkoj, pašėlęs, visus vedasi į kalvas žaisti futbolo, 
nuo kalvos - siaubti žaidimų automatų, iš mokyklų, į vaizdajuos- 
čių parduotuves. „Rocky Video“, mėgstamiausioje Milato vietoje, 
priklausančioje nepersistengiančiam kokaino prekeiviui, porno- 
grafijos gaudavai, sulaukęs penkiolikos, filmų suaugusiesiems — 
vienuolikos, o filmų su tikra mirtimi - iš po prekystalio už penkis 
svarus. Štai čia Milatas iš tikrųjų sužinojo, kas yra tėvas. Krikšta- 
tėvis, kraujo brolis, pačinodeniras, vyras juodais drabužiais, kuris 
gražiai atrodo, greitai kalba, niekada nelaukia (sušikto) staliuko, 
turi dvi sveikas rankas su ginklais. Jis sužinojo, kad norint trupu- 
čio pavojų, norint tapti išminčiumi, nereikia gyventi potvyniuose 
ir ciklonuose. Reikia eiti jų ieškoti. Sulaukęs dvylikos, Milatas iš- 
ėjo jų ieškoti: nors Vilsden Grynas - ne koks Bronksas, ne Pietų 
Centrinė, jis šiek tiek rado, ir to pakako. Jis buvo įžūlus ir nepraus- 
taburnis, jo įnirtingas žavesys spaudėsi jame lyg klounas dėžutėje, 


222 


9. Maištas! 


pasirengęs iššokti, vos sulaukus trylikos, kuomet jis iš spuoguotų 
apspangusios mergiotės šniūrais vilkosi jam įkandin, iškorusios 
liežuvius, atkišusios krūtis, griūte griūdavo į širdperšos balas... ir 
vien todėl, kad jis buvo DIDŽIAUSIAS ir BLOGIAUSIAS, savo 
jauną gyvenimą gyveno DIDŽIOSIOMIS RAIDĖMIS: jis pirmas 
rūkė, pirmas gėrė, net praradoją - JĄ! - sulaukęs trylikos su puse. 
Gerai, jis nieko per daug NEJAUTĖ ir NELIETĖ, tik buvo DRĖG- 
NA ir KEISTA, bet jis prarado JĄ nė nesuprasdamas, kur JI dingo, 
bet vis tiek prarado, nes neabejotinai, BE JOKIŲ ABEJONIŲ, jis 
buvo visų geriausias, bet kurioje jaunimo nusikalstamumo skalė- 
je jis švietė kaip žvaigždė, DONAS, TIKRAS VYRAS, NE ŠUNS 
PYPAS, gatvės vaikis, genčių vedlys. Apskritai vienintelis Milato 
rūpestis buvo tai, kad rūpesčiai jam baisiai patiko. Ir jam jie sekėsi. 
Kur ten. Ne tas žodis. 

Vis tiek - namie, mokykloje, įvairiose plataus Ikbalių / Be- 
gumų klano virtuvėse - dažnai būdavo aptarinėjami Milato rūpes- 
čiai, maištingojo trylikamečio Milato, kuris perdė mečetėje, vai- 
kėsi blondines, kvepėjo tabaku, ir ne tik Milatas, bet visi vaikai: 
Mudžibas (keturiolikos, teistas už mašinų vagystę), Chandakaras 
(šešiolikos, baltaodė mergina, vakarais dažėsi blakstienas), Dipe- 
šas (penkiolikos, rūkė marihuaną), Kuršedas (aštuoniolikos, rūkė 
marihuaną ir vilkėjo labai plačias kelnes), Chaleda (septyniolikos, 
ikivedybinis seksas su kinų vaikinu), Bimalis (devyniolikos, stu- 
dijuoja aktorinį), kas tiems visiems vaikams užėjo, kas nutiko pir- 
miesiems didžiojo kelionės per vandenyną eksperimento palikuo- 
nims? Nejau jie negauna, ko nori? Nejau nepakanka vietos sode, 
pastovaus valgio, švarių drabužių iš „Marks'n'Sparks“, puikiausio, 
geriausio išsilavinimo? Nejau suaugusieji nesistengė iš visų jėgų? 
Nejau veltui jie visi plaukė į šią salą? Kad būtų saugūs. Nejau jiems 
nesaugu? 

- Pernelyg saugu, - aiškino Samadas, kantriai guosdamas 
vieną ar kitą raudančią, piktą ma ar baba, sutrikusį ir pagyvenusį 
dadu ar dida, - šitoje šalyje jiems pernelyg saugu, ne? Jie gyvena 

mūsų sukurtuose dideliuose plastiko burbuluose, visas jų gyve- 
nimas iš anksto sutvarkytas. Juk žinot, kad man asmeniškai nusi- 
spjaut į Šventąjį Paulių, bet jo išmintis teisinga, išmintis iš tikrųjų 
Alacho: palikau tai, kas vaikiška. Kaip mūsų berniukams tapti vy- 
rais, jeigu jie niekada negauna vyriškų iššūkių? Hm? Dabar pa- 
galvojęs, nė neabejoju, puikiai padariau, išsiųsdamas Madžidą. 
Visiems taip patarčiau. 

Tuomet susirinkę raudotojai ir dejuotojai visi gedulingai 
pažvelgdavo į brangųjį Madžido ir ožio portretą. Jie sėdėdavo 
pakerėti, lyg hinduistai, laukią, kada sukarks akmeninė varna, 
kol iš nuotraukos kone imdavo sklisti regima aura: gerumas ir 
narsa, nepaisanti priešų, nei ugnies, nei vandens; tikras musul- 
monų berniukas; vaikas, kokio jie neturi. Kad ir kaip tai būtų 
apgailėtina, Alsanai būdavo mažumėlę juokinga, jog viskas taip 
apsivertė, niekas dėl jos neberauda, visi rauda dėl savęs ir savo 
vaikų, dėl to, ką jiems padarė siaubingasis devintasis dešimt- 
metis. Tokie susiėjimai būdavo lyg žūtbūtinis politikų posėdis, 
lyg beviltiškas vyriausybės ir Bažnyčios susirinkimas už uždarų 
durų, maištaujančiai miniai siaučiant gatvėse ir daužant langus. 
Pamažu atsirado atstumas, ne tik tarp tėvysūnų, senyjaunų, čia- 
gimusiytengimusių, bet tarp tų, kurie tupėjo viduje, ir tų, kurie 
siautėjo lauke. 

- Pernelyg saugu, per lengva, - kartojo Samadas, o močiutė 
Bibė meiliai šluostė Madžidą „Mr Sheen“. - Mėnuo tėvynėje visus 
atvestų į doros kelią. 

Bet iš tikrųjų Milatui nereikėjo keliauti į tėvynę: jis lyg ši- 
zofrenikas viena koja stovėjo Bengalijoje, o kita - Vilsdene. Sau 
jis atrodė esąs ir ten, ir čia. Jam nereikėjo paso, kad galėtų gyven- 
ti dviejose vietose iškart, jam nereikėjo vizos, kad galėtų gyventi 
ir brolio gyvenimą, ir savo (juk, šiaip ar taip, buvo dvynys). Pir- 
moji tai pastebėjo Alsana. Ji pasipasakojo Klarai: Dėl Dievo, jie 
susiviję kaip siūleliai, sujungti lyg sūpuoklėse, vieną galą pastumi, 
kitas pakyla, ką mato Milatas, matė ir Madžidas, ir atvirkščiai! 
O Alsana žinojo tik nuotrupas: panašios ligos, nelaimės vienu 

metu, skirtinguose žemynuose stimpantys augintiniai. Ji nežinojo, 
kad kol Madžidas iš aukštumos stebėjo, kaip 1985 metų ciklo- 
nas viską taršo, Milatas mėgino laimę ant aukštos Fortun Gryno 
kapinių sienos; kad 1988 metų vasario 10 dieną, kai Madžidas 
yrėsi per siautėjančią Dakos minią, lankstydamasis nuo atsitikti- 
nių smūgių tų, kurie rinkimus sprendė kumščiais ir peiliais, Mi- 
latas atsilaikė prieš tris girtus, įniršusius, greitakojus airius prie 
prastos šlovės Kilburno Bidės Maligan aludės. Ak, tie sutapimai 
jūsų dar neįtikino? Norite vien faktų, faktų, faktų? Gerai: 1989 
metų balandžio 28 dieną tornadas nuplėšė Čitagongo virtuvės 
stogą ir išnešė viską, išskyrus Madžidą, stebuklingai susirangiusį 
į kamuoliuką ant grindų. O dabar Milatas už penkių tūkstančių 
mylių: jis pasilenkia virš legendinės šeštokės Natalijos Kaven- 
diš (kurios kūnas nuo jos saugo tamsią paslaptį); prezervatyvai 
neišpakuoti dėžutėje jo užpakalinėje kišenėje; bet kažkaip jis ne- 
užsikrės; nors dabar jis ritmiškai juda, aukštyn, vidun, gilyn ir į 
šonus, šoka su mirtimi. 


Trys dienos: 


1987 m. spalio 15 d. 


Kai užgeso šviesos, o vėjas lyg pasiutęs karšė kailį stiklo paketų 
langams, Alsana, iki panagių įtikėjusi didžiuoju BBC orakulu, sė- 
dėjo ant sofos su naktiniais ir atsisakė net krustelėti. 

- Jei tas ponas Fišas sako, kad viskas gerai, tai, po galais, ir 
yra viskas gerai. Dėl Dievo meilės, juk jis iš BBC! 

Samadas nusileido (Alsanos buvo beveik neįmanoma įtikin- 
ti, kad gali klysti neišvengiamai patikimos jos mėgstamiausios 
angliškos institucijos, pavyzdžiui: princesė Ana, „Blu-Tack“, Ka- 
rališkasis vaikų varjetė spektaklis, Erikas Morkambas, „Womans 

Hour“). Jis pasiėmė iš virtuvės stalčiaus žibintuvėlį ir nuėjo viršun 
ieškoti Milato. 

— Milatai? Milatai, atsiliepk! Ar tu ten? 

- Galbūt, abba, o gal ir ne. 

Samadas nusekė paskui balsą į vonią ir rado Milatą, iki smak- 
ro panirusį murzinose rausvose muilo putose, skaitantį Viz. 

— Ak, tėti, jėga. Žibintuvėlis. Pašviesk čia, kad galėčiau skai- 
tyti. 

— Čia dabar kas, - Samadas išplėšė komiksų knygelę sūnui iš 
rankų. - Siaučia prakeiktas uraganas, o judu su tavo pamišėle mo- 
tina nusprendėte sėdėti čia, kol stogas įgrius. Lipk iš vonios. Reikia, 
kad nueitum į pašiūrę, surastum lentų ir vinių, kad galėtume... 

- Bet, abba, aš visiškai nuogas. 

- Neatsikalbinėk čia - juk tuoj nutiks nelaimė. Prašau 
tave... 

Iš lauko pasigirdo nežmoniškas plyšimas, lyg kažkas būtų iš- 
rautas su šaknimis ir sviestas į sieną. 

Po dviejų minučių Ikbalių šeima lyg kariškiai išsirikiavo, 
daugiau ar mažiau be drabužių, ir žvelgė pro ilgą virtuvės langą į 
vejos lopinėlį, kur stovėta pašiūrės. Milatas trissyk sumušė kulnais 
ir krautuvininko tarme pareiškė: 

- Vaje, vaje. Visur gerai, namie geriausia. Visur gerai, namie 
geriausia. 

- Gerai, moteriške. Ar dabar jau važiuosi? 

- Galbūt, Samadai Miahai, galbūt. 

- Po galais! Neturiu nuotaikos rengti referendumo. Mes 
važiuojam pas Arčibaldą. Galbūt pas juos dar veikia elektra. O 
būryje saugiau. Abudu tučtuojau renkitės, susirinkit svarbiausius 
daiktus, gyvybiškai būtinus, ir lipkit į mašiną! 

Laikant atvertą mašinos bagažinę prieš vėją, pasiryžusį ją už- 
trenkti, Samadui, išvydus, ką žmona ir sūnus laiko svarbiausiais, 
gyvybiškai būtinais daiktais, pirma norėjosi juoktis, o paskui - 
verkti: 


226 


9. Maištas! 


Milatas Alsana 
„Born to Run“ (albumas) - Siuvamoji mašina 
Springstinas 


Trys indeliai tigrų balzamo 
„Ar tu čia su manim kalbi“ 


Erienos koja (šald 
scenos plakatas iš „Taksisto“ su : jaAžaiayta) 


De Niru Pėdų vonelė 

Betamax „Purple Rain“ Lindos Gudman Zodiako ženklai 
egzempliorius (roko filmas) (knyga) 

Susitraukiantys „Levi's 501“ (su Milžiniška dėžė beedi cigarečių 


raudona etikete) Divardžitas Singas „Moonshine 


Juodų „Converse“ beisbolo over Kerala“ (muzikos klipas) 
batelių pora 


Prisukamas apelsinas (knyga) 


Samadas užtrenkė bagažinę. 

— Nei peiliuko, nei maisto, nei šviesos šaltinių. Nieko sau. 
Nesunku atspėti, kuris iš Ikbalių yra karo veteranas. Niekam nė į 
galvą nešauna paimti Koraną. Svarbiausias daiktas nelaimės atve- 
ju — dvasinė parama. Aš grįžtu vidun. Sėdėkit mašinoje ir kad 
man nė krust. 

Virtuvėje Samadas švaistėsi žibintuvėliu: virdulys, orkaitės 
rankenėlė, arbatos puodukas, užuolaida, tada — siurrealistiškas 
vaizdelis — lyg namukas medyje kaimyno kaštone smagiai nu- 
tūpusi pašiūrė. Jis susirado šveicarišką peiliuką, kurį prisiminė 
pasidėjęs po kriaukle, pasiėmė iš svetainės auksu apmuštą Kora- 
ną aksomo pakraštėliais ir jau ketino eiti, bet jį apėmė pagunda 
pajusti vėtrą, bent akį užmesti į siaubingą griaunančią jėgą. Jis 
palaukė, kol vėjas kiek aprimo, ir pravėrė virtuvės duris, atsar- 
giai žengė į sodą, kurį lyg kokią priemiesčio apokalipsę nutvieskė 
žaibo paklodė: ąžuolai, kedrai, klevai ir guobos virto viename 
sode po kito, griuvo tvoros, guro lauko baldai. Tik jo paties sode, 
dažnai pašiepiamame už kaltinės geležies aptvarą, bemedį vidų ir 
lysvių lysves dvokiančių žolių, viskas liko beveik nepaliesta. 


Samadas 1984, 1857 


Jis jau kaip tik ketino džiaugsmingai sudėstyti kokią nors 
alegoriją apie linkstančią Rytų nendrę ir užsispyrusį Vakarų ąžuo- 
lą, bet vėjas vėl pakilo, parvertė jį į šalį ir toliau nulėkė prie stiklo 
paketų langų, kuriuos be vargo įskėlė ir išdaužė, nešdamas šukes 
vidun, o viską iš virtuvės atrydamas į lauką. Samadas, kuriam ant 
ausies pakibo oru atskridęs kiaurasamtis, tvirtai prispaudė knygą 
prie krūtinės ir nulėkė į mašiną. 

— Kaip /u atsiradai vairuotojo vietoje? 

Alsana tvirtai laikė vairą ir kalbėjosi su Milatu, žvelgdama į 
Jį galinio vaizdo veidrodėlyje. 

— Gal kas nors malonėtų paaiškinti mano vyrui, kad vairuo- 
siu aš. Aš užaugau prie Bengalijos įlankos. Mačiau, kaip mama 
važinėja po šitokias vėtras, kol mano vyras strikinėjo po Delį su 
būriu žydrų koledžo berniukų. Siūlau savo vyrui sėsti į keleivio 
vietą ir nepirstelėti, jeigu aš neliepsiu. 

Alsana trijų mylių per valandą greičiu pajudėjo tuštutėle, 
užtemusia pagrindine gatve, o 110 mylių per valandą vėjai be 
gailesčio trankėsi į aukščiausių pastatų kraigus. 

— Anglija, toks likimas! Persikrausčiau į Angliją, kad šitaip 
daugiau nebereikėtų. Daugiau niekada netikėsiu tuo ponu Krabu. 

— Amma, jo pavardė ponas Fišas. 

— Nuo šiol man jis - ponas Krabas', - primerkusi akis, atrėžė 
Alsana. - Ir nesvarbu, kad iš BBC. 


Pas Arčį elektra buvo dingusi, bet Džounsų namai pasirengė bet 
kokiai nelaimei nuo potvynio bangos iki atominio sprogimo; kai 
Ikbaliai atvažiavo, visur jau degė tuzinai dujinių žibintų, sodo žva- 
kių ir naktinių lempelių, lauko durys ir langai paskubomis buvo 
sutvirtinti lentomis, o sodo medžių šakos suraišiotos virvėmis. 

— Svarbiausia — pasiruošti iš anksto, — pareiškė Arčis, atver- 
damas duris vargšeliams Ikbaliams su glėbiais daiktų, lyg namų 
ruošos karalius, priimdamas vargšus. — Na, juk reikia saugoti 


* Pranešėjo pavardė Fish iš tikrųjų reiškia „žuvis“. 

savo šeimą, ką? Nenoriu pasakyti, kad tau čia nepavy... — juk su- 
pranti, ką noriu pasakyti, — tiesiog man taip atrodo: aš prieš vėją. 
Juk sakiau, Ikbolai, ir ne vieną sykį: patikrink atramines sienas. 
Jei jos ne tobulos būklės, tau šakės, bičiuli. Tikrai šakės. Be to, 
namte reikia turėti pneumatinį grąžtą. Būtina. 

— Nuostabu, Arčibaldai. Ar galėtume užeiti? 

Arčis pasitraukė nuo durų. 

— Žinoma. Tiesą sakant, laukiau jūsų. Tu niekada neatskir- 
davai grąžto antgalio nuo atsuktuvo rankenos, Ikbolai. Teoriją iš- 
manai, bet praktikos taip ir neįvaldei. Užeikit, lipkit viršun, neiš- 
spardykit lempučių - gerai sugalvojau, ką? Sveika, Alse, atrodai 
kaip visada puikiai; sveikas, Milboidai, tu padauža. Semai, rėžk: 
kokie nuostoliai? 

Samadas niūriai papasakojo, ko jau netekęs. 

— Ak, matai, kalti ne jūsų langai - jie geri, aš juos įstačiau, — 
o rėmai. Garantuoju, tiesiog išgriuvo iš tos aptrupėjusios sienos. 

Samadas nenoromis pripažino, kad taip ir nutiko. 

— Bus dar blogiau, paminėsi mano žodį. Na, ką padarysi. 
Klara ir Airė virtuvėje. Užsidegėme dujinę viryklę, netrukus bus 
vakarienė. Bet kokia pasiutusi audra, ką? Telefonas neveikia. 
Elektros nėr. Nieko panašaus nesu regėjęs. 

Virtuvėje karaliavo kažkokia dirbtinė ramybė. Klara mai- 
šė pupeles, tyliai niūniuodama „Buffalo Soldier“. Airė, palinkusi 
prie bloknoto, įnirtingai rašė dienoraštį, kaip visos trylikametės: 


8.30 vakaro. Ką tik įėjo Milatas. Jis toooooks gražus, bet iš es- 
mės užknisa! Kaip visada, su aptemptais džinsais. Į mane nežiū- 
ri (kaip visada, tik DRAUGIŠKAI). Įsimylėjau tą kvailį (kokia 
kvaiša)! Jei tik jis turėtų savo brolio galvą ant pečių... ak, tiek jau 
to, tramparam. Įsimylėjau kaip mažvaikė ir nutukau kaip maž- 


vaikė - feeeee! Audra dar siaučia. Reikia eiti. Parašysiu vėliau. 


— Sveika, - tarė Milatas. 
— Sveikas, — atsakė Airė. 

— Pasiutimas, ką? 

— Aha, siaubas. 

— Tėtis sukvailiojo. Namai sugriuvo kaip šūdas. 

— Ir čia. Čia irgi visi laksto kaip be galvos. 

— Kažin ką tu be manęs darytum, panele, - įsiterpė Arčis, 
kaldamas dar vieną vinį į kažkokią lentą. - Čia geriausiai apsaugo- 
tas namas Vilsdene. Nė nejusi, kad lauke siaučia audra. 

— Aha, - atsakė Milatas, paskutinįsyk su jauduliu žvelgdamas 
pro langą į apoplektiškus medžius, kol Arčis nespėjo visai paslėpti 
dangaus lentomis ir vinimis. - Štai kur bėda. 

Samadas nusuko Milatui ausį. 

- Nepradėk čia išsidirbinėti. Mes žinom, ką darom. Pamiršai, 
kad mes su Arčibaldu esame įveikę sudėtingas situacijas. Kai su- 
taisai penkių žmonių įgulos tanką viduryje mūšio lauko, kas aki- 
mirką rizikuodamas gyvybe, keli coliai nuo pasturgalio švilpiant 
kulkoms, o tuo pat metu kuo sunkiausiomis sąlygomis paimi prie- 
šą į nelaisvę, patikėk, uraganas - tik menkniekis. Gali būti daug 
blogiau, negu - taip, taip, neabejoju, labai juokinga, - sumurmėjo 
Samadas, kai du vaikai ir dvi žmonos pavaizdavo narkoleptikus. - 
Kas nori tų pupelių? Aš dalysiu. 

- Kas nors pasekit pasaką, - pasiūlė Alsana. - Čia bus taip 
nuobodu, jeigu reikės klausytis šitų dviejų senų kareivų. 

— Pasek, Samadai, - mirktelėjo Arčis. - Papasakok apie Man- 
galą Pandę. Visada smagu pasijuokti. 

Pasigirdo masinis Neeeee, visa susirinkusi draugija pavaizda- 
vo, kaip raižosi gerkles ar smaugiasi. 

- Mangalo Pandės istorija, - priešinosi Samadas, - visai ne- 
juokinga. Jis - visko ištakos, dėl jo esame tokie, kokie esame, jis 
šiuolaikinės Indijos įkūrėjas, istorijos didysis. 

Alsana prunkštelėjo. 

- Na ir paistalai. Kiekvienas kvailys žino, kad didysis yra 
Gandis. Ar Neru. Ar galbūt Akbaras, bet jis buvo kuprotas ir mil- 
žiniška nosimi, man jis niekada nepatiko. 

— Po galais! Moteriške, netaukšk niekų. Ką tu išmanai? Fak- 
tas: viskas priklauso tik nuo rinkos ekonomikos, viešumo, kino 
teisių. Klausimas: ar tie gražučiai vyriukai dideliais baltais danti- 
mis norės tave vaidinti ir taip toliau. Gandis turėjo poną Kingslį - 
šaunuolis, - bet kas suvaidins Pandę, ką? Pandė nepakankamai 
gražus, ką? Per daug indiškos išvaizdos, didele nosimi, vešliais 
antakiais. Štai kodėl aš visada turiu pasakoti jums, nedėkingieji, šį 
tą apie Mangalą Pandę. Esmė: jeigu aš nepapasakosiu, niekas kitas 
nepapasakos. 

- Klausyk, - pasakė Milatas, - aš papasakosiu trumpiau. 
Prosenelis... | 

- Tavo proprosenelis, kvaily, - pataisė Alsana. 

- Nesvarbu. Nusprendė išdulkinti anglus... 

- Milatai! 

- Sukilti prieš anglus, vienas kaip pirštas, apsipūtęs iki ausų, 
mėgina nušauti savo kapitoną, nepataiko, mėgina nusišauti pats, 
nepataiko, todėl pakoriamas... 

— Pakariamas, - išsiblaškiusi pataisė Klara. 

— Pakoriamas ar pakariamas? Pasižiūrėsiu žodyne, - tarė Ar- 
čis, padėdamas plaktuką ir lipdamas nuo virtuvės spintelės. 

- Nesvarbu. Pabaiga. Nuobodybė. 

Staiga dramblotas medis - toks, kokie visada auga Šiaurės 
Londone, kokiems palei kamieną išdygsta dar trys mažesni me- 
džiai, ir tik tada jie prasprogsta didinga žaluma, miestietiškais 
būstais visai šarkų kolonijai, - toks medis išsirovė iš šunšūdžių ir 
betono, žengė vieną netvirtą žingsnelį pirmyn, susvyravo ir nu- 
griuvo; pro lietvamzdį, pro langą, pro lentas, nuvertė dujinį žibin- 
tą, o tuomet nukrito į Arčio formos tuštumą, nes jis buvo ką tik iš 
ten pasitraukęs. 

Arčis pirmasis šoko veikti, užmetė rankšluostį ant nedidelio 
gaisrelio, plintančio kamštinėmis virtuvės plytelėmis, o visi kiti 
virpėjo, verkė ir tikrinosi, ar niekas nesužeistas. Tuomet Arčis, 
aiškiai sukrėstas tokio smūgio savo namų ruošos karalystei, vėl 

įveikė stichiją, surišdamas šakas virtuvės mazgotėmis ir įsakyda- 
mas Milatui su Aire apeiti namus ir užgesinti dujines lempeles. 

- Juk nenorim mirtinai apsideginti, ką? Einu paieškoti juodo 
plastiko ir lipnios juostos. Apsitvarkysiu čia. 

Samadas negalėjo patikėti. 

- Apsitvarkysi, Arčibaldai? Neįsivaizduoju, kuo lipni juosta 
padės nuo virtuvėje riogsančio pusės medžio. 

— Vaje, kaip persigandau, - pralemeno Klara, patylėjusi kelias 
minutes, kai audra pritilo. - Tyla - visada blogas ženklas. Mano 
močiutė - amžiną jai atilsį - visada taip sakydavo. Tyla - tai kai 
Dievas trumpam atsipučia, prieš vėl pradėdamas šaukti. Manau, 
reikia eiti į kitą kambarį. 

- Čia buvo vienintelis medis šitoje pusėje. Geriausia bus čia. 
Čia nieko blogesnio nebenutiks. Be to, - atsakė Arčis, švelniai pri- 
liesdamas žmonos ranką, - jūs, Baudenai, dar ne to esat matę! 
Tavo mama gimė, kad ją kur, per žemės drebėjimą, dėl Dievo mei- 
lės. 1907, Kingstonas griūva, o Hortenzė sumano išlįsti į šį pasau- 
lį. Tokia audriukė jos nesutrikdytų. Ta tai kieta kaip tigras. 

- Ne kieta, - tyliai atsakė Klara, atsistojusi žvelgdama pro 
išdužusį langą į lauke siaučiantį chaosą. - Jai tiesiog sekasi. Ir ti- 
kėjimo nestinga. 

- Siūlau pasimelsti, - pasakė Samadas, pasiimdamas savo 
puošnųjį Koraną. - Siūlau pripažinti Kūrėjo galią, kurią jis šįvakar 
pavojingai parodė. 

Samadas ėmė versti puslapius ir, radęs, ko ieškojo, lyg koks 
patricijus pakišo žmonai po nosimi, bet ji su trenksmu užvertė 
knygą ir dėbtelėjo į jį. Bedievė Alsana, kuri vis dėlto neblogai iš- 
manė Dievo žodį (gera mokykla, padorūs tėvai, o taip), nestoko- 
dama nieko, išskyrus tikėjimo, pasirengė daryti tai, ko griebdavosi 
tik nelaimės atveju: deklamuoti: „Aš netarnauju tam, ką tu gar- 
bini, o tu netarnauji tam, ką garbinu aš. Aš niekada netarnausiu 
tam, ką tu garbini, o tu niekada netarnausi tam, ką garbinu aš. Tu 
turi savo religiją, o aš - savo. 109 sura, N. Dž. Davudo vertimas.“ 

— O dabar gal kas nors, - pasakė Alsana, žvelgdama į Kla- 
rą, - malonėtų priminti mano vyrui, kad jis nėra ponas Manilou ir 
kad nemoka dainų, kurias traukia visas pasaulis. Jis tegu švilpauja 
savo muzikėlę, o aš - savo. 

Samadas niekinamai nusigręžė nuo žmonos ir abi rankas 
tvirtai uždėjo ant knygos. 

- Kas nori su manim pasimelsti? 

- Atleisk, Semai, - pasigirdo prislopintas balsas (Arčis buvo 
įkišęs galvą į spintelę ir ieškojo šiukšlių maišų). - Aš tuo irgi ne- 
užsiimu. Niekada nevaikščiojau į bažnyčią. Neįsižeisk. 

Praėjo dar penkios minutės be vėjo. Tuomet tyla sprogo, ir 
Dievas užriko, kaip Ambrozija Bauden ir buvo sakiusi anūkei. Virš 
namo trenkė perkūnija lyg mirštančiojo tulžis, paskui tarytum pas- 
kutinis jo prakeiksmas plykstelėjo žaibas, o Samadas užsimerkė. 

- Aire! Milatai! - sušuko Klara. Niekas neatsakė. Išsitiesęs 
visu ūgiu ant spintelės, galva trinktelėjęs į prieskonių lentynėlę, 
Arčis tarė: 

- Praėjo dešimt minučių. O velnias. Kur vaikai? 


Vienas vaikas buvo Čitagonge, kur draugas liepė jam nusimauti 
lungi ir žygiuoti per pelkę, garsėjančią krokodilais; kiti du išsmu- 
ko iš namų pajusti audros akies, o dabar ėjo prieš vėją lyg iki ša- 
kumo vandenyje. Jie įbrido į Vilsden Gryno poilsio aikštelę, kur 
pasigirdo toks pokalbis: 

- Neįtikėtina! 

- Aha, geras! 

— Pati tu gera. 

- Kaip suprasti? Man viskas tvarkoj! 

— Ne, netvarkoj. Tu vis žiopsai į mane. Ir ką tu ten rašei? Ko- 
kia tu vėpla. Vis rašai ir rašai. 

— Nieko. Šiaip sau. Supranti, dienoraštį. 

- Tu aiškiai mane įsižiūrėjai. 

- Negirdžiu! Garsiau! 

— ĮSIŽIŪRĖJAI! AIŠKIAI! PUIKIAI VISKĄ GIRDI. 

- Neįsižiūrėjau! Tu - tikras egomaniakas. 

- Tu nori mano užpakaliuko. 

- Koks šlykštynė! 

- Na, vis tiek nieko nebus. Tu mažumėlę sustambėjai. Man 
storos nepatinka. Negausi manęs. 

— Man ir nereikia, pone Egomaniake. 

— Be to: įsivaizduok, kaip atrodytų mūsų vaikai. 

— Manau, atrodytų gražiai. 

— Rudai juodi. Juodai rudi. Pasišiaušę plaukai, plokščia no- 
sis, dantys kaip triušio ir strazdanos. Tikri išsigimėliai! 

— Pašnekėk čia. Mačiau tavo senelio nuotrauką... 

- PROPROSENELIO. 

- Milžiniška nosis, bjaurūs antakiai... 

- Ten menininko interpretacija, tu šefe. 

- Ir jie būtų pamišėliai, - jis buvo pamišėlis, - visa tavo šei- 
ma vieni pamišėliai. Tai paveldima. 

- Aha, kurgi ne. 

— O jeigu nori žinoti, tu man vis tiek nepatinki. Tavo nosis 
kreiva. Ir tu ieškai bėdos. Kam man tokio reikia? 

- Na, pasisaugok, - atsakė Milatas, palinkdamas pirmyn, at- 
sitrenkdamas į dantų kaplius, akimirką kyšteldamas vidun liežuvį, 
tuomet atsitraukdamas. - Nes daugiau tokio ir negausi. 


1989 m. sausio 14 d. 


Milatas išskėtė kojas lyg Elvis ir trenkė ant prekystalio piniginę. 
- Vieną į Bradfordą, ane? 
Bilietų pardavėjas prikišo prie stiklo nuvargusį veidą. 
- Jūs manęs prašote, jaunuoli, ar man liepiate? 

- Šiaip sakau, ane? Vieną į Bradfordą, ane? Kažkas negerai, 
ane? Angliškai rauki? Čia Kings Krosas, ane? Vieną į Bradfordą, 
aišku? 

Milato Chebra (Radžikas, Ranilas, Dipešas ir Hifanas) kike- 
no ir muistėsi jam už nugaros, pritardami ane lyg pritariamojo 
vokalo grupė. 

- Prašau? 

- Ką prašau, ane? Vieną į Bradfordą, ane? Supratai? Vieną į 
Bradfordą. Šefas. 

— Į abi puses? Vaikišką? 

- Aha, biče. Man penkiolika, ane? Aišku, kad į abi puses, 
man reikės grįžti į barii, kaip visiems. 

- Tuomet, prašyčiau, septyniasdešimt penki svarai. 

Milatas ir Milato Chebra pasipiktino. 

- Ką? Nieko sau! Septyniasdešimt - nėėėė, biče. Čia tai varai. 
Nemokėsiu septyniasdešimt penkių svarų! 

- Na, deja, tokia kaina. Galbūt kai kitą kartą apiplėši kokią 
vargšę senutę, - atsakė bilietų pardavėjas, reikšmingai nužvelgdamas 
sunkius aukso papuošalus, svyrančius nuo Milato ausų, riešų, pirštų 
ir kaklo, - galėsi pirma užsukti čia, o tik paskui - pas juvelyrą. 

- Nieko sau! - sucypė Hifanas. 

- Jis tave plūsta, ane? - patvirtino Ranilas. 

- Taip jam ir pasakyk, - įspėjo Radžikas. 

Milatas valandžiukę luktelėjo. Laikas labai svarbus. Tuomet 
apsigręžė, iškėlė pasturgalį ir ilgai, garsiai nusiperdė bilietų par- 
davėjo pusėn. 

Chebra vienu balsu: 

- Somokami ! 

— Kaip tu mane pavadinai? Tu - ką tu sakei? Ak, jūs, niekše- 
liai. Nemokat angliškai pasakyti? Būtinai reikia babajiškai? 


* Namai. (Bengal.) 
** Įžeidžiantis bengališkas žodis, reiškiantis homoseksualą. 


Samadas 1984, 1857 


Milatas taip pylė kumščiu į stiklą, kad suvirpėjo visos kasos 
iki bilietų pardavėjo kitame gale, parduodančio bilietus į Milton 
Keinsą. 

- Pirma: aš ne babajus, tu sušiktas neišmanėli. O antra: man 
vertėjo nereikia, ane? Aš tau tiesiai pasakysiu. Tu sušiktas žyd- 
rius, ane? Berniukas saldainiukas, vištgaidis, šiknon išdulkintas 
šūdpimpis. 

Milato Chebra niekuo taip nesididžiavo, kaip savo homosek- 
sualumo eufemizmų ištekliais. 

- Pyderas, iškrypėlis, šiknablerbys. 

— Verčiau dėkok Dievui, kad mus skiria stiklas, vyruti. 

— Aha, aha, aha. Dėkoju Alachui, ane? Tikiuosi, jis kaip rei- 
kalas tave išdulkins, ane? Mes važiuojam į Bradfordą sutvarkyti 
tokių, kaip tu, ane? Šefas! 

Ties 12 perono viduriu, ketinančią sėsti į traukinį, į kurį jie 
neturėjo bilietų, Milato Chebrą sustabdė Kings Kroso apsaugos 
darbuotojas ir paklausė: 

- Jūs neieškot bėdos, vyručiai, ką? 

Paklausė ne veltui. Milato Chebra tikrai atrodė ieškanti bė- 
dos. O tuo metu chebra, kuri ieškojo šitos konkrečios bėdos, turė- 
jo pavadinimą, priklausė veislei: Ragastaniai. 

Tai buvo nauja veislė, tik neseniai įsiliejusi į kitų gatvės cheb- 
rų gretas: Becks, B-Boys, indie vaikių, žulikų, reiverių, žmogeliu- 
kų, Acidheads, Sharons, Tracies, Kevs, Nation Brothers, Raggas ir 
babajų; ji priminė tam tikrą kultūrinį paskutinių trijų kategorijų 
mišrūną. Ragastaniai kalbėjo keistu jamaikiečių patois, bengalų, 
gudžaratų ir anglų kalbų mišiniu. Jų nariai, jų manifestas, jei taip 
galėjai jį pavadinti, buvo toks pat hibridas: Alachas šmėžavo, bet 
labiau priminė kolektyvinį didįjį brolį, o ne aukščiausiąją būtybę, 
sušiktai kietą krieną, kuris prireikus stos jų pusėn; svarbią vietą 
filosofijoje užėmė kung fu ir Briuso Li veikalai; visa buvo aplais- 
tyta Black Power (kaip matyti iš „Public Enemy“ albumo „Fear of 
a Black Planet“); bet iš esmės jų misija buvo indus vėl paversti ne- 
nugalimais, bengalus - kietuoliais, pakistaniečius - šaunuoliais. 

Žmonės dulkino Radžiką, kai jis domėjosi šachmatais ir dėvėjo 
megztinius trikampe apykakle. Žmonės dulkino Ranilą, kai jis sė- 
dėjo klasės gale ir kruopščiai užsirašydavo į sąsiuvinį visas moky- 
tojos pastabas. Žmonės dulkino Dipešą ir Hifaną, kai jie ateidavo 
į žaidimų aikštelę tradiciniais drabužiais. Žmonės netgi dulkino 
Milatą su jo aptemptais džinsais ir baltųjų roku. Bet dabar daugiau 
niekas jų nedulkino, nes jie atrodė iešką bėdos. Jie atrodė kaip pati 
bėda stereogarsu. Žinoma, buvo ir uniforma. Kiekvienas varvėjo 
auksu ir ryšėjo skareles, arba ant kaktos, arba apvyniotas aplink 
kojų ir rankų sąnarius. Kelnės buvo milžiniškos, jie jose kone 
skęsdavo, kairė klešnė visada nežinia kodėl atraitota iki kelio; ne 
mažiau įspūdingi būdavo ir kedai, tokiais aukštais liežuviais, kad 
uždengdavo visą kulkšnį; beisbolo kepuraitės buvo privalomos, 
užmaukšlintos ant akių ir niekada nenusiimamos, ir viskas, vis- 
kas, viskas buvo „Nike““; kur tik ši penkiukė praeidavo, visada 
likdavo vienos milžiniškos varnelės įspūdis, vienas didžiulis kor- 
poracinio pritarimo ženklas. Ir jie vaikščiojo nepaprastai, kairę jų 
kūno pusę apimdavo nežymus paralyžius, ir dešiniajai tekdavo ją 
vilkti; kažkoks puošnus, smagus raišumas, panašus į lėtą trepsėji- 
mą, kurį Jeitsas priskyrė savo kraupiajam tūkstantmečio žvėriui. 
Dešimčia metų per anksti, kol laimingieji acid klausytojai šoko 
visą Meilės vasarą, Milato Chebra šliaužė į Bradfordą. 

— Nieko neieškom, ane? - atsakė Milatas apsaugos darbuo- 
tojui. 

- Tik važiuojam... - pradėjo Hifanas. 

- Į Bradfordą, - užbaigė Radžikas. 

- Su reikalais, ane? - paaiškino Dipešas. 

- Iki! Bidayo! - šūktelėjo Hifanas, ir jie šoko į traukinį, tada 
parodė jam vidurinįjį pirštą ir nunešė pasturgalius pro užsiverian- 
čias duris. 

- Čiur aš sėdžiu prie lango, ane? Geras. Man aiškiai reikia čia 
parūkyt, ane? Eina šikt, aš visas apglušęs, ane? Nieko sau reikaliu- 
kas, biče. Tas sušiktas krienas, biče. Jis sušiktas debilas - norėčiau 
jį iškrušt, ane? 

- Arjis ir pats ten bus? 

Visi rimti klausimai visada būdavo užduodami Milatui, o 
Milatas visada atsakinėdavo visiems iškart. 

- Najau ne. Jo ten tikrai nebus. Ten bus tik broliai. Čia sušik- 
tas protestas, tu šefe, ko jam eiti į protestą prieš jį patį? 

- Aš tik sakau, - atsakė nusiminęs Ranilas, - aš jį iškruščiau, 
ane? Jeigu jis ten būtų, supranti. Kokia šūdina knyga. 

- Tikras įžeidimas, šūdžius! - užriko Milatas ir apspjovė lan- 
gą guma. - Mes šitoje šalyje jau per ilgai kamuojamės. O dabar dar 
ir saviškiai prieš mus, biče. Rhas clut! Jis sušiktas bador', baltųjų 
marionetė. 

— Mano dėdė sako, kad jis nė rašyti nemoka, - įtūžęs pareiškė 
Hifanas, iš visų nuoširdžiausiai religingas. - Ir dar drįsta kalbėti 
apie Alachą! 

- Alachas jį iškruš, ane? - šaukė Radžikas, mažiausiai protin- 
gas, manydamas, kad Dievas - kažkoks „Monkey Magic“ ir Briuso 
Viliso mišinys. - Jis suspardys jam kiaušius. Šūdina knyga. 

— Skaitei? - paklausė Ranilas jiems lekiant pro Finsberio 
parką. 

Visi kartu nutilo. 

Milatas tarė: 

— Na, aš ne tai kad skaičiau - bet viską žinau apie tuos šū- 
dus, ane? 

Tiksliau, Milatas knygos neskaitė. Milatas nieko nežinojo 
apie rašytoją, nė apie knygą; nepažintų knygos, jei ji gulėtų kitų 
knygų krūvoje; negalėtų atskirti rašytojo iš kitų rašytojų gretos 
(negaliu atsispirti tokioms nusikaltusių rašytojų gretoms: Sokra- 
tas, Protagoras, Ovidijus ir Juvenalis, Radklifas Holas, Borisas 
Pasternakas, D. H. Lorensas, Solženycinas, Nabokovas, visi laiko 
numerius ir fotografuojasi nuovadoje, prisimerkę nuo lemputės 
šviesos). Bet jis žinojo kitką. Jis žinojo, kad jis, Milatas, yra ba- 
bajus, nesvarbu, iš kur kilęs; kad dvokia kariu; neturi seksualinės 


* Beždžionė. (Bengal.) 

tapatybės; atima kitų žmonių darbo vietas arba neturi darbo ir 
gyvena iš valstybės gero, arba visada įdarbina tik giminaičius; kad 
gali tapti dantų gydytoju, pardavėju ar kario tiekėju, bet futboli- 
ninku ar filmų kūrėju - ne; kad jam reikia važiuoti atgal, iš kur 
atsibeldęs, arba pasilikti čia ir užsidirbti, ko, po galais, yra vertas; 
kad jis garbina dramblius ir dėvi turbanus; kad niekas, kas atrodo 
kaip Milatas, kalba kaip Milatas, ar jaučiasi kaip Milatas, niekada 
nepasirodo per žinias, nebent neseniai buvo nužudytas. Trumpai 
tariant, jis žinojo, kad šioje šalyje neturi veido, neturi balso, kol 
prieš porą savaičių staiga tokie, kaip Milatas, atsidūrė kiekviena- 
me kanale, kiekvienoje radijo stotyje ir kiekviename laikraštyje, 
visi pikti, ir Milatas tą pyktį pažino, manė, kad pyktis pažino jį, ir 
stvėrė jį abiem rankomis. 

- Tai... tu jos neskaitei? - nedrąsiai paklausė Ranilas. 

— Klausyk: nė nemanyk, kad pirksiu tą šūdą, biče. Niekaip, 
mažuli. | 

- Ir aš ne, - pritarė Hifanas. 

- Tikrai, - sutiko Radžikas. 

- Sušikta bjaurybė, - pareiškė Ranilas. 

- Žinot, dvylika devyniasdešimt penki! - pridūrė Dipešas. 

— Be to, - nepaisant kylančios intonacijos žodžių gale, Mi- 
latas parodė baigiąs pokalbį, - nereikia tokio šūdo skaityti, kad 
suprastum, jog tai - šventvagystė, aišku? 


O Vilsdene Samadas Ikbalis garsiai reiškė lygiai tokius pat jaus- 
mus, žiūrėdamas vakaro žinias. 

— Man nereikia jos skaityti. Atitinkamas ištraukas gavau at- 
šviestas. 

- Gal kas nors malonėtų priminti mano vyrui, - pareiškė Al- 
sana žinių pranešėjui, - kad jis nė nežino, apie kokią knygą čia, po 
galais, kalbama, nes paskutinis dalykas, kurį jis skaitė, po galais, 
buvo Geltonieji puslapiai. 

- Aš paskutinį kartą prašau tavęs užsičiaupti, nes aš žiūriu 
žinias. 

- Girdžiu, kad klykia, bet balsas, regis, ne mano. 

- Nejau nesupranti, moteriške? Tai svarbiausias mums įvykis 
šioje šalyje, per visą laiką. Tai krizės taškas. Tai visko priežastis. 
Tai reikšminga, - Samadas kelissyk nykščiu paspaudė garso myg- 
tuką. - Šita moteris - Moira kaipjąten, - ji murma. Kodėl ji skaito 
žinias, jeigu nemoka žmoniškai kalbėti? 

Moira, staiga viduryje sakinio pagarsinta, pasakė: 

— „rašytojas neigia kaltinimus šventvagyste ir tikina, kad 
knygoje vaizduojama pasaulietinio ir religinio požiūrio į gyveni- 
mą prieštara. 

Samadas prunkštelėjo. 

— Kokia dar prieštara! Nematau jokios prieštaros. Aš puikiai 
sutariu. Visos pilkosios ląstelės - puikios būklės. Jokių emocinių 
sunkumų. 

Alsana karčiai nusijuokė. 

- Mano vyras kiekvieną mielą dieną galvoje kariauja Trečiąjį 
pasaulinį karą, kaip ir visi... 

— Ne, ne, ne. Nėra jokios prieštaros. Ką jis čia paisto, ką? 
Racionaliai jis čia neišsisuks. Racionalumas! Pati klaidingiausia 
Vakarų dorybė. O ne. Jis tiesiog įžeidinėja - jis įžeidė... 

- Klausyk, - įsiterpė Alsana. - Kai mano grupelė susiburia, 
jei dėl ko nors nesutariame, galime išsiaiškinti. Pavyzdžiui: Mo- 
hona Hosain nekenčia Divardžito Singo. Nekenčia visų jo filmų. 
Aistringai jo nekenčia. Jai patinka tas kitas kvailys su moteriško- 
mis blakstienomis! Bet mes randame kompromisų. Nė sykio nesu 
sudeginusi nė vienos jos vaizdajuostės. 

- Tai visai ne tas pats, ponia Ikbal, anaiptol ne vienodos žu- 
velės. 

- Ak, Moterų komitete aistros virte verda - štai ką Samadas 
Ikbalis išmano. Bet aš ne tokia kaip Samadas Ikbalis. Aš susitvar- 
dau. Aš gyvenu. Ir leidžiu gyventi kitiems. 

- Niekas ir nekalba, kad nereikia leisti gyventi kitiems. Čia 
reikia ginti savo kultūrą, saugoti savo religiją nuo išniekinimo. 
Žinoma, tu nieko apie tai neišmanai. Vis užsipili smegenis tais 
hinduistiškais spragėsiais ir nekreipi dėmesio į savo kultūrą! 

- Savo kultūrą? O kas ji tokia, prašyčiau? 

- Tu bengalė. Elkis atitinkamai. 

- O kas yra bengalas, vyre, prašyčiau? 

- Traukis nuo televizoriaus ir pasižiūrėk į enciklopediją. 

Alsana pasiėmė BALTIC-BRAIN, trečiąjį 24 tomų Readers 


Digest Encyclopedia tomą ir perskaitė reikiamą skyrių: 


Dauguma Bangladešo gyventojų yra bengalai, didžiąja da- 
limi kilę iš indų-arijų, ėmusių migruoti į šalį iš vakarų prieš 
tūkstančius metų ir sumišusių su įvairios rasinės kilmės vie- 
tos etninėmis grupėmis. Etninės mažumos - čakmai ir mogai, 
mongoloidų tautos, gyvenančios Čitagongo kalvų rajone; san- 
talai, didžiąja dalimi kilę iš atklydėlių iš dabartinės Indijos, ir 
biharai, nebengalai musulmonai, kurie atvyko iš Indijos po 


atsiskyrimo. 


— Oi, pone! Indai-arijai... atrodo, aš vis dėlto vakarietė! Gal- 
būt reikėtų klausytis Tinos Terner, dėvėti trumpučius odinius si- 
jonėlius. Niekai. Štai ir matai, - pareiškė Alsana, demonstruoda- 
ma anglišką tartį, - eini vis atgal, atgal, atgal, ir vis tiek lengviau 
rasti tinkamą maišelį siurbliui negu vieną grynakraujį žmogų, vie- 
ną grynakraujį tikėjimą visame pasaulyje. Manai, yra nors vienas 
anglas? Tikras anglas? Tai pasaka! 

- Pati nesupranti, ką šneki. Nieko apie tai neišmanai. 

Alsana iškėlė enciklopediją. 

- Ak, Samadai Miahai. Nori ir ją sudeginti? 

— Klausyk: dabar neturiu laiko žaidimams. Mėginu klausytis 
labai svarbaus žinių pranešimo. Bradforde vyksta rimti dalykai. 
Taigi, jeigu tu nieko prieš... 

— O, Dieve mieliausias! - sukliko Alsana, nebesišypsodama, 
puldama ant kelių prieš televizorių, pirštais braukdama greta de- 
tuneliais, savo nufilmuotą antrąjį sūnų po nuotraukoje įrėmintu 
pirmuoju. - Ką jis daro? Ar jis pakvaišo? Ką jis sau mano? Ką, po 
galais, jis ten veikia? Jis turi būti mokykloje! Nejau atėjo diena, kai 
kūdikiai degina knygas, nejau? Negaliu patikėti! 

- Aš čia ne prie ko. Visko priežastis, ponia Ikbal, - šaltai 
atsakė Samadas, atsilošdamas krėsle. - Visko priežastis. 


Kai tą vakarą Milatas grįžo namo, sode liepsnojo didžiulis laužas. 
Visas jo pasaulietinis turtas - ketverius metus kauptas kietumas, 
ragastanietiškas ir dar ne, kiekvienas albumas, kiekvienas plaka- 
tas, ypatingos laidos marškinėliai, dvejus metus rinktos ir saugo- 
tos klubų skrajutės, gražieji „Air Max“ kedai, 2000 AD Magazine 
žurnalo numeriai nuo 20 iki 75, Čako D. nuotrauka su autografu, 
neįmanomas gauti Slik Riko „Hey Young World“ egzempliorius, 
Rugiuose prie bedugnės, jo gitara, „Krikštatėvis“ I ir II, „Mean 
Streets“, „Dog Day Afternoon“ ir „Shaft in Africa“ - viskas buvo 
sukrauta į laidotuvių laužą, dabar tik rūkstančią pelenų krūvą, 
nuo kurios kilo plastiko ir popieriaus dūmai, graužiantys ir taip 
ašarotas vaikino akis. 

— Visi turi gauti pamoką, - pasakė Alsana, prieš kelias va- 
landas sunkia širdimi įžiebdama degtuką. - Arba viskas šventa, 
arba niekas. O jei jis pradės deginti kitų žmonių daiktus, tuomet 
taip pat praras ką nors šventa. Anksčiau ar vėliau visi gauna, ko 
nusipelnę. 


1989 m. lapkričio 10 d. 
Griuvo siena. Kažkaip susijusi su istorija. Tai buvo istorinis įvykis. 


Niekas gerai nežinojo, kas tą sieną pastatė ir kas ją griauna, ar tai 
gerai, blogai ar dar kaip nors; niekas nežinojo, kokio ji aukščio, 

kokio ilgio ar kodėl žmonės žuvo, eidami per ją, ir ar ateityje dau- 
giau nebežus, bet tai vis tiek buvo pamokoma; puiki proga susi- 
rinkti. Tai buvo ketvirtadienio vakaras, Alsana su Klara paruošė 
valgyti, ir visi žiūrėjo istoriją per televizorių. 

— Kas nori dar ryžių? 

Milatas ir Airė ištiesė lėkštes, grumdydamiesi, kuris pirmas. 

— Kas dabar vyksta? - paklausė Klara, skubėdama atgal į vie- 
tą su dubeniu gruzdintų jamaikietiškų koldūnų, kurių tris pavogė 
Airė. 

— Tas pats, biče, - sumurmėjo Milatas. - Tas pats. Tas pats. 
Tas pats. Šoka ant sienos, daužo ją kūjais. Nesvarbu. Noriu pažiū- 
rėti, ką dar rodo. 

Alsana pastvėrė pultelį ir įspraudė tarp Klaros ir Arčio. 

— Nedrįsk, ponaiti. 

- Tai pamokoma, - primygtinai pakartojo Klara, pasidėjusi 
ant ranktūrio bloknotą, pasirengusi imtis veiksmų, vos išgirs ką 
nors įkvepiančio. - Visiems reikia žiūrėti tokius dalykus. 

Alsana palinkčiojo galva ir palaukė, kol du nepatogios for- 
mos bhaji nusliuogs stemple. 

- Todėl ir stengiuosi paaiškinti berniukui. Svarbūs reikalai. 
Tikrų tikriausias istorinis įvykis. Kai tavo paties maži Ikbaliukai 
tąsys tave už klešnių ir klaus, kur buvai, kai... 

- Pasakysiu, kad triedžiau iš nuobodulio, žiūrėdamas tele- 
vizorių. 

Už „triedžiau“ Milatas gavo per galvą, o tuomet dar sykį - už 
nekantrumą. Airė, apsisegiojusi CND ženkliukais, dažais apipurkš- 
tomis kelnėmis ir su karoliukais plaukuose, keistai panaši į žmones 
ant sienos, nusiminusi papurtė galvą. Ji buvo tokio amžiaus. Viskas, 
ką ji pasakydavo, genialiai nuaidėdavo šimtmečių tyloje. Viskas, ką 
ji paliesdavo, būdavo pirmas toks prisilietimas. Viskas, kuo ji tikėjo, 
buvo ne tikėjimas, o tvirtas įsitikinimas. Viskas, ką ji galvodavo, 
buvo pirmas kartas, kai tokia mintis kam nors šovė galvon. 

- Štai kokia tavo problema, Milatai. Tu visai nesidomi, kas 
dedasi pasaulyje. Man atrodo, kad tai nuostabu. Jie visi laisvi! Po 

šitiek laiko, juk tai nuostabu! Kad po šitiek metų po tamsiu Rytų 
komunizmo debesimi jie išeina į Vakarų demokratijos šviesą, vie- 
ningi, - pasakė ji, stropiai cituodama „Newsnight“. - Manau, kad 
demokratija - didingiausias žmonijos išradimas. 

Alsana, kuriai asmeniškai atrodė, kad Klaros mergaitė pas- 
kutiniu metu pasidarė nepakenčiamai pompastiška, prieštarauda- 
ma iškėlė jamaikietiškos keptos Žuvies galvą. 

- Ne, brangioji. Tik nesuklysk. Didingiausias žmonijos iš- 
radimas yra bulvių skustukas. Arba semtuvėlis susirinkti paskui 
šuniuką. 

- Jiems reikia, - pareiškė Milatas jamaikiečių tarme, - nustoti 
mojuoti šitais kūjais, pasiimti „Semtex“ ir išsprogdinti viską vel- 
niop, jei jau ta siena jiems nepatinka, suprantat? Būtų greičiau, ką? 

— Kodėl tu taip šneki? - pyktelėjo Airė, rydama koldūną. - 
Čia ne tavo balsas. Skamba kvailai! 

— O tu žiūrėk, kiek koldūnų valgai, - atsakė Milatas, glosty- 
damasis pilvą. - Storos mergos - negražu. 

— Ak, užsičiaupk. 

- Žinai, - sumurmėjo Arčis, kramsnodamas vištos sparne- 
lį, - nežinau, ar čia taip jau gerai. Na, juk prisiminkit, mudu su 
Samadu ten buvom. Patikėkit, ne be reikalo padalyta pusiau. Skal- 
dyk ir valdyk, panele. 

- Jėzau, tėti. Ką tu rūkai? 

- Nieko jis nerūko, - griežtai atsakė Samadas. - Jūs, jauni- 
mas, pamirštat, kodėl kas nors buvo padaryta, pamirštat, kaip tai 
svarbu. Mes ten buvom. Ne visiems mums vieninga Vokietija kelia 
malonių prisiminimų. Laikai buvo kitokie, panele. 

- O kas čia blogo, kad šitiek žmonių triukšmingai džiaugiasi 
laisve? Pasižiūrėkit. Pasižiūrėkit, kokie jie laimingi. 

Samadas pažvelgė į laimingus žmones, šokančius ant sienos, 
ir pajuto panieką ir kažką dar įkyresnio giliau, galbūt pavydą. 

— Nesakau, kad nepritariu maištui per se. Tiesiog jei jau ke- 
tini seną pasaulį išardyti, būtinai turi pasiūlyti ką nors vertingo jo 

vietoje; štai ką reikia suprasti Vokietijai. Pavyzdžiui, mano prose- 
nelis Mangalas Pandė... 

Airė taip iškalbingai atsiduso, kaip niekas pasaulyje nej- 
stengtų. 

- Jei jūs nieko prieš, geriau nereikia. 

— Aire! - riktelėjo Klara iš pareigos. 

Airė suruko. Ir susmuko. 

— Nieko sau! Jis vis šneka kaip koks visažinis. Visada tik jis 
visur svarbiausias — o aš kalbu apie dabar, šiandienos Vokietiją. 
Lažinamės, — pasakė ji, atsigręždama į Samadą, - kad žinau apie 
ją daugiau negu jūs. Pirmyn. Pamėginam. Aš visą trimestrą apie 
ją mokiausi. Tarp kitko, jūsų ten nebuvo. Jūs su tėčiu išvažiavot 
iš ten 1945 metais, 0 sieną pastatė tik /96/-aisiais. 

— Šaltasis karas, — niūriai pratarė Samadas, nekreipdamas į 
ją dėmesio. — Apie karštąjį karą niekas nebekalba. Tokį, kuriame 
žūsta žmonės. Štai kur pažinau Europą. Knygose jos nerasi. 

— Oi, oi, — įsiterpė Arčis, mėgindamas juos sutaikyti. — Ar 
žinot, kad po dešimties minučių prasideda „Last of the Summer 
Wine“? Per „BBC Two“. 

— Pirmyn, - nenusileido Airė, atsiklaupdama ir atsigręždama 
į Samadą. - Pamėginam. 

— Tarp knygų ir patirties, — iškilmingai atsakė Samadas, — 
plyti vienatvės vandenynas. 

— Teisingai. Jūs paistot tokį mė... 

Bet Klara pasiskubino skelti antausį. 

— Aire! 

Arrė vėl atsisėdo, ne tiek pralaimėjusi, kiek susierzinusi, ir 
pagarsino televizorių. 


28 mylių ilgio randas - bjauriausias į Rytus ir Vakarus padalyto 
pasaulio simbolis - daugiau nieko nebereiškia. Daugelis žmo- 
nių, taip pat ir jūsų reporteris, nesitikėjo to išvysti savo gyve- 


nime, bet vakar naktį, lygiai vidurnaktį, tūkstančiai, susirinkę 

abiejose sienos pusėse, garsiai surikę ėmė grūstis pro patikrini- 


mo punktus ir ropštis per viršų. 


— Kvailystė. Po to kils masinės imigracijos problemų, - pa- 
reiškė Samadas televizoriui, mirkydamas koldūną kečupe. — Juk 
negalima imti ir įleisti milijono Žmonių į turtingą šalį. Tik ir lauk 
bėdos. 

— Kąjis sau mano? Gal jis koks Čerčilis-gi? — pašaipiai nu- 
sikvatojo Alsana. — Tikrų tikriausias baltųdoveriouolų pyragųsu- 
bulviųkoše unguriųdrebučių karališkospadermės britųbuldogas, 
ką? 

— Randas, - pasakė Klara užsirašydama. - Štai kur tinkamas 
žodis, ką? 

— Jėzau. Nejau nė vienas nesuprantat, kokie didingi dalykai 
čia vyksta? Atėjo galas režimui. Politinė apokalipsė, griūtis. Tai 
istorinis įvykis. 

— Visi taip ir sako, —- atsakė Arčis, vartydamas TV Times. - O 
kaip „Krypton Factor“ per ITV? Ten visada įdomu. Dabar rodo. 

— Nustok apsimetinėti, kad neištari „h“' — tarė Milatas, susi- 
erzinęs nuo tiek pasipūtėliškų politinių kalbų. - Kodėl negali tarti 
kaip visi, biče? Ko visada taip maivaisi? 

— Ak, eik tu šikt! — (Ji mylėjo jį, bet jis buvo nepakenčia- 
mas.) - Koks gi tau skirtumas? 

Samadas atsistojo. 

— Aire! Čia mano namai, o tu — viešnia. Tokių žodžių aš čia 
nepakęsiu! 

— Na ir gerai! Aš eisiu į gatves su proletariatu. 

— Šita mergaitė, - palingavo galvą Alsana, - šneka kaip en- 
ciklopedija, o plūstasi kaip vežikas. 

Milatas caktelėjo liežuviu ir atsakė motinai: 


* Angliškai „istorinis“ yra Aistoric. kai kurie išsilavinę žmonės netaria „h“ ir todėl vartoja 
artikelio formą, kuri vartojama prieš žodžius. prasidedančius balsiais. 

— Tik /u nepradėk, biče. Ką čia išsidirbinėji su ta 
„enciklopedija“'? Kodėl šituose namuose visi nuolat įsivaizdina? 

Samadas parodė į duris. 

— Gerai, ponaiti. Su motina kad man šitaip nešnekėtum. Tu 
irgi marš lauk. 

— Nemanau, - tyliai pratarė Klara, kai Milatas įniršęs išlėkė 
į savo kambarį, — kad reikėtų barti vaikus už tai, kad jie išsako 
savo nuomonę. Gerai, kad jie galvoja savo galva. 

Samadas nusivaipė. 

— O tu ką išmanai? Pati dažnai galvoji savo galva? Visą die- 
ną tupėdama namie ir žiūrėdama televizorių? 

- Atsiprašau? 

— Neįsižeisk: pasaulis sudėtingas, Klara. Jei tie vaikai nieko 
daugiau nesupras, tai tegu bent pamato, kad išlikimui būtinos tai- 
syklės, o ne išsidirbinėjimai. 

- Žinai, jis teisus, - sąžiningai pritarė Arčis, nukratydamas 
cigaretę į tuščią kario dubenį. - Emociniai reikalai - taip, čia tavo 
sritis... 

— Ak - moterų reikalas! - suspigo Alsana pilna burna ka- 
rio. - Labai tau ačiū, Arči. 

Arčis vargais negalais tęsė: 

— Bet su patirtim nepasiginčysi, tiesa? Na, judvi juk, galima 
sakyti, dar jaunos moterys. O mes, ta prasme, mes, na, patirties 
versmės, iš kurių vaikai gali semti, kai tik jiems prisireikia. Mes - 
kaip enciklopedijos. Jūs tiesiog negalit suteikti jiems to, ko mes. 
Juk tikrai. 

Alsana uždėjo ranką Arčiui ant kaktos ir švelniai paglostė. 

- Tu kvaily. Nejau nesupranti, kad likai pamirštas kaip ve- 
žimas su arkliais, kaip vaško žvakės? Nejau nesupranti, kad jiems 
esi senas ir dvoki lyg vakarykštis žuvies su bulvytėmis popierius? 
Vienu svarbiu klausimu pritariu tavo dukrai. - Alsana atsistojo 


* Alsana prieš „enciklopedija“ taisyklingai vartoja artikelį, skirtą žodžiams, prasidedantiems 
balsiu. o Milatas kabinėjasi nemokšiškai. 

paskui Klarą, kuri po paskutinio įžeidimo ašarodama išlėkė į vir- 
tuvę. - Judu, ponai, tikrai per daug kalbat apie patysžinotką. 

Likę vieni, Arčis su Samadu, pamesti šeimos narių, kaip vie- 
nas nusivaipė ir kreivai šyptelėjo. Valandžiukę jie sėdėjo tylomis, 
kol Arčio nykštys įgudusiai junginėjo Istorinį įvykį, Kostiuminę 
dramą, kurios veiksmas vyksta Džersyje, Du žmones, mėginančius 
per trisdešimt sekundžių suręsti plaustą, Debatus studijoje apie 
abortus ir vėl Istorinį įvykį. 

Spragt. 

Spragt. 

Spragt. 

Spragt. 

Spragt. 

- Namie? Į aludę? „O Connell's'* 

Arčis jau ketino kyštelėti ranką į kišenę ir ištraukti Žžvilgan- 
čią dešimties pensų monetą, bet suprato, kad nėra reikalo. 

— „O'Connell's“? - paklausė Arčis. 

— „O Connells“, - atsakė Samadas. 

Pagaliau, „O'Connell's“. Neišvengiamai „O'Connell's“. Tiesiog to- 
dėl, kad „O'Connell's“ gali būti be šeimos, be turto ar padėties, be 
šlovingos praeities ar viltingos ateities, - galėjai įeiti pro tas duris 
tuščiomis ir būti lygiai toks pat, kaip visi čia susirinkusieji. Lauke 
gali būti 1989-ieji, 1999-ieji ar 2009-ieji, o tu vis dar gali sėdėti 
prie baro su tuo pačiu megztiniu trikampe apykakle, kurį vilkė- 
jai per savo vestuves 1975-aisiais, 1945-aisiais, 1935-aisiais. Čia 
niekas nesikeičia, viskas tik perpasakojama, prisimenama. Todėl 
seniams čia taip patinka. 

Tai dėl laiko. Ne tik jo sąstingio, bet ir tyro, apstaus jo kiekio. 
Kiekybės, o ne Kokybės. Tai sunku paaiškinti. Jei tik būtų kokia 
lygtis... maždaug tokia: 


ČIA PRALEISTAS LAIKAS 
Kodėl aš esu 
————————————————— MALONUMASx MAZOCHIZMAS = nė 
Ž 1n1 Ojas 
LAIKAS, KURĮ BŪČIAU GALĖJĘS yo) 


NAUDINGAI PRALEISTI KITUR 


Jei būtų galima kaip nors racionalizuoti, paaiškinti, kodėl čia vis 
grįžti, kaip Froido anūkas ir jo fort-da žaidimas, pagal tą patį ap- 
gailėtiną scenarijų. Bet laikas čia viską lemia. Kai išleidi tam tikrą 
sumą, tiek investuoji į vieną vietą, kredito reitingas pakyla, ir no- 
risi susišluoti chronologinį banką. Norisi būti toje vietoje tol, kol 
ji tau išmokės visą laiką, kiek esi jai skyręs, - net jei ji niekada 
neišmokės. 

O leidžiant laiką kaupiamos žinios, kaupiasi istorija. Kaip 
tik „O'Connell's“ Samadas pasiūlė Arčiui vesti antrą kartą, 1974 

metais. Po šeštuoju staliuku savo vėmalų baloje Arčis pažymėjo 
Airės gimimą 1975 metais. Žaidimo automato kampe liko dėmė, 
kur Samadas pirmą sykį praliejo civilio kraują, gerai užsimojęs 
dešine girtam rasistui į snukį 1980 metais. Arčis buvo rūsyje tą 
vakarą, kai per viskio gelmes jo pasitikti lyg sudužęs laivas atplau- 
kė penkiasdešimtasis jubiliejus 1977 metais. Čia juodu atėjo 1989 
metais, Naujųjų išvakarėse, (nei Ikbalių, nei Džounsų šeimos ne- 
panorėjo žengti į dešimtąjį dešimtmetį kartu su jais) ir su džiaugs- 
mu pasinaudojo ypatinguoju Mikio naujametiniu pasiūlymu: trys 
kiaušiniai, pupelės, du skrebučiai, grybai ir dosni riekė šventinio 
kalakuto - tik už 2,85 svaro. 

Šventinis kalakutas buvo priedas. Arčiui ir Samadui iš tik- 
rųjų svarbiausia būti liudininkais, būti ekspertais. Jie čia ėjo to- 
dėl, kad pažinojo šią vietą. Pažinojo ją kiaurai. O jei negali pa- 
aiškinti vaikui, kodėl nuo vieno smūgio stiklinė sudūžta, o nuo 
kito - ne, jei nesupranti, kaip toje pačioje valstybėje gali nusi- 
stovėti demokratinio sekuliarizmo ir religinio tikėjimo pusiaus- 
vyra, jei neprisimeni, kokiomis aplinkybėmis buvo padalyta Vo- 
kietija, tuomet gera - ne, puiku - pažinti bent vieną konkrečią 
vietą, vieną konkretų periodą iš savo patirties, savo liudijimo; 
būti autoritetu, bent sykį, bent sykį laimėti lenktynes su laiku. 
Pasaulis nežino geresnių istorikų, geresnių ekspertų už Arčį ir 
Samadą „O'Connell's Pool House“ rekonstrukcijos ir plėtros poka- 
riu klausimu. 


1952 m. Ali (Mikio tėvas) ir trys jo broliai atvyksta į Doverį su 
trisdešimčia senųjų svarų ir savo tėvo auksiniu kišeniniu 
laikrodžiu. Visi subjauroti odos ligos. 


1954-1963 m. Vedybos; visokie atsitiktiniai darbai; gimsta Abdulas 
Mikis, penki kiti Abdulai ir jų pusbroliai. 


1968 m. Trejus metus dirbę pasiuntinukais jugoslavų valykloje, Ali su 
broliais šiek tiek susitaupo ir pajėgia įkurti taksi įmonę, kuri 
pavadinama „Ali taksi įmone“. 


1971 m. 


1972 m. 


1973 m. 


1974 m. 


1975 m. 


1977 m. 


1979 m. 


1980 m. 

Taksi verslas labai sėkmingas, bet Ali nepatenkintas. Jis 

nusprendžia, kad labiausiai norėtų „tiekti maistą, džiuginti 
žmones, retsykiais pasišnekučiuoti akis į akį“. Jis nusiperka 
neveikiančią airišką biliardinę greta uždarytos geležinkelio 


stoties Finčlio gatvėje ir imasi ją renovuoti. 


Finčlio gatvėje verslas rimčiau klostosi tik airiškose įstaigose. 
Tad nepaisant kilmės iš Artimųjų Rytų ir to, kad atidaro 
kavinę, o ne biliardinę, Ali nusprendžia nekeisti senojo 
airiško pavadinimo. Jis viską išdažo oranžiniai ir žaliai, 
pakabina lenktyninių žirgų nuotraukų, o verslą įregistruoja 
„Endriu O'Konelio Jusufo“ vardu. Iš pagarbos broliai 
paragina jį pakabinti ant sienų Korano ištraukų, kad toks 


hibridinis verslas „būtų palaimintas“. 
gegužės 13 d. „O'Connell's“ atidaroma. 


lapkričio 2 d. Samadas su Arčiu pastebi „O Connell's“ 


pakeliui namo ir užsuka užkąsti. 


Ali nusprendžia išmušti sienas kilimais, kad būtų mažiau 
maisto dėmių. 

gegužė. Samadas žaidimų automate laimi penkiolika šilingų. 
Ali miršta nuo širdies smūgio, ištikusio jį dėl aplink širdį 
susikaupusio cholesterolio. Ali šeima nusprendžia, kad 

dėl jo mirties kalta nuodėmingoji kiauliena. Valgiaraštyje 


kiaulienos nelieka. 


Reikšmingi metai. „O'Connell's“ perima Abdulas Mikis. 
Įsteigia nelegalų lošimų kambarį, kad atgautų pinigus, 
prarastus dėl dešrelių. Tam panaudojami du dideli biliardo 
stalai: „Mirties“ ir „Gyvenimo“. Tie, kas nori lošti iš pinigų, 
lošia prie „Mirties“ stalo. Tie, kas tam nepritaria dėl religinių 
įsitikinimų arba tiesiog neturi pinigų, lošia prie draugiško 
„Gyvenimo“ stalo. Planas labai sėkmingas. Samadas ir Arčis 


lošia prie „Mirties“ stalo. 

1980 m. gruodis. Arčis surenka aukščiausią kada nors užregistruotą 
stalo ritulio balą: 51 998 taškus. 


1981 m. Arčis ant „Selfridges“ parduotuvės grindų randa nereikalingą 
kartoninę Vivo Ričardso iškarpą ir atneša į „O'Connell's“. 
Samadas paprašo pakabinti ant sienos jo prosenelio Mangalo 
Pandės paveikslą. Mikis atsisako, mat jo „akys per arti viena 
kitos“. 

1982 m. Samadas dėl religinių įsitikinimų nustoja lošti prie „Mirties“ 
stalo. Samadas ir toliau prašinėja pakabinti portretą. 


1984 m. spalio 31 d. Arčis prie „Mirties“ stalo išlošia 268,72 svaro. 
Nusiperka gražias naujas „Pirelli“ padangas nudrengtai 
mašinai. 

1989 m. Naujųjų išvakarės, 22.30. Samadas pagaliau įtikina Mikį 


pakabinti portretą. Mikis vis tiek mano, kad jis „atbaido 
žmones nuo maisto“. 


- Vis tiek manau, kad jis atbaido žmones nuo maisto. Ir dar 
per Naujuosius. Atleisk, bičiuli. Neįsižeisk. Žinoma, mano nuo- 
monė - ne koks sušiktas Dievo žodis, bet ji vis tiek mano nuo- 
monė. 

Mikis pritvirtino vielą prie pigių rėmelių užpakalio, nubrau- 
kė apdulkėjusį stiklą prijuoste ir nenoromis pakabino portretą ant 
vinies virš orkaitės. 

- Na, jis toks bjaurus, po galais. Kokie ūsai. Jis atrodo kaip 
tikras bjaurybė. Ir kam jam tas auskaras? Jis ne žydras, ką? 

- Ne, ne, ne. Tais laikais vyrai dažnai nešiodavo papuošalus. 

Mikis nepatikėjo ir nužvelgė Samadą taip, kaip nužvelgdavo 
žmones, kurie tikindavo negavę pažaisti stalo ritulio už 50 pensų 
ir prašydavo grąžinti pinigus. Jis išėjo iš už baro ir pažvelgė į port- 
retą kitu kampu. 

— Ką manai, Arči? 

— Gerai, - tvirtai atsakė Arčis. - Aš manau: gerai. 

— Labai prašau. Man asmeniškai būtų labai malonu, jeigu pa- 
liktum jį čia. 

Mikis pakreipė galvą į vieną šoną, tada į kitą. 

- Kaip jau sakiau, nenorėčiau įžeisti, ar ką, man jis tiesiog 
atrodo truputį neaiškus, po galais. Ar neturi kitokio jo portreto, 
ar ką? 

- Šitas vienintelis išlikęs. Man asmeniškai būtų labai malo- 
nu, labai malonu. 

— Na... - svarstė Mikis, versdamas kiaušinienę, - kad jau tu - 
nuolatinis lankytojas, kaip ir, o dar šitiek dėl jo zyzei, manau, teks 
palikti. Gal padarom viešosios nuomonės apklausą? Ką manot, 
Denzeli? Klarensai? 

Denzelis ir Klarensas sėdėjo kampe kaip visada, Naujuosius 
metus pažymėdami tik keliais sumaigytais blizgučiais, prikabin- 
tais prie Denzelio skrybėlės, o Klarensas kartu su cigaru į burną 
įsikišo ir plunksnuotą dambrelį. 

— Ką ans sako? 

- Sakau, kaip jums šitas tipas, kurį Samadas nori pakabinti? 
Čia jo senelis. 

— Prosenelis, - pataisė Samadas. 

— Matai, kad žaidžiu domino? Nori atimti iš senuko malonu- 
mą? Koks dar paveikslas? - Denzelis suirzęs atsigręžė pasižiūrė- 
ti. - Tas? Hm! Man nepatinka. Jis atrodo kaip velnio išpera! 

- Jis tavo giminaitis? - sucypė Klarensas Samadui moterišku 
balseliu. - Tada viskas aišku, bičiuli, viskas! Jo snukis - kaip asilo 
pauodegys. 

Denzelis ir Klarensas ėmė nešvankiai kikenti. 

— Man tai tikrai nuo jo skrandis sustoja, patikėk, tamsta! 

- Štai! - pergalingai suriko Mikis, vėl atsigręždamas į Sama- 
dą. - Klientus atbaido nuo maisto - iškart taip sakiau. 

— Pažadėk, kad šitų dviejų neklausysi. 

— Nežinau... - Mikis rangėsi ir muistėsi prie viryklės; įtemp- 
tai mąstant, jam visada prireikdavo nevalingos kūno pagalbos. - 
Aš tave gerbiu ir panašiai, ir tu buvai mano tėčio bičiulis, bet - tik 

neįsižeisk, ar ką, - bet tau mažumėlę smėlis byra iš šiknos, mielas 
Samadai, jaunesni klientai gali ir ne... 

- Kokie jaunesni klientai? - piktai paklausė Samadas, rody- 
damas į Denzelį ir Klarensą. 

- Aha, supratau... bet klientas visada teisus, jeigu supranti, 
ką noriu pasakyti. 

Samadas nuoširdžiai įsižeidė. 

- Tai aš klientas. Aš klientas. Vaikštau pas tave jau penkioli- 
ka metų, Miki. Kaip bežiūrėsi, jau labai ilgai. 

- Aha, bet juk lemia dauguma, ne? Dauguma kitų klausimų 
aš kaip ir klausau tavo nuomonės. Vaikinai tave vadina „Profe- 
soriumi“ ir, reikia pripažinti, ne veltui. Aš - tavo nuomonės ger- 
bėjas, šešiais atvejais iš septynių. Bet štai kur šuo pakastas: jei tu 
vienas kapitonas, o visa įgula reikalauja sušikto maišto, na... tau 
šakės, tiesa? 

Mikis užjaučiamai iliustravo šį išminties perlą keptuvėje, 
rodydamas, kaip dvylika grybukų gali išstumti vieną grybuką iš 
keptuvės ant grindų. 

Ausyse dar aidint Denzelio ir Klarenso kikenimui, Samadą 
užplūdo pykčio banga ir sukilo gerkle, jam nespėjus jos sulaikyti. 

- Duokš čia! - jis ištiesė ranką per barą, kur melancholiškai 
pakrypęs virš viryklės kabojo Mangalas Pandė. - Nereikėjo man 
nė prašyti... Būtų nešlovė, Mangalui Pandei užtraukčiau gėdą, pa- 
kabindamas jį čia - šiuose bedieviuose nuodėmės namuose! 

— Ką čia šneki? 

- Atiduok! 

- Pala... minutėlę... 

Mikis ir Arčis mėgino jį sulaikyti, bet Samadas, nusiminęs 
ir visą dešimtmetį žemintas, vis tiek brovėsi pro tvirtą Mikio sto- 
vylą, užstojusią jam kelią. Jie mažumėlę apsistumdė, bet tuomet 
Samado kūnas suglebo ir, išmuštas plonos prakaito plėvelės, jis 
pasidavė. 

- Klausyk, Samadai, - Mikis prilietė Samado pečius taip mei- 
liai, kad Samadas kone pravirko. - Nemaniau, kad tau taip svarbu, 

po galais. Pradėkim iš naujo. Pakabinkim paveikslą savaitei ir pa- 
žiūrėkim, kaip jis čia tiks, gerai? 

— Dėkoju, mielas drauge, - Samadas išsitraukė nosinaitę ir 
persibraukė kaktą. - Nuoširdžiai dėkoju. Nuoširdžiai. 

Mikis atlaidžiai paplekšnojo jam tarp menčių. 

— Kad mane kur, šitiek apie jį prisiklausiau. Kodėl nepaka- 
binus jo ir ant sienos, po galais. Man tikriausiai tas pats. Kom 
Sy Kom Sa, kaip sako varlės. Supranti, kad mane kur. Kad mane 
kur. O papildomai kalakutienai reikia uždirbti pinigų, Arčibaldai, 
gerasis žmogau. Auksinės pietų kuponų dienos baigėsi. Vaje vaje, 
kokie pliauškalai dėl nieko... 

Samadas žvelgė giliai proseneliui į akis. Jiedu tiek sykių ši- 
taip grūmėsi, Samadas ir Pandė, kovojo už senolio reputaciją. Abu 
puikiai žinojo, kad šiuolaikinė nuomonė apie Mangalą Pandę lėmė 
abiejų stovyklų pažiūras: 


Nepripažintas didvyris Pliauškalai dėl nieko 
Samadas Ikbalis Mikis 
A.S. Misra Madžidas ir Milatas 
Alsana 
Arčis 
Airė 


Klarensas ir Denzelis 


Britų akademija nuo 
1857 metų iki dabar 


Jis tiek sykių dėl to kibo Arčiui į atlapus. Metų metus jie sėdėjo 
„O'Connell's“ ir vis grįždavo prie to paties ginčo, kartais Samado 
papildomo nauja informacija iš nesibaigiančių tyrinėjimų, - bet 
nuo tada, kai Arčis sužinojo „tiesą“ apie Pandę, maždaug 1953 
metais, jo niekaip nebegalėjai perkalbėti. Arčis vis uoliai stengda- 
vosi parodyti, kad visa Pandės šlovė tebuvo jo etimologinė dovana 
anglų kalbai - žodis Pandy, ties kuriuo Oksfordo anglų kalbos žo- 
dyne smalsus skaitytojas ras tokį paaiškinimą: 


Samadas 1984, 1857 


Pandy /'pandi/ n. 2 šnek. (dabar pasen.) t. p. ||dee. M19 [Galb. 
nuo pirmojo aukštesniųjų kastų Bengalijos armijos sipajų suki- 
lėlio pavardės] 1. Bet kuris sipajus, sukilęs 1857-1859 m. indų 
maište. 2. Bet koks maištininkas ar išdavikas. 3. Bet koks kvai- 


lys ar bailys karinėje situacijoje. 


- Aišku kaip dieną, mielas drauge, - Arčis išraiškingai trink- 
teldamas užversdavo knygą. - Tam man nė žodyno nereikia - bet 
ir tau nereikia. Tai įprastas žodis. Kai mudu buvome armijoje: 
tas pats. Tu sykį mėginai mane išdurti, bet tiesa išaiškės, bičiuli. 
„Pandy“ reiškia vienintelį dalyką. Tavo vietoje taip nesididžiuo- 
čiau giminyste su juo ir nekruščiau visiems ausų ištisą parą. 

- Arčibaldai, vien todėl, kad yra toks žodis, dar nereiškia, 
kad jis tiksliai atspindi Mangalo Pandės charakterį. Dėl pirmojo 
apibrėžimo mes sutariame: mano prosenelis buvo maištininkas, 
ir aš tuo didžiuojuosi. Sutinku, kad ne viskas pavyko taip, kaip jis 
planavo. Bet išdavikas? Bailys? Žodynas, kurį man rodai, pase- 
nęs - tokie paaiškinimai dabar nebevartojami. Pandė nebuvo nei 
išdavikas, nei bailys. 

— Ak, matai, mes apie tai jau kalbėjom, ir štai ką aš manau: 
nėra dūmų be ugnies, - sakydavo Arčis, žavėdamasis išmintinga 
savo paties išvada. - Supranti? 

Arčis dažnai griebdavosi tokios analitinės priemonės, susi- 
dūręs su žinių reportažais, istoriniais įvykiais ir sudėtingu kasdie- 
niu procesu, kai reikėdavo atskirti tiesą nuo melo. Nėra dūmų be 
ugnies. Šitoks tvirtas jo pasitikėjimas šiuo teiginiu kažkuo buvo 
toks trapus, kad Samadas niekaip neišdrįsdavo jo perkalbėti. Kam 
aiškinti senukui, kad dūmų be ugnies būna taip pat dažnai, kaip ir 
gilių žaizdų, kurios nekraujuoja? 

- Žinoma, Arči, aš tave suprantu, tikrai. Bet noriu pasakyti, 
kaip visada norėjau, nuo pat pirmojo sykio, kai apie tai kalbėjo- 
mės; noriu pasakyti, kad tai ne viskas. Taip, suprantu, kad kelissyk 
kruopščiai tyrėme šį reikalą, bet faktas lieka faktu: išsamūs pasa- 
kojimai tokie pat reti kaip sąžiningumas ir brangūs kaip deiman- 

tai. Jei tau pasiseka tokį atkapstyti, išsamus pasakojimas užgula 
smegenis lyg švinas. Jie sunkūs. Jie painūs. Jie epiniai. Jie - lyg 
Dievo pasakojimai: pilni neįtikėtinai konkrečios informacijos. Jų 
nebūna žodynuose. 

— Gerai, gerai, Profesoriau. Išklausykim tavo versijos. 


Dažnai aludės kampe matai senukus, kalbančius ir mojuojančius 
rankomis, alaus bokalais ir druskinėmis vaizduojančius seniai 
mirusius Žmones ir tolimas vietas. Tą akimirką juose įsižiebia 
gyvastis, kurios trūksta visose kitose jų gyvenimo srityse. Jie nu- 
švinta. Išvyniodami išsamų pasakojimą ant stalo, - štai Čerči- 
lis-šakutė, ten Čekoslovakija-servetėlė, šičia aptinkame vokiečių 
pulkus, vaizduojamus atšalusių žirnelių krūvos, - jie atgimsta. 
Bet kai Arčis su Samadu devintajame dešimtmetyje šitaip ginčy- 
davosi ant stalo, peilių ir šakučių nepakakdavo. Šie du apsime- 
tėliai istorikai į „O'Connell's“ atitempdavo ir pusiau prikeldavo 
iš užmaršties visą tvankią 1857 metų Indijos vasarą, visus maiš- 
to ir skerdynių metus. Erdvė nuo muzikos automato iki žaidi- 
mų automato virsdavo Deliu; Vivas Ričardsas tylomis sutikdavo 
tapti Pandės viršininku anglu, kapitonu Hersėjumi; Klarensas ir 
Denzelis toliau žaisdavo domino, o tuo pat metu vaidindavo ne- 
ramias Britų armijos sipajų ordas. Kiekvienas atsinešdavo savo 
ginčo figūras, išdėstydavo jas ir surinkdavo, rodydamas kitam. 
Būdavo ruošiamos scenos. Braižomos kulkų trajektorijos. Kara- 
liavo nesutarimai. 

Legenda pasakoja, kad 1857 metų pavasarį gamykloje Dum 
Dume buvo pradėtos gaminti naujos britiškos kulkos. Sukur- 
tos angliškiems šautuvams, kuriais naudojosi indų kariai, kaip 
ir dauguma to meto kulkų, jos turėjo apvalkalą, kurį reikėdavo 
nukąsti, prieš kišant į vamzdį. Jos neatrodė niekuo ypatingos, 
kol vienas klastingas gamyklos darbininkas neišsiaiškino, jog jos 
išteptos tepalu, - tepalu, pagamintu iš kiaulių taukų, siaubingų 
musulmonams, ir karvių taukų, šventų indams. Tai buvo nekal- 
ta klaida - kiek tik kas nors gali būti nekalta vogtoje žemėje, - 

gėdingas britų neapsižiūrėjimas. Bet koks klaikus siutas turėjo 
apimti žmones, kai jie tai išgirdo! Pasinaudoję dirbtiniu naujų 
ginklų pretekstu, anglai ketino sunaikinti jų kastą, jų garbę, jų 
padėtį Dievo ir žmonių akyse - trumpai tariant, viską, dėl ko 
verta gyventi. Tokio gando paslaptyje neišlaikysi; jis tą vasarą 
plito lyg ugnis sausa Indijos žeme, gamybos linija į gatves, per 
miestiečių namus ir kaimiečių trobeles, per vienas kareivines po 
kitų, kol visa šalis suliepsnojo maišto troškimu. Gandas pasiekė 
stambias, nedailias ausis Mangalo Pandės, nežinomo sipajaus iš 
mažo Barakporo miestelio, ir šis svirduliuodamas žengė paradų 
aikšte, - 1857 metų kovo 29 dieną, - išėjo iš minios ir įnešė šiokį 
tokį indėlį į istoriją. 

- Greičiau jau apsikvailino, - sakys Arčis (nes dabar jis pan- 
dologijos nebepriima už gryną pinigą, kaip anksčiau). 

— Tu visiškai nesupranti jo aukos, — atsakys Samadas. 

— Kokios aukos? Jis nė nusižudyti žmoniškai nesugebėjo! 
Semai, žinai, kur tavo bėda? Tu nepaisai įrodymų. Aš apie viską 
pasiskaičiau. Tiesa yra tiesa, kad ir kokia karti. 

— Tikrai. Na, prašyčiau, mielas drauge, jei jau taip puikiai 
išmanai mano šeimos istoriją, prašau, apšviesk mane. Išgirskime 
tavo versiją. 


Na, eilinis moksleivis šiais laikais nutuokia, kokios sudėtingos jė- 
gos, judesiai ir povandeninės srovės lemia karus ir sukelia revo- 
liucijas. Bet kai Arčis lankė mokyklą, pasaulis, regis, buvo daug 
labiau linkęs pasiduoti supaprastinimams. Tuomet istorija buvo 
kitokia: dėstoma viena akimi sekant naratyvą, kita - dramą, kad 
ir kokia ji būtų neįtikėtina ar chronologiškai netiksli. Pagal tokią 
schemą Rusijos revoliucija prasidėjo todėl, kad visi nekentė Ras- 
putino. Romos imperija sumenko ir žlugo todėl, kad Antonijus 
davėsi su Kleopatra. Henrikas V triumfavo Aženkūre todėl, kad 
prancūzai per daug užsižiopsojo vieni į kitų aprėdus. O Didysis 
Indijos sukilimas 1857 metais prasidėjo, kai girtas kvailys vardu 

Mangalas Pandė iššovė kulką. Nepaisydamas Samado prieštaravi- 
mų, Arčis kaskart vis labiau tuo įtikėdavo, ypač perskaitęs šitai: 


Vieta - Barakporas, data - 1857 metų kovo 29 diena. Sekma- 
dienio popietė; dulkėtoje paradų aikštėje vyksta drama, nie- 
kuo nederanti su šventadienio rimtimi. Ten plepasi, linguoja 
ir banguoja sutrikusi minia sipajų, vieni apsirengę, kiti ne; kai 
kurie ginkluoti, kiti ne; bet visi trykšta jauduliu. Maždaug už 
trisdešimties jardų priešais 34 liniją šen bei ten svirduliuoja si- 
pajus, vardu Mangalas Pandė. Jis kiek apgirtęs nuo bhang ir vi- 
sai apsvaigęs nuo religinio fanatizmo. Iškėlęs galvą, su užtaisyta 
muškieta rankoje, jis žingsniuoja pirmyn atgal, lyg šokdamas, 
ir šaukia spigiu nosiniu monotonišku balsu: „Išeikit, jūs išvers- 
taskūriai! Pasirodykit, jūs! Mus puola anglai. Kąsdami šiuos šo- 


vinius, visi virsime bedieviais!“ 


Iš tikrųjų žmogus tokios būsenos, kad bhang, sumišęs su „ner- 
vais“, priverčia malajų siautėti; kiekvienas šūksnis iš jo lūpų aidi 
lyg liepsna per susirinkusių ir jo klausančių sipajų minios sme- 
genis, keliauja jų nervais, o minia vis auga, jaudulys stiprėja. 


Trumpai tariant, tuojau sprogs gyvas parako užtaisas. 


Ir jis tikrai sprogo. Pandė šovė į savo leitenantą ir nepataikė. Tuo- 
met išsitraukė didžiulį kardą, tulvarą, kuriuo lyg bailys dūrė lei- 
tenantui, tuo metu atsukusiam nugarą, ir kliudė petį. Kitas sipajus 
mėgino jį sulaikyti, bet Pandė grūmėsi toliau. Tuomet atskubėjo 
pastiprinimas: toks kapitonas Hersėjus puolė pirmyn, lydimas sū- 
naus, abu ginkluoti, garbingi ir pasirengę žūti už savo šalį. („Tai 
1r yra gandai“! Paistalai. Melas!“) Tuomet Pandė suprato, kad 
žaidimas baigtas, nukreipė didžiulį šautuvą sau į galvą ir išraiš- 
kingai nuspaudė gaiduką kaire koja. Nepataikė. Po kelių dienų 
Pandė buvo teisiamas ir pripažintas kaltu. Iš kito šalies pakraščio, 


* Kapitono pavardė Hearsav reiškia gandus, paskalas, nuogirdas. 

nuo šezlongo Delyje, toks generolas Henris Havelokas (didžiam 
Samado įniršiui, pagerbtas statula tiesiai priešais „Palace Res- 
taurant“, Trafalgaro aikštėje, Nelsonui iš dešinės) įsakė nubausti 
jį mirtimi ir dar pridūrė, — rašytinio nurodymo prieraše, — kad 
nuoširdžiai tikisi, jog tuo ir baigsis visos skubotos kalbos apie 
sukilimą, kurių pastaruoju metu vis išgirstąs. Kai Pandė pakibo, 
siūbuojamas alsaus vėjelio paskubomis suręstose kartuvėse, iš- 
sklaidyti jo bendražygiai iš 34-ojo patraukė į Delį, pasiryžę stoti 
į sukilėlių gretas būsimame viename iš kruviniausių nepavykusių 
sukilimų šiame ir bet kuriame kitame amžiuje. 

Tokia įvykių versija — pateikta šiuolaikinio istoriko, pavar- 
de Fičetas, — Samadą tiesiog užsiutindavo. Kai Žmogus neturi 
nieko vertinga, išskyrus savo kraują, svarbus kiekvienas jo lašas, 
siaubingai svarbus; jį tenka godžiai ginti. Jį reikia saugoti nuo 
užpuolikų ir menkintojų. Dėl jo reikia kovoti. Bet lyg sugedusiu 
telefonu Fičeto sukurtas apsvaigęs, nerangus Pandė buvo per- 
imtas vėlesnių istorikų gretų, tiesa išsikraipė, išskydo, nutolo, 
o kuždesiai vis tęsėsi. Nesvarbu, kad bhang, kanapių gėrimas, 
vartojamas mažomis dozėmis kaip vaistas, niekaip negalėjo ši- 
taip apsvaiginti ar kad Pandė, uolus hinduistas, vargu ar galėjo jį 
gerti. Nesvarbu, kad Samadas neaptiko nė menkiausios užuomi- 
nos, patvirtinančios, jog Pandė tą rytą gėrė bhang. Pasakojimas 
vis tiek tvėrė, lyg bjauri klaidinga citata, ir gadino Ikbalių repu- 
taciją, tvirtas ir, regis, nepajudinamas tarytum klaidingas įsitiki- 
nimas, kad Hamletas neva kada nors sakęs, jog „gerai“ pažinojo 
Joriką. 

— Gana! Koks skirtumas, kiek sykių tai man skaitysi, Arči- 
baldai. - (Paprastai Arčis ateidavo apsiginklavęs plastikiniu mai- 
šeliu, pilnu Brento bibliotekos knygų, propagandos prieš Pandę, 
pilnos klaidingų citatų.) - Lyg vaikai, užtikti sukišę rankas į mil- 
žinišką medaus puodynę: jie visi kartos tą patį melą. Toks šmeiž- 
tas manęs nedomina. Manęs nedomina lėlių teatras ar tragiškas 
farsas. Mane domina veiksmai, mielas drauge, - tuomet Samadas 
pavaizduodavo galutinai užsirakinąs lūpas ir išmetąs raktą. — Tik- 

ri veiksmai. Ne žodžiai. Sakau tau, Arčibaldai, Mangalas Pandė 
paaukojo gyvybę už teisingumą Indijoje, o ne dėl to, kad buvo 
apsvaigęs ar išprotėjęs. Paduok kečupą. 

Buvo 1989 metų Naujųjų išvakarės „O'Connell's“, ir ginčas 
kaip tik įsisiūbavo. 

— Tiesa, jis nebuvo toks didvyris, kokie mėgstami Vakaruo- 
se, —- jam pasisekė tik šlovingai numirti. Bet tik įsivaizduok: štai 
jis sėdi, - Samadas parodė Denzelį, kaip tik metantį pergalingą 
domino kauliuką, — teisme, žinodamas, kad jo laukia mirtis, ir 
neatskleidžia sąmokslininkų pavardžių... 

— Na, tai, - pasakė Arčis, plekšnodamas per krūvelę skep- 
tikų: Maiklą Edvardsą, P. Dž. O. Teilorą, Seidą Moinulą Haką ir 
kitus, — priklauso nuo to, ką skaitai. 

— Ne, Arči. Tai dažna klaida. Tiesa nepriklauso nuo to, ką 
skaitai. Prašau, tik neimkime nagrinėti tiesos prigimties. Tuomet 
tau neteks piešti mano sūriu, o man - valgyti tavo kreidos. 

— Na, gerai: Pandė. Ką jis pasiekė? Nieko! Jis tik pradėjo 
sukilimą — ir dar per anksti, anksčiau sutartos datos, - tu jau man 
atleisk, bet karo požiūriu tai — visiškas susišikimas. Reikia p/a- 
nuoti, o ne elgtis instinktyviai. Dėl jo buvo nereikalingų aukų. 
Anglų ir indų. 

— Neįsižeisk, bet aš tuo netikiu. 

— Na, tai klysti. 

— Neįsižeisk, bet manau, kad neklystu. 

— Štai kaip, Semai: įsivaizduok, kad čia, - jis surinko krūvą 
murzinų lėkščių, kurias Mikis ketino kišti į indaplovę, — yra visi 
žmonės, ką nors rašę apie tavąjį Pandę per pastaruosius šimtą 
su viršum metų. Taigi, šitie pritaria man, — jis pasidėjo dešimt 
lėkščių ant savo stalo krašto, o vieną pastūmė Samadui. — O šitas 
pamišėlis tavo pusėje. 

— A. S. Misra. Gerbiamas Indijos valstybės tarnautojas. Ne 
pamišėlis. 

— Kaip nori. Na, tau prireiks dar bent šimto su viršum metų, 
kad surinktum tiek lėkščių, kiek turiu aš, net jei pats jas visas 

nužiestum, o kai jau jas turėsi, labai gali būti, kad joks smirdžius 
nė nenorės iš jų valgyti. Perkeltine prasme. Supranti? 


Tad liko tik A. S. Misra. Vienas Samado sūnėnas Radžnu 1981 
metų pavasarį parašė jam iš koledžo Kembridže, tarp kitko užsi- 
mindamas, kad rado knygą, kuri galėtų sudominti jo dėdę. Joje, 
rašė jis, galima aptikti iškalbingų duomenų, ginančių jų bendrą 
protėvį, tokį Mangalą Pandę. Vienintelis likęs egzempliorius esąs 
jo koledžo bibliotekoje, knygos autorius - žmogus, pavarde Mis- 
ra. Ar jis apie tai jau girdėjęs? Jei ne, galbūt tai (pridūrė Radžnu 
atsargiame P. S.) galėtų būti maloni priežastis vėl pasimatyti su 
dėde? 

Samadas atvyko traukiniu jau kitą dieną ir stovėjo perone, 
šiltai sveikindamasis su švelniabalsiu sūnėnu pliaupiančiame lie- 
tuje, kelissyk spausdamas ranką ir kalbėdamas taip, lyg tai tuojau 
turėtų išeiti iš mados. 

— Nuostabi diena, — vis kartojo jis, kol abu permirko iki siūlo 
galo. - Didi diena mūsų šeimai, Radžnu, didi diena tiesai. 

Kadangi šlapių Žmonių į koledžų bibliotekas neįleidžia, jie 
visą rytą džiūvo tvankioje kavinėje viršuje, pilnoje teisingų da- 
mučių, geriančių teisingą arbatėlę. Radžnu, kuris visada mokėjo 
išklausyti, kantriai sėdėjo, kol dėdė vebleno kaip pašėlęs, - Ak, 
koks svarbus atradimas, Ak, kaip i/gai jis laukęs šios akimir- 
kos, — deramose vietose linkčiodamas ir maloniai šypsodamasis, 
kai Samadas braukė ašaras iš akių kampučių. 

— Puiki knyga, tiesa, Radžnu? — meldžiamai klausė Sama- 
das, kai sūnėnas paliko dosnių arbatpinigių susiraukėlei padavė- 
Jai, nemėgstančiai, kai susijaudinę indai leidžia tris valandas prie 
vieno arbatos puodelio su grietinėle ir pyragėliais, o baldus nusė- 
ja šlapiomis dėmėmis. - Ji pripažinta, tiesa? 

Giliai širdyje Radžnu žinojo, kad knyga nevertinga, ne- 
reikšminga, pamiršta akademinės bendruomenės, bet mylėjo 
savo dėdę, todėl šypsojosi, linkčiojo ir vėl užtikrintai šypsojosi. 

Bibliotekoje Samadas turėjo užsiregistruoti svečių knygoje: 

Pavardė: Samadas Miahas Ikbalis 
Koledžas: Išsilavinimas kitur (Delyje) 


Tyrimų projektas: Tiesa 


Radžnu, įkvėptas paskutinės eilutės, paėmė rašiklį ir pridūrė „ir 
Tragedija“. 

- Tiesa ir Tragedija, - šaltu veidu perskaitė bibliotekininkas, 
atsukęs knygą į save. - Kuri nors konkrečiai? 

- Nesijaudinkit, - draugiškai atsakė Samadas. - Susirasim. 

Jai pasiekti prireikė kopėčių, bet buvo verta stengtis. Kai 
Radžnu padavė dėdei knygą, Samadui net pirštai nutirpo, o pa- 
žvelgęs į viršelį, formą ir spalvą, jis išvydo viską, apie ką sva- 
jojo. Ji buvo sunki, su daugybe puslapių, įrišta rusva oda ir 
mažumėlę apdulkėjusi, o tai reiškia neįtikėtinai vertinga, retai 
liečiama. 

- Palikau joje žymeklį. Nemažai skaitymo, bet kai ką norė- 
jau tau parodyti iškart, - pasakė Radžnu, pasidėdamas knygą ant 
stalo. Ji sunkiai dunkstelėjo vienu viršeliu, ir Samadas pažvelgė į 
nurodytą puslapį. Ko daugiau galėjai tikėtis. 

- Tai tik dailininko vaizduotė, bet panašumas tarp... 

- Patylėk, - atsakė Samadas, pirštais glostydamas paveiks- 
lėlį. - Čia mūsų kraujas, Radžnu. Nė nesitikėjau išvysti... Kokie 
antakiai! Kokia nosis! Mano nosis kaip jo! 

- Tavo veidas kaip jo, dėde. Žinoma, įspūdingesnis. 

- O kas... kas parašyta apačioje? Velnias! Kur mano skaitymo 
akiniai... perskaityk man, Radžnu, aš neįžiūriu. 

- Po iliustracija? Mangalas Pandė iššovė pirmąją kulką 1857 
metų sukilime. Jo pasiaukojimas buvo signalas tautai imti ginklus 
ir sukilti prieš svetimšalius valdovus, o galiausiai šiam masiniam 
sukilimui neprilygo joks kitas pasaulio istorijoje. Nors sukilimas 
nepasiekė savo tiesioginių tikslų, jis paklojo pamatus Nepriklauso- 
mybei, kuri buvo atkovota 1947 metais. Už tokį patriotizmą jis su- 
mokėjo gyvybe. Bet iki paskutinio kvapo jis neišdavė pavardžių tų, 
kurie patys rengėsi ir kitus kurstė didžiajam sukilimui. 

Samadas atsisėdo ant apatinės kopėčių pakopos ir pravirko. 


- Taigi. Nelabai suprantu. Dabar sakai, kad be Pandės ne- 
būtų Gandžio. Kad be tavo pamišėlio senelio nebūtų prakeiktos 
Nepriklausomybės... 

— Prosenelio. 

- Ne, leisk pabaigti, Semai. Tu rimtai nori, kad mes, - jis pa- 
plojo per nugaras Klarensui ir Denzeliui, kurie nekreipė į juos dė- 
mesio, - tuo patikėtume? Ar tu tuo tiki? - paklausė jis Klarenso. 

- Negal patikėt! - atsakė Klarensas, nė nenutuokdamas, apie 
ką šnekama. 

Denzelis servetėle išsipūtė nosį. 

- Tiesą sakant, man išvis nesinori niekuo tikėt. Nieko blogo 
negirdžiu, nieko blogo nematau, nieko blogo nesakau. Štai mano 
moto. 

- Jis buvo visko priežastis, Arčibaldai. Paprasčiausiai. Aš tik- 
rai tuo tikiu. 

Minutėlę stojo tyla. Arčibaldas stebėjo, kaip trys cukraus ku- 
beliai tirpsta arbatos puoduke. Tuomet, gana atsargiai, jis pratarė: 

- Žinai, aš turiu savo teoriją. Tai yra ne iš knygų. 

Samadas nusilenkė. 

- Prašyčiau mus apšviesti. 

- Tik nesupyk, ką... Bet minutę pagalvok. Kodėl toks griežtai 
religingas žmogus, kaip Pandė, geria bhang? Rimtai, žinau, kad 
tave tuo erzinu. Bet kodėl? 

— Juk žinai, ką aš apie tai manau. Jis negeria. Negėrė. Tai 
buvo anglų propaganda. 

— Be to, jis buvo geras šaulys... 

— Dėl to nėra jokių abejonių. A. S. Misra pateikia nuorašą 
įrašo, kuriame teigiama, kad Pandė vienus metus treniravosi būti 
ypatinguoju sargybiniu, kurie buvo kaip tik mokomi naudotis 
muškietomis. 

— Gerai. Tai kodėl jis nepataikė? Kodėl? 

- Aš manau, kad vienintelis įtikimas paaiškinimas - dėl to, 
kad ginklas buvo su broku. 

— Taip... galbūt. Bet galbūt, galbūt ir kai kas kita. Galbūt 
jis buvo priverstas išeiti ir sukelti šurmulį, supranti, įkalbėtas 
kitų vaikinų. Ir apskritai nenorėjo nieko žudyti, supranti. Todėl 
apsimetė esąs girtas, kad vaikinai iš kareivinių patikėtų, jog jis 
nepataikė. 

— Tokios kvailos teorijos dar nesu girdėjęs, — atsiduso Sa- 
madas, kai antroji Mikio kiaušiniais aptaškyto laikrodžio rodyklė 
pradėjo skaičiuoti paskutines trisdešimt sekundžių prieš vidur- 
naktį. —- Tik tu ir galėtum tokią sugalvoti. Kokia nesąmonė. 

— Kodėl? 

— Kodėl? Arčibaldai, tie anglai, tie kapitonai Hersėjai, Ha- 
velokai ir kiti buvo mirtini kiekvieno indo priešai. Kodėl jam gai- 
lėti gyvybių, kurias niekina? 

— Gal jis tiesiog neįstengė. Gal buvo ne iš to molio drėbtas. 

— Tikrai manai, kad yra žmonių, kurie žudo, ir žmonių, kurie 
nežudo? 

— Galbūt, Semai, o gal ir ne. 

— Šneki kaip mano žmona, - suvaitojo Samadas, susemda- 
mas paskutinį kąsnį kiaušinienės. — Klausyk, Arčibaldai. Žmo- 
gus yra žmogus yra žmogus. Jo šeima pavojuje, puolami jo įsi- 
tikinimai, griaunamas jo gyvenimo būdas, visam jo pasauliui 
atėjo galas — jis žudys. Ir ne kitaip. Jis nepasiduos be kovos 
naujajai tvarkai, norinčiai jį sutraiškyti. Kai kuriuos žmones jis 
žudys. 

— O kitus jis gelbės, — atsakė Arčis Džounsas su paslaptinga 
išraiška veide, jo draugas nė nemanė, kad tie suglebę, nudribę 
bruožai įstengtų tokią nutaisyti. - Patikėk. 

— Penki! Keturi! Trys! Du! Vienas! Jamaica Irie“' - sušuko 
Denzelis ir Klarensas, iškeldami karštos airiškos kavos puodukus 
ir sveikindami kits kitą, o tuomet tučtuojau sėsdami prie devinto- 
sios domino partijos. 

— SU NAUJAIS METAIS, GAIDŽIAI! - užbliovė Mikis už 
baro. 


* Tegyvuoja Jamaika! (Jamaikiečių patois.) 


Atrė 
1990, 1907 


Mūsajame švininių grotų pasaulyje, saistomame priežasties ir pasekmės 
ryšių, ar negalėjo mano išvogtas iš jų virpulys atsiliepti jųjų ateičiai? 
V. Nabokovas, Lolita“ 


+ 


Cituojama iš: V. Nabokovas, Lolita. vertė S. Papečkienė. Vilnius: Vaga, 1990, p. 22. 


11. Nenusisekęs Airės Džouns išsilavinimas 


Pusiaukelėje tarp Džounsų namų ir Glenard Ouko vidurinės sto- 
vėjo žibinto stulpas, kuris ėmė Airei sapnuotis. Ne pats žibinto 
stulpas, bet mažas, ranka rašytas skelbimas, lipnia juosta prikli- 
juotas ant jo liemens akių aukštyje. Ten buvo rašoma: 


LIEKNĖKITE IR UŽSIDIRBKITE 


0815556752 


Na, Airė Džouns, sulaukusi penkiolikos metų, buvo stambi. Eu- 
ropietiškos Klaros figūros proporcijos peršoko vieną kartą, ir vie- 
toje jų Airei atiteko įspūdingas jamaikietiškas Hortenzės stotas, 
išpuoštas ananasais, mangais ir gvajavomis; mergaitei nestigo svo- 
rio; dideli papai, didelė subinė, dideli klubai, didelės šlaunys, dideli 
dantys. Ji svėrė trylika stonų ir turėjo trylika svarų taupomojoje 
sąskaitoje. Ji suprato esanti tikslinė auditorija (kuo tiksliniausia), 
ji puikiai suprato, pūškuodama į mokyklą, pilna burna spurgų, 
apsikabinusi savo gelbėjimo ratus, kad skelbimas parašytas jai. Jis 
kalbėjo jai. LIEKNĖKITE (sakė jis) IR UŽSIDIRBKITE. Jūs, jūs, 
jūs, panele Džouns, strategiškai sudėtomis rankomis ir megztiniu, 
aprištu ant užpakalio (neįmenama paslaptis: kaip sumažinti tą su- 
tinusią baisybę, jamaikietišką pasturgalį?), su pilvą mažinančiomis 
kelnaitėmis ir krūtinę mažinančia liemenėle, su savo kruopščiais 
laikros korsetais - garsiaisiais dešimtojo dešimtmečio banginio 


269 


Airė 1990, 1907 


ūsų pakaitalais - su savo elastiniais liemenimis. Ji suprato, kad 
skelbimas skirtas jai. Bet gerai nesuprato, ką jis sako. Apie ką čia 
kalbama? Apie lieknėjimo rėmimą? Lieknų žmonių sugebėjimus 
uždirbti pinigų? Ar ką nors daug šekspyriškesnio, kokį nors ne- 
švankų Vilsdeno Šailoko sumanymą, svaras mėsos už svarą aukso: 
mėsa už pinigus? 

Greitieji. Akių. Judesiai. Kartais ji eidavo per mokyklą su 
bikiniu, o ant rudų jos iškilimų, visokiausių atsikišimų (lentynų 
knygoms, arbatos puodukams, krepšeliams ar, teisingiau, vai- 
kams, vaisių krepšiams, vandens kibirams), atbrailų, genetiškai 
pritaikytų kitai šaliai, kitokiam klimatui, kreida būdavo užrašyta 
žibinto stulpo mįslė. Kartais lieknėjimo paramos sapnas: beldi 
į vienas duris po kitų, nuogut nuogutėlė, su užrašų lentele, nu- 
tvieksta saulės, stengiesi įtikinti senukus mažumėlę susiveržti 
diržus ir pažadėti kokį svarą. Blogiausia? Draskaisi palaidą, bal- 
tai šlakuotą mėsą ir kemši ją į tuos senus vingiuotus „Coca-Cola“ 
buteliukus; ji neša juos į krautuvę, paduoda per prekystalį; o Mi- 
latas, pasipuošęs bindi ir apsitaisęs megztiniu trikampe apykakle, 
dirba krautuvininku, jis sudeda butelius, nenoromis atidaro kasą 
ir kruvinais nagais paduoda pinigus. Truputis Karibų mėsos už 
šiek tiek angliškų pinigėlių. 

Airė Džouns užkibo. Retsykiais susirūpinusi motina prirem- 
davo ją prie sienos koridoriuje, jai nespėjus išsmukti pro duris, 
čiupteldavo už įmantraus korseto, klausdavo: 

— Kas tau yra? Dėl Dievo meilės, kaip čia apsitaisei? Ar tu 
bent kvėpuoti gali? Aire, mano mieloji, viskas tau tvarkoj, tu tik 
sudėta kaip tikra Baudenų moteris, negi nesupranti, kad tau vis- 
kas tvarkoj? 

Bet Airė nesuprato, kad jai viskas tvarkoje. Čia Anglija, mil- 
žiniškas veidrodis, o štai Airė neturi atspindžio jame. Svetima 
svetimame krašte. 

Košmarai ir svajonės autobuse, vonioje, per pamokas. Prieš. 
Po. Prieš. Po. Prieš. Po. Didžiųjų permainų maniakės mantra, 

įtraukti, išpūsti; ji nenori susitaikyti su genetine dalia; verčiau 
laukti, kol iš jamaikietiško smėlio laikrodžio, apsunkusio nuo 
smėlio, kurį suneša Dano upės kriokliai, bus perkeista į Anglijos 
rožę —- ak, juk žinot, kokia ji, - ji liekna ir trapi, neskirta kepintis 
saulėje, bangos vos sujudinta banglentė: 


Prieš: Po: 


Ponia Oliva Rudi, anglų kalbos mokytoja ir paišymo sąsiuviniuose 
pastebėjimo iš dvidešimties jardų atstumo ekspertė, per stalą paė- 
mė Airės sąsiuvinį ir išplėšė reikiamą lapą. Susimąsčiusi pažvelgė 
į jį. Tuomet su melodingu škotišku kirčiu paklausė: 

- Prieš ir po ko? 

- Hm... ką? 

- Prieš ir po ko? 

— Ak. Nieko, panele. 

- Nieko? Ak, liaukis, panele Džouns. Nesikuklink. Tai aki- 
vaizdžiai daug įdomiau už 127-ąjį sonetą. 

— Nieko. Nieko. 

- Neabejoji? Daugiau nebenori gaišinti pamokos? Nes... kai 
kam šioje klasėje reikia pasiklausyti - ne, jiems net trupučiuką 
įdomu, - ką aš noriu pasakyti. Tad jeigu rastum atliekamo laiko 
nuo paaaaaaišymo... 

Niekas nemokėjo ištarti „paišymo“ taip, kaip Oliva Rudi. 

— ...ir prisijungtum prie kitų, galėtume tęsti. Tai kaip? 

— Kas kaip? 

- Ar rastum? Atliekamo laiko? 

- Taip, ponia Rudi. 

- Ak, tai gerai. Iškart pralinksmėjau. Prašau atsiversti 127-ąjį 
sonetą. 

- Juoda spalva išpuiko. Praeity, - tęsė Fransis Stounas katato- 
nišku balsu, kokiu mokiniai skaito Elžbietos laikų eiles. - Gražia 
vadinti niekas jos nedrįso. 

Airė pasidėjo dešiniąją ranką ant pilvo, įtraukė jį ir pamė- 
gražuolei Nikei Tailer, kaip moka susukti liežuvį į ritinėlį, flei- 
tą. Nikė Tailer rodė jam, kad jos ausų lezgeliai priaugę prie gal- 
vos šonų, o ne nukarę. Flirtui tarnauja šio ryto gamtos mokslų 
pamokos trupiniai: Paveldimi bruožai. Pirma dalis (a). Nukarę. 
Priaugę. Susuktas. Plokščias. Mėlynos akys. Rudos akys. Prieš. 
Po. 

- Užtat juodi lyg juodvarnio sparnai plaukai ir akys mylimo- 
sios mano, tarsi nešiotų gedulą jinai... Jos akys man kaip saulė ne- 
atrodo, jos lūpos - ne koralai, su sniegu bijočiau aš palyginti jos 
odą... 

Paauglystė, tikrų tikriausia branda (ne menkas krūtų kups- 
telis ar paslapčia išniręs barzdaplaukių šešėlis) atskyrė tuos se- 
nus draugus, Airę Džouns ir Milatą Ikbalį. Jie atsidūrė skirtin- 
gose mokyklos tvoros pusėse. Airė manė, kad jai teko prastos 
kortos: milžiniški apvalumai, atsikišę dantys ir storo metalo 
plokštelė, nesutramdomi afrikietės plaukai, o dar ir akutės kaip 
kurmio, kurioms reikėjo storų vos parausvintų akinių stiklų. 
(Net tos mėlynos akys - dėl kurių Arčis taip džiūgavo - tvėrė 
vos dvi savaites. Taip, ji gimė mėlynakė, bet vieną dieną Klara 

kianti akis niekada nepastebi.) Toks įsitikinimas savo bjaurumu, 
savo neteisingumu, ją nuslopino; dabar gudragalviškas pastabas 
ji pasilaikydavo sau, o dešiniąją ranką dėdavo ant pilvo. Ji visa 
buvo neteisinga. 

O Milatas buvo pati jaunystė, kaip ji atrodo pro nostalgišką 
senatvės žiūroną, grožis, parodijuojantis pats save: lūžusi romė- 
niška nosis, aukštas, liesas; mažumėlę gyslotas, lygiais raumeni- 
mis; šokoladinėmis akimis su žalsvais atspindžiais, lyg mėnesienai 
atsimušus nuo tamsios jūros; kerinti šypsena, stambūs balti dan- 
tys. Glenard Ouko vidurinėje juodaodžiai, pakistaniečiai, graikai, 
airiai - tokios buvo rasės. Bet tie, kurie buvo patrauklūs, lenkė 
kitus. Jie buvo atskira padermė. 

— Raizgius ir juodus plaukus - su šilku... 

Ji, žinoma, jį mylėjo. Bet jis jai sakydavo: „Matai, žmonės 
manim pasitiki. Jiems reikia, kad būčiau Milatas. Senas geras Mi- 
latas. Pašėlęs Milatas. Saugus, mielas Milatas. Jiems reikia, kad 
būčiau kietas. Tai praktiškai pareiga.“ 

Praktiškai taip ir buvo. Ringo Staras sykį pasakė, kad Bitlai 
niekada nebuvo svarbesni negu 1962 metų pabaigoje Liverpulyje. 
Jie tiesiog gavo daugiau šalių. Taip nutiko ir Milatui. Jis buvo toks 
svarbus Kriklvude, Vilsdene, Vakarų Hampstede 1990-ųjų vasa- 
rą, kad niekas, ką nuveikė vėliau gyvenime, negalėjo tam prilygti. 
Nuo pirmosios ragastanių chebros jis plėtėsi ir būrė gentis viso- 
je mokykloje, visame Šiaurės Londone. Jis tiesiog buvo pernelyg 
svarbus, kad liktų tik Airės meilės objektas, ragastanių vadas ar Sa- 
mado ir Alsanos Ikbalių sūnus. Jis turėjo visada įtikti visiems. Žu- 
likams kokniams baltais džinsais ir spalvotais marškiniais jis buvo 
juokdarys, drąsuolis, gerbiamas širdžių ėdikas. Juodaodžiams vai- 
kiams jis buvo bičiulis, su kuriuo sykiu rūkai žolę, ir brangus kli- 
O po visu tuo nuolatos tvėrė pyktis ir nuoskauda, jausmas, kad 
neturi savo vietos, lydintis žmones, kurių vieta visur. Kaip tik ta 
švelni papilvė darė jį tokį mylimą, tokį dievinamą Airės ir mielų, 

obojais grojančių, ilgus sijonus seginčių viduriniosios klasės mer- 
gaičių, labiausiai branginamą šitų plaukais plevėsuojančių ir fugas 
dainuojančių merginų; jis buvo jų tamsos kunigaikštis, atsitikti- 
nis meilužis ar nepasiekiamas mylimasis, prakaituotų fantazijų ir 
įnirtingų sapnų personažas... 

O taip pat jis buvo jų projektas: ką gi daryti su Milatu? Jis bū- 
tinai turi liautis rūkyti žolę. Mums reikia pasistengti atpratinti jį 
bėgti iš pamokų. Susirinkusios nakvynės su draugėmis, jos jaudi- 
nosi dėl jo „požiūrio“, hipotetiškai aptarinėjo su tėvais jo išsilavi- 
nimą („Sakykim, yra toks indas vaikinas, ane, kuris vis įsivelia...“ ), 
net rašė ta tema eilėraščius. Merginos arba troško jo, arba norėjo 
jį pataisyti, bet dažniausiai — ir vieno, ir kito. Jos norėjo pataisyti 
jį tiek, kad jis pateisintų troškimo stiprumą. Visiems stringa gerk- 
lėje tas Milatas Ikbalis. 

- Bet tu kitokia, - sakydavo Milatas kankinei Airei Džouns, - 
tu kitokia. Mes taip seniai pažįstami. Mus sieja laikas. Tu tikra 
draugė. Jos man iš tikrųjų nieko nereiškia. 

Airė stengėsi tuo tikėti. Kad juos sieja laikas, kad ji kitokia 
gerąja prasme. 

— Bet man gražesnė grožio jos dalelė už visą, ką kiti padangėn 
kelia... 

Ponia Rudi nutildė Fransį iškeltu pirštu. 

- Na, tai ką jis čia sako? Ana Lize? 

Ana Lizė Herš, kol kas visą pamoką pynusi sau į plaukus rau- 
doną ir geltoną siūlą, pakėlė akis, visiškai nesuprasdama, apie ką 
kalbama. 

— Bet ką, Ana Lize, mieloji. Nors menkiausią pastabėlę. Kad 
ir kokią menką. Kad ir kokią paviršutinišką. 

Ana Lizė prikando lūpą. Pažvelgė į knygą. Pažvelgė į ponią 
Rudi. Pažvelgė į knygą. 

- Juoda?.. Yra?.. Gerai? 

- Taip... na, manau, sėkmingai papildėme praėjusios savaitės 
įžvalgą: Hamletas?.. Yra?.. Pamišęs? Dar kas nors? O kaip čia? Nuo 

tos dienos, kai, valdžią pasigrobęs, užgrobti gamtą ryžosi žmogus, 
užguitas grožis kenčia vien vargus. Kažin, ką tai galėtų reikšti? 

Džošua Čalfenas, vienintelis vaikas klasėje, kuris kalbėdavo 
savo noru, pakėlė ranką. 

- Taip, DŽošua* 

— Makiažas. 

— Taip, - atsakė ponia Rudi, regis, beveik patirdama orgaz- 
mą. - Taip, Džošua, teisingai. Makiažas? 

- Ji tamsios odos, kurią mėgina pašviesinti makiažu, dirbti- 
nai. Elžbietos laikais blyški oda buvo labai madinga. 

— Tuomet tave jie visi būtų įsimylėję, - nusišaipė Milatas, nes 
Džošua buvo išblyškėlis, kone anemiškas, garbanotas ir putlus, - 
būtum buvęs kaip koks prakeiktas Tomas Kruzas. 

Juokas. Ne todėl, kad juokinga, bet todėl, kad Milatas pastatė 
moksliuką į jo vietą. Tegu žino. 

— Dar vienas žodis, pone Ikbolai, ir eisi lauk! 

- Šekspyro. Prakaituoti. Kiaušiai. Štai trys žodžiai. Nesijau- 
dinkit, pats išeisiu. 

Niekas taip nesugebėdavo, kaip Milatas. Trinktelėjo durys. 
Gerosios mergaitės reikšmingai susižvalgė. (Jis tiesiog toks ne- 
suvaldomas, toks trenktas... Jam tikrai reikia pagalbos, artimos 
asmeninės geros draugės pagalbos...) Vaikinai nusikvatojo visu 
balsu. Mokytoja išsigando, ar neprasidės maištas. Airė dešiniąja 
ranka prisidengė pilvą. 

- Nuostabu. Kaip brandu. Turbūt Milatas Ikbalis tikras did- 
vyris, - ponia Rudi, žvalgydamasi į bukus 5F veidus, tik dabar 
nežmoniškai aiškiai išvydo, kad taip ir yra. 

- Ar dar kas nors turi ką pasakyti apie šiuos sonetus? 
P. Džouns! Gal liaukitės taip graudžiai žvelgti į duris? Jis išėjo, 
aišku? Nebent ir jūs norit? 

- Ne, ponia Rudi. 

— Tai gerai. Ar turi ką pasakyti apie sonetus? 

— Taip. 

— Ką? 

- Ar ji juodaodė? 

- Kas juodaodė? 

— Tamsioji dama. 

— Ne, mieloji, ji tamsi. Ne juodaodė šiuolaikine prasme. Tais 
laikais Anglijoje nebuvo... na, afrokaribiečių, mieloji. Tai labiau 
šiuolaikinis reiškinys, neabejoju, ir pati žinai. Bet tada buvo sep- 
tynioliktas amžius. Na, tiksliai nežinau, bet būtų labai sunku pati- 
kėti, nebent ji buvo kokia nors vergė, o kažin, ar jis būtų parašęs 
sonetų rinkinį lordui, o paskui — vergei, ką? 

Airė nuraudo. Kaip tik tuomet jai toptelėjo, kad ji išvydo 
šiokį tokį atspindį, bet jis jau blanko, tad ji atsakė: 

— Nežinau, panele. 

— Be to, jis visai aiškiai sako: Kad juodbruva esi — tai ne 
bėda, blogiau, kad tavo sąžinė juoda... Ne, mieloji, supranti, ji tik 
tamsios odos, tikriausiai kaip aš. 

Airė pažvelgė į ponią Rudi. Ji buvo braškių putėsių spal- 
vos. 

— Matai, Džošua teisingai sako: tais laikais buvo pagei- 
dautina, kad moterys būtų nesveikai išblyškusios. Sonete apta- 
riamas ginčas tarp jos natūralios spalvos ir tuo metu madingo 
makiažo. 

— Aš tik pamaniau... Kaip jis rašo, čia: Tuomet sakyčiau drą- 
siai visada, kad grožio saulė būna tik juoda“... Ir tie garbanoti 
plaukai, juodi ir raizgūs... 

Sutrikusi dėl kikenimo, Airė nutilo ir susigūžė. 

— Ne, mieloji, tu skaitai šiuolaikine akimi. Senų tekstų nega- 
lima skaityti šiuolaikine akimi. Tegu čia ir bus šiandienos princi- 
pas — gal galėtumėte visi tai užsirašyti. 

SF užsirašė. Atspindys, šmėstelėjęs Airei prieš akis, vėl 
pranyko pažįstamoje tamsoje. Eidama iš klasės, Airė gavo Anos 


* V. Šekspyras. Dramos. Sonetai. vertė A. Churginas, Vilnius: Vaga, 1986, p. 672. 674, 675. 

Lizės Herš raštelį, ši gūžtelėjo pečiais, rodydama, kad ji jo nepa- 
rašė, tik perduoda visiems. Ten buvo parašyta: „Viljamas Šeks- 
pyras: ODĖ LETICIJAI IR VISOMS MANO STORAŠIKNĖMS 
SUSIVĖLUSIOMS KALĖMS“. 


Paslaptingai pavadintas „P. K. Afro Hair: Dizainas ir priežiū- 
ra buvo įsitaisęs tarp Ferveterio laidotuvių rūmų ir Raakšano 
odontologijos kabineto, tokia patogi kaimynystė reiškė, kad pa- 
sitaikydavo afrikiečių kilmės lavonų, kurie paskutinėje kelio- 
nėje į atvirą karstą aplankydavo visas tris įstaigas. Tad kai pa- 
skambindavai užsirašyti pas kirpėją, o Andrėja, Denisė ar Džekė 
pasakydavo pusę keturių Jamaikos laiku, žinoma, tai reikšdavo, 
kad reikia pavėluoti, bet taip pat ir tai, kad esama galimybės, 
jog kokia šalta kaip akmuo dievobaiminga senutė nuspręs gultis 
į kapą su ilgais priauginamais nagais ir cheminiu. Kad ir kaip 
būtų keista, daugybė Žmonių nenori susitikti su Viešpačiu pa- 
sišiaušę. 

Airė, viso to nežinodama, pas kirpėją atėjo lygiai pusę ketu- 
rių, pasirengusi persimainyti, pasirengusi nugalėti genus, paukš- 
čio lizdą ant galvos paslėpusi po skara, dešinę ranką rūpestingai 
pasidėjusi ant pilvo. 

— Ko nori, mažute? 

Tiesių plaukų. Tiesių ilgų juodų šilkinių, plevėsuojančių, 
švysčiojančių, purtytinų, liestinų pirštais, kedentinų, vėjo taršyti- 
nų plaukų. Su kirpčiukais. 

— Pusė keturių, - vos pralemeno Airė, turėdama galvoje visa 
tai, — pas Andrėją. 

— Andrėja pas kaimynus, — atsakė moteris jamaikietiška tar- 
me, tempdama ilgą gumą ir mosteldama galva Ferveterio link, — 
smaginasi su amžinatilsiais. Verčiau prisėsk, palauk ir man ne- 
trukdyk. Nežinau, kiek ji užtruks. 


Airė 1990, 1907 


Airė atrodė sutrikusi, stovėjo viduryje kirpyklos, gniaužda- 
ma lašinukus. Moteris pasigailėjo, nurijo gumą ir nužvelgė Airę 
nuo galvos iki kojų; pastebėjusi kakavinę Airės odą, šviesias akis, 
ji jos pasigailėjo. 

— Džekė. 

— Airė. 

— Blyški, panele! Ir dar strazdanota. Tu meksikietė? 

— Ne. 

— Arabė? 

— Pusiau jamaikietė. Pusiau anglė. 

— Maišyta, - kantriai paaiškino Džekė. - Mama balta? 

— Tėtis. 

Džekė suraukė nosį. 

— Paprastai būna priešingai. Ar labai garbanoti? Parodyk, 
kas po... 

Ji jau norėjo stverti Airės skarą. Airė, pasibaisėjusi, kad gali 
tekti ją nusirišti žmonių pilname kambaryje, užbėgo jai už akių ir 
tvirtai prilaikė. 

Džekė caktelėjo liežuviu. 

- Kaip mes juos sutvarkysim, jeigu nerodai? 

Airė gūžtelėjo pečiais. Džekė pralinksmėjusi papurtė galvą. 

- Anksčiau nesi čia buvusi? 

— Ne, niekada. 

- Ko nori? 

- Tiesių, - tvirtai atsakė Airė, prisiminusi Nikę Tailer. - Tie- 
sių ir tamsiai raudonų. 

— Nieko sau! Seniai plovei galvą? 

— Vakar, - įsižeidusi atsakė Airė. Džekė skėlė jai antausį. 

— Neplauk! Jei nori tiesinti, neplauk! Ar esi kada užsipylusi 
amoniako ant galvos? Atrodo, kad pats velnias ten surengia balių. 
Išprotėjai? Neplauk dvi savaites, tada ateik. 

Bet dviejų savaičių Airė neturėjo. Ji buvo viską suplanavusi; 
tą patį vakarą ji ketino nueiti pas Milatą su naujaisiais karčiais, 

susuktais į kuodelį, tuomet nusiimti akinius, pasileisti plaukus, o 
jis sakys: „Vaje, panele Džouns, niekad nebūčiau pagalvojęs... vaje, 
panele Džouns, jūs...“ 

— Man reikia šiandien. Sesuo išteka. 

— Na, kai Andrėja grįš, ji tau išdegins plaukus septyniais ats- 
palviais, ir džiaugsiesi, jeigu neišeisi plika kaip subinė. Bet žinokis. 
Štai, - pasakė ji, duodama Airei šūsnį žurnalų. - Ten, - parodė ji 
krėslą. 

„P. K.“ buvo padalyta pusiau, vyrų ir moterų pusė. Vyrų pu- 
sėje, iš apdaužyto grotuvo negailestingai sklindant netolygiam re- 
giui, jaunuoliai pakaušiuose skutinėjosi logotipus, kuriuos jiems 
skuto truputį vyresni jaunuoliai, įgudę elektrinių skutimo maši- 
nėlių meistrai. ADIDAS. VARAITAIVARYK. MARTINAS. Vyrų 
pusėje aidėjo juokas, plepalai ir žaidimai; vyriškos šukuosenos, 
kainuojančios daugiau kaip šešis svarus ir trunkančios ilgiau nei 
penkiolika minučių, niekada netrykšta tokiu lengvumu. Tai buvo 
labai paprastas verslas, ir jis teikė džiaugsmo: prie ausies dūzgia 
besisukantys peiliukai, šilta ranka nubraukia plaukelius, prieky- 
je ir nugaroje - veidrodžiai, skirti pasigėrėti permainomis. Įei- 
ni apšepęs, nelygiais šiurkščiais plaukais, paslėptais po beisbolo 
kepuraite, o netrukus išeini lyg naujai gimęs, saldžiai kvepiantis 
kokoso aliejumi, nukirptas trumpai ir švariai lyg keiksmažodis. 

Priešingai, „P. K.“ moterų pusė buvo mirtina. Čia nepasie- 
kiamo tiesumo ir „elastingumo“ troškimas kasdien grūmėsi su už- 
sispyrusiu garbanotu afrikietišku folikulu; čia amoniakas, karštos 
šukos, segtukai, smeigtukai ir paprasčiausia ugnis stojo į karą ir 
stengėsi iš paskutiniųjų, kad palenktų kiekvieną susiraičiusį plau- 
kelį. 

- Jau tiesūs? - skambėjo vienintelis klausimas, nuvyniojus 
rankšluosčius ir tvinkčiojančioms nuo skausmo galvoms išnirus iš 
džiovintuvų. - Tiesūs, Denise? Džeke, pasakyk, kad tiesūs! 

O Džekė ar Denisė, neturėdamos baltųjų kirpėjų pareigų, jo- 
kio reikalo virti arbatėlę ir laižyti subines, girti ar palaikyti pokalbį 

(nes jos dirbo ne su klientėmis, o su beviltiškomis suvargusiomis 
pacientėmis), skeptiškai prunkšteldavo ir nusimesdavo vėmalų ža- 
lumo chalatą. 

— Tiesesni niekaip nebus! 

Dabar priešais Airę sėdėjo keturios moterys, prikandusios 
lūpą, įdėmiai žvelgdamos į ilgą purviną veidrodį, laukdamos, kol 
pasirodys tiesesni plaukai. Kol Airė nervingai vartė amerikietiš- 
kus juodaodžių šukuosenų žurnalus, keturios moterys raukėsi iš 
skausmo. Retsykiais jos tarstelėdavo viena kitai: 

— Ilgai? 

Klausiamoji išdidžiai atsakydavo: 

— Penkiolika minučių. O tu? 

— Dvidešimt dvi. Tas šūdas man ant galvos jau dvidešimt dvi 
minutes. Tegu pabando neišsitiesinti. 

Tai buvo kančių varžybos. Kaip turtuolės restoranuose, užsi- 
sakinėjančios vis mažesnes salotų porcijas. 

Galiausiai pasigirsdavo klyksmas, arba „Viskas! Šūdas, ne- 
beištversiu!“, ir galva skubiai atsidurdavo prie kriauklės, kur bū- 
davo kuo skubiau ištrenkama (amoniaką iš plaukų visada reikia 
ištrinkti kuo skubiau), ir prasidėdavo tyki rauda. Kaip tik tuomet 
užgimdavo priešiškumas; vienų plaukai būdavo labiau „susivėlę“, 
negu kitų, kai kurios kūtvėlos priešindavosi labiau, kai kurios at- 
silaikydavo. Priešiškumas kitai klientei virsdavo priešiškumu kir- 
pėjai, šio skausmo sukėlėjai, nes nesunkiai galėjai įtarti Džekę ar 
Denisę tam tikru sadizmu: jų pirštai vis nesiskubindavo išplauti 
tos bjaurasties, vanduo vos varvėdavo, o ne srūdavo, o velnias 
smagindavosi, čirškindamas plaukus velniop. 

- Jau tiesūs? Džeke, ar tiesūs? 

Vaikinai atsuko galvas per skiriamąją pertvarą, Airė pakė- 
lė akis nuo žurnalo. Ne kažin ką galėjai pasakyti. Visi būdavo 
tiesūs ar beveik tiesūs. Bet taip pat negyvi. Sausi. Suskilinėję. 
Pastirę. Be jokio elastingumo. Kaip lavono plaukai, kai netenka 
drėgmės. 

Džekė ar Denisė, puikiai žinodamos, kad garbanotas afrikie- 
tiškas folikulas galiausiai vis tiek laikysis genų nurodymų, blogą 
naujieną pasitikdavo filosofiškai: 

— Tiesesni niekaip neišeis. Jei pasiseks, kokioms trims savai- 
tėms. 

Nepaisant akivaizdžių nesėkmių, kiekviena moteris eilėje 
manė, kad jai bus kitaip, kad, atėjus metui joms atsiskleisti, ga- 
lės puikuotis tiesiomis tiesiomis švaistytinomis, vėjo taršytinomis 
sruogomis. Airė, ne mažiau užtikrinta savimi negu kitos, toliau 
skaitė žurnalą. 


Malika, žvitri jaunoji garsiosios komedijos „Malikos gyveni- 
mas“ žvaigždutė, pasakoja, kaip jai pasiseka išlaikyti tokius pu- 
rius ir lengvai krintančius plaukus: „Kiekvieną vakarą karštai 
juos susuku, o galiukus būtinai patepu „African Oueen Afro 


Sheen““ vašku, tuomet rytą įkišu šukas į orkaitę maždaug... 


Grįžta Andrėja. Išplėšia Airei iš rankų žurnalą, be ceremonijų nu- 
vynioja skarą, jai nespėjus sulaikyti, ir penki ilgi iškalbingi nagai 
ima krapštyti jos skalpą. 

— O000, - murmėjo Andrėja. 

Toks susižavėjimas pasitaikydavo taip retai, kad iš už pertva- 
ros pasižiūrėti susirinko visa kirpykla. 

— Ooooo, - pritarė Denisė, sukišdama pirštus ten, kur ir An- 
drėja. - Kokie laisvi. 

Pagyvenusi moteris, skaudžiai krūpčiodama po džiovintuvu, 
susižavėjusi linktelėjo. 

- Kokios laisvos garbanos, - aikčiojo Džekė, nekreipdama 
dėmesio į nuplikytą savo pacientę ir kišdama rankas į Airės vil- 
nas. 

- Štai tau ir maišyti plaukai. Kad aš tokius turėčiau. Jie tikrai 
gražiai išsitiesins. 

Airė susiraukė. 

- Negaliu jų pakęsti. 

- Negali pakęsti! - pareiškė Denisė klausytojams. - Jie kai 
kur net šviesiai rudi! 

- Aš visą rytą žaidžiau su lavonu. Bus smagu sukišti rankas 
į ką nors švelnaus, - pasakė Andrėja, atsitokėdama iš svajonės. — 
Nori juos tiesinti, brangute? 

- Taip. Tiesinti. Ir dažyti raudonai. 

Andrėja užrišo žalią peleriną Airei po kaklu ir pasodino ją į 
sukamąją kėdę. 

- Dėl dažymo nežinau, mažute. Negaliu tą pačią dieną dažyti 
ir tiesinti. Plaukai visai numirs. Bet ištiesinti galiu nesunkiai. Tu- 
rėtų puikiai pavykti, brangute. 

Kadangi „P. K.“ kirpėjos prastai komunikavo, niekas Andrė- 
jai nepasakė, kad Airė išsitrinko galvą. Po dviejų minučių užtepus 
ant galvos tirštą baltą amoniako košę, Airė pajuto, kaip jos šaltis 
virto siaubinga ugnimi. Nebuvo purvo, kuris apsaugotų skalpą, ir 
ji ėmė klykti. 

— Ką tik užtepiau! Juk nori tiesių, ne? Nustok triukšmauti! 

— Bet man skauda! 

- Toks gyvenimas, - piktai atsakė Andrėja. - Grožis reika- 
lauja aukų. 

Airė dar trisdešimčiai sekundžių prikando liežuvį, kol virš 
dešiniosios ausies pasirodė kraujas. Tada vargšelė nualpo. 

Ji atsitokėjo galva virš kriauklės ir išvydo savo plaukus, kurie 
kuokštais garmėjo į kanalizaciją. 

— Reikėjo mane perspėti, - niurnėjo Andrėja. - Reikėjo per- 
spėti, kad išsiplovei. Tiesinti galima tik purvinus. Dabar pati žiū- 
rėk. 

Žiūrėk. Plaukai, kadaise siekę iki vidurinių slankstelių, da- 
bar buvo vos keli coliai nuo galvos. 

- Žiūrėk, ką padarei, - toliau barėsi Andrėja, o Airė nesi- 
slapstydama raudojo. - Kažin, ką apie tai pasakys ponas Polas 
Kingas. Einu jam paskambinti ir paklausti, ar galim sutvarkyti 
nemokamai. 

Ponas Polas Kingas, pavadinime nurodytasis P. K., buvo kir- 
pyklos savininkas. Jis buvo stambus baltaodis, daugiau nei pen- 
kiasdešimties metų, buvęs statybų verslininkas, kol atėjo Juodasis 
trečiadienis ir jųdviejų su žmona kreditinių kortelių perviršiai 
nusinešė viską, išskyrus truputį plytų ir cemento. Ieškodamas 
naujų idėjų, jis per pusryčius laikraščio gyvenimo būdo skiltyje 
perskaitė, kad juodaodės moterys penkissyk daugiau už baltaodes 
išleidžia grožio produktams ir devynissyk daugiau plaukų prie- 
žiūrai. Savo žmoną Šeilą laikant baltaodės moters archetipu, Po- 
lui Kingui net seilė nutįso. Dar šiek tiek pasidomėjęs vietos bibli- 
otekoje, jis aptiko milijonų svarų pramonę. Tuomet Polas Kingas 
nusipirko nenaudojamą mėsinę Pagrindinėje Vilsdeno gatvėje, 
iš Harlsdeno salono persiviliojo Andrėją ir išmėgino juodaodžių 
kirpyklos verslą. Pasisekė akimirksniu. Jis labai nustebo, pama- 
tęs, kad mažas pajamas gaunančios moterys tikrai pasiryžusios 
leisti šimtus svarų per mėnesį plaukams ir dar daugiau - nagams 
bei aksesuarams. Jis tik nusijuokė, kai Andrėja jam paaiškino, 
kad fizinis skausmas - taip pat proceso dalis. O geriausia buvo 
tai, kad nebuvo nė minties apie teismus - jos tikėjosi nudegti. 
Tobulas verslas. 

- Gerai, Andrėja, mieloji, tegu bus nemokamai, - pasakė Po- 
las Kingas, šaukdamas į plytos formos ragelį pro statybų triukšmą 
savo naujame salone, atidaromame Vemblyje. - Tik neįprask. 

Andrėja su džiugia žinia grįžo pas Airę. 

- Viskas bus gerai, brangute. Mes statom. 

- Bet ką... - Airė žvelgė į savo atspindį lyg į Hirošimą. - Ką 
jūs galit... 

- Užsirišk skarą, išėjusi pasuk kairėn ir paėjėk gatve, kol 
prieisi parduotuvę, kuri vadinasi „Rošės plaukų priežiūros reik- 
menys“. Nunešk šitą kortelę ir pasakyk, kad tave atsiuntė P. K. Pa- 
imk aštuonis pakelius 5 tipo juodų plaukų su raudonu spindesiu 
ir tučtuojau grįžk. 

- Plaukų? - pakartojo Airė, apsisnargliavusi ir apsiašaroju- 
si. - Netikrų plaukų? 

— Kvaiša. Jie ne dirbtiniai. Jie tikri. O kai bus ant tavo galvos, 
bus tikri tavo plaukai. Marš! 

Kūkčiodama kaip kūdikis, Airė iškiūtino iš „P. K.“ ir pasuko 
gatve, stengdamasi nežiūrėti į savo atspindį parduotuvių vitrino- 
se. Priėjusi „Rošę“, ji labai pasistengė susiimti, uždėjo dešinę ran- 
ką ant pilvo ir stumtelėjo duris. 

Pas Rošę buvo tamsu ir stipriai kvepėjo taip pat, kaip „P. 
K.“: amoniaku ir kokoso aliejumi, skausmu, sumišusiu su ma- 
lonumu. Blyškioje mirgančios dienos šviesos lempos šviesoje 
Airė įžiūrėjo, kad lentynų nėra, o plaukų priežiūros produktai 
sukrauti į kauges ant grindų, aksesuarai (šukos, gumelės, nagų 
lakas) prisegti prie sienų, o greta flomasteriu užrašyta kaina. 
Vienintelis dalykas, panašus į vitriną, buvo pakabintas palubėje 
ratu aplink visą patalpą, išdidžiai karojo lyg aukų skalpų kolek- 
cija ar medžioklės trofėjai. Plaukai. Ilgos sruogos, prisegtos per 
kelis colius viena nuo kitos. Po kiekviena - kartono iškaba, aiš- 
kinanti kilmę: 


2 metrai. Natūralūs tailandietiški. Tiesūs. Kaštoniniai. 
1 metras. Natūralūs pakistanietiški. Tiesūs, banguoti. Juodi. 
5 metrai. Natūralūs kiniški. Tiesūs. Juodi. 


3 metrai. Sintetiniai plaukai. Garbanoti. Rožiniai. 


Airė priėjo prie prekystalio. Labai nutukusi moteris su sariu liu- 
lėjo prie kasos aparato ir atgal, padavė dvidešimt penkis svarus 
indei merginai, kurios plaukai buvo netvarkingai nurėžti prie pat 
skalpo. 

— Prašau šitaip į mane nežiūrėti. Dvidešimt penki - labai 
padori kaina. Sakau, su tokiais suskilinėjusiais galiukais daugiau 
tikrai negaliu. 

Mergina kita kalba paprieštaravo, pasiėmė plaukų maišelį 
nuo prekystalio ir apsimetė išeisianti su juo, bet vyresnioji mote- 
ris jį atėmė. 

- Prašau, nedaryk sau dar daugiau gėdos. Abi matėm galiu- 
kus. Daugiau kaip dvidešimt penkių neduosiu. Ir kitur daugiau 
negausi. Prašau, eik sau, - pasakė ji, žvelgdama merginai per petį 
į Airę, - turiu kitų klientų. 

Airė išvydo karštas ašaras, labai panašias į savo, trykštančias 
merginai iš akių. Ši akimirką, regis, sustingo, nežymiai virpėdama 
iš pykčio; tuomet trenkė ranka į prekystalį, pasičiupo dvidešimt 
penkis svarus ir pasuko pro duris. 

Storulė niekinamai papurtė pagurklį merginai įkandin. 

- Kokia nedėkinga. 

Tuomet nulupo lipnią etiketę nuo rudo popierėlio ir užkli- 
javo ant plaukų maišelio. Ten buvo parašyta: 6 metrai. Indiški. 
Tiesūs. Juodi/raudoni. 

- Taip, mieloji. Kuo galiu padėti? 

Airė pakartojo Andrėjos nurodymus ir padavė kortelę. 

- Aštuoni pakeliai? Tai maždaug šeši metrai, taip? 

— Nežinau. 

- Taip, taip, šeši. Nori tiesių ar banguotų? 

- Tiesių. Kuo tiesiausių. 

Storulė mintyse paskaičiavo, tada paėmė plaukų maišelį, kurį 
ką tik paliko mergina. 

- Štai ko tau reikia. Supranti, tik dar nespėjau supakuoti. Bet 
jie visiškai švarūs. Nori? 

Airė dvejojo. 

- Nesijaudink, ką sakiau. Galiukai nesuskilinėję. Tik paika 
mergiotė nori gauti daugiau, negu yra verta. Kai kurie Žmonės 
visiškai nesupranta paprasčiausios ekonomikos... Jai skaudu nu- 
sikirpti plaukus, tad ji nori kokio milijono ar panašių nesąmo- 
nių. Gražūs tie jos plaukai. Kai buvau jauna, ak, mano plaukai irgi 
buvo gražūs, ką? - storulė ėmė šaižiai kvatotis, net ūsiukai ant 
viršutinės lūpos virpėjo. Juokas nutilo. 

— Pasakyk Andrėjai, kad kainuos trisdešimt septynis. Mūsų, 
indžių, gražūs plaukai, ką? Visi tokių nori! 


Airė 1990, 1907 


Juodaodė moteris su vaikais dvynukų vežimėlyje laukė už 
Airės su pakeliu plaukų segtukų. Ji caktelėjo liežuviu. 

- Jūs vis įsivaizdinat, - murmėjo ji pusiau sau. - Kai kam ir 
afrikietiški plaukai patinka, ačiū, nėr už ką. Visai nenoriu pirkti 
kokios nors vargšės indės plaukų. Ir Dievas mato, galėčiau bent 
sykį plaukų priežiūros priemones pirkti iš juodaodžių. Kaip mums 
šioje šalyje prasimušti, jei nesinaudosim vieni kitų paslaugomis? 

Oda aplink storulės lūpas labai įsitempė. Ji ėmė tarškėti kaip 
užsukta, dėdama Airės plaukus į maišelį ir rašydama sąskaitą, vi- 
sas pastabas moteriai adresuodama Airei, o tuo pat metu stengda- 
masi nekreipti dėmesio į anos pertraukinėjimus: 

- Jei jums nepatinka čia apsipirkti, prašom čia ir nepirkti — 
kas jus verčia? Juk niekas, ką? Neįtikėtina, žmonės tokie neman- 
dagūs, aš ne rasistė, bet niekaip nesuprantu, aš tiesiog teikiu pas- 
laugas, paslaugas. Nereikia manęs įžeidinėti, palikit pinigus ant 
prekystalio, jei mane įžeidinėsit, jūsų neaptarnausiu. 

— Niekas jūsų neįžeidinėja. Jėzau! 

— Ar aš kalta, kad jos nori tiesių plaukų - o kartais ir švieses- 
nės odos, kaip Maiklas Džeksonas, ar ir dėl jo aš kalta? Jos man 
aiškina nepardavinėti „Dr Peacock“ baliklio - vietos laikraštyje, 
Dieve, koks skandalas! - o tada jį perka; nunešk sąskaitą Andrėjai, 
gerai, mieloji, prašyčiau? Aš tik stengiuosi užsidirbti duonai šioje 
šalyje, kaip visi. Štai, brangioji, tavo plaukai. 

Moteris ištiesė ranką Airei per petį ir piktai šveitė be grąžos 
ant prekystalio. 

— Apsišik! 

— Ką aš galiu padaryti, jeigu jos taip nori, - paklausa, pasiūla. 
Ir nepakęsiu tokių žodžių! Paprasta ekonomika - atsargiai, prie 
durų laiptukas, brangioji, - o jūs, ne, daugiau neateikit, prašau, 
iškviesiu policiją, grasinimų nepakęsiu, policijai paskambinsiu. 

- Aha, aha, aha. 

Airė palaikė duris dvynukų vežimėliui ir paėmė vieną jo 
kraštą, kad padėtų nukelti nuo laiptuko. Lauke moteris įsikišo 
smeigtukus į kišenę. Ji atrodė baisiai nuvargusi. 

- Nekenčiu tos parduotuvės, - pasakė ji. - Bet smeigtukų 
reikia. 

- O man reikia plaukų, - atsakė Airė. 

Moteris papurtė galvą. 

- Turi plaukus, - pasakė ji. 


Po penkių su puse valandų, po nuožmios operacijos, kurios metu 
į du colius Airės plaukų mažomis sruogelėmis buvo įpinti ir klijais 
pritvirtinti svetimi, Airė Džouns puikavosi vešliais ilgais, tiesiais, 
rausvai juodais plaukais. 

- Tiesūs? - paklausė ji, netikėdama savo akimis. 

- Tiesūs kaip velnias, - atsakė Andrėja, gėrėdamasi savo dar- 
bu. - Bet, mieloji, turi juos žmoniškai supinti, kitaip nesilaikys. 
Kodėl neleidi supinti? Tokie palaidi jie nesilaikys. 

- Laikysis, - atsakė Airė, pakerėta savo pačios atspindžio. - 
Taip reikia. 

Jis - Milatas, - šiaip ar taip, turi ją pamatyti tik kartą, tik vie- 
ną kartą. Kad būtinai pasiektų jį tobulos išvaizdos, ji visą kelią iki 
Ikbalių namų ėjo suėmusi rankomis plaukus, persigandusi, kad 
vėjas juos sutaršys. 

Duris atidarė Alsana. 

- O, sveika. Ne, jo nėra. Išėjęs. Neklausk kur, man jis nieko 
nesako. Dažniau žinau, kur Madžidas. 

Airė įėjo į koridorių ir paslapčia dirstelėjo į save veidrodyje. 
Vis dar vietoje, ir visai tvarkingai. 

— Gal galiu čia palaukti? 

- Žinoma. Atrodai pasikeitusi, mieloji. Numetei svorio? 

Airė nušvito. 

— Nauja šukuosena. 

— Ak, taip... atrodai kaip žinių pranešėja. Labai gražu. Da- 
bar prašau į svetainę. Atėjo Gėdingoji dukterėčia su savo bjauria 
drauguže, bet tu dėl to nesijaudink. Aš darbuojuosi virtuvėje, o 
Samadas ravi, tad netriukšmauk. 

Airė įėjo į valgomąjį. 

— Eik tu šikt! - suspigo Nyna, vos ją išvydusi. - Ką tu čia 
pasidarei! 

Ji pasidarė gražiai. Plaukai buvo tiesūs, nepasišiaušę. Gražūs. 

- Atrodai kaip išsigimėlė! Eik tu šikt! Maksine, vaje, tu tik 
pažiūrėk. Jėzau, Aire. Ką tu čia norėjai padaryti? 

Negi nematyti? Ištiesinti. Kuo tiesiau. Ir švysčioti. 

- Na, koks buvo didysis planas? Negrė Meril Stryp? - Nyna 
sulinko lyg antklodė ir kikeno iki pakvaišimo. 

— Gėdingoji dukterėčia! - pasigirdo Alsanos balsas iš virtu- 
vės. - Siuvant reikia susikaupti. Užčiaupk savo didelę burną, pra- 
šyčiau! 

Nynos „bjauri draugužė“, dar vadinama Nynos mergina, liek- 
na seksuali mergaitė, vardu Maksinė, dailiu porcelianiniu veideliu, 
tamsiomis akimis ir vešliais garbanotais rudais plaukais, trūktelėjo 
keistus Airės kirpčiukus. 

— Ką tu padarei? Turėjai tokius gražius plaukus, biče. Tokius 
garbanotus ir pašėlusius. Tiesiog stebuklas. 

Akimirką Airė neįstengė pratarti nė žodžio. Jai nė netoptelė- 
jo, kad kam nors ji pasirodys ne tokia jau ir nuostabi. 

- Aš tiesiog apsikirpau. Kas čia tokio? 

- Bet čia ne tavo plaukai, kvaiša tu, jie kažkokios vargšės pri- 
spaustos pakistanietės, kuriai reikia pinigų vaikams penėti, - pa- 
sakė Nyna, trūktelėdama plaukus, kurie taip ir liko jos saujoje. - O 
ŠŪDAS! 

Nyną su Maksine vėl ištiko isterija. 

- Atstokit, gerai? - Airė nuslinko į krėslą ir susikėlė kojas po 
smakru. Kaip įmanydama atsainiau tarė. - Tai... hm... kur Mila- 
tas? 

- Tai štai dėl ko čia viskas? - priblokšta paklausė Nyna. - Dėl 
mano šūdgalvio pusbrolio-gi? 

— Ne. Eik šikt. 

— Na, jo nėra. Jis susirado naują paukštytę. Rytų bloko gim- 
nastę su pilvu lyg skalbimo lenta. Visai nieko, įspūdingi papai, bet 
pasikėlusi kaip velnias. Vardu... vardu? 

— Stasia, - atsakė Maksinė, trumpam pakeldama akis nuo 
„Top of the Pops“. - Ar panaši nesąmonė. 

Airė dar giliau susirangė mėgstamiausio Samado krėslo spy- 
ruoklėse. 

— Aire, paklausyk mano patarimo. Kiek tik tave pažįstu, tu 
sekioji tą berną lyg priklydęs šunelis. O per tą laiką jis tvarko visas, 
visas, išskyrus tave. Jis patvarkė net mane, o aš juk jo pirmos eilės 
pusseserė, kad jį kur. 

- Ir mane, - pridūrė Maksinė. - O aš ne tų pažiūrų. 

— Nejau niekada nesusimąstei, kodėl jis netvarko tavęs? 

— Nes aš bjauri. Ir stora. Ir pasišiaušusi. 

— Ne, vėpla, todėl, kad jis nieko daugiau neturi. Jam tavęs rei- 
kia. Judu sieja laikas. Tu tikrai jį pažįsti. Žiūrėk, koks jis pasimetęs. 
Vieną dieną Alachas šį, Alachas tą. Po minutės jam jau rūpi didžia- 
papės blondinės, rusės gimnastės ir sinsemilla' dūmai. Jis nežino, 
kur jo šikna, o kur alkūnė. Jis pats nežino, kas jis yra. Bet tu jį pa- 
žįsti, bent truputį, pažinojai jį visokį. Ir jam to reikia. Tu kitokia. 

Airė nusivaipė. Kartais norisi būti kitokia. O kartais plaukus 
nuo galvos nusirautum, kad tik būtum tokia, kaip visos. 

- Klausyk: tu turi galvą ant pečių. Bet esi primokyta visokio 
šūdo. Turi mokytis iš naujo. Suvok savo vertę, liaukis šitaip vergau- 
ti ir pradėk gyventi, Aire. Susirask merginą ar vaikiną, bet pradėk 
gyventi. 

— Tu labai seksuali mergina, Aire, - meiliai pritarė Maksinė. 

— Aha. Kurgi ne. 

— Patikėk ja, ji visiška lesbė, - atsakė Nyna, švelniai keden- 
dama Maksinės plaukus ir pakšteldama ją. - Bet iš tikrųjų šita 
Barbros Straisand šukuosena tau nieko neprideda. Prieš tai buvo 
kiečiau, biče. Linksmiau. Buvai tikroji tu. 

Staiga tarpduryje pasirodė Alsana su milžiniška lėkšte sausai- 
nių ir labai įtaria veido išraiška. Maksinė pasiuntė jai oro bučinį. 


* Rūkomas kanapės pavidalas, ankstyvieji pumpurai. 

— Sausainių, Aire? Eikš suvalgyk sausainių. Su manim. Vir- 
tuvėje. 

Nyna suaimanavo. 

- Nepanikuok, tetule. Mes nemėginame jos prisivilioti į Sap- 
fo kultą. 

- Man nerūpi, ką jūs darot. Aš nežinau, ką jūs darot. Aš ne- 
noriu žinoti tokių dalykų. 

— Mes žiūrim televizorių. 

Televizorius rodė Madoną, rankomis graibančią dvi kūgio 
pavidalo krūtis. 

— Neabejoju, labai miela, - nusišaipė Alsana, žvilgsniu ver- 
dama Maksinę. - Nori sausainių, Aire? 

- Aš norėčiau sausainių, - sumurmėjo Maksinė, plevendama 
išraiškingomis blakstienomis. 

- Esu visiškai tikra, - lėtai ir reikšmingai, versdama šifrą, 
atsakė Alsana, - kad neturiu tokių, kokius fu mėgsti. 

Nyna ir Maksinė vėl pratrūko. 

- Aire? - pakartojo Alsana, susiraukusi rodydama virtuvės 
pusėn. Airė nusekė paskui ją. 

— Aš tikrai liberalių pažiūrų, - pasiskundė Alsana, kai jos 
liko vienos. - Bet kodėl jos vis juokiasi ir vien linksmybėmis užsi- 
ima? Negaliu patikėti, kad taip smagu būti homoseksualia. Hete- 
roseksualia tai tikrai ne. 

- Šiuose namuose pageidaučiau daugiau negirdėti tokių žo- 
džių, - šaltai tarė Samadas, jeidamas iš daržo ir dėdamas ant stalo 
ravėjimo pirštines. 

— Kokių? 

— Nei vienų, nei kitų. Aš kaip įmanydamas stengiuosi, kad šie 
namai būtų dievobaimingi. 

Samadas pastebėjo mergaitę prie savo virtuvės stalo, susirau- 
kė, nusprendė, kad ten tikrai Airė Džouns, ir ėmė ją šnekinti, kaip 
juodu buvo įpratę. 

— Sveika, panele Džouns. Kaip laikosi tamstytės tėvas? 

Airė, kaip priklauso, gūžtelėjo pečiais. 

— Jūs jį matot dažniau, negu mes. Kaip laikosi Dievas? 

- Kuo puikiausiai, ačiū. Ar pastaruoju metu nematei mano 
netikšos sūnelio? 

- Tai kad ne. 

- O mano gerojo sūnelio? 

- Jau daug metų ne. 

- Kai pamatysi netikšą, ar pasakytum jam, kad jis netikša? 

- Labai pasistengsiu, pone Ikbali. 

— Telaimina tave Dievas. 

- Į sveikatą. 

- Dabar, jums leidus. 

Samadas pasiėmė nuo šaldytuvo viršaus maldos kilimėlį ir 
išėjo. 

— Kas jam užėjo? - paklausė Airė, pastebėjusi, kad Samadas 
savo žodžius tarė ne taip entuziastingai, kaip visada. - Jis atrodo, 
nežinau, liūdnas. 

Alsana atsiduso. 

- Jis tikrai liūdnas. Jaučiasi visur susimovęs. Žinoma, jis tik- 
rai visur susimovė, bet, kita vertus, kas mes pirmąjį akmenį ir pa- 
našiai. Jis vis meldžiasi ir meldžiasi. Bet niekaip nepripažįsta fak- 
tų: Milatas trainiojasi vienas Dievas žino su kuo, vis su baltomis 
merginomis, o Madžidas... 

Airė prisiminė savo pirmąją meilę, apgaubtą švelnios tobuly- 
bės aureolės, iliuziją, gimusią iš per laiką susikaupusių nuoskaudų 
dėl Milato. 

— O ką, kas nutiko Madžidui? 

Alsana susiraukė ir pakėlė ranką į viršutinę virtuvės lentyną, 
kur paėmė ploną oro pašto voką ir padavė Airei. Airė išėmė iš jo 
laišką ir nuotrauką. 

Nuotraukoje buvo Madžidas, dabar jau aukštas, tvarkingas 
jaunuolis. Jo plaukai buvo tokie pat juodi, kaip brolio, bet nesu- 
šukuoti ant veido. Jie buvo sklastymu perskirti kairėje pusėje, su- 
glostyti ir užkišti už dešiniosios ausies. Jis vilkėjo tvido kostiumu 


29I 


Airė 1990, 1907 


ir, regis, - nors buvo sunku įžiūrėti, nuotrauka buvo neryški, - 
ryšėjo kaklaraištį. Vienoje rankoje laikė plačią skrybėlę nuo sau- 
lės. Kita spaudė ranką garsiam indų rašytojui serui R. V. Sarasva- 
čiui. Sarasvatis buvo apsitaisęs baltai, su plačiakrašte skrybėle ant 
galvos ir, kaip visada, su lazdele laisvoje rankoje. Jiedu atrodė 
mažumėlę patenkinti savimi, plačiai šypsojosi ir, dievaži, regėjos, 
kad tuojau paplos kits kitam per nugarą arba ką tik paplojo. Vi- 
dudienio saulė svilino Dakos universiteto laiptus, kur visa tai ir 
buvo nufotografuota. 

Alsana smiliumi nukrapštė nuo nuotraukos dėmelę. 

— Žinai Sarasvatį? 

Airė linkterėjo galva. Privalomas brandos egzamino tekstas: 
„Ankstyvoji varnelė“, R. V. Sarasvatis. Graudi istorija apie pasku- 
tines Imperijos dienas. 

- Supranti, Samadas nekenčia Sarasvačio. Vadina jį koloniji- 
ne atmata, anglų subinlaižiu. 

Airė išsirinko atsitiktinę laiško pastraipą ir perskaitė garsiai. 


Kaip matot, man labai pasisekė vieną saulėtą kovo dieną 
sutikti geriausią Indijos rašytoją. Laimėjęs rašinių konkursą 
(mano tema: „Bangladešas - į ką jam kreiptis?“), nukeliavau 
į Daką atsiimti prizo (diplomo ir nedidelės pinigų sumos) 

iš paties didžiojo vyro rankų per iškilmes universitete. Man 
garbė pranešti, kad jam patikau, ir mudu sykiu praleidome 
itin malonią popietę; ilgai, draugiškai gėrėme arbatą, o paskui 
pasivaikščiojome po gražiuosius Dakos prospektus. Ilgų 
pašnekesių metu seras Sarasvatis gyrė mano protą ir netgi 
pasakė, kad esu (cituoju) „aukščiausios klasės jaunuolis“ - ilgai 
branginsiu tokią pastabą! Jis patarė, kad ateitį galėčiau sieti 
su teise, universitetu ar net jo paties kūrybingosios plunksnos 
profesija! Pasakiau, kad man labiausiai prie širdies pirmoji 

jo paminėta profesija ir kad jau seniai ketinu Azijos šalis 


paversti protingais kraštais, kur viešpatauja tvarka, nelaimėms 

pasirengiama iš anksto, o mažam berniukui nekelia pavojaus 
krintančios vazos (!). Reikia naujų įstatymų, naujų potvarkių 
(sakiau jam), kad įveiktume nelemtą dalią, gamtos nelaimes. 
Bet tuomet jis mane pataisė: „Ne dalią, - sakė jis. - Mes, indai, 
bengalai, pakistaniečiai, per dažnai nuleidžiame rankas ir 
šaukiame „Dalia!“ istorijos akivaizdoje. Bet daugelis mūsų 
neišsilavinę, daugelis nesupranta pasaulio. Turime būti 
panašesni į anglus. Anglai grumiasi su dalia iki mirties. Jie 
neklauso istorijos, jei ji nekalba to, ką jie nori išgirsti. Mes 
sakome: „Taip buvo lemta!“ Bet taip nėra lemta. Niekas nėra 
lemta.“ Per vieną popietę iš šio didžio žmogaus išmokau 


daugiau, negu... 


- Nieko jis neišmoko! 

Samadas įniršęs vėl grįžo į virtuvę ir tėškė virdulį ant viryklės. 

- Ko jis gali išmokti iš žmogaus, kuris nieko neišmano? Kur 
jo barzda? Kur jo khamise'? Kur jo nuolankumas? Jei Alachas sako, 
kad bus audra, tai ir bus audra. Jei jis sako, kad žemės drebėjimas, 
tai bus žemės drebėjimas. Aišku, kad taip lemta! Kaip tik dėl to tą 
vaiką ten ir išsiunčiau - kad suprastų, jog iš esmės esame silpni, 
nuo mūsų niekas nepriklauso. Ką reiškia islamas? Ką reiškia tas 
žodis, pats žodis? Pasiduodu. Pasiduodu Dievui. Pasiduodu jam. 
Čia ne mano gyvenimas, o jo. Gyvenimas, kurį laikau savu, yra jo, 
ir jis tedaro, ką nori. Banga mane vartys, svaidys, ir nieko nepa- 
darysi. Nieko! Pati gamta musulmonė, nes ji paklūsta dėsniams, 
kuriais ją susaistė kūrėjas. 

—- Nepamokslauk šiuose namuose, Samadai Miahai! Yra tam 
skirtų vietų. Eik į mečetę, bet tik ne į virtuvę, žmonėms čia valgyti 
reikia... 

- Bet mes, mes nepaklūstame automatiškai. Mes gudrūs, 
gudrūs niekšeliai, tie žmonės. Mumyse blogis, laisva valia. Turime 


* Musulmonų dėvimi platūs vyriški marškiniai. 

mokytis paklusti. Dėl to vaiką Madžidą Machfūzą Muršedą Mub- 
tasimą Ikbalį išsiunčiau to suprasti. Sakyk, ar išsiunčiau jį tam, 
kad Britaniją garbinantis induistas karalienės subinlaižys nuodytų 
jam protą“ 

— Galbūt, Samadai Miahai, o gal ir ne. 

— Nepradėk, Alse, įspėju... 

- Ak, pirmyn, tu senas kriene! - Alsana susiėmė už gelbė- 
jimo ratų lyg sumo imtynininkas. - Sakai, kad nuo mūsų niekas 
nepriklauso, bet pats vis nori, kad viskas priklausytų nuo tavęs! 
Liaukis, Samadai Miahai. Palik berniuką ramybėje. Jis kitos kar- 
tos - jis gimė čia, žinoma, kad jis elgiasi kitaip. Negali visko su- 
planuoti. Šiaip ar taip, kas čia tokio baisaus, - jis nesiruošia tapti 
alimu, bet jis išsilavinęs, jis švarus! 

— Tu tiek tenori iš savo sūnaus? Kad jis būtų švarus? 

- Galbūt, Samadai Miahai, o gal... 

- Ir nešnekėk čia man apie kitas kartas! Viena karta! Neda- 
loma! Amžina! 

Kažkur per vidurį šio barnio Airė išsmuko iš virtuvės ir pa- 
suko prie laukujų durų. Deja, jos akis užkliuvo už subraižyto ir 
apmusijusio koridoriaus veidrodžio. Ji atrodė kaip Dianos Ros ir 
Engelberto Humperdinko mišinys. 

- Turi leisti jiems patiems klysti... - atsklido įsikarščiavęs 
Alsanos balsas, prasiskverbęs pro pigią virtuvės durų medieną į 
koridorių, kur stovėjo Airė, žvelgdama į savo atspindį, plikomis 
rankomis raudamasi svetimus plaukus. 


Kaip visų mokyklų, Glenard Ouko vidurinės geografija buvo 
paini. Ne dėl to, kad ji būtų buvusi suplanuota ypač klaidžiai. Ji 
buvo suręsta dviem paprastais etapais: pirma 1886 metais kaip 
špitolė (rezultatas: raudona kerėpla, karalienės Viktorijos laikų 
pamišėlių prieglauda), o paskui išplėsta 1963 metais, kai virto 

mokykla (rezultatas: pilkas monolitas, Šviesaus naujojo pasaulio 
socialinis būstas). Tas dvi kerėplas 1974-aisiais sujungė milžiniš- 
kas apvalus plastikinis pėsčiųjų tiltas. Vis dėlto tilto nepakako, 
kad dvi vietos virstų viena ar kad atvėstų mokinių įkarštis skai- 
dytis ir skirstytis. Savo nelaimei, mokykla suprato, jog negali- 
ma suvienyti tūkstančio vaikų vienu lotynišku šūkiu (mokyklos 
šūkis: Laborare est Orare - Dirbti reiškia melstis); vaikai - lyg 
myžančios katės ar urvus rausiantys kurmiai, žymi teritoriją 
teritorijoje, kiekviename kampe - savos taisyklės, įsitikinimai, 
aljansai. Nepaisant visų mėginimų tai užgniaužti, mokykloje vis 
tiek tvėrė plotai, vietos, ginčijamos teritorijos, satelitinės vals- 
tybės, nelaimės ištiktos teritorijos, getai, anklavai, salos. Nebu- 
vo žemėlapių, bet sveikas protas sakė, pavyzdžiui, nekvailioti 
tarp šiukšlių konteinerių ir darbų skyriaus. Ten pasitaikydavo 
aukų (ypač kažkoks vargšelis, vardu Kitas, kurio galvą suspaudė 
spaustuvu), ir perkarę, gysloti vaikiai, kurie čia patruliuodavo, 
neleisdavo lipti sau ant galvos - jie buvo liesi sūnūs storulių, 
kuriems iš užpakalinės kišenės lyg pistoletai kyšodavo geltonieji 
laikraščiai, storulių, kurie tikėjo žiauriu teisingumu - gyvybė už 
gyvybę, pakarti juos maža. 

Priešais - suoliukai, trys vienoje gretoje. Čia būdavo pa- 
slapčia prekiaujama mažučiais narkotikų kiekiais. Pavyzdžiui, 
marihuanos dervos trupiniais po 2,50 svaro, tokiais mažais, kad 
jie pasimesdavo pieštukinėje ir susimaišydavo su trintuko atplai- 
šėlėmis. Arba ketvirtis E, kuris labiausiai praversdavo, kai ypač 
stipriai suremdavo pilvą per mėnesines. Lengvatikiai galėdavo 
prisipirkti ir visokiausių namų apyvokos reikmenų - jazminų ar- 
batos, daržo žolės, aspirino, anyžių, miltų, - kurie visi vaizduoda- 
vo aukščiausios klasės kvaišalus, juos reikėdavo ryti arba rūkyti 
Kitoje pusėje, dauboje už dramos skyriaus. Ši įdubusi siena, pri- 
klausomai nuo to, kur stovėdavai, paslėpdavo nuo mokytojų akių 
rūkalius, per jaunus rūkalių sodeliui (betoniniam sodui, skirtam 
tiems, kas jau buvo sulaukęs šešiolikos ir galėjo rūkyti sau į svei- 

katą - ar dar esama šitokių mokyklų?). Dramos daubos reikėjo 
vengti. Ten rinkdavosi kieti niekšeliai, dvylikos, trylikos metų už- 
kietėję rūkaliai; jiems nusispjaut. Jiems tikrai buvo nusispjaut - į 
tavo sveikatą, į savo, į mokytojus, tėvus, policiją - bet ką. Rūky- 
mas buvo visų gyvenimo problemų sprendimas, jų 42', jų raison 
dėtre. Cigaretėms jie jautė aistrą. Jie nebuvo žinovai, gurmaniškai 
nesirinkdavo rūšies, - tiesiog cigaretėms, bet kokioms. Jie žįs- 
davo jas lyg kūdikiai papus, o kai pagaliau baigdavo, drėgnomis 
akimis gesindavo į žemę. Šūdas, kaip jie jas mėgo. Cizos, cizos, 
cizos. Vienintelis dalykas, kuris juos domino, neskaitant cizų, 
buvo politika, ar, tiksliau, tas šiknius kancleris, kuris vis kėlė cizų 
kainą, nes pinigų niekada nepakakdavo, ir niekada nepakakdavo 
cizų. Reikėjo puikiai išmokti tręštis, kaulyti, prašinėti, vogti ci- 
zas. Dažna gudrybė būdavo išleisti visos savaitės kišenpinigius 
dvidešimčiai cizų, išdalyti jas kam papuola, o visą kitą mėnesį vis 
priminti tiems, kas turi cizų, kaip tąsyk juos pavaišinai. Bet tai 
buvo labai rizikinga politika. Reikėjo turėti visiškai neįsimintiną 
veidą, sugebėti nusitręšti cizą ir po penkių minučių grįžti dar vie- 
nos taip, kad tavęs neįsidėmėtų. Reikia susikurti visiškai neper- 
regimą kaukę, būti beveidžiu mižniumi, vardu Martas, Džulsas, 
Ijenas. Kitaip teks melsti labdaros ir dalytis cizomis. Vieną cizą 
galima pasidalyti begale būdų. Būdavo šitaip: kas nors (kas pats 
nusipirko pakelį cizų) prisidega. Kas nors surinka „per pusę“. Pu- 
siaukelėje cigaretė perduodama. Vos jai pasiekus antrąjį žmogų, 
išgirstame „į tris dalis“, tada „likučiai“ (tai yra pusė trečdalio), 
tuomet „galiukas!“, paskui, jeigu diena šalta, o cizos baisiai no- 
risi, „paskutinis dūmas!“ Bet paskutinis dūmas skirtas tik bevil- 
tiškiesiems; jis už filtro ribos, už užrašo su cigaretės pavadinimu, 
už to, ką sveiku protu įmanoma pavadinti galiuku. Paskutinis 
dūmas - geltonas filtro kamšalas, kuriame blogiau negu tabakas, 


* Užuomina į Douglaso Adamso romaną Keliautojo kosmostopu vadovas po Galaktiką. Visažinis 
kompiuteris, paprašius pateikti atsakymą į svarbiausią klausimą pasaulyje, visatoje ir visur 
kitur, apskaičiavo: 42. 

tai, kas kaupiasi plaučiuose lyg uždelsto veikimo bomba, naikina 
imuninę sistemą ir neša amžiną, šniurkščiojančią slogą. Tai, kas 
baltus dantis nudažo geltonai. 


Visi Glenard Ouke darbavosi; jie buvo visų įmanomų klasių ir 
spalvų babeliečiai sumaišytomis kalbomis, kiekvienas uoliai triū- 
sė savo kamputyje, o burnos lyg smilkytuvės įnirtingai atnašavo 
tabako dūmų aukas daugybei dievų virš jų (Brento mokyklų atas- 
kaita 1990-aisiais: 67 skirtingos tikybos, 132 skirtingos kalbos). 

Laborare est Orare: 

Moksliukai prie tvenkinio stebėjo varlių seksą, 

Puošeivos mergaitės muzikos skyriuje dainavo prancūziškas 
dainas, vaizdavo, kad kalba lotyniškai, laikėsi vynuogių dietos, 
gniaužė lesbietiškus polinkius, 

Storuliai kūno kultūros koridoriuje smaukėsi, 

Jausmingos merginos prie kalbų skyriaus skaitė žmogžudys- 
čių aprašymus, 

Indai vaikai teniso raketėmis futbolo aikštėje žaidė kriketą, 

Airė Džouns ieškojo Milato Ikbalio, 

Skotas Bryzas ir Lisa Reinbou tualete dulkinosi, 

Džošua Čalfenas, goblinas, seniūnas ir nykštukas už gamtos 
mokslų skyriaus žaidė „Goblinus ir gorgones', 

Ir visi visi rūkė cizas, cizas, cizas, iš visų jėgų jas tręšėsi, pri- 
sidegdavo ir įkvėpdavo, rinkdavo nuorūkas ir jas perdirbinėjo, 
džiaugėsi jų galia suvienyti skirtingų kultūrų ir tikybų Žmones, 
bet dažniausiai tiesiog rūkė - duokš parūkyt, duokš dūmą, - pūš- 
kavo lyg garvežiukai, kol dūmai pasidarė tokie tiršti, kad tie, kurie 
čia 1886-aisiais kurstė kaminus, kai čia dar buvo špitolė, būtų pa- 
sijutę kaip namie. 


O Airė tame rūke ieškojo Milato. Krepšinio aikštelėje, rūkalių 
sode, muzikos skyriuje, valgykloje, abiejų lyčių tualetuose ir ka- 
pinaitėse tiesiai už mokyklos. Jai reikėjo jį perspėti. Rengiamas 
reidas, bus gaudomi visi neteisėti tabako ir žolės rūkaliai, tam 

mokyklos darbuotojai suvienijo jėgas su vietos konstebliais. Seis- 
miniai judesiai atsklido nuo Arčio, apreiškimo angelo; ji nugirdo, 
kaip jis kalbasi telefonu apie šventąsias Mokytojų ir tėvų asociaci- 
jos paslaptis; dabar Airę prislėgė daug sunkesnė našta negu seis- 
mologą; greičiau jau pranašo našta, nes ji žinojo žemės drebėjimo 
dieną ir valandą (šiandien, pusę trijų), ji žinojo jo galią (mėtys iš 
mokyklos), ir žinojo, kas gali tapti lūžio zonos auka. Ji privalėjo jį 
išgelbėti. Susiėmusi už liulančių lašinių ir prakaituodama po tri- 
mis coliais pasišiaušusių plaukų, ji lakstė po mokyklą, šaukdama 
jį vardu, klausinėdama kitų, apieškodama visas įprastas vietas, bet 
jo nebuvo nei su kokniais gatvės prekeiviais, nei su pasikėlusiomis 
merginomis, nei su indų chebra, nei su juodukais. Galiausiai ji 
nuturseno į gamtos mokslų skyrių senojoje špitolėje, labai mėgs- 
tamą mokyklos akląją dėmę, nes tolimoji tvora ir rytinis kampas 
sudarė trisdešimt brangių jardų vejos, kur nedorais darbais užsi- 
imąs mokinys buvo visiškai paslėptas nuo pašalinių akių. Buvo 
graži, skaidri rudens diena, žmonių ten daugybė; Airei teko praei- 
ti pro populiarius tonzilių teniso / graibymosi čempionatus, per- 
žengti Džošuos Čalfeno „Goblinų ir gorgonių“ žaidimą („Ei, kur 
čia riogliniesi! Nesumindžiok Mirusiųjų urvo!) ir prasibrauti pro 
tankią cizų rūkalių falangą, kol pasiekė Milatą pačiame epicentre, 
lakoniškai traukiantį kūgio pavidalo suktinę ir klausantį aukšto 
vaikino baisia barzda. 

— Milatai! 

— Dabar negaliu, Džouns. 

- Bet Milai! 

- Liaukis, Džouns. Čia Hifanas. Senas draugas. Noriu jo pa- 
siklausyti. 

Aukštasis vaikinas Hifanas toliau kalbėjo be jokios pertrau- 
kos. Jo balsas buvo žemas ir sodrus, lyg tekantis vanduo, neišven- 
giamas ir pastovus, jam nutildyti reikėjo daug galingesnės jėgos, 
negu netikėtai pasirodžiusi Airė, gal net galingesnės negu žemės 
trauka. Jis vilkėjo dailiu juodu kostiumu, baltais marškiniais ir ža- 
lia varlyte. Ant krūtinės kišenėlės buvo išsiuvinėta nedidelė em- 

blema, dvi rankos laikė liepsną, o po jomis - dar kažkas, neįžiū- 
rimai mažas. Nors nebuvo vyresnis už Milatą, jo plaukai augo net 
pasispardydami, o su barzda atrodė gerokai brandesnis. 

— „taigi, marihuana menkina gabumus, galią ir atima ge- 
riausius mūsų vyrus šioje šalyje: tokius, kaip tu, Milatai, kurie iš 
prigimties sugeba vadovauti, kurie turi gabumų paimti žmones už 
rankos ir pakylėti juos. Bucharis yra užrašęs tokį hadisą, penkta 
dalis, antras puslapis: Geriausi mano bendruomenės žmonės yra 
mano amžininkai ir mano rėmėjai. Tu esi mano amžininkas, Mila- 
tai, meldžiuosi, kad taptum ir mano rėmėju; vyksta karas, Milatai, 
karas. 

Šitaip jis kalbėjo ir toliau, vienas žodis sekė kitą, be jokios 
skyrybos ar atokvėpio, vis tuo pačiu šokoladiniu balsu - beveik 
galėjai įsiropšti į jo sakinius, beveik galėjai juose užsnūsti. 

— Milai. Milai. Svarbus reikalas. 

Milatas pažvelgė mieguistai, nežinia, ar nuo hašo, ar nuo 
Hifano. Nusikratęs Airės ranką nuo rankovės, jis pamėgino juos 
supažindinti: 

- Aire, Hifanas. Mudu anksčiau kartu tūsindavomės. Hifa- 
nai... 

Hifanas žengė pirmyn, pasilenkęs virš Airės lyg varpinė. 

- Malonu susipažinti, sese. Aš Hifanas. 

- Nuostabu. Milatai. 

— Aire, biče, šūdas. Gal galėtum vieną minutę apsiraminti? — 
jis padavė jai suktinę. - Noriu jo pasiklausyti, ane? Hifanas - ka- 
ralius. Žiū, koks kostiumas... gangsteriškas! - Milatas pirštu per- 
braukė Hifanui per atlapą, o Hifanas, nepaisydamas išmintingo 
instinkto, net nušvito iš malonumo. - Rimtai, Hifanai, biče, atro- 
dai liuks. Jėga. 

- Ane? 

- Geriau, negu tada, kai kartu tūsindavomės, ką? Dar Kil- 
burne. Prisimeni, kaip važiavom į Bradfordą ir... 

Hifanas susiėmė. Vėl nutaisė ankstesnę dievobaimingą ir 
ryžtingą išraišką. 

- Deja, Kilburno dienų neprisimenu, broli. Tuomet elgiausi 
iš neišmanymo. Buvau kitas žmogus. 

— Aha, - nuolankiai atsakė Milatas. - Aišku. 

Milatas žaismingai kumštelėjo Hifanui į petį, o Hifanas sto- 
vėjo tiesus kaip stulpas. 

- Taigi: vyksta sušiktas dvasinis karas - eik tu šikt! Seniai 
laikas - reikia palikti savo žymę šioje šalyje. Kaip ten ta jūsų šutvė 
vadinasi? 

- Aš priklausau Jaunai ir amžinai neprilygstamosios islamo 
nacijos apsaugai, - išdidžiai atsakė Hifanas. 

Airė atsiduso. 

— Jauna ir amžina neprilygstamosios islamo nacijos apsau- 
ga, - susižavėjęs pakartojo Milatas. - Liuks pavadinimas. Skamba 
lyg su kung fu pasispardymais. 

Airė susiraukė. 

- JANINA? 

— Mes suprantame, - iškilmingai atsakė Hifanas, rodydamas 
po išsiuvinėtomis rankomis su liepsna, kur buvo smulkiai išsiuvi- 
nėti inicialai, - kad mūsų santrumpa problemiška. 

— Tik truputį. 

— Bet vardus duoda Alachas, jų nevalia keisti... Pratęsiant, ką 
kalbėjau: Milatai, mano drauge, tu galėtum būti Kriklvudo sky- 
riaus vadas... 

- Milai. 

- Galėtum turėti tai, ką aš, o ne šitą siaubingą sumaištį, ku- 
rioje gyveni, užuot kliovęsis kvaišalais, tyčia importuojamais val- 
sumenkintų mūsų galią. 

- Aha, - graudžiai atsakė Milatas, sukdamas naują suktinę. - 
Aš kažkaip ne taip galvoju. Matyt, turėčiau galvoti taip. 

- Milai. 

- Džouns, apsiramink. Šūdas, aš čia diskutuoju. Hifanai, bi- 
čuli, kur tu dabar mokaisi? 

Hifanas šypsodamasis papurtė galvą. 

- Jau senokai išėjau iš angliškosios švietimo sistemos. Bet 
mano išsilavinimas dar toli gražu nebaigtas. Tau leidus, cituoju 
Tabrizį", 220-ą hadisą: Žmogus, kuris siekia pažinimo, aktyviai tar- 
nauja Dievui, kol jis grįš, ir... 

- Milai, - sukuždėjo Airė per saldų Hifano balsą. - Milai. 

- Eik tu šikt. Ko nori? Atleisk, Hifanai, bičiuli, aš trumpam. 

Airė godžiai trūktelėjo suktinės ir pranešė savo naujieną. 
Milatas atsiduso. 

— Aire, jie įeina pro vieną pusę, o mes išeinam pro kitą. Nie- 
ko čia baisaus. Nuolat taip būna. Supranti? Dabar eik sau pažaisti 
su vaikučiais. Mes čia rimtus reikalus tvarkom. 

— Malonu susipažinti, Aire, - pasakė Hifanas, tiesdamas ran- 
ką ir nužvelgdamas ją nuo galvos iki kojų. - Jei nesupyksi, labai 
malonu matyti moterį, kuri rengiasi kukliai ir trumpai kerpasi 
plaukus. JANINA mano, kad moteriai nėra reikalo pataikauti Va- 
karų seksualumo erotinėms fantazijoms. 

- Hm, a-ha. Dėkui. 

Graužiama savigailos ir gerokai apsinešusi, Airė vėl patraukė 
pro dūmų sieną ir vėl įlipo į Džošuos Čalfeno „Goblinų ir gorgo- 
nių žaidimą. 

- Ei, netrukdyk žaisti! 

Airė staiga atsigręžė, apimta gniaužiamo įniršio. 

- NORĖSIU IR TRUKDYSIU! 

Džošuos draugai - storulis, sportininkas ir vaikis labai di- 
dele galva - išsigandę susigūžė. Bet Džošua nenusileido. Jis grojo 
obojumi tiesiai antrajam altui Airei už nugaros apgailėtiname mo- 
kyklos orkestre, dažnai stebėdavo jos keistą šukuoseną ir plačius 
pečius ir manėsi turėsiąs šiokių tokių šansų. Ji buvo protinga, visai 
pakenčiamos išvaizdos ir kažkuo aiškiai buvo linkusi prie moks- 
liukų, nepaisant vaikino, su kuriuo leisdavo laiką. To indo. Ji trai- 
niojosi su juo, bet nebuvo tokia, kaip jis. Džošua Čalfenas aiškiai 
įtarė ją būsiant saviškę. Ji turėjo kažką įgimta, ką jis manėsi galėsiąs 


* Nuoroda į vėlyvą (nekanoninį) hadisų rinkinį, antrinį musulmonų jurispridencijos šaltinį. 

ištraukti į dienos šviesą. Ji buvo moksliukė imigrantė, sprunkanti 
iš storųjų, nedailiųjų ir pribloškiamai protingųjų šalies. Ji perkopė 
Kaldoro kalnus, perplaukė Leviatrakso upę ir nepabūgo Duilveno 
tarpeklio, skuosdama nuo savo tikrųjų tautiečių į kitą šalį. 

— Aš tik perspėjau. Regis, labai stengiesi įlipti į Goltono šalį. 
Nori žaisti kartu? 

- Ne, nenoriu su tavim žaisti, tu sušiktas smirdžiau. Aš tavęs 
nė nepažįstu. 

— Džošua Čalfenas. Lankiau Meinoro pradinę mokyklą. Ir 
mes kartu lankome anglų kalbos pamokas. Ir dar kartu grojame 
orkestre. 

— Ne, negrojame. Aš groju orkestre. Tu groji orkestre. Kaip 
bežiūrėsi, mes nieko nedarome kartu. 

Goblinas, išminčius ir nykštukas, kurie mėgo skambius žo- 
džių žaismus, nedrąsiai sukikeno. Bet Džošuai įžeidimai buvo nė 
motais. Džošua buvo įžeidimų Sirano de Beržerakas. Jis klausėsi 
įžeidinėjimų (nuo meilesnių Nutukėlis Čalfenas, Pasikėlęs Džošas, 
Pasišiaušėlis žydukas Džošas; iki kitokių: Tas sušiktas hipis, Gar- 
banotas čiulpaila, Šūdžius), jis visą prakeiktą gyvenimą klausėsi 
nesibaigiančių įžeidinėjimų ir ištvėrė, tad dabar labai savimi di- 
džiavosi. Įžeidimas buvo akmenukas ant jo tako, tik įrodąs tos, 
kuri jais svaidosi, intelektualinę menkystę. Nieko nepaisydamas, 
jis kalbėjo toliau: 

- Man patinka tavo nauja šukuosena. 

— Tyčiojiesi? 

— Ne, man patinka merginos trumpais plaukais. Man patinka 
androginiškumas. Rimtai. 

— Kokio šūdo tu čia kabinėjiesi? 

Džošua gūžtelėjo pečiais. 

— Nieko. Vos ką nors girdėjus apie Froido teorijas, galima 
būtų pamanyti, kad tu turi problemų. Iš kur tiek agresijos? Ma- 
niau, kad rūkaliai atsipalaiduoja. Gal galima ir man? 

Airė net pati pamiršo, kad rankoje laiko smilkstančią suk- 
tinę. 

— Ak, jo, tikrai. Nuolat puti, ką? 

— Retsykiais. 

Nykštukas, išminčius ir goblinas prunkštelėjo ir išleido kito- 
kių drėgnų garsų. 

— Ak, kodėl ne, - atsiduso Airė, tiesdama jam suktinę. — 
Imk. 

— Aire! 

Šaukė Milatas. Jis pamiršo, kad atidavė Airei suktinę, ir da- 
bar tekinas bėgo jos atsiimti. Airė, jau ketinusi duoti ją Džošuai, 
staiga apsigręžė, vienu metu pastebėjo ir jos link lekiantį Milatą, 
ir pajuto virpesius po žeme, drebėjimą, kuris parklupdė mažutę 
Džošuos geležinių goblinų armiją ir nunešė ją nuo lentos. 

- Kas čia... - pratarė Milatas. 

Tai buvo reido komitetas. Paklausę tėvo valdytojo Arčibaldo 
Džounso, buvusio kariškio, turinčio pasalų patirties, jie pasiry- 
žo pulti iš abiejų pusių (niekada anksčiau tai nebuvo išmėginta), 
šimto Žmonių būrys pasinaudojo netikėtumo elementu, niekaip 
neišsiduodamas, nebent artėjančių žingsnių garsu; tiesiog apsupo 
tuos mažus neklaužadas ir taip užkirtę priešui visus kelius atsi- 
traukti sugaudė visokius Milatus Ikbalius, Aires Džouns ir Džošu- 
as Čalfenus kaip tik tada, kai jie vartojo marihuaną. 


Glenard Ouko direktorius buvo tikras sūtrauka. Jo plaukų linija 
nuslinko pakaušio pusėn ir ten pasiliko lyg užsispyręs potvynis, 
akys buvo įkritusios, lūpos įtrauktos į burnos vidų, kūnas visai ne- 
pastebimas, ar, tiksliau, tiek, kiek jo tebuvo, buvo susukta į mažą 
perkreiptą gumulą sukryžiuotomis rankomis ir kojomis. Lyg prie- 
šindamasis šitam asmeniniam, vidiniam susitraukimui, direktorius 
kėdes išdėstė plačiu ratu: toks prabangus gestas turėjo padėti vi- 
siems kalbėtis ir matyti vieniems kitus, kad visi galėtų išsakyti savo 
nuomonę ir būtų išgirsti bei sykiu visi spręstų problemas, o ne kri- 
tikuotų elgesį. Kai kurie tėvai jaudinosi, kad direktorius - liberalas 

krauju plūstančia širdimi. Jei paklaustumėte Tinos, jo sekretorės 
(tik Tinos, žinoma, niekas niekada nepasivargindavo paklausti, kur 
tau, jokiais būdais, jos klausdavo tik: Na, tai už ką šitie trys padau- 
žos įkliuvo?), ji sakytų, kad greičiau jau hemorojumi. 

- Na, - klausė direktorius Tinos su gedulingu šypsniu, - tai 
už ką šitie trys padaužos įkliuvo? 

Tina nuvargusi perskaitė, kad visi trys turėjo „maridžuanos“. 
Airė pakėlė ranką, ketindama prieštarauti, bet direktorius švelnia 
šypsena ją nutildė. 

— Mat kaip. Ačiū, Tina. Jei išeidama malonėtum palikti duris 
mažumėlę pravertas, taip, šitaip, truputį daugiau... puiku - tegu 
niekas nesijaučia, vaizdžiai tariant, užspeistas į kampą. Gerai. 
Taigi. Manau, civilizuočiausia būtų, - tarė direktorius, dėdamas 
rankas ant kelių delnais į viršų, kad visi matytų, jog jis neturi 
ginklo, - kad visi nerėktume per kits kitą, aš pirma pasakysiu, ką 
noriu, tada jūs pasakykit, ką norit, tu pirmas, Milatai, o Džošua 
paskutinis, o tada, kai visus išklausysim ir visi išsikalbėsim, aš tar- 
siu paskutinį žodį, ir viskas. Beveik be skausmo. Gerai? Gerai. 

— Man reikia parūkyt, - pareiškė Milatas. 

Direktorius pasimuistė. Jis atkryžiavo dešinę koją ir užsime- 
tė ant jos perkarusią kairiąją, abu smilius pridėjo prie lūpų lyg 
bažnyčios varpinę, įtraukė galvą lyg vėžlys. 

— Milatai, liaukis. 

- Ar turit peleninę? 

- Ne, klausyk, Milatai, nereikia... 

— Tai aš tuomet išeisiu parūkyt prie vartų. 

Šitaip visa mokykla laikė direktorių įkaitu. Juk negali leis- 
ti, kad tūkstantis vaikų išsirikiuotų Kriklvudo gatvėse ir rūkytų 
cizas, gadindami mokyklos įvaizdį. Juk buvo reitingų amžius. Iš- 
rankių tėvų, kišančių nosį į The Times Educational Supplement, 
kur mokyklos aptariamos raidėmis, skaičiais ir inspektorių atas- 
kaitomis. Direktoriui tekdavo mėnesių mėnesiams išjungti gais- 
ro signalizacijas ir slėpti savo tūkstantį rūkalių mokyklos prie- 
globstyje. 

- Ak... klausyk, tiesiog pasislink su kėde arčiau lango. Liau- 
kis, liaukis, nedaryk iš to dramos. Va šitaip. Gerai? 

Milatui tarp lūpų pakibo „LambertkButler“. 

— Ugnies? 

Direktorius pasirausė marškinių kišenėlėje, kur tarp daugy- 
bės popierinių nosinaičių ir tušinukų buvo pakastas vokiškas ci- 
garečių tabakas ir žiebtuvėlis. 

— Prašau. 

Milatas prisidegė ir išpūtė dūmus direktoriui į veidą. Direk- 
torius užsikosėjo kaip senutė. 

- Gerai, Milatai, tu pirmas. Nes bent jau iš tavęs šito tikėjau- 
si. Rėžk. 

Milatas atsakė: 

- Aš ten, už gamtos mokslų skyriaus, buvau dvasinio ugdy- 
mosi reikalais. 

Direktorius palinko į priekį ir kelissyk pasiplekšnojo per lū- 
pas bažnyčios varpine. 

- Bijau, Milatai, kad man to negana. Jeigu čia kalbame apie 
religinius dalykus, jie tau tik į naudą, bet turi apie juos papasa- 
koti. 

Milatas paaiškino: 

- Kalbėjausi su savo bičiuliu Hifanu. 

Direktorius papurtė galvą. 

- Nesuprantu, Milatai. 

- Jis - dvasios vadovas. Jis man kai ką patarė. 

- Dvasios vadovas? Hifanas? Ar jis mūsų mokykloje? Ar kal- 
bi apie kokią nors sektą, Milatai? Jeigu apie sektą, turi man pasa- 
kyti. 

- Ne, visai ne apie kokią prakeiktą sektą, - nesusitvardė 
Airė. - Gal galim tęsti? Man po dešimties minučių alto repeticija. 

— Dabar kalba Milatas, Aire. Mes klausomės Milato. Ir tikė- 
kimės, kad kai bus tavo eilė, Milatas tau parodys daugiau pagar- 
bos, negu tu jam. Gerai? Mums būtinai reikia bendrauti. Gerai, 
Milatai. Tęsk. Koks dvasios vadovas? 

- Musulmonų. Jis man patarė dėl mano tikybos, ane? Jis va- 
dovauja Jaunos ir amžinos .neprilygstamosios islamo nacijos ap- 
saugos Kriklvudo skyriui. 

Direktorius susiraukė: 

- JANINĄ? 

— Jie supranta, kad jų santrumpa problemiška, - paaiškino 
Airė. 

- Taigi, - nekantriai tęsė direktorius, - tas vaikinas iš JANI- 
NA. Ar tai jis jus aprūpino? 

- Ne, - atsakė Milatas, gesindamas cigaretę į palangę. - Aš 
pats apsirūpinau. Jis su manim kalbėjosi, o aš rūkiau. 

- Klausykit, - pasakė Airė po dar kelių minučių, pokalbiui 
vis sukantis ratu. - Viskas labai paprasta. Milatas apsirūpino pats. 
Aš rūkiau, nė nesusimąsčiusi, tuomet padaviau suktinę Džošuai 
palaikyti minutę, ko! užsirišiu batą, bet jis čia visai niekuo dėtas. 
Aišku? Jau galim eiti? 

— Dėtas! 

Airė atsigręžė į Džošuą. 

- Ką? 

- Ji mėgina mane išgelbėti. Šiek tiek marihuanos buvo mano. 
Aš prekiavau marihuana. Tuomet mentai mane pagavo. 

— O, Jėzau. Čalfenai, tu išprotėjai. 

Galbūt. Bet pastarąsias dvi dienas Džošua sulaukė daugiau 
pagarbos, plojimų per nugarą ir apskritai valdžios negu per visą 
savo gyvenimą. Milato spindesys, regis, netyčia krito ir ant jo, o 
Airė - na, jis leido sau per dvi dienas „nežymų susidomėjimą“ 
paversti įsimylėjimu iki ausų. Velniop. Jis juos abu buvo įsimylėjęs 
iki ausų. Jie kažkuo buvo labai patrauklūs. Patrauklesni už nykš- 
tuką Elginą ar kerėtoją Molochą. Jam patiko būti susietam su jais, 
kad ir kaip netvirtai. Tiedu ištraukė jį iš moksliukų liūno, netyčia 
niekam nežinomąjį pavertė visos mokyklos žvaigžde. Be kovos jis 
nepasiduos. 

- Tikrai, Džošua? 

- Taip... hm, pradėjau pamažu, bet dabar, regis, turiu rimtą 
problemą. Nenoriu prekiauti narkotikais, aišku, kad nenoriu, bet 
tai lyg liga... 

— Ak, dėl Dievo meilės... 

— Pala, Aire, leisk Džošuai pasakyti, ką jis nori. Jo žodžiai ne 
mažiau vertingi negu tavo. 

Milatas kyštelėjo ranką direktoriui į kišenę ir ištraukė jo 
sunkų tabako pakelį. Turinį išpylė ant nedidelio kavos staliuko. 

- Ei. Čalfenai. Narkomane tu. Atmatuok aštuoniukę. 

Džošua pažvelgė į dvokiantį rudą kalną. 

— Europietišką ar anglišką? 

- Gal galėtum padaryti, ką siūlo Milatas, - susierzinęs tarė 
direktorius, pasilenkdamas kėdėje apžiūrėti tabako. - Kad visiems 
būtų aišku. 

Virpančiais pirštais Džošua paėmė žiupsnį tabako ir iškėlė 
ant delno. Direktorius prikišo Džošuos ranką Milatui į panosę ap- 
žiūrėti. 

— Vos penkių svarų žiupsnis, - nusivaipė Milatas. - Nė šūdo 
gabalo iš tavęs nepirkčiau. 

— Gerai, Džošua, - pasakė direktorius, pildamas tabaką atgal 
į maišelį. - Manau, galim drąsiai sakyti, kad žaidimas baigtas. Net 
aš supratau, kad tai nė iš tolo nepanašu į aštuoniukę. Bet man 
neramu, jog jauti poreikį meluoti, ir mums teks sutarti, kada apie 
tai pasikalbėti. 

- Gerai, pone. 

- O aš pasitariau su tėvais, ir kadangi mokyklos politika ra- 
gina tolti nuo elgesio kritikos konstruktyvios elgesio priežiūros 
linkme, jie labai kilniai pasiūlė dviejų mėnesių programą. 

- Programą“ 

— Kiekvieną antradienį ir ketvirtadienį tu, Milatai, ir tu, Aire, 
eisit į svečius pas Džošuą ir sykiu dalyvausit dviejų valandų po- 
pamokinėje pamokų ruošos grupėje, skirtoje matematikai ir bio- 
logijai, dalykams, kurie jums sunkiau, o jam lengviau. 

Airė prunkštelėjo. 

- Jūs gal juokaujat? 

- Žinai, ne. Manau, kad toks sumanymas labai įdomus. Ši- 
taip stipriosios Džošuos pusės bus lygiai padalytos jums visiems, 
o judu galėsite pabūti stabilioje aplinkoje, be to, nesitrainiosit 
gatvėmis. Kalbėjausi su jūsų tėvais, jiems priimtinas toks, su- 
prantat, susitarimas. O įdomiausia, kad Džošuos tėvas - gana 
žinomas mokslininkas, o jo mama, kiek žinau, agronomė, tad, 
suprantat, jums iš to bus tikrai daug naudos. Judu turit daug ga- 
limybių, bet bijau, kad įstrigsit vietose, kurios jus žaloja, - neži- 
nau, ar šeimos aplinkybėse, ar asmeniniuose sunkumuose, - bet 
čia tikrai puiki proga iš jų ištrūkti. Tikiuosi, suprasit, kad tai 
ne vien bausmė. Ji konstruktyvi. Žmonės padeda vieni kitiems. 
Ir aš labai tikiuosi, kad dalyvausit nuoširdžiai, suprantat? Tokie 
sprendimai labai dera prie Glenard Ouko istorijos, dvasios, viso 
etoso nuo paties sero Glenardo laikų. 


Glenard Ouko istorija, dvasia ir etosas, kaip žinojo bet kuris 
ko nors vertas moksleivis, prasidėjo nuo sero Edvardo Flekerio 
Glenardo (1842-1907), kurį mokykla nusprendė įamžinti kaip 
savo didįjį karalienės Viktorijos laikų geradarį. Oficialiai buvo 
teigiama, kad Glenardas skyrė pinigų pirmajam pastatui iš nuo- 
širdaus rūpesčio varguolių socialine padėtimi. Vietoje špitolės 
oficialiame MTA lankstinuke jis buvo vadinamas „prieglobsčiu, 
darboviete ir švietimo įstaiga“, kuria kadaise naudojosi anglai ir 
karibiečiai. Anot MTA lankstinuko, Glenard Ouko įkūrėjas buvo 
švietėjas ir filantropas. Tačiau MTA lankstinukas taip pat manė, 
kad „popamokinė prasižengimų apmąstymo valandėlė“ yra tin- 
kamas pakaitalas „palikimui po pamokų“. 

Kruopščiau panaršius vietos Greindžo bibliotekos archy- 
vuose, paaiškėtų, kad seras Edmundas Flekeris Glenardas buvo 

sėkmingas kolonistas, neblogai uždirbęs Jamaikoje, augindamas 
tabaką, ar, tiksliau, prižiūrėdamas bekraščius žemės plotus, kur 
buvo auginamas tabakas. Po dvidešimties metų tokios veiklos, 
įgijęs daug daugiau pinigų, negu jam reikėjo, seras Edmundas 
atsilošė savo įspūdingame odiniame krėsle ir paklausė savęs, ar 
ko nors negalėtų padaryti. Ko nors, kad galėtų karšinčiaus amžių 
pasiekti apgaubtas malonių geros valios ir nuopelnų jausmų. Ko 
nors žmonėms. Tiems, kuriuos matė pro langą. Ten, laukuose. 
Kelis mėnesius seras Edvardas suko galvą. Tuomet vieną 
sekmadienį, vėlyvą popietę ramiai vaikštinėdamas po Kingsto- 
ną, jis išgirdo pažįstamą garsą, kuris šįsyk jam suskambo kitaip. 
Pamaldžią giesmę. Plojimą rankomis. Raudas ir aimanas. Triukš- 
mą, įkarštį ir ekstatiškus judesius, sklindančius iš vienos bažny- 
čios po kitos ir plintančius tvankiu Jamaikos oru lyg neregimas 
choras. Štai, štai kas verta dėmesio, pagalvojo seras Edmundas. 
Nes, priešingai negu daugumą jo kraštiečių išeivių, kurie gies- 
mes vadino inkštimu ir kaltino pagonybe, serą Edmundą visada 
jaudino Jamaikos krikščionių pamaldumas. Jam patiko linksmos 
bažnyčios, kur galėjai šniurkšti, kosėti ar staiga krustelėti, ne- 
perveriamas smerkiamo vikaro žvilgsnio. Seras Edmundas ne- 
abejojo, kad išmintingasis Dievas tikrai nenorėjo, jog Bažnyčia 
būtų tokia įsitempusi ir gedulinga, kaip Ternbridž Velse, bet kad 
ji būtų džiugi, giedanti ir šokanti, trypianti kojomis ir plojanti 
rankomis. Jamaikiečiai tai suvokė. Kartais atrodė, kad jie nesu- 
vokia nieko daugiau. Akimirką stabtelėjęs prie vienos ypač gyvos 
bažnyčios, seras Edmundas pasinaudojo proga susimąstyti apie 
šį galvosūkį: nepaprastą skirtumą tarp jamaikiečių pamaldumo 
savo Dievui, lyginant su atsidavimu savo darbdaviui. Šiuo klau- 
simu jis jau ne sykį buvo priverstas susimąstyti anksčiau. Vien 
šį mėnesį, kai sėdėjo savo raštinėje ir mėgino susikaupti prie už- 
davinio, kurį pats išsikėlė, prižiūrėtojai atėjo pas jį apskųsti trijų 
vyrų, užmigusių ar apkvaitusių darbe, ir viso būrio motinų (taip 
pat ir Baudenų moterų), besiskundžiančių menkomis algomis ir 

atsisakančių dirbti. Matot, štai kur šuo pakastas, kaip tik čia. Ja- 
maikietis gali melstis bet kuriuo paros metu, jis lekia į bažnyčią 
net per menkiausią religinę šventę, net per niekam negirdėtas, — 
bet vos nuo jo nusigręži tabako lauke, visas darbas sustoja. Kai 
meldžiasi, jie pilni energijos, juda lyg šokančios pupelės, bliauna 
navose... bet dirbdami jie užsiraukia ir nebendrauja. Šis klausi- 
mas taip nedavė jam ramybės, kad prieš keletą mėnesių jis apie 
tai parašė į Gleaner, prašydamas atsakymų, bet nė vienas jo ne- 
tenkino. Kuo ilgiau Edmundas apie tai galvojo, tuo jam darėsi 
aiškiau, kad Anglijoje padėtis visai priešinga. Žaviesi jamaikie- 
čio tikėjimu, bet jo darbo etika ir išsilavinimas varo į neviltį. 
Priešingai, anglo darbo etika ir išsilavinimas kelia pasigėrėjimą, 
bet jo silpnas tikėjimas varo į neviltį. O dabar, grįždamas į savo 
dvarą, seras Edmundas suvokė, kad gali tą padėtį pakeisti, ne, 
dar daugiau - permainyti! Seras Edmundas, gana stambus vy- 
riškis, kurio viduje, regis, galėjo tūnoti dar vienas Žmogus, visą 
kelią iki namų kone šokavo. 

Kitą dieną jis tuojau pat parašė įkarščiu trykštantį laišką į 
The Times ir paskyrė misijų grupei keturiasdešimt tūkstančių sva- 
rų, su sąlyga, kad už juos bus nupirkta stambaus nekilnojamojo 
turto Londone. Čia jamaikiečiai darbuosis petys į petį su anglais, 
pakuos sero Edmundo cigaretes, o vakarais mokysis iš anglų. Kaip 
priestatas prie pagrindinės gamyklos turėjo būti suręsta ir koply- 
tėlė. O sekmadieniais, tęsė seras Edmundas, jamaikiečiai nusives 
anglus į bažnyčią ir parodys jiems, kaip reikia melstis. 

Pastatas buvo suręstas, ir, skubiai pažadėjęs auksu grįstas 
gatves, seras Edmundas išsiuntė tris šimtus jamaikiečių į Šiau- 
rės Londoną. Po dviejų savaičių iš kito pasaulio galo jamaikiečiai 
atsiuntė Glenardui telegramą, pranešančią, kad saugiai atvyko, o 
Glenardas jiems atsakė, siūlydamas po iškaba, kurioje jau buvo 
įrašytas jo vardas, pakabinti lotynišką šūkį: Laborare est Orare. 
Kurį laiką sekėsi visai neblogai. Jamaikiečiai optimistiškai žvel- 
gė į Angliją. Nekreipdami dėmesio į žvarbų klimatą, jie viduje 

šildėsi netikėtu sero Edmundo entuziazmu ir susidomėjimu jų 
gerove. Bet serui Edmundui niekada nesisekė entuziazmą ir su- 
sidomėjimą išlaikyti. Jo protas buvo nedidelis ir skylėtas, o pro 
skyles nuolat trykšdavo aistros, ir Jamaikiečių tikybą išverstame 
jo sąmonės rėtyje netrukus pakeitė kiti pomėgiai: Indų kariškių 
jausmingumas; Anglų mergelių nepraktiškumas; Ypatingos kaitros 
poveikis trinidadiečių seksualiniams polinkiams. Kitus penkioli- 
ka metų, nežiūrint daugiau ar mažiau pastoviai sero Edmundo 
raštininko siunčiamų čekių, Glenard Ouko gamykla apie jį nieko 
negirdėjo. Tuomet, per 1907 metų Kingstono žemės drebėjimą, 
Airės močiutės akivaizdoje Glenardą sutraiškė nuvirtusi mar- 
murinė madona. (Tai senos paslaptys. Kaip protiniai dantys, jos 
išaiškės, kai ateis metas.) Data buvo nelaiminga. Tą patį mėnesį 
jis ketino grįžti prie Britanijos krantų pasižiūrėti, kaip einasi jo 
seniai pamirštam eksperimentui. Jo rašytas laiškas apie kelionės 
planus Glenard Ouką pasiekė maždaug tuo pat metu, kai kir- 
minas, dvi dienas rausęsis per smegenis, išlindo vargšeliui pro 
kairiąją ausį. Bet nors ir tapo kirmėlių puota, Glenardas išvengė 
bjauraus netikėtumo, mat jo eksperimentas nesisekė. Iškart buvo 
nepraktiška siųsti drėgną, sunkų tabaką į Angliją; kai prieš šešetą 
mėnesių nutrūko sero Edmundo subsidijos, verslas bankrutavo, 
misijų grupė tyliai išsiskirstė, o anglai išėjo ieškotis darbo kitur. 
Jamaikiečiai, kurie kitur darbo negavo, pasiliko, skaičiuodami 
dienas, kol baigsis maisto atsargos. Dabar jie jau buvo puikiai 
perpratę tariamąją nuosaką, daugybos lentelę iki devynių, Vilhel- 
mo Užkariautojo gyvenimą bei darbus ir lygiakraščio trikampio 
savybes, bet norėjo valgyti. Kai kurie nuo alkio mirė, kiti pakliu- 
vo į kalėjimą už smulkius nusikaltimus, kuriuos pakursto alkis, 
daugelis nejaukiai nudūlino į Ist Endą, pas anglų darbininkų kla- 
sę. Keli po septyniolikos metų atsidūrė Britų Imperijos parodoje 
1924 metais, apsirengę jamaikiečiais Jamaikos stende, kur vaidi- 
no siaubingą buvusio gyvenimo simuliakrą - skardiniai būgnai, 
koralų vėriniai, - nes dabar buvo anglai, didesni anglai už pačius 

anglus, nes taip smarkiai nusivylė. Taigi, iš esmės direktorius kly- 
do: niekaip nepasakysi, kad Glenardas perdavė ateities kartoms 
mokslo švyturį. Paveldo neįmanoma suteikti ar atimti sava valia, 
o painiuose paveldimumo reikaluose niekas nenuspėjama. Nors 
jam tai būtų buvę labai nemalonu, paaiškėjo, kad Glenardo in- 
dėlis asmeninis, o ne profesinis ar švietėjiškas: jis sruvo Žmonių 
ir jų šeimų krauju; jis sruvo krauju trijų imigrantų kartų, kurie 
jautėsi pamiršti ir alkani net savo šeimos prieglobstyje, didžiulėje 
puotoje; ir sruvo net Airės Džouns iš Jamaikos Baudenų klano 
krauju, nors ji to nežinojo (tik kas nors juk galėjo ją įspėti atsi- 
gręžti atgal ir užmesti akį į Glenardą; Jamaika nedidelė, per dieną 
gali ją visą apeiti, ir visi, kas ten gyveno, anksčiau ar vėliau trynė- 
si pasturgaliais su kitais). 


- Ar mes tikrai galim rinktis? - paklausė Airė. 

- Jūs su manim atviri, - atsakė direktorius, prikąsdamas be- 
spalvę lūpą, - aš irgi noriu būti jums atviras. 

- Negalim rinktis. 

- Atvirai, ne. Arba šitaip, arba du mėnesius lankysit popa- 
mokines prasižengimų apmąstymo valandėles. Deja, turime įtikti 
liaudžiai, Aire. O jei ir negalime visada įtikti visiems, bent jau 
galime įtikti kai... 

— Aha, nuostabu. 

— Džošuos tėvai - tikrai nuostabūs žmonės, Aire. Manau, to- 
kia patirtis tikrai praplės tavo akiratį. Nesutinki, Džošua? 

Džošua nušvito. 

- O taip, pone. Tikrai jums pritariu. 

- Žinot, nuostabiausia tai, kad čia galėtų būti lyg koks ban- 
dymas įvairiausioms programoms, - garsiai susimąstė direkto- 
rius. - Varguolių ar mažumų vaikus supažindintume su vaikais, 
kurie galbūt turėtų ką jiems pasiūlyti. Ir vyktų mainai, abipusiai. 

Vaikai mokytų vieni kitus krepšinio, futbolo ir taip toliau. Ga- 
lėtume gauti finansavimą, - ištarus stebuklingą žodį finansavi- 
mas, įkritusios direktoriaus akys beveik pranyko po sujudusiais 
vokais. 

- Šūdas, biče, - pareiškė Milatas, iš nuostabos purtydamas 
galvą. - Man reikia parūkyt. 

- Pusiau, - atsakė Airė, sekdama lauk paskui jį. 

— Pasimatysim antradienį! - sušuko Džošua. 


12. Iltiniai: plėšiamieji dantys 


Jei palyginimas nepasirodytų pernelyg pritemptas, seksuali- 
nė ir kultūrinė revoliucija, kurią išgyvenome pastarąsias dvi 
dešimtis metų, nėra pernelyg nutolusi nuo agronominės re- 
voliucijos, kuri įvyko mūsų žole apžėlusiuose pakraščiuose ir 
įdubusiose lysvėse. Jei anksčiau tenkindavomės dvimetėmis, 
blankiaspalvėmis gėlėmis, kas savaitę išnyrančiomis iš po že- 
mės ir pražystančiomis kelissyk per metus (jei pasiseka), dabar 
iš gėlių reikalaujame ir įvairovės, ir tęstinumo, aistringų egzo- 
tiškų žiedų spalvų 365 dienas per metus. Jei kadaise sodininkai 
garbstė patikimą augalų savidulką, kai žiedadulkės perkeliamos 
nuo kuokelių ant to paties žiedo piestelių (autogamija), dabar 
labiau linkstame eksperimentuoti, tiesiog garbiname kryžminį 
apdulkinimą, kai žiedadulkės perkeliamos nuo vieno to paties 
augalo žiedo ant kito (geitonogamija) arba nuo vieno tos pa- 
čios rūšies augalo ant kito (ksenogamija). Paukščiai ir bitutės, 
tirštas žiedadulkių debesis - visa tai dabar skatiname! Taip, 
savidulka - paprastesnis ir patikimesnis iš dviejų apvaisinimo 
procesų, ypač daugybei rūšių, kurios auga kolonijomis, tiksliai 
atkartodamos tą pačią kilmės liniją. Bet tokius identiškus pali- 
kuonis klonuojančioms rūšims kyla grėsmė, kad visą populia- 
ciją išnaikins vienintelis evoliucinis įvykis. Sode, kaip ir socia- 
linėje ir politinėje plotmėje, vienintelis pastovus dalykas turėtų 
būti permainos. Mūsų tėvai ir mūsų tėvų petunijos šią pamoką 
išmoko iš skaudžios patirties. Istorijos žygis ne sentimentalus, 
jis be gailesčio, ryžtingai sutrypia visą vienmečių kartą. 

Kryžminio apdulkinimo būdu vedami įvairesni palikuonys, 
kurie lengviau sugeba prisitaikyti prie kintančios aplinkos. 
Sakoma, kad kryžminiu būdu apsidulkinantys augalai taip pat 


veda daugiau ir kokybiškesnių sėklų. Jei galima spręsti iš mano 

vienų metukų sūnaus (kryžminio apdulkinimo būdu kilusio 
iš atsimetėlės katalikės agronomės feministės ir žydo intelek- 
tualo!), tuomet nedvejodama patvirtinu, kad tai tiesa. Sesės, 
štai kur esmė: jei ketiname ir kitą dešimtmetį puošti plaukus 
gėlėmis, tai jos turi būti tvirtos ir visada po ranka, o tai gali už- 
tikrinti tik labai motiniška sodininkė. Jei norime savo vaikams 
suteikti laimingas žaidimų aikšteles, o savo vyrams - ramius 
kampelius apmąstymams, mums reikia auginti įvairius ir įdo- 
mius sodus. Motina Žemė didi ir dosni, bet net jai retsykiais 
prireikia talkos! 


Džoisė Čalfen, Naujoji gėlių galia, 1976, Caterpillar Press 


Naująją gėlių galią Džoisė Čalfen parašė ankštame palėpės kam- 
barėlyje, iš kurio buvo matyti bekraštis jos pačios sodas, svilinan- 
čią 1976-ųjų vasarą. Tai buvo išradinga keistos knygelės pradžia - 
labiau apie žmonių santykius, o ne apie gėles, - kuri buvo nuolat 
neblogai perkama iki pat aštuntojo dešimtmečio pabaigos (jokiu 
būdu ne privalomas kavos staliuko albumas, bet, gerai apžiūrė- 
ję bet kurios kūdikių bumo šeimos knygų lentynas, išvystume ją, 
dulkėtą ir pamirštą, tarp kitų gerai pažįstamų knygų - daktaro 
Spoko, Širlės Konran, aptriušusio Women“ Press laidos Alisos Vol- 
ker Trečiojo Greindžo Kouplendo gyvenimo egzemplioriaus). Nie- 
kas taip nesistebėjo Naujosios gėlių galios populiarumu, kaip pati 
Džoisė. Knygą ji parašė beveik savaime, užtruko vos tris mėnesius, 
kurių didžiąją dalį praleido apsitaisiusi ankštais marškinėliais ir 
apatinėmis kelnaitėmis, kad nebūtų taip karšta, nepaliaujamai 
krūtimi maitindama Džošuą, beveik išsiblaškiusi, ir tarp lengvai 
besiliejančių pastraipų mąstydama, kad būtent apie tokį gyvenimą 
ir svajojo. Tokią ateitį ji drįso įsivaizduoti, pirmą sykį išvydusi 
sumanias Marko akutes, nužvelgiančias jos mėsingas baltas kojas, 
kai ji prieš septynerius metus žengė jo Oksfordo kolegijos veja, su 
trumpu sijonėliu. Ji buvo iš tų žmonių, kurie tučtuojau, iš pirmo 
žvilgsnio, viską supranta, kol jos būsimasis vyras dar tik žiojasi 
nedrąsiai pirmą sykį pratarti „labas“. 

Labai laiminga santuoka. Tą 1976-ųjų vasarą, per kaitrą, mu- 
ses ir netylančias ledų vagonėlių muzikėles, viskas vyko lyg sapne - 
Džoisei tekdavo įsižnybti, kad įsitikintų, jog viskas tikra. Marko 
kabinetas buvo koridoriumi į dešinę; dusyk per dieną ji nužings- 
niuodavo koridoriumi, ant vieno stambaus klubo atrėmusi Džo- 
šuą, tiesiog pasitikrinti, kad jis ten, kad jis tikrai yra, ir, geidulingai 
parimusi ant jo stalo, ji paslapčia pakšteldavo savo mylimiausią 
genijų, susikaupusį prie savo keistų spiralių, raidžių ir skaičių. Jai 
patikdavo atplėšti jį nuo viso to ir parodyti naujausią nepaprastą 
dalyką, kurį padarydavo ar išmokdavo Džošua; leisti garsus, pažin- 
ti raides, koordinuoti judesius, mėgdžioti: visai kaip tu, sakydavo ji 
Markui, geri genai, atsakydavo jis, glamonėdamas jos pasturgalį ir 
goslias šlaunis, rankomis sverdamas kiekvieną krūtį, glostydamas 
nedidelį pilvuką, apskritai gėrėdamasis savo Angliškąja Kriauše, 
savo žemiškąja deive... o tuomet ji likdavo patenkinta, vėl nutrep- 
sėdavo į savo kabinetą lyg didelė katė su jaunikliu dantyse, ištryš- 
kusi plonu džiaugsmingo prakaito sluoksniu. Be tikslo ir džiugiai ji 
nejučia imdavo murmėti tai, ką paaugliai rašinėja ant tualeto durų: 
Džoisė ir Markas, Markas ir Džoisė. 

Tą 1976 metų vasarą Markas taip pat rašė knygą. Ne tiek 
knygą (kaip Džoisė), kiek mokslinį darbą. Jis vadinosi „Pelių chi- 
merizmas: Brinsterio (1974) eksperimentų su aštuonių ląstelių 
raidos stadijos pelių embrionų sulietų ląstelių kamienais vertini- 
mas ir praktinė tąsa . Džoisė kolegijoje mokėsi biologijos, bet nė 
nemėgino liestis prie storo rankraščio, lyg kurmiarausis augančio 
vyrui po kojomis. Džoisė suvokė savo ribas. Ji nė netroško skai- 
tyti Marko knygų. Jai pakako žinoti, kad jos kažkaip parašomos. 
Jai pakako žinoti, kad žmogus, už kurio ji ištekėjo, jas rašo. Jos 
vyras ne tik uždirbdavo pinigų, jis ne tik gamino daiktus ar par- 
davinėjo tai, ką pagamindavo kiti, jis kūrė būtybes. Jis pasiekė 
Dievo vaizduotės ribas ir gamino peles, kurios Jahvei nė į galvą 
nešovė: peles su triušių genais, peles su plėvėmis tarp kojų pirštų 
(ar bent Džoisė taip įsivaizdavo, ji neklausinėjo), peles, kurios 
kasmet vis iškalbingiau išreikšdavo Marko sumanymus: nuo se- 

lektyvaus veisimo procesų bandymų ir klaidų iki chimerinių em- 
brionų suliejimų, o paskui Marko ateityje glūdinti sparti raida, 
kurios Džoisė nė nesuprato: DNR mikroinjekcijos, transgenezė 
retrovirusų pagalba (už kurią 1987 metais jis tik per plauką ne- 
gavo Nobelio), genų perkėlimas embrioninių kamieninių ląstelių 
pagalba - visi procesai, kuriais Markas stumdė kiaušialąstes, re- 
guliuodavo per stiprų ar per silpną genų pasireiškimą, įdiegdavo 
mikrobų linijoms instrukcijas ir prievoles, kurios pasireikšdavo 
fiziniais bruožais. Kūrė peles, kurių kūnai elgėsi lygiai taip, kaip 
Markas liepdavo. Ir visada prieš akis turėdavo žmoniją - vais- 
tai nuo vėžio, cerebrinio paralyžiaus, Parkinsono, - visada tvir- 
tai tikėdavo gyvybės tobulinimo galimybe, galimybe padaryti ją 
efektyvesnę, logiškesnę (nes Markui ligos buvo vien genomų lo- 
gikos klaidos, kaip ir kapitalizmas tebuvo socialinio gyvūno lo- 
gikos klaida), veiksmingesnę, čalfenistiškesnės eigos. Jis vienodai 
niekino ir gyvūnų teisių fanatikus - siaubingus žmones, kuriuos 
Džoisei teko vaikyti nuo durų su užuolaidų kartimi, kai keli eks- 
tremistai išgirdo, ką Markas daro su pelėmis, - ir hipius, medžių 
mylėtojus bei visus, kurie nesuvokdavo paprasto fakto, kad soci- 
alinė ir mokslinė pažanga yra ginklo seserys. Tokie buvo visi Čal- 
fenai kartų kartas; jie iš prigimties neįstengdavo, maloniai ar ne, 
pakęsti kvailių. Jei ginčydavaisi su Čalfenu, mėgindamas užtarti 
keistuolius prancūzus, kurie mano, kad tiesa yra kalbos išvestinė 
ar kad istorija interpretuojama, o mokslas - metaforiškas, Čalfe- 
nas tylomis išklausydavo, tuomet atsainiai numodavo ranka, nė 
nematydamas reikalo į tokias nesąmones atsakyti. Čalfenui tie- 
sa yra tiesa. O Genialumas yra genialus. Markas kūrė būtybes. O 
Džoisė buvo jo žmona, uoliai kurianti mažesnes Marko kopijas. 


Po penkiolikos metų Džoisė vis dar netikėjo, kad būna laimin- 
gesnių santuokų negu jos. Po Džošuos gimė dar trys vaikai: Ben- 
džaminas (keturiolikos), Džekas (dvylikos) ir Oskaras (šešerių), 

žvitrūs garbanoti berniukai, visi šnekūs ir linksmi. Vidinis kam- 
barinių augalų gyvenimas ir Marko dėstytojo vieta leido jiems 
ištverti devintojo dešimtmečio pakilimą ir nuosmukį, apmokėjo 
papildomą vonią, oranžeriją ir gyvenimo malonumus: brandin- 
tą sūrį, gerą vyną, žiemojimą Florencijoje. Dabar buvo rašomi 
dar du veikalai: Slaptosios vijoklinės rožės aistros ir Transgeneti- 
nės pelės: neišvengiamų DNR mikroinjekcijų (Gordonas ir Radlis, 
1981) trūkumų palyginimas su genų perkėlimu naudojant embrio- 
nines kamienines (EK) ląsteles (Gosleris ir kt., 1986). Markas taip 
pat rašė ir „mokslo populiarinimo“ knygą, nors ir nenoromis, 
jis bendradarbiavo su romanų rašytoju, tikėdamasis, kad šitaip 
užteks pinigų bent dviem vyriausiems vaikams leisti į aukštąjį 
mokslą. Džošua buvo matematikos žvaigždė, Bendžaminas no- 
rėjo tapti genetiku, kaip tėvas, Džeko aistra buvo psichiatrija, o 
Oskaras penkiolika ėjimų nukirsdavo tėvo karalių. Ir visa tai — 
nepaisant to, kad Čalfenai leido vaikus į Glenard Ouką, drįsdami 
lošti ideologinėje loterijoje, kurios kiti tėvai kaltai išvengdavo, tie 
nervingi liberalai, kurie gūžčiodavo pečiais ir išspausdavo pini- 
gėlių privačioms mokykloms. Jie buvo ne šiaip sau protingi vai- 
kai, jie buvo laimingi, visiškai neuždari. Vienintelė jų veikla po 
pamokų (sportą jie niekino) buvo asmeninė terapija penkis kar- 
tus per savaitę pas senamadišką froidistę, vardu Mardžorė, kuri 
savaitgaliais priimdavo Džoisę ir Marką (atskirai). Ne Čalfenams 
tai galėtų pasirodyti ekstremalu, bet Markas buvo išauklėtas labai 
gerbti terapiją (jo šeimoje terapija seniai užėmė judaizmo vietą), 
o su rezultatais nepasiginčysi. Kiekvienas Čalfenas skelbėsi esąs 
psichiškai sveikas ir emocionaliai stabilus. Vaikai anksti ir tvar- 
kingai įveikė Edipo kompleksus, visi buvo aiškiai heteroseksua- 
lūs, dievino savo motiną bei žavėjosi tėvu ir, kaip reta, šie jausmai 
paauglystėje tik sustiprėjo. Barnių pasitaikydavo retai, jie būdavo 
žaismingi ir kildavo tik dėl politinių ar intelektualinių klausimų 
(anarchijos svarbos, būtinybės didinti mokesčius, Pietų Afrikos 
problemos, sielos / kūno dichotomijos), dėl kurių jie vis tiek visi 
sutardavo. 

Draugų Čalfenai neturėjo. Jie bendravo iš esmės tik su Čalfe- 
nų gimine (geraisiais genais, taip dažnai minimais: du mokslinin- 
kai, vienas matematikas, trys psichiatrai ir jaunas pusbrolis, kuris 
darbavosi Leiboristų partijoje). Sukąstais dantimis per didžiąsias 
šventes jie aplankydavo seniai pamirštus Džoisės giminaičius, 
Konorų klaną, Daily Mail laiškų rašinėtojus, kurie net ir dabar 
neįstengdavo nuslėpti, kaip jiems nepatinka Džoisės išsirinktasis 
izraelitas. Paprasčiausiai kitų žmonių Čalfenams nereikėjo. Save 
jie apibūdindavo daiktavardžiais, veiksmažodžiais, o retsykiais 
ir būdvardžiais: Tokie jau tie Čalfenai, O tuomet jis suskėlė tikrą 
čalfenizmą, Jis vėl čalfenuoja, Šiuo klausimu mes per mažai čalfe- 
nistiški. Džoisė netikėjo, kad būna laimingesnių, čalfenistiškesnių 
šeimų, negu jos. 

Tačiau, tačiau... Džoisė ilgėjosi aukso amžiaus, kai ji laikė 
visą Čalfenų šeimą krūvoje. Kai žmonės be jos negalėdavo val- 
gyti. Kai jie nemokėjo apsirengti be jos pagalbos. Dabar net Os- 
karas mokėjo pats pasigaminti užkąsti. Kartais atrodydavo, kad 
nebėra ko pagerinti, nebėra ko puoselėti; neseniai ji ėmė genė- 
ti negyvas išsikerojusios rožės šakas, trokšdama rasti kokį nors 
dėmesio vertą Džošuos trūkumą, kokią slaptą Bendžamino ar 
Džeko traumą, Oskaro iškrypimą. Bet jie visi buvo tobuli. Kar- 
tais, kai Čalfenai susėsdavo sekmadienio pietų, draskydami vištą 
į gabalus, kol likdavo tik apspurę šonkauliai, tylomis kimšdami, 
prašnekdami tik paprašyti druskos ar pipirų - nuobodulys pa- 
sidarydavo apčiuopiamas. Šimtmetis ėjo į pabaigą, o Čalfenams 
buvo nuobodu. Lyg vienas kito klonai, aplink vakarienės stalą jie 
demonstravo vienodą tobulybę, čalfenizmą ir visus jo principus 
be galo atspindinčius save pačius, šokinėjančius nuo Oskaro prie 
Džoisės, nuo Džoisės prie Džošuos, nuo Džošuos prie Marko, 
nuo Marko prie Bendžamino, nuo Bendžamino prie Džeko iki 
begalybės per mėsą ir daržoves. Jie tebebuvo tokia pat nepaprasta 
šeima, kaip visada. Bet nutraukus visus ryšius su bendramoks- 
liais iš Oksbridžo - teisėjais, televizijos prodiuseriais, reklamos 
kūrėjais, teisininkais, aktoriais ir kitokių nereikšmingų profesijų 

atstovais, kuriuos čalfenizmas niekino, - nebeliko kam gėrėtis 
pačiu čalfenizmu. Jo nuostabia logika, jo užuojauta, jo intelektu. 
Jie buvo lyg „Mayflower“ keleiviai paklaikusiomis akimis, neregį 
jokios uolos. Piligrimai ir pranašai be svečios šalies. Jiems buvo 
nuobodu, o visų nuobodžiausia Džoisei. 

Kad užpildytų ilgas dienas, kai viena likdavo namie (Mar- 
kas važiuodavo į kolegiją), nuobodulys dažnai nugindavo Džoi- 
sę vartyti nežmoniškos stirtos Čalfenų prenumeruojamų žurna- 
lų (New Marxist, Living Marxism, New Scientist, Oxfam Report, 
Third World Action, Anarchists Journal) ir ilgėtis nuplikėlių ru- 
munų ar pilvotų etiopų - taip, ji suprato, kad tai kraupu, bet ką 
padarysi, - žvilgančiame popieriuje raudančių vaikų, kuriems jos 
reikia. Jai reikėjo būti reikalingai. Ji to nė neslėpė. Pavyzdžiui, ją 
ėmė siaubas, kai jos vaikai, išpūstakiai motinos pieno narkoma- 
nai, vienas po kito jį metė. Paprastai ji žindydavo dvejus ar trejus 
metus, o Džošuą - net ketverius, bet nors pasiūla buvo begalinė, 
paklausa išsekdavo. Ji su šiurpu laukė neišvengiamos akimirkos, 
kai jie nuo lengvųjų narkotikų pereis prie sunkiųjų, kalcį iškeis į 
cukruotą „Ribena“ džiugesį. Kai baigė žindyti Oskarą, ji vėl puolė 
sodininkauti, paniro į šiltą kompostą, kur mažučiams augalėliams 
jos reikėjo. 


Paskui vieną gražią dieną į jos gyvenimą nenoromis įžengė Mila- 
tas Ikbalis ir Airė Džouns. Tuo metu ji sode už namo ašarodama 
apžiūrinėjo 'Garter Knight veislės pentinius (ryškiai violetinius 
ir kobalto mėlio su visiškai juodais vidurėliais, lyg kulkų skylės 
danguje), ar neatsirado tripsų - bjaurių kenkėjų, jau nuėdusių jos 
aguonmedžius. Paskambino į duris. Užvertusi galvą, Džoisė klau- 
sėsi, kol išgirdo, kaip laiptais iš kabineto bėga šlepetėmis apautos 
Marko kojos, o tada, nusiraminusi, kad jis atidarys, vėl paniro 
tankmėje. Pakėlusi antakius, ji apžiūrinėjo dvigubus žiedus lyg 
burnytes, kareiviškai išsirikiavusius palei aštuonių pėdų pentinio 
stiebą. Tripsai, garsiai pratarė ji, pastebėjusi susilanksčiusias mu- 
tacijas ant kas antro žiedo, tripsai, pakartojo ji, beveik su malonu- 

mu, nes dabar reikės jais rūpintis, o gal net parašyti knygą ar bent 
skyrių, tripsai. Apie tripsus Džoisė šį tą žinojo: 


Tripsais bendrai vadinami smulkūs vabzdžiai ant labai įvairių 
augalų, ypač mėgstantys šiltą atmosferą, kurios reikia kamba- 
riniams ar egzotiškiems augalams. Dauguma rūšių suaugusios 
būna ne didesnės negu 1,5 mm (0,06 colio); kai kurios bespar- 
nės, bet kitos turi dvi poras trumpų plaukuotų sparnelių. Ir 
suaugusieji, ir lėliukės turi čiulptuvėlius ir dantukus burnoje. 
Nors tripsai apdulkina kai kuriuos augalus, o taip pat minta 
vabzdžiais kenkėjais, šiuolaikiniam sodininkui jie neša ir nau- 
dos, ir žalos, bet paprastai laikomi kenkėjais, kuriuos reikia 
naikinti insekticidais, pavyzdžiui, „Lindex“. Mokslinė klasifika- 
cija: tripsai priklauso Thysanoptera būriui. 
Džoisė Čalfen, Vidinis kambarinių augalų gyvenimas, 
iš kenkėjų ir parazitų rodyklės. 


Taip. Tripsai turi aštrius instinktus: iš esmės jie - dosnūs, produk- 
tyvūs organizmai, kurie padeda augalo raidai. Tripsai nori gero, 
bet jie nueina per toli, jie ne tik apdulkina augalus ir minta ken- 
kėjais; tripsai ima ėsti patį augalą iš vidaus. Jei jų nesustabdysi, 
tripsai nuės vieną pentinių kartą po kitos. Kaip tripsus išnaikinti, 
jeigu, kaip šįsyk, „Lindex“ nepadeda? Ką daugiau daryti, jei ne 
genėti, be gailesčio išgenėti ir pradėti nuo pradžių? Džoisė giliai 
atsiduso. Ji taip stengiasi dėl pentinių. Ji taip stengiasi todėl, kad 
be jos pentiniams - jokių šansų. Džoisė išsitraukė iš prijuostės 
kišenės didžiulį sodininko sekatorių, tvirtai suėmė rėksmingas 
oranžines rankenas ir dviem sidabro riekėm tvirtai suėmė atvertą 
mėlyno pentinio kaklą. Muša, reiškia, myli. 

- Džoise! Džoooise! Atėjo Džošua su savo draugeliais narko- 
manais! 

Pulcher. Lotyniškai gražus. Toks žodis pirmas atėjo Džoisei į 
galvą, kai ant jos oranžerijos laiptų pirmą kartą žengė Milatas Ik- 
balis, kreivai šypsodamasis iš nevykusių Marko pokštų, prisiden- 
gęs violetines akis nuo blėstančios žiemos saulės. Pulcher: ne tik 

sąvoka, bet pats žodis fiziškai pasirodė prieš ją, lyg kas nors būtų 
jį atspausdinęs rainelėse; Pul-cher - grožis ten, kur mažiausiai jo 
tikiesi, paslėptas žodyje, kuris iš pažiūros turėtų reikšti riaugėjimą 
ar odos infekciją. Grožis aukštame jaunuolyje, kuris Džoisei turė- 
jo būti toks pat, kaip tie, iš kurių ji nuolat pirkdavo pieną ir duo- 
ną, kuriems ji duodavo peržiūrėti sąskaitas ar kurie paduodavo jai 
čekių knygelę pro storą banko kasos langelio stiklą. 


- Mil-liatas Ikbolas, - tarė Markas, vaizdingai tardamas sve- 
timus skiemenis. - Ir, regis, Airė Džouns. Džošo draugai. Kaip 
tik sakiau Džošui, kad tokių gražių jo draugų dar nesame matę! 
Dažniausiai jie būna maži ir sušniurę, tokie toliaregiai, kad net 
trumparegiai, ir dar plokščiapadžiai. O merginų niekada nebūna. 
Taigi! - žaismingai tęsė Markas, numodamas ranka į pasibaisėju- 
sią Džošo išraišką. - Baisiai smagu, kad jūs pasirodėt. Mes kaip tik 
dairėmės moters senukui Džošuai į žmonas... 

Markas stovėjo ant sodo laiptelių, visai atvirai gėrėdamasis 
Airės krūtimis (nors, tiesą sakant, Airė buvo visa galva ir pečiais 
už jį aukštesnė). 

- Jis geras vaikis, gudrus, gal fraktalai kiek nesiseka, bet mes 
vis tiek jį mylim. Taigi... 

Markas nutilo, o iš sodo parėjusi Džoisė nusimovė pirštines, 
paspaudė Milatui ranką ir nusekė paskui visus į virtuvę. 

- Tu tikrai stambi. 

- Hm... ačiū. 

- Mums čia tokios patinka - kurios sveikai maitinasi. Visi 
Čalfenai sveikai maitinasi. Man nė svaras nepriauga, bet priauga 
Džoisei. Žinoma, tik ten, kur reikia. Pasiliksit vakarienės? 

Airė lyg vandens burnon prisėmusi stovėjo viduryje virtu- 
vės, neįstengdama nė žodžio pratarti iš jaudulio. Tokių tėvų ji nie- 
kaip nesuprato. 

- Ak, nekreipk dėmesio į Marką, - linksmai mirktelėjęs, 
pasakė Džošua. - Jis truputį iškrypęs. Čia toks Čalfenų pokštas. 
Jie visada užpuola žmones, vos įėjusius pro duris. Tikrina, ar 

mokėsit atsikirsti. Čalfenai mano, kad mandagybės beprasmiš- 
kos. Džoise, čia Airė ir Milatas. Juodu pagavo už gamtos mokslų 
skyriaus. 

Džoisė, pusiau atsitokėjusi nuo Milato Ikbalio vizijos, su- 
sikaupė tiek, kad įstengė suvaidinti jai kliuvusį Motušės Čalfen 
vaidmenį. 

- Tai judu vedėt iš kelio mano vyriausiąjį sūnų. Aš Džoisė. 
Norėsit arbatos? Tai jūs - Džošo bloga kompanija. Kaip tik ge- 
nėjau pentinius. Čia Bendžaminas, Džekas - o ten, koridoriuje, 
Oskaras. Braškių ir mangų ar paprastos? 

— Man paprastos, ačiū, Džoise, - atsakė Džošua. 

- Ir man, ačiū, - pridūrė Airė. 

- Aha, - pratarė Milatas. 

- Tris paprastos ir vieną mangų, prašyčiau, Markai, brangu- 
sis, labai prašau. 

Markas, kuris kaip tik suko pro duris, naujai prisikimšęs 
pypkę tabako, grįžo su nekantriu šypsniu. 

- Aš - šitos moters vergas, - pasakė jis, stverdamas ją už lie- 
mens lyg lošėjas, išskėstomis rankomis susirenkantis savo žetonus. - 
Bet jei nebūčiau, ji pabėgtų su bet kuriuo jaunu gražuoliu, kuris tik 
pasirodytų namuose. Šią savaitę nenorėčiau tapti darvinizmo auka. 

Toks apkabinimas, kuo akivaizdžiausias, buvo atliktas iš 
priekio, regis, tyčia dėl Milato. Didelės pieniškai melsvos Džoisės 
akys visą laiką buvo nukreiptos į jį. 

- Štai ko tau reikia, Aire, - pasakė Džoisė, apsimestinai iš- 
raiškingai kuždėdama, lyg jos būtų pažįstamos penkerius metus, 
o ne penkias minutes, - nutekėti už tokio, kaip Markas. Visokie 
perėjūnai - visai smagu, bet kokie gi iš jų tėvai“ 

Džošua nuraudo. 

- Džoise, ji ką tik įžengė pro duris! Leisk jai bent arbatos 
išgerti! 

Džoisė apsimetė nustebusi. 

- Nejau tau manęs gėda? Atleisk Motušei Čalfen, aš vis nu- 
sišneku. 

Bet Airė nesusigėdo; ji susižavėjo, įsimylėjo per penkias 
minutes. Džounsų namuose niekas nejuokaudavo apie Darviną, 
nesakydavo, kad vis nusišneka, nesiūlydavo rinktis iš kelių arbatos 
rūšių ir neleisdavo pokalbiui laisvai sklisti nuo suaugusiojo prie 
vaiko, nuo vaiko prie suaugusiojo, lyg šių dviejų genčių komuni- 
kacijos kanalas būtų neužkimštas, neuždarytas istorijos, laisvas. 

— Na, - tarė Džoisė, kai Markas ją paleido ir ji įsitaisė už 
apskrito stalo, kviesdama prisėsti ir juos, - jūs atrodot labai egzo- 
tiškai. Nesupykit, kad klausiu, bet iš kur jūs? 

- Iš Vilsdeno, - kaip vienas atsakė Airė ir Milatas. 

- Taip, taip, žinoma, bet iš kur jūs kilę? 

- Ak, - atsakė Milatas, prašnekdamas, kaip jis vadino, tuk 
tuk din din tarme. - Norėjot paklausti, iš kur aš kilęs. 

Džoisė, regis, sutriko. 

- Taip, kilęs. 

— Iš Vaitčapelio, - atsakė Milatas, traukdamasis cigaretę. - Iš 
Karališkosios Londono ligoninės parvažiavau 207 autobusu. 

Virtuvėje susigrūdę visi Čalfenai, Markas, Džošas, Bendža- 
minas ir Džekas pratrūko kvatotis. Džoisė taip pat klusniai nusi- 
juokė. 

— Nurimkit, chebra, - įtariai pareiškė Milatas. - Kas čia tokio 
juokingo, po galais. 

Bet Čalfenai kvatojosi toliau. Čalfenai retai juokaudavo, ne- 
bent labai nevykusiai arba apie skaičius, arba ir viena, ir kita: Ką 
nulis pasakė aštuoniukei? Koks gražus diržas. 

- Tu rūkysi? - staiga paklausė Džoisė, kai juokas aprimo, su 
panikos gaidele balse. - Čia? Tiesiog mes labai nemėgstam dūmų 
kvapo. Mes mėgstam tik vokiško tabako kvapą. O jei jį rūkome, tai 
tik Marko kambaryje, nes kitaip Oskaras pyksta, tiesa, Oskarai? 

- Ne, - atsakė Oskaras, jauniausias ir mieliausias berniukas, 
uoliai statydamas lego imperiją. - Man nerūpi. 

- Oskaras pyksta, - pakartojo Džoisė, vėl apsimesdama, kad 
kužda. - Jam baisiai nepatinka. 

— Aš... išeisiu... į... kiemą... - lėtai pratarė Milatas tokiu bal- 
su, kokiu kalbama su pamišėliais ar užsieniečiais. - Grįšiu... po... 
minutėlės. 

Vos Milatas nebegirdėjo, o Markas atnešė arbatos, metai nuo 
Džoisės nusilupo lyg sena oda, ir ji pasilenkė prie stalo lyg moki- 
nukė. 

- Dieve, koks jis gražuolis, tiesa? Lyg Omaras Šarifas prieš 
trisdešimt metų. Keista romėniška nosis. Ar jūs su juo?.. 

- Palik mergaitę ramybėje, Džoise, - subarė Markas. - Juk 
tau ji apie tai nepasakos, ką? 

— Ne, - atsakė Airė, trokšdama šitiems žmonėms pasakoti 
bet ką. - Mes ne. 

- Ir gerai. Tikriausiai tėvai jau yra jam ką nors parinkę, ne? 
Direktorius man pasakojo, kad jis musulmonas. Bet, manau, turė- 
tų džiaugtis, kad negimė mergaite, ką? Neįtikėtina, kaip jie elgiasi 
su mergaitėmis. Prisimeni tą straipsnį Time, Markai? 

Markas rausėsi šaldytuve, ieškodamas šaltų vakarykščių bul- 
vių. 

- Mhm. Neįtikėtina. 

- Bet žinai, kiek spėjom pamatyti, jis visai neprimena musul- 
monų vaikų. Na, aš kalbu iš asmeninės patirties, dažnai lankausi 
mokyklose kaip sodininkė, dirbu su įvairaus amžiaus vaikais. Pa- 
prastai jie tokie tylūs, supranti, siaubingai nuolankūs - bet šitas 
trykšte trykšta... puikybe! Bet tokie vaikinai nori aukštų šviesia- 
plaukių, tiesa? Na, bent jau dažniausiai, jeigu jie tokie gražūs. Su- 
prantu, kaip jautiesi... Ir man patikdavo padaužos, kai buvau tavo 
metų, bet vėliau pasimokai, tikrai. Iš tikrųjų pavojus ne toks ir 
seksualus, patikėk. Tau daug geriau tiktų toks kaip Džošua. 

— Mama! 

- Jis visą savaitę neužsičiaupdamas pasakoja apie tave. 

— Mama! 

Džoisė subarta šyptelėjo. 

— Na, gal aš per daug atvirauju su jaunimu. Nežinau... mano 
laikais mes kalbėdavome daug tiesiau, taip reikėjo, jeigu norėjai 

pastverti dorą vyrą. Du šimtai merginų universitete, o vaikinų - 
du tūkstančiai! Jie pešdavosi dėl merginų - bet jei turėjai galvą ant 
pečių, būdavai išranki. 

- Vaje, kokia tu buvai išranki, - įsiterpė Markas, pritykin- 
damas iš už nugaros ir pakšteldamas jai į ausį. - Ir kokio gero 
skonio. 

Džoisė bučinius priėmė kaip mergaitė, nuolaidžiaujanti ma- 
žajam geriausios draugės broliukui. 

— Bet tavo mama abejojo, ką? Ji manė, kad aš per daug inte- 
lektuali, kad nenorėsiu vaikų. 

- Vis dėlto tu ją perkalbėjai. Tokie klubai bet ką įtikintų! 

- Taip, galiausiai... bet ji manęs neįvertino, tiesa? Ji nemanė, 
kad iš manęs išeis Čalfenų moteris. 

- Ji tada tavęs tiesiog nepažinojo. 

- Na, mes ją nustebinom, ką? 

- Tai moteriai patenkinti teko sunkiai poruotis! 

- Keturi anūkai! 

Šio pokalbio metu Airė stengėsi sutelkti dėmesį į Oskarą, kuris 
dėstė uroborą iš didelio rausvo dramblio, kišdamas straublį į jo pa- 
ties pasturgalį. Ji niekada nebuvo taip arti to keisto gražaus dalyko, 
viduriniosios klasės, ir jautė tokią gėdą, kuri iš tikrųjų buvo smalsu- 
mas bei susižavėjimas. Buvo keista ir nuostabu. Ji jautėsi kaip davat- 
ka, einanti per nudistų paplūdimį ir apžiūrinėjanti smėlį. Ji jautėsi 
kaip Kolumbas, susitikęs nuogus aravakus, nežinąs, kur dėti akis. 

- Atsiprašau už savo tėvus, - pasakė Džošua. - Jie negali at- 
siplėšti nuo kits kito. 

Bet net ir tai buvo pasakyta išdidžiai, nes Čalfenų vaikai ži- 
nojo, kad tokių, kaip jų tėvai, pasitaiko retai, - laiminga sutuokti- 
nių pora, kurių visame Glenard Ouke buvo vos pora tuzinų. Airė 
prisiminė savo tėvus, kurie dabar liesdavosi tik per atstumą, ten, 
kur anksčiau atsidurdavo kito pirštai: prie televizoriaus pultelio, 
sausainių skardinės, šviesos jungiklių. 

Ji tarė: 

— Tikriausiai labai gera, kad taip jaučiatės po dvidešimties 
ar kiek metų. 

Džoisė staiga apsigręžė, lyg kas būtų mygtuką paspaudęs. 

- Nuostabu! Neįtikėtina! Vieną rytą tiesiog nubundi ir su- 
pranti, kad monogamija ne saitai - ji išlaisvina! O vaikams reikia 
augti tokioje aplinkoje. Nežinau, ar kada esi tai patyrusi, - dažnai 
skaitau, kad afrokaribiečiams, regis, nesiseka užmegzti ilgalaikių 
santykių. Tai baisiai liūdna, tiesa? Vidiniame kambarinių augalų 
gyvenime rašiau apie vieną dominikietę, kuri vežiojosi azaliją va- 
zone per šešių skirtingų vyrų namus; vienur statė ją ant palangės, 
kitur - tamsiame kampe, paskui - miegamajame su langais į pie- 
tus ir taip toliau. Juk šitaip su augalais elgtis negalima. 

Tai buvo Džoisei būdingas nukrypimas, ir Markas su Džošua 
meiliai nusivaipė. 

Milatas parūkęs grįžo. 

- Tai ar mes čia ko nors mokysimės, ane? Labai čia pas jus 
malonu, bet vakare noriu į miestą. Kada nors. 

Kol Airė skendo svajose, vertindama Čalfenus lyg romantikė 
antropologė, Milatas sode žvalgėsi pro langus, tikrino padėtį. Kur 
Airė įžvelgė kultūrą, išsilavinimą, klasę, intelektą, Milatas matė 
pinigus, tingius pinigus, pinigus, kurie tiesiog trainiojosi su šita 
šeima, nieko ypatingo nenuveikdami, pinigus, ieškančius pras- 
mingo tikslo, kuris galėtų būti ir jis pats. 

- Taigi, - tarė Džoisė, suplodama delnais ir mėgindama dar 
truputį išlaikyti juos visus viename kambaryje, kiek įmanoma 
ilgiau atidėti vėl stosiančią Čalfenų tylą, - jūs sykiu mokysitės! 
Na, labai džiaugiamės, kad judu su Aire apsilankėte. Jau sakiau 
direktoriui, tiesa, Markai, kad tai neturėtų jums būti bausmė. Nu- 
sikaltimas juk ne toks ir baisus. Tarp mūsų kalbant, kadaise ir pati 
labai sėkmingai augindavau marihuaną... 

- Negali būt, - pareiškė Milatas. 

Priežiūra, galvojo Džoisė. Turėk kantrybės, nuolat laistyk ir 
genėdama nejįsisiautėk. 

— ...o direktorius mums paaiškino, kad jūsų namai ne itin... 
na... manau, kad jums čia bus lengviau susikaupti. Tokie svarbūs 
metai, brandos egzaminai. O jūs juk aiškiai abu turit galvas - tai 
matyti vien iš akių. Tiesa, Markai? 

- Džošai, tavo motina manęs klausia, ar IO pasireiškia antri- 
niais fiziniais akių spalvos, formos ir taip toliau bruožais. Ar į tokį 
klausimą galima protingai atsakyti? 

Džoisė nenusileido. Pelės ir žmonės, genai ir mikrobai - tai 
Marko sritis. Sodinukai, šviesos šaltiniai, augimas, priežiūra, ne- 
matoma augalo širdis - visa tai jos. Lyg misijų laive buvo dalija- 
masi darbais. Markas priekyje, dairosi, ar neatslenka audra. Džoi- 
sė po deniu, tikrina, ar patalynėje neįsiveisė blusų. 

- Direktorius žino, kaip man gaila matyti tuščiai švaistomas 
galimybes, - todėl atsiuntė jus pas mus. 

- Ir dėl to, kad supranta, jog dauguma Čalfenų keturis šim- 
tus kartų protingesni už jį! - pareiškė Džekas, stryksėdamas ir 
mojuodamas rankomis. Jis buvo dar mažas ir neišmokęs pasidi- 
džiavimo savo šeima reikšti socialiai priimtinesniais būdais. - Net 
Oskaras. 

- Ne, netiesa, - atsakė Oskaras, spirdamas ką tik pastatytą 
lego garažą. - Aš pats kvailiausias pasaulyje. 

- Oskaro IO 178, - sukuždėjo Džoisė. - Truputį baugu, net 
jei esi jo mama. 

— Oho, - atsakė Airė, su visais atsigręždama pasigėrėti Oska- 
ru, mėginančiu praryti plastikinės žirafos galvą. - Nuostabu. 

— Taip, bet jis gavo viską, o tiek daug priklauso nuo priežiū- 
ros, tiesa? Aš tikrai taip manau. Mums tiesiog pasisekė, kad galė- 
jome taip juo rūpintis, o turėti tokį tėtį, kaip Markas, - tai lyg būti 
visą parą nušviestam stipraus saulės spindulio, tiesa, mielasis? 
Jam dėl to taip pasisekė. Na, visiems jiems pasisekė. Žinau, gal tau 
skamba keistai, bet aš visada siekiau ištekėti už protingesnio vyro, 
negu aš, - Džoisė įsisprendė rankomis į šonus ir palaukė, kol Airė 
pagalvos, kad tai skamba keistai. - Ne, tikrai. O aš - užkietėjusi 
feministė, Markas patvirtins. 

- Ji - užkietėjusi feministė, - atsakė Markas iš šaldytuvo gi- 
lumos. 

— Nemanau, kad suprasi, - tavo karta mąsto kitaip, - bet aš 
žinojau, kad taip išsilaisvinsiu. Žinojau, kokio tėvo linkiu savo 
vaikams. Na, nustebai, ką? Atleisk, bet mes čia tikrai netauškiam 
niekų. Jei lankysitės čia kas savaitę, pamaniau, verčiau iškart pa- 
matykit, kokie tie Čalfenai. 

Visi Čalfenai, kurie tai išgirdo, šyptelėjo ir palinkčiojo gal- 
vomis. 

Džoisė nutilo ir pažvelgė į Airę su Milatu taip, kaip pirma 
žvelgė į 'Garter Knight veislės pentinius. Ji turėjo daug patirties 
ir mokėjo greitai pastebėti ligas - jų aptiko ir čia. Pirmojoje (Irie- 
anthus negressium marcusilia) slypėjo tyki nuoskauda, galbūt tėvo 
pavyzdžio stoka, neišnaudotas intelektas, menka savivertė; antra- 
jame (Millaturea brandolidia joyculatus) sielvartas buvo gilesnis, 
siaubinga netektis, žiojinti žaizda. Skylė, kurios neužpildysi vien 
išsilavinimu ar pinigais. Reikalinga meilė. Džoisė nekantravo pri- 
liesti tą vietą gyvybę teikiančiais Čalfen pirštais, užverti skylę, su- 
siūti odą. 

- Ar galima paklausti? Jūsų tėvai? Ką jie?.. 

(Džoisė svarstė, ką darė tėvai, ką jie padarė. Kai aptikdavo 
pirmąjį mutavusį žiedą, ji norėdavo sužinoti, kur buvo sužeista. 
Neteisingas klausimas. Kalti ne tėvai, ne viena karta, kalta visa 
šalis. Ne pumpuras, o visas keras.) 

- Nešioja karį, - atsakė Milatas. - Valo stalus. Padavėjas. 

- Popierių, - pratarė Airė. - Kažkaip lanksto... ir daro, pa- 
vyzdžiui, perforacijas... lyg ir tiesioginė rinkodara, bet ne rekla- 
ma, bent jau ne su idėjomis... kažkaip lanksto... - ji nutilo. - Sunku 
paaiškinti. 

— Ak, taip. Taip, taip, taip. Matai, kai trūksta vyriško pavyz- 
džio... tuomet viskas ir pagenda, kiek man teko patirti. Neseniai 
parašiau straipsnį Womens Earth. Aprašiau vieną mokyklą, kur 
dirbau: ten visiems vaikams daviau vazonėlį su sprige ir liepiau sa- 


»ov-- 


vaitę jas prižiūrėti taip, kaip mamytė arba tėvelis prižiūri kūdikėlį. 

Kiekvienas vaikas pasirinko, kurį iš tėvų mėgdžios. Vienas mielas 
jamaikietis berniukas, Vinstonas, nusprendė mėgdžioti tėtį. Kitą 
savaitę paskambino jo mama ir paklausė, kodėl liepiau Vinstonui 
laistyti gėlytę „Pepsi“ ir pastatyti priešais televizorių. Supranti, 
tiesiog siaubas, tiesa? Bet, manau, daugelis tokių tėvų nepakanka- 
mai brangina savo vaikus. Iš dalies dėl to kalta kultūra, supranti? 
Man taip pikta. Vienintelis dalykas, kurį leidžiu žiūrėti Oskarui, 
yra pusvalandis žinių per dieną. To sočiai gana. 

- Sekasi tam Oskarui, - atsakė Milatas. 

- Taigi, aš tiesiog labai džiaugiuosi, kad jūs čia, nes, nes Čal- 
fenai, na, - gal nuskambės keistai, bet tikrai norėjau įtikinti jūsų 
direktorių, kad taip bus geriausia, o kai su judviem susipažinau, 
esu tuo dar tvirčiau įsitikinusi, - nes Čalfenai... 

— Moka surasti žmonėse tai, kas geriausia, - užbaigė Džo- 
šua. - Manyje tai tikrai surado. 

— Taip, - pritarė Džoisė su palengvėjimu, kad nebereikia ieš- 
koti žodžių, spinduliuodama pasididžiavimu. - Taip. 

Džošua atsistūmė su kėde nuo stalo ir atsistojo. 

- Na, imkimės mokslų. Markai, gal paskui galėsi užeiti mums 
padėti su biologija? Man labai nesiseka reprodukcijos perpasakoti 
suvirškinamais kąsneliais. 

- Žinoma. Bet dabar dirbu su SuperPele, - taip šeima juokais 
praminė Marko projektą, o mažieji Čalfenai uždainavo „SuperPelė!“, 
įsivaizduodami antropomorfinį graužiką su raudonais šortais. - Ir 
prieš tai turėsiu pagroti su Džeku pianinu. Skotą Džopliną. Džekas 
groja kairiąja ranka, o aš - dešiniąja. Gal Artui Teitumui ir nepri- 
lygstam, - jis pakedeno Džekui plaukus, - bet sekasi neblogai. 

Airė iš visų jėgų pasistengė įsivaizduoti, kaip ponas Ikbalis 
dešiniąja ranka negyvais papilkėjusiais pirštais groja Skotą Džo- 
pliną. Ar kaip ponas Džounsas bet ką perpasakoja suvirškinamais 
kąsneliais. Nuo čalfenistiško apreiškimo jai net skruostai užkaito. 
Tad vis dėlto esama tėvų, kurie gyvena dabartyje, nevalkioja su 
savimi senovės istorijos lyg grandinės su rieduliu. Tad vis dėlto 
esama vyrų, iki kaklo nenugrimzdusių praeities kemsynuose. 

— Pasilikit vakarienės, ką? - meldė Džoisė. - Oskaras labai 
nori, kad pasiliktumėt. Oskarui labai patinka, kai ateina svečių, 
jam tai labai naudinga. Ypač rudų svečių! Tiesa, Oskarai? 

— Ne, netiesa, - prasitarė Oskaras, spjaudamas Airei į ausį. - 
Nekenčiu rudų svečių. 

- Jam rudi svečiai labai naudingi, - sukuždėjo Džoisė. 


Tai buvo svečių amžius, rudų, geltonų ir baltų. Tai buvo didžiojo 
imigracijos eksperimento amžius. Tik dabar galima ateiti į Žai- 
dimų aikštelę ir aptikti Aizeką Leungą prie žuvų tvenkinio, Denį 
Rahmaną futbolo aptvare, Kvangą O'Rurką, mėtantį į krepšį, ir 
Airę Džouns, niūniuojančią dainelę. Vaikus, kurių vardai ir pa- 
vardės tiesiog pjaunasi. Vardai, kurie išskiria masinę tremtį, ankš- 
tus laivus ir lėktuvus, šaltą atvykimą, medicinos apžiūras. Tik da- 
bar, ir galbūt tik Vilsdene, galima aptikti geriausias drauges Sitą 
ir Šeron, nuolat painiojamas, nes Sita baltoji (jos mamai patiko 
toks vardas), o Šeron - pakistanietė (jos mamai taip atrodė ge- 
riau - mažiau vargo). Tačiau nepaisant visos painiavos, nepaisant 
to, kad jau palyginti patogiai įsitaisėme kits kito gyvenime (kaip 
žmogus, naktį pasivaikščiojęs, grįžta į mylimosios guolį), nepai- 
sant viso to, dar vis sunku pripažinti, jog nėra didesnių anglų už 
indus ir didesnių indų už anglus. Dar esama jaunų baltaodžių 
vyrų, kurie dėl to pyksta; kurie, uždarius barus, paplūsta į menkai 
apšviestas gatves, kumštyje tvirtai gniauždami virtuvės peilį. 

Bet imigrantai kvatojasi, išgirdę nacionalistų baimes: šie bijo 
užkratų, įsibrovėlių, mišrūnų, o juk tai - smulkmenos, žiedeliai, 
palyginti su tuo, ko bijo imigrantai, - praskydimo, išnykimo. Net 
ir kietuolė Alsana Ikbal nuolat nubusdavo savo prakaito baloje, 
naktį aplankyta regėjimo apie Milatą (genetiškai BB; čia „B“ reiš- 
kia bengališkumą), vedantį kokią nors Sarą (aa, „a reiškia „arijų 
rasę“) ir jiems gimstantį vaikelį, vardu Maiklas (Ba), kuris savo 
ruožtu veda kokią nors Liusę (aa), ir Alsanai lieka neatpažįstami 

proanūkiai (Aaaaaa!), kurių bengališkumas visiškai praskiestas, 
genotipas užmaskuotas fenotipo. Tai pats iracionaliausias ir na- 
tūraliausias jausmas pasaulyje. Jamaikoje jis justi net gramatikoje: 
nėra skirtingų asmeninių įvardžių, nėra skirtumų tarp aš, tu ar jie, 
tik grynas, vientisas aš. Kai Hortenzė Bauden, pati pusiau baltoji, 
pagaliau išgirdo apie Klaros vedybas, ji atėjo į svečius, sustojo prie 
slenksčio ir tarė: „Įsikalk galvon: aš ir aš daugiau nesikalbam', ap- 
sigręžė ir laikėsi savo žodžio. Hortenzė ne tam taip stengėsi ištekė- 
ti už juodaodžio, grąžinti savo genus nuo bedugnės krašto, kad jos 
dukra į šį pasaulį gimdytų dar spalvingesnius vaikus. 

Taip pat ir Ikbalių namuose mūšio linijos buvo aiškiai pa- 
žymėtos. Kai Milatas atsivesdavo į svečius kokią Emilę ar Liusę, 
Alsana tyliai raudodavo virtuvėje, Samadas išeidavo į sodą išlieti 
įtūžio ant kalendrų. Kitą rytą visi lūkuriuodavo, prikandę liežu- 
vius, kol Emilė ar Liusė išeidavo, o tuomet prasidėdavo žodžių 
mūšis. Bet Airė su Klara apie tai beveik nesikalbėdavo, nes Klara 
suprato negalinti per daug pamokslauti. Vis dėlto ji neslėpė nusi- 
vylimo ar geliančio liūdesio. Nuo Airės kambario, paversto šven- 
tove žaliaakiams Holivudo stabams, iki klegančių baltųjų drau- 
gų, nuolat traukiančių į jos kambarį, Klara regėjo dukrą, apsuptą 
rausvos odos vandenyno, ir bijojo, kad potvynis ją nusineš. 

Iš dalies dėl to Airė neužsiminė tėvams apie Čalfenus. Ji gal ir 
neketino poruotis su Čalfenais... bet instinktas buvo toks pat. Jiems 
ji juto svaigią penkiolikametės aistrą, pribloškiamą, bet be aiškios 
krypties ar tikslo. Ji tiesiog norėjo, na, kažkaip susilieti su jais. Ji no- 
rėjo jų angliškumo. Jų čalfeniškumo. Jo grynumo. Jai nė netoptelėjo, 
kad Čalfenai taip pat tam tikra prasme imigrantai (trečios kartos, per 
Vokietiją ir Lenkiją, buvę Čalfenovskiai) ar kad jiems jos reikia ne 
mažiau, negu jai jų. Airei Čalfenai atrodė didesni anglai už anglus. 
Kai Airė peržengdavo Čalfenų namų slenkstį, ji pajusdavo uždraustą 
virpulį, lyg žydas, dorojantis dešrelę, ar hinduistas, kemšantis „Big 
Mac". Ji peržengė ribas, slapta pakliuvo į Angliją; tai atrodė baisus 
maištas, lyg apsivilkti svetimą uniformą ar svetimą odą. 

Ji tik pasakydavo, kad antradienio vakarais jai tinklinio tre- 
niruotės, ir daugiau apie tai nekalbėdavo. 


Čalfenų namuose pokalbiai tiesiog sruvo. Airei regėjosi, kad čia 
niekas nesimeldžia, neslepia jausmų įrankių dėžėje ir tyliai ne- 
glosto blunkančių nuotraukų, svarstydamas, kas galėjo būti kitaip. 
Pokalbis čia maitino gyvastį. 

— Sveika, Aire! Užeik, užeik. Džošua virtuvėje su Džoise, tu 
gražiai atrodai. Milato nėra? 

- Ateis vėliau. Jis pasimatyme. 

- Ak, mat kaip. Na, jei jūsų egzaminuose bus klausimų apie 
žodinę komunikaciją, jis juos išlaikys be jokio vargo. Džoise! At- 
ėjo Airė! Tai kaip sekasi mokslai? Jau kiek - keturis mėnesius? 
Pasisėmei Čalfenų genialumo? 

- Aha, neblogai, neblogai. Niekada nemaniau, kad galiu 
įkąsti gamtos mokslus, bet... regis, sekasi. Nors nežinau. Kartais 
man skauda smegenis. 

- Tiesiog dešinysis tavo smegenų pusrutulis nubunda po ilgo 
miego, turi įsibėgėti. Aš tikrai džiaugiuosi; juk sakiau, kad įma- 
noma akimirksniu paversti priplaukusius dailininkus mokslinin- 
kais - ak, turiu SuperPelės nuotraukų. Primink man paskui, tu jų 
norėjai, tiesa? Džoise, atėjo didžioji rudoji deivė! 

— Markai, biče, raminkis... Sveika, Džoise. Sveikas, Džošai. 
Labas, Džekai. Oooooi, labutis, Oskarai, meiluti tu. 

- Labas, Aire! Eikš, duok bučkį. Oskarai, žiūrėk, Airė vėl pas 
mus atėjo! Ooooi, žiū, koks jo veidukas... Jis mąsto, kur Milatas, 
tiesa, Oskarai? 

— Ne, netiesa. 

- Ak, mažuti, aišku, kad taip... Žiū, koks veidukas... Jis labai 
nusimena, jeigu Milatas neateina. Pasakyk Airei, kuo vardu tavo 
naujoji beždžionėlė, Oskarai, ta, kur tėtis padovanojo. 

- Džordžas. 

— Ne, ne Džordžas - tu pavadinai ją Beždžioniuku Milatu, 
prisimeni? Nes beždžionės išdykusios, o Milatas ne ką geresnis, 
tiesa, Oskarai? 

— Nežinau. Man nerūpi. 

- Oskaras labai nusimena, kai Milatas neateina. 

- Jis netrukus ateis. Jam pasimatymas. 

— O kada jam ne pasimatymas! Vis tos didžiakrūtės mergi- 
nos! Mes dar pavydėti imsim, ką, Oskarai? Su jomis daugiau laiko 
leidžia, negu su mumis. Bet nejuokaukim. Manau, tau turėtų būti 
nelengva. 

— Ne, man tikrai nieko tokio, Džoise. Aš įpratusi. 

— Bet juk visi myli Milatą, tiesa, Oskarai! Taip sunku jo ne- 
mylėti, ką, Oskarai? Mes jį mylim, taip, Oskarai? 

- Aš jo nekenčiu. 

— Ak, Oskarai, nešnekėk kvailysčių. 

- Gal galim liautis kalbėti apie Milatą, prašyčiau. 

- Taip, Džošua, kaip nori. Girdi, kaip jis pavydi? Mėginau 
jam paaiškinti, kad Milatui reikia truputį daugiau rūpesčio, su- 
pranti. Jis iš labai sunkios šeimos. Taip, kaip aš skiriu daugiau dė- 
mesio našlaitėms, o ne astrams - astrai bet kur auga... Juk žinai, 
Džoši, kad kartais būni labai savanaudis. 

- Gerai, mama, gerai. Kaip vakarienė - prieš mokslus ar po? 

- Prieš, manau, Džoise, ne? Man reikės visą vakarą dirbti su 
SuperPele. 

— SuperPelė! 

- Ša, Oskarai, aš kalbuosi su tėčiu. 

— Nes rytoj turėsiu skaityti pranešimą, todėl verčiau pava- 
karieniaukim anksčiau. Jei tu nieko prieš, Aire, žinau, kad mėgsti 
valgyti. 

- Nieko prieš. 

- Nešnekėk šitaip, Markai, mielasis, ji labai graužiasi dėl 
savo svorio. 

— Ne, aš tikrai ne... 

- Graužiasi? Dėl svorio? Bet juk stambios merginos visiems 
patinka, ne? Man tai tikrai. 

— Labas visiems. Durys buvo atviros. Tai ir užėjau. Vieną die- 
ną kas nors įeis ir jus visus išpjaus velniop. 

— Milatai! Oskarai, žiūrėk, Milatas! Oskarai, juk tu labai 
džiaugiesi, kad atėjo Milatas, tiesa, mažuti? 

Oskaras suraukė nosytę, apsimetė vemiąs ir metė medinį 
kūjį Milatui į blauzdas. 

— Oskaras taip džiaugiasi, kai tave pamato. Gerai. Tu kaip tik 
laiku vakarieniauti. Vištiena su žiediniais kopūstais ir sūriu. Sės- 
kis. Džošai, pakabink kur nors Milato paltą. Taigi. Kaip sekasi? 

Milatas įnirtingai drėbėsi už stalo, jo akys atrodė taip, lyg 
neseniai būtų ašarojęs. Jis išsitraukė tabako kapšelį ir mažą mai- 
šiuką žolės. 

- Eik tu šikt, kaip puikiai. 

— Kaip puikiai? - Markas dirstelėjo į jį viena akimi, bet šiaip 
jau susikaupęs pjovė kąsniuką nuo didžiulio stiltono sūrio gaba- 
lo. - Neįlindai mergai į kelnes? Merga neįlindo tau į kelnes? Mer- 
ga buvo be kelnių? Tik iš smalsumo, su kokiomis kelnėmis ji... 

- Tėti! Apsiramink, - suvaitojo Džošua. 

— Na, jei tu kada nors vis dėlto įlįstum kam nors į kelnes, 
Džošai, - atsakė Markas, reikšmingai žvelgdamas į Airę, - galė- 
čiau smagintis su tavim, bet kol kas... 

— Ša, abudu, - pyktelėjo Džoisė. - Aš kalbuosi su Milatu. 

Prieš keturis mėnesius turėti tokį kietą draugužį, kaip Mila- 
tas, Džošui atrodė pasakiška sėkmė. Tai, kad jis kiekvieną antra- 
dienį pas jį lankėsi, taip pakėlė Džošo vertę Glenard Ouke, kad 
jis nė įsivaizduoti negalėjo. O dabar tas Milatas, kurstomas Airės, 
ėmė lankytis sava valia, į svečius, ir Džošua Čalfenas, anksčiau 
vadintas Rubuiliu Čalfenu, turėjo šokinėti iki lubų iš džiaugsmo. 
Bet nešokinėjo. Pyko. Nes Džošua nesitikėjo, kad Milato žavesys 
bus toks galingas. Kad jis bus toks magnetas. Jis matė, kad Airė 
dar vis, giliai širdyje, prisisegusi prie jo lyg sąvaržėlė, ir net jo 

nuosava motina kartais, regis, visą dėmesį skirdavo vien Milatui; 
visa jos aistra sodui, savo vaikams, vyrui susitraukė ir nukrypo į šį 
vienintelį objektą lyg geležies drožlės. Jis pyko. 

- Dabar jau ir kalbėti negalima? Savo namuose negalima kal- 
bėti? 

— Džoši, nekvailiok. Milatas aiškiai nusiminęs... Tiesiog mė- 
ginu dabar pasirūpinti juo. 

— Vargšelis Džošis, - pratarė Milatas lėtai, piktai, lyg murk- 
damas. - Negana mamytės dėmesio? Nori, kad mamytė užpaka- 
liuką nušluostytų? 

- Eik tu šikt, Milatai, - atkirto Džošua. 

- 0000000000000... 

— Džoise, Markai, - atsigręžė Džošua šauktis pagalbos iš ša- 
lies. - Pasakykit jam. 

Markas įsimetė į burną didelį gabalą sūrio ir gūžtelėjo pe- 
čiais. 

- Biau, kad Miatas - tao mamos juisdisija. 

- Leisk man pirma juo pasirūpinti, Džoši, - pratarė Džoisė. - 
O paskui... 

Džoisės sakinio pabaiga įstrigo tarpduryje, o virtuvės duris 
užtrenkė jos vyriausiasis sūnus. 

— Man eiti paskui?.. - paklausė Bendžaminas. 

Džoisė papurtė galvą ir pakštelėjo Bendžaminui į skruostą. 

- Ne, Bendži. Tegu pats apsiramina. 

Ji vėl atsigręžė į Milatą, palietė jo veidą, pirštu nuvedė per 
sūrų ašaros pėdsaką ant skruosto. 

- Taigi. Kas nutiko? 

Milatas ėmė lėtai vynioti suktinę. Jis mėgo versti juos laukti. 
Jei priversi palūkėti, iš Čalfeno išspausi daugiau. 

- Ak, Milatai, nerūkyk tų bjaurybių. Paskutiniu metu vos 
tave pamatom, tu jau ir rūkai. Oskaras taip nusimena. Jis ne toks 
mažiukas, supranta daugiau, negu tau atrodo. Jis supranta, kas yra 
marihuana. 

— Kas yra manimana? - paklausė Oskaras. 

— Pats žinai, Oskarai. Nuo jos Milatas visas piktas, kaip šian- 
dien kalbėjomės, ir nuo jos žūsta net tos kelios jo smegenų ląste- 
lės. 

— Atsipisk, Džoise. 

— Aš tik stengiuosi... - Džoisė dramatiškai atsiduso ir persi- 
braukė pirštais plaukus. - Milatai, kas yra? Tau reikia pinigų? 

- Aha, kaip tyčia reikia. 

- Kodėl? Kas nutiko? Milatai. Pasakok. Vėl šeima? 

Milatas įkišo į suktinę oranžinio kartono filtrą ir įsikišo ją 
burnon. 

— Tėvas mane išmetė, ane? 

— O, Dieve, - pratarė Džoisė ir tuojau apsiašarojo, arčiau pri- 
sitraukė kėdę ir suėmė jo ranką. - Jei aš būčiau tavo motina, aš - 
na, nesu, tiesa... bet ji tokia nekompetentinga... Man taip... Na, 
įsivaizduok, leidi savo vyrui išvežti vieną vaiką, o su kitu daryti 
Dievas žino ką, aš tiesiog... 

— Nešnekėk apie mano motiną. Nesi jos mačiusi. Aš apie ją 
net nekalbu. 

— Na, juk ji nenori su manim susipažinti, tiesa? Lyg čia būtų 
kokios nors varžybos. 

— Užsičiaupk, Džoise. 

- Na, ir nereikia, taip? Leistis... tau skaudu... Matau, kuo aiš- 
kiausiai, visa tai taip arti... Markai, padaryk arbatos, jam reikia 
arbatos. 

- Eik tu šikt! Nenoriu jokios sušiktos arbatos. Jūs nieko dau- 
giau neveikiat, tik arbatą siurbiat! Jūs tikriausiai ir myžat prakeik- 
ta arbata. 

— Milatai, aš tik sten... 

- Nustok. 

Iš Milato suktinės iškrito hašo sėkliukė ir prilipo jam prie 
lūpos. Jis ją nusikrapštė ir įsimetė į burną. 

- Bet jei turit, norėčiau brendžio. 

Džoisė be žodžių parodė Airei ką padarysi ir nykščiu bei 
smiliumi pavaizdavo mažą lašelį trisdešimties metų senumo 

„Napoleon“ brendžio. Airė pasilypėjo ant apversto kibiro nukelti 
jo nuo viršutinės lentynos. 

— Gerai, nurimkim. Gerai? Gerai. Taigi. Kas šįsyk nutiko? 

- Aš pavadinau jį susna. Jis ir yra susna. - Milatas nustūmė 
Oskaro pirštukus, ieškančius, su kuo pažaisti, ir artėjančius prie jo 
degtukų. - Man reikės kurį laiką kur nors apsistoti. 

— Na, dėl to tai nesuk galvos, žinoma, kad galėsi pagyventi 
pas mus. 

Airė įsiterpė tarp jų, Džoisės ir Milato, ir padėjo ant stalo 
brendžio stiklinę plačia apačia. 

— Gerai, Aire, dabar duok jam truputį ramybės, manyčiau. 

- Aš tik... 

- Taip, gerai, Aire - dabar visai nereikia ant jo užgriūti... 

- Jis sušiktas veidmainis, biče, - pertraukė Milatas, urgz- 
damas ir žvelgdamas kažkur į tolį, kalbėdamas oranžerijai, o ne 
kam nors konkrečiai, - jis meldžiasi penkis sykius per dieną, 
bet vis tiek geria ir neturi draugų musulmonų, o tada užsipuo- 
la mane dėl sušiktos baltos mergos. O dar pyksta dėl Madžido. 
Ir išsilieja ant manęs. Be to, nori, kad nebendraučiau su JANI- 
NA. Aš tikresnis musulmonas negu jis, tas šūdo gabalas. Eina jis 
šikt! 

- Ar nori apie tai kalbėtis su visais, - paklausė Džoisė, reikš- 
mingai apsidairydama, - ar tik su manim? 

- Džoise, - atsakė Milatas, vienu mauku prarydamas bren- 
dį, - man nusispjaut. 

Džoisė nusprendė, kad tai reiškia tik su tavim, ir akimis iš- 
vijo visus kitus. 

Airė išėjo su džiaugsmu. Per keturis mėnesius, kol jie su Mi- 
latu lankėsi pas Čalfenus, per kuriuos įveikė Dvigubą mokslą, I 
tomą, ir valgė savo pasirinktą virtą maistą, išsivystė keista siste- 
ma. Kuo geriau sekėsi Airei - ar moksluose, ar mėginant užmegzti 
mandagų pokalbį, ar uoliai mėgdžiojant Čalfenus, - tuo mažiau ja 
domėjosi Džoisė. Tačiau kuo labiau Milatas krypo iš doros kelio - 

nekviestas ateidavo sekmadienio vakarą, apsinešęs iki ausų, atsi- 
vesdavo mergų, visame name rūkydavo žolę, paslapčia gerdavo jų 
1964 metų „Dom Perignon, myždavo rožyne, surengė JANINA 
sueigą svetainėje, priskambino telefonu į Bangladešą už tris šim- 
tus svarų, išvadino Marką žydru, pagrasino iškastruoti Džošuą, 
pravardžiavo Oskarą išlepintu šūduku, net pačią Džoisę kaltino 
manijomis - tuo labiau Džoisė juo žavėjosi. Per keturis mėnesius 
jis prasiskolino jai tris šimtus svarų, naują antklodę ir dviračio 
ratą. 

- Užeisi viršun? - paklausė Markas, uždarydamas juodu vir- 
tuvėje ir pasilenkdamas į šalį lyg nendrė, kol pralėks vaikai. - Tu- 
riu nuotraukų, kurias tu norėjai pažiūrėti. 

Airė dėkinga šyptelėjo Markui. Regis, tai Markas užsiėmė ja 
rūpintis. Tai Markas padėjo jai tuos keturis mėnesius, kol jos sme- 
genys iš košelės virto kietomis ir skaidriomis, kol ji pamažu įprato 
mąstyti kaip Čalfenai. Ji manė, kad užimtam žmogui tai didelė 
auka, bet pastaruoju metu susimąstė, ar tuo pačiu jam tai nebū- 
sią ir malonu. Galbūt lyg matyti, kaip aklas žmogus čiuopia naują 
daiktą. Arba kaip laboratorijos žiurkė perpranta labirintą. Šiaip 
ar taip, atsidėkodama už jo dėmesį, Airė ėmė domėtis, iš pradžių 
strategiškai, o dabar nuoširdžiai, jo SuperPele. Tad kvietimą ap- 
silankyti Marko kabinete viršutiniame namo aukšte, jos pačiame 
mėgstamiausiame kambaryje, pradėjo girdėti dažniau. 

Tokio kambario, kaip Marko, Airė nebuvo regėjusi. Jis ne- 
buvo naudojamas jokiems bendriems reikalams, jokiam kitam 
tikslui, tik buvo Marko kambarys; jame nesimėtė žaislai, nieku- 
čiai, lūženos, nereikalingos lyginimo lentos; niekas ten nevalgė, 
nemiegojo ir nesimylėjo. Tai nebuvo Klaros palėpė, šlamšto Ksa- 
nadu, kruopščiai prikrauta dėžių su užrašais, jei netyčia tektų 
sprukti iš šios šalies į kitą. Tai nebuvo imigrantų sandėliukas - iki 
sijų prikrautas visko, ko jie kada nors įsigijo, kad ir kokių lūženų 
ar griuvenų, kalnai niekučių - tas apčiuopiamas liudijimas, kad 

dabar jie visko turi, nors anksčiau neturėjo nieko. Marko kamba- 
rys buvo skirtas vien Markui ir Marko darbams. Kabinetas. Kaip 
Osten ar „Upstairs, Downstairs“, ar Šerloko Holmso. Tik tai buvo 
pirmasis kabinetas, kurį Airė išvydo tikrovėje. 

Pats kambarys buvo mažas ir netaisyklingos formos, krei- 
vomis grindimis, medinėmis sijomis, dėl kurių vienose vietose 
buvo galima atsistoti, o kitose - ne, ir stoglangiu vietoje lango, pro 
kurį šviesa sklisdavo riekėmis, rampos šviesomis, kuriose šokda- 
vo dulkės. Ten stovėjo keturios dokumentų spintutės, prasižioję 
žvėrys, spjaudantys popierių; popieriaus stirtos riogsojo ant grin- 
dų, lentynų, ratu aplink kėdes. Tiesiai virš galvos kybojo sodrių, 
saldžių vokiško tabako dūmų debesis, nuo kurio viršutinių knygų 
puslapiai gelto, o ant mažo staliuko puikavosi įmantrus rūkymo 
rinkinys: atsarginiai kandikliai, pypkės nuo paprastos lenktos iki 
vis keistesnių pavidalų, uostomojo tabako dėžutės, įvairūs filtrai - 
visa išdėliota aksomu išmuštame odiniame lagamine, lyg daktaro 
instrumentai. Ant sienų ir ant židinio atbrailos grūdosi Čalfenų 
klano nuotraukos, tarp jų ir dailūs portretai Džoisės, kai ji buvo 
jauna hipė stačiomis krūtimis ir riesta nosyte, kyšančia tarp dvie- 
jų vešlių plaukų sruogų. Ir dar keli didesni įrėminti paveikslai. 
Čalfenų giminės medis. Savimi patenkinto Mendelio portretas. 
Didelis plakatas su Einšteinu, kai jis buvo Amerikos dievaitis, - 
Pamišusio Profesoriaus šukuosena, „nustebusi“ išraiška ir didžiu- 
lė pypkė - su citata Dievas nelošia kauliukais su pasauliu. Galiau- 
siai, už didelio ąžuolinio Marko krėslo, kabėjo Kriko ir Vatsono 
portretas, jie atrodė nuvargę, bet be galo džiugūs priešais savo de- 
zoksiribonukleininės rūgšties modelį, įvijus laiptus metalinėmis 
pakopomis, nuo Kembridžo laboratorijos grindų kylančius tiek, 
kad nebepakliuvo į fotografo objektyvą. 

- O kur Vilkinsas? - paklausė Markas, pasilenkęs ten, kur lu- 
bos buvo žemos, ir plekšnodamas per nuotrauką pieštuku. - 1962 
metais Vilkinsas gavo Nobelio medicinos premiją kartu su Kriku 
ir Vatsonu. Bet nuotraukose Vilkinso - nė ženklo. Tik Krikas ir 
Vatsonas. Vatsonas ir Krikas. Istorija mėgsta genijus ir duetus. Bet 

trijulėms joje nėra vietos, - Markas vėl susimąstė. - Nebent komi- 
kams arba džiazo muzikantams. 

— Matyt, tau teks būti vienišu genijumi, - linksmai atsakė 
Airė, nusigręžė nuo nuotraukos ir atsisėdo ant švediškos kėdės be 
atkaltės. 

— Ak, bet aš turiu mokytoją, supranti, - jis parodė plakato 
dydžio nespalvotą nuotrauką ant kitos sienos. - O mokytojai - 
visai kas kita. 

Tai buvo iš labai arti nufotografuotas labai senas žmogus, jo 
veido kontūrus ryškiai brėžė linijos ir šešėliai, topografinio žemė- 
lapio brūkšniai. 

- Didis senas prancūzas, džentelmenas ir mokslininkas. Iš- 
mokė mane praktiškai visko, ką žinau. Daugiau kaip septyniasde- 
šimties metų, o protas aštrus tarytum peilis. Bet, matai, mokytojų 
nereikia tiesiogiai nurodyti. Štai kuo jie tokie puikūs. Na, kur ta 
prakeikta nuotrauka... 

Kol Markas rausėsi dokumentų spintutėje, Airė tyrinėjo ne- 
didelę Čalfenų giminės medžio atšaką, puošniai išpieštą ąžuolą, 
kuris driekėsi nuo septyniolikto amžiaus iki dabarties. Skirtumai 
tarp Čalfenų ir Džounsų / Baudenų buvo akivaizdūs. Visų pirma, 
Čalfenų giminėje visi turėdavo normalų skaičių vaikų. Tiksliau, 
visi žinojo, kuris vaikas kieno. Vyrai gyvendavo ilgiau už moteris. 
Vedybų būdavo po vienas ir jos trukdavo ilgai. Gimimų ir mir- 
čių datos buvo konkrečios. Be to, Čalfenai žinojo, kas jie buvo 
1675 metais. Arčis Džounsas apie savo kilmę galėjo papasakoti ne 
daugiau, negu nuo jo tėvo netvarkingo atsiradimo šioje planetoje 
Bromlio aludės giliajame kambaryje apie 1895-uosius ar 1896-u0- 
sius, o galbūt ir 1897 metus, priklausomai nuo to, kurios devy- 
niasdešimtmetės padavėjos pasiklausi. Klara Bauden šį tą žinojo 
apie savo močiutę ir pusiau tikėjo pasaka apie garsų ir vaisingą 
Dėdę P., turėjusį trisdešimt keturis vaikus, bet neabejotinai galėjo 
pasakyti tik tiek, kad jos motina gimė 1907 metų sausio 14 dieną, 
14.45 valandą katalikų bažnyčioje per patį Kingstono žemės dre- 
bėjimą. Visa kita buvo gandai, pasakos ir legendos: 

kitas vyras š proproprosenelė (Ledi T.?) * proproprosenelis 
kitas vyras «K. [Dievas žino kada, labai [Dievas žino kada, labai 
seniai seniai) 


00? M 02M 9407M Senis Bobas 
[baisiai seniai) 


Prosenelė Dėdė P. Teta Mišelė Teta Lavinija Teta Patricija 
Ambrozija Bauden [maždaug 8. niekam tikę 
[maždaug 1890 - 1890 - skarmaliai 

maždaug 1950] maždaug 1960) 
8 Kapitonas « Dievas žino 
Čarlis „Baltaodis“ kiek moterų 
Derhamas 


[maždaug 1880 - 
Dievas žino kada] 


Močiutė Hortenzė 34 vaikai. palikuonys palikuonys 3 vaikai 909M 
Bauden [1907-|) =  Tarpjų teta nežinomi nežinomi 
[v. 1947) Darkusas Siuzė, Bobas, 
Baudenas [1910- Bičas G., 
1985] Delrojus, 
Didžiasnukis, 
Ledi Penelopė 
Klara Bauden = Arčis Džounsas 
[1955- ] [1927-] Legenda: 
[v. 1975]  - permiegojo 


| 90 - tėvystė nežinoma 


? — vaiko vardas nežinomas 
Airė Ambrozija Džouns M - vaiką užaugino močiutė 
[1975- | 

— Kokia sena jūsų giminė, - tarė Airė, kai Markas prisiartino 
jai už nugaros pasižiūrėti, kuo ji taip susidomėjo. - Neįtikėtina. 
Neįsivaizduoju, koks jausmas. 

— Kvaila taip sakyti. Mūsų visų kilmė vienodai sena. Tiesiog 
Čalfenai visada viską užsirašinėdavo, - mąsliai atsakė Markas, 
kimšdamas pypkę šviežiu tabaku. - Jei nori, kad tave prisimintų, 
tai praverčia. 

— Matyt, mano šeima labiau kliaujasi žodine tradicija, - 
Airė gūžtelėjo pečiais. - Bet, biče, paklausk apie tai Milato. Jis 
kilęs iš... 

- Didžio revoliucionieriaus. Girdėjau. Tavo vietoje per daug 
rimtai į tai nežiūrėčiau. Man regis, toje šeimoje vienai daliai tiesos 
tenka trys dalys pramanų. O tavo giminėje buvo istorinių perso- 
nažų? - paklausė Markas, o tuomet, tučtuojau pats praradęs su- 
sidomėjimą savo klausimu, vėl ėmė raustis antrojoje dokumentų 
spintutėje. 

- Ne... nieko... reikšmingo. Bet mano močiutė gimė 1907 
metų sausį, per Kingstono... 

- Štai kur jos! 

Markas džiugiai išniro iš plieninio stalčiaus, mojuodamas 
plonu plastiko aplanku su keliais popierėliais. 

— Nuotraukos. Specialiai tau. Jei jas išvystų gyvūnų teisių gy- 
nėjai, nusamdytų man žudiką. Nagi, po vieną. Nečiupk. 

Markas padavė Airei pirmąją nuotrauką. Ten buvo aukštiel- 
ninka pelė. Jos pilvas buvo nusėtas į grybus panašiais augliais, 
rudais ir išsipūtusiais. Jos nasrai buvo nenatūraliai ištempti, 
lyg šauktų iš skausmo. Bet ne iš tikro skausmo, pagalvojo Airė, 
greičiau kaip teatre. Greičiau kaip pelė, kuri kažką baisiai vaiz- 
duoja. Pelė persistengėlė. Egzaltuota pelė. Kažkuo ji buvo ir sar- 
kastiška. 

— Matai, viskas gerai su embrionų ląstelėmis, jos padeda 
mums perprasti elementus, kurie gali sukelti vėžį, bet iš tikrųjų 
reikia sužinoti, kaip auglys progresuoja gyvame audinyje. Su- 
pranti, to negali apytiksliai nuspėti iš kultūros, tikrai ne. Tad 

tokiu atveju mėgini cheminius karcinogenus įsodinti į tikslinį 
organą, bet... 

Airė pusiau klausėsi, pusiau negalėjo atplėšti akių nuo jai 
paduotų nuotraukų. Kitoje buvo ta pati pelė, kiek ji pažino, šį- 
syk iš priekio, kur augliai buvo didesni. Vienas ant kaklo buvo 
kone sulig ausimi. Bet pelė atrodė tuo visai patenkinta. Beveik 
lyg būtų tyčia užsiauginusi naują organą, kuriuo galėtų girdėti, ką 
Markas apie ją pasakoja. Airė suvokė, kad kvaila taip manyti apie 
laboratorijos pelę. Bet pelės snukis ir vėl atrodė kažkoks peliškai 
klastingas. Pelės akyse švytėjo peliškas sarkazmas. Peliškas lūpas 
perkreipė peliškas šypsnys. Mirtina liga? (klausė pelė Airės) Kokia 
dar mirtina liga? 

— „lėtas ir netikslus. Bet jeigu perprogramuoji patį genomą, 
kad konkretus vėžys pasireikštų konkrečiuose audiniuose iš anksto 
nustatytu laiku pelės raidoje, tuomet nelieka atsitiktinumų. Atsi- 
tiktinius mutageno veiksnius pašalini. Dabar galim kalbėti apie 
pelės genetinę programą, jėgą, aktyvuojančią onkogenus ląstelių 
viduje. Dabar žiūrėk, šita pelytė yra jaunas patinėlis... 

Dabar „SuperPelęO“ už priekinių letenėlių laikė du milži- 
niški rausvi pirštai, kurie vertė jį atsistoti vertikaliai lyg komikso 
peliuką, šitaip pakeldami galvytę. Jis, regis, buvo iškišęs rausvą 
pelės liežuvėlį, pirma fotografui, o dabar Airei. Nuo jo smakro lyg 
dideli purvino lietaus lašai kabojo augliai. 

- ...ir tam tikrose jo odos ląstelėse pasireiškia H-ras onkoge- 
nas, tad jam užauga daugybinės gėrybinės odos papilomos. Žino- 
ma, įdomiausia tai, kad jaunoms patelėms jos neužauga, o tai... 

Viena akis užmerkta, kita atmerkta. Lyg merktų akį. Gudrus 
peliuko mirksnis. 

— „Oo kodėl? Dėl patinų konkurencijos - peštynėse apsidras- 
koma. Ne biologinis imperatyvas, o socialinis. Genetinis rezulta- 
tas toks pat. Matai? Tik transgeninėms pelėms eksperimento metu 
praplėtus genomą, galima perprasti tokius skirtumus. O šis pe- 
liukas, į kurį dabar žiūri, yra unikalus, Aire. Įsodinau jam vėžį, ir 
vėžys pasirodė kaip tik tada, kai jo tikėjausi. Penkioliktąją raidos 

savaitę. Jo genetinis kodas naujas. Nauja veislė. Mano galva, nėra 
geresnio argumento patentui. Ar bent jau kokiai nors honorarų 
sutarčiai: 80 procentų Dievui, 20 procentų man. Arba atvirkščiai, 
žiūrint, ko vertas mano advokatas. Tie Harvardo netikšos dėl to 
dar pešasi. Manęs asmeniškai patentai nedomina. Mane domina 
mokslas. 

— Oho, - atsakė Airė, nenoromis grąžindama nuotraukas. - 
Kaip sudėtinga. Pusiau suprantu, o pusiau - visiškai ne. Tiesiog 
nuostabu. 

— Na, - apsimestinai kukliai atsakė Markas, - bent jau turiu 
kuo užsiimti. 

- Sugebėti pašalinti atsitiktinumą... 

- Jeigu pašalini atsitiktinumus, gali valdyti pasaulį, - ramiai 
atsakė Markas. - Kam apsiriboti onkogenais? Galima užprogra- 
muoti kiekvieną organizmo raidos žingsnelį: reprodukciją, mity- 
bos įpročius, gyvenimo trukmę, - automatinis balsas, lyg zombio 
ištiestos rankos, išvirtusios akys, - VALDYTI PA-SAU-LĮ. 

- Taip ir matau bulvarinės spaudos antraštes, - pasakė Airė. 

- Bet rimtai, - atsakė Markas, dėdamas nuotraukas atgal į 
aplanką ir sukdamas prie spintelės jų padėti, - izoliuotų transge- 
ninių gyvūnų veislių tyrimai iš esmės nušviečia atsitiktinumus. 
Supranti, ką sakau? Vienas peliukas, paaukotas dėl 5,3 milijardo 
žmonių. Ne kažin kokia pelių apokalipsė. Negi to per daug? 

— Ne, žinoma, ne. 

— Velnias! Kokia čia netvarka, po galais! 

Markas trissyk pamėgino uždaryti apatinį spintutės stalčių, 
o tuomet, netekęs kantrybės, iš širdies spyrė į plieninį jos šoną. 

- Prakeikimas! 

Airė pažvelgė į pravirą stalčių. 

- Tau reikia daugiau padalų, - ryžtingai pareiškė ji. - Be to, 
nemažai popieriaus yra A3, A2 ar nestandartinio formato. Tau 
reikia kokios nors lankstymo politikos; dabar tu viską tiesiog su- 
meti. 

Markas užvertė galvą ir nusikvatojo. 

- Lankstymo politikos! Na, matyt, tu žinai, ką šneki, koks 
tėvas, tokia ir dukra. 

Jis atsitūpė prie stalčiaus ir dar kelissyk stumtelėjo. 

- Rimtai. Nesuprantu, kaip tu gali dirbti. Mano mokyklos 
reikmenys tvarkingesni, o aš nė nemėginu Valdyti Pasaulio. 

Markas atsiklaupęs pakėlė akis. Tokiu kampu ji atrodė lyg 
kalnų masyvas; minkšti tarsi pagalvės Andai. 

- Klausyk, o jeigu taip: aš tau sumokėsiu penkiolika svarų 
per savaitę, jeigu tu du kartus per savaitę ateisi ir pamėginsi ap- 
tvarkyti šitą beprotnamį. Tu daugiau sužinosi, o aš būsiu atsikra- 
tęs vieno reikalo. Ką? Ką manai? 

Ką manai. Džoisė ir taip jau mokėjo Milatui iš viso trisde- 
šimt penkis svarus per savaitę už įvairiausius darbelius, pavyz- 
džiui, Oskaro priežiūrą, mašinos plovimą, ravėjimą, langų valymą 
ir spalvoto popieriaus perdirbimą. Iš tikrųjų ji, žinoma, mokėjo 
tiesiog už tai, kad Milatas būtų šalia. Kad teiktų jai tos energijos. 
Ir tos priklausomybės. 

Airė žinojo, kokį sandorį sudaro; nepuolė į jį stačia galva 
girta, apsinešusi, iš nevilties ar sumišimo, kaip Milatas. Be to, ji 
to norėjo; ji norėjo susilieti su Čalfenais, būti su jais vienas kūnas; 
atskirta nuo netvarkingo, atsitiktinio savo šeimos kūno ir transge- 
netiškai sulieta su kitu. Unikalus gyvūnas. Nauja veislė. 

Markas susiraukė: 

- Apie ką čia tiek mąstyti? Norėčiau atsakymo dar šį tūkstant- 
metį, jei tu nieko prieš. Gerai sugalvojau ar ne? 

Airė linktelėjo galva ir nusišypsojo. 

- Žinoma. Kada pradėti? 


Alsana ir Klara pernelyg nedžiūgavo. Bet ne iškart išsikalbėjo ir 
išsiaiškino, kad nepatenkintos abi. Klara tris vakarus per savaitę 
mokėsi (paskaitos: Britų imperializmas nuo 1765 metų iki da- 
bar; Valų viduramžių literatūra; Juodaodžių feminizmas), Alsana 

visas dienos šviesos valandas, kiek tik Dievas jų davė, leisdavo 
prie siuvimo mašinos, aplink siautėjant šeimai. Jos retsykiais 
pasikalbėdavo telefonu, o matydavosi dar rečiau. Vis dėlto kiek- 
viena atskirai ėmė nerimauti dėl Čalfenų, apie kuriuos pamažu 
ėmė girdėti vis dažniau. Po kelių mėnesių stebėjimo iš pasalų Al- 
sana jau neabejojo, kad Milatas pas Čalfenus leisdavo laiką, kai 
vis dingdavo iš šeimos namų. Klarai pasisekė vieną darbo dienos 
vakarą namie užtikti Airę, ir visi išsisukinėjimai apie tinklinį se- 
niai suguro. Jau daug mėnesių ji vis girdėjo Čalfenai šį, Čalfe- 
nai tą; Džoisė šitaip nuostabiai pasakė, Markas toks neįtikėtinai 
protingas. Bet Klara nebuvo linkusi kelti skandalo; ji beviltiškai 
troško to, kas geriausia Airei; ji visada buvo įsitikinusi, kad de- 
vynis dešimtadalius motinystės sudaro pasiaukojimas. Ji net pa- 
siūlė susitikti su Čalfenais, bet arba Klarai paranoja, arba Airė iš 
visų jėgų stengėsi to išvengti. O Arčibaldo paramos tikėtis buvo 
beprasmiška. Jis Airę matydavo tik prabėgomis - kai ji pareidavo 
namo nusiprausti, persirengti ar pavalgyti - ir, regis, visai ne- 
sijaudino, kad ji nepaliaujamai gražbyliauja apie Čalfenų vaikus 
(Kokie jie draugiški, mieloji) ar apie tai, ką veikia Džoisė (Tikrai? 
Kokia gudruolė, ką, mieloji?), ar ką sako Markas (Kaip koks Einš- 
teinas, ką, mieloji? Na, ir gerai. Reikia bėgti. Aštuntą susitinku su 
Semiu „O'Connells“.) Arčio oda buvo stora kaip aligatoriaus. Būti 
tėvu, jo nuomone, buvo tokia genetiškai tvirta padėtis (pats tvir- 
čiausias faktas Arčio gyvenime), kad jam nė netoptelėjo, jog kas 
nors galėtų kėsintis į jo karūną. Klarai teliko vienai prikąsti lūpą, 
tikėtis, kad nepraras savo vienturtės, ir ryti kraują. 

Bet Alsana pagaliau nusprendė, kad tai tikras karas ir kad jai 
reikia sąjungininkės. 1991 metų sausio pabaigoje, ramiai pralau- 
kusi Kalėdas ir ramadaną, ji pakėlė ragelį. 

- Klausyk: ar girdėjai apie tuos Šaipokus? 

- Čalfenus. Man regis, jų pavardė Čalfenai. Taip, kiek žinau, 
jie - Airės draugo tėvai, - atsainiai atsakė Klara, norėdama pir- 
ma išsiaiškinti, ką žino Alsana. - Džošuos Čalfeno. Regis, miela 
šeima. 

Alsana išpūtė orą pro nosį. 

- Man jie Šaipokai - plėšikai anglų paukščiai, iškapstantys 
geriausias sėklas! Tie paukščiai mano laurų lapams daro tą patį, 
ką tie žmonės - mano vaikui. Dar blogiau; jie lyg paukščiai su 
dantimis, aštriomis iltimis, jie ne tik vagia, jie drasko į gabalus! Ką 
tu apie juos Žinai? 

- Na... kad nieko. Jie padėjo Airei ir Milatui mokytis gam- 
tos mokslų, taip ji man pasakojo. Alse, neabejoju, kad jie nedaro 
nieko blogo. O Airei dabar puikiai sekasi mokykloje. Jos, tiesa, 
niekada nėra namie, bet negi imsi ir uždrausi. 

Klara išgirdo, kaip įtūžusi Alsana tranko Ikbalių turėklus. 

- Ar tu juos matei? Nes aš nemačiau, tačiau jie nesidrovėda- 
mi duoda mano sūnui pinigų ir pastogę, lyg jam ko nors stigtų, ir, 
neabejoju, plaka mane liežuviais. Vienas Dievas žino, ko jis jiems 
apie mane pripasakoja! Kas jie tokie? Aš su jais kiaulių neganiau! 
Milatas pas juos leidžia kiekvieną laisvą minutę, o aš nepastebė- 
jau, kad būtų pagerėję jo pažymiai, jis vis tiek rūko žolę ir duo- 
dasi su mergom. Mėginau kalbėtis su Samadu, bet jis gyvena savo 
pasaulyje; jis tiesiog nesiklauso. Tik aprėkia Milatą ir nesikalba 
su manim. Mes mėginam sutaupyti pinigų, kad galėtų grįžti Ma- 
džidas, kad išleistume jį į gerą universitetą. Mėginu išlaikyti šeimą 
krūvoje, o tie Šaipokai drasko ją į gabalus! 

Klara prikando lūpą ir tylomis linkčiojo į ragelį. 

— Ar girdi, madam? 

- Taip, - atsakė Klara. - Taip. Matai, Airė, na... ji, regis, juos 
dievina. Iš pradžių nusiminiau, bet paskui pagalvojau, kad aš pati 
kvaila. Arčis sako, kad aš kvaila. 

— Jei pasakytum tam besmegeniui, kad mėnulyje nėra gra- 
vitacijos, jis irgi manytų, kad tu kvaila. Jau penkiolika metų ap- 
sieiname be jo nuomonės, apsieisim ir dabar. Klara, - kalbėjo 
Alsana, o sunkus jos alsavimas šniokštė ragelyje, balsas atrodė 
pervargęs, - mes visada palaikome viena kitą... Man dabar tavęs 
reikia. 

— Taip... tik pagalvojau... 

— Prašau. Negalvok. Užsakiau bilietus į filmą, seną ir pran- 
cūzišką, kokius tu mėgsti - šiandien pusę trijų. Susitinkam prie 
„Tricycle Theatre“. Ateis ir Gėdingoji dukterėčia. Išgersim arba- 
tos. Pasikalbėsim. 

Filmas buvo „A Bout de Souffle“. 16 mm, nespalvotas. Seni 
fordai ir bulvarai. Paraitotos kelnės ir skepetaitės. Bučiniai ir ci- 
garetės. Klarai jis labai patiko (Gražuolis Belmondo! Gražuolė 
Seberg! Gražuolis Paryžius!), Nynai jis pasirodė pernelyg prancū- 
ziškas, o Alsana nesuprato, apie ką ten išvis kalba. 

— Du jaunuoliai laksto po Prancūziją, tauškia nesąmones, 
žudo policininkus, vagia mašinas, niekada nesegi liemenėlių. Jei 
čia Europos kinas, aš geriau jau žiūrėsiu Bolivudą. Nagi, ponios, 
imsimės reikalo? 

Nyna nuėjo atnešti arbatos ir grįžusi padėjo ją ant staliuko. 

- Kas čia per sąmokslas prieš Šaipokus? Primena Hičkoką. 

Alsana trumpai išdėstė padėtį. 

Nyna išsitraukė iš rankinės „Consulates“, prisidegė ir iškvėpė 
mėtinį dūmą. 

- Tetule, jie atrodo visiškai padori viduriniosios klasės šei- 
ma, kuri padeda Milatui mokytis. Tai dėl to atplėšei mane nuo 
darbų? Na, juk čia ne koks Džounstaunas. 

- Ne, - atsargiai atsakė Klara, - ne, žinoma, bet tavo teta 
sako, kad Milatas su Aire ten leidžia daug laiko, tad mes norėtume 
truputį daugiau sužinoti apie tuos žmones, supranti. Juk tai visai 
natūralu, ką? 

Alsana paprieštaravo. 

— Aš visai ne taip sakau. Aš sakau, kad tie žmonės nori atimti 
mano sūnų! Paukščiai su dantim! Jie jį visiškai suanglins! Jie tyčia 
vilioja jį tolyn nuo jo kultūros, šeimos, religijos... 

— Nuo kada tau rūpi jo religija! 

- Tu, Gėdingoji dukterėčia, tu nežinai, kaip aš krauju prakai- 
tuoju dėl to vaiko, tu nežinai, kaip... 

— Na, jei mes nieko nežinom, tai kokio velnio mane čia at- 
sitempei? Žinai, turiu ką veikti ir be tavo šūdų, - Nyna stvėrė 

rankinuką ir jau ketino stotis. - Atleisk, Klara. Nežinau, kodėl 
visada viskas taip baigiasi. Iki greito... 

— Sėsk, - sušnypštė Alsana, čiupdama ją už rankos. - Sėsk, 
gerai, supratom, panele Gudragalve lesbiete. Klausyk, mums tavęs 
reikia, aišku? Sėsk, atsiprašau, atsiprašau. Gerai? Tvarka. 

— Gerai, - atsakė Nyna, piktai gesindama cigaretę į servetė- 
lę. - Bet aš sakysiu, ką galvoju, o tu tuo metu bent kartą gyvenime 
užčiaupk savo plačius žabtus. Gerai? Gerai. Klausykit. Tai va, tu 
sakai, kad Airei puikiai sekasi mokslai, o kad Milatui taip gerai 
nesiseka, nieko čia paslaptingo - jis visai nesistengia. Bent jau kas 
nors mėgina jam padėti. O jei jis pas tuos žmones lankos per daž- 
nai, neabejoju, kad jis taip nori, o ne jie. Dabar jūsų namuose - ne 
kažin kokia laimės šalis, tiesa? Jis bėga nuo savęs ir ieško ko nors, 
kas visai neprimintų Ikbalių. 

— Mat kaip! Bet jie gyvena vos už dviejų kvartalų!- pergalin- 
gai suriko Alsana. 

— Ne, tetule. Konceptualiai neprimintų. Būti Ikbaliu kartais 
mažumėlę sprangu, supranti? Kita šeima jam - kaip prieglobstis. 
Jie tikriausiai daro jam gerą įtaką, ar ką. 

- Ar ką, - niūriai pritarė Alsana. 

- Ko tu bijai, Alse? Jis antrosios kartos - pati visada taip 
sakai, - reikia leisti jiems eiti savo keliu. Taip, žiūrėk, kuo man 
baigėsi, tram pam pam - gal tau aš ir Gėdingoji dukterėčia, Alse, 
bet už savo batus neblogai uždirbu. - Alsana dvejodama pažvel- 
gė į juodus aulinius iki kelių, kuriuos Nyna sukūrė, pagamino ir 
avėjo. - Ir gyvenu visai neblogai - supranti, laikausi principų. Tik 
tarp kitko. Jis jau ir taip kariauja su dėde Samadu. Nereikia, kad 
imtų kariauti dar ir su tavim. 

Alsana sumurmėjo į gervuogių arbatą. 

- Jei ieškai, dėl ko jaudintis, tetule, jaudinkis dėl tų JANINA 
tipų, su kuriais jis trainiojasi. Jie pamišėliai. O jų - devynios galy- 
bės. Visi tie, iš kurių to nesitikėtum. Mo, žinai, tas mėsininkas - 
taip, žinai - Huseinai Išmaeliai, Ardaširo pusė. Taip, žinok, ir jis. 
Ir tas prakeiktas Šiva iš restorano - jis atsivertė! 

- Ir gerai, - išdidžiai atsakė Alsana. 

- Tai neturi nieko bendra su tikru islamu, Alse. Tai politi- 
nė grupuotė. Ir dar kokia politinė. Vienas iš tų niekšelių pasakė 
mums su Maksine, kad degsim pragare. Pasirodo, mes - menkiau- 
sia gyvybės forma, menkesnė net už šliužus. Užsukau jam kiaušius 
360 laipsnių kampu. Štai dėl kokių žmonių reikia jaudintis. 

Alsana papurtė galvą ir numojo į Nyną ranka. 

— Nejau nesupranti? Aš jaudinuosi, nes iš manęs nori atimti 
sūnų. Vieno jau netekau. Šešerius metus neregėjau Madžido. Še- 
šerius metus. O šitie žmonės, šitie Šaipokai - jie leidžia su Milatu 
daugiau laiko, negu aš. Nejau net tiek negali suprasti? 

Nyna atsiduso, pasukiojo palaidinės sagutę, o tuomet, maty- 
dama, kad tetos akyse tvenkiasi ašaros, tylomis linktelėjo galva. 

— Milatas ir Airė dažnai ten vakarieniauja, - tyliai pratarė 
Klara. - O Alsana, na, mudvi su tavo teta, pagalvojom... gal kokį 
sykį ir tu nueitum su jais — tu atrodai jauna, elgiesi jaunatviškai, 
tu galėtum nueiti ir... 

— Viską atraportuoti, - užbaigė Nyna ir nusivaipė. - Infilt- 
ruotis į priešo šeimą. Vargšai - jie net nenutuokia, su kuo pra- 
sidėjo, ką? Jie sekami, bet to nė nežino. Lyg iš kokių Trisdešimt 
devynių laiptelių. 

- Gėdingoji dukterėčia: taip ar ne? 

Nyna suvaitojo. 

- Taip, teta. Taip, jeigu būtinai reikia. 

- Labai tau ačiū, - atsakė Alsana ir baigė gerti arbatą. 


Na, Džoisė nebuvo homofobė. Gėjai vyrai jai patiko. Ir ji patiko 
jiems. Universitete ji nejučia net sutraukė šiokį tokį gėjų fanklu- 
bą - grupę vyrų, kuriems ji atrodė lyg koks Barbros Straisand / 
Betės Deivis / Džoanos Baez mišinys ir kurie rinkdavosi sykį per 
mėnesį gaminti jai vakarienės ir gėrėtis jos skoniu. Tad Džoisė ne- 
galėjo būti homofobė. Bet homoseksualios moterys... kažkuo jos 

Džoisę trikdė. Negali sakyti, kad ji jų nemėgo. Ji tiesiog negalėjo 
jų suprasti. Džoisė suprato, už ką vyrai myli vyrus; ji pašventė visą 
gyvenimą tam, kad mylėtų vyrus, tad suprato, ką tai reiškia. Bet 
mintis, kad moteris gali mylėti moterį, buvo tokia tolima nuo kog- 
nityvinio Džoisės pasaulėvaizdžio, kad ji neįstengė jos suvirškinti. 
Net minties apie jas. Ji tiesiog niekaip nesuprato. Dievas mato, ji 
stengėsi. Aštuntajame dešimtmetyje ji uoliai perskaitė The Well of 
Loneliness ir Our Bodies Ourselves (kuriame buvo trumpas sky- 
Fruit“, bet iš to nebuvo jokios naudos. Tad kai Nyna atėjo vaka- 
rienės su Maksine už parankės, Džoisė tik sėdėjo ir spoksojo į jas 
prie šalto užkandžio (pupelių su rugine duona), visiškai pakerėta. 
Pirmąsias dvidešimt minučių jai atėmė žadą, tad visa šeima turė- 
jo atlikti Čalfenų numerį be jos reikšmingo indėlio. Ji jautėsi lyg 
užhipnotizuota ar apgaubta tiršto debesies, o pro miglas girdėjo 
nuotrupas pokalbio, apsieinančio be jos. 

- Na, Čalfenai visada pirmiausia klausia: kuo jūs dirbat? 

- Batai. Gaminu batus. 

- Ak. Hm. Bijau, kad nebus apie ką smagiai pasiplepėti. O 
kaip gražuolė? 

- Gražuolė poilsiauja. Aš dėviu batus, kuriuos ji gamina. 

— Mat kaip. Tai nestudijuoji? 

— Ne, nusprendžiau negaišti laiko. Nieko tokio? 

Nyna taip pat puolė gintis. 

— O jei jums įdomu, ir aš taip pat. 

— Na, nenorėjau jūsų išjuokti... 

- Neišjuokei. 

- Nes tai nestebina... Suprantu, kad jūsų šeimoje akademinių 
polinkių nedaug. 

Džoisė suprato, kad pokalbis nesiriša, bet jos pastiręs liežu- 
vis neįstengė visko užglaistyti. Ant liežuvio galo jai sukosi milijo- 
nas pavojingų dviprasmybių, ir jei ji bent prasižiotų (!), kuri nors 
gali imti ir išsprūsti. Markas, kuris niekada nepastebėdavo, kad 
įžeidžia kitus, džiugiai plepėjo toliau. 

- Judvi - baisi pagunda vyrui. 

- Tikrai. 

- Ak, visos lesbės tokios. Ir neabejoju, kad kai kurie džen- 
telmenai turi šiokių tokių šansų, nors jums tikriausiai grožis svar- 
biau už intelektą, tad aš tų šansų neturiu. 

- Atrodot labai užtikrintas savo intelektu, pone Čalfenai. 

- O be reikalo? Žinokit, aš be galo protingas. 

Džoisė tik žiūrėjo į jas ir galvojo: Kuri nuo kurios priklau- 
soma? Kuri kurią moko? Kuri kurią tobulina? Kuri dulkina, o kuri 
maitina? 

- Na, labai malonu prie šio stalo matyti dar vieną iš Ikbalių 
šeimos, tiesa, Džošai? 

- Mano pavardė Begum, ne Ikbal, - atsakė Nyna. 

- Aš vis galvoju, - kalbėjo Markas, lyg jos neišgirdęs, - kad 
Čalfenų vyras ir Ikbalių moteris turėtų puikiai maišytis. Kaip Fre- 
das ir Džindžer. Jūs mums suteiktumėt sekso, o mes jums - proto, 
ar ko. Ką manai? Čalfenas ant ausų atsistotų - tu tokia pat ugnin- 
ga, kaip Ikbaliai. Indiškos aistros. Įdomi ta jūsų šeima: pirma kar- 
ta - vieni kvėšos, bet antra turi galvas ant pečių. 

- Hm, klausykit: niekas nevadins mano šeimos kvėšomis, 
gerai? Net jeigu jie tokie yra. Aš pati išvadinsiu juos kvėšomis. 

— Na, matai, kalbą reikia vartoti teisingai. Gali sakyti „nie- 
kas nevadins mano šeimos kvėšomis', bet tai melagingas teiginys. 
Nes Žmonės vadina ir vadins. Verčiau sakyk: „Nenoriu, kad kas 
nors...“ ir taip toliau. Smulkmena, bet jei teisingai vartosim termi- 
nus ir frazes, bus lengviau vieniems kitus suprasti. 

Tuomet, kai Markas kaip tik ketino traukti iš orkaitės karštą 
patiekalą (vištienos užkepėlę), Džoisės burna prasivėrė ir nežinia 
kodėl paklausė: 

- Ar jūs naudojat viena kitos krūtis vietoje pagalvių? 

Nynos šakutė, kaip tik kilusi prie burnos, sustojo tiesiai prie 
nosies galiuko. Milatas paspringo agurko kąsniu. Airė vargais ne- 
galais priglaudė apatinį žandikaulį atgal prie viršutinio. Maksinė 
ėmė kikenti. 


Airė 1990, 1907 


Bet Džoisė neišraudo lyg vėžys. Džoisė buvo kilusi iš tokių 
užsispyrėlių moterų, kurios klampodavo per Afrikos pelkes net 
tada, kai vietiniai nešikai mesdavo nešulius ir gręždavosi atgal, 
net kai baltieji vyrai pasiremdavo ant šautuvų ir purtydavo galvas. 
Ji buvo drėbta iš to paties molio, kaip pionierių damos, kurios, 
ginkluotos vien Biblija, šautuvu ir tinkline užuolaida, ramiai nu- 
gesindavo rudus vyrus, nuo horizonto lekiančius į lygumą. Džoisė 
nežinojo, ką reiškia atsitraukti. Ji ketino laikytis savo. 

- Tiesiog indų poezijoje dažnai kalbama, kaip krūtys atstoja 
pagalves, pūkinės krūtys, pagalvių krūtys. Tiesiog - tiesiog - tie- 
siog man smalsu, ar baltoji miega ant rudosios, ar, kaip būtų gali- 
ma tikėtis, rudoji ant baltosios? Pratęsiant tą - tą - tą - pagalvių 
metaforą, suprantat, man tiesiog smalsu, kaip... 

Stoja ilga, plati, nieko gero nežadanti tyla. Nyna pasibjaurė- 
jusi papurtė galvą ir tarškindama metė įrankius į lėkštę. Maksinė 
barbeno pirštais į staltiesę, nervingai grodama „Vilio Telio melo- 
diją. Džošas, regis, ketino tuojau pravirkti. 

Galiausiai Markas atlošė galvą ir galingai nusikvatojo kaip 
tikras Čalfenas. 

- Visą vakarą norėjau to paklausti. Šaunuolė, motuše Čal- 
fen! 


Tad pirmą sykį gyvenime Nynai teko pripažinti, kad jos tetulė vi- 
siškai teisi. 

— Norėjai raporto, tai štai tau išsami ataskaita: pamišę, trenk- 
ti, varžteliai atsisukę, guminės sienos, klykiantys ir siautėjantys 
bepročiai. Visi iki vieno, kad juos kur. 

Alsana išsižiojusi linktelėjo galva ir paprašė Nynos trečią 
sykį pakartoti, kaip per desertą Džoisė, patiekdama triufelius, 
paklausė, ar musulmonėms moterims nesunku kepti pyragus su 
tomis ilgomis juodomis paklodėmis - ar rankovės neišsiterlioja 
tešla? Ar nekyla pavojus nuo orkaitės užsidegti? 

— Griūk po stalu, - užbaigė Nyna. 

Bet, kaip tokiais atvejais dažnai nutinka, sulaukus patvirti- 
nimo, niekas nežinojo, ką su ta informacija daryti. Airei ir Mila- 
tui buvo šešiolika, jiems niekada neatsibosdavo motinoms kar- 
toti, kad jie dabar pilnamečiai ir gali daryti ką nori, kada nori. 
Klara ir Alsana buvo bejėgės, nebent užrakintų duris ir užkaltų 
langus grotomis. O reikalai tik blogėjo. Airė vis daugiau laiko 
leido grimzdama į čalfenizmą. Klara pastebėjo, kaip ji krūpčio- 
ja, kalbėdamasi su tėvu, ir susiraukia, kai Klara lovoje susiran- 
go su ne itin intelektualiu bulvariniu laikraščiu. Milatas savaičių 
savaitėmis nesirodydavo namie, grįždavo su svetimais pinigais ir 
tarme, pašėlusiai lakstančia nuo apvalios Čalfenų tarties prie JA- 
NINA gatvės šnekos. Samadas be proto siuto. Ne, netiesa. Siuto jis 
protingai. Milatas buvo nei viena, nei kita, nei tas, nei anas, nei 
musulmonas, nei krikščionis, nei anglas, nei bengalas; jis gyveno 
tarpe, pateisindamas savo antrąjį vardą Zulfikaras, dviejų kardų 
susidūrimas. 

- Kiek sykių, - riaumojo Samadas, pamatęs, kaip sūnus nusi- 
pirko Malkolmo X autobiografiją, - tau reikia sakyti ačiū per vie- 
ną sandorį? Ačiū, kai paduodi knygą, ačiū, kai ji ją paima, ačiū, kai 
pasako kainą, ačiū, kai pasirašai čekį, ačiū, kai jį paima! Tai vadi- 
nama anglišku mandagumu, o iš tikrųjų tai paprasčiausia arogan- 
cija. Vienintelė būtybė, verta tokio dėkingumo, yra pats Alachas! 

O Alsana ir vėl atsidūrė tarp dviejų ugnių, veltui stengdama- 
si juos sutaikyti. 

- Jei čia būtų Madžidas, tuojau jus sutaikytų. Teisininko pro- 
tas tuojau viską sutvarkytų. 

Bet Madžido čia nebuvo, jis buvo ten, o tam pakeisti vis dar 
nepakako pinigų. 

Tuomet atėjo vasara ir egzaminai. Airė atsidūrė iškart po Ru- 
builio Čalfeno, o Milatas pasirodė daug geriau, negu bet kas, taip 
pat ir jis pats, tikėjosi. Tai galėjo būti tik Čalfenų įtaka, ir Klara 
mažumėlę susigėdo. Alsana tepratarė: 

- Ikbalio smegenys. Galiausiai jos nugali. 


Airė 1990, 1907 


Ir nuspręsta ta proga surengti Ikbalių ir Džounsų kepsnių 
šventę ant Samado vejos. 

Nyna, Maksinė, Ardaširas, Šiva, Džošua, tetulės, pusbroliai, 
Airės draugai, Milato draugai, JANINA draugai ir vadovas - visi 
atėjo ir linksminosi (išskyrus JANINA, kurie sustojo ratu viename 
kampe) su popieriniais puodukais, pilnais pigaus ispaniško puto- 
jančio vyno. 

Šventė buvo visai smagi, kol Samadas nepastebėjo sukry- 
žiuotų rankų ir žalių varlyčių žiedo. 

— Ką jie čia veikia? Kas įsileido netikėlius? 

— Na, tu esi čia, ar ne? - atkirto Alsana, žiūrėdama į tris tuš- 
čias „Guinness“ skardines, kurias jau įveikė Samadas, o smakru 
jam varvėjo dešrainio skystis. - Kas mes pirmąjį akmenį į kepsnių 
šventę? 

Samadas piktai dėbtelėjo į ją ir nusvirduliavo su Arčiu pasi- 
grožėti bendru darbu - atstatyta pašiūre. Klara ta proga pasivėdė- 
jo Alsaną į šalį ir uždavė jai klausimą. 

Alsana tryptelėjo koja į savo pačios kalendras: 

- Ne! Jokiu būdu. Už ką man dėkoti? Jei jis gerai išlaikė eg- 
zaminus, tai tik dėl savo smegenų. Ikbalio smegenų. Nė sykio, nė 
sykio ta ilgadantė Šaipokė nesiteikė man nė paskambinti. Tik lau- 
kiniais žirgais per mano lavoną, madam. 

- Bet... aš tik pagalvojau, kad būtų gražu nueiti ir padėkoti 
jai, kad tiek laiko praleido su vaikais... Gal mes negerai apie ją 
galvojom... 

- Būtinai nueik, ponia Džouns, eik, jeigu tik nori, - piktai 
atrėžė Alsana. - Bet manęs net laukiniai žirgai, net laukiniai žirgai 
nenutemps. 


- O čia daktaras Solomonas Calfenas, Marko senelis. Jis 
buvo vienas iš nedaugelio žmonių, kurie klausėsi Froido, kai visi 

Vienoje manė, kad jis - seksualinis iškrypėlis. Jo veidas neįtikė- 
tinas, tiesa? Tiek išminties. Kai Markas man pirmą kartą parodė 
jo nuotrauką, supratau, kad noriu už jo tekėti. Pagalvojau: jeigu 
sulaukęs aštuoniasdešimties mano Markas atrodys šitaip, man 
baisiai pasiseks! 

Klara šyptelėjo ir pasigrožėjo dagerotipu. Ji jau spėjo pasi- 
grožėti aštuoniais, stovinčiais ant židinio atbrailos, kol Airė susi- 
raukusi vilkosi jai įkandin, o buvo likę dar bent tiek pat. 

- Tai labai sena giminė, ir jei nepasirodysiu pernelyg įžūli, 
Klara, - ar galiu vadinti tave Klara? 

— Galit, ponia Čalfen. 

Airė tikėjosi, kad Džoisė lieps Klarai vadinti ją Džoise. 

- Na, kaip sakiau, tai labai sena giminė, ir jei nepasirodysiu 
pernelyg įžūli, man Airė atrodo lyg dar viena jos narė, tam tikra 
prasme. Ji tokia nepaprasta mergaitė. Mums taip gera, kad ji pas 
mus lankosi. 

- Man regis, ir jai patinka pas jus lankytis. Ji tikrai jums daug 
skolinga. Mes visi skolingi. 

- Ak ne, ne, ne. Aš tikiu Intelektualų Atsakomybe... Be to, 
buvo vienas malonumas. Tikrai. Tikiuosi, ir toliau su ja matysi- 
mės, nors egzaminai jau baigėsi. Dar laukia abitūra! 

— Ak, neabejoju, kad ji vis tiek ateitų. Ji nuolat apie jus šneka. 
Čalfenai šį, Čalfenai tą... 

Džoisė suėmė Klaros ranką. 

- Ak, Klara, man labai malonu. O taip pat malonu, kad pa- 
galiau susipažinom. Ak, pala, aš nebaigiau. Kur sustojom - ak, 
taip, štai čia Čarlzas ir Ana, senelių broliai ir seserys, deja, seniai 
palaidoti. Jis buvo psichiatras - taip, dar vienas, - o ji botanikė, 
mano širdis prie jos linksta. 

Džoisė valandžiukę atsitraukė, lyg dailės kritikė galerijoje, ir 
įsirėmė rankomis į klubus. 

- Na, pamažu imi įtarti, kad tai genai, ką? Šitiek smegenų. 
Na, vien priežiūra to nepaaiškinsi. Na, juk ne? 


Airė 1990, 1907 


— Hm, ne, - pritarė Klara. - Turbūt ne. 

— Na, iš smalsumo - na, man tikrai smalsu, - kaip manai, 
iš kurios pusės Airė jas paveldėjo, jamaikietiškosios ar angliško- 
sios? 

Klara pakėlė akis į gretą mirusių baltaodžių vyrų krakmoly- 
tomis apykaklėmis, kai kurie su monokliais, kai kurie su unifor- 
momis, kai kurie šeimos apsuptyje, kiekvienas jos narys įspraus- 
tas taip, kad fotoaparatas galėtų lėtai sau veikti. Jie visi jai kažką 
priminė. Jos pačios senelį, žavųjį kapitoną Čarlį Derhamą iš vie- 
nintelės likusios jo nuotraukos: pasitempusį ir blyškų, išdidžiai 
žvelgiantį į objektyvą, ne tiek leidžiantį jį fotografuoti, kiek jėga 
spaudžiantį savo atvaizdą į acetatą. Tokie būdavo vadinami Rau- 
meningais krikščionimis. Baudenų giminė pravardžiavo jį „Balta- 
odžiu“. Tas prakeiktas kvailas bernas vis manė, kad jam priklauso 
viskas, ką tik paliečia. 

- Iš mano pusės, - nedrąsiai atsakė Klara. - Manau, iš an- 
glų mano pusėje. Mano senelis buvo anglas, tikras šaunuolis, kiek 
man pasakojo. Jo dukra, mano motina, gimė per Kingstono žemės 
drebėjimą, 1907 metais. Anksčiau maniau, kad nuo to smūgio 
Baudenų smegenų ląstelės susikratė į vietą, nes nuo tada mums 
visai neblogai sekasi! 

Džoisė matė, kad Klara tikisi ją prajuokinti, tad skubiai nu- 
sikvatojo. 

- Bet jeigu rimtai, tikriausiai iš kapitono Čarlio Derhamo. Jis 
visko išmokė mano močiutę. Padoriai angliškai išlavino. Dievas 
mato, nesugalvoju, iš kur daugiau. 

— Na, kaip įdomu! Aš taip Markui ir sakau - tikrai genai, kad 
ir ką jis teigtų. Jis tikina, kad aš supaprastinu, bet jis tiesiog žiūri 
per daug teoriškai. Aš visada būnu teisi! 


Kai už jos užsivėrė laukujės durys, Klara vėl prikando lūpą, šį- 


syk iš nevilties ir pykčio. Kodėl ji pasakė, kad iš kapitono Čarlio 
Derhamo? Juk tai gryniausias melas. Netikra, kaip ir jos balti 

dantys. Klara buvo protingesnė už kapitoną Čarlį Derhamą. 
Hortenzė buvo protingesnė už kapitoną Čarlį Derhamą. Tikriau- 
siai net močiutė Ambrozija buvo protingesnė už kapitoną Čar- 
lį Derhamą. Kapitonas Čarlis Derhamas nebuvo protingas. Jis 
tik pats taip manė, bet iš tikrųjų nebuvo. Jis paaukojo tūkstantį 
žmonių, nes norėjo išgelbėti vienintelę moterį, kurios iš tikrųjų 
nė nepažinojo. Kapitonas Čarlis Derhamas buvo niekam tikęs 
kvailas bernas. 


13. Hortenzės Bauden šaknų kanalai 


Nepakankamas angliškas išsilavinimas gali būti pavojingas. Mėgs- 
tamiausias Alsanos pavyzdys buvo sena sakmė apie lordą Elen- 
borou, kuris, atėmęs iš Indijos Sindo provinciją, nusiuntė į Delį 
telegramą su vieninteliu žodžiu: peccavi, išasmenuotu lotynišku 
veiksmažodžiu, reiškiančiu nusidėjau. 

- Anglai - vienintelė tauta, - su pasibjaurėjimu sakydavo 
ji, - kuri nori tave apšviesti ir apvogti vienu metu. 

Alsanos nepasitikėjimas Čalfenais buvo nei didesnis, nei 
mažesnis. 

Klara jai pritarė, bet dėl paprastesnių priežasčių: šeimos pri- 
siminimų; nepamiršto pagedusio Baudenų kraujo lašo. Jos pačios 
motina, kai buvo savo motinos pilve (nes jei pasakosime šitą isto- 
riją, reikės jas sudėti vieną į kitą kaip matrioškas, Airę - į Klarą, 
Klarą - į Hortenzę, Hortenzę - į Ambroziją), tylomis stebėjo, kas 
nutinka, kai anglas staiga nusprendžia, kad tave reikia lavinti. Nes 
kapitonui Čarliui Derhamui - neseniai atsiųstam į Jamaiką - ne- 
pakako apvaisinti paauglę savo šeimininkės dukrą vieną girtą va- 
karą Baudenų sandėliuke, 1906 metų gegužę. Jam neužteko vien 
jos mergystės. Jis turėjo ją ko nors ir pamokyti. 

— Mane? Jis nori mokyti mane? - Ambrozija Bauden užsidėjo 
ranką ant mažo kupstelio - Hortenzės - ir pamėgino atrodyti kuo 
nekalčiausia. - Kam jam reikia mane mokyti? 

— Trissyk per savaitę, - atsakė motina. - Neklausinėk kodėl. 
Bet, Dievas mato, tau nepakenktų pasimokyti. Dėkok už tokį dos- 
numą. Kai dailus, tikras anglų džentelmenas kaip ponas Derha- 
mas parodo dosnumą, negalima klausinėti kam ir kodėl. 

Net Ambrozija Bauden, kaprizinga, ilgakojė, išstypusi kaimo 
mergiotė, per visus keturiolika savo gyvenimo metų nė neregėjusi 

mokyklos, suprato, kad toks patarimas klaidingas. Kai anglas nori 
parodyti dosnumą, pirmiausia reikia klausti kodėl, nes tam visada 
yra priežastis. 

- Tu dar čia, maže? Jis tave kviečia. Nelauk, kad spjaučiau 
ant grindų ir liepčiau tau dingti, kol neišdžiūvo! 

Tad Ambrozija Bauden su Hortenze pilve nulėkė į kapitono 
kambarį ir lankėsi ten trissyk per savaitę mokytis. Skaičių, rai- 
džių, Biblijos, Anglijos istorijos, trigonometrijos, o po visko, kai 
Ambrozijos mama saugiai išeidavo iš namų, anatomijos - tai bū- 
davo ilgesnė pamoka, dėstoma atsigulus ant kikenančios mokinės. 
Kapitonas Derhamas sakė jai nesijaudinti dėl kūdikio, jam nuo to 
nieko nenutiksią. Kapitonas Derhamas ją tikino, kad slaptasis jų 
vaikelis bus sumaniausias Jamaikos negriukas. 

Mėnesiams bėgant, Ambrozija iš gražuolio kapitono daug ko 
išmoko. Jis pamokė ją skaityti Jobo kančias ir tyrinėti Apreiški- 
mo perspėjimus, moti kriketo lazda, deklamuoti „Jeruzalę“. Sudė- 
ti skaičius stulpeliu. Linksniuoti lotynišką daiktavardį. Bučiuoti 
vyro ausį, kol jis pravirksta kaip vaikas. Bet labiausiai jis stengėsi 
ją išmokyti, kad ji nebėra tarnaitė, kad išsilavinimas ją pakylėjo, 
kad širdyje ji visada buvo dama, nors kasdieniai jos darbai nepa- 
sikeitė. Šičia, šičia, sakydavo jis, rodydamas kažkur po jos krū- 
tinkauliu, tiesą sakant, kaip tik ten, kur ji paprastai paremdavo 
šluotą. Nebe tarnaitė, Ambrozija, nebe mergaitė, sakydavo jis ir 
džiaugdavosi žodžių žaismu . 

O vieną popietę, kai Hortenzė brendo jau penktą mėnesį, 
Ambrozija užlėkė laiptais su labai laisva, labai apgaulinga languo- 
ta suknele, viena ranka pabeldė į duris, o kita už nugaros slėpė 
puokštelę angliškų nasturtų. Ji norėjo nustebinti mylimąjį gėlė- 
mis, kurios jam primintų namus. Ji beldė ir beldė, šaukė ir šaukė. 
Bet jo nebuvo. 

— Neklausk, kodėl, - pasakė Ambrozijos motina, įtariai 
žvelgdama į dukters pilvą. - Jis tiesiog ėmė ir išvyko, staiga. Bet 


* Angliškas žodis maid reiškia ir tarnaitę. ir mergaitę, mergelę. 

paliko laišką, kad nori toliau tavim rūpintis. Nori, kad greitai ei- 
tum į dvarą ir prisistatytum ponui Glenardui, doram krikščioniui 
džentelmenui. Dievas mato, tau nepakenktų pasimokyti. Tu dar 
čia, maže? Nelauk, kad spjaučiau ant grindų ir... 

Bet Ambrozija išlėkė pro duris, žodžiams nespėjus pasiekti 
Žemės. 


Pasirodė, kad Derhamas išvyko gelbėti padėties spaustuvėje 
Kingstone, kur jaunuolis, vardu Garvis, surengė spaustuvininkų 
streiką, reikalaudamas pakelti atlyginimus. O tuomet jis ketino 
išvykti dar trims mėnesiams treniruoti Jo Didenybės Trinidado 
karių, parodyti jiems, kaip reikia. Anglai tobulai sugeba mesti 
vienas pareigas ir imtis kitų. Jie taip pat save laiko sąžiningais 
žmonėmis, tad Derhamas patikėjo Ambrozijos Bauden išsilavi- 
nimą savo geram bičiuliui serui Edmundui Flekeriui Glenardui, 
kuris, kaip ir Derhamas, manė, kad vietiniams stinga mokslų, 
krikščioniško tikėjimo ir moralinės įžvalgos. Glenardas ją priė- 
mė su džiaugsmu - o kaip kitaip? - graži, klusni mergaitė, darbš- 
ti ir uoli namuose. Bet po dviejų savaičių viešnagės išryškėjo 
nėštumas. Žmonės pradėjo skleisti paskalas. Šitaip nieko nebus. 

— Neklausk manęs, kodėl, - pasakė Ambrozijos motina, čiup- 
dama apgailestaujantį Glenardo laišką iš raudančios dukros, - gal- 
būt tavęs neįmanoma išmokyti! Galbūt jis nenori nuodėmės savo 
namuose. Dabar grįžai! Ką daugiau padarysi! 

Bet paaiškėjo, kad laiške esama ir paguodos pasiūlymo. 

- Jis sako, kad siunčia tave pas krikščionę ponią vardu ponia 
Brenton. Sako, kad galėsi pas ją apsistoti. 

Taigi, Derhamas paliko nurodymus, kad Ambrozija būtų at- 
vesdinta į Anglijos anglikonų bažnyčią, o Glenardas siūlė Jamaikos 
metodistų bažnyčią, bet ponia Brenton, ugninga škotė senmergė, 
kurios specializacija buvo prarastos sielos, galvojo savo galva. 

- Mes eisim į Tiesą, - ryžtingai pasakė ji, atėjus sekmadie- 
niui, nes žodžio „bažnyčia“ ji nemėgo. - Mudvi ir nekaltas mažiu- 

kas, - kalbėjo ji, plekšnodama Ambrozijai per pilvą vos už kelių 
colių nuo Hortenzės galvos, - eisime klausytis Jehovos žodžių. 

(Nes kaip tik ponia Brenton atvesdino Baudenus pas Liudy- 
tojus, Raselitus, Sargybos bokštą, Biblijos traktatų draugiją - tais 
laikais jie turėjo daug pavadinimų. Ponia Brenton buvo sutikusi 
patį Čarlzą Teizą Raselą Pitsberge, kaip tik baigiantis praėjusiam 
amžiui, ir buvo priblokšta jo žmogaus pažinimo, jo uolumo, jo 
galingos barzdos. Tai jo įtaka privertė ją atsiversti iš protestantiz- 
mo ir, kaip visi atsivertėliai, ponia Brenton su didžiausiu džiaugs- 
mu atversdavo kitus. Ambrozija ir vaikelis jos pilve buvo lengvos, 
nuolankios aukos, nes jų nebuvo iš kur atversti.) 

Tiesa aplankė Baudenus tą 1906 metų žiemą ir kraujotaka iš 
Ambrozijos persidavė tiesiai Hortenzei. Hortenzė buvo įsitikinu- 
si, kad tą akimirką, kai jos mama pažino Jehovą, Hortenzė ir pati 
pasidarė sąmoninga, nors tebebuvo įsčiose. Vėliau ji prisiekdavo 
ant bet kurios Biblijos, padėtos priešais ją, kad net motinos pilve 
kiekvienas pono Raselo Tūkstantmečio aušros žodis, vakarais skai- 
tomas Ambrozijai, lyg osmoso būdu pasiekdavo pačią Hortenzės 
sielą. Tik taip įmanoma paaiškinti, kodėl, suaugusi skaitydama še- 
šis tomus, ji jautėsi lyg „prisimindama“; kodėl galėdavo uždengti 
puslapius ranka ir cituoti juos mintinai, nors niekada anksčiau ne- 
buvo jų skaičiusi. Kaip tik todėl bet kuris Hortenzės šaknų kanalas 
turi siekti pačią pradžią, nes ji ten buvo; ji prisimena; 1907 metų 
sausio 14 dienos, kai Jamaiką sukrėtė baisusis žemės drebėjimas, 
įvykiai nėra nuo jos paslėpti, bet aiškūs ir skardūs lyg varpas. 

- Tavęs aš ieškau... Mano gyvastis tavęs ilgisi, mano kūnas 
tavęs trokšta, kaip sausa, pavargusi ir perdžiūvusi žemė... 

Šitaip giedojo Ambrozija, kai nėštumas sunoko, ir ji su di- 
džiuliu kupstu linguodavo Karaliaus gatve, melsdama Kristaus 
arba Čarlio Derhamo sugrįžimo, - dviejų vyrų, galėjusių ją iš- 
gelbėti, - tokių panašių jos sąmonėje, kad ji vis juos painioda- 
vo. Įpusėjus trečiąjį posmą, ar bent taip pasakojo Hortenzė, kelią 
joms pastojo tas niurzga senas krienas seras Edmundas Flekeris 

Glenardas, įraudęs nuo per daug taurelių „Jamaica Club“. Kapi- 
tono Derhamo tarnaitė! prisiminė jo šūksnį Hortenzė, šitaip jis 
sveikinosi, o Ambrozija tik dėbtelėjo, Graži diena, ką? Ambrozija 
mėgino jį apeiti, bet jis vis tiek atsistojo priešais ją. 

- Ar dabar tu gera mergaitė, mieloji? Sklinda gandas, kad po- 
nia Brenton tave nusivedė į savo bažnyčią. Labai įdomūs tie Liu- 
dytojai. Bet galvoju, ar jie pasirengę šitam naujam mulatui, savo 
bandos nariui? 

Hortenzė puikiai prisiminė, kaip ant motinos pilvo nusileido 
karšta ranka; ji prisiminė, kaip iš visų jėgų spyrė į ją. 

- Ak, nesijaudink, vaikeli. Kapitonas man pasakė tavo pa- 
slaptį. Bet, žinoma, paslaptys kainuoja, Ambrozija. Taip, kaip šį tą 
kainuoja jamsas, pimentas ar mano tabakas. Na, ar matei senąją 
ispanų bažnyčią, Santa Antoniją? Ar buvai viduje? Visai čia pat. 
Viduje - tikras stebuklas, greičiau estetinis negu religinis. Užtruks 
tik valandėlę, mieloji. Juk niekada neverta praleisti progos šio to 
išmokti. 


Kiekviena akimirka nutinka dusyk: viduje ir išorėje, o tai - dvi 
skirtingos istorijos. Ambrozijos išorėje buvo daug balto akmens, 
žmonių nebuvo, auksu tviskėjo altorius, prieblanda, rūkstančios 
žvakės, ispaniškos pavardės, iškaltos grindyse, ir didelė marmuri- 
nė madona, palenkusi galvą, pastatyta ant pastovo. Kai Glenardas 
ėmė ją liesti, buvo nežemiškai ramu. Bet viduje lyg pašėlusi dau- 
žėsi širdis, traukėsi milijonai raumenų, kurie beviltiškai troško 
nustumti Glenardo pastangas ko nors pamokyti, kibius pirštus, 
kurie tuojau užčiuopė jos krūtis, nuslydo pro ploną medvilnę ir 
suspaudė spenelius, jau trykštančius pienu, pienu, neskirtu tokiai 
šiurkščiai burnai. Viduje ji jau bėgo Karaliaus gatve, bet išorėje 
Ambrozija buvo sustingusi. Lyg į žemę įkalta, toks pat moteriškas 
akmuo, kaip madona. 

O tuomet pasaulis ėmė drebėti. Ambrozijos viduje prasiver- 
žė vandenys. Ambrozijos išorėje trūko grindys. Tolimoji siena su- 

guro, vitražas sprogo, o madona krito iš didelio aukščio lyg sklen- 
džiantis angelas. Ambrozija paknopstom išlėkė iš ten, bet, vos jai 
pasiekus klausyklas, žemė vėl įtrūko - su didžiausiu triukšmu! - 
ir ji pargriuvo, regėdama patį Glenardą, kuris gulėjo sutraiškytas 
savo angelo, jo dantys išsibarstė ant grindų, kelnės nusmauktos ligi 
kulkšnių. O žemė virpėjo toliau. Vėl trūko. Ir vėl. Griuvo kolonos, 
pradingo pusė stogo. Bet kurią kitą Jamaikos popietę Ambrozijos 
klyksmas, klyksmas, sklindantis po kiekvieno sąrėmio, Hortenzei 
lendant lauk, būtų atkreipęs kieno nors dėmesį, prišaukęs ką nors 
į pagalbą. Bet tą popietę Jamaikoje atėjo pasaulio pabaiga. Klykė 
visi. 

Jei tai būtų pasaka, dabar kapitonas Derhamas turėtų suvai- 
dinti didvyrį. Jam, regis, netrūksta reikiamų savybių. Juk jis dai- 
lus, aukštas ir stiprus, jis nori jai padėti, jis ją myli (ak, jis ją myli; 
taip, kaip anglai mylėjo Indiją, Afriką ir Airiją; ta meilė dėl visko 
ir kalta, su mylimaisiais žmonės blogai elgiasi) - visa tai tiesa. 
Bet galbūt vieta netinkama. Galbūt vogtoje žemėje niekas negali 
baigtis laimingai. 

Nes kai Derhamas grįžta, dieną po pirmųjų virpesių, salą 
jis randa nusiaubtą, jau du tūkstančiai žuvusiųjų, gaisras kalvose, 
Kingstono rajonai sugriuvę į jūrą, badas, siaubas, ištisos gatvės 
prarytos žemės - ir niekas jo taip nešiurpina, kaip suvokimas, kad 
gali jos daugiau neišvysti. Dabar jis supranta, kas yra meilė. Jis 
stovi parado aikštėje, vienišas ir nusiminęs, apsuptas tūkstančių 
nepažįstamų juodų veidų; vienintelė kita balta figūra yra Vikto- 
rijos statula, kurią penki pakartotiniai smūgiai pamažu vis gręžė, 
kol ji atsuko tautai nugarą. Tai beveik tiesa. Amerikiečiai, o ne 
britai turi išteklių žadėti rimtą pagalbą, tris karo laivus, pilnus 
maisto produktų, kaip tik plaukiančius nuo Kubos krantų. Britų 
valdžia nesidžiaugia tokiu amerikiečių viešosios nuomonės triu- 
ku, ir, kaip kiti anglai, Derhamas norom nenorom jaučia užgautą 
savimeilę. Jis vis tiek šią žemę laiko sava, kurią nori gelbėji, nori 
skriaudi, net dabar, kai ji parodė turinti ir savo nuomonę. Jam dar 

pakanka angliško išsilavinimo, kad pasijustų įžeistas, pastebėjęs 
du amerikiečių kareivius, kurie išsilaipinę be leidimo (visus at- 
plaukiančius laivus tvarko Derhamas arba jo vyresnybė) stovėjo 
prie savo konsulato pastato, įžūliai kramtydami tabaką. Keistas 
jausmas, tokia bejėgystė; aptikti, kad šią salelę gelbėti geriau pasi- 
ruošusi kita šalis, ne Anglija. Keistas jausmas, žvelgti į tą juodme- 
džio odos vandenyną ir nerasti tos, kurią myli, tos, kurią laiko 
savo nuosavybe. Nes Derhamas gavo įsakymą stovėti čia ir šaukti 
vardus saujelės tarnų, liokajų ir tarnaičių, kelių išrinktųjų, kuriuos 
anglai vešis į Kubą, kol nurims gaisrai. Jei žinotų jos pavardę, Die- 
vas mato, sušuktų ją. Bet kad ir kiek mokė, pats jos nepažino. Ne- 
paklausė. 

Vis dėlto ne už tokį neapsižiūrėjimą kapitonas Derhamas, 
didysis švietėjas, Baudenų klano analuose prisimenamas kaip 
kvailas bernas. Jis netruko sužinoti, kur ji; minioje surado jos ma- 
žąją pusseserę Marleną ir nusiuntė ją su rašteliu į bažnyčią, kur 
mergaitė paskutinį kartą mačiusi Ambroziją, giedančią su Liudy- 
tojais, dėkojančią už Paskutinįjį teismą. Kol Marlena bėgo, kiek 
peleninės kojelės įkabino, Derhamas, mąstydamas, kad paskutinis 
darbas atliktas, ramiai patraukė į Karaliaus dvarą, sero Džeimso 
Svetenhamo, Jamaikos gubernatoriaus, rezidenciją. Ten jis pa- 


prašė jo padaryti išimtį Ambrozijai , „Išmokslintai negrei“, 


kurią jis norįs vesti. Ji ne tokia kaip kiti. Ji turi gauti vietą su juo 
artimiausiame laive. 

Bet jei nori valdyti ne savo šalį, įpranti nekreipti dėmesio į 
išimtis; Svetenhamas jam atvirai pasakė, kad jo laivuose nesą vie- 
tos juodoms kekšėms ir galvijams. Derhamas, įžeistas ir trokšda- 
mas keršto, užsiminė, kad Svetenhamas ir pats bejėgis, - tai tik 
įrodą atplaukę amerikiečių laivai, o tuomet, lyg atsisveikindamas, 
paminėjo du amerikiečių kareivius, kuriuos matė be leidimo įžen- 
gusius į britų valdas, išpuikėlius narsuolius žemėje, kuri jiems ne- 
priklauso. Nejau šitaip perlenksim lazdą, klausė Derhamas, išrau- 
dęs lyg pašto dėžutė, griebdamasis prigimtinės nuosavybės teisės 

religijos, nejau čia ne mūsų kraštas? Ar mūsų valdžia tokia menka, 
kad ją nuverčia keli žemės virpesiai? 

Toliau - tas siaubingas dalykas: istorija. Kai Svetenhamas 
įsakė amerikiečių laivams grįžti į Kubą, atbėgo Marlena su Am- 
brozijos atsakymu. Vienas sakinys, išplėštas iš Jobo knygos: Savo 
žinojimą atnešu iš toli. (Hortenzė tebeturėjo Bibliją, iš kurios tas 
sakinys buvo išplėštas, ir dažnai kartodavo, kad nuo tos dienos 
Baudenų moterų nemokė niekas kitas, tik Viešpats.) Marlena pa- 
davė sakinį Derhamui ir linksmai nuskuodė į paradų aikštę, ieško- 
dama motinos ir tėvo, kurie, sužeisti ir nusilpę, iš paskutinių jėgų 
laukė laivų su tūkstančiais kitų. Ji norėjo pranešti jiems džiugią 
žinią, išgirstą iš Ambrozijos: Jau tuoj bus, jau tuoj bus. Laivai? 
Klausė Marlena, o Ambrozija linkčiojo, nors, įtemptai melsdama- 
si, ekstazėje klausimo neišgirdo. Jau tuoj bus, jau tuoj bus, sakė ji, 
kartodama, ko išmoko iš Apreiškimo; ko visokiais būdais ją mokė 
Derhamas, Glenardas, o paskui ponia Brenton; ką patvirtino gais- 
ras, žemės trūkiai ir griausmai. Jau tuoj bus, tvirtino ji Marlenai, 
kuriai jos žodžiai buvo lyg evangelija. Nepakankamas angliškas 
išsilavinimas gali būti pavojingas. 


14. Tikresni anglai už pačius anglus 


Pagal geriausias angliško išsilavinimo tradicijas Markas ir Madži- 
das pradėjo susirašinėti. Kaip jie pradėjo susirašinėti, buvo klau- 
simas, vertas didelių ginčų (Alsana kaltino Milatą, Milatas tikino, 
kad Airė slapta davė Markui adresą, Airė sakė, jog Džoisė jį nu- 
bet, šiaip ar taip, jie pradėjo susirašinėti, ir nuo 1991 metų kovo 
mainėsi laiškais kuo dažniausiai, pristabdomi tik chroniškų Ben- 
galijos pašto sistemos trikdžių. Bendras jų produktyvumas buvo 
neįtikėtinas. Per du mėnesius jie prirašė bent tiek, kiek Kytsas, 
o per keturis ilgiu ir kiekiais ėmė vytis tikruosius epistofilus, šv. 
kas darydavo savo laiškų nuorašus, Airei teko pakeisti dokumentų 
tvarkymo sistemą taip, kad vien jų susirašinėjimui atitektų atski- 
ras stalčius. Ji padalino dokumentų tvarkymo sistemą pusiau, nu- 
sprendusi dėlioti pirma pagal autorių, o paskui pagal datą, užuot 
leidusi viską valdyti paprasčiausiai chronologijai. Čia svarbiausi 
žmopės. Kad atskirtų medžiagos pluoštus, ji pagamino du lipdu- 
kus. Ant pirmojo buvo parašyta: Madžidui nuo Marko. Ant antro- 
jo buvo parašyta: Markui nuo Madžido. 

Iš nemaloniai sumišusio pavydo ir priešiškumo Airė ėmė 
naudotis sekretorės padėtimi. Ji kniaukdavo mažus laiškų pluoš- 
telius, kurių niekas nepastebės, nešdavosi juos namo, ištraukdavo 
iš vokų, o tuomet, perskaičiusi taip įdėmiai, kad net F. R. Lyvisas 
pavydėtų, kruopščiai grąžindavo juos į aplanką. Tai, ką perskaitė 
tuose oro pašto vokuose ryškiaspalviais pašto ženklais, džiaugsmo 
jai neteikė. Jos mokytojas turėjo naują globotinį. Markas ir Ma- 
džidas. Madžidas ir Markas. Net skamba gražiau. Kaip Vatsonas ir 
Krikas skamba gražiau, negu Vatsonas, Krikas ir Vilkinsas. 

Džonas Donas sakė, kad geriau už bučinius laiškai sumaišo 
sielas, taip ir yra; Airė išsigando, aptikusi tokį susimaišymą, tokį 
sėkmingą žmonių susiliejimą per popierių ir rašalą, nepaisant juos 
skiriančio atstumo. Jokie meilės laiškai negalėjo būti širdingesni. 
Į jokią aistrą taip godžiai neatsakoma nuo pat pradžių. Pirmieji 
keli laiškai trykšte tryško abipusiu atpažinimo džiaugsmu: kvai- 
li smalsiems Dakos pašto tarnautojams, siaubingi Airei, kerintys 
patiems rašytojams. 


Jaučiuosi lyg visada būčiau tave pažinojęs; jei būčiau 
hinduistas, manyčiau, kad buvome susitikę ankstesniame 


gyvenime. - Madžidas 
Tu mąstai taip, kaip aš. Tu tikslus. Man tai patinka. - Markas 


Tu taip puikiai parenki žodžius ir išsakai mano mintis geriau, 
negu aš pats sugebėčiau. Kai trokšti studijuoti teisę, kai svajoji 
pagerinti savo vargšės šalies dalią, - kiekviena Dievo užgaida 
ją kamuoja, kiekvienas uraganas ir potvynis, - kai turi tokių 
tikslų, koks instinktas svarbiausias? Kas visko esmė, svajonė, 
susiejanti visus šiuos siekius? Perprasti pasaulį. Panaikinti 


atsitiktinumą. - Madžidas 


O paskui pasipylė abipusis susižavėjimas. Jis truko gerus kelis mė- 
nesius. 


Tai, ką tu dirbi, Markai, - tos nepaprastos pelės - tai tikra 
revoliucija. Kai giliniesi į paveldėtų bruožų paslaptis, juk 
neabejotinai pasieki pačią žmogiškosios būsenos sielą ne menkiau 
dramatiškai ir fundamentaliai už bet kurį poetą, tik turi dar 
vieną esminį dalyką, kurio poetams stinga, - tiesą. Mane tiesiog 
pakeri svaiginamos idėjos ir jų kūrėjai. Mane pakeri tokie žmonės, 
kaip Markas Čalfenas. Man garbė vadinti jį savo draugu. Iš visos 
širdies dėkoju, kad taip nepaaiškinamai ir šlovingai rūpiniesi 


mano šeimos gerove. - Madžidas 

Aš negaliu atsistebėti, kaip tie prakeikti žmonės kelia skandalus 
dėl tokių idėjų, kaip klonavimas. Klonavimas, kai jis bus 
įgyvendintas (ir patikėk, daug greičiau, negu mums atrodo), yra 
niekas kitas, kaip tik atidėti dvyniai, o aš dar niekada nesu sutikęs 
dvynių poros, kuri aiškiau pagrįstų argumentą prieš genetinį 
determinizmą, negu judu su Milatu. Viskas, ko jam stinga, tau 
sekasi kuo puikiausiai - norėčiau kaip nors išplėsti tokį sakinį ir 
pridurti „ir atvirkščiai“, bet, visiškai atvirai kalbant, jam nesiseka 
niekas, išskyrus begalinius kerus, kuriais baigia nusmaukti mano 


žmonos kelnaičių gumą. - Markas 


O galiausiai prasidėjo ateities planai: planai, kuriami aklai ir su 
įsimylėjėlio greičiu, tarytum anglo moksliuko, vedančio devynio- 
likos stonų mormonę iš Minesotos, nes per pokalbį internetu ji 
pasirodė seksuali. 


Turi kuo greičiau parvykti į Angliją, ne vėliau negu 1993 metų 
pradžioje. Jei prireiks, ir pats surasiu pinigų. Tuomet galėsime 
tave čia įtaisyti į mokyklą, skubiai sutvarkyti egzaminus ir kuo 
greičiausiai išsiųsti tave į bet kurį svajonių bokštą, kuris tik kris 
tau į akį (nors, žinoma, iš tikrųjų yra tik vienas rimtas variantas), 
o tuo pačiu paskubėk ir suauk, tapk advokatu ir būk toks, kokio 
prireiks mano kovose. Mano „SuperPeleiO“ reikia tvirto gynėjo. 
Skubėk, seni. Negaliu laukti tūkstantį metų. - Markas 


Paskutinis laiškas - ne paskutinis jų parašytas, bet paskutinis, kurį 
įstengė perskaityti Airė, - baigėsi tokia Marko pastraipa: 


Na, čia viskas taip pat, tik mano dokumentai tobulai sutvarkyti - 
ačiū Airei. Ji tau patiks: sumani mergaitė, o kokios krūtys... Deja, 
jos užmojams „tiksliųjų mokslų“ srityje, tiksliau, toje pačioje 
biotechnologijoje, kur dirbu aš, kur, regis, linksta jos širdis, neturiu 
didelių vilčių... Iš dalies ji nekvaila, bet tinka fiziniam darbui, 
praktiniams reikalams tvarkyti - galbūt taptų laboratorijos 

asistente, bet koncepcijų jos galva neatlaiko niekaip. Galbūt 
galėtų mėginti rinktis mediciną, bet net ir ten reikia truputį 
daugiau sumanumo, negu turi ji... Tad mūsų Airės galbūt laukia 
odontologija (bent jau savo dantis susitaisytų), neabejotinai dora 


profesija, bet tu, tikiuosi, jos išvengsi... 


Iš esmės Airė neįsižeidė. Kurį laiką pašniurkščiojo, bet netrukus 
praėjo. Ji buvo kaip motina, kaip tėvas - didi savęs perkūrėja, vi- 
sada sugebanti tenkintis tuo, ką turi. Negali būti karo korespon- 
dentas? Tapk dviratininku. Negali būti dviratininkas? Lankstyk 
popierių. Negali sėdėti greta Jėzaus su 144 000? Priklausyk Milži- 
niškai miniai. Negali pakęsti Milžiniškos minios? Tekėk už Arčio. 
Airė ne taip jau baisiai nusiminė. Ji tik pagalvojo: gerai, odontolo- 
gija. Būsiu dantų gydytoja. Odontologija. Gerai. 


O tuo metu Džoisė po deniu mėgino spręsti Milato problemas su 
baltosiomis moterimis. Kurių buvo daugybė. Visos moterys, visų 
spalvų, nuo vidurnakčio juodos iki albinosės, priklausė Milatui. 
Jos slapta kyštelėdavo jam telefono numerius, pačiulpdavo viešo- 
se vietose, braudavosi per sausakimšą barą nupirkti jam išgerti, 
tempdavosi jį į taksi, eidavo iš paskos namo. Nežinia dėl ko - dėl 
romėniškos nosies, akių lyg tamsi jūra, odos lyg šokoladas, plaukų 
lyg juodo šilko užuolaidos, o galbūt dėl jo gryniausios, papras- 
čiausios smarvės - jam pasakiškai sekėsi. Na, tik nepavydėkit. 
Neverta. Visada buvo ir visada bus žmonių, kurie tiesiog spindu- 
liuoja seksualumu (juo alsuoja, juo prakaituoja). Keli visai atsitik- 
tiniai pavyzdžiai: jaunas Brando, Madona, Kleopatra, Pam Grier, 
Valentino, mergina, vardu Tamara, gyvenanti priešais Londono 
hipodromą pačiame miesto centre; Imranas Chanas, Mikelandže- 
lo Dovydas. Tokiai stebuklingai visagalei jėgai neatsispirsi, nes ji 
ne visada kyla iš simetrijos ar grožio savaime (Tamaros nosis ma- 
žumėlę kreiva), ir jos niekaip neįgysi. Čia tikrai dera seniausias 

amerikietiškas sakinys, galiojantis ekonomikai, politikai ir meilei: 
arba turi, arba ne. O Milatas turėjo. Kalnus. Jis galėjo rinktis iš 
viso pažįstamojo pasaulio, kiekvieną goslią moterį nuo 8 iki 28 
dydžio, iš Tailando ar iš Tongo, iš Zanzibaro ar iš Ciuricho, jam 
prieinamos ir jo ištroškusios dziundzės toliai driekėsi visomis 
kryptimis, kiek tik akys užmatė. Būtų galima pamanyti, kad šitaip 
gamtos apdovanotas vyras, sugebantis įlįsti į kelnaites daugybei 
įvairių moterų, leisis į visokiausius eksperimentus. Tačiau Mila- 
to Ikbalio simpatijos beveik be išimčių buvo 10 dydžio baltaodės 
protestantės nuo penkiolikos iki dvidešimt aštuonerių, gyvenan- 
čios Vakarų Hampstede arba netoliese. 

Iš pradžių Milatas dėl to nesuko galvos ir nemanė, kad čia 
kas nors neįprasta. Jo mokykloje buvo sočiai merginų, atitinkan- 
čių tokį apibūdinimą. Vidurkių dėsnis - nes jis buvo vienintelis 
Glenard Ouko vaikinas, vertas nuodėmės, - lėmė, kad jam teko 
išdulkinti nemažą jų dalį. O su Karina Kein, dabartine gražuole, 
buvo tikrai visai malonu. Jis buvo jai neištikimas tik su trimis ki- 
tomis moterimis (Aleksandra Andruzjė, Pole Houton, Roze Dju), 
ir tai buvo jo asmeninis rekordas. Be to, Karina Kein buvo kitokia. 
Su Karina Kein jį siejo ne vien seksas. Ji jam patiko, o jis patiko 
jai, ji turėjo puikų humoro jausmą, o tai buvo tikras stebuklas, ji 
rūpindavosi juo, kai jam būdavo negera, o jis savaip rūpindavosi 
ja - dovanodavo gėlių ir panašiai. Tai buvo ir vidurkių dėsnis, ir 
laimingas, atsitiktinis sutapimas, dėl kurio jis tapo laimingesnis 
negu visada. Tai šit kaip. 

Tik JANINA taip nemanė. Vieną vakarą, kai Karina atvežė jį 
į JANINA sueigą savo mamos „Renault“, brolis Hifanas ir brolis 
Taironas lyg du vaikščiojantys kalnai, pasiryžę pulti Mahometui 
po kojomis, perėjo per Kilburną. Atrodė labai grėsmingai. 

— Sveikas, Hifanai, bičiuli, Taironai, ko tokie nusiminę? 

Broliai Hifanas ir Taironas jam nesakė, ko jie tokie nusiminę. 
Tik padavė lankstinuką. Ten buvo parašyta: Kas iš tiesų yra lais- 
vos? JANINA seserys ar Soho seserys? Milatas jiems už tai širdingai 
padėkojo. Tuomet nukišo lankstinuką į krepšio dugną. 

Ar patiko? paklausė jie jo kitą savaitę. Ar įdomu buvo skai- 
tyti, broli Milatai? Tiesą sakant, brolis Milatas nė neprisiruošė jo 
perskaityti (iš tikrųjų jam labiau patikdavo lankstinukai, kurie va- 
dindavosi, pavyzdžiui, „Didysis Amerikos velnias: kaip JAV mafi- 
ja valdo pasaulį“ arba „Mokslas prieš Kūrėją: be konkurencijos ), 
bet suprato, kad broliui Taironui ir broliui Hifanui tai, regis, rūpi, 
todėl atsakė perskaitęs. Jie atrodė patenkinti ir padavė jam dar 
vieną. Šitas vadinosi „Laikros laisvė? Išprievartavimai Vakarų pa- 
saulyje“. 

— Ar šviesa skverbiasi pro tavo sutemas, broli Milatai? - ne- 
kantriai klausinėjo brolis Taironas per kito trečiadienio sueigą. - 
Ar tau jau aiškiau? 

„Aiškiau“ Milatui atrodė ne visai tinkamas prieveiksmis. Tą 
savaitę jis paskyrė laiko, perskaitė abu lankstinukus ir nuo tada 
jautėsi keistai. Vos per tris dienas Karina Kein, miela mergaitė, 
tikrai gera, kuri niekada rimtai jo neužknisdavo (priešingai, džiu- 
gino! Ir dar kaip!), jį užkniso labiau, negu sugebėjo per visus me- 
tus, kiek jie dulkinosi. Net ne šiaip sau užkniso. Užkniso stipriai ir 
nepataisomai, lyg niežulys amputuotoje galūnėje. Milatui nebuvo 
aišku kodėl. 

— Aha, Taironai, biče, - atsakė Milatas, linkčiodamas galva ir 
plačiai išsišiepęs. - Kuo aiškiausiai, bičiuli, kuo aiškiausiai. 

Brolis Taironas irgi palinkčiojo. Milatas apsidžiaugė, kad 
anas, regis, nudžiugo. Jis jautėsi lyg atsidūręs filme apie mafiją, 
Bondą ar panašiai. Abu su juodai baltais kostiumais, linkčioja kits 
kitam. Suprantu, kad mes vienas kitą supratome. 

— Čia sesuo Aiša, - taisydamas žalią Milato varlytę pasakė 
brolis Taironas ir stumtelėjo jį prie smulkutės, gražios juodaodės 
mergaitės migdolų akimis ir aukštais skruostikauliais. - Ji Afrikos 
deivė. 

— Tikrai? - susižavėjo Milatas. - Iš kur tu? 

- Iš Šiaurės Klapamo, - droviai šyptelėjo sesuo Aiša. 

Milatas suplojo rankomis ir tryptelėjo koja. 

- Ak, biče, tuomet tikriausiai žinai „Redback Cafė'? 

Afrikos deivė sesuo Aiša nušvito. 

- Aha, biče, jau nežinia kiek laiko ten vaikštau! Ir tu ten 
būni? 

— Nuolat! Jėga vietelė. Na, tai gal kada pasimatysim prie var- 
tų. Malonu susipažinti, sese. Broli Taironai, biče, man reikia lėkti, 
panelė laukia. 

Brolis Taironas, regis, nusivylė. Prieš pat Milatui išeinant, jis 
įspraudė jam į saują dar vieną lankstinuką ir laikė už rankos, kol 
popierius tarp dviejų delnų sudrėko. 

- Galėtum būti didis vadas, Milatai, - pasakė brolis Taironas 
(kodėl jam visi vis taip sako?) ir pažvelgė pirma į jį, o paskui į 
Kariną Kein, kurios krūties linkis kyšojo pro mašinos dureles, o ji 
pati pypsino gatvėje. - Dabar esi tik pusė vyro. Mums reikia viso. 

— Aha, jėga, ačiū, tu taip pat, broli, - atsakė Milatas, dirstel- 
damas į lankstinuką ir praverdamas duris. - Iki. 

— Kas čia? - pastebėjusi mažumėlę sumirkusį lapelį jo ranko- 
je paklausė Karina Kein, lenkdamasi atidaryti keleivio durelių. 

Milatas nejučia įsikišo lankstinuką tiesiai į kišenę. O tai buvo 
keista. Paprastai jis Karinai viską parodydavo, o dabar vien jos 
klausimas kažkaip jį suerzino. Ir kuo ji čia apsitaisiusi? Ta pačia 
pilvą apnuoginančia palaidinuke, kaip visada. Tik ar ji nepatrum- 
pinta? Ar speneliai nestyro aiškiau, įkyriau? 

Jis atsakė: 

- Nieko. 

Šiurkščiai. Bet tai netiesa. Tai buvo paskutinis lankstinukas 
iš JANINA serijos apie Vakarų moteris. Teisė apsinuoginti: nuoga 
tiesa apie seksualumą Vakaruose. 

Na, kad jau prašnekome apie nuogybes, Karina Kein turė- 
jo visai dailų kūnelį. Apvalainą, pienišką, liaunomis galūnėmis, 
o savaitgaliais mėgo puoštis taip, kad jis būtų matyti. Milatas, 
pirmą sykį pastebėjęs ją kažkokiame kaimynų vakarėlyje, išvydo 
Žybtelint sidabrines kelnes, sidabrinę aptemptą palaidinę atvirais 
pečiais ir nuogą vos atsikišusio pilvuko juostelę tarp jų, o bambo- 
je stirksojo dar kažkas sidabrinio. Karinos Kein pilvukas kažkuo 

labai viliojo. Ji dėl jo graužėsi, bet Milatui jis labai patiko. Jam pa- 
tiko, kai ji rengdavosi taip, kad jis matytųsi. Bet dabar perskaičius 
lankstinukus viskas pasidarė aiškiau. Jis pradėjo pastebėti, kaip 
ji rengiasi ir kaip į ją žiūri kiti vyrai. Kai jis apie tai užsiminė, ji 
atsakė: „Ak, negaliu jų pakęsti. Šitiek gašlių senių.“ Bet Milatui 
atrodė, kad ji juos skatina; ji aiškiai nori, kad vyrai į ją žiūrėtų, 
kad ji - kaip buvo rašoma „Teisėje apsinuoginti“ - „lyg paleistuvė 
parsiduoda vyrų žvilgsniams“. Ypač baltųjų vyrų. Juk tarp Vakarų 
vyrų ir Vakarų moterų būna šitaip, tiesa? Jie mėgsta viską daryti 
viešai. Kuo ilgiau jis apie tai galvojo, tuo labiau siuto. Kodėl ji ne- 
gali prisidengti? Prieš ką ji čia vaidina? Afrikos deivės iš Šiaurės 
Klapamo save gerbia, kodėl Karina Kein ne? 

- Negaliu tavęs gerbti, - uoliai paaiškino Milatas, būtinai 
kartodamas žodžius lygiai taip, kaip juos perskaitė, - kol tu ne- 
gerbi savęs. 

Karina Kein atsakė, kad ji save gerbia, bet Milatas neįstengė 
ja patikėti. Tai keista, nes Karina Kein jam niekada nemeluodavo, 
ji ne tokia. 

Kai jie ruošdavosi kur nors eiti, jis sakydavo: 

— Tu puošiesi ne dėl manęs, o dėl visų! 

Karina atsakydavo, kad puošiasi ne dėl jo ar dar ko nors, o 
dėl savęs. Kai ji aludės karaokėje sudainavo „Sexual Healing, jis 
pareiškė: 

- Seksas - asmeninis reikalas, tik tarp tavęs ir manęs, jis ne- 
skirtas visiems! 

Karina atsakė, kad ji dainavo, o ne mylėjosi prieš „Rat and 
Carrot“ nuolatinius lankytojus. Kai jie mylėdavosi, jis sakydavo: 

— Nedaryk šitaip... nesisiūlyk man kaip kekšė. Nejau negir- 
dėjai apie nenatūralius veiksmus? Be to, ir pats galiu pasiimti, ko 
noriu, - ir ko tu spygauji kaip laukinė, netriukšmauk taip! 

Karina Kein skėlė jam antausį ir ilgai verkė. Ji pasakė nesu- 
prantanti, kas su juo dedasi. Blogiausia, pagalvojo Milatas, taip 
trenkdamas durimis, kad šios nuo vyrių nušoko, kad ir aš nesu- 
prantu. O po to barnio jie kurį laiką nesikalbėjo. 

Maždaug po dviejų savaičių jis darbavosi „Palace“, norėda- 
mas šį tą užsidirbti, ir prašneko apie tai su Šiva, palyginti neseniai 
įstojusiu į JANINA gretas ir jau spėjusiu tapti kylančia žvaigžde. 

- Tik nepasakok man apie baltąsias moteris, - suaimanavo 
Šiva, svarstydamas, kiek Ikbalių kartų jis turės patarti tą patį. - Va- 
karuose moterys jau kone visai vyrais tapo! Na, jos geidžia ir trokš- 
ta to paties - ir dar visą laiką, kad jas kur. O rengiasi taip, lyg norėtų 
visiems pranešti apie savo geismus. Kaip šitaip galima? Kaip? 

Bet ginčui nespėjus įsisiūbuoti pro dvivėres duris įėjo Sama- 
das, ieškodamas mangų chutney, ir Milatas ėmė pjaustyti toliau. 

Tą vakarą po darbo pro Pikadilio kavinės langą Milatas išvydo 
kuklią indę mėnulio veidu, kuri iš profilio šiek tiek priminė jo mo- 
tinos jaunystės nuotraukas. Ji vilkėjo juodu golfu, ilgomis juodomis 
kelnėmis, akis šiek tiek dengė ilgi juodi plaukai, o vienintelis jos 
papuošalas buvo raudoni mhendi'" raštai ant delnų. Ji sėdėjo viena. 

Apimtas tos pačios atsainios narsos, kuria naudodavosi, kai 
kabindavo pupytes ir trenktas mergas diskotekose, drąsus kaip 
žmogus, nebijantis kalbėtis su nepažįstamaisiais, Milatas įėjo ir 
ėmė beveik pažodžiui pasakoti jai „Teisės apsinuoginti“ turinį, ti- 
kėdamasis, kad ji supras. Apie sielų draugus, savigarbą, moteris, 
kurios stengiasi suteikti „vizualinį pasitenkinimą“ tik tiems vy- 
rams, kurie jas myli. Jis aiškino: 

- Tuo šydas ir išlaisvina, ane? Žiūrėk, kaip čia: „Išvaduotos 
nuo įkyrių vyrų žvilgsnių ir patrauklumo standartų, moterys gali 
būti tokios, kokios yra viduje, jos niekada nebus paverstos sekso 
simboliais ir ryjamos akimis kaip mėsa ant lentynos, skirta apžiū- 
rėti ir išsirinkti.“ Štai kaip mes galvojam, - pasakė jis, pats abe- 
jodamas, ar taip galvoja. - Tokia mūsų nuomonė, - teigė jis, pats 
abejodamas, ar jo nuomonė tokia. 

Moteris susiraukė ir švelniai uždėjo pirštą jam ant lūpų. 

- Ak, mažuti, - liūdnai sumurmėjo ji, gėrėdamasi jo gro- 
Žiu. - Ar atstotum nuo manęs, jeigu duočiau pinigų? 


* Indiškos laikinos chna paišomos tatuiruotės ant rankų, paprastai vestuvinė puošmena. 

O tuomet priėjo jos vaikinas, netikėtai aukštas kinas odiniu 
švarku. 

Nepaprastai nusiminęs, Milatas pasiryžo pėsčias pareiti 
aštuonias mylias nuo Soho iki namų, dėbčiodamas į ilgakojes 
kekšes, kelnaites be klyno ir plunksnų boa. Kai priėjo Marmuro 
arką, jau buvo toks įsiutęs, kad iš telefono būdelės, apipaišytos 
papais ir šiknomis (kekšės, kekšės, kekšės), paskambino Karinai 
Kein ir nesismulkindamas ją metė. Jam nerūpėjo kitos mergi- 
nos, kurias dulkino (Aleksandra Andruzjė, Polė Houton, Rozė 
Dju), nes jos tiesiai šviesiai buvo pasikėlusios šliundros. O Kari- 
na Kein jam rūpėjo, nes buvo jo meilė, o jo meilė turėtų būti jo ir 
niekieno kito. Saugoma kaip Liotos žmona „Geruose vyrukuose“ 
ar Pačino sesuo „Žmoguje su randu“. Branginama lyg karalaitė. 
Ir kad elgtųsi kaip karalaitė. Bokšte. Uždaryta. 

Dabar einant lėčiau, velkant kojas, neturint pas ką parei- 
ti namo, kelią Edžvero gatvėje jam pastojo seni stori šūkalio- 
jantys diedai („Žiū, Milatas, mažylis Milatas, Širdžių ėdikas! 
Dziundzių karalius Milatas! Dabar jau pernelyg pasikėlęs, kad 
su mumis parūkytų, ką?“), ir jis, gailiai šyptelėjęs, pasidavė. Ha- 
šišo pypkės, halal kepta višta ir nelegaliai importuotas absentas 
vaikštinėjo tarp klibančių lauko stalų; jis stebėjo aklinai užsi- 
dangsčiusias moteris, lyg skubrios juodos šmėklos lakstančias 
gatvėmis, susivėlinusias apsipirkti ar ieškančias vyrų palaidūnų. 
Milatas mėgo sekti jas akimis: gyva kalba, išraiškingos žvitrių 
akių spalvos, juoku pratrūkstančios neregimos lūpos. Jis prisi- 
minė, ką jam sakė tėvas, kai jie dar kalbėdavosi. Nežinai, kas yra 
erotika, Milatai, nežinai, kas yra geismas, mano antrasis sūnau, 
kol nepasėdi Edžvero gatvėje su burbuliuojančia pypke, sutelkęs 
visas vaizduotės jėgas, kad išvystum, kas dar slypi, be tų keturių 
colių odos, kurie kyšo iš po hajib“, kas po tomis didžiulėmis sa- 
balo skraistėmis. 


* Turima omenyje hijab - arabiškai pažodžiui „užuolaida“. Musulmonių moterų dėvimas galvos 
apdangalas, dengiantis plaukus, ausis ir kaklą. 

Maždaug po šešių valandų Milatas atsidūrė už Čalfenų vir- 
tuvės stalo, labai labai girtas, ašarotas ir įniršęs. Jis sunaikino 
Oskaro lego gaisrinę ir nušveitė kavos aparatą per visą kambarį. 
Tuomet padarė tai, ko Džoisė laukė jau dvylika mėnesių. Paprašė 
jos patarimo. 

Atrodė, kad nuo tada už to virtuvės stalo jie sėdi jau kelis 
mėnesius, Džoisė visus vaiko lauk, naršo skaitinius, grąžo rankas; 
žolės kvapas maišosi su garais, kylančiais iš nesibaigiančių braškių 
arbatos puodukų. Nes Džoisė tikrai jį mylėjo ir norėjo jam padėti, 
bet jos patarimas buvo ilgas ir painus. Ji buvo apie tai pasiskai- 
čiusi. Ir pasirodė, kad Milatas pritvinkęs pasibjaurėjimo savimi 
ir neapykantos saviškiams; kad galbūt jį kamuoja vergo menta- 
litetas, o galbūt - spalvos kompleksas, kyląs iš motinos (jis buvo 
daug tamsesnis už ją), arba savęs sunaikinimo troškimas, prasi- 
skiedžiant baltųjų genofonde, arba nesugebėjimas tarpusavyje su- 
derinti dviejų prieštaringų kultūrų... ir tai pasireiškia 60 procentų 
Azijos vyrų... ir 90 procentų musulmonų jaučiasi anaip... ir gerai 
berniukai labiau linkę... ir psichologė, kurią ji jam surado, labai 
maloni, trissyk per savaitę, dėl pinigų nesijaudink... ir nekreipk 
dėmesio į Džošuą, jis tik ožiuojasi... ir, ir, ir. 

Senų senovėje, hašišo ir kalbų debesyje, Milatas prisiminė 
merginą, vardu Karina Kaiptenjospavardė, kuri jam patiko. O 
jis patiko jai. Ji turėjo puikų humoro jausmą, o tai buvo tikras 
stebuklas, ir rūpindavosi juo, kai jam būdavo negera, o jis savaip 
rūpindavosi ja - dovanodavo gėlių ir panašiai. Dabar ji atrodė nu- 
tolusi kaip laidynės ir vaikystė. Ir viskas. 


Pas Džounsus kilo neramumų. Airė ruošėsi tapti pirmąja iš Bau- 
denų ir Džounsų (galbūt, turbūt, jei tik pasiseks, iš Dievo ma- 
lonės, laikom špygas), įstojusia į universitetą. Ji ketino laikyti 
chemijos, biologijos ir tikybos brandos egzaminus. Airė norėjo 

studijuoti odontologiją (ne juodadarbė! 20 000 svarų per metus!), 
ir visi tuo labai džiaugėsi, bet ji taip pat norėjo „metų atostogų“ 
subkontinente ir Afrikoje (Maliarija! Skurdas! Kaspinuočiai!), dėl 
to tris mėnesius jiedvi su Klara visu pajėgumu kariavo. Viena pusė 
reikalavo finansavimo ir leidimo, kita buvo pasiryžusi nei vieno, 
nei kito neduoti. Nemalonus konfliktas užsitęsė, ir visi taikdariai 
išvyko namo tuščiomis (Ji apsisprendė, su moterim nepasiginčy- 
si. - Samadas) arba įsivėlę į žodžių karus (Kodėl jai negalima į 
Bangladešą, jei ji taip nori? Nejau mano šalis per prasta tavo duk- 
rai? - Alsana). 

Aklavietė buvo tokia akivaizdi, kad šalis buvo padalyta ir pa- 
skirstyta: Airė užsiėmė savo kambarį ir palėpę, Arčis, paskelbęs 
neutralitetą, paprašė tik sandėliuko, televizoriaus ir palydovinės 
antenos (valdiškos), o Klara pasiėmė visa kita, tik vonia liko ben- 
dra. Buvo trankomos durys. Pokalbių metas baigėsi. 

1991 metų spalio 25 dieną, 01.00 valandą Airė išsiruošė 
į naktinį puolimą. Ji iš patirties žinojo, kad lengviausia motiną 
nugalėti lovoje; vėlai naktį ji kalbėdavo švelniai kaip vaikas, iš 
nuovargio stipriai švepluodama; kaip tik tuomet lengviausiai ga- 
lėdavai išprašyti to, ko anksčiau zyzdavai: kišenpinigių, naujo dvi- 
račio, leidimo grįžti vėliau. Tai buvo tokia patikima taktika, kad 
iki šiol Airė nė nemanė, jog verta jos griebtis dabar, niršiausiame 
ir ilgiausiame ginče su motina. Bet daugiau nieko nebesugalvojo. 

- Aire? Ko?.. Juk viduvyf naktief... Gįfk į lovą... 

Airė plačiau pravėrė duris, įleisdama į miegamąjį dar dau- 
giau šviesos iš koridoriaus. 

Arčis pakišo galvą po pagalve. 

- Po galais, mieloji, dabar pirma valanda ryto! Kai kam rytoj 
reikia į darbą. 

- Aš noriu pasikalbėti su mama, - tvirtai atsakė Airė, eidama 
prie lovūgalio. - Dieną ji su manim nesikalba, todėl tenka dabar. 

- Aire, prafau... Af taip pavargau... Norėfiau pamiegoti... 

- Aš ne noriu metams išvažiuoti, man reikia. Tai labai svar- 
bu - aš jauna, aš noriu ko nors patirti. Visą gyvenimą gyvenu 

šitame prakeiktame priemiestyje. Čia visi vienodi. Noriu keliauti, 
pamatyti žmonių ir pasaulio... Džošua keliaus, o jo tėvai tam pri- 
taria! 

- Na, po galais, mes tam neturime pinigų, - sumurmėjo Ar- 
čis, išnirdamas iš pūkų. - Juk mes ne kokie prabangūs mokslinin- 
kai, ką? 

— Man nerūpi pinigai - aš susirasiu darbą, ką nors sugalvo- 
siu, bet man reikia jūsų leidimo! Abiejų. Nenoriu leisti šešis mėne- 
sius kelionėje, kasdien vis galvodama, kad jūs pykstat. 

— Na, ne man spręsti, mieloji, tiesa? Iš tikrųjų juk motinai, 


- Taip, tėti. Ačiū, po galais, kad pasakai, kas ir taip visiems 
aišku. 

— Ak, teisingai, - pyktelėjo Arčis, nusigręždamas į sieną. - 
Tai aš savo pastabas pasilaikysiu sau... 

- Ak, tėti, nenorėjau... Mama? Gal galėtum atsisėsti ir kalbėti 
kaip Žmogus? Aš noriu su tavim pasikalbėti? Man atrodo, kad aš 
čia su savim kalbuosi? - tarškė Airė absurdiškomis intonacijomis, 
nes tais metais antipodų muilo operos primokė visą kartą anglų 
vaikų kiekvieną sakinį tarti kaip klausimą. - Klausyk, man reikia 
tavo leidimo, ane? 

Net tamsoje Airė įžiūrėjo, kaip Klara susiraukė. 

- Leidimo kam? Vaviuoti ir fokfoti akif ifvetuf į vargfuf juo- 
duf vmonef? Jūf tubūt daktaraf Livingftonaf? Ftai ko ifmokai if 
Falfenų? Nef jei taip novi, gali tuo ufiimti ir fia. Fėfk ir viūrėk į 
mane fefif mėnefiuf! 

— Visai ne dėl to! Aš tik noriu pažiūrėti, kaip gyvena kiti 
žmonės! 

- O tuo pafiu ir ufimutfti! Eik paf kaimynuf, ir ten yra kitų 
vmonių. Eik paviūrėk, kaip jie gyvena! 

Įniršusi Airė stvėrė lovos bumbulą ir priėjo prie Klaros pusės. 

- Gal malonėtum atsisėsti ir žmoniškai su manim kalbėtis, 
nevaidink čia kaip mažvaikė... 

Tamsoje Airė paspyrė stiklinę ir aiktelėjo, kai šaltas vanduo 
apliejo kojų pirštus ir pasklido ant kilimo. Tuomet, kai visas van- 
duo išbėgo, Airę apėmė keistas, kraupus jausmas, kad jai kanda. 

- Oi! 

- Ak, dėl Dievo meilės, - tarė Arčis, tiesdamas ranką ir įžieb- 
damas šoninę lempą. - Kas dar? 

Airė pažvelgė ten, kur suskaudo. Bet kokiame kare tai būtų 
smūgis žemiau juostos. Tiesiai ant jos dešiniosios pėdos gulėjo 
dirbtiniai priekiniai dantys be burnos. 

- Eik tu šikt! Kas čia per šūdas? 

Bet klausti nebuvo reikalo; tardama žodžius, Airė jau spėjo 
pati viską suprasti. Vidurnakčio balsas. Tobulai tiesūs ir balti die- 
nos šviesoje. 

Klara skubiai pasilenkė prie grindų, nukrapštė dantis Airei 
nuo kojos ir, kadangi jau buvo vėlu slapstytis, pasidėjo juos tiesiai 
ant staliuko prie lovos. 

- Dviaugiefi? - nuvargusi paklausė Klara. (Ji ne tyčia nuo jos 
slėpė. Tiesiog vis neišeidavo iš kalbos.) 

Bet Airei buvo šešiolika metų, tokio amžiaus atrodo, kad 
viskas daroma tyčia. Jai tai buvo dar vienas punktas ilgame tėvų 
veidmainysčių ir melo sąraše, dar vienas pavyzdys, kiek Džounsai 
ir Baudenai turi slaptų istorijų, kurių niekada nepasakoja, kurios 
niekada iki galo neatskleidžiamos, gandų, kurie niekada neišaiš- 
kėja, ir viskas būtų gerai, jei ne kasdienės menkos užuominos ir 
prasitarimai; šovinys Arčio kojoje... keisto balto senelio Derha- 
mo nuotrauka... vardas „Ofelija“ ir žodis „beprotnamis“... dvira- 
čio šalmas ir senutėlis purvasargis... kepto „O'Connell's“ maisto 
tvaikas... neaiškus prisiminimas apie kelionę mašina vėlai naktį, 
mojuojant berniukui lėktuve... laiškai su švediškais pašto ženklais, 
Horstas Ibelgauftsas, nepristačius gavėjui, grąžinti... 

Ak, koks susiraizgęs tinklas. Milatas sakė tiesą: šitie tėvai su- 
žaloti, berankiai, bedančiai. Šitie tėvai turi gausybę informacijos, 
kurios tu trokšti, bet per daug baiminiesi išgirsti. Ji jos nebenorėjo, 

ji nuo jos pavargo. Jai atsibodo niekada nesulaukti visos tiesos. Ji 
grąžins siuntėjui. 

— Na, nesibaisėk taip, mieloji, - draugiškai pratarė Arčis. — 
Tai tik prakeikti dantys. Dabar jau žinai. Ne pasaulio pabaiga. 

Bet tam tikra prasme tai buvo pasaulio pabaiga. Jai jau gana. 
Ji nuėjo į savo kambarį, susikrovė mokyklos reikmenis bei svar- 
biausius drabužius į didelę kuprinę ir ant naktinių apsivilko sun- 
kų paltą. Akimirką pagalvojo apie Čalfenus, bet jau žinojo, kad 
ten atsakymų negaus, tik atsiras daugiau vietų, nuo kurių reikės 
bėgti. Be to, ten buvo tik vienas svečių kambarys, ir jis priklausė 
Milatui. Airė žinojo, kur jai reikia eiti, į pačią širdį, kur tokiu pa- 
ros metu ją nuveš tik N17, viršutiniame aukšte, apvemtomis sėdy- 
nėmis, garmantis pro 47 autobuso stoteles, kol pasieks reikiamą 
vietą. Bet galiausiai ji ten nuvyko. 

— Viešpatie mieliausias, - sumurmėjo Hortenzė ant slenks- 
čio, pastirusiais plaukų suktukais ir apdujusiomis akimis. - Aire 
Ambrozija Džouns, čia tu? 


15. Čalfenizmas prieš Baudenizmą 


Tai tikrai buvo Airė Džouns. Šešeriais metais vyresnė negu tada, 
kai jos paskutinįsyk matėsi. Aukštesnė, stambesnė, su krūtimis, be 
plaukų, o iš po ilgo pūkinio palto kyšojo šlepetės. Tai buvo Hor- 
tenzė Bauden. Šešeriais metais vyresnė, žemesnė, stambesnė, su 
krūtimis ant pilvo ir be plaukų (nors nežinia kodėl peruką ji gar- 
banodavo plaukų suktukais), o iš po ilgo kūdikiškai rausvo nami- 
nio chalato su pamušalu kyšojo šlepetės. Bet iš tikrųjų jos skyrėsi 
tuo, kad Hortenzei buvo aštuoniasdešimt ketveri. Jokiu būdu ne 
mažutėsenutė; ji buvo apskrita ir gerai įmitusi, riebalai taip tempė 
odą, kad epidermiui nė raukšlėtis nesisekė. Tačiau aštuoniasde- 
šimt ketveri vis tiek ne septyniasdešimt septyneri ar šešiasdešimt 
treji; aštuoniasdešimt ketverių priešakyje - tik mirtis, įkyri iki 
blogumo. Ji atsispindėjo jos veide, kaip Airė dar nebuvo regėjusi. 
Laukimas, baimė ir palaimingas palengvėjimas. 

Nors skirtumų buvo, besileidžiančią laiptukais į Hortenzės 
butą pusrūsyje Airę tiesiog pribloškė panašumai. Senų senovėje 
ji gana dažnai lankydavosi pas močiutę: paslapčia išsmukdavo su 
Arčiu, kol motina lankė paskaitas, ir visada išsinešdavo ką nors 
nepaprasta: marinuotą žuvies galvą, koldūnų su aitriosiomis pap- 
rikomis, neaiškios, bet galvoje stringančios psalmės žodžius. Pas- 
kui per Darkuso laidotuves 1985-aisiais dešimtmetė Airė prasitarė 
apie tas viešnages, ir Klara jas griežtai nutraukė. Jos vis dar ret- 
sykiais susiskambindavo. Ligi šiol Airė gaudavo trumpų laiškelių 
ant sąsiuvinio popieriaus, į kurių vidų būdavo įkištas Sargybos 
bokšto egzempliorius. Kartais Airė pažvelgdavo į motinos veidą ir 
išvysdavo močiutę: tie didingi skruostikauliai, katės akys. Bet akis 
į akį jos nesimatė šešerius metus. 

O namai atrodė, lyg būtų praėjusios šešios sekundės. Vis dar 
tamsūs, vis dar drėgni, vis dar po žeme. Vis dar išpuošti šimtais 
pasaulietinių statulėlių („Pelenė važiuoja į puotą, „Ponia Tirlipirli 
rodo voveraitėms kelią į iškylą ), patupdytų ant atskirų servetėlių 
ir linksmai kikenančių tarpusavyje, nustebusių, kad žmogus pa- 
mažu išleidžia šimtą penkiasdešimt svarų tokiems menkaverčiams 
porceliano ir stiklo gabalams, kaip jos. Didžiuliai trijų dalių kili- 
mai, kurių siuvimą Airė dar prisiminė, dabar kabojo ant sienos virš 
židinio. Pirmojoje dalyje buvo vaizduojami Pateptieji, su Jėzumi 
teisią kitus danguje. Pateptieji visi buvo šviesiaplaukiai ir mėlyn- 
akiai, atrodė tokie ramūs, kiek tik leido pigi Hortenzės vilna, ir 
žvelgė žemyn į Milžinišką minią - kuri atrodė laiminga, bet ne to- 
kia laiminga, kaip Pateptieji, - šėlstančią amžiname žemės rojuje. 
O Milžiniška minia su gailesčiu žvelgė į pagonis (jų buvo visų dau- 
giausia), mirusius ir palaidotus, sukrautus į stirtas lyg sardinės. 

Trūko tik Darkuso (kurį Airė neaiškiai prisiminė kaip kvapų ir 
prisilietimų mišinį - naftalino bei drėgnos vilnos): jo didžiulis krės- 
las stovėjo tuščias, vis dar prasmirdęs, o jo televizorius vis dar rodė. 

— Aire, tu tik pažiūrėk! Mažė net megztuko neapsivilko - 
turbūt baisiai sustirai! Drebi kaip meksikietiška pupelė. Duokš 
pačiupinėti. Karščiuoji! Neši į mano namus karštinę? 

Hortenzės akivaizdoje buvo svarbu niekada neprisipažinti, 
kad sergi. Kaip ir daugumoje jamaikiečių namų, vaistai būdavo 
skausmingesni už ligą. 

— Man viskas gerai. Nieko tokio... 

- Mat kaip? - Hortenzė uždėjo Airės ranką sau ant kaktos. - 
Aiškiai karščiuoji, kurgi ne. Jauti? 

Airė juto. Ji buvo karšta kaip pats pragaras. 

- Eikš, - Hortenzė pastvėrė apklotą nuo Darkuso kėdės ir 
apsiautė juo Airės pečius. - Dabar eikš į virtuvę ir įsitaisyk. Laks- 
tai čia naktimis, apsivilkusi skarmalais! Tuojau išgersi karšto cera- 
ce, o tuomet mausi į lovą taip greitai, kaip dar niekad nemovei. 


* Jamaikos krūmas, kurio arbata laikoma vaistu. 

Airė apsigaubė dvokiančiu apklotu ir nusekė paskui Horten- 
zę į virtuvėlę, kur abi susėdo. 

— Pasirodyk. 

Hortenzė pasilenkė, rankomis įsisprendusi į klubus. 

— Atrodai kaip Ponas Giltinė, tavo naujas meilužis. Kaip čia 
atkakai? 

Atsakyti ir vėl reikėjo atsargiai. Paguodos senatvėje Hor- 
tenzei teikė panieka Londono viešajam transportui. Ji galėdavo iš 
vieno žodžio, pavyzdžiui, traukinys, išskelti visą melodiją (Šiauri- 
nė linija), kuri virsdavo arija (Metro) ir išsiskleisdavo tema (Ant- 
žeminiai traukiniai), o paskui vis plisdavo, kol virsdavo operete 
(Britų geležinkelio blogis ir trūkumai). 

- Hm... N17 autobusu. Viršutiniame aukšte buvo šalta. Gal- 
būt ten ir peršalau. 

- Nė neabejok, panelyt. Aš visai nesuprantu, ko tau važinėti 
autobusais, jeigu jie važiuoja tris valandas, jų reikia laukti šaltyje, 
o kai įlipi, langai atidaryti, ir sušąli vos ne mirtinai. 

Hortenzė iš mažo plastikinio buteliuko įsipylė į saują bespal- 
vio skysčio. 

- Eikš. 

- Ko? - paklausė Airė, tučtuojau sunerimusi. - Kas čia? 

— Nieko, eikš. Nusiimk akinius. 

Hortenzė prisiartino su atkišta sauja. 

- Tik ne į akis! Akims nieko nėra! 

- Nesimuistyk. Nieko į akis ir nepilsiu. 

- Tik pasakyk, kas čia, - maldavo Airė, mėgindama suprasti, 
ką jai darys su tuo skysčiu, bet sauja prislinko prie jos veido ir 
ištepė nuo kaktos iki smakro. 

— Aaaa! Degina! 

— Romas, - dalykiškai pareiškė Hortenzė. - Išdegins karštį. 
Ne, nesiprausk. Palik, kad veiktų. 

Airė sukando dantis, kol tūkstančio adatų smaigaliai virto 
penkiais šimtais, paskui dvidešimt penkiais, o galiausiai liko tik 
šilumėlė, lyg antausį gavus. 


385 


Airė 1990, 1907 


- Nagi! - pareiškė Hortenzė, visai išsibudinusi ir kažkaip 
pergalingai, - pagaliau pasprukai nuo tos bedievės, kaip matau. 
Ir dar gripą pakeliui pasigavai! Na... kai kas tavęs visai nesmerk- 
tų, ne, nė trupučio... Niekas geriau už mane nežino, kokia ji. Vis 
lekia iš namų, mokosi savo -izmų ir -schizmų universitetuose, 
palieka vyrą ir mažę namie alkanus ir sulysusius. Viešpatie, aiš- 
ku, kad reikia sprukti! Na... - ji atsiduso ir pastatė ant viryklės 
varinį virdulį. - Taip parašyta. Slėnis tarp kalnų bus užpiltas, 
nes slėnis tarp kalnų tęsis iki Azalo; jis bus taip užpiltas, kaip 
buvo užpiltas žemės drebėjimo Judo karaliaus Uzijo dienomis. Ir 
VIEŠPATS, mano Dievas, ateis drauge su visais savo šventaisiais. 
Zacharijo 14, 5. Galiausiai gerieji pabėgs nuo blogio. Ak, Aire 
Ambrozija... Žinojau, kad kada nors ateisi. Galiausiai visi Dievo 
vaikai sugrįžta. 

— Močiute, aš ne Dievo ieškoti atėjau. Aš tik noriu ramiai 
pasimokyti ir viską apmąstyti. Man reikia kelis mėnesius čia pa- 
gyventi - bent iki Naujųjų. Ak... oi... man truputį sukasi galva. 
Galima apelsiną? 

- Taip, galiausiai visi grįžta pas Viešpatį Jėzų, - tęsė Horten- 
zė sau, dėdama į virdulį karčią cerace šaknį. - Čia netikras apelsi- 
nas, mieloji. Visi vaisiai plastikiniai. Ir gėlės plastikinės. Netikiu, 
kad Viešpats norėtų, jog savo menkus namų pinigėlius švaistyčiau 
vystantiems daiktams. Suvalgyk datulių. 

Airė susiraukė, dėbsodama į priešais ją nutėkštą susiraukš- 
lėjusį vaisių. 

- Tai palikai Arčibaldą su ta moterim... vargšelis. Man Ar- 
čibaldas visada patiko, - liūdnai pratarė Hortenzė, dviem mui- 
luotais pirštais šveisdama rudas puoduko nuosėdas. - Aš niekada 
neturėjau nieko prieš jį patį. Jis visada buvo padorus vaikinas. Pa- 
laiminti taikdariai. Man jis visada atrodė taikdarys. Bet tiesiog iš 
principo, supranti? Iš juodos ir balto niekada nieko gero neišeina. 
Viešpats Jėzus nenorėjo, kad žmonės maišytųsi. Štai dėl ko jis taip 
užsiuto, kai žmonių vaikai pastatė Babelio bokštą. Jis norėjo, kad 
visi liktų atsiskyrę. „Ten VIEŠPATS sumaišė visos žemės kalbą ir iš 

ten VIEŠPATS išsklaidė juos po visą žemės veidą.“ Pradžios knyga 
11, 9. Kai sumaišai, nieko neišeina. Taip nelemta. Išskyrus tave, - 
lyg persigalvojusi pridūrė ji. - Tu - vienintelis geras dalykas iš to... 
Vaje, kartais atrodo, kad į veidrodį žiūriu, - pridūrė ji, raukšlėtais 
pirštais kilsteldama Airės smakrą. - Tu sudėta kaip aš, stambi, su- 
pranti! Klubai, pilvas, šikna, papukai. Ir mano mama tokia buvo. 
Tu ir pavadinta mano mamos garbei. 

- Airė? - paklausė Airė, labai stengdamasi klausytis, bet jus- 
dama, kaip ją apkloja drėgnas rūkas. 

- Ne, mieloji, Ambrozija. Tai, nuo ko gyvenama amžinai. 
Nagi, - tarė ji, suplodama rankomis, lyg pagautų kitą Airės klau- 
simą, - tu nakvosi svetainėje. Atnešiu antklodę ir pagalvių, o pa- 
sikalbėsim rytą. Aš keliuosi šeštą, nes turiu Liudytojų reikalų, tad 
nemanyk išmiegoti ilgiau negu iki aštuonių. Maže, girdi? 

- Mhm. Bet kaip buvęs mamos kambarys? Negaliu nakvoti 
tenė 

Hortenzė petimi parėmė pusę Airės svorio ir nuvedė ją į sve- 
tainę. 

- Ne, taip neišeis. Čia tam tikra padėtis, - paslaptingai pa- 
aiškino Hortenzė. - Paaiškinsiu, kai saulė užtekės. Taigi nebijokite 
jų. Juk nėra nieko uždengta, kas nebus atidengta, - tyliai padekla- 
mavo, gręždamasi eiti, - ir nieko paslėpta, kas nepasidarys žinoma. 
Tai iš Mataušo 10, 26. 


Tame pusrūsio bute vienintelis malonus laikas būdavo rudens 
rytmetys. Tarp šeštos ir septintos valandos, kai saulė dar žemai, 
šviesa sklisdavo pro priekinį langą, užliedavo svetainę geltoniu, 
sušildydavo ilgą siaurą plotelį (7 iš 30 pėdų), o pomidorai sveikai 
sušvisdavo. Šeštą ryto beveik galėdavai patikėti, kad esi po kokia 
nors Žemyno cabana' ar bent jau Torkėjaus gatvės lygyje, o ne 


* Trobelė, pavėsinė, paprastai tropikų kalnuose. 

Lambeto požemyje. Švytėdavo taip, kad negalėdavai įžiūrėti gele- 
žinkelio turėklų, kur baigėsi žalias lopinėlis, ar kasdien skubančių 
kojų, žingsniuojančių pro svetainės langą, spardančių dulkes pro 
grotas ant stiklo. Šeštą ryto - vien balta šviesa ir išradingi šešėliai. 
Apsikabinusi arbatos puoduką prie virtuvės stalo, primerktomis 
akimis žvelgdama į žolę, Airė ten regėjo vynuogynus; ji regėjo Flo- 
rencijos scenas, o ne nelygų netvarkingų Lambeto stogų kontūrą; 
ji regėjo tamsų raumeningą italą, skinantį uogas ir traiškantį jas 
kojomis. Tuomet miražas, sukeltas saulės, pranyko, viską prarijo 
besotis debesis. Liko tik keli apgriuvę karaliaus Edvardo epochos 
pastatai. Geležinkelio turėklai, pavadinti neatsargaus vaiko vardu. 
Ilgas, siauras sklypas, kur neaugo beveik niekas. Ir išbalęs kreiva- 
kojis raudonplaukis tipas, siaubingai susisukęs ir avintis botais, 
mindantis kompostą, mėginantis nusikratyti nuo kulno sutryptą 
pomidorą. 

- Čia ponas Topsas, - pasakė Hortenzė, skubėdama per vir- 
tuvę su tamsiai ruda suknele atsagstytais kabliukais, o rankoje — 
skrybėlaitė su persikreipusiomis plastikinėmis gėlytėmis. - Jis 
man labai padėjo po to, kai mirė Darkusas. Jis numaldo mano 
pyktį ir nuramina sielą. 

Ji pamojo jam, o jis išsitiesė ir taip pat pamojo. Pakėlė du 
plastikinius maišelius, pilnus pomidorų, ir keistai krypuodamas 
lyg balandis perėjo per daržą prie virtuvės durų. 

- Jis vienintelis įstengia ką nors ten užauginti. Tokio pomi- 
dorų derliaus nė akyse nesi regėjusi! Aire Ambrozija, liaukis spok- 
soti ir užsagstyk man suknelę. Greičiau, kol akys neišvirto. 

- Jis čia gyvena? - priblokšta sukuždėjo Airė, šiaip ne taip 
suglausdama suknelės puses ant stambaus Hortenzės liemens. - 
Na, su tavim? 

— Ne ta prasme, kurią tu turi galvoje, - nusivaipė Hortenzė. - 
Jis tiesiog labai padeda man senatvėje. Jis su manim visus šešerius 
metus, telaimina ir tesaugo jį Dievas. Na, paduok segtuką. 

Airė padavė jai ilgą skrybėlės segtuką, padėtą ant sviesti- 
nės. Hortenzė ištiesino plastikinius gvazdikus ant skrybėlaitės 

ir tvirtai juos prismeigė, tada pervėrė smeigtuku veltinį, palik- 
dama du colius nuogo sidabro kyšoti iš skrybėlės lyg vokišką 
pickelhaube'. 

— Na, nesibaisėk taip. Mums taip labai patogu. Moteriai 
reikia vyro namuose, kitaip viskas griūva. Mudu su ponu Top- 
su - seni bendražygiai Viešpaties kovoje. Kadaise jis atsivertė 
į Liudytojų bažnyčią ir greitai bei užtikrintai joje kyla. Aš lau- 
kiau penkiasdešimt metų, kada galėsiu ne tik valyti Karalystės 
salę, - liūdnai aiškino Hortenzė, - bet moterims neleidžiama 
kištis į tikrus Bažnyčios reikalus. Bet ponas Topsas daug nuvei- 
kė, jis retsykiais leidžia man padėti. Jis labai geras žmogus. Tik 
jo šeima - bjaurybės, - paslapčia sukuždėjo ji. - Tėvas - tikras 
diegas, lošėjas ir pasileidėlis... Tad po kurio laiko pakviečiau jį 
gyventi su manim, nes turiu laisvą kambarį, o Darkuso nebėra. 
Jis labai civilizuotas vaikinas. Tik niekada nevedė. Vedė Bažny- 
čią, štai kaip! Jis visus šešerius metus vadina mane ponia Bauden 
ir niekaip kitaip, - Hortenzė vos girdimai atsiduso. - Nežino, ką 
reiškia nepadorumas. Gyvenime jis tetrokšta tapti Pateptuoju. 
Labai juo žaviuosi. Jis taip pasitaisė. Dabar taip gudriai šneka, 
supranti! Be to, puikiai moka taisyti vamzdžius ir čiaupus. Ar 
dar karščiuoji? 

— Matyt. Paskutinis kabliukas... štai, viskas. 

Hortenzė stryktelėjo tolyn nuo jos ir nuėjo į koridorių įleisti 
Rajeno. 

- Bet, močiute, kodėl jis gyvena... 

— Na, šįryt tau teks sočiai maitintis - penint karščiuojantį, 
karštis dvesia badu. Pakepsiu šitų pomidorų su bananais ir vaka- 
rykšte žuvim. Pakepsiu, o paskui kišk į mikrobangę. 

— Maniau, kad reikia penė... 

- Labas rytas, pone Topsai. 

- Labas rytas, ponia Bauden, - uždarydamas duris atsakė po- 
nas Topsas ir nusivilko apsauginį lietpaltį, po kuriuo vilkėjo pigiu 


* Prūsijos armijos šalmas su smaigu. 

mėlynu kostiumu, o apykaklėje segėjo mažutį kryželį. - Jūs turbūt 
jau beveik susiruošusi? Mums reikia lygiai septintą būti salėje. 

Airės Rajenas kol kas nepastebėjo. Jis pasilenkęs kratė dumb- 
lą nuo batų. Kratė kankinamai lėtai, kaip ir kalbėjo, o jo perregi- 
mos blakstienos virpėjo lyg komos ištikto žmogaus. Iš savo vietos 
Airė matė tik pusę jo: raudonų plaukų kuokštą, sulenktą kelį ir 
vienos rankos marškinių rankogalį. 

Bet vien balsas buvo lyg reginys: kalbantis koknių tarme, bet 
rafinuotas, balsas, su kuriuo nemenkai pasidarbuota praleidžiant 
svarbiausius priebalsius ir pridedant kitus ten, kur jų visai nerei- 
kia, ir visa tariama pro nosį, vos mažumėlę padedant burnai. 

— Gražus rytas, ponia B., gražus rytas. Yra už ką dėkoti Vieš- 
pačiui. 

Hortenzė, regis, be galo nervinosi, kad jis netrukus pakels 
galvą ir pastebės prie viryklės stovinčią merginą. Ji tai kvietė Airę 
prisiartinti, tai stūmė atgal, nežinodama, ar jiems apskritai dera 
susitikti. 

- Ak, taip, pone Topsai, aš jau susiruošiau. Suprantat, kiek 
vargau su skrybėlaite, bet tik paėmiau smeigtuką, ir... 

- Bet juk Viešpaties nedomina kūno tuštybė, tiesa, ponia 
B.? - atsakė Rajenas, lėtai ir skausmingai tardamas kiekvieną žodį, 
nepatogiai atsitūpęs ir audamasis kairįjį botą. - Jehovai reikia jūsų 
sielos. 

- Ak, žinoma, tai šventa teisybė, - sunerimo Hortenzė, pirš- 
tais taršydama plastikinius gvazdikus. - Bet juk sykiu Liudytojų 
poniai nedera Viešpaties namuose atrodyti kaip kokiai, na, žie- 
žulai. 

Rajenas susiraukė. 

- Noriu pasakyti, stenkitės pati neinterpretuoti šventraščių, 
ponia Bauden. Ateityje aptarkite juos su manim ir mano kolegomis. 
Paklauskit mūsų: ar Viešpačiui rūpi akiai malonūs apdarai? Mes su 
kolegomis Pateptaisiais surasime reikiamą skyrių ir eilutę... 

Rajeno sakinys virto neaiškiu Hr1mmmmm, jis dažnai leis- 
davo tokį garsą. Tas garsas prasidėdavo pūstose šnervėse ir nuvib- 

ruodavo jo liesomis, ilgomis, kreivomis galūnėmis lyg paskutiniai 
pakaruoklio traukuliai. 

- Pati nežinau, kam taip darau, pone Topsai, - Hortenzė pa- 
purtė galvą. - Kartais jaučiuosi lyg pati galėčiau mokyti, suprantat? 
Nors esu moteris... Jaučiuosi, lyg Viešpats kalbėtų su manim ypa- 
tingu būdu... Tai tik blogas įprotis... bet Bažnyčioje dabar tiek visko 
pasikeitė, kartais nė nebespėju sekti visų taisyklių ir nurodymų. 

Rajenas pažvelgė į lauką pro stiklo paketą. Jo veidą perkreipė 
skausmas. 

— Dievo žodis niekada nesikeičia, ponia B. Tik žmonės klys- 
ta. Geriausia, ką galite padaryti dėl Tiesos, yra melstis, kad Bruk- 
lino salė kuo greičiau paskelbtų galutinę datą. Hmmmmmm. 

— Ak, taip, pone Topsai. Meldžiuosi dieną naktį. 

Rajenas suplojo rankomis, nevykusiai reikšdamas entu- 
ziazmą. 

— Na, ar nugirdau, kad pusryčiams bananai, ponia B.? 

- O taip, pone Topsai, ir pomidorai, jei malonėtumėte pa- 
duoti juos virėjai. 

Kaip Hortenzė ir tikėjosi, pomidorų perdavimas sutapo su 
Airės pastebėjimu. 

- Susipažinkit, čia mano anūkė Airė Ambrozija Džouns. O 
čia ponas Rajenas Topsas. Pasisveikink, Aire, mieloji. 

Airė pasisveikino, nedrąsiai žengusi pirmyn ir ištiesusi jam 
ranką. Bet Rajenas Topsas nesureagavo, ir nelygybė tik padidėjo, 
kai jis staiga, regis, ją pažino; kai nužvelgė ją, tvinktelėjo atpažini- 
buvo tikrai unikaliai bjaurus, raudonesnis už visus raudonplaukius, 
strazdanotesnis už strazdanotus, mėlynesnėm gyslom už krabą. 

- Ji... ji... Klaros dukra, - nedrąsiai pratarė Hortenzė. - Po- 
nas Topsas pažinojo tavo mamą, seniai seniai. Bet nieko tokio, 
pone Topsai, dabar ji gyvens su mumis. 

— Tik kurį laiką, - skubiai patikslino Airė, pastebėjusi, kad 
ponas Topsas neaiškiai persigando. - Gal tik kelis mėnesius, per 
žiemą, kol mokysiuosi. Birželį man egzaminai. 

Ponas Topsas nė nekrustelėjo. Apskritai, niekas jame nė ne- 
krustelėjo. Lyg kinų terakotinis karys jis atrodė pasirengęs mūšiui, 
bet neįstengė pajudėti. 

- Klaros dukra, - ašaringai pakuždomis pakartojo Horten- 
zė. - Ji galėjo būti tavo. 

Ši paskutinė sušnabždėta pastaba Airės visai nenustebino; ji 
tiesiog įtraukė ją į sąrašą: Ambrozija Bauden pagimdė per žemės 
drebėjimą... kapitonas Čarlis Derhamas buvo niekam tikęs kvailas 
bernas... dirbtiniai dantys stiklinėje... ji galėjo būti tavo... 

Nenuoširdžiai, nesitikėdama atsakymo, Airė paklausė: 

- Ką? 

— Ak, nieko, Aire, mieloji. Nieko, nieko. Einu, pradėsiu kep- 
ti. Girdžiu, kaip pilvukai gurgia. Prisimenat Klarą, pone Topsai? 
Judu buvot labai geri... draugai. Pone Topsai? 

Rajenas jau dvi minutes spoksojo į Airę, neįstengdamas 
atplėšti akių, visiškai tiesus, mažumėlę pražiota burna. Išgirdęs 
klausimą, jis, regis, atsitokėjo, užsičiaupė ir atsisėdo prie nepa- 
dengto stalo. 

- Sakot, Klaros dukra? Hmmmmmm... - jis išsitraukė iš švar- 
ko kišenėlės bloknotą, panašų į policininko, ir iškėlė virš jo rašik- 
lį, lyg šitaip paspartintų atmintį. 

- Matot, daugelis nutikimų, žmonių ir įvykių iš ankstesniojo 
mano gyvenimo, sakykime, atskirti nuo manęs visagaliu kardu, 
kuris atkirto mane nuo praeities, kai Viešpats Jehova teikėsi ap- 
šviesti mane Tiesa, o kadangi jis parinko man naują vaidmenį, 
turiu, kaip Paulius išmintingai patarė laiške korintiečiams, mesti, 
kas vaikiška, ir leisti ankstesnėms savo inkarnacijoms būti apgaub- 
toms tiršto smogo, kuris, - kalbėjo Rajenas Topsas, vos akimirką 
atsikvėpė ir paėmė iš Hortenzės stalo įrankius, - regis, bus prari- 
jęs tavo motiną ir visus mano prisiminimus apie ją. Hmmmmm. 

- Ji taip pat niekada apie jus neužsiminė, - atsakė Airė. 

- Na, tai buvo labai seniai, - apsimestinai linksmai atsakė 
Hortenzė. - Bet jūs tikrai labai dėl jos pasistengėt, pone Topsai. 

Klara buvo mano stebuklingas kūdikis. Man buvo keturiasdešimt 
aštuoneri! Maniau, kad ji - Dievo vaikas, bet Klara buvo linkusi 
į blogį... Ji niekada nebuvo dievobaiminga mergaitė, ir galiausiai 
nieko nebuvo galima padaryti. 

- Jis atsiųs savo kerštą, ponia B., - atsakė Rajenas, taip pažvit- 
rėjęs, kaip Airei dar nebuvo tekę matyti. - Tiems, kas to nusipelnė, 
Jis atsiųs siaubingas kančias. Prašyčiau trijų bananų. 

Hortenzė padėjo visas tris lėkštes, o Airė, supratusi, kad nie- 
ko nevalgė nuo vakar ryto, susikrovė į lėkštę kalną bananų. 

— Oi! Karšta! 

- Geriau karšta, negu drungna, - niūriai atsakė Hortenzė ir 
reikšmingai nusipurtė. - Ant amžių amžinųjų, amen. 

- Amen, - pakartojo Rajenas, narsiai kimšdamas svilinamai 
karštus bananus. - Amen. Taigi. Ko tiksliai ruošiesi mokytis? - 
paklausė jis, taip įnirtingai vengdamas pažvelgti į Airę, kad ji net 
ne iš sykio suprato, jog klausiama jos. 

- Chemijos, biologijos ir tikybos, - Airė papūtė į karštą ba- 
nano kąsnį. - Noriu tapti odontologe. 

Rajenas sukluso. 

- Tikybos? Ar jus supažindina su vienintele tikrąja Bažny- 
čia? 

Airė pasimuistė. 

- Hm... Greičiau jau su trimis didžiosiomis. Žydais, krikš- 
čionimis ir musulmonais. Vieną mėnesį mokėmės apie katalikus. 

Rajenas susiraukė. 

— O kitų pomėgių turi? 

Airė pagalvojo. 

— Muzika. Man patinka muzika. Koncertai, klubai ir pana- 
šiai. 

- Taip, hmmmmm. Kadaise ir aš visu tuo domėjausi. Kol su- 
laukiau Gerosios naujienos. Dideli jaunimo sambūriai populia- 
riuose koncertuose dažnai virsta šėtono garbintojų peryklomis. 
Tavo fizinio... pavidalo mergina netyčia gali susivilioti gundomu 

seksualisto glėbiu, - stodamasis nuo stalo pasakė Rajenas ir pa- 
žvelgė į laikrodį. - Geriau pagalvojus, tam tikroje šviesoje tikrai 
primeni motiną. Panašūs... skruostikauliai. 

Rajenas nusibraukė nuo kaktos perlinę prakaito juoste- 
lę. Stojo tyla, Hortenzė nė nekrustelėjo, nervingai gniauždama 
rankšluostuką, o Airei teko fiziškai pereiti per kambarį stiklinės 
vandens, kad pabėgtų iš pono Topso akiračio. 

- Na. Liko dvidešimt minučių, ponia B. Einu ratų, gerai? 

- O taip, pone Topsai, - nušvito Hortenzė. Bet vos Rajenas 
išėjo, šypsena virto pykčiu. 

- Kam tu šitaip šneki, hmm? Nori jam pasirodyti kažko- 
kia velniška pagonė? Kodėl negalėjai pasakyti, kad kolekcionuoji 
pašto ženklus ar panašiai? Greičiau, man reikia išplauti lėkštes - 
baik valgyti. 

Airė pažvelgė į maisto kalną, likusį lėkštėje, ir kaltai pa- 
plekšnojo sau per pilvą. 

- Fe! Taip ir maniau. Akys už pilvą didesnės. Duokš šen. 

Hortenzė pasilenkė virš kriauklės ir ėmė mesti sau į burną 
banano kąsnius. 

- Klausyk, kol čia gyvensi, prieš poną Topsą neatsikalbinėk. 
Tau reikia mokytis, ir jam reikia mokytis, - tyliau pridūrė Hor- 
tenzė. - Jis dabar konsultuojasi su Bruklino ponais... nustatys ga- 
lutinę datą; šįsyk nebesuklys. Tik pažiūrėk, kiek pasauly bėdos, ir 
iškart bus aišku, kad paskirtoji diena jau netoli. 

- Aš niekam netrukdysiu, - atsakė Airė, geranoriškai artin- 
damasi prie plaunamų indų. - Jis tiesiog atrodo truputį... keis- 
tas. 

— Viešpaties išrinktieji pagonims visada atrodo keisti. Ponas 
Topsas tiesiog nesuprastas. Jis man labai svarbus. Anksčiau nie- 
kada tokio draugo neturėjau. Taip išpuikusi tavo mama turbūt tau 
nieko nepasakoja, bet Baudenams ilgai nesisekė. Aš gimiau per 
žemės drebėjimą. O kai suaugau, mano pačios dukra nuo manęs 
pabėgo. Niekada nemačiau savo vienintelės anūkėlės. Šitiek metų 

turėjau tik Viešpatį. Ponas Topsas - pirmas vyras, kuris pažvelgė į 
mane ir pasigailėjo. Patikėk, kvaiša ta tavo mama, kad jį paleido! 

Airė pamėgino paskutinį sykį: 

— Ką? Ką tai reiškia? 

— Ak, nieko, nieko, Viešpatie mieliausias... Aš čia visą rytą 
vis plepu... Ak, pone Topsai, štai kur jūs. Mes dar nevėluosim, 
ką? 

Ponas Topsas, ką tik grįžęs, buvo nuo galvos iki kojų ap- 
sitaisęs oda, ant galvos užsimaukšlinęs didžiulį motociklininko 
šalmą, ant jo kairės kulkšnies buvo pritvirtintas raudonas atšvai- 
tas, o ant dešinės - baltas. Jis pakėlė antveidį. 

- Ne, su Dievo pagalba spėsim. Kur jūsų šalmas, ponia B.? 

— Ak, nusprendžiau laikyti jį orkaitėje. Šaltais rytais jis 
būna maloniai šiltas. Aire Ambrozija, prašau, paduok jį man. 

Tikrai, ant vidurinės lentynos, pašildytos iki antros dujų 
padalos, gulėjo Hortenzės šalmas. Airė ištraukė jį ir atsargiai už- 
maukšlino ant plastikinių močiutės gvazdikų. 

— Jūs važinėjat motociklu, - tarė Airė, palaikydama po- 
kalbį. 

Bet ponas Topsas, regis, puolė gintis. 

— „Vespa GS“. Nieko prabangaus. Kadaise maniau jo atsisa- 
kyti. Jis priminė gyvenimą, kurį verčiau pamirščiau, jei supranti, 
ką turiu galvoje. Motociklas - seksualinis magnetas, ir Dievas 
man atleido, bet aš šia prasme juo naudodavausi. Jau buvau nu- 
siteikęs atsikratyti, bet tuomet ponia B. mane perkalbėjo, kad, 
taip dažnai kalbėdamas viešai, juk turėčiau kuo nors važinėti 
pakankamai greitai. O ponios B. amžiuje autobusai ir traukiniai 
nebepatogūs, tiesa, ponia B.? 

- Tikrai ne. Jis įtaisė man tokį vežimėlį... 

- Lopšelį, - priekaištingai pataisė Rajenas. - Jis vadinamas 
lopšeliu. „Minetto Motorcycle“, 1973-iųjų modelis. 

- Taip, žinoma, lopšelį, jame patogu kaip lovytėje. Mudu su 
ponu Topsu visur taip važinėjame. 

Hortenzė nusikabino lietpaltį nuo kabliuko ant durų ir iš 
kišenių išsitraukė dvi lipdukais sulimpančias atšvaitų juosteles, 
kurias užsijuosė ant rankų. 

- Klausyk, Aire, aš šiandien turiu baisiai daug reikalų, tau 
teks pačiai pasigaminti pietus, nes nežinau, kada mes grįšim. Bet 
nesijaudink. Mes grįšim greitai. 

- Gerai. 

Hortenzė caktelėjo liežuviu. 

- Gerai. Štai ką reiškia jos vardas patois kalba: Irie, gerai. Kas 
gali duoti tokį?.. 

Ponas Topsas neatsakė. Jis jau buvo ant šaligatvio, kūrė 
„Vespa“. 


- Pirma reikėjo ją saugoti nuo tų Čalfenų, - urzgia Klara į 
ragelį, jos balsas - skardus pykčio ir baimės tremolando, - o dabar 
ir vėl jūs. 

Kitame laido gale jos motina krausto iš skalbyklės skalbinius 
ir tylomis klausosi per belaidžio telefono ragelį, įspraustą tarp au- 
sies ir nuvargusio peties, niekur neskubėdama. 

— Hortenze, tik nekimšk jai į galvą savo nesąmonių. Girdi? 
Tavo mama kaip kvailė jomis tikėjo, o paskui tu, bet aš viską nu- 
traukiau, ir toliau jos nesitęs. Jei Airė grįžusi užgiedos jūsų trenktas 
giesmeles, galėsi pamiršti Antrąjį atėjimą, nes iki jo būsi mirusi. 

Skambūs žodžiai. Bet koks trapus Klaros ateizmas! Lyg ma- 
žutis stiklo karvelis, kuriuos Hortenzė laiko svetainės indaujoje, - 
nuvirstų vos pūstelėjus. Tarp kitko, Klara, eidama pro bažnyčias, 
laikosi taip pat, kaip vegetarai lėkdami pro mėsines; šeštadieniais 
ji stengiasi neiti į Kilburną, bijodama gatvės pamokslininkų ant 
apverstų obuolių dėžių. Hortenzė jaučia Klaros siaubą. Šaltai kimš- 
dama dar vieną stirtą baltų skalbinių ir taupia moters akimi ma- 
tuodama skalbiklį, ji atsako trumpai ir ryžtingai: 

— Dėl Airės Ambrozijos nesijaudink. Dabar ji gerose ranko- 
se. Ji pati tau tai pasakys. 

Lyg būtų pakilusi su dangaus kareivijomis, o ne pasilaidojusi 
gyva po žeme Lambete su Rajenu Topsu. 

Klara išgirsta, kaip kitu rageliu atsiliepia jos dukra; iš pra- 
džių spragteli, paskui pasigirsta balsas, skardus lyg karilionas. 

- Klausyk, namo aš negrįšiu, aišku, taip kad negaišk laiko. 
Kada grįšiu, tada, tiesiog nesijaudink. 

Lyg ir neturėtų būti dėl ko jaudintis, lyg ir nėra dėl ko jau- 
dintis, galbūt tik dėl to, kad gatvės lauke braška nuo šalčio, net 
šunšūdžiai susikristalizavo, ant mašinos lango pasirodė ledas, o 
Klara yra gyvenusi tuose namuose žiemą. Ji žino, ką tai reiškia. 
Ak, nuostabiai šviesu 6 valandą ryto, taip, nuostabiai skaidru vie- 
ną valandą. Bet kuo trumpesnės dienos, tuo ilgesnės naktys, kuo 
name tamsiau, tuo lengviau, tuo lengviau, tuo lengviau šešėlį pa- 
laikyti ant sienos rašančia ranka, žingsnius ant šaligatvio - tolimu 
griausmu, o Naujųjų metų vidurnaktį mušantį laikrodį - varpu, 
skelbiančiu pasaulio pabaigą. 


Bet Klara baiminosi veltui. Airės ateizmas buvo tvirtas. Jis buvo 
čalfenistiškai užtikrintas, ir viešnagė pas Hortenzę ją atsainiai 
linksmino. Baudenų namai jai kėlė smalsumą. Čia buvo žaidžiama 
paskutinėmis figūromis ant lentos ir laukiama grėsmingos ateities; 
čia tikėtis, kad ateis rytojus, buvo prabanga, o už visas namų ūkio 
paslaugas, nuo pienininko iki elektros, būdavo atsiskaitoma griež- 
tai kasdien, kad nereikėtų leisti pinigų paslaugoms ar prekėms, 
kurios nueitų veltui, jei Dievas jau rytoj pasirodytų su visu savo 
šventuoju įtūžiu. Baudenizmas suteikė visai naują prasmę posakiui 
„sudurti galą su galu“. Tai buvo nuolatinis gyvenimas akimirkoje, 
nepaliaujamai svyruojant ant visiškos nebūties slenksčio; žmonės 
pripunta visokiausių kvaišalų, kad patirtų ką nors panašaus į tai, ką 

84 metų amžiaus Hortenzė Bauden patirdavo kasdien. Jūs matėte, 
kaip nykštukai persirėžia pilvus ir rodo, kas viduje, pasijutote lyg 
netikėtai išjungtas televizorius, išgyvenote visą pasaulį kaip vieną 
Krišnos sąmonę, be asmeninio „aš“, plūduriuojantį begaliniame 
sielos kosmose? Slėpkitės po lapais. Visa tai niekai, lyginant su 
šv. Jono klejonėmis, kai Kristus jam paskelbė dvidešimt du Ap- 
reiškimo skyrius. Apaštalas tikriausiai kaip reikiant pasibaisėjo 
(po taip uoliai viską užglaisčiusio Naujojo Testamento, tiek mei- 
lių žodžių ir taurių jausmų), kai sužinojo, kad už kampo vis dėlto 
tyko Senojo Testamento rūstybė. Aš baru ir ugdau tuos, kuriuos 
myliu. Tai turėjo tiesiog atverti akis. 

Galiausiai Apreiškimu remiasi visi pamišėliai. Tai paskutinė 
bepročių ekspreso stotelė. O baudenizmas, kurį sudarė Liudytojai, 
Apreiškimas ir dar daugiau, buvo visiškai nukvakęs. Par example: 
Hortenzė Bauden Apreiškimo 3, 15: „Žinau tavo darbus, jog nesi 
nei šaltas, nei karštas. O, kad būtum arba šaltas, arba karštas! Bet 
kadangi esi drungnas ir nei karštas, nei šaltas, aš išspjausiu tave 
iš savo burnos“ - interpretavo kaip įsakymą tiesiogine prasme. 
„Drungnumas“ jai atrodė blogis savaime. Visada po ranka ji tu- 
rėdavo mikrobangų krosnelę (vienintelę nuolaidą šiuolaikinėms 
technologijoms - ji ilgai dvejojo, rinkdamasi tarp įsiteikimo Vieš- 
pačiui ir atsivėrimo JAV minčių spinduliuotės kontrolės progra- 
mai, veikiančiai aukšto dažnio radijo bangomis) ir maistą visada 
pašildydavo tiek, kad vos galėjai valgyti; ji pasiruošdavo pilnus 
kibirus ledukų, kad kiekviena vandens stiklinė būtų „šaltesnė už 
patį šaltį. Ji visada vilkėjo dvejas kelnaites, lyg baimindamasi ava- 
rijos; kai Airė paklausė kodėl, ji susidrovėjusi atsakė, kad išgirdu- 
si pirmuosius Viešpaties ženklus (artėjantį griaustinį, dudenantį 
balsą, Vagnerio „Nybelungų žiedą“) ji ketino nusimesti tas, kurios 
arčiau kūno, ir apsimauti išorines, kad Jėzus ją rastų švarią, ne- 
smirdančią ir pasirengusią kilti į dangų. Koridoriuje ji laikė juodų 
dažų skardinę, kad atėjus metui galėtų pažymėti kaimynų duris 
Žvėries ženklu, ir Viešpačiui nereikėtų vargti, rankiojant blogie- 

čius, skiriant avis nuo ožių. O namuose nebuvo galima ištarti jo- 
kio sakinio su žodžiais „galas“, „baigta“, „atlikta“ ir panašiai, nes 
tai buvo tarsi dirgikliai, nuo kurių ir Hortenzė, ir Rajenas pikt- 
džiugiškai užsivesdavo: 
Airė: Pabaigiau plauti indus. 
Rajenas Topsas (iškilmingai purtydamas galvą nuo to- 
kios teisybės): Kaip ir mums visiems vieną dieną 
ateis pabaiga, mano miela Aire; tad būk uoli ir at- 
siversk. 
Arba: 
Airė: Koks geras filmas. Puiki pabaiga! 
Hortenzė Bauden (verksmingai): O tie, kas tikisi šito- 
kios pasaulio pabaigos, baisiai nusivils, nes Jis at- 
eis, sėdamas siaubą Ir žiū, karta, kuri tapo 1914 
metų įvykių liudininke, dabar regės, kaip trečdalis 
medžių sudega, o trečdalis jūros virsta krauju, o 
trečdalis... 


Be to, Hortenzė šiurpdavo nuo orų prognozės. Kad ir kas ją skai- 
tydavo, kad ir kaip paploninęs liežuvį, kad ir kaip santūriai ap- 
sirengęs, visas penkias minutes, kiek tik pranešėjas stovėdavo 
ekrane, ji jį plūsdavo, o paskui, regis, iš gryniausios pagiežos, 
elgdavosi visiškai priešingai, negu būdavo patarta (per lietų vilk- 
davosi ploną švarkelį ir nesinešdavo skėčio, o šviečiant saulei ap- 
sivilkdavo lietpaltį ir užsimaukšlindavo kepuraitę nuo lietaus). 
Tik po kelių savaičių Airė sumojo, kad orų pranešėjai yra pasau- 
lietiška antitezė viso Hortenzės gyvenimo darbui: tai iš esmės 
buvo tam tikras superkosminis mėginimas abejoti Viešpačiu ir 
viena visagale Biblijos egzegeze - orų prognoze. Be to orų prane- 
šėjai tebūtų išsišokėliai... O rytoj iš rytų pas mus atslenka didžiu- 
lė krosnis, iškilsianti ir apgaubsianti visą sritį liepsnomis, kurios 
neskleidžia šviesos, o yra regima tamsa... Šiauriniams regionams, 
deja, patarčiau apsitūloti, nes artinasi žvarbūs šalčiai, ir visai 

tikėtina, kad pakrantes talžys amžini audrų sūkuriai ir rūsti kruša, 
kuri ant tvirtos žemės netirpsta... Maiklas Fišas ir visa jo padermė 
baksnojo aklai, pasitikėdami Meteorologijos tarnybos paistalais ir 
tyčiodamiesi iš to tikslaus mokslo, eschatologijos, į kurio paslaptis 
Hortenzė gilinosi daugiau kaip penkiasdešimt metų. 

— Ar nėra naujienų, pone Topsai? 

(Šis klausimas beveik kasdien būdavo iškeliamas per pus- 
ryčius; mergaitiškai, uždusus, lyg vaikas klausinėtų apie Kalėdų 
senelį.) 

- Ne, ponia B. Dar nebaigtas tyrimas. Leiskit man su bendra- 
darbiais viską kruopščiai aptarti. Šiame gyvenime vieni yra moky- 
tojai, o kiti - mokiniai. Mūsų sprendimo laukia aštuoni milijonai 
Jehovos liudytojų, visi jie laukia Paskutiniojo teismo dienos. Turi- 
te išmokti palikti tokius dalykus tiems, kas turi tiesioginę prieigą, 
ponia B., tiesioginę prieigą. 


Kelias savaites padykinėjusi, Airė grįžo į mokyklą. Bet ji atrodė 
taip toli; net kelias iš Pietų į Šiaurę kasryt priminė alinamą kelionę 
į Šiaurės ašigalį, ir dar blogiau - ji nepasiekdavo tikslo ir atsidur- 
davo tik vidutinėse platumose, niekuo neypatingose, lyginant su 
kunkuliuojančiu Baudenų namų verpetu. Bet kadangi esi drung- 
nas ir nei karštas, nei šaltas, aš išspjausiu tave iš savo burnos. Taip 
pripranti prie kraštutinumų, kad staiga niekas kitas nebejįtinka. 
Milatą ji matydavo dažnai, bet kalbėdavosi tik trumpai. Da- 
bar jis ryšėjo žalią varlytę ir turėjo kitų reikalų. Dusyk per savai- 
tę ji tvarkydavo Marko popierius, bet kitų šeimos narių vengė. 
Džošą sutikdavo probėgšmiais. Jis, regis, Čalfenų vengė taip pat 
stropiai, kaip ir ji. Tėvus ji lankydavo savaitgaliais, tai būdavo 
lediniai susitikimai. kur visi vieni kitus vadindavo vardais (Aire, 
gal gali paduoti Arčiui druskos? Klara, Arčis klausia, kur žirklės) 
ir kiekvienas jausdavosi visų apleistas. Ji juto, kad NW2 kuž- 
damasi apie ją taip, kaip Šiaurės londoniečiai kuždėdavosi apie 

tuos, kuriuos įtardavo esant apniktus religijos, tos bjaurios ligos. 
Tad ji skubėdavo atgal į Lindeikerio gatvės 28 numerį Lambete 
ir džiaugdavosi vėl atsidūrusi tamsoje, nes ten jautėsi lyg miego- 
dama žiemos miegu ar susisukusi į kokoną, ir jai pačiai buvo ne 
mažiau smalsu už visus kitus, kokia Airė iš jo išlįs. Tai visai nebu- 
vo kalėjimas. Tas namas buvo nuotykis. Spintutėse ir pamirštuose 
stalčiuose, apmusijusiuose rėmeliuose paslaptys buvo kaupiamos 
taip ilgai, lyg joms grėstų išeiti iš mados. Ji rado savo prosenelės 
Ambrozijos nuotraukų, kaulėtos gražuolės didžiulėmis migdolų 
formos akimis, ir vieną Čarlio „Baltaodžio“ Derhamo nuotrau- 
ką, jis stovėjo ant griuvėsių krūvos, o jam už nugaros driekėsi 
sepija nuspalvinta jūra. Ji rado Bibliją su išplėšta viena eilute. Ji 
rado fotoautomate darytų Klaros nuotraukų su mokyklos unifor- 
ma, pamišėliškai išsišiepusios, rodančios tikrąjį dantų siaubą. Ji 
pakaitomis skaitė Džeraldo M. Kečio Dantų anatomiją, Gerosios 
Naujienos Bibliją ir ryte rijo visą nedidelę, eklektišką Hortenzės 
biblioteką, nupūsdama raudonas Jamaikos mokyklos dulkes nuo 
viršelių ir dažnai peiliu pjaustydama dar nevartytus puslapius. 
Vasario sąrašas buvo toks: 


Dž. Dž. H. Satono Mokslio Vest Indijos sanatorijos atas- 
kaita, Londonas, „Sampson, Low, Marston £ Co", 
1886. 

(Prasta knygos kokybė buvo atvirkščiai proporcinga 
autoriaus pavardės ilgiui.) 

Maiklo Skoto Tomo Kringlo užrašai, Edinburgas, 1875. 

Iden Filpots Cukranendrių šalyje, Londonas, „McClure 
8 Co., 1893. 

Jo Šviesybės H. Hesketo Belo, CMG Dominika: pata- 
rimai ir užrašai būsimiesiems naujakuriams, Lon- 
donas, „A X C Black“, 1906. 


Kuo daugiau ji skaitė, tuo labiau prigimtinį jos smalsumą žadino gra- 
žuolis kapitonas Derhamas nuotraukoje: dailus ir melancholiškas, 

tyrinėjantis pusės bažnyčios plytas, jaunas, bet tiek visko patyręs, tik- 
ras anglas, panašus į tokį, kuris vienam ar kitam tipui galėtų šį bei 
tą apie kai ką papasakoti. Gal net pačiai Airei. Dėl viso pikto ji 
laikė nuotrauką po pagalve. Rytais už lango atsiverdavo ne Italijos 
vynuogynai, tik cukrus, cukrus, cukrus, pas kaimynus tebuvo ta- 
bako, o ji svajingai išsigalvodavo, kad bananų kvapas ją kur nors iš- 
siunčia, į pramanytą vietą, nes ji ten niekada nebuvo. Į vietą, kurią 
Kolumbas pavadino Santjagu, bet užsispyrėliai araukai pervadino 
Xaymaca, ir pavadinimas išliko ilgiau už juos pačius. Daug medžio 
ir vandens. Tik Airė nebuvo girdėjusi apie tas švelnias pilvotas savo 
pačių švelnumo aukas. Tai buvo kažkokie kiti jamaikiečiai, nepa- 
kliuvę į siaurą istorijos akiratį. Praeitį - savo praeities suvokimą - ji 
ėmėsi užkariauti agresyviai, lyg atsiimdama ne ten nusiųstą laišką. 
Tai štai iš kur ji kilusi. Visa tai priklausė jai iš prigimties, kaip perlų 
auskarai ar pašto obligacijos. Vieta žymima X, o Airė X žymėjo 
viską, ką tik rasdavo, niekučius ir blizgučius (gimimo liudijimus, 
žemėlapius, kariuomenės ataskaitas, laikraščių straipsnius), ir kišo 
po sofa, lyg osmoso būdu jų sodrumas prasiskverbtų pro audinį ir 
miegant įsismelktų į ją. 


Kai pavasaris pasipuošė pumpurais, kaip bet kuri anachoretė, 
ji sulaukė aplankymų. Pirmiausia balsų. Pro traškantį neolitinį 
Hortenzės radiją Džoisė Čalfen kalbėjo per „Gardener's Ouestion 
Time : 


Vedėjas: Man regis, publika turi dar klausimų. Atrodo, 
ponia Selė Viteker iš Bornmuto nori kažko pa- 
klausti pokalbio dalyvių. Ponia Viteker? 

Ponia Viteker: Dėkoju, Brajenai. Na, aš - pradedančioji 
sodininkė, man čia pirmasis pašalas, ir vos per du 
mėnesius mano sodas, tviskėjęs visomis spalvo- 

mis, pasidarė visai dykas... Draugai patarė sodinti 
žemauges gėles, bet tam reikėtų prisodinti daugy- 
bę smulkių raktažolių ir saulučių, kurios atrodo 
kvailai, nes sodas iš tikrųjų nemažas. Na, aš labai 
norėčiau pasisodinti ko nors įspūdingesnio, maž- 
daug pentinių aukščio, bet viską tuojau nulaužo 
vėjas, o žmonės žiūri per tvorą ir galvoja: Varge, 
varge (publika užjaučiamai krizena). Taigi, norė- 
jau paklausti diskusijos dalyvių, kaip jūs puošiatės 
nykų viduržiemį? 

Vedėjas: Dėkui, ponia Viteker. Na, tai dažna problema... 
o patyrusiam sodininkui nebūtinai palengvėja. 
Man asmeniškai niekada iki galo nepavyksta. Na, 
perduokime klausimą diskusijos dalyviams, gerai? 
Džoise Čalfen, ar turit pasiūlymų ar patarimų ny- 
kiam viduržiemiui? 

Džoisė Čalfen: Na, pirmiausia leiskite pastebėti, kad 
jūsų kaimynai atrodo labai smalsūs. Jūsų vietoje 
liepčiau jiems nekišti nosies, kur nereikia (publi- 
ka juokiasi). Kalbant rimtai, man atrodo, kad šita 
mada versti sodą žydėti visus metus yra labai ne- 
sveika ir sodui, ir sodininkui, o ypač dirvai, tikrai 
taip manau... Manau, žiema yra poilsio metas, jai 
būdingos blankesnės spalvos, o žinot - kai paga- 
liau pavasaris įsibėgėja, kaimynai net išsižioja! 
Plykst! Štai ir jis, tas nuostabus augmenijos spro- 
gimas. Manau, žiema iš tikrųjų yra metas penėti 
dirvą, perkasti ją, leisti pailsėti ir planuoti jos atei- 
tį taip, kad dar labiau nustebintumėte tuos ilgano- 
sius kaimynus. Man sodo dirva visada primena 
moters kūną - judantį ciklais, suprantat, vienu 
metu vaisingą, o kitu ne, ir tai visai natūralu. Bet 
jei labai užsispirsite, tuomet eleborai - Helleborus 

corsicus - puikiai auga šaltoje, kalkingoje dirvoje, 
net jei jie ir... 


Airė išjungė Džoisę. Išjungti Džoisę buvo tiesiog terapija. Tai nebu- 
vo vien asmeniška. Tiesiog staiga pastangos ką nors išpešti iš nesve- 
tingos angliškos žemės pasirodė varginančios ir nereikalingos. Kam 
tiek vargti, jei yra ta kita vieta? (Nes Jamaika Airei atrodė lyg ką 
tik pagaminta. Kaip pats Kolumbas, vien ją atrasdama, ji įsteigė jos 
būtį.) Toji vieta su daug medžių ir vandens. Kur augalai šaute šau- 
na iš po žemės, niekieno neprižiūrimi, o jaunas baltaodis kapitonas 
susitinka jauną juodaodę merginą be jokių komplikacijų, abu švieži, 
nesuteršti, be praeities ar primestos ateities - vieta, kur viskas tiesiog 
yra. Nei pasakų, nei mitų, nei melo, nei painių voratinklių - šitaip 
Airė įsivaizdavo tėvynę. Nes tėvynė yra vienas iš stebuklingų pasa- 
kų burtažodžių, kaip vienaragis, siela ar begalybė, dabar jau įaugu- 
sių kalbon. O ypatingi tėvynės kerai, apžavai, kuriais ji apklėtė Airę, 
buvo tai, kad ji priminė pradžią. Visų pradžių pradžią. Lyg pirmasis 
rytas rojuje ar diena po pasaulio pabaigos. Švarus puslapis. 

Bet vos Airė prie jos priartėdavo, prie tobulos praeities šva- 
ros, kas nors dabartyje paskambindavo į Baudenų duris ir ją iš- 
blaškydavo. Ketvirtąjį gavėnios sekmadienį, vadinamą Motinos 
diena, prie slenksčio netikėtai išdygo Džošua, įniršęs, bent pus- 
antro stono sulieknėjęs ir daug labiau pasišiaušęs negu paprastai. 
Airei nespėjus išreikšti nei rūpesčio, nei nuostabos, jis įlėkė į sve- 
tainę ir trenkė durimis. 

— Man jau bloga! Eina šikt, vemt mane verčia! 

Nuo durų vibracijų kapitonas Derhamas nuvirto nuo savo 
laktos ant Airės palangės, ir ji atsargiai pastatė jį į vietą. 

- Aha, biče, ir tave malonu matyti. Gal prisėsk ir apsiramink. 
Nuo ko tau bloga? 

- Nuo jų. Vemt jie mane verčia. Jie vis paisto apie teises ir 
laisves, o paskui kas savaitę suryja po penkiasdešimt vištų! Veid- 
mainiai! 

Airė neišsyk suvokė, kur ryšys. Ji išsitraukė cigaretę, ruoš- 
damasi ilgai prakalbai. Jos nuostabai, Džošua taip pat išsitraukė 
cigaretę ir jie atsiklaupė ant suoliuko prie lango, kur pūtė dūmus 
pro grotas į gatvę. 

- Ar tu žinai, kaip gyvena vištos dedeklės narvuose? 

Airė nežinojo. Džošua paaiškino. Didžiąją dalį savo vargano 
vištiško gyvenimo jos praleidžia ankštumoje ir vištiškoje tamsoje, 
sugrūstos kaip vištiškos sardinės savo vištiškuose šūduose ir lesi- 
namos prasčiausiais vištų lesalais. 

Tai, anot Džošuos, dar niekai, lyginant su tuo, kaip laiką lei- 
džia kiaulės ir avys. 

- Tai tikras nusikaltimas, po galais. Bet pamėgink paaiš- 
kinti Markui. Pamėgink priversti jį atsisakyti pripusti kiaulie- 
nos sekmadieniais. Eina šikt, kaip jis nieko neišmano. Ar kada 
atkreipei dėmesį? Jis žino nežmoniškai daug apie vieną dalyką, 
bet viso kito pasaulio jis... Ak, kol nepamiršau - imk lanksti- 
nuką. 

Airė niekada nesitikėjo sulaukti dienos, kai Džošua Čalfe- 
nas paduos jai lankstinuką. Bet štai jis jos saujoje. Jis vadinosi: 
Mėsa - tai žudymas: faktai ir mitai, išleido organizacija GALIA. 

- Tai reiškia Gyvūnų Apsauga: už Laisvę, prieš Išnaudoji- 
mus ir Apribojimus. Tai lyg kiečiausias „Greenpeace“ sparnas, ar 
panašiai. Pasiskaityk - čia ne kokie išsigimėliai hipiai, jie laikosi 
anarchistinės perspektyvos. Jaučiuosi radęs savo nišą, supranti? 
Tiesiog nepaprasta grupė. Nebijo imtis tiesioginių veiksmų. Jos 
vadas baigė Oksfordą. 

- Mmmmm. Kaip Milatas? 

Džošua numojo ranka į klausimą. 

— Ak, nežinau. Trenktas. Iš proto kraustosi. O Džoisė vis dar 
pataikauja kiekvienai jo užgaidai. Nė neklausk. Mane vemt ver- 
čia nuo jų visų. Viskas pasikeitė, - Džošua nervingai persibraukė 
pirštais plaukus, kurie dabar jau siekė pečius ir buvo apkirpti, kaip 
vilsdeniečiai meiliai vadina, žydų-afrikiečių muletu. - Tu tiesiog 

neįsivaizduoji, kaip viskas pasikeitė. Mane dabar lanko tokios tik- 
ros... nušvitimo akimirkos. 

Airė linktelėjo galva. Nušvitimo akimirkas ji puikiai suprato. 
Jos septynioliktieji metai buvo jų pilnut pilnutėliai. Tad ir Džošuos 
metamorfozė jos nenustebino. Keturi mėnesiai septyniolikamečių 
gyvenime gali viską apversti aukštyn kojomis; „Stones“ gerbėjai 
virsta „Beatles“ gerbėjais, toriai - libdemais ir atvirkščiai, vinilo 
kolekcionieriai pameta galvas dėl kompaktinių plokštelių. Daugiau 
niekada gyvenime neįstengi šitaip iš esmės persikeisti. 

— Taip ir maniau, kad tu suprasi. Gaila, kad anksčiau neatė- 
jau su tavim pasikalbėti, bet dabar tiesiog negaliu ištverti namie, 
o kai sutinku tave, regis, po kojom visada painiojasi Milatas. Labai 
gera tave matyti. 

- Ir tave. Atrodai pasikeitęs. 

Džošua atsainiai dirstelėjo į savo drabužius, aiškiai daug ma- 
žiau moksliukiškus negu anksčiau. 

- Matyt, negali visą gyvenimą dėvėti seno tėvo velveto kos- 
tiumo. 

- Matyt, negali. 

Džošua suplojo rankomis. 

— Na, užsisakiau bilietą į Glastonberį ir galbūt nebegrįšiu. 
Susipažinau su GALIA, su jais ir vykstu. 

- Dabar kovas. Juk vyksi tik vasarą. 

- Džoelė ir Krispinas - tai su jais susipažinau - sako, kad gal 
nuvyksim anksčiau. Supranti, šiek tiek pastovyklausim. 

- O pamokos? 

— Jei tu gali nelankyti, galiu ir aš... juk neatsiliksiu. Vis dar 
turiu Čalfeno galvą ant pečių, tiesiog grįšiu išlaikyti egzaminų, o 
tada vėl mėšiuosi sau. Aire, reikia tave su tais žmonėms supažin- 
dinti. Jie tiesiog... neįtikėtini. Jis dadaistas. O ji anarchistė. Tikra. 
Ne tokia, kaip Markas. Papasakojau jai apie Marką ir jo prakeiktą 
SuperPelę. Ji mano, kad jis pavojingas. Gal net psichopatas. 

Airė susimąstė. 

— Mmm. Aš nustebčiau. 

Neužgesinęs nuorūkos, jis išmetė ją ant šaligatvio. 

- Ir dar aš nebevalgau mėsos. Šiuo metu esu peskataras, bet 
tai tik pusiaukelė. Nusprendžiau tapti vegetaru, po galais. 

Airė gūžtelėjo pečiais, nežinodama, ką čia atsakius. 

- Supranti, tas senas geras šūkis tikrai teisingas. 

— Koks šūkis? 

— Nuo ko susirgai, tuo ir gydykis. Su tokiu, kaip Markas, įma- 
noma susikalbėti tik visai sušiktu elgesiu. Jis nė nesupranta, koks 
jis paplaukęs. Nėra jokios prasmės rimtai su juo kalbėtis, nes jis 
mano, kad rimta kalba priklauso jam. Kaip su tokiais žmonėm su- 
sišnekėti? Ak, ir odos nebenešiosiu - drabužių - ir kitų gyvulinių 
produktų. Želatinos ir panašiai. 

Kurį laiką stebėjusi pro šalį einančias kojas - odą, sportba- 
čius, kulniukus, - Airė atsakė: 

— Taip jiems ir reikia. 


Melagių dieną pasirodė Samadas. Jis buvo visas apsitaisęs baltai, 
pakeliui į restoraną, susiglamžęs ir susiraukšlėjęs lyg nusivylęs 
šventasis. Atrodė, kad tuojau apsiverks. Airė jį įsileido. 

— Sveika, panele Džouns, - tarė Samadas, nežymiai nusilenk- 
damas. - Kaip laikosi jūsų tėvas? 

Airė nusišypsojo, pažinusi žaidimą. 

- Jūs jį matote dažniau už mus. Kaip laikosi Dievas? 

- Kuo puikiausiai, dėkoju. Ar pastaruoju metu nematėte 
mano niekam tikusio sūnaus? 

Airei nespėjus išpyškinti kitos eilutės, Samadas nebesusitvar- 
dė tiesiog jos akivaizdoje, tad teko nuvesti jį į svetainę, pasodinti 
Darkuso krėsle ir pagirdyti puoduku arbatos, tik tada jis įstengė 
prašnekti. 

— Pone Ikbali, kas nutiko? 

- O kas tik nenutiko. 

— Ar kažkas tėčiui? 

- Ak, ne, ne... Arčibaldas laikosi kuo puikiausiai. Jis kaip 
skalbimo mašinos reklama. Kaip visada, vis sukasi ir sukasi. 

- Tai kas? 

- Milatas. Jau tris savaites jis dingęs. 

- Dieve. Na, ar klausėte Čalfenų? 

- Pas juos nėra. Žinau, kur jis. Nuo vilko ant meškos. Jis 
kažkokioje stovykloje su tais žaliaraiščiais. Sporto centre Česte- 
ryje. 

- Eina sau. 

Airė atsisėdo, sukryžiavo kojas ir prisidegė cigaretę. 

- Mokykloje jo nemačiau, bet nepajutau, kad taip ilgai. Bet 
jei žinot, kur jis... 

- Aš nejo ieškoti atėjau, Aire, o paklausti tavo patarimo. Ką 
man daryti? Tu jį pažįsti - kaip su juo susišnekėti? 

Airė prikando lūpą, seniai to buvo išmokusi iš motinos. 

- Na, aš nežinau... Mes ne tokie artimi, kaip anksčiau... bet 
man vis atrodo, kad gal tai dėl Madžido... jo pasiilgo... Na, jis 
niekada neprisipažintų... bet Madžidas - jo brolis dvynys, galbūt 
jei jį sutiktų... 

- Ne, ne. Ne, ne, ne. Gaila, bet ne taip paprasta. Alachas 
mato, visas viltis dėjau į Madžidą. O dabar jis rašo, kad grįžta stu- 
dijuoti angliškos teisės - už tai sumokės tie Čalfenai. Jis nori vyk- 
dyti žmogaus, o ne Dievo įstatymus. Neišmoko nė vienos Maho- 
meto pamokos - tebūnie Jam taika! Žinoma, jo motina džiūgauja. 
Bet man jis - vienas nusivylimas. Tikresnis anglas už pačius an- 
glus. Patikėk, Madžidas nepadės Milatui, o Milatas - Madžidui. 
Jie abu išklydo iš kelio. Taip nutolo nuo gyvenimo, kurį buvau 
jiems numatęs. Neabejoju, kad abu ves baltaodes, vardu Šeila, ir 
anksti nuvarys mane į kapus. Aš tik norėjau dviejų dorų musul- 
monų berniukų. Ak, Aire... - Samadas paėmė laisvąją jos ranką 
ir meiliai paglostė. - Tiesiog nesuprantu, ką padariau ne taip. 
Mokai juos, bet jie neklauso, nes visu garsu pasileidžia „Public 
Enemy“ muziką. Rodai jiems kelią, bet jie suka šunkeliais į teisi- 
ninkų sąjungas. Vedi juos už rankos, o jie ištrūksta ir sprunka į 

Česterio sporto centrą. Viską suplanuoji, o niekas nevyksta taip, 
kaip tikėjaisi... 

Bet jei galėtum pradėti nuo pradžių, pagalvojo Airė, jei ga- 
lėtum sugrąžinti juos prie upės ištakų, prie pasakos pradžios, į 
tėvynę... To ji nepasakė: Samadas tai juto taip pat, kaip ji, ir abu 
suprato, kad tai beviltiška, tarytum vaikytis savo šešėlį. Ji tik iš- 
traukė ranką iš po jo saujos ir uždėjo ant viršaus, taip pat paglos- 
tydama. 

— Ak, pone Ikbali. Nė nežinau, ką pasakyti... 

— Ką čia bepasakysi. Tas, kurį išsiunčiau į tėvynę, grįžta 
pukka' anglas, su baltu kostiumu ir kvailu advokato peruku. Tas, 
kurį pasilikau čia, virsta visapusišku fundamentalistu teroristu 
su žalia varlyte. Kartais nė nesuprantu, ko aš čia plėšausi, - kar- 
čiai kalbėjo Samadas, angliškomis priegaidėmis išduodamas, kad 
šioje šalyje praleido dvidešimt metų, - tikrai nesuprantu. Dabar 
man regisi, kad kai Žengi į šią šalį, sudarai sutartį su velniu. Pa- 
duodi pasą registracijoje į lėktuvą, gauni antspaudą, nori šiek tiek 
užsidirbti, prasigyventi... bet ketini grįžti! Kas gali čia pasilikti? 
Šalta, šlapia, nyku; šlykštus maistas, nežmoniški laikraščiai - kas 
gali čia pasilikti? Bet sudarei sutartį su velniu... Ji tave įtraukia, 
ir tu staiga nebetinkamas sugrįžti, tavo vaikai neatpažįstami, tau 
niekur nebėra vietos. 

- Ak, ką jūs, negali būti. 

- Tuomet pamažu atsisakai net pačios minties, kad kur nors 
turi rasti sau vietą. Staiga visa tai, ta vieta, atrodo kažkoks ilgas, 
bjaurus melas... Imi tikėti, kad gimstama atsitiktinėje vietoje, kad 
viskas tėra atsitiktinumas. Bet jei tuo patiki, kur keliauti? Ką da- 
ryti? Kas turi prasmę? 

Samadui su siaubu pasakojant tokią distopiją, Airė gėdijosi, 
kad atsitiktinumų šalis jai atrodė tikras rojus. Kaip laisvė. 

- Ar supranti, vaikeli? Žinau, kad supranti. 


* Gatavas, susiformavęs. (Hindi) 

Iš tikrųjų jis norėjo paklausti: ar mes ta pačia kalba kalbame? 
Ar mes kilę iš ten pat? Ar mes tokie pat? 

Airė spustelėjo jo ranką ir įnirtingai palinkčiojo galva, kad 
tik jis nepravirktų. Ką daugiau ji galėjo jam pasakyti, jei ne tai, ką 
jis norėjo išgirsti? 

- Taip, - atsakė ji. - Taip, taip, taip. 


Kai tą vakarą po vėlyvo maldų ratelio grįžo Hortenzė ir Rajenas, 
abu buvo labai susijaudinę. Šįvakar sutartasis vakaras. Skubiai pa- 
žėręs Hortenzei nurodymų, kaip atspausdinti naujausią jo straips- 
nį Sargybos bokštui, Rajenas išėjo į koridorių paskambinti į Bruk- 
liną ir sužinoti naujienų. 

- Bet aš maniau, kad jis tariasi su jais. 

— Taip, taip, tariasi... bet galutinis patvirtinimas, supranti, 
turi būti paskelbtas paties pono Čarlzo Vintrio Brukline, - įsi- 
jautusi aiškino Hortenzė. - Kokia diena! Kokia didi diena! Padėk 
man užkelti rašomąją mašinėlę... man reikia ant stalo. 

Airė pakluso, atnešė milžinišką seną „Remington“ į virtuvę 
ir pastatė priešais Hortenzę. Hortenzė padavė Airei ryšulį balto 
popieriaus, išmarginto smulkute Rajeno rašysena. 

— Na, skaityk man, Aire Ambrozija, tik lėtai... o aš atspaus- 
dinsiu. 

Airė kokį pusvalandį skaitė, net krūpčiodama nuo siaubingai 
įmantraus Rajeno stiliaus, kai prireikdavo, paduodama koregavi- 
mo skystį ir grieždama dantimis, kai autorius kas dešimt minučių 
strykteldavo į virtuvę pataisyti sintaksės ar pertvarkyti pastraipos. 

— Pone Topsai, ar jau prisiskambinot? 

- Dar ne, ponia B., dar ne. Ponas Čarlzas Vintris labai užsiė- 
męs. Einu pamėginsiu dar sykį. 

Sakinys, Samado sakinys, plūduriavo pavargusiose Airės 
smegenyse. Kartais nė nesuprantu, ko aš čia plėšausi. O Rajenui ne- 
girdint, Airė rado progą to paklausti, nors suformulavo atsargiai. 

Hortenzė atsilošė kėdėje ir pasidėjo rankas į skreitą. 

— Aš jau labai ilgai taip gyvenu, Aire Ambrozija. Laukiu nuo 
tada, kai buvau mažiukė ilgomis kojinėmis. 

- Bet juk dėl to ne... 

— Ką tu žinai, kas dėl ko? Visiškai nieko. Liudytojų bažnyčia 
yra mano šaknys. Kai visi mane apleido, ji buvo man prielanki. Tai 
buvo geriausia, ką man suteikė motina, ir nepaliksiu jos dabar, kai 
pabaiga taip arti. 

- Bet, močiute, juk ne... tu net ne... 

- Paklausyk. Aš ne tokia, kaip kiti Liudytojai, kurie tik bijo 
numirti. Tiesiog bijo. Jie nori, kad mirtų visi, tik ne jie. Tai vi- 
sai netikusi priežastis paskirti savo gyvenimą Jėzui Kristui. Mano 
tikslai visai kitokie. Aš vis tiek tikiuosi tapti Pateptąja, nors ir esu 
moteris. Troškau to visą gyvenimą. Noriu būti su Viešpačiu, su 
Juo kurti įstatymus ir viską spręsti, - Hortenzė ilgai, garsiai cak- 
sėjo dantimis. - Man taip atsibodo, kad Bažnyčia vis sako man, 
jog aš moteris arba jog man trūksta išsilavinimo. Visi vis stengiasi 
tave išlavinti; išmokyti to, išmokyti ano... Štai kur didžiausia šios 
šeimos moterų problema. Kas nors vis stengiasi jas ko nors iš- 
mokyti, apsimeta, kad svarbu žinios, nors iš tikrųjų vyksta valios 
kova. Bet jei būčiau viena iš šimto keturiasdešimt keturių, niekas 
nebemėgintų manęs išlavinti. Tai aš visus lavinčiau! Pati susikur- 
čiau įstatymus ir niekieno nuomonės neklausčiau. Mano motina 
giliai širdyje turėjo tvirtą valią, aš taip pat. Viešpats mato, ir tavo 
motina tokia pat. Ir tu. 

— Papasakok apie Ambroziją, - pratarė Airė, pastebėjusi 
Hortenzės šarvuose plyšelį, pro kurį galbūt pavyktų prasibrauti. - 
Labai prašau. 

Bet Hortenzė nepraskydo. 

- Jau pakankamai žinai. Kas buvo, pražuvo. Iš praeities nieko 
neišmoksi. Penktojo puslapio viršuje, prašyčiau, - man regis, ten 
sustojome. 

Tą akimirką į virtuvę grįžo Rajenas, išraudęs dar labiau negu 
visada. 

- Kas yra, pone Topsai? Ar jau? Sužinojot? 

- Gelbėk, Dieve, pagonis, ponia B., diena tikrai prisiarti- 
no! Kaip Viešpats aiškiai parašė savo Apreiškimo knygoje. Tre- 
čiojo tūkstantmečio jis visai nebuvo numatęs. Dabar prašyčiau 
atspausdinti tą straipsnį, o paskui iš galvos padiktuosiu jums 
dar vieną - jūs turėsit paskambinti visiems Lambeto nariams, o 
lankstinuke... 

- Ak, taip, pone Topsai, bet tik duokit minutėlę susivokti... 
Jokia kita data būti nebegali, taip, pone Topsai? Juk sakiau, kad 
nujaučiu. 

- Na, nežinau, kuo čia dėta jūsų nuojauta, ponia B. Juk tik- 
rai daugiau garbės verti dvasiniai mokslai, kurių ėmėmės mes su 
bendradarbiais... 

- Ir, matyt, Dievas, - įsiterpė Airė, dėbtelėjo į jį ir priėjusi 
apkabino net virpančią nuo raudos Hortenzę. Hortenzė pabu- 
čiavo Airę į abu skruostus, o Airė, karštai sudrėkinta, nusišyp- 
sojo. 

- Ak, Aire Ambrozija. Kaip džiaugiuosi, kad esi su manim 
šią akimirką. Nugyvenau šį amžių - atėjau į šį pasaulį per že- 
mės drebėjimą pačioje jo pradžioje, o dabar darsyk išvysiu, kaip 
blogio ir nuodėmės užkratai sukrės žemę. Garbė Viešpačiui! Vis 
dėlto viskas taip, kaip jis pažadėjo. Žinojau, kad sulauksiu. Liko 
vos septyneri metai. Devyniasdešimt dveji! - Hortenzė nie- 
kinamai caktelėjo. - Fi! Mano močiutė sulaukė šimto trejų ir 
galėjo per šokdynę šokinėti iki pat tos dienos, kai užsilenkė ir 
atšalo. Aš sulauksiu. Jau tiek sulaukiau. Motina kentėjo, kad čia 
atsidurčiau, bet pažino tikrąją bažnyčią ir pasistengė išlaisvinti 
mane iš pačių sunkiausių aplinkybių, kad sulaukčiau šlovingo- 
sios dienos. 

- Amen! 

- Ak, amen, pone Topsai. Puoškitės Dievo šarvais! Dabar, 
Aire Ambrozija, būk mano liudininkė: aš sulauksiu. Ir sulauksiu 
Jamaikoje. Tais Viešpaties metais keliausiu namo. O jei tu moky- 

siesi iš manęs ir manęs klausysi, galėsi ir tu keliauti sykiu. Nori 
dutūkstantaisiais metais nuvykti į Jamaiką? 

Airė net sukliko ir vėl puolė močiutei į glėbį. 

Hortenzė prijuoste nusišluostė ašaras. 

— Viešpatie Jėzau, nugyvenau visą amžių! Visa širdimi nugy- 
venau šį siaubingą amžių, pilną vargų ir nelaimių. O tavo, Viešpa- 
tie, dėka pajusiu žemę drebant abiejuose jo galuose. 


Madžidas, Milatas ir Markas 


1992, 1999 


Fundamentalus - tvirtas, solidus, patvarus, svarbus, esminis. 


Fundamentalizmas - nuostata be kompromisų, išlygų laikytis kokių nors 
(religinių, ideologinių) principų. 
Tarptautinių žodžių žodynas, Vyriausioji enciklopedijų redakcija, 1985 


Tu niekad nepamiršk, kad bučinys - tai bučinys, 
O atodūsis - tik atodūsis, 

Nors laikas bėga, 

Fundamentalūs dalykai vis tiek galioja. 


- Hermanas Hapfeldas „As Time Goes By“ (1931 m. daina) 


16. Madžido Machfūzo Muršedo Mubtasimo 
Ikbalio sugrįžimas 


- Atleiskit, nejau jūs rūkysit? 

Markas užsimerkė. Jis negalėjo pakęsti tos konstrukcijos. 
Jam vis norėdavosi atsakyti tokiu pat gramatiniu iškrypimu: Ne- 
jau aš nerūkysiu. Jau aš rūkysiu. 

- Atleiskit, aš klausiau... 

- Taip, girdėjau, - tyliai atsakė Markas, pasisuko dešinėn 
ir išvydo pašnekovę, su kuria dalijosi ranktūriu, nes tarp dviejų 
kėdžių ilgoje išlankstyto plastiko gretoje jis buvo tik vienas. - O 
kodėl turėčiau nerūkyti? 

Vos išvydus pašnekovę, pyktis išgaravo: liekna, daili azijie- 
tė mergina su gundoma švarple tarp priekinių dantų, kariškomis 
kelnėmis, į aukštą uodegą suimtais plaukais, ant kelių laikanti (kas 
galėjo pamanyti!) jo praėjusį pavasarį (kartu su romanistu Sariu T. 
Banksu) parašytą mokslo populiarinimo knygą Uždelsto veikimo 
bombos ir laikrodžiai kūnuose: nuotykiai mūsų genetinėje ateityje. 

- Klausyk, tu šikniau. Hitrou nerūkoma. Bent jau čia. Ir tik- 
rai negalima rūkyti sušiktos pypkės. Šitos kėdės sulydytos viena su 
kita, o man astma. Aišku kodėl? 

Markas draugiškai gūžtelėjo pečiais. 

- Taip, visiškai aišku. Kaip knyga? 

Markui tai buvo nauja. Susipažinti su savo skaitytoja. Susi- 
pažinti su savo skaitytoja oro uosto laukiamajame. Jis visą gyve- 
nimą rašė akademinius tekstus, kurių skaitytojų buvo mažai, bet 
jie buvo rinktiniai, dažniausiai net asmeniškai jam pažįstami. Jis 
niekada nepaleisdavo savo darbų į pasaulį lyg iš pliauškynės, ne- 
žinodamas, kur nutūps jos popierėliai. 


Madžidas, Milatas ir Markas 1992, 1999 


- Atleiskit? 

— Nesijaudinkit, jeigu jums trukdo, aš nerūkysiu. Tik norė- 
jau paklausti, ar jums patinka knyga. 

Mergina susiraukė: ji nebuvo tokia graži, kaip Markui regė- 
jos iš pradžių, jos žandikaulis atrodė truputėlį per griežtas. Ji už- 
vertė knygą (buvo perskaičiusi iki pusės) ir pažvelgė į viršelį, lyg 
pati būtų pamiršusi, ką skaito. 

— Ak, turbūt pakenčiama. Šiek tiek keista, kad ją kur. Truputį 
knisa protą. 

Markas susiraukė. Knygą sumanė jo agentas: pusiau aukš- 
tosios, pusiau žemosios kultūros knyga, kuriai Markas rašė 
„mokslišką“ skyrių apie kokį nors genetikos atradimą, o tada 
romanistas parašydavo tokį pat skyrių, kuriame minėtosios idė- 
jos nagrinėtos iš futuristinio, išgalvoto, „kas būtų, jeigu būtų“ 
taško, ir šitaip aštuonetą skyrių. Markas turėjo sūnų, kurių lau- 
kė mokslai universitete, o dar teko sukti galvą dėl Madžido tei- 
sės studijų, tad sutiko parašyti tokią knygą vien dėl pinigų. Šiuo 
atžvilgiu knyga nesulaukė tiek sėkmės, kiek buvo tikimasi ar 
kiek reikėjo, ir Markas laikė ją niekam tikusia. Bet keista? Knisa 
protą“ 

- Hmmm, kuria prasme keista? 

Mergina staiga įtariai pažvelgė į jį. 

— Kas čia? Tardymas? 

Markas mažumėlę susigūžė. Čalfenistiškas pasitikėjimas 
savimi visada susvyruodavo, kai jis nuklysdavo, nutoldavo nuo 
šeimos glėbio. Jis buvo tiesmukas žmogus, nematantis prasmės 
užduoti kokius nors netiesioginius klausimus, bet pastaraisiais 
metais ėmė justi, kad jo tiesmukumas ne visada išpeša iš nepažįs- 
tamų Žmonių tiesų atsakymą, kaip jo paties rateliuose. Išoriniame 
pasaulyje, už kolegijos ir namų ribų, šneką reikėjo papildyti. Ypač 
atrodai neįprastai, jei esi senstelėjęs, kaip Markas manė apie save, 
ekscentriškais garbanotais plaukais ir su akiniais be apatinio rė- 
melio. Reikėjo papildyti šneką, kad ji lengviau lįstų. Mandagybė- 
mis, beprasmiais posakiais, prašom ir ačiū. 

— Ne, ne tardymas. Matot, ir pats galvojau ją skaityti. Supran- 
tat, girdėjau, kad nebloga. Užtat nesuprantu, kas jums joje atrodo 
keista. 

Mergina, tą akimirką nusprendusi, kad Markas - nei žudikas 
maniakas, nei prievartautojas, atpalaidavo raumenis ir suglebo 
kėdėje. 

— Na, nežinau. Matyt, ne tiek keista, kiek baisu. 

— Kodėl baisu? 

— Na, juk tai baisu, visa ta genų inžinerija. 

- Tikrai? 

- Aha, suprantat, kišti nagus prie kūno. Jie mano, kad esama 
protingumo geno, seksualumo - beveik bet ko, suprantat? Re- 
kombinantinės DNR technologija, - netvirtai pratarė mergina 
terminą, lyg tikrindama, kiek Markas žino. Jo veide nepastebė- 
jusi, kad posakis jam būtų girdėtas, toliau kalbėjo užtikrinčiau. — 
Kai žinai tam tikro, tipo, DNR gabaliuko restrikcijos fermentą, 
gali bet ką įjungti ar išjungti, kaip kokį grotuvą. Štai ką jie daro 
toms vargšėms pelytėms. Eik tu šikt, kaip baisu. Ką jau kalbė- 
ti apie, tipo, patogeninius, tai yra ligas sukeliančius organizmus, 
kurie tupi Petri lėkštutėse visur ten pas juos. Na, aš studijuoju 
politiką, ane, ir galvoju: ką jie kuria? Ką jie nori išnaikinti? Reikia 
būti paskutiniam naivuoliui, kad nemanytum, jog Vakarai ketina 
šituos šūdus užleisti ant Rytų, ant arabų. Tučtuojau sutvarkytų 
islamo fundamentalistus - ne, rimtai, biče, - nenusileido mergi- 
na, kai Markas kilstelėjo antakį, - viskas čia baisu. Na, skaityda- 
ma šitokius dalykus, imi ir supranti, kaip mokslas arti mokslinės 
fantastikos. 

Marko galva, mokslas ir mokslinė fantastika - lyg laivai nak- 
tį, praplaukią pro kits kitą per rūką. Pavyzdžiui, mokslinės fan- 
tastikos robotas - net jo sūnelio Oskaro suvokimas, koks turėtų 
būti robotas, - buvo tūkstančiu metų aplenkęs visas šiandienes 
robotų inžinerijos ir dirbtinio intelekto galimybes. Nors Oskaro 
įsivaizduojami robotai šoko, dainavo ir kartu su juo išgyvendavo 
kiekvieną džiaugsmo ar baimės akimirką, MIT kažkoks varguolis 

užsispyręs krapštėsi, mėgindamas pakartoti vieno žmogaus nykš- 
čio judesius. Kita vertus, paprasčiausi biologijos faktai, pavyzdžiui, 
gyvūnų ląstelių sandara, buvo neperprantami niekam, išskyrus ke- 
turiolikamečius ir tokius mokslininkus, kaip jis pats; pirmieji tu- 
rėdavo piešti jas per pamokas, o antrieji švirkšdavo į jas svetimą 
DNR. Tarp jų, kiek pastebėjo Markas, plūdo didžiulė srovė idiotų, 
sąmokslo teorijų mėgėjų, religinių fanatikų, pretenzingų romanis- 
tų, gyvūnų teisių gynėjų, politikos studentų ir dar visokiausių pa- 
dermių fundamentalistų, kurie nežinia kodėl prieštaravo jo viso 
gyvenimo darbui. Per kelis pastaruosius mėnesius nuo tada, kai 
SuperPelė mažumėlę išgarsėjo, jis buvo priverstas patikėti šiais 
žmonėmis, patikėti, kad jie iš tikrųjų masiškai egzistuoja, ir jam tai 
buvo ne mažiau sunku, negu būti nuvestam į sodo galą ir išgirsti, 
jog ten gyvena fėjos. 

— Na, jie vis sako, kad čia pažanga, - vis labiau įsijautusi, spi- 
giai kalbėjo mergina. - Jie pasakoja apie šuolius medicinos srityje, 
tramparamparam, bet iš esmės, jeigu kas nors žino, kaip išnaikinti 
„nepageidautinas“ žmonių savybes, manai, jokia vyriausybė tuo 
nepasinaudos? Na, ką reiškia nepageidautinos savybės? Juk visa 
tai mažumėlę fašistiška... Knyga turbūt nebloga, bet kartais susi- 
mąstai: kur mes einam? Milijonai blondinių mėlynomis akimis? 
Kūdikiai pagal užsakymą? Na, jei esi indė, kaip aš, nejau neturi 
dėl ko jaudintis, ane? O jie dar įsodina vėžį vargšams padarėliams; 
tipo, kas tu toks, kad pertvarkytum pelės sandarą? Tiesą sakant, 
sukurti gyvūną vien tam, kad jis mirtų - tai lyg būti Dievu! Na, aš 
asmeniškai hinduistė, ane? Nepraktikuojanti, ar ką, bet supranti, 
tikiu, kad gyvybė šventa, ane? O šitie žmonės, tipo, užprogramuo- 
ja pelytę, nustato kiekvieną jos judesį, ane, kada ji susilauks ma- 
žylių, kada ji mirs. Tai tiesiog nenatūralu. 

Markas linkčiojo ir stengėsi neparodyti, koks jaučiasi nu- 
sikamavęs. Jį vargino vien jos balsas. Markas niekur knygoje nė 
neužsiminė apie Žmonių eugeniką - tai ne jo sritis, ir jis tuo 
pernelyg nė nesidomėjo. Tačiau šita mergaitė kažkaip įstengė 

perskaityti knygą, kurioje aptariami vien proziškesni rekombi- 
nantinės DNR technologijos atradimai - genų terapija, baltymai 
kraujo krešuliams tirpdyti, insulino klonavimas, - ir prisikimšti 
galvą įprastų neofašistinių bulvarinės spaudos pliauškalų: be- 
valių žmonių klonų, genetinės seksualinių ar rasinių bruožų 
atrankos, mutavusių ligų ir taip toliau. Tokią isterišką reakciją 
galėjo sukelti tik skyrius apie jo pelę. Kaip tik su ja buvo susijęs 
knygos pavadinimas (irgi agento sugalvotas) ir kaip tik į jo pelę 
krypo visas žiniasklaidos dėmesys. Markas dabar aiškiai suprato 
tai, ką anksčiau tik nujautė: jei ne pelė, knyga apskritai vargu ar 
būtų kieno nors pastebėta. Joks kitas jo darbas, regis, taip neau- 
drino visuomenės vaizduotės, kaip peliukai. Nulemdamas pelių 
ateitį, jis kurstė žmones. Kaip tik dėl to Žmonės šitaip viską su- 
prasdavo: jis ne vėžio ateitį nulėmė, ne reprodukcinio ciklo, ne 
senėjimo. Jis nulėmė pelės ateitį. Žmonės taip sutelkdavo visą 
dėmesį į peliuką, kad jis kaskart vis iš naujo nustebdavo. Jie, re- 
gis, neįstengė suvokti, kad gyvūnas yra vieta, biologinė vieta, kur 
atliekamas paveldimumo, ligos, mirtingumo eksperimentas. The 
Times išspausdino transgenetinės pelės nuotrauką iš Marko la- 
boratorijos ir straipsnį apie vargus dėl patentų. Tiek jam, tiek į 
laikraštį ėmė plūsti pasipiktinę laiškai iš tokių skirtingų bendri- 
jų, kaip Konservatyviųjų damų asociacija, Antivivisekcijos kam- 
panija, Islamo tauta, Šv. Agnietės bažnyčios Berkšyre rektorius ir 
kairiųjų radikalų leidinio Schnews redkolegija. Nyna Begum pa- 
skambino ir pranešė jam, kad jis persikūnys į tarakoną. Glenard 
Oukas, kaip visada jautriai reaguojantis į žiniasklaidos simpa- 
tijas ir antipatijas, atšaukė Markui skirtą kvietimą apsilankyti 
mokykloje per Nacionalinę mokslo savaitę. Jo paties sūnus, jo 
Džošua, vis dar su juo nesikalbėjo. Visa ta beprotybė nuoširdžiai 
jį sukrėtė. Baimė, kurią jis netyčia sukėlė. Visa tai vien dėl to, kad 
visuomenė trimis žingsniais aplenkė jį kaip tas Oskaro robotas: 
jie jau buvo sužaidę žaidimus iki galo, jau nusprendę, koks bus 
jo tyrimų rezultatas, - jis to nė nedrįso įsivaizduoti! - pilnas jų 

klonų, zombių, vaikų pagal užsakymą, gėjų genų. Žinoma, Mar- 
kas suprato, kad jo darbe esama šiokio tokio moralinės sėkmės 
elemento; taip būna visiems mokslo vyrams. Darbuojiesi pusiau 
apgraibomis, tiksliai nežinodamas, kokie padariniai laukia atei- 
tyje, nenujausdamas, kokia juoduma gali suteršti tavo vardą ar 
kieno kraujas - sutepti tave. Nė vienas iš tų, kas darbuojasi nau- 
joje srityje, kas atlieka dar tikrai neregėtus dalykus, negali būti 
ramus, kad šį ar kitą amžių išsisuks nesusitepęs pirštinaičių. Bet 
liautis dirbti? Užtildyti Einšteiną? Surišti rankas Haizenbergui? 
Ko šitaip pasiektum? 

- Bet juk, - pratarė Markas, sukrėstas netgi labiau, negu ti- 
kėjosi, - juk čia ir visa esmė. Visi gyvūnai tam tikra prasme yra 
užprogramuoti mirti. Tai visiškai natūralu. Matote, jei atrodo, 
kad tai atsitiktinumai, tai tik todėl, kad iki galo jų nesuprantame. 
Gerai nežinome, kodėl kai kurie žmonės atrodo linkę susirgti vė- 
žiu. Gerai nežinome, kodėl vieni žmonės nuo natūralių priežasčių 
miršta sulaukę šešiasdešimt trejų, o kiti - devyniasdešimt septy- 
nerių. Juk būtų labai įdomu šiek tiek daugiau apie tai sužinoti. 
Juk tikroji tokios onkopelytės esmė yra suteikti mums galimybę 
išvysti kiekvieną gyvenimo ir mirties žingsnį pro mikro... 

— Aha, kurgi ne, - atsakė mergina, kišdamasi knygą į kup- 
rinę. - Nesvarbu. Man reikia prie 52-ų vartų. Buvo malonu pasi- 
kalbėti. Bet pritariu, būtinai ją paskaitykit. Man Saris T. Benksas 
labai patinka... jis rašo kaip pamišėlis. 

Markas lydėjo akimis strykčiojančią merginą ir tabaluo- 
jančią jos uodegą plačiu taku, kol ji susiliejo su kitomis tamsia- 
plaukėmis merginomis ir pranyko. Jam tuojau palengvėjo, ir jis 
su malonumu prisiminė, kad prie 32-ų vartų turi pasitikti Ma- 
džidą Ikbalį, kuris - visai kitas reikalas ar kitas klausimas, ar 
kaip ten sakoma. Turėdamas penkiolika minučių, jis paliko kavą, 
kuri iš plikančios sparčiai virto vos drungna, ir ėmė neskubėda- 
mas žingsniuoti 50-tų vartų pusėn. Galvoje jam sukosi posakis 
„protų susitikimas. Jis suprato, kad absurdiška taip galvoti apie 

septyniolikametį, bet vis tiek galvojo, jautė šiokį tokį pakilumą, 
galbūt panašų į tą, kurį patyrė jo paties mokytojas, kai septynio- 
likametis Markas Čalfenas pirmą sykį įžengė į ankštą jo kabinetą 
kolegijoje. Šiokį tokį pasitenkinimą. Markui buvo pažįstama abi- 
pusė puikybė, jungianti mokytoją ir jo globotinį (Ak, bet tu toks 
gabus, o savo laiką nusprendei skirti man! Ak, bet aš toks gabus, 
kad labiau už kitus patraukiau tavo dėmesį!). Bet vis tiek mėga- 
vosi. Be to, džiaugėsi, kad pirmą sykį su Madžidu susitiks vienas, 
nors tikėjosi, kad ne dėl jo kaltės taip susiklostė. Greičiau tai 
buvo keli laimingi sutapimai. Sugedo Ikbalių mašina, o Marko 
hečbekas nedidelis. Jis įtikino Samadą ir Alsaną, kad jei jie vyks 
sykiu, neliks vietos Madžido bagažui. Milatas su JANINA buvo 
Česteryje, anot liudininkų, jis sakęs (mafijos laikus primenančia 
kalba): „Brolio aš neturiu.“ Airės rytą laukė egzaminas. Džošua 
niekada nesėdo į vieną mašiną su Marku; tiesą sakant, šiuo metu 
mašinų jis apskritai kratėsi, mieliau rinkosi aplinkai nekenks- 
mingą dviejų ratų išeitį. Dėl Džošo apsisprendimo Markas jau- 
tėsi taip pat, kaip visada jausdavosi, kai žmonės šitaip nuspręs- 
davo. Idėjiškai tam negali nei pritarti, nei prieštarauti. Žmonės 
daro daugybę dalykų be jokios suvokiamos priežasties. Dabar, 
taip nutolęs nuo Džošuos, jis jautėsi dar bejėgiškiau. Markui 
buvo skaudu, kad net jo sūnus neužaugo toks čalfenistas, kaip jis 
tikėjosi. O per kelis pastaruosius mėnesius jis ėmė daug tikėtis 
iš Madžido (ir kaip tik dėl to paspartino žingsnį, 28, 29, 30 var- 
tai); galbūt jis ėmė viltis, ėmė tikėti, kad Madžidas taps blaivaus 
čalfenizmo šviesuliu, nors šis ir merdi dykroje. Jie išgelbės kits 
kitą. Juk tai ne tikėjimas, tiesa, Markai? Klausinėjo jis savęs kaip 
tik apie tai, skubėdamas oro uostu. Klausimas jį trikdė pusantrų 
vartų. Tuomet nerimas praėjo, o atsakymas nuramino. Ne tikė- 
jimas, Markai, bent ne tas aklasis. Kai kas stipresnio, tvirtesnio. 
Intelektinis tikėjimas. 

Taigi. 32 vartai. Vadinasi, bus tik jiedu, pagaliau susitiks, 
įveikę juos skiriančius žemynus; mokytojas, smalsus mokinys, 

o tuomet tas pirmasis istorinis rankos paspaudimas. Markui nė 
netoptelėjo, kad kas nors gali nepasisekti. Jis nebuvo istorikas 
(o gamtos mokslai jį išmokė, kad praeitis - tai, kur viską regi- 
me lyg veidrodyje, mįslingu pavidalu, o ateitis visada šviesesnė, 
joje viską darome teisingai ar bent jau teisingiau), jo nebaugi- 
no jokios istorijos apie tamsaus ir balto žmogaus susitikimą, kai 
abu daug tikisi, bet tik vienas turi galios. Jis neatsinešė nė balto 
kartono skiautės, didelio plakato su vardu, kaip kiti laukiantie- 
ji, todėl dairydamasis prie 32 vartų ėmė dėl to nerimauti. Kaip 
jie pažins kits kitą? Tuomet jis prisiminė pasitinkąs dvynį, o tai 
pagalvojęs, garsiai nusikvatojo. Net ir jam atrodė neįtikėtina ir 
nuostabu, kad iš šio tunelio išeis vaikinas su lygiai tokiu pat ge- 
netiniu kodu, kaip ir vaikinas, kurį jis jau pažįsta, tačiau bus 
kitoks absoliučiai viskuo. Jis jį išvys, bet tuo pačiu ir neišvys. 
Jis jį pažins, tačiau pažins klaidingai. Jam nespėjus pagalvoti, ką 
tai reiškia, ar tai apskritai ką nors reiškia, BA reiso 261 keleiviai 
paplūdo jo link; šneki, bet nuvargusi ruda minia, kuri garmėjo 
artyn lyg upė, pasukdama šalin paskutinę akimirką, lyg jis būtų 
krioklio kraštas. Nomoskar... salam a lekum... kamo acho? Šitaip 
jie šnekino kits kitą ir draugus kitapus pertvaros; kai kurios mo- 
terys vilkėjo visą purdah, kitos buvo susisupusios į sarius, vyrai 
apsitaisę keistais audinių mišiniais, oda, tvidu, vilna ir nailonu, 
su kepuraitėmis, panašiomis į laivelius, kurios Markui priminė 
Neru; vaikai su taivaniečių darbo džemperiais ir ryškiai raudo- 
nomis ar geltonomis kuprinėmis; stumiasi pro duris į 32 vartų 
koridorių; pasitinkančios tetos, pasitinkantys vairuotojai, pasi- 
tinkantys vaikai, pasitinkantys pareigūnai, pasitinkantys įdegę 
baltadančiai oro linijų atstovai... 

- Jūs - ponas Čalfenas. 

Pasitinkantis protas. Markas pakėlė galvą ir pažvelgė į aukš- 
tą jaunuolį, stovintį priešais. Tai tikrai buvo Milato veidas, bet 
grynesnių bruožų ir tarsi jaunesnis. Akys nebuvo tokios viole- 
tinės ar bent ne taip įnirtingai violetinės. Plaukai pašiaušti kaip 
anglų valdiškoje mokykloje ir sušukuoti pirmyn. Stotas toks kres- 

nas ir sveikas. Apie drabužius Markas nieko neišmanė, bet bent 
jau galėjo pasakyti, kad jie buvo visiškai balti ir darė kokybiško 
audinio įspūdį, gerai suausto bei minkšto. Ir jis buvo dailus, tai 
suprato net Markas. Jei Madžidui ir stigo baironiškos brolio cha- 
rizmos, jis atrodė daug prakilnesnis, tvirtesniu smakru ir oresniu 
žandikauliu. Tačiau tai tebuvo adatos šieno kupetoje, skirtumai, 
kuriuos pastebi tik todėl, kad panašumas toks pribloškiamas. Jie 
buvo dvyniai nuo sulaužytos nosies galiuko iki milžiniškų ne- 
dailių pėdų. Markas dėl to pajuto labai nežymų nusivylimą. Bet 
nepaisant išorės, galvojo Markas, juk neabejotinai aišku, į ką pa- 
našus šitas Madžidas. Nejau Madžidas nepažino Marko didžiulė- 
je minioje? Nejau jie dabar, prieš akimirką, nepažino kits kito gi- 
lesniame, fundamentalesniame lygmenyje? Ne tokie dvyniai kaip 
miestai ar kaip dvi atsitiktinai skilusios kiaušialąstės puselės, bet 
dvyniai tarytum dvi lygties pusės: logiškai, iš esmės, neišvengia- 
mai. Kaip visiems racionalistams nutinka, Markas akimirką pa- 
miršo racionalizmą iš gryniausios nuostabos. Toks instinktyvus 
susitikimas prie 32 vartų (Madžidas žengė per fojė ir priėjo tiesiai 
prie jo), didžiulėje minioje, kur mažiausiai penki šimtai Žmonių: 
kokia tikimybė? Tai atrodė ne mažesnis stebuklas negu sperma- 
tozoido žygis aklais kanalais iki kiaušialąstės. Tokie pat burtai, 
kaip tos kiaušialąstės skilimas pusiau. Madžidas ir Markas. Mar- 
kas ir Madžidas. 

— Taip! Madžidai! Pagaliau susitikome! Jaučiuosi, lyg jau tave 
pažinočiau, - na, ir pažįstu, bet kartu ir ne, - po galais, kaip tu 
mane atpažinai“ 

Madžidas nušvito kreiva kone angeliško žavesio šypsena. 

- Na, mano mielas Markai, tu esi vienintelis baltaodis prie 
32 vartų. 


Madžido Machfūzo Muršedo Mubtasimo sugrįžimas kaip reikiant 
sukrėtė Ikbalių, Džounsų ir Čalfenų namus. 

— Aš jo neatpažįstu, - kuždėjo Alsana Klarai, kai jis kelias 
dienas praleido namie. - Jis kažkoks keistas. Kai pasakiau jam, 
kad Milatas Česteryje, jis nė žodžio nepratarė. Nė nevyptelėjo. 
Brolio jis nematė aštuonerius metus. Bet nė necyptelėjo, nė ne- 
sukuždėjo. Samadas sako, kad čia kažkoks klonas, čia ne Ikbalis. 
Nedrąsu jį paliesti. Valosi dantis šešis kartus per dieną. Lygina 
apatinius baltinius. Lyg pusryčiautum su Deividu Nivenu. 

Džoisei ir Airei atvykėlis kėlė ne mažiau įtarimų. Jos taip 
karštai ir rūpestingai mylėjo vieną brolį tiek metų, o staiga - 
naujas, bet pažįstamas veidas; lyg įsijungtum mėgstamiausią 
muilo operą per televiziją ir išvystum, kad mylimas veikėjas 
paslapčia pakeistas kitu aktoriumi su panašia šukuosena. Pir- 
mas kelias savaites jos tiesiog nežinojo, ką galvoti. O Samadas, 
jei būtų buvusi jo valia, būtų visiems laikams paslėpęs vaikiną, 
užrakinęs jį po laiptais ar išsiuntęs į Grenlandiją. Jis su siaubu 
laukė neišvengiamų giminaičių viešnagių (tų, kuriems gyrėsi, 
visų genčių, kurios keliaklupsčiavo prieš įrėmintos nuotraukos 
altorių), kai jiems prieš akis išdygs šitas Ikbalis jaunesnysis, su 
varlytėmis, Adamu Smitu, prakeiktu E. M. Forsteriu ir ateizmu! 
Vienintelis privalumas buvo tas, kad Alsana pasikeitė. Telefonų 
knyga? Taip, Samadai Miahai, ji dešiniajame viršutiniame stal- 
čiuje, taip, ji tikrai ten, taip. Kai ji pirmą sykį taip atsakė, jis kone 
krito žemėn. Prakeiksmas išsisklaidė. Baigėsi galbūt, Samadai 
Miahai, baigėsi tikriausiai, Samadai Miahai. Taip, taip, taip. Ne, 
ne, ne. Fundamentalūs atsakymai. Tai buvo tikra palaima, bet jos 
nepakako. Jis sliūkino po restoraną, nudelbęs akis. Jei skambin- 
davo tetos ir dėdės, jis išsisukinėdavo nuo klausimų ar tiesiog 
meluodavo. Milatas? Jis Birmingame, darbuojasi mečetėje, taip, 
gilina savo tikėjimą. Madžidas? Taip, jis netrukus ruošiasi vesti, 
taip, labai geras vaikinas, nori dailios bengalės merginos, taip, 
laikosi tradicijų, taip. 


Taigi. Pirmiausia prasidėjo gyvenimo pertvarkymas lyg muziki- 
niame žaidime, kai visi per vieną vietą pasislenka kairėn ar deši- 

nėn. Milatas grįžo spalio pradžioje. Lieknesnis, su vešlia barzda 
ir tykiai užsispyręs dėl politinių, religinių ir asmeninių priežasčių 
nesusitikti su savo dvyniu. 

- Jei Madžidas pasiliks čia, - pareiškė Milatas (šįsyk De 
Niro), - aš išeisiu. 

O kadangi Milatas atrodė sulysęs, nuvargęs ir paklaikusiomis 
akimis, Samadas atsakė, jog Milatas gali pasilikti, tad neliko kitos 
išeities, kaip tik Madžidui apsigyventi pas Čalfenus (didžiausiai 
Alsanos nuoskaudai), kol kaip nors viskas išsispręs. Džošua, už- 
siutęs, kad tėvų meilę vagia dar vienas Ikbalis, išėjo pas Džounsus, 
o Airė, neva grįžusi į tėvų namus (susiderėjusi dėl „metų pertrau- 
kos“), visą laiką leido pas Čalfenus, tvarkydama Marko reikalus, 
kad užsidirbtų pinigų dviem banko sąskaitoms (Amazonės džiun- 
glės 1993 vasara ir Jamaika 2000), dažnai užtrukdavo iki vėlios 
nakties ir nakvodavo ant sofos. 

— Vaikai mus paliko, jie iškeliavo, - sakė Samadas Arčiui te- 
lefonu, taip graudžiai, kad Arčis įtarė, jog jis cituoja poeziją. - Jie 
svetimšaliai svetimuose kraštuose. 

— Greičiau jau jie dėjo į kojas, po galais, - niūriai atsakė Ar- 
čis. - Patikėk, jei gaučiau po pensą kaskart, kai per pastaruosius 
kelis mėnesius pamatau Airę... 

Turėtų maždaug dešimt pensų. Jos niekada nebūdavo na- 
mie. Airė įstrigo tarp kūjo ir priekalo, kaip Airija, kaip Izraelis, 
kaip Indija. Padėtis be išeities. Jei liks namie, jos laukia Džo- 
šuos priekaištai už tai, kad padeda Markui su peliukais. Ginčai, 
kuriems ji neturėjo nei atsakymų, nei kantrybės: ar dera paten- 
tuoti gyvus organizmus? Ar gerai įsodinti gyvūnams patogenus? 
Airė nežinojo, todėl, pasikliaudama iš tėvo paveldėtais instink- 
tais, užsičiaupdavo ir laikydavosi nuošalyje. Bet jei būdavo pas 
Čalfenus, o per vasarą tai tapo darbu visu krūviu, jai tekdavo 
susidurti su Madžidu. Čia padėtis buvo nepakenčiama. Jos dar- 
bas pas Marką, prasidėjęs prieš devynis mėnesius kaip nesudė- 
tingas dokumentų tvarkymas, išaugo septyneriopai; padidėjęs 
susidomėjimas Marko darbais reiškė, kad jai teko atsakinėti į 

žiniasklaidos skambučius, maišus laiškų, derinti susitikimus; jos 
atlygis taip pat išaugo ir prilygo sekretorės algai. Bet tai ir blo- 
giausia, ji tapo sekretore, o Madžidas - patikėtiniu, pameistriu ir 
mokiniu, lydinčiu Marką į keliones, stebinčiu jį laboratorijoje. 
Auksinis berniukas. Išrinktasis. Jis buvo ne tik labai gabus, bet 
ir žavus. Ne tik žavus, bet ir kilnus. Jis buvo atsakymas į Marko 
maldas. Štai vaikinas, sugebantis nuausti kuo gražiausią mora- 
linę gynybą taip profesionaliai, kaip nesitikėtum jo amžiuje, bei 
padedantis Markui suformuluoti argumentus, kuriems šis vienas 
neturėjo kantrybės. Tai Madžidas paskatino jį išlįsti iš laborato- 
rijos, paėmė už rankos ir prisimerkusį išvedė į saulėtą pasaulį, 
kur jo šaukėsi žmonės. Žmonės troško Marko ir jo peliuko, o 
Madžidas žinojo, kaip juos pristatyti. Jei New Statesman prašy- 
davo dviejų tūkstančių žodžių rašinėlio apie ginčus dėl paten- 
tų, Madžidas rašydavo, ką Markas kalba, jo žodžius versdamas 
į elegantišką anglų kalbą, įžūlius mokslininko, kurio moraliniai 
svarstymai nedomina, teiginius pakeisdavo nugludintais filosofo 
argumentais. Jei „Channel 4 News“ prašydavo interviu, Madži- 
das pamokydavo, kaip sėdėti, kur dėti rankas, kaip pakreipti gal- 
vą. Ir tai buvo vaikinas, kuris didesniąją gyvenimo dalį praleido 
Čitagongo kalvose, be televizijos ar laikraščių. Markas - nors jis 
visą gyvenimą nekentė to žodžio, nors netarė jo nuo tada, kai tė- 
vas jam vos trejų metukų už tai nusuko ausį, - beveik susigundė 
pavadinti jį stebuklu. Ar, mažų mažiausiai, nepaprasta sėkme. 
Vaikinas pakeitė jo gyvenimą, ir tai buvo nepaprasta sėkmė. Pir- 
mą sykį gyvenime Markas išdrįso pripažinti turįs trūkumų - ži- 
noma, nedidelių, - bet vis tiek... trūkumų. Jis galbūt buvo perne- 
lyg atsiskyręs nuo pasaulio, galbūt. Jis galbūt agresyviai elgėsi su 
visuomene, kai ši domėjosi jo darbu, galbūt. Jis matė, kur galima 
pasikeisti. O visas genialumas, visų įspūdingiausia buvo tai, kad 
Madžidas nė akimirką nesudarė Markui įspūdžio, kad kaip nors 
išduoda čalfenizmą. Jis kasdien ištikimai juo gėrėjosi ir žavėjosi. 
Madžidas tetroško, dėstė jis Markui, nešti čalfenizmą žmonėms. 

O tai, ko žmonės nori, reikia jiems pateikti taip, jog jie įstengtų 
suprasti. Jis kalbėjo taip nuostabiai, taip raminamai, taip teisin- 
gai, kad Markas, kuris prieš pusmetį būtų nusispjovęs į tokius 
argumentus, pasidavė nesipriešindamas. 

- Šiame amžiuje yra vietos dar vienam šaunuoliui, - pasakė 
jam Madžidas (jis buvo tikras pataikavimo meistras). - Froidas, 
Einšteinas, Krikas ir Vatsonas... Liko viena laisva vieta, Markai. 
Autobusas dar ne visai pilnas. Dzin! Dzin! Dar viena vieta... 

Kaip gali atsisakyti tokio pasiūlymo? Kaip jam pasipriešin- 
ti? Markas ir Madžidas. Madžidas ir Markas. Visa kita nesvarbu. 
Jiedu nė nepastebėjo, kaip užgavo Airę ar kaip plačiai lyg keistos 
seisminės bangos ritosi visų kitų nepasitenkinimas dėl jų drau- 
gystės. Markas atsitraukė, kaip Mauntbatenas iš Indijos ar pasiso- 
tinęs paauglys nuo naujausios draugužės. Jis kratėsi atsakomybės 
už viską ir visus - Čalfenus, Ikbalius, Džounsus, - viską ir visus, 
išskyrus Madžidą ir savo peliukus. Visi kiti buvo fanatikai. O Airė 
prikando liežuvį, nes Madžidas buvo geras, Madžidas buvo ma- 
lonus ir Madžidas vaikščiojo po namus apsitaisęs baltai. Bet kaip 
visos Antrojo atėjimo apraiškos, visi šventieji, gelbėtojai ir guru, 
Madžidas Ikbalis taip pat buvo, kaip iškalbingai pareiškė Nyna, 
aukščiausios klasės šimtaprocentinis bona fide visiškas paskutinis 
šiknius. Štai kaip jie kalbėdavosi: 

- Aire, aš nesuprantu. 

— Ne dabar, Madžidai, aš kalbu telefonu. 

- Nenorėčiau gaišinti tavo brangaus laiko, bet tai skubu. Aš 
nesuprantu. 

— Madžidai, gal tu galėtum... 

- Žiūrėk. Džoisė iš geros širdies nupirko man šituos džinsus. 
Jie vadinasi „Levis“. 

- Atleiskit, gal galėčiau jums perskambinti? Gerai... Aha... 
Viso. Kas yra, Madžidai? Tai buvo svarbus skambutis. Kas yra? 

- Štai, pažiūrėk, turiu šituos gražius amerikietiškus „Levi's“ 
džinsus, baltus džinsus, kuriuos Džoisės sesuo parvežė iš atostogų 

Čikagoje, vadinamoje Vėjų miestu, nors netikiu, kad jos klima- 
tas būtų kuo nors ypatingas, turint galvoje, kaip ji arti Kanados. 
Mano čikagietiški džinsai. Kokia graži dovana! Man net širdį su- 
spaudė, kai juos gavau. Bet tuomet sutrikau, išvydęs šią etiketę 
prie vidinės siūlės, kurioje rašoma, kad džinsai, pasirodo, yra „su- 
sitraukiantys, kol aptempia“. Klausiu savęs, ką tai galėtų reikšti: 
„susitraukiantys, kol aptempia ? 

- Jie traukiasi, kol pasidaro aptempti, Madžidai. Aš taip ma- 
nyčiau. 

- Bet Džoisė sumaniai nupirko juos kaip tik reikiamo dy- 
džio, matai? 32, 34. 

— Gerai, Madžidai, nenoriu į juos žiūrėti. Tikiu. Tai nesu- 
trauk jų. 

— Aš taip pat iš pradžių nusprendžiau. Bet atrodo, kad jiems 
sutraukti nėra jokios atskiros procedūros. Jei išskalbsi džinsus, jie 
tiesiog susitrauks. 

— Neįtikėtina. 

- Tu suvoki, kad anksčiau ar vėliau džinsus prisieis skalbti? 

— Ką tu čia paistai, Madžidai? 

— Na, ar yra kaip nors iš anksto apskaičiuota, kiek jie susi- 
trauks, ir jei taip, tai kiek? Jei tas kiekis būtų klaidingas, jiems 
grėstų daugybė teismų, tiesa? Kokia nauda iš susitraukiančių, kol 
aptempia, džinsų, jeigu susitraukę jie neaptempia manęs. Esama 
ir kitos galimybės, kaip užsiminė Džekas, kad jie aptempia kūno 
kontūrus. Bet kaip tai įmanoma? 

- Na, gal tu šok su tais sušiktais džinsais į sušiktą vonią ir 
pažiūrėk, kas bus? 

Bet žodžiais Madžido supykdyti negalėjai. Jis atgręždavo kitą 
skruostą. Kartais net šimtą sykių per dieną, lyg ekstazio prisiriju- 
si saldainių pardavėja. Jis mokėjo taip šypsotis, nei įsižeidęs, nei 
supykęs, o paskui pakreipdavo galvą (lygiai tiek, kaip tėvas, prii- 
mantis krevečių su kariu užsakymą), rodydamas, kad visiškai tau 
atleidžia. Jis turėjo beribės empatijos visiems iki vieno, tas Madži- 
das. Ir buvo neįtikėtinas šiknius. 

—- Hm, nenorėjau... O šūdas. Atsiprašau. Klausyk... Aš neži- 
nau... tu tiesiog toks... Ar kalbėjaisi su Milatu? 

— Brolis manęs vengia, - atsakė Madžidas su ta pačia visuo- 
tinės ramybės ir atlaidumo išraiška. - Jis mane žymi Kaino ženk- 
lu, nes aš netikėlis. Bent jau netikiu jo dievu ar kitais, turinčiais 
vardą. Dėl to jis atsisako su manim susitikti ir net pasikalbėti 
telefonu. 

— Ak, nesisielok, jis persigalvos. Jis visada buvo užsispyręs 
niekšelis. 

— Taip, žinoma, tu jį myli, - tęsė Madžidas, neleisdamas 
Airei prieštarauti. - Tad žinai jo įpročius, manieras. Tuomet 
supranti, su kokiu įniršiu jis žiūri į mano atsivertimą. Aš atsi- 
verčiau į Gyvenimą. Matau jo dievą milijoniniame pi skaitme- 
nyje, Fedro argumentuose, tobulame paradokse. Bet Milatui to 
negana. 

Airė pažvelgė tiesiai į jį. Jo veide buvo kažkas, ko ji visus 
keturis mėnesius neįstengė įvardyti, nes tai slėpėsi po jo jaunys- 
te, jo grožiu, jo švariais drabužiais ir asmenine higiena. Dabar ji 
aiškiai išvydo. Jis buvo paliestas - taip pat, kaip Pamišėlė Merė, 
indė baltu veidu bei mėlynomis lūpomis ir tas tipas, kuris nešio- 
josi peruką ant virvutės. Kaip ir tie žmonės, kurie vaikštinėja Vils- 
deno gatvėmis, nė neketindami pirkti „Black Label“ alaus ar vogti 
garso sistemos, atsiimti bedarbio pašalpos ar myžti skersgatvyje. 
Tie, kurių tikslas visai kitoks. Pranašystės. Tai švytėjo ir Madžido 
veide. Jis norėjo tau pasakoti, pasakoti, pasakoti. 

— Milatas reikalauja visiškai pasiduoti. 

— Kaip visada. 

- Jis nori, kad stočiau į Jaunos ir amžinos... 

— Aha, JANINA, žinau juos. Vadinasi, tu su juo vis dėlto kal- 
bėjaisi. 

— Man nereikia su juo kalbėtis, kad žinočiau, ką jis mano. Jis 
mano dvynys. Nenoriu su juo susitikti. Man nereikia. Ar supranti 
dvynių prigimtį? Ar supranti, ką reiškia žodis perskirti? Ar, tiks- 
liau, jo dvigubą prasmę, kuri... 

— Madžidai. Neįsižeisk, bet man reikia dirbti. 

Madžidas nežymiai nusilenkė. 

- Žinoma. Tau leidus, eisiu ir atliksiu su čikagietiškais džin- 
sais tavo pasiūlytą eksperimentą. 

Airė sukando dantis, pakėlė ragelį ir vėl surinko buvusio 
pašnekovo numerį. Tai buvo žurnalistas (dabar visi buvo vien 
žurnalistai), ir ji turėjo jam kai ką perskaityti. Po egzaminų ji 
skubiai pramoko spaudos atstovės amato, ir bendraudama su 
ja / jais, ji suprato, kad nė neverta stengtis mėginti bendrauti 
su kiekvienu atskirai. Neįmanoma suteikti unikalių įžvalgų FT, 
o paskui Mirror, o dar po to - Daily Mail. Jų, o ne tavo, darbas 
surasti savo požiūrį, parašyti atskirą milžiniškos žiniasklaidos 
biblijos knygą. Kiekvienam savo. Reporteriai buvo vienodi, fa- 
natiški, užsispyrę gynė savo teritoriją, kasdien kalė tą patį ir tą 
patį. Taip buvo visada. Kas galėjo pagalvoti, kad Lukas ir Jonas 
taip skirtingai perteiks didžiausią amžiaus sensaciją, Viešpaties 
mirtį? Tai tik įrodo, kad jais negalima pasitikėti. Taigi, Airės 
darbas buvo pateikti informaciją tokią, kokia ji yra, visada, pa- 
žodžiui iš popierėlio, surašyto Marko ir Madžido ir prisegto 
prie sienos. 

- Gerai, - tarė žurnaliūga. - Diktofonas įjungtas. 

Ir Airė suklupo prie pirmosios viešųjų ryšių kliūties: tikė- 
ti tuo, ką parduodi. Moralinio tikėjimo jai nestigo. Viskas buvo 
daug fundamentaliau. Ji netikėjo tuo kaip fiziniu faktu. Ji netikėjo, 
kad ji egzistuoja. „SuperPelėO“ dabar buvo tokia milžiniška, įspū- 
dinga idėjos karikatūra (kiekvieno laikraščio skiltyse žurnaliūgos 
dejavo dėl jos - Ar ją galima užpatentuoti? Garbstė rašeivos - Di- 
džiausias šimtmečio atradimas?), kad tas prakeiktas peliūkštis ga- 
lėjo atsistoti ir pats kalbėti už save. Airė giliai atsiduso. Nors tuos 
žodžius kartojo daugybę kartų, jie vis tiek skambėjo fantastiškai, 
absurdiškai - pramanai svajonių sparnais - prilygstą net pačiam 
Sariui T. Banksui. 

PRANEŠIMAS SPAUDAI: 1992 M. SPALIO 15 D. 
Tema: „SuperPelėsO“ pradžia 


Profesorius Markas Čalfenas, rašytojas, įžymus 
mokslininkas ir Šv. Judo kolegijos genetinių tyrimų 
grupės vadovas, ketina „pristatyti“ savo naujausią 
„išmonę“ viešoje erdvėje; kad visuomenė geriau su- 
prastų transgenetiką ir kad padidintų susidomėjimą 
ir tolesnes investicijas į savo darbą. Išmonė atskleis, 
kokia sudėtinga yra genų manipuliacija, ir išsklaidys 
mitus apie šią dažnai juodinamą biologijos tyrimų 
šaką. Kartu su ja bus atidaryta išsami paroda, paskai- 
tų salė, multimedijos erdvė ir interaktyvūs žaidimai 
vaikams. Projektą iš dalies finansuoja vyriausybės 
Tūkstantmečio mokslų komitetas, papildomų lėšų 
skiria verslas ir pramonė. 

Dviejų savaičių amžiaus „SuperPelėO“ bus vie- 
šai demonstruojama Pereto institute Londone, nuo 
1992 metų gruodžio 31 dienos. Ji bus viešai rodoma 
iki 1999 metų gruodžio 31 dienos. Ši pelė yra genetiš- 
kai normali, išskyrus keletą naujų į genomą įtrauktų 
genų. Šių genų DNR klonai įsodinami į pelės kiau- 
šialąstę ir šitaip susiejami su chromosomine zigotos 
DNR, kurią vėliau paveldi embriono ląstelės. Prieš 
įsodinimą genai specialiai kuriami taip, kad juos 
būtų galima „įjungti“ ir jie pasireikštų tik konkre- 
čiuose pelės audiniuose pagal numatytą tvarkaraštį. 
Pelė taps vieta eksperimentams su ląstelių senėjimu, 
vėžio raida ląstelėse ir dar keliais dalykais, kurie kol 
kas telieka staigmena! 


Žurnalistas nusijuokė. 
— Jėzau. Kas čia per šūdai? 

- Nežinau, - atsakė Airė. - Matyt, staigmena. 
Ji tęsė: 


Pelė gyvens septynerius metus, kol bus rodoma, 
tai yra maždaug dvigubai ilgiau negu įprasta pe- 
lės gyvenimo trukmė. Pelės raida pristabdyta taip, 
kad vienus metus ji nugyventų per dvejus. Pirmųjų 
metų pabaigoje kasos karcinomomis pasireikš į in- 
suliną gaminančias kasos ląsteles įsodintas SV40 T 
stambusis onkogenas, karcinomos sulėtintai vystysis 
visą pelės gyvenimą. Antrųjų metų pabaigoje pradės 
reikštis H-ras onkogenas odos ląstelėse, ir po trijų 
mėnesių stebėtojai plika akimi aiškiai matys dau- 
gybines gėrybines papilomas. Po ketverių eksperi- 
mento metų pelė lėto, užprogramuoto tirozinazės 
fermento nykimo dėka pamažu praras gebėjimą ga- 
minti melaniną. Tuo metu pelė neteks visų pigmentų 
ir taps albinose - baltu peliuku. Jei nenutiks išorinių 
ar netikėtų įvykių, pelė gyvens iki 1999 metų gruo- 
džio 31 dienos ir nugaiš per mėnesį po tos datos. 
„SuperPelėsO“ eksperimentas suteikia visuomenei 
unikalią galimybę „iš arti“ išvysti gyvenimą ir mirtį. 
Galimybę patiems regėti, kaip technologiškai įma- 
noma dar sulėtinti ligos eigą, kontroliuoti senėjimo 
procesą ir panaikinti genetinius defektus. „SuperPe- 
lėO“ vilioja mus į naują žmonijos istorijos etapą, kai 
būsime ne atsitiktinumų aukos, o savo likimo šeimi- 
ninkai ir valdovai. 


- Eik tu sau, - tarė žurnalistas. - Na ir baisybės. 

- Aha, matyt, - atsainiai atsakė Airė (jai šįryt reikėjo pa- 
skambinti dar dešimčiai žmonių). - Ar norit, kad atsiųsčiau vaiz- 
do medžiagos? 

— Aha, atsiųsk. Nereikės raustis archyve. Dėkui. 

Vos Airei padėjus ragelį, lyg hipė kometa į kambarį įlėkė 
Džoisė, plevėsuodama juodu aksomu su raukinukais, durtiniu ir 
daugybe šilko šalių. 

— Neužimk telefono! Juk jau sakiau. Reikia jo neužimti. Gal 
mėgina skambinti Milatas. 

Prieš keturias dienas Milatas nepasirodė pas psichiatrą, pas 
kurį jį nusiuntė Džoisė. Nuo tada niekas jo nematė. Visi žinojo, 
kad jis su JANINA, ir visi suprato, jog jis nė neketina skambinti 
Džoisei. Visi, išskyrus Džoisę. 

- Jei jis paskambins, man tiesiog būtina su juo pasikalbėti. 
Mes taip arti persilaužimo. Mardžorė beveik neabejoja, kad jam 
dėmesio stokos hiperaktyvumo sutrikimas. 

- Iš kur jūs visa tai žinot? Maniau, kad Mardžorė - gydytoja. 
Kur dingo gydytojo ir paciento konfidencialumas? 

- Ak, Aire, nekvailiok. Ji taip pat ir draugė. Tik stengiasi, kad 
aš nelikčiau nežinioje. 

— Greičiau jau viduriniosios klasės mafija. 

— Na, liaukis. Neisterikuok. Tu kasdien vis labiau isterikuoji. 
Klausyk, neužimk telefono. 

- Žinau. Jau sakėt. 

— Nes jei Mardžorė sako tiesą, ir jam tikrai DSHS, tuomet 
skubiai reikia pas gydytoją metilfenidato. Tai labai sunki liga. 

— Džoise, jis neserga, jis tiesiog musulmonas. Jų yra milijar- 
das. Negi visiems DSHS? 

Džoisė net aiktelėjo. 

— Man atrodo, kad tu labai žiauri. Būtent tokios pastabos jam 
niekuo nepadės. 

Ji nužingsniavo prie duonos padėklo, ašarodama atsiriekė 
didelį gabalą sūrio ir pridūrė: 

— Klausyk. Svarbiausia, kad juodu susitiktų akis į akį. Jau 
metas. 

Airė dvejojo. 

— Kodėl metas? 

Džoisė įsimetė į burną kąsnį sūrio. 

- Metas, nes jiems reikia kits kito. 

— Bet jeigu jie nenori, tai nenori. 

- Kartais žmonės patys nežino, ko nori. Nežino, ko jiems 
reikia. Šitiems vaikinams reikia kits kito... - Džoisė akimirką susi- 
mąstė, ieškodama metaforos. Metaforos jai nesisekė. Sode niekada 
nesodini vieno augalo vietoje kito. - Jiems reikia kits kito kaip 
Loreliui ir Hardžiui, kaip Krikui ir Vatsonui... 

- Kaip Rytų ir Vakarų Pakistanui. 

— Na, man kažkodėl nejuokinga, Aire. 

— Aš ir nesijuokiu, Džoise. 

Džoisė atsirėžė dar sūrio, atsilaužė nuo kepalo du gabalus 
duonos ir sudėjo viską į sumuštinį. 

— Abu šitie vaikinai turi rimtų emocinių problemų, ir kai 
Milatas atsisako matytis su Madžidu, nė vienam iš jų nė kiek ne 
geriau. Jam taip skaudu. Juos atskyrė religijos, kultūros. Ar įsi- 
vaizduoji, kokie jie traumuoti? 

Airė pasigailėjo tą akimirką neleidusi Madžidui pasakoti 
pasakoti pasakoti. Bent jau turėtų informacijos. Bent jau turėtų 
ką nors prieš Džoisę. Nes jei klausai pranašų, gauni amunicijos. 
Dvynių prigimtis. Milijoninis pi skaitmuo (ar begaliniai skaičiai 
turi pradžią?). O svarbiausia, dviguba žodžio perskirti prasmė. Ar 
jis žino, kas blogiau, kas labiau traumuoja: sujungimas ar atsky- 
rimas? 

- Džoise, gal jūs bent sykį susirūpinkit savo šeima? Dėl įdo- 
mumo. Kaip Džošas? Kada paskutinį sykį matėt Džošą? 

Džoisė iškėlė galvą. 

- Džošas Glastonberyje. 

— Kurgi ne. Glastonberis baigėsi prieš du mėnesius, Džoise. 

- Jis šiek tiek keliauja. Taip ir žadėjo. 

— O su kuo jis? Jūs nieko nežinot apie tuos žmones. Gal ir dėl 
to šiek tiek pasijaudinkit, tada nereikės kišti nosies į kitų žmonių 
reikalus. 

Džoisė nė nemirktelėjo. Sunku apsakyti, kaip puikiai Džoi- 
sė buvo apsipratusi su paauglių įžeidinėjimais; dabar ją taip 
dažnai užgauliodavo jos pačios ir svetimi vaikai, kad keiksma- 
žodis ar žiauri pastaba visai jos nepaveikdavo. Ji juos tiesiog 
išravėdavo. 

— Kaip tu puikiai žinai, dėl Džošo nesijaudinu todėl, - atsakė 
Džoisė, plačiai šypsodamasi ir kalbėdama pamokomu visažinės 
Čalfenų motušės tonu, - kad jis tiesiog stengiasi išsireikalauti dė- 
mesio. Visai kaip tu dabar. Tokio amžiaus išsilavinę viduriniosios 
klasės vaikai dažnai išsidirbinėja. - (Priešingai negu daugelis tuo 
metu, Džoisė visai nesigėdijo vadintis viduriniąja klase. Čalfenų 
leksikoje vidurinioji klasė paveldėjo Apšvietos palikimą, kūrė ge- 
rovės valstybę, sudarė intelektualinį elitą ir buvo visos kultūros 
šaltinis. Sunku pasakyti, kodėl jie taip nusprendė.) - Bet netru- 
kus jie grįžta į doros kelią. Aš visiškai pasitikiu Džošua. Jis tiesiog 
drasko tėvui akis, ir tai praeis. Tačiau Madžidas turi tikrų prob- 
lemų. Aš pasidomėjau, Aire, ir išvydau daugybę požymių. Moku 
juos skaityti. 

— Na, jūs tikriausiai juos skaitote klaidingai, - atkirto Airė, 
nes juto, kad artinasi mūšis. - Madžidui viskas kuo puikiausiai. 
Ką tik su juo kalbėjausi. Jis tikras dzeno meistras. Eina šikt, to- 
kios ramybės dar gyvenime nesu mačiusi. Jis darbuojasi su Mar- 
ku, kaip ir nori, jis laimingas. Gal mes visi imkim ir išmėginkim 
nesikišimo politiką? Šiek tiek laissez-faire? Madžidui viskas kuo 
puikiausiai. 

— Aire, mieloji, - atsakė Džoisė ir, pastūmusi Airę per vieną 
kėdę, įsitaisė greta telefono. - Tu niekaip nesupranti, kad žmonės 
linkę į kraštutinumus. Būtų nuostabu, jeigu visi būtų kaip tavo tė- 
vas, kuris gyvena lyg niekur nieko, nors ir dangus griūtų. Vis dėlto 
dauguma žmonių taip nesugeba. Madžido ir Milato elgesys - vieni 
kraštutinumai. Lengva kalbėti apie laissez-faire, lyg viską pasau- 
lyje išmanytum, bet Milatas su tais fundamentalistais prisidarys 
baisių bėdų. Baisių. Aš vos galiu miegoti, taip dėl jo jaudinuosi. 
Laikraščiai rašo apie tokias grupuotes... Be to, Madžidą tai labai 

slegia. Na, o aš turėčiau atsipalaiduoti ir žiūrėti, kaip jie draskosi, 
vien dėl to, kad jų tėvai, - ne, imsiu ir pasakysiu, nes tai tiesa, - 
kad jų tėvai, regis, nesuka sau galvos? Man visada rūpėjo tik tų 
vaikinų gerovė, tu geriausiai tai žinai. Jiems reikia pagalbos. Ką tik 
praėjau pro vonią, o Madžidas sėdi vandenyje su džinsais. Taip. 
Aišku? Taigi, - ramiai tarytum karvutė užbaigė Džoisė, - manau, 
traumuotus vaikus įstengiu atpažinti. 


17. Derybos ir vienuoliktos valandos taktika 


- Ponia Ikbal? Čia Džoisė Čalfen. Ponia Ikbal? Aš jus puikiai 
matau. Čia Džoisė. Man atrodo, kad mums labai reikia pasikalbė- 
ti. Gal galėtumėt... hm... atidaryti duris? 

Taip, galėtų. Teoriškai galėtų. Bet tokioje kraštutinumų 
atmosferoje, sūnums kariaujant ir visiems susiskaidžius, Alsa- 
nai ir pačiai prisireikė taktikos. Ji išmėgino tylą, žodžių streikus 
ir valgymą (tai bado streiko priešingybė; reikia sustambėti, kad 
priešas išsigąstų), o dabar mėgino sėdimąjį protestą. 

— Ponia Ikbal... man reikia tik penkių minučių. Madžidas dėl 
to tikrai labai graužiasi. Jis jaudinasi dėl Milato, aš taip pat. Tik 
penkias minutes, ponia Ikbal, labai prašau. 

Alsana nepakilo nuo kėdės. Ji tiesiog toliau siuvo palanką, 
nenuleisdama akių nuo juodo siūlo, kuris vyniojosi nuo vienos 
kilpelės į kitą, o tada smigo į lateksą, įnirtingai mindama „Sin- 
ger“ pedalą, lyg spardytų žirgui pašones, trokšdama nujoti į sau- 
lėlydį. 

— Na, gal įsileisk ją, —- pratarė nuvargęs Samadas, atėjęs iš 
svetainės, kur Džoisės atkaklumas trukdė jam mėgautis „The 
Antigues Roadshow“. (Be „The Egualizer“ su didžiuoju moralės 
arbitru Edvardu Vudvardu, tai buvo mėgstamiausia Samado lai- 
da. Jis penkiolika metų nenuleido akių nuo televizoriaus lauk- 
damas, kol kokia nors koknių namų šeimininkė ištrauks iš ranki- 
nuko kokį nors Mangalo Pandės niekutį. Ak, ponia Vinterbotom, 
štai kur įdomybė. Čia turime muškietos vamzdį, priklausiusį... 
Jis sėdėjo su telefonu prie dešiniosios rankos, kad tokiu atveju 
galėtų paskambinti BBC ir pareikalauti minėtosios Vinterbotom 

adreso ir kainos. Kol kas tik Maišto medaliai ir kišeninis laikro- 
dis, priklausęs Havelokui, bet jis vis tiek Žiūrėjo.) 

Jis dirstelėjo per koridorių į tamsią Džoisės stovylą už stiklo 
ir graudžiai pasikasė kiaušius. Samadas buvo nusiteikęs televizi- 
jai: ryškus megztinis su trikampe apykakle, po juo lyg išsipūtusi 
karšto vandens pūslė rimbsojo pilvas, ilgas kandžių sukapotas 
chalatas ir raštuotos trumpikės, iš kurių lyg pagaliukai stirksojo 
kojos, jo jaunystės palikimas. Kai nusiteikdavo televizijai, veikti 
neįstengdavo. Dėžė kambario kampe (Samado taip pat laikoma 
antikvarine vertybe, aptaisyta medžiu ir ant keturių kojų, lyg ka- 
ralienės Viktorijos epochos robotas) įtraukdavo jį ir išsiurbdavo 
visą energiją. 

— Na, gal ko nors imkis, pone Ikbali? Nuvaryk ją šalin, o ne 
stovėk čia atkišęs pilvą ir mojuodamas mažučiu pimpiuku. 

Samadas suniurzgė ir susikišo savo nelaimių kaltininkus, 
du didžiulius plaukuotus kiaušius ir vargšelį suglebusį pimpį, po 
trumpikių pamušalu. 

— Ji niekur neis, - sumurmėjo jis. — O jei ir nueis, tai tik tam, 
kad grįžtų su pastiprinimu. 

— Bet kodėl? Nejau dar mažai bėdos pridarė? — garsiai pa- 
klausė Alsana, taip garsiai, kad ir Džoisė išgirstų. - Juk turi savo 
šeimą, ne? Kodėl neina ir dėl įdomumo nekamuoja jų? Juk turi 
sūnų, keturis sūnus. Kiek sūnų jai dar reikia? Kiek, po galais? 

Samadas gūžtelėjo pečiais, priėjo prie virtuvės stalčiaus ir 
susirado ten ausines, kurias galima prijungti prie televizoriaus 
ir taip atsiskirti nuo viso išorinio pasaulio. Jis, kaip ir Markas, 
atsitraukė. Palik jas, kuždėjo jam nuojauta. Palik jas kovoti tar- 
pusavyje. 

— Ak, dėkui, - įsižeidė Alsana, kai vyras grįžo pas Hju Ska- 
lį su jo puodais ir ginklais. - Dėkui, Samadai Miahai, už tokias 
vertingas tavo pastangas. Štai kokie tie vyrai. Priverda košės, 
šimtmetis baigiasi, o jie palieka moteris srėbti. Dėkui, mielas vy- 
reli! 

Ji ėmė siūti dar greičiau, siūlė driekėsi vidine klešnės puse, 
o pašto dėžutės Sfinksas toliau klausinėjo neatsakomų klausimų. 

— Ponia Ikbal... prašau, gal galėtume pasikalbėti? Dėl ko mes 
negalim pasikalbėti? Kam mums reikia elgtis šitaip vaikiškai? 

Alsana uždainavo. 

— Ponia Ikbal? Prašau. Kas jums iš to? 

Alsana uždainavo dar garsiau. 

— Turiu jums pasakyti, - kaip visada išdidžiai pareiškė Džoi- 
sė, net per tris medžio ir stiklo paketų sluoksnius, — aš čia atėjau 
ne dėl savo sveikatos. Nesvarbu, ar jūs norit, kad aš kiščiausi, ar 
ne, aš kišuosi. Matot? Kišuosi. 

Kišuosi'. Bent jau Žodis tinkamas, pagalvojo Alsana, kils- 
teldama koją nuo pedalo, o ratas dar kelissyk apsisuko, kol 
girgždėdamas sustojo. Kartais Anglijoje, ypač autobusų stote- 
lėse ir dieninėse muilo operose, žmonės sako: „Kas nors turėtų 
įsikišti“, lyg tai būtų nuostabus dalykas, lyg kas nors tai darytų 
savo noru ir tuo džiaugtųsi. Alsanai taip niekuomet neatrodė. 
Įsikišimai trunka ilgai, įtraukia lyg dribsmėlis. Įsikišimas už- 
griuvo Alsaną Begum ir gražuolį Samadą Miahą savaitė po to, 
kai jiems, atvestiems į pusryčių kambarį Delyje, buvo paaiš- 
kinta, kad juodu turės tuoktis. Įsikišimas — kai Klara Bauden 
kažkokių laiptų apačioje sutiko Arčį Džounsą. Įsikišimas pra- 
rijo merginą, vardu Ambrozija, ir vaikiną, vardu Čarlis (taip, 
Klara papasakojo jai /ą apgailėtiną pasaką), vos jie pasibučiavo 
svečių namų sandėliuke. Įsikišimas — nei gerai, nei blogai. Tai 
tiesiog gyvenimo pasekmė, okupacijos ir imigracijos pasekmė, 
imperijų ir plėtros, gyvenimo kits kito kišenėse... Žmonės įsi- 
kiša, o kad atsikištų, laukia ilgas kelias. Ta moteris gerai sako, 
taip daroma ne dėl savo sveikatos. Amžiui baigiantis, niekas 
nedaroma dėl sveikatos. Šiuolaikinę Būseną Alsana puikiai iš- 
manė. Ji žiūrėjo pokalbių laidas, visą dieną žiūrėdavo pokalbių 


* Angliškas žodis invol/ve gali reikšti „įsikišti. dalyvauti“. bet taip pat vartojamas ir siauresne 
prasme — „būti susijusiam romantiniais santykiais“, - Alsana apmąsto abi žodžio prasmes. 

laidas - Mano žmona permiegojo su mano broliu, Mano moti- 
na kišasi į mano vaikino gyvenimą - ir tas, kas laikydavo mi- 
krofoną, nesvarbu, ar Įdegęs žmogus baltais dantimis, ar Baisi 
sutuoktinių pora, visada klausdavo vis to paties kvailo klau- 
simo: Bet kodėl jūs manot, kad reikia?.. Neteisingai! Alsanai 
tekdavo aiškinti jiems į ekraną. Bukagalvi tu; jie to nenori, ne 
dėl jų valios taip yra - jie tiesiog įsikišo, supranti? Jie ĮEINA ir 
įstringa lyg sukamosiose duryse. Įsikišo. Metai bėga, košės vis 
daugiau, ir še tau, boba, devintinės. Tavo brolis miega su mano 
buvusios žmonos dukterėčios antros eilės pussesere. Įsikišo. 
Tik nuvalkiotas, neišvengiamas faktas. Kai Džoisė taip ištarė 
kišuosi — nuvargusi, lyg su kartėliu, - Alsana pagalvojo, kad 
gal jai tas žodis reiškia tą patį. Milžinišką tinklą, kurį nuaudi, 
o įkliūni pati. 

— Gerai, gerai, ponia, penkios minutės, ne daugiau. Šįryt 
gyva ar mirusi turiu pasiūti tris kačių kostiumus. 

Alsana atidarė duris, ir Džoisė įėjo į koridorių, akimirką 
jos tyrė priešininkę, spėliodamos viena kitos svorį lyg įsitempę 
boksininkai, prieš lipdami ant svarstyklių. Jos tikrai prilygo vie- 
na kitai. Jei Džoisei stigo krūtinės, tai ji turėjo padorų užpakalį. 
Jei trapūs Alsanos bruožai išdavė silpnumą — siaura, daili nosytė, 
švelnūs antakiai, —- jos milžiniškos putlios rankos puikavosi moti- 
niškos galios duobutėmis. Šiaip ar taip, ji čia motina. Tų vaikinų 
motina. Ji turi kozirį, jei prireiktų jį išmesti. 

— Na, gerai, - tarė Alsana, braudamasi pro siauras virtuvės 
duris, modama Džoisei sekti paskui. 

— Arbatos ar kavos? 

— Arbatos, — tvirtai atsakė Džoisė. - Jei galima, vaisinės. 

— Negalima vaisinės. Negahma net „Earl Grey“. Aš atvykau 
iš arbatos šalies į šitą bjaurų kraštą, o tuomet net negaliu įpirkti 
padorios arbatos puodelio. Galima „P. G. Tips“ ir daugiau nieko. 

Džoisė susiraukė. 

— Tuomet prašyčiau „P. G. Tips“. 

— Kaip pageidausit. 

Po kelių minučių priešais Džoisę nutėkštas arbatos puodu- 
kas buvo papilkėjęs ir su nuosėdomis, kuriose šliaužiojo tūkstan- 
čiai mikrobų, ne tokių mikroskopinių, kaip galėjai svajoti. Alsana 
davė Džoisei minutę pagalvoti. 

— Palaukit truputį, — kaltai paaiškino ji. — Kai mano vy- 
ras kasė svogūnų lysvę, užkliudė vandentiekio vamzdį. Nuo 
tada mūsų vanduo truputį keistas. Gal paleis vidurius, o gal 
ne. Bet truputį palaukit, ir nusės. Matot? — Alsana neįtikinamai 
pamaišė, ir į paviršių burbuliuodami iškilo dar didesni gabalai 
neatpažįstamos medžiagos. — Matot? Tiktų net pačiam šachu! 
Džahanui. 

Džoisė nedrąsiai gurkštelėjo, tuomet nustūmė puoduką ša- 
lin. 

— Ponia Ikbal, žinau, kad anksčiau ne itin gerai sutarėme, 
bet... 

— Ponia Čalfen, - atsakė Alsana, ištiesusi ilgą pirštą tildy- 
dama Džoisę. — Yra dvi taisyklės, kurias žino kiekvienas nuo 
parlamentaro iki paskutinio rikšos. Pirmoji: niekada neleisk 
savo šaliai tapti prekybos postu. Labai svarbu. Jeigu mano pro- 
tėviai būtų laikęsi šios taisyklės, dabar mano padėtis būtų visai 
kitokia, bet toks gyvenimas. Antroji: nesikišk į kitos šeimos rei- 
kalus. Pieno? 

— Ne, ne, dėkui. Truputį cukraus... 

Alsana suvertė į Džoisės puoduką kupiną šaukštą. 

— Manot, kad aš kišuosi? 

— Manau, kad jau sočiai įsikišot. 

— Bet aš tik noriu, kad dvyniai susitiktų. 

— Tai dėl jūsų jie nebendrauja. 

— Bet Madžidas gyvena pas mus tik todėl, kad Milatas nesu- 
tinka gyventi kartu su juo čionai. O Madžidas sako, kad jūsų vyras 
negali į jį nė Žiūrėti. 

Alsana, tokia karštakošė, pratrūko: 

— O kodėl negali? Nes jūs, jūs ir jūsų vyras, įtraukėt Madžidą 
į tai, kas visiškai priešinga mūsų kultūrai, mūsų įsitikinimams, ir 
mes vargiai jį atpažįstam! Tai jūs kalti! Dabar jis nesutaria su bro- 
liu. Neišsprendžiamas konfliktas! Tie niekšai žaliomis varlytėmis: 
Milatas ir dabar su jais skrajoja. Labai įsitraukęs. Jis man nepasa- 
koja, bet aš girdžiu. Jie save vadina islamo sekėjais, bet iš tikrųjų 
jie - tiesiog plėšikų gauja, kuri blaškosi po Kilburną kaip visi kiti 
pamišėliai. O dabar jie siuntinėja - kaip tai vadinasi - nelaimes iš 
sulankstyto popieriaus. 

- Lankstinukus? 

- Lankstinukus. Lankstinukus apie jūsų vyrą ir bedievišką jo 
pelę. Lauk bėdos, tai jau taip. Šimtus jų radau po jo lova, - Alsana 
atsistojo, išsitraukė iš prijuostės kišenės raktą ir atidarė virtuvės 
spintutės stalčių, pilną prikimštą žalių lankstinukų, kurie pasipylė 
ant grindų. - Jis vėl pradingo prieš tris dienas. Turiu padėti juos 
atgal, kol jis nepastebėjo, kad dingo. Pasiimkit, drąsiau, ponia, 
imkit ir perskaitykit juos Madžidui. Parodykit jam, ką jūs pada- 
rėt. Du vaikinai lekia į skirtingas pasaulio pabaigas. Jūs sukiršinot 
mano sūnus. Jūs juos skiriat! 

Prieš minutę Milatas tylutėliai pasuko raktą laukujėse dury- 
se. Nuo tada jis stovėjo koridoriuje, klausėsi pokalbio ir rūkė ciga- 
retę. Nuostabu! Lyg klausytųsi, kaip pešasi dvi italės matriarchės 
iš susipykusių klanų. Jis įstojo į JANINA, nes jam labai patiko kla- 
nai (ir apranga, ir varlytė), o susipykę klanai - dar geriau. Anali- 
tikė Mardžorė teigia, kad toks troškimas priklausyti klanui kyla iš 
to, jog iš esmės jis yra pusė dvynio. Analitikė Mardžorė teigia, kad 
religinis Milato atsivertimas kyla greičiau iš noro būti tokiam pat, 
kaip visa grupuotė, o ne iš intelektu grindžiamo tikėjimo visagalio 
kūrėjo buvimu. Galbūt. Nesvarbu. Tegu analizuoja iki pamėlyna- 
vimo, jam nerūpi, bet niekas neprilygs juodai aprangai, cigaretei 
ir operiniam dviejų mamaičių barniui: 

- Jūs sakot, kad norit padėti mano berniukams, bet visą laiką 
vien varote tarp jų pleištą. Jau per vėlu. Praradau savo šeimą. Gal 
jūs grįžkit pas saviškius, o mus palikit ramybėje? 

— Manot, kad mano namuose rojus? Mano šeima irgi dėl to 
susiskaldė. Džošua nesikalba su Marku. Ar žinot? O jiedu buvo 
tokie artimi... - Džoisė, regis, kėsinosi pravirkti, ir Alsana neno- 
romis padavė jai virtuvės rankšluosčių ritinį. - Aš noriu padėti 
mums visiems. O geriausia pradžia būtų priversti Madžidą ir Mi- 
latą pasikalbėti, kol viskas dar labiau neįsisiautėjo. Manau, dėl to 
galim sutarti. Jei rastume kokią nors neutralią vietą, kur jie abu 
nejaustų spaudimo ar įtakos iš šalies... 

— Bet neutralių vietų nebeliko! Sutinku, kad jiems reikia su- 
sitikti, bet kur ir kaip? Per jus ir jūsų vyrą niekas nebeįmanoma. 

— Ponia Ikbal, neįsižeiskit, bet jūsų šeimos problemos prasi- 
dėjo daug anksčiau, negu įsikišau aš ar mano vyras. 

- Galbūt, galbūt, ponia Čalfen, bet jūs - druska ant žaizdos, 
taip? Jūs papildoma aitrioji paprika aštriame padaže. 

Milatas išgirdo, kaip Džoisė aiktelėjo. 

— Kartoju, neįsižeiskit, bet aš taip nemanau. Manau, kad visa 
tai trunka jau labai ilgai. Milatas man pasakojo, jog prieš daug 
metų jūs sudeginote visus jo daiktus. Na, tai tik pavyzdys, bet ma- 
nau, kad jūs nesuvokiat, kaip tokie dalykai traumavo Milatą. Jis 
labai sužalotas. 

- Ak, tai skaičiuosim dantis už dantį. Ir aš būsiu dantis. Ži- 
noma, tai ne tokios ilganosės, kaip jūs, reikalas, bet sudeginau jo 
daiktus tam, kad pamokyčiau gerbti kitų žmonių gyvenimą! 

- Leiskite pastebėti, kad tai labai keistas būdas tai parodyti. 

- Neleisiu! Neleisiu! Ką jūs išmanot? 

- Tik tiek, kiek matau. Ir matau, kad Milatas turi labai daug 
psichikos randų. Galbūt jūs nežinot, bet aš sumokėjau savo ana- 
litikei, kad priimtų Milatą. Galiu jus patikinti, kad Milato vidinis 
gyvenimas - jo karma, tikriausiai sakytų bengalai, - visas jo pasą- 
monės pasaulis atrodo labai ligotas. 

Iš tikrųjų Milato pasąmonės problema (jis tai žinojo ir be 
Mardžorės) buvo tai, kad ji iš esmės buvo perskelta. Viena vertus, 
jis iš visų jėgų stengėsi gyventi taip, kaip mokė Hifanas ir kiti. Tam 
reikėjo įsikalti į galvą keturis pagrindinius kriterijus: 

1. Laikytis asketiškų įpročių (mažiau gerti, pūsti, duotis su 
mergom). 

2. Niekada nepamiršti Mahometo šlovės (tebūnie Jam 

taika!) ir Kūrėjo galybės. 

3. Visu protu suvokti JANINA ir Koraną. 

4. Apsivalyti nuo Vakarų taršos. 


Jis suprato esąs didysis JANINA eksperimentas, ir norėjo išspaus- 
ti iš savęs, kiek tik įmanoma. Pirmosiose trijose srityse jam sekėsi 
kuo puikiausiai. Jis retsykiais surūkydavo vieną kitą cigaretę ir 
išmaukdavo kokį bokaliuką „Guinness“ (geriau ir pats nepasa- 
kyčiau), bet jam puikiai sekėsi tvarkytis ir su piktąja žole, ir su 
kūniškais geiduliais. Jis nebesimatydavo su Aleksandra Andru- 
zjė, Pole Houton ar Roze Dju (nors retsykiais aplankydavo tokią 
Tanią Čapman, labai smulkią raudonplaukę, kuri suprato, kokia 
subtili jo dilema, ir uoliai pačiulpdavo, apskritai nereikalaudama, 
kad Milatas prie jos liestųsi. Tai buvo abipusė nauda: ji buvo tei- 
sėjo dukra ir su džiaugsmu šiurpino tą seną krieną, o Milatui rei- 
kėjo ejakuliuoti, pačiam niekaip aktyviai prie to neprisidedant). 
Raštų klausimu Mahometas (tebūnie Jam taika!) buvo visai nieko 
senis, tvarkoj bičas, o prieš Kūrėją jis stojo dievobaimingai tikrąja 
to žodžio prasme - su siaubu, baime, dėdamas į kelnes, o Hifanas 
sakė, kad teisingai, taip ir turi būti. Jis suvokė idėją, kad jo religija 
pagrįsta ne tikėjimu - priešingai negu krikščionių, žydų et al., - 
bet įrodoma intelektu pačių šviesiausių protų. Jis suvokė idėją. 
Bet, deja, Milatas toli gražu neturėjo paties šviesiausio proto, net 
pakenčiamo proto; intelektualiniai įrodymai ar paneigimai jam 
buvo nepasiekiami. Bet jis vis dėlto suvokė, kad kliautis tikėji- 
mu, kaip jo tėvas, yra niekinga. Ir niekas negalėtų prikišti, kad 
jis nesistengė visu šimtu procentų. To JANINA, regis, pakako. Jie 
labai džiaugėsi tikrąja jo stiprybe, tai yra iškalba. Pateikimu. Pa- 
vyzdžiui, jei nervinga moterėlė prieidavo prie JANINA staliuko 
Vilsdeno bibliotekoje ir paklausdavo apie tikėjimą, Milatas pa- 

linkdavo virš stalo, suimdavo jos ranką, spusteldavo ir tardavo: 
Ne tikėjimas, Sese. Čia mes tikėjimu neužsiimame. Penkias minu- 
tes pabendraukite su mano Broliu Rakešu, ir jis jums intelektualiai 
įrodys Kūrėjo egzistavimą. Koranas - mokslo, racionalios minties 
dokumentas. Tik penkias minutes, Sese, jei jums rūpi jūsų ateitis 
ne tik šioje žemėje. Be kita ko, jis paprastai sugebėdavo jai įpiršti 
kelias kasetes („Ideologinis karas“ arba „Saugokitės, mokslinin- 
kai“), po du svarus už vieną. Ar net kokios nors jų literatūros, 
jei būdavo tikrai puikios formos. Visi JANINA nariai labai juo 
žavėjosi. Viskas lyg ir neblogai. O neortodoksinėse JANINA tie- 
sioginio poveikio programose Milatas jautėsi kaip žuvis vande- 
nyje, jis buvo pagrindinis jų išteklius, stovėjo priešakinėse lini- 
jose, pirmasis puldavo į džihado mūšį, krizėje ramus kaip belgas, 
veiksmo žmogus, kaip Brando, kaip Pačinas, kaip Liota. Bet kai 
Milatas apie tai išdidžiai susimąstė motinos koridoriuje, jam šir- 
dis į kulnus nukrito. Nes čia ir problema. Ketvirtas punktas. Ap- 
sivalyti nuo Vakarų. 

Na, jis suprato, suprato, kad jei reikia merdinčios, dekadentiš- 
kos, degradavusios, seksualizuotos, smurtinės Vakarų kapitalistinės 
kultūros padėties ir loginio jos asmeninės laisvės siekio akligatvio 
(lankstinukas „Toli Vakaruose“) pavyzdžio, nėra nieko tinkames- 
nio už Holivudo kiną. Jis suprato (kiek kartų kalbėjosi apie tai su 
Hifanu?), kad filmai apie gangsterius, mafijos žanras yra pats blo- 
giausias pavyzdys. Tačiau... jų sunkiausia atsisakyti. Jis atiduotų 
kiekvieną kada nors surūkytą suktinę ir kiekvieną kada nors išdul- 
kintą bobą, kad atgautų filmus, kuriuos sudegino motina, ar net 
tuos kelis, nusipirktus vėliau ir konfiskuotus Hifano. Jis sudraskė 
„Rocky Video“ nario kortelę ir išmetė Ikbalių vaizdo grotuvą, kad 
nutolintų tiesioginę pagundą, bet ar jis kaltas, kad „Channel 4“ 
paskelbė De Niro sezoną? Ką jam daryti, kad Tonio Beneto „Rags 
to Riches“ atsklido iš drabužių parduotuvės ir persmelkė jo sielą? 
Gėdingiausia Milato paslaptis buvo ta, kad vos praverdavo du- 
ris - mašinos duris, mašinos bagažinę, JANINA susirinkimų salės 

duris ar, kaip ką tik, savo namų duris, - jo galvoje imdavo suktis 
„Gerų vyrukų“ pradžia, ir, kiek jis suprato, iš pasąmonės išnirdavo 
toks sakinys: 


Kiek tik save prisimenu, visada troškau tapti gangsteriu. 


Jis išvysdavo tą sakinį, lyg filmo plakate. Pagavęs save šitaip da- 
rantį, beviltiškai stengdavosi nedaryti, stengdavosi pasitaisyti, bet 
Milato mintys buvo sujauktos, ir dažniausiai jis įsiręžęs stumtel- 
davo duris, atlošęs galvą, atkišęs į priekį pečius kaip Liota, galvo- 
damas: 


Kiek tik save prisimenu, visada troškau tapti 
musulmonu. 


Jis suprato, kad tam tikra prasme tai dar blogiau, bet nieko ne- 
galėjo padaryti. Viršutinėje kišenėlėje nešiojosi baltą nosinaitę, 
visada su savimi turėdavo kauliuką, nors nė neįsivaizdavo, kaip 
iš tikrųjų jais lošiama, labai mėgo ilgus kupranugario vilnos švar- 
kus ir mokėjo pagaminti gardžiausius linguine su jūrų gėrybėmis, 
nors ėrienos kario niekaip neįveikdavo. Visa tai buvo haraam, jis 
ir pats suprato. 

Visų baisiausias buvo pyktis jo širdyje. Ne teisuoliškas dievo- 
baimingo žmogaus pyktis, o įnirtingas įtūžis gangsterio, nepilna- 
mečio nusikaltėlio, pasiryžusio visiems įrodyti, ko jis vertas, pa- 
siryžusio valdyti klaną, pasiryžusio visus nugalėti. O jei žaidimas 
buvo Dievas, jei žaidimas buvo kova prieš Vakarus, prieš Vakarų 
mokslo užmačias, prieš savo brolį ar Marką Čalfeną, jis buvo pa- 
siryžęs ją laimėti. Milatas užgesino nuorūką į turėklą. Jis siuto, 
kad tokios mintys nepamaldžios. Bet juk jos juda teisinga krypti- 
mi, tiesa? Jis laikosi fundamentalių dalykų, taip? Švariai gyvena, 
meldžiasi (penkis kartus per dieną be jokių išimčių), pasninkauja, 
darbuojasi dėl švento reikalo, skleidžia žinią? To pakanka, tiesa? 

Galbūt. Nesvarbu. Šiaip ar taip, kelio atgal nebėra. Aha, jis susitiks 
su Madžidu, susitiks... Jie dorai išsiaiškins santykius, jis pasirodys 
stipresnis; Milatas išvadins brolį menkysta tarakonu ir po pasi- 
matymo bus dar labiau pasiryžęs išpildyti, kas jam lemta. Milatas 
pasitaisė žalią varlytę ir, susikūprinęs kaip Liota (grėsmingas bei 
žavus), atvėrė virtuvės duris (Kiek tik save prisimenu...), laukda- 
mas dviejų porų akių, kaip dvi Skorsezės kameros nukrypsiančių 
į jo veidą ir jį sufokusuosiančių. 

— Milatai! 

- Amma. 

— Milatai! 

— Džoise. 

(Puiku, nuostabu, jei jau visi susipažinom, toliau sukosi vidi- 
nis Milato monologas Polo Sorvino balsu, imkimės reikalo.) 


- Nagi, ponai. Neišsigąskite. Čia tiesiog mano sūnus. Madži- 
dai, čia Mikis. Miki, čia Madžidas. 

Ir vėl „O'Connell's“. Kadangi Alsana galiausiai nusileido 
Džoisei, bet nenorėjo terštis rankų. Ji pareikalavo, kad Samadas 
Madžidą „kur nors išsivestų“ ir visą vakarą įkalbinėtų jį pasima- 
tyti su Milatu. Bet „kur nors“ Samadui reiškė tik „O'Connell's“, 
o ten vestis sūnų atrodė bjauru. Jiedu su žmona sode kaip rei- 
kiant dėl to apsikumščiavo, ir jis neabejojo, kad laimėjo: Alsana 
apgavo jį, kėsindamasi pakišti koją, o paskui užlauždama rankas 
ir tuo pat metu keliu spirdama į klyną. Tad štai kur viskas baigėsi: 
„O'Connell's“, kaip jis ir įtarė, visai netikusioje vietoje. Kai įėjo jis, 
Arčis ir Madžidas, stengdamiesi pernelyg nepatraukti į save dėme- 
sio, subruzdo ir darbuotojai, ir klientai. Kiek visi prisiminė, pas- 
kutinis svetimas žmogus, atėjęs su Arčiu ir Semu, buvo Samado 
buhalteris, menkas žmogutis žiurkės snukeliu, kuris mėgino visų 
klausinėti apie santaupas (tarsi „O'Connell's“ lankytojai turėtų 

santaupų!) ir ne vieną, bet du sykius paprašė kraujinės dešros, 
nors jam buvo paaiškinta, kad kiauliena čia neprekiaujama. Tai 
įvyko maždaug 1987 metais, ir niekam nepatiko. O kas čia dabar? 
Vos po penkerių metų ateina dar vienas, šįsyk apsitaisęs baltai — 
tiesiog įžeidžiamai švariai penktadienio vakarą „O'Connells“ - ir 
daug jaunesnis, negu nerašytas minimalus amžius (trisdešimt še- 
šeri). Ką Samadas sumanė? 

- Ką tu sumanei, Semi? - paklausė Džonis, gedulingos iš- 
vaizdos perkaręs buvęs oranžietis, palinkęs virš viryklės pasiimti 
pakepintų daržovių. - Visai išgyvendinti mus sugalvojai? 

- Kas ans? - paklausė Denzelis, kuris dar nebuvo miręs. 

— Tavo meilužius? - pasiteiravo Klarensas, kuris taip pat iš 
Dievo malonės dar laikėsi. 

- Gerai, ponai. Neišsigąskit. Čia tik mano sūnus. Madžidai, 
čia Mikis. Miki, čia Madžidas. 

Šitaip pristatytas, Mikis atrodė mažumėlę priblokštas, todėl 
kurį laiką stovėjo kaip įbestas, o nuo mentelės varvėjo kepto kiau- 
šinio skystimas. 

- Madžidas Machfūzas Muršedas Mubtasimas Ikbalis, - ra- 
miai prisistatė Madžidas. - Man didelė garbė su jumis susipažinti, 
Maiklai. Taip daug apie jus girdėjau. 

Tai buvo labai keista, nes Samadas niekada nieko jam nepa- 
sakojo. 

Mikis tebežvelgė Madžidui per petį į Samadą, lyg laukdamas 
patvirtinimo. 

- Kas toks? Nori pasakyti, tas, kurį tu, hm, išsiuntei į tėvynę? 
Čia Madžidas? 

- Taip, taip, čia Madžidas, - skubiai atsakė Samadas, sius- 
damas, kad visi taip vėpso į vaikiną. - Taigi, mudu su Arčibaldu 
prašytume kaip visada, o... 

— Madžidas Ikbalis, - lėtai pakartojo Mikis. - Na, kad mane 
kur. Žinai, nė nepagalvočiau, kad tu Ikbalis. Tavo labai patiklus, 
na, lyg ir supratingas veidas, jei žinai, ką turiu galvoje. 

— Vis dėlto aš Ikbalis, Maiklai, - atsakė Madžidas, nukreipęs 
į Mikį empatijos kupiną žvilgsnį, o kiti padugnės susispietė aplink 
karštą prekystalį, - nors manęs ilgai nebuvo. 

- Tai jau tikrai. Na, šito tai seniai neregėjome. Aš pakabinau 
tavo... minutėlę, kaip ten tiksliai... tavo proprosenelį, matei? 

- Pastebėjau vos įžengęs pro duris, ir patikėkit, Maiklai, 
mano siela už tai nuoširdžiai dėkoja, - atsakė Madžidas su an- 
gelišku šypsniu. - Iškart pasijutau lyg namie, o kadangi šita vieta 
tokia brangi mano tėvui ir jo draugui Arčibaldui, neabejoju, kad 
bus brangi ir man. Manau, jiedu mane čia atsivedė aptarti svarbių 
reikalų, o aš nė nesugalvočiau tam tinkamesnės vietos, nepaisant 
aiškiai sunkios jūsų odos ligos. 

Mikis liko tiesiog priblokštas ir neįstengė nuslėpti pasitenki- 
nimo, atsakydamas Madžidui taip, kad girdėtų visi „O'Connell's“. 

- Pašnekėjo kaip iš rašto, ką? Kaip koks Olivjė, po galais. 
Juk čia Karalienės anglų kalba, dievaži. Koks mandagus vaikinas. 
Patikėk, Madžidai, man nepakenktų tokie klientai, kaip tu. Civi- 
lizuoti ir panašiai. Ir nesijaudink dėl mano odos, aš prie mais- 
to nesiartinu, o manęs paties ji pernelyg nekamuoja. Vaje, tikras 
džentelmenas. Atrodo, kad šalia tokio reikia ir pačiam galvoti, ką 
šneki, ane? 

— Prašyčiau mudviem su Arčibaldu kaip visada, Miki, - pra- 
tarė Samadas. - Sūnus tegu pats nusprendžia. Mes sėdėsim prie 
stalo ritulio. 

- Gerai, gerai, - atsakė Mikis, neįstengdamas, bet ir nesivar- 
gindamas atplėšti žvilgsnio nuo tamsių Madžido akių. 

— Koks dailutis tamstos kostiumas, - sumurmėjo Denzelis, 
ilgesingai glostinėdamas baltą liną. - Šitaip Jamaikoj dabindavosi 
angliai, meni, Klarensai? 

Klarensas lėtai linktelėjo galva, mažumėlę apsiseilėjęs, nes 
buvo priblokštas tokio įstabumo. 

— Nagi, atsipeikėkit, dieduliai, - sumurmėjo Mikis, vary- 
damas juos šalin. - Maistą atnešiu, gerai? Noriu pasikalbėti su 

Madžidu. Augančiam vaikinui reikia valgyti. Taigi, ką tau pasiū- 
lyti, Madžidai? - Mikis pasilenkė virš prekystalio, susirūpinęs 
lyg pernelyg uoli pardavėja. - Kiaušinių? Grybukų? Pupelių? 
Kepintos duonos? 

— Manyčiau, - atsakė Madžidas, lėtai nužvelgdamas ant ap- 
dulkėjusių lentų kreida užrašytus valgiaraščius, o tada vėl atgręžė 
į Mikio nušvitusį veidą, - norėčiau sumuštinio su kumpiu. Taip, 
būtent. Labai norėčiau sultingo, bet gerai apskrudusio sumuštinio 
su kumpiu ir kečupu. Ant tamsios duonos. 

Ak, kaip tą akimirką persikreipė Mikio žabtai! Ak, kaip chi- 
meriškai jis vypsojo! Jo širdyje grūmėsi prielankumas pačiam 
mandagiausiam klientui, kokį tik jis buvo matęs, ir švenčiausios, 
griežčiausios „O'Connell's Pool House“ taisyklės. KIAULIENA 
DRAUDŽIAMA. 

Mikiui sutraukė kairiąją akį. 

- Nenori skanios plaktos kiaušinienės? Aš puikiai kepu plak- 
tą kiaušinienę, tiesa, Džoni? 

— Meluočiau, jei sakyčiau, kad ne, - ištikimai patvirtino 
Džonis nuo savo staliuko, nors Mikis garsėjo papilkėjusia, kieta 
kiaušiniene. - Motinos gyvybe prisiekiu, būčiau baisus melagis, 
tikrai. 

Madžidas suraukė nosį ir papurtė galvą. 

- Gerai - o gal grybukų su pupelėmis? Omleto ir bulvyčių? 
Visoje Finčlio gatvėje nerasi skanesnių bulvyčių. Nagi, sūneli, - 
beviltiškai maldavo jis. - Juk tu musulmonas, ką? Neskaudink tė- 
vui širdies valgydamas sumuštinį su kumpiu. 

- Sumuštinis su kumpiu tėvui širdies neužgaus. Bijau, kad 
tėvo širdžiai daug labiau kenkia sočiųjų riebalų sankaupos, kurios 
savo ruožtu atsiranda, penkiolika metų maitinantis jūsų įstaigoje. 
Net įdomu, - ramut ramutėliai tęsė Madžidas, - ar būtų galima 
čia sukalti bylą, teismo bylą, suprantat, prieš maisto pramonės 
darbuotojus, kurie savo patiekalų etiketėse aiškiai nenurodo, kiek 
juose riebalų, ir apskritai neįspėja apie pavojus sveikatai. Įdomu. 

Visa tai buvo ištarta kuo meiliausiu, melodingiausiu balsu, 
be menkiausios grasinimo užuominos. Vargšas Mikis nė nežinojo, 
kaip tai suprasti. 

— Na, žinoma, - nervingai atsakė Mikis, - tai labai įdomus 
hipotetinis klausimas. Labai įdomus. 

- Taip, ir man įdomus. 

— Aha, tiksliai. 

Mikis nutilo ir valandžiukę kruopščiai šveitė viryklės viršų, 
to jis imdavosi maždaug kartą per dešimtmetį. 

- Štai. Pasižiūrėk, matosi atspindys. Taigi. Apie ką mes kal- 
bėjomės? 

- Apie sumuštinį su kumpiu. 

Vos išgirdusios žodį „kumpis“, kai kurios ausys prie arti- 
miausių staliukų ėmė karpyti. 

- Jei galėtum truputėlį tyliau... 

- Apie sumuštinį su kumpiu, - sukuždėjo Madžidas. 

- Su kumpiu. Teisingai. Na, man teks nulėkti pas kaimynus, 
nes dabar kumpio neturiu... Na, tu tik prisėsk su tėčiu, o aš at- 
nešiu. Bus truputį brangiau. Supranti, nes reikia labiau stengtis. 
Bet nesijaudink, atnešiu. Be to, pasakyk Arčiui nesijaudinti, jeigu 
neturi pinigų. Tiks ir pietų kuponas. 

- Jūs labai malonus, Maiklai. Paimkit, - Madžidas kyštelėjo 
ranką į kišenę ir ištraukė sulankstytą popierėlį. 

- Eik tu šikt, dar vienas lankstinukas? Nė pirstelėt negali, - 
atleisk už skambų žodį, - bet šiais laikais nė pirstelėt negali Šiaurės 
Londone, negaudamas lankstinuko. Mano brolis Abdulas Kolinas 
nuolat mane jais užverčia. Bet jei jau tu... Nagi, duokš. 

— Čia ne lankstinukas, - atsakė Madžidas, pasiimdamas nuo 
padėklo peilį ir šakutę. - Tai kvietimas į atidarymą. 

- Kas toks? - susijaudino Mikis (jo kasdienio bulvarinio laik- 
raščio kalba atidarymas reiškia daug kamerų, prabangių paukšty- 
čių su milžiniškais papais bei raudonus kilimus). - Tikrai? 

Madžidas padavė jam kvietimą. 

- Ten bus galima išvysti ir išgirsti neįtikėtinų dalykų. 

— Mat kaip, - nusivylė Mikis, šnairuodamas į brangų popier- 
galį. - Girdėjau apie tą tipą ir jo pelę. 

Apie tipą ir jo pelę jis perskaitė tame pat laikraštyje; tai buvo 
žinutė užpildyti tuščiam plotui tarp vienų papų ir kitų, o antraštė 
skelbė: VIENAS TIPAS IR JO PELĖ. 

— Man kažkaip neskaniai skamba, kišti nagus į Dievo reika- 
lus ir panašiai. Be to, aš ne koks mokslinčius, supranti. Pro vieną 
ausį įeina, pro kitą išeina. 

- Ak, netikiu. Reikia tiesiog pažvelgti iš tokios perspektyvos, 
kuri susijusi su asmeniniais jūsų interesais. Paimkime jūsų odą. 

- Kad taip kas nors iš tikrųjų ją paimtų, - draugiškai pajuo- 
kavo Mikis. - Mane ji jau užkniso, kad ją kur. 

Madžidas nė nešyptelėjo. 

- Jums sunkus endokrininis sutrikimas. Vadinasi, kenčiate 
ne šiaip sau nuo paauglystės spuogų, sukeltų odos riebalų pertek- 
liaus, bet nuo ligos, kilusios iš hormonų defekto. Manyčiau, ja ser- 
ga visa jūsų šeima? 

- Hm... tiesą sakant, taip. Visi mano broliai. Ir mano sūnus 
Abdulas Džimis. Visi spuoguoti. 

- Bet juk nenorėtumėte, kad sūnus ligą perduotų savo sū- 
nums. 

- Aišku, kad ne. Mane mokykloje kone negyvai užėdė. Ligi 
šiol nešiojuosi peilį, Madžidai. Bet neįsivaizduoju, kaip to išveng- 
ti, tiesą sakant. Jau dešimtis metų mums šitaip. 

— Matot, - sakė Madžidas (ir kaip jis puikiai mokėjo žaisti 
asmeniniais interesais!), - to išvengti tikrai įmanoma. Tai būtų 
visiškai paprasta, ir netektų patirti šitiek rūpesčių. Štai apie ką 
kalbėsime per atidarymą. 

— Ak, na, jei šitaip, supranti, gerai. Maniau, kad ten tik kaž- 
kokia pelė mutantė ar kas, supranti. Bet jei jau šitaip... 

- Gruodžio trisdešimt pirmąją, - atsakė Madžidas ir pasuko 
tarp staliukų pas tėvą. - Bus labai malonu ten jus sutikti. 

- Ilgai užtrukai, - pasakė Arčis, kai Madžidas prisiartino. 

— Pakeliui stabtelėjai prie Gango? - suirzęs pasiteiravo Sa- 
madas ir pasislinko, kad jį priimtų. 

— Prašyčiau dovanoti. Tiesiog šnektelėjau su jūsų bičiuliu 
Maiklu. Labai malonus vaikinas. Ak, kol nepamiršau, Arčibaldai, 
jis sakė, kad šįvakar puikiausiai galima atsiskaityti pietų kupo- 
nais. 

Arčis kone paspringo dantų krapštuku, kurį žiaumojo. 

- Ką jis sakė? Tikrai? 

- Tikrai. Na, abba, tai gal pradėkim? 

- Nėra ką pradėti, - suniurzgė Samadas, nežiūrėdamas jam 
į akis. - Deja, mes jau įpusėjome šėtonišką sąmokslą, kurį prieš 
mane rezga lemtis. Žinok, kad aš čia ne savo valia, o dėl to, kad 
tavo motina to maldavo ir aš tą vargšę moterį gerbiu daug labiau 
už tave ar tavo brolį. 

Madžidas švelniai, nelinksmai šyptelėjo. 

— Maniau, tu čia dėl to, kad amma nugalėjo tave imtynėse. 

Samadas susiraukė. 

— Taigi, šaipykis į sveikatą. Mano sūnus. Nejau niekada ne- 
skaitei Korano? Nejau nežinai, kokios sūnaus pareigos tėvui? Man 
nuo tavęs bloga, Madžidai Mubtasimai. 

— Oi, Semi, senoli, - įsiterpė Arčis, žaisdamas su kečupu ir 
stengdamasis, kad nuotaika per daug nesubjurtų. - Neįsisiautėk. 
— Norėsiu ir įsisiautėsiu! Šitas vaikinas - rakštis kulne. 

- Turbūt „pašonėje“? 

- Arčibaldai, nesikišk. 

Arčis vėl nudelbė akis į pipirinę ir druskinę, mėgindamas 
perpilti pirmąją į antrąją. 

— Kaip nori, Semai. 

- Turiu tau kai ką pasakyti, tad pasakysiu, ir baigtas kriukis. 
Madžidai, motina prašo, kad tu susitiktum su Milatu. Judu suves 
toji Čalfen. Jos mano, kad jums reikia pasikalbėti. 

- O ką tu manai, abba? 

— Neklausk, ką aš manau. 

- Priešingai, abba, man būtų labai įdomu išgirsti. 

- Paprasčiausiai aš manau, kad tai klaida. Manau, kad jud- 
viem nieko gero vienam iš kito. Manau, kad jums reikia kraus- 
tytis į priešingus žemės kampus. Manau, kad man buvo lemta 
susilaukti dviejų sūnų, kurie pjaunasi baisiau už poną Kainą ir 
poną Abelį. 

— Aš mielai su juo susitikčiau, abba. Jei tik jis norės. 

- Atrodo, kad nori, bent man taip sakė. Nežinau. Aš su juo 
kalbuosi ne daugiau negu su tavim. Dabar neturiu tam laiko, nes 
stengiuosi susitaikyti su Dievu. 

— Hm... - pratarė Arčibaldas, iš alkio ir nervų kramsnoda- 
mas dantų krapštuką, nes nuo Madžido jį krėtė šiurpas. - Eisiu 
pažiūrėti, ar dar neparuošė maisto, gerai? Taip. Jau einu. Ką tu 
užsisakei, Madžidai? 

- Sumuštinį su kumpiu, prašyčiau, Arčibaldai. 

- Kum?.. Hm... Gerai. Žinokis. 

Samado veidas išraudo kaip Mikio keptas pomidoras. 

- Nori iš manęs tyčiotis, ką? Nori pasirodyti kafyru tiesiog 
mano akivaizdoje. Na, tuomet pirmyn! Pusk sau kiaulę mano pa- 
nosėje! Koks gudragalvis, po galais, ką? Ponas Mokslinčius. Ponas 
Baltakelnis anglas šaltu veidu ir dideliais baltais dantimis. Viską 
tu žinai, net savo Paskutiniojo teismo išvengsi. 

— Aš ne toks gudragalvis, abba. 

— Ne, ne, kurgi. Tu nė iš tolo ne toks gudrus, kaip pats ma- 
nai. Nė nežinau, kas man darbo, bet įspėsiu tave: tau su broliu 
gresia susidurti kaktomuša, Madžidai. Aš nežiopsau, girdžiu, ką 
restorane kalba Šiva. Yra ir kitų: Mo Huseinas Išmaelis, Mikio 
brolis Abdulas Kolinas ir jo sūnus Abdulas Džimis - tai vos sau- 
jelė, jų daug daugiau, ir jie ruošia prieš tave sąmokslą. Milatas 
išvien su jais. Tavo Markas Čalfenas daug ką piktina, ir kai kurie, 
tie žaliaraiščiai, nori imtis veiksmų. Jie tokie pakvaišę, kad mano- 
si darą gera. Tokie pakvaišę, kad gali pradėti karą. Tokių nedaug. 

Dauguma tiesiog seka paskui, kai karas jau paskelbtas. Bet kai 
kas nori kuo greičiau viską išrišti. Kai kas žengia į parado aikštę 
ir paleidžia pirmąjį šūvį. Vienas jų ir tavo brolis. 

Visą tą laiką, kol Samado veidas vaipėsi iš pykčio, nevilties 
ir kone isterijos, Madžidas nė nemirktelėjo, o jo veide nieko ne- 
galėjai įskaityti. 

- Neturi ką pasakyti? Tokia žinia tavęs nestebina? 

— Gal tu pamėgink juos atvesti į protą, abba, - po kurio laiko 
pratarė Madžidas. - Daugelis jų tave gerbia. Tu gerbiamas ben- 
druomenėje. Atvesk juos į protą. 

- Bet aš nepritariu taip pat, kaip ir jie, kad ir kokie jie būtų 
pamišėliai. Markas Čalfenas neturi teisės. Neturi teisės daryti tai, 
ką daro. Tai ne jo reikalas. Tai Dievo reikalas. Jei kiši nagus prie 
kūrinio, prie pačios kūrinio prigimties, net jei tai peliukas, žengi į 
Dievo areną - kūrybą. Darai prielaidą, kad Dievo kūrinius galima 
patobulinti. Negalima. Markas Čalfenas daro prielaidas. Jis tikisi 
būti garbinamas, kai vienintelis vertas garbinimo visoje visatoje 
yra Alachas. O tu be reikalo jam padedi. Net jo paties sūnus jo iš- 
sižadėjo. Taigi, - tarė Samadas, neįstengdamas užgniaužti širdyje 
nubudusios egzaltacijos, - aš turiu išsižadėti tavęs. 

- Štai, nagi, tau bulvytės, pupelės, kiaušiniai ir grybukai, 
mano brangusis Semi, - priėjęs prie staliuko tarė Arčibaldas, pa- 
duodamas lėkštę. - O man omletas su grybais... 

- Ir sumuštinis su kumpiu, - tarė Mikis, kuris užsispyrė su- 
laužyti penkiolikos metų tradiciją ir šį vienintelį patiekalą atnešė 
pats, - jaunajam profesoriui. 

— Prie mano stalo jis jo nevalgys. 

— Ak, liaukis, Semai, - atsargiai pratarė Arčis. - Nesuk vai- 
kiui galvos. 

— Aš pasakiau, kad prie mano stalo jis jo nevalgys! 

Mikis pasikasė kaktą. 

- Kad mane akmenim užmėtytų, į senatvę truputį funda- 
mentalistas pasidarei, ką? 

- Pasakiau... 

- Kaip nori, abba, - įsiterpė Madžidas su ta pačia siutinančia 
visiško atlaidumo šypsena. Jis paėmė iš Mikio lėkštę ir atsisėdo 
prie gretimo staliuko su Klarensu ir Denzeliu. 

Denzelis pasitiko jį išsišiepęs: 

- Žiū, Klarensai! Jaunasis karalaitis baltais drabužėliais. Atė- 
jo pažaisti domino. Tik žvilgt jam į akis, ir supratau, kad jis moka 
žaisti domino. Jis tikras ekspertas. 

- Ar galiu kai ko paklausti? - tarė Madžidas. 

— Be abejaus. Rėžk. 

— Kaip manot, ar man reikia susitikti su broliu? 

—- Hmm. Ką aš žinau, - atsakė Denzelis, kiek pagalvojęs, ko! 
dėstė penkių akių domino kaladėles. 

- Sakyčiau, toks jaunuolis, kaip tamsta, galėtų ir pats nu- 
spręsti, - atsargiai pridūrė Klarensas. 

- Tikrai? 

Madžidas atsigręžė į ankstesnįjį savo staliuką, kur jo tė- 
vas uoliai stengėsi nekreipti į jį dėmesio, o Arčis knebinėjo 
omletą. 

— Arčibaldai! Ar man susitikti su broliu, ar ne? 

Arčis kaltai dirstelėjo į Samadą, tuomet vėl į savo lėkštę. 

- Arčibaldai! Man šis klausimas labai svarbus. Susitikti ar 
ne“ 

- Ramiai, - niūriai pratarė Samadas. - Atsakyk jam. Jeigu 
jam mielesni dviejų senų kvailių ir beveik nepažįstamo žmogaus, 
o ne tėvo patarimai, tegu jų ir klauso. Na? Ar susitikti? 

Arčis ėmė muistytis. 

- Na... negaliu... Na, ką aš žinau... Galbūt, jei nori... Bet kita 
vertus, jei tu manai, kad ne... 

Samadas taip trenkė kumščiu per Arčio grybukus, kad omle- 
tas iščiuožė iš lėkštės ir šleptelėjo ant grindų. 

- Nuspręsk, Arčibaldai. Bent sykį per apgailėtiną savo gyve- 
nimą imk ir nuspręsk. 

— Hm... Skaičius, taip, - aikčiojo Arčis, kišdamas ranką į 
kišenę ir ieškodamas dvidešimties pensų monetos. - Herbas, ne. 
Pasiruošę? 

Moneta pakilo ir apsivertė, kaip monetos kyla ir verčiasi 
kiekvieną sykį tobulame pasaulyje, žybčiodama šviesa, paskui 
atskleisdama tamsą tiek sykių, kad net pakerėjo. Tuomet, vieną 
pergalingo kilimo akimirką, ji apsuko kreivą lanką ir Arčibaldas 
suprato, kad ji krenta visai ne pas jį, o jam už nugaros, gana toli, 
ir kartu su visais apsigręžė pasižiūrėti, kaip ji elegantiškai nu- 
skriejo prie stalo ritulio ir kūlvirsčia įkrito tiesiai į angą. Apa- 
ratas tučtuojau nušvito: kamuoliukas iššovė ir ėmė chaotiškai, 
triukšmingai lakstyti po suveriamųjų durelių, automatinių lazdų, 
vamzdelių ir klegančių skambučių labirintą, kol, niekieno nepa- 
dedamas, niekieno nenukreipiamas, išleido dvasią ir vėl įkrito į 
juodą skylutę. 

— Kad mane kur, - pratarė Arčis, aiškiai sutrikęs. - Kas galėjo 
pamanyti, ką? 


Neutrali vieta. Tokią šiais laikais surasti nelengva, gal net sunkiau, 
negu Arčiui šitaip įmesti monetą. Kokį kiekį šūdo reikia išmėžti, 
jei norime pradėti iš pradžių. Rasė. Šalis. Nuosavybė. Tikėjimas. 
Vagystė. Kraujas. Vėl kraujas. Ir vėl. Be to, neutrali turi būti ne 
tik vieta, bet ir vedlys, kuris tave atlydi, ir tas, kas vedlį atsiunčia. 
Šiaurės Londone tokių vietų ir žmonių nebeliko. Bet Džoisė sukosi 
kaip įmanydama. Pirmiausia ji nuėjo pas Klarą. Dabartinėje Kla- 
ros mokslo įstaigoje, raudonų plytų universitete, pietvakariuose 
prie Temzės, buvo auditorija, kurioje ji penktadienio popietėmis 
mokydavosi. Supratinga dėstytoja paskolino jai raktą. Nuo trijų 
iki šešių visada tuščia. Turinys: viena lenta, keli stalai, kelios kė- 
dės, dvi reguliuojamo aukščio lempos, projektorius, dokumentų 
spintutė, kompiuteris. Viskas ne daugiau kaip dvylikos metų se- 

numo, Klara galėjo patvirtinti. Pats universitetas buvo vos dvyli- 
kos metų. Pastatytas tuščioje dykvietėje - nei indėnų kapinių, nei 
romėnų viadukų, nei pakasto ateivių kosminio laivo, nei seniai 
nugriautos bažnyčios pamatų. Tik žemė. Neutralesnės vietos ne- 
rastum. Klara davė raktą Džoisei, o Džoisė - Airei. 

- Bet kodėl man? Aš čia niekuo dėta. 

- Būtent, brangioji. O aš per daug kuo dėta. Tu puikiai tinki. 
Nes tu jį pažįsti, bet kartu nepažįsti, - mįslingai paaiškino Džoisė. 
Ji padavė Airei jos ilgą žieminį paltą, pirštines ir Marko kepurę su 
kvailu bumbulu. - Taip pat todėl, kad tu jį myli, o jis tavęs ne. 

- Aha, Džoise, ačiū. Ačiū, kad primenat. 

— Meilė yra visko priežastis, Aire. 

— Ne, Džoise, ta sušikta priežastis visai ne Meilė, - Airė sto- 
vėjo ant Čalfenų slenksčio, žiūrėdama, kaip lediniame nakties ore 
kamuoliais virsta jos pačios kvapas. - Tai beveik keiksmažodis, 
kuris padeda parduoti gyvybės draudimą ir plaukų kondicionie- 
rių. Eina šikt, kaip čia šalta. Jūs man skolinga. 

- Visi visiems skolingi, - pritarė Džoisė ir uždarė duris. 

Airė išėjo į gatves, kurias pažinojo visą gyvenimą, ir patrau- 
kė keliu, kuriuo buvo ėjusi milijonus kartų. Jei kas nors tuomet 
būtų jos paklausęs, kas yra prisiminimai, koks yra taikliausias 
prisiminimų apibrėžimas, ji atsakytų: gatvė, kurioje buvai, kai 
pirmą sykį šokai į sausų lapų krūvą. Kaip tik ja dabar ji ėjo. Kas- 
kart sučežėjus, atmintyje iškildavo ankstesni čežėjimai. Ją gaubė 
pažįstami kvapai: šlapios drožlės ir žvyras aplink medžių šaknis, 
naujai pakreiktas mėšlas po apipuvusiais lapais. Tokie pojūčiai 
ją graudino. Nepaisant to, kad pasirinko odontologės gyvenimą, 
ji dar nebuvo sieloje praradusi poezijos, retsykiais dar patirdavo 
prustiškų akimirkų, pastebėdavo sluoksnius ant sluoksnių, nors 
dažnai įvardydavo juos periodontiniais terminais. Jai dilgtelė- 
jo - kaip būna jautriems dantims, ar „dantims vaiduokliams“, 
kai atidengiamas nervas, - jai dilgtelėjo, einant pro degalinę, kur 
jiedu su Milatu, būdami trylikamečiai, pažėrę ant prekystalio 

šimtą penkiasdešimt pensų, pavogtų iš Ikbalių smulkių pinigė- 
lių stiklainio, beviltiškai mėgino nusipirkti pakelį cigarečių. Jai 
maudė (lyg sunki malokliuzija, kai vienas dantis spaudžia kitą), 
kai ėjo pro parką, kuriame jie vaikystėje važinėjosi dviračiais, 
kuriame surūkė pirmąją suktinę, kuriame sykį per audrą jis ją 
pabučiavo. Airė troško pasiduoti tiems praeities ir dabarties pra- 
manams: mėgautis jais, paversti juos mielesniais, ilgesniais, ypač 
tą bučinį. Saujoje ji gniaužė šaltą raktą ir gyvenimas aplink ją 
buvo keistesnis, juokingesnis, žiauresnis už išmonę, o išmonės 
niekada neturi tokių padarinių. Ji nenorėjo veltis į ilgą to gy- 
venimo istoriją, bet įsivėlė, ir dabar jautėsi už plaukų velkama 
į atomazgą pagrindine gatve: „Malis Kebabs, „Mr Cheungs“, 
„Rajs“, „Malkovich Bakeries“ - galėjo jas išvardinti užrištomis 
akimis; o paskui po balandžių apšiktu tiltu ir ta ilga plačia gatve, 
kuri atgarma į Gledstono parką, lyg išsilietų į žalią vandenyną. 
Tokiuose prisiminimuose galėjai paskęsti, bet Airė stengėsi iš- 
plaukti iš jų. Ji peršoko tvorelę, juosiančią Ikbalių namus, kaip 
buvo peršokusi milijoną kartų, ir paskambino į duris. Būtasis 
laikas, būsimasis nebaigtinis. 

Viršuje, savo kambaryje, Milatas jau penkiolika minučių lau- 
žė galvą, palinkęs prie Brolio Hifano rašytinės instrukcijos nusi- 
lenkimo veiksmui (lankstinukas „Kaip teisingai melstis“): 


SAJDA: nusilenkimas. Sajda metu pirštai turi būti suglausti 
ir nukreipti gibla link, vienoje linijoje su ausimis, o galva turi 
būti tarp rankų. Padėti kaktą ant ko nors švaraus, pavyzdžiui, 
akmens, žemės, medžio, audinio yra fard, taip pat sakoma 
(žinovų), kad nuleisti ir nosį yra wajib. Be rimtos priežasties 
draudžiama žemę paliesti tik nosimi. Žemę paliesti tik kakta 
yra makruh. Sajda metu reikia bent trissyk pakartoti Subhana 
rabbiyal-ala. Šiitai teigia, kad sajda verčiau atlikti ant plytų, pa- 
gamintų iš Karbalos molio. Padėti abi pėdas ar bent po vieną 


kiekvienos kojos pirštą ant žemės yra arba fard, arba wajib. Kai 

kurie žinovai taip pat teigia, kad tai yra sunnat. Tai reiškia, kad 
jei ant žemės nepadedamos abi kojos, namaz arba bus nepriim- 
tas, arba taps makruh. Jei sajda metu kakta, nosis arba pėdos 
trumpam pakyla nuo žemės, nieko bloga. Sajda metu yra sun- 
nat sulenkti kojų pirštus ir atgręžti juos į gibla. Radd-ul-muk- 


htar rašoma, kad tie, kurie sako 


Šitiek jis perskaitė, o liko dar trys puslapiai. Jį pylė šaltas prakai- 
tas, mėginant įsiminti, kas yra halal, o kas - haraam, kas fard, o 
kas - sunnat, makruh-tahrima (labai griežtai draudžiama) ar ma- 
kruh-tanzihi (draudžiama, bet ne taip griežtai). Sutrikęs jis nusi- 
plėšė marškinėlius, įspūdingą liemenį kryžmai apsijuosė diržais, 
atsistojo prieš veidrodį ir ėmė treniruotis kitą, lengvesnę maldelę, 
kurią puikiai mokėjo: 


Tu čia į mane žiūrai? Į mane žiūrai? 
Na, į kokį dar bybį gali žiūrėti, ką? 
Čia nieko daugiau nėra. 


Į mane čia žiūrai? 


Jis įsijautė, traukdamas prieš spintos duris nematomus pistoletus 
ir peilius, ir kaip tik tada įėjo Airė. 

- Taip, - pratarė Airė, sugėdindama jį. - Žiūrau į tave. 

Ji greitai ir tyliai papasakojo jam apie neutralią vietą, apie 
auditoriją, datą, laiką. Nuo savęs dar pridėjo prašymą ieškoti 
kompromiso, taikytis ir pasisaugoti (visi taip darė), o tuomet pri- 
siartino ir į šiltą jo saują įspraudė šaltą raktą. Beveik nė negalvo- 
dama ji prilietė jo krūtinę. Kaip tik ten, kur du diržai kryžiavosi 
virš jo širdies, supančiotos oda, taip besidaužančios, kad net ji 
girdėjo. Nepatyrusi šioje srityje Airė, savaime suprantama, tokį 
siautulį palaikė nuo rusenančios aistros kaistančiu krauju. O Mi- 
latas jau seniai nebuvo niekieno priliestas ir pats nieko nelietė. 
Pridėjus prisiminimo prisilietimą, dešimties metų meilės be at- 

sako prisilietimą, be galo ilgos istorijos prisilietimą - rezultatas 
buvo neišvengiamas. 

Neilgai trukus įsikišo jų rankos, įsikišo kojos, lūpos, ir jie 
nusirito ant grindų, kur, sukišę tarpukojus (o ką daugiau sukiši), 
mylėjosi ant maldos kilimėlio. Bet viskas baigėsi taip pat staigiai 
ir karštai, kaip ir prasidėjo; dėl skirtingų priežasčių pasibaisėję, 
jie paleido kits kitą: Airė atšoko ir susisuko į nuogą kamuoliuką 
prie durų, susigėdusi, nes išvydo, kaip labai jis to pasigailėjo, o 
Milatas stvėrė maldos kilimėlį ir, tikrindamas, kad kilimėlis nebū- 
tų aukščiau grindų, negulėtų ant knygų ar batų, atsuko jį į Kabą, 
suglaudė pirštus ir nukreipė juos gibla' pusėn vienoje linijoje su 
ausimis, rūpindamasis, kad ir kakta, ir nosimi paliestų grindis, 
abi kojas tvirtai padėjęs ant žemės, žiūrėdamas, kad neužriestų jų 
pirštų, ir lankstėsi Kabos kryptimi, bet ne prieš Kabą, o prieš vie- 
nintelį Allahu taala“. Jis pasistengė viską atlikti tobulai, nes tikėjo, 
kad jį stebi didžioji dangiškoji kamera. Jis pasistengė viską atlikti 
tobulai, nes tai buvo fard"', o „tas, kas nori pakeisti maldas, tampa 
netikėliu“ (lankstinukas „Tiesusis kelias“). 


Nėra pragare tokio įtūžio et cetera, et cetera. Kaistančiu veidu Airė 
išėjo iš Ikbalių namų ir patraukė tiesiai pas Čalfenus, regzdama 
keršto planus. Bet ne Milatui. Greičiau už Milatą, nes ji visada jį 
gindavo, buvo jo juodai balta riterė. Matot, Milatas jos nemylėjo. 
O ji manė, kad Milatas jos nemyli, nes negali. Ji manė, kad jis toks 
sužalotas, kad jau nieko nebeįstengia mylėti. Ji norėjo surasti tą, 
kas jį sužalojo, taip baisiai jį sužalojo; ji norėjo surasti tą, dėl ko jis 
neįstengia jos mylėti. 


Kryptis. (Arab.) Atsigręžimas veidu į Mekos pusę, privalomas musulmonams maldos metu. 
** Visagalis Dievas. (Arab.) 
*** Prievolė, priedermė. (Arab.) 

Keistas tas šiuolaikinis pasaulis. Klubų tualetuose merginos 
šnekasi: „Aha, jis atsikniso ir mane paliko. Jis manęs nemylėjo. Jis 
tiesiog nemokėjo elgtis su meile. Buvo pernelyg sušiktas, kad mokė- 
ty mane mylėti.“ Na, kaipgi taip nutiko? Kas šiame nemylėtiname 
amžiuje mus įtikino, kad mes, kaip žmonės, kaip rūšis, esame iš pri- 
gimties mylėtini? Kodėl nusprendėme, kad tas, kas mūsų nepamils- 
ta, būtinai yra kažkoks sužeistas, neužbaigtas, neveikiantis? Ypač jei 
mus iškeičia į dievą ar raudančią madoną, ar Kristaus veidą ciabatta 
kepale - tuomet vadiname jį pamišėliu. Trenktu. Nepažangiu. Esa- 
me taip įsitikinę savo ir savo meilės teisėtumu, kad negalime pati- 
kėti, jog kas nors gali būti vertas meilės, vertas garbinimo labiau 
už mus. Atvirukai mums vis primena, kad kiekvienas yra vertas 
meilės. Ne. Kiekvienas vertas švaraus vandens. Ne kiekvienas ir ne 
visada yra vertas meilės. 

Milatas nemylėjo Airės, o Airė neabejojo, kad dėl to kas nors 
turi būti kaltas. Jos smegenys ėmė suktis. Kur glūdi šaknys? Milato 
nepasitikėjime savimi. Kur Milato nepasitikėjimo savimi šaknys? 
Madžidas. Jis gimė antras, po Madžido. Jis buvo menkesnysis sū- 
nus greta Madžido. 

Džoisė atidarė jai duris, ir Airė užlėkė tiesiai viršun, piktai 
pasiryžusi bent sykį paversti Madžidą antruoju sūnumi, šįsyk dvi- 
dešimt penkiomis minutėmis. Ji stvėrė jį, pabučiavo ir įnirtingai, 
siautulingai mylėjosi su juo, nesikalbėdama ir be jokio švelnumo. 
Voliojo jį, tąsė už plaukų, suleido neilgus nagus į jo nugarą, o kai 
jis baigė, su džiaugsmu pastebėjo, kaip tyliai atsiduso, lyg kažkas 
būtų iš jo atimta. Bet ji klydo, palaikiusi tai pergale. Jis tiesiog 
išsyk suprato, kur ji buvo prieš tai, kodėl atėjo čia, ir dėl to jam 
pasidarė liūdna. Ilgą laiką jie greta gulėjo tylomis, nuogi, o kam- 
baryje kas minutę blėso rudens šviesa. 

- Man regis, - galiausiai pratarė Madžidas, kai mėnuo su- 
spindo ryškiau už saulę, - kad tu mėginai mylėti vyrą taip, lyg jis 
būtų sala, o tu būtum išmesta jon iš sudužusio laivo ir stengtumei- 
si pažymėti jos žemę X. Man regis, kad tam jau per vėlu. 

Tuomet jis pabučiavo jai į kaktą, o ji pasijuto lyg pakrikštyta 
ir pravirko tarsi kūdikis. 


1992 metų lapkričio 5 diena, 15.00 valandų. Broliai susitinka (pa- 
galiau) tuščiame kambaryje po aštuonerių metų ir pamato, kad 
jų genai, tie ateities pranašai, priėjo skirtingas išvadas. Skirtumai 
Milatą pribloškia. Nosis, žandikaulio linija, akys, plaukai. Brolis 
jam svetimas, taip jis jam ir pasako. 

— Tik dėl to, kad tu taip nori, - klastinga mina atsako Ma- 
džidas. 

Bet Milatas tiesmukas, mįslės jo nevilioja, ir vienu kirčiu 
pats paklausia ir pats atsako į savo klausimą: 

— Tai tu nesitrauksi, ane? 

Madžidas gūžteli pečiais. 

- Aš nepradėjau, aš negaliu ir užbaigti, broli, bet taip, ketinu 
padėti, kuo galėsiu. Tai didis užmojis. 

— Tai papiktinimas. 

(Lankstinukas „Kūrinijos šventumas“) 

Milatas atitraukia kėdę nuo vieno stalo ir atsisėda ant jos 
atbulomis, tarsi krabas gaudyklėje, iškėtęs į šalis rankas ir kojas. 

- Aš sakyčiau, kad tai - Kūrėjo klaidų taisymas. 

— Kūrėjas neklysta. 

- Tai ketini tęsti? 

- Taip, po galais. 

— Aš taip pat. 

— Na, tai viskas, ką? Jau nuspręsta. JANINA padarys, ką tik 
reikės, kad sulaikytų tave ir tokius kaip tu. Baigta, šūdžiau tu. 

Bet, priešingai negu Milatas įsivaizdavo, čia ne filmas, ir 
baigtis tiems šūdžiams neateina, kaip nebuvo tam ir pradžios. 
Broliai ima ginčytis. Ginčas akimirksniu užverda, ir jie išjuokia 
tokį sumanymą, neutralią vietą; visą kambarį jie nukloja istorija - 
praeities, dabarties ir ateities istorija (nes yra ir tokia), - viską, 

kas buvo tuščia, jie išterlioja dvokiančiais praeities šūdais kaip 
jaudrūs fekaliniai vaikai. Neutralų kambarį jie nukloja savimi. 
Kiekviena nuoskauda, ankstyviausiais prisiminimais, kiekvienu 
ginčijamu principu, kiekvienu prieštaringu įsitikinimu. 

Milatas sudėlioja kėdes, vaizduodamas saulės sistemą, taip 
aiškiai ir įspūdingai aprašytą Korane, šimtais metų anksčiau 
už Vakarų mokslą (lankstinukas „Koranas ir kosmosas“); Ma- 
džidas ant vienos lentos nupiešia Pandės paradų aikštę, o ant 
kitos - diagramą, vaizduojančią restrikcijos fermentą, švariai 
kertantį nukleotidžių seką; Milatas kompiuterį panaudoja vie- 
toje televizoriaus, kreidos valytuvą - vietoje Madžido su ožiu 
nuotraukos, tuomet pamėgdžioja kiekvieną apsiseilėjusį babba, 
tetulę ar pusbrolio buhalterį, kuris tais metais atėjo šventvagiš- 
kai garbinti stabo; Madžidas įjungia projektorių ir apšviečia savo 
parašytą straipsnį, žingsnis po žingsnio dėstydamas broliui savo 
argumentą, ginantį genetiškai modifikuotų organizmų patentus; 
Milatas dokumentų spintutę pasitelkia vietoje tos, kurią niekina, 
prikrauna ją įsivaizduojamų laiškų tarp žydų mokslininko ir ne- 
tikėlio musulmono; Madžidas suglaudžia tris kėdes ir apšviečia 
dviem lempomis, ir dabar du broliai mašinoje, dreba ir gūžiasi 
prie kits kito, kol po kelių minučių juos atskiria amžiams, ir lėk- 
tuvas pakyla. 

Ir taip toliau, ir taip toliau, ir taip toliau. 

Tai įrodymas to, kas jau daug sykių pasakyta apie imigran- 
tus: jie išradingi, jie moka suktis. Kai tik gali, jie naudojasi, kuo 
tik gali. 


Kadangi dažnai įsivaizduojame, jog imigrantai nuolat kraustosi, 
klajoja, bet kurią akimirką gali pakeisti kursą, bet kurią akimirką 
gali pasitelkti savo legendinį išradingumą. Mums pasakojo apie 
pono Šmuterso išradingumą, apie pono Banadžio klajones: jie nu- 
plaukė į Eliso salą, Doverį ar Kalė ir išlipo svečioje šalyje kaip tušti 

žmonės, be jokio bagažo, laimingi ir mielai palieką savo skirtumus 
uoste, mėginantys laimę naujojoje vietoje, susiliejantys su šita Ža- 
liairmalonialaisvamaniškalaisvųjųšalimi. 

Kad ir koks lauktų kelias, jie juo žengs, o jei jis ves į akli- 
gatvį, na, tuomet ponas Šmutersas ir ponas Banadžis džiugiai 
pasuks kitu ir šitaip nardys po Laimingąją Multikultūralizmo 
Šalį. Na, jiems gerai. Bet Madžidui ir Milatui taip nepavyko. Jie 
išėjo iš neutraliojo kambario tokie pat, kokie įėjo: prislėgti, su 
sunkia našta širdyje, nesugebantys nukrypti nuo kurso ar bent 
kiek pakeisti savo atskirų, pavojingų trajektorijų. Jokios pažan- 
gos jie nepadarė. Cinikas galbūt pasakytų, kad jie, regis, visai 
nepajudėjo, kad Madžidas ir Milatas - lyg dvi smegenis krušan- 
čios Zenono strėlės, užimančios erdvę, lygią joms pačioms, o 
dar baisiau, lygią Mangalui Pandei, lygią Samadui Ikbaliui. Du 
broliai, sustingę laiko akimirką. Du broliai, kurie niekaip nelei- 
džia sužymėti datų šioje istorijoje, susekti jos veikėjų, pateikti 
valandų ir dienų, nes nėra, nebuvo ir niekada nebus jokios truk- 
mės. Niekas nejuda. Niekas nekinta. Jie bėga vietoje. Zenono 
paradoksas. 

Bet kur tas Zenonas lenkia (visi kur nors lenkia), kur jis suka? 
Daug kas laikosi nuomonės, kad jo paradoksai sudaro išsamesnę 
dvasinę programą: 


a) pirma daugiskaitą, Daugį, įrodyti esant iliuzija, o 
tada 

b) įrodyti, kad tikrovė yra vientisa, aptaki visuma. 
Ištisas, nedalomas Vienis. 


Nes jei gali nepaliaujamai dalyti tikrovę į dalis, kaip broliai 
tądien kambaryje, išeina nesuvokiamas paradoksas. Visada stovi 
vietoje, niekur nejudi, nėra pažangos. 

Vis dėlto daugiskaita nėra iliuzija. Taip pat ir greitis, kuriuo 
tie, kas verda tautų katile, lekia jos link. Nepaisydami paradoksų, 
jie bėga, kaip bėgo Achilas. Jie aplenks tuos, kurie viską neigia, 

taip pat, kaip Achilas būtų apdėjęs tą vėžlį. Aha, Zenonas kai kur 
suko. Jis troško Vienio, bet pasaulis yra Daugis. O paradoksas vis 
tiek vilioja. Kuo labiau Achilas stengiasi pavyti vėžlį, tuo iškal- 
bingiau vėžlys reiškia savo pranašumą. Taip pat ir broliai lekia į 
ateitį, bet pamato, kad tik vis iškalbingiau išreiškia savo praeitį, 
vietą, kurioje jie ką tik buvo. Nes imigrantai (pabėgėliai, emigrė, 
keliautojai) turi ir kitą savybę: nuo savo istorijos jie negali pabėgti 
taip pat, kaip negali pamesti savo šešėlio. 


18. Istorijos pabaiga prieš Paskutinį žmogų 


— Apsidairykit aplink save! Ką matot? Kokių vaisių davė šita 
vadinamoji demokratija, vadinamoji laisvė? Priespauda, persekio- 
jimai, skerdynės. Broliai, nacionalinė televizija tai rodo kasdien, 
kas vakarą, kas naktį! Chaosas, netvarka, suirutė! Jiems ne gėda, 
nedrovu, jiems nėra nejauku! Jie nemėgina to slėpti, glaistyti, 
dangstyti! Jie žino ne prasčiau už mus: visą pasaulį apėmė sąmyšis! 
Vyrai visur pasidarė paleistuviai, pasileidėliai, begėdžiai, pagedę, 
nedori ir gašlūs. Visą pasaulį apėmė liga, vadinama Kufr' - būse- 
na, kai atmetama vienybė su Kūrėju, - nenoras pripažinti begalinę 
Kūrėjo palaimą. Šiandien, 1992 metų gruodžio 1 dieną, aš liudiju, 
kad niekas kitas nevertas garbinimo, tik vienintelis Kūrėjas - Jis 
neturi jokio partnerio. Šiandien turėtume suvokti, kad tas, kurį 
veda Kūrėjas, negali išklysti iš kelio, o tas, ką jis iš kelio išvedė, 
niekada į jį negrįš, kol Kūrėjas neparves jo širdies į šviesą. Dabar 
pradėsiu trečiąją paskaitą, kuri vadinasi „Ideologinis karas“, o tai 
reiškia - paaiškinsiu tiems, kas nesupranta, - tokių dalykų... tokių 
ideologijų karą prieš JANINA brolius... Ideologija yra tam tikras 
smegenų plovimas... o mus indoktrinuoja, kvailina, plauna mums 
smegenis, mano broliai! Todėl mėginsiu pabrėžti, išryškinti ir iš- 
dėstyti... 

Niekas salėje to nepripažins, bet brolis Ibrahimas ad Din 
Šukralachas nebuvo geras kalbėtojas, jei būtume sąžiningi. Net jei 
nekreiptum dėmesio į jo įprotį tarti tris žodžius ten, kur pakaktų 
vieno, ir pabrėžti paskutinį tokių tripletų žodį siūbuojančiomis 
karibietiškomis priegaidėmis, net jei nekreiptum dėmesio, kaip 


* Netikėjimas. (Arab.) 

visi ir stengėsi daryti, jis jau vien fiziškai nuvildavo. Jis turėjo 
menką retą barzdelę, buvo gunktelėjęs, įsitempęs nevykusiai mo- 
suodavo rankomis ir kažkuo neaiškiai priminė Sidnį Puatjė, bet 
panašumo nepakako, kad įkvėptų rimtos pagarbos. Be to, buvo 
žemas. Šiuo klausimu Milatas pasijuto kone apgautas. Kai brolis 
Hifanas baigė išsamią įžangą ir garsusis mažiukas brolis Ibrahi- 
mas ad Din Šukralachas prisiartino ir užlipo ant pakylos, salėje 
buvo justi kone apčiuopiamas nepasitenkinimas. Niekas. ir nesi- 
tikėjo, kad islamo alimas bus svaiginamo ūgio, niekas nė nebūtų 
drįsęs pamanyti, kad Kūrėjas brolį Ibrahimą ad Din Šukralachą 
sukūrė ne lygiai tokio ūgio, kaip Jis, šventas ir visagalis, parin- 
ko. Vis dėlto, kai Hifanas nepatogiai nuleido mikrofoną, o brolis 
Ibrahimas nepatogiai pasistiebė, kad jį pasiektų, norom nenorom 
šmėstelėjo mintis, pabrėžiant trečiąjį žodį, kaip pats brolis mėgo: 
penkios pėdos penki. 

Kita brolio Ibrahimo ad Din Šukralacho problema - turbūt 
pati didžiausia - buvo begalinis jo polinkis į tautologiją. Nors jis 
žadėjo paaiškinti, nušviesti ir išryškinti, lingvistiniu požiūriu jis 
priminė šunį, besivaikantį savo uodegą: „Karas būna įvairių rū- 
šių... Išvardinsiu kelias. Cheminis karas yra toks karas, kuriame 
kariaujantys žmonės žudo vienas kitą chemiškai. Tai būna labai 
baisus karas. Fizinis karas! Tai karas su fiziniais ginklais, kai žmo- 
nės žudo vienas kitą fiziškai. Dar būna mikrobų karas, kai žmogus, 
žinodamas, kad nešioja ŽIV virusą, keliauja per šalį ir perduoda 
tą virusą pasileidusioms šalies moterims, šitaip kariaudamas mik- 
roby karą. Psichologinis karas, jis vienas iš baisiausių, yra karas, 
kur priešas stengiasi nugalėti mus psichologiškai. Tai vadinama 
psichologiniu karu. Bet ideologinis karas! Tai šeštoji karo rūšis, 
pats baisiausias karas...“ 

Tačiau brolis Ibrahimas ad Din Šukralachas buvo pats JANI- 
NA steigėjas, įspūdingas nepaprastos šlovės žmogus. Gimęs 1960 
metais Barbadose, tuomet pavadintas Mončiu Klaidu Bendžami- 

nu, dviejų varguolių basakojų presbiterionų dipsomaniakų sūnus, 
jis atsivertė į islamą, kai, sulaukusį keturiolikos metų, jį aplankė 
„regėjimas“. Aštuoniolikos jis paspruko iš vešlios žalios savo tėvy- 
nės į dykumą aplink Rijadą skaityti knygų, kurios driekėsi palei 
visas Al Imamo Muchamedo ibn Saudo islamo universiteto sie- 
nas. Ten jis penkerius metus mokėsi arabų kalbos, nusivylė dide- 
le dalimi islamo klerikalų ir pirmą sykį garsiai pareiškė panieką, 
kaip pats vadino, „religiniams sekuliaristams“, tiems kvailiams 
ulama, kurie mėgina atskirti politiką nuo religijos. Jis tikėjo, kad 
dauguma šiuolaikinių politinių sąjūdžių susiję su islamu, dar dau- 
giau, kad pakankamai įsigilinus juos visus galima aptikti Korane. 
Apie tai jis parašė kelis pamfletus, bet tuomet paaiškėjo, kad ra- 
dikalios jo pažiūros Rijade nepageidaujamos. Jis buvo laikomas 
gyva bėda, ir jam „nesuskaitomą, begalinę, nesuvokiamą daugy- 
bę kartų grasinta mirtimi. Tad 1984 metais, trokšdamas mokytis 
toliau, brolis Ibrahimas atvyko į Angliją, užsirakino tetos garaže 
Birmingame ir dar penkerius metus praleido ten, vien su Koranu 
ir „Endless Bliss“ serijos knygomis. Maistą jis priimdavo pro katės 
dureles, šikdavo ir myždavo į Karūnavimo sausainių skardinę ir 
pro ten pat iškišdavo ją lauk, o kad nesiatrofuotų raumenys, nuo- 
lat darydavo atsilenkimus ir atsispaudimus. Tuo metu Selly Oak 
Reporter vis ką nors apie jį parašydavo, pravardžiuodami „Garažo 
guru (kadangi Birmingame buvo nemažai musulmonų, ši pravar- 
dė buvo laikoma tinkamesne už žurnalistų pasiūlytą „Durnių už 
durelių) ir su džiaugsmu imdavo interviu iš sutrikusios jo tetos, 
tokios Karlinos Bendžamin, uolios Jėzaus Kristaus paskutiniųjų 
dienų šventųjų bažnyčios narės. 

Tuos straipsnius, žiaurius, pašaipius, įžeidžiamus, rašė toks 
Normanas Henšolas, dabar jie buvo laikomi savotiška klasika ir 
dalijami JANINA nariams visoje Anglijoje kaip pavyzdys (jei tokio 
pavyzdžio apskritai reikia), koks nartus priešiškai prieš JANINA 
nusiteikęs elementas užsimezgė žiniasklaidoje dar pačioje sąjūdžio 

kūdikystėje. Atkreipkite dėmesį - buvo mokomi JANINA nariai, 
atkreipkite dėmesį, kad Henšolo straipsniai nutrūksta 1987 metų 
gegužės viduryje, kaip tik tą mėnesį, kai brolis Ibrahimas ad Din 
Šukralachas pro katės dureles sugebėjo atversti savo tetą Karliną ne 
kuo kitu, kaip tik gryniausia tiesa, perduota paskutiniojo pranašo 
Mahometo (tebūnie Jam taika!). Atkreipkite dėmesį, kad Henšolas 
nė neužsimena apie minias žmonių, kurie ateidavo pasikalbėti su 
broliu Ibrahimu ad Din Šukralachu: jų buvo tiek daug, kad eilė nu- 
sidriekdavo tris kvartalus per Seli Ouko centrą, nuo katės durelių 
iki bingo salės! Atkreipkite dėmesį, kad tas pats ponas Henšolas 
neišspausdino 637 taisyklių ir priesakų, kuriuos brolis per pen- 
kerius metus išskaitė Korane (ir išvardijo griežtumo tvarka, o po 
to suskirstė į pogrupius pagal prigimtį, pavyzdžiui, „Apie švarą ir 
konkrečiai genitalinę ir oralinę higieną '). Atkreipkite dėmesį į visa 
tai, broliai ir seserys, o tuomet stebėkitės, koks galingas žodis plinta 
iš vieno Žmogaus kitam. Stebėkitės, kokie uolūs ir pasišventę buvo 
Birmingamo jaunuoliai! 

Jų uolumas ir entuziazmas buvo toks nepaprastas (nuosta- 
bendruomenėje JANINA idėja gimė kone anksčiau, negu bro- 
lis išėjo iš savo vienutės ir paskelbė apie save. Naujas radikalus 
sąjūdis, kuriam politika ir religija yra dvi tos pačios monetos 
pusės. Grupė, kuri laisvai interpretuoja garvizmą, Amerikos 
žmogaus teisių sąjūdį ir Elaidžos Muchamedo mintis, tačiau 
nenukrypsta nuo Korano raidės. Jaunos ir amžinos neprilygs- 
tamosios islamo nacijos apsauga. 1992 metais jie tapo nedidele, 
bet plačiai pasklidusia bendrija, kuri driekėsi nuo Edinburgo 
iki Lands Endo, jos širdis buvo Seli Ouke, o siela - Kilburno 
pagrindinėje gatvėje. JANINA: ekstremistų organizacija, pasi- 
šventusi tiesioginiams, dažnai smurtiniams veiksmams, atski- 
lusi grupuotė, dažnai smerkiama kitos islamo bendruomenės 
dalies; populiari amžiaus grupėje nuo šešiolikos iki dvidešimt 
penkerių; kelianti baimę ir pašiepiama spaudos; šįvakar susirin- 

kusi sausakimšoje Kilburno salėje, sustojusi ant kėdžių, klauso- 
si savo steigėjo kalbos. 

- Kolonijinės galios, - tęsė brolis Ibrahimas, dirstelėjęs į už- 
rašus, — nori jums, JANINA broliai, padaryti tris dalykus. Pirma, 
jos trokšta jus nužudyti dvasiškai... O, taip, nieko jos taip nebran- 
gina, kaip jūsų dvasios vergiją. Jūsų per daug, kad būtų galima 
kovoti vyras prieš vyrą! Bet užvaldžius jūsų protą... 

- Ei, - pamėgino sukuždėti storulis. - Broli Milatai. 

Tai buvo Mohamedas Huseinas Išmaelis, mėsininkas. Jis, kaip 
visada, gausiai prakaitavo, ir, prasibrovęs pro neilgą eilę žmonių, 
aiškiai mėgino atsisėsti greta Milato. Jie buvo tolimi giminaičiai, o 
pastaruosius keletą mėnesių Mo sparčiai artėjo prie vidinio JANI- 
NA rato (Hifano, Milato, Tairono, Šivos, Abdulo Kolino ir kitų), 
nes pasiūlė daug pinigų ir pareiškė susidomėjimą „aktyvesnėmis“ 
grupuotės dalimis. Milatas į jį žvelgė mažumėlę įtariai, jam nepa- 
tiko stambus apsiseilėjęs veidas, plaukų kuodas, kyšąs iš po toki, 
ir vištienos dvokas iš burnos. 

— Vėluoju. Reikėjo uždaryti krautuvę. Bet jau kuris laikas 
stovėjau gale. Klausiausi. Brolis Ibrahimas - labai įspūdingas 
žmogus, hmm? 

- Hmm. 

- Labai įspūdingas, - pakartojo Mo, sąmokslininkiškai plekš- 
nodamas Milatui per kelį, - labai įspūdingas brolis. 

Mo Huseinas pinigais rėmė brolio Ibrahimo turą po Angliją, 
tad buvo suinteresuotas (ar bent jau ramesne širdimi skyrė tuos du 
tūkstančius svarų), kad brolis būtų įspūdingas. Mo buvo neseniai 
atsivertęs į JANINA (dvidešimt metų išbuvęs visai padorus mu- 
sulmonas), ir jo entuziazmas šiai grupuotei buvo dvejopas. Pirma, 
jis tiesiog jautėsi pamalonintas, paprasčiausiai pamalonintas, kad 
yra laikomas pakankamai sėkmingu musulmonu verslininku, kad 
iš jo būtų galima kaulyti pinigų. Paprastai jis būtų parodęs jiems 
duris ir paaiškinęs, kur susikišti vištą ką tik nuleistu krauju, bet iš 
tikrųjų Mo tuo metu jautėsi mažumėlę neužtikrintai, nes jo airė 

žmona Šeila gyslotomis kojomis ką tik buvo jį palikusi dėl alu- 
dės savininko; jis jautėsi mažumėlę nevyriškas, tad kai JANINA 
paprašė Ardaširo penkių tūkstančių ir juos gavo, Mo virto tikru 
mačo ir įnešė savo indėlį. 

Antroji Mo atsivertimo priežastis buvo asmeniškesnė. 
Smurtas. Smurtas ir vagystės. Aštuoniolika metų Mo tvarkėsi 
garsiausioje halal mėsinėje visame Šiaurės Londone, tokioje gar- 
sioje, kad įstengė nusipirkti gretimas patalpas ir atidaryti saldai- 
nių krautuvėlę bei mėsinę drauge. Per tą laiką, kiek tvarkėsi abie- 
jose krautuvėse, jis trissyk per metus ir ne rečiau patirdavo rimtų 
fizinių sužalojimų ir apiplėšimų. Dėmesio, į šį skaičių neįtraukta 
daugybė smūgių į galvą, skubotų kirčių laužtuvu, klastingų spy- 
rių į tarpukojį ir visa kita, kas apsieina be kraujo praliejimo. Dėl 
jų Mo nė žmonai neskambindavo, ką ten policijai praneši. Ne: 
rimtas smurtas. Mo iš viso penkis sykius buvo subadytas peiliu 
(Oi), neteko trijų pirštų galiukų (Fiii), susilaužė abi rankas ir ko- 
(Čekšt), o orinio šautuvo kulka (Dzingt), laimei, įstrigo jo mėsin- 
game pasturgalyje. Pukšt. O juk Mo buvo stambus vyras. Stambus 
ir dar pasikėlęs. Muštynės jo visai nepadarė nuolankesnio, nepri- 
vertė kramtyti, ką kalba, ar vaikščioti susigūžus. Jis kiekvienam 
atsilygindavo tuo pačiu. Bet jis buvo vienas prieš visą kariauną. 
Niekas jam nepadėdavo. Patį pirmą sykį, kai gavo kūju į pašonę 
1970 metų sausį, jis naiviai pranešė apie tai vietos konstebliams, o 
už tai vėlai vakare jį aplankė policininkas ir kruopščiai suspardė. 
Nuo tada smurtas ir vagystės tapo kasdienio jo gyvenimo dali- 
mi, graudžia sporto šaka seniems musulmonų vyrams ir jaunoms 
musulmonų motinoms, kurios užeidavo nusipirkti vištienos, o 
netrukus po to lėkdavo lauk, išsigandusios, kad gali kliūti ir joms 
pačioms. Smurtas bei vagystės. Kaltininkai būdavo ir mokslei- 
viai, užsuką į kampinę krautuvėlę nusipirkti saldainių (todėl Mo 
vienu metu įleisdavo tik vieną vaiką iš Glenard Ouko. Žinoma, iš 
to nebuvo jokios naudos - jie tiesiog iškaršdavo jam kailį pakai- 

tomis), girti valkatos, paaugliai banditai, paauglių banditų tėvai, 
bendrojo pobūdžio fašistai, konkretūs neonaciai, vietos biliardo 
komanda, smiginio komanda, futbolo komanda ir minių minios 
balsingų sekretorių baltais sijonais ir mirtinais kulniukais. Visi 
tie žmonės juo piktinosi dėl įvairių priežasčių: kad jis babajus 
(pamėgink paaiškinti milžiniškam girtam „Office Superworld“ 
kasininkui, kad esi iš Bangladešo); kad jis pusę savo krautuvėlės 
pavertė keistos babajų mėsos prekyviete; kad jis su kuodu; kad 
jam patinka Elvis („Tai tau patinka Elvis? Patinka? Ką, babajau? 
Patinka?“ ); kad jo cigaretės per brangios; kad jis toli nuo namų 
(„Važiuok į savo šalį, ką?“ - „Bet kaip tada galėčiau parduoti jums 
žmonės turėjo kai ką bendra. Jie visi buvo balti. Toks paprastas 
dalykas Mo per ilgus metus pavertė daug didesniu politiniu akty- 
vistu, negu visos partijų reklamos, mitingai ir peticijos pasaulyje. 
Į savo tikėjimą jis atsigręžė daug tvirčiau, negu jį būtų įstengęs 
atgręžti net pats angelas Džabrailas, jei jį būtų aplankęs. Pasku- 
tinis lašas, jei taip galima pavadinti, nukrito mėnesį prieš tai, kai 
jis įstojo į JANINA: trys baltaodžiai „jaunuoliai“ jį surišo, nu- 
spyrė rūsio laiptais, pavogė visus jo pinigus ir padegė krautuvę. 
Jis išsivadavo dėl nepaprastai lanksčių sąnarių (nes riešai daug 
sykių buvo sulaužyti). Bet jam pabodo merdėti. Kai JANINA pa- 
davė Mo lankstinuką, kuriame buvo rašoma, kad vyksta karas, 
jis pagalvojo: kurgi ne. Bent kažkas prašneko jo kalba. Mo jau 
aštuoniolika metų kariauja to karo fronto linijoje. O JANINA, 
regis, suvokė, kad negana to, jog jo vaikams neblogai sekasi, jie 
lanko gerą mokyklą, gauna teniso pamokas, o jų oda tokia šviesi, 
kad tikriausiai niekada gyvenime niekas jų neužgaus. Gerai. Bet 
negana. Jis norėjo atlygio. Sau. Jis norėjo, kad brolis Ibrahimas 
atsistotų ant pakylos ir išmėsinėtų krikščioniškąją kultūrą ir Va- 
karų moralę, kol iš jos liks tik sauja dulkių. Jis norėjo, kad jam pa- 
aiškintų degradavusią tų žmonių prigimtį. Jis norėjo pažinti jos is- 
toriją, politiką ir giliausias priežastis. Jis norėjo ištyrinėti jų meną 

ir mokslą, jų skonį ir beskonybę. Bet žodžių niekada nepakaks; 
jis prisiklausė tiek žodžių (Gal malonėtumėte užpildyti ataskaitą... 
Gal galėtumėte mums papasakoti, kaip tiksliai atrodė užpuolikas), 
o jie niekada neprilygdavo veiksmams. Jis norėjo sužinoti, kodėl 
tie žmonės vis lupa jį. O tuomet norėjo pats nueiti ir prilupti bent 
kai kuriuos iš jų. 

- Labai įspūdinga, ką, Milatai? Viskas, ko tikėjomės. 

- Aha, - abejingai atsakė Milatas. - Turbūt. Bet, mano gal- 
va, reikia mažiau kalbų, daugiau darbų. Netikėlių visur knibždėte 
knibžda. 

Mo įnirtingai palinkčiojo galva. 

— Ak, žinoma, broli. Mes šiuo klausimu iš vieno molio drėbti. 
Girdžiu, kad yra ir daugiau, - pratarė Mo tyliau ir prikišęs storas, 
prakaituotas lūpas Milatui prie ausies, - kurie nekantrauja imtis 
veiksmų. Kuo greičiau. Brolis Hifanas kalbėjosi su manim. Apie 
gruodžio 31 dieną. Ir brolis Šiva, ir brolis Taironas. 

- Taip, taip. Žinau, kas jie. Jie - pati JANINA širdis. 

- Jie sako, kad tu pažįsti jį patį - tą mokslininką. Tavo padė- 
tis patogi. Girdėjau, esi jo draugas. 

- Buvau. Nebesu. 

- Brolis Hifanas sako, kad turi bilietus vidun, kad organi- 
Zuoji... 

- Ša, - susierzino Milatas. - Ne visiems galima apie tai žino- 
ti. Jei nori prisiartinti prie centro, turi laikyti liežuvį už dantų. 

Milatas nužvelgė Mo. Kurta' pižama, kuri jo vilkima kažko- 
dėl priminė aštuntojo dešimtmečio pabaigos Elvio kombinezoną 
platėjančiomis klešnėmis. Milžiniškas pilvas, lyg draugas parimęs 
jam ant kelių. 

Jis tiesiai šviesiai paklausė: 

— Ar tu ne per senas? 

- Koks tu nemandagus šmikis. Aš stiprus kaip jautis, po ga- 
lais. 


* Indiška apranga - ilgi platūs markišniai ir siauros kelnės. 

- Aha, na, mums jėgos nereikia, - atsakė Milatas, plekšnoda- 
mas sau per smilkinį, - mums reikia košės galvoje. Mums pirma 
reikia slapta pakliūti vidun, ane? Pirmąjį vakarą. Ten bus sausa- 
kimša. 

Mo nusišnypštė nosį į saują. 

- Aš galiu ir slaptai. 

— Aha, bet tam reikia laikyti liežuvį už dantų. 

— O trečiasis dalykas, - pertraukė juos brolis Ibrahimas ad 
Din Šukralachas, staiga prašnekęs garsiau, kad net mikrofonas 
suzvimbė, - trečiasis dalykas, kurį jos norės padaryti, yra įtikinti 
jus, kad žmonių intelektas, o ne Alachas, yra visagalis, beribis, 
pats galingiausias. Jos mėgins jus įtikinti, kad jūsų protas skirtas 
ne Kūrėjui šlovinti, bet sau patiems iškelti taip, jog prilygtumėt 
ar net pralenktumėt Kūrėją! O dabar - rimčiausias šio vakaro rei- 
kalas. Didžiausias netikėlių blogis yra čia, šiame Brento rajone. 
Papasakosiu jums, broliai, nors jūs nepatikėsit, bet pačioje mūsų 
bendruomenėje yra žmogus, kuris tiki galįs patobulinti Alacho 
kūrinius. Žmogus, užsimojęs pakeisti, pritaikyti, pataisyti tai, kas 
paskelbta. Jis ima gyvūną - gyvūną, sukurtą Alacho, - ir užsimo- 
ja tą kūrinį pakeisti. Sukurti naują gyvūną, neturintį pavadinimo, 
yra tikra šlykštybė. O kai tas mažas gyvūnėlis, tas peliukas, bro- 
liai, bus baigtas, kai jis patrauks nuo jo nagus, pereis prie avių, 
kačių ir šunų. Kas šioje laukinėje visuomenėje sulaikys jį, kad 
vieną dieną nesukurtų žmogaus? Žmogaus, gimusio ne iš moters, 
bet vien iš žmogaus proto! Jis jums sakys, kad tai medicina... bet 
JANINA neturi nieko prieš mediciną. Mes - išsilavinusi bendrija, 
tarp mūsų esama nemažai gydytojų, broliai. Nesileiskite klaidina- 
mi, apgaunami, kvailinami. Tai ne medicina. Tad aš klausiu jūsų, 
JANINA broliai, kas pasiaukos ir sustabdys šį žmogų? Kas stos 
Kūrėjo vardu ir parodys modernistams, kad Kūrėjo įstatymai dar 
galioja ir taip bus amžinai? Jie mėgins jus perkalbėti, tie moder- 
nistai, cinikai, orientalistai, kad tikėjimo nebeliko, kad mūsų is- 
torija, kultūra, pasaulis praėjo. Šitaip mano tas mokslininkas. Štai 

ką jis taip užtikrintai teigia. Bet netrukus jis supras, ką iš tikrųjų 
reiškia laikų pabaiga. Tad kas jam parodys... 

- Taip, už dantų, supratau, - atsakė Mo, kalbėdamas su Mila- 
tu, bet žvelgdamas tiesiai prieš save, kaip filme apie šnipus. 

Milatas apsidairė po salę ir pamatė, kad Hifanas reikšmingai 
žvelgia į jį, tad jis reikšmingai pažvelgė į Šivą, o šis - į Abdulą 
Džimį ir Abdulą Koliną, į Taironą ir likusią Kilburno gaują, kuri 
stoviniavo pasieniais tam tikruose taškuose lyg sargybiniai. Hifa- 
nas vėl reikšmingai raiščiais į Milatą, tuomet į salės galą. Slapta 
prasidėjo sujudimas. 

— Kas čia dedasi? - sukuždėjo Mo, pastebėjęs, kad vyrai su 
žaliais sargybinių raiščiais braunasi per minią. 

- Eikš į kabinetą, - atsakė Milatas. 


— Gerai, manyčiau, svarbiausia aptarti dvi reikalo puses. Nes 
tai tikrai yra paprasčiausias kankinimas laboratorijoje, ir tuo tikrai 
galime sužaisti, bet svarbiausia pabrėžti ginčą dėl patentų. Čia iš 
tikrųjų daugiausia galime nuveikti. Jei pabrėšime šį aspektą, tuo- 
met galime pasitelkti nemažai kitų grupuočių - NCGA, OHNO ir 
taip toliau, Krispinas su jomis jau susisiekė. Suprantat, anksčiau 
šioje srityje nesame rimtai veikę, bet tai tikrai svarbiausias klau- 
simas - manau, netrukus Krispinas apie tai papasakos išsamiau, - 
bet kol kas noriu pakalbėti, kokią turime visuomenės paramą. Na, 
ypač pastarojo meto spauda, net bulvarinis elementas, mums labai 
pravarti... Daug kam nepatinka, kad galima patentuoti gyvus or- 
ganizmus... Manau, žmonėms labai nejauku, ir teisingai, ir GALIA 
tikrai gali tuo sužaisti, surengti tikrai nuoseklią kampaniją, tad 
jeigu... 

Ak, Džoelė. Džoelė, Džoelė, Džoelė. Džošua žinojo, kad jam 
reikia klausytis, bet žiūrėti buvo taip gera. Žiūrėti į Džoelę buvo 
nuostabu. Kaip ji sėdėjo (ant stalo, pritraukusi kelius prie krūti- 

nės), kaip ji pakeldavo akis nuo užrašų (kaip katytė!), kaip švil- 
pė oras pro švarplę tarp jos priekinių dantų, kaip ji viena ranka 
vis kišo už ausies pasišiaušusius šviesius plaukus, o kita barbeno 
ritmą į milžiniškus „Doc Martens“. Nors turėjo šviesius plaukus, 
ji labai priminė Džošuos motiną jaunystėje: putlios angliškos lū- 
pos, nosis su kuprele, didelės rudos akys. Bet veidas, kad ir koks 
jis būtų buvęs žavus, tebuvo papuošimas ant prabangiausio kūno 
pasaulyje. Visos linijos ilgos, raumeningos šlaunys, minkštas pil- 
vas, krūtys, nepažįstančios liemenėlės, bet vis tiek gryniausias 
džiaugsmas, o užpakalis - visų Anglijos užpakalių platoniškasis 
idealas, plokščias, bet švelnus kaip persikas, platus, bet jaukus. Be 
to, ji buvo protinga. Be to, ji buvo pasišventusi savo tikslui. Be to, 
ji niekino jo tėvą. Be to, ji buvo dešimčia metų vyresnė (o Džošuai 
tai reiškė visokiausias seksualines gudrybes, kurių jis nė įsivaiz- 
duoti neįstengė taip, kad tiesiog viduryje sueigos jam nepasisto- 
tų lyg šluotkotis). Be to, ji buvo nuostabiausia moteris, kokią tik 
Džošua kada nors buvo sutikęs. Ak, Džoelė! 

— Kiek aš suprantu, mums reikia įkalti žmonėms į galvą, kad 
tai - precedentas. Žinot, remtis argumentu „Kas toliau?“ - su- 
prantu, kaip sako Kenis, kad tai labai supaprastintas požiūris, - 
bet mums reikia įtikinti, manau, būtina, ir netrukus dėl to bal- 
suosim. Teisingai, Keni? Gal jau galim tęsti... gerai? Gerai. Kur aš 
baigiau?.. Precedentas. Nes jei galima teigti, kad gyvūnas, su ku- 
riuo atliekamas eksperimentas, priklauso žmonių grupei, tai yra 
jei laikytume jį ne kate, bet iš esmės išradimu, turinčiu savybių, 
panašių į katės, tuomet šitaip labai gudriai ir labai pavojingai ap- 
einamas gyvūnų teisių grupuočių darbas, o ateitis tuomet atrodo 
sušiktai baisi. Hmm... Norėčiau pakviesti Krispiną papasakoti šiek 
tiek išsamiau. 

Žinoma, bjauriausia tai, kad Džoelė buvo Krispino žmona. 
Dar bjauriau, kad jų santuoka buvo sudaryta iš tikros meilės, 
tvirto dvasinio ryšio ir nuoširdžios politinės sąjungos. Eik tu 
šikt, kokia laimė. Dar blogiau, GALIA narių gretose Džoelės ir 

Krispino vedybos atstojo kosmogoniją, kilmės mitą, kuris glaus- 
tai paaiškina, kokie žmonės gali ir turi būti, nuo ko prasidėjo 
grupuotė ir kaip ji turi vystytis ateityje. Nors Džoelė ir Krispinas 
neskatino jokių lyderystės idėjų ar stabmeldystės, taip vis tiek 
nutiko ir jie tapo garbinami. Be to, juodu buvo neperskiriami. 
Kai Džošua prisijungė prie grupuotės, jis stengėsi iššniukštinėti 
ką nors apie tą porą, įvertinti savo galimybes. Ar jų santykiai 
griūva? Ar žiaurus darbo pobūdis juos išskyrė? Nieko panašaus. 
Visą graudžią pasaką jam išklojo du patyrę GALIA aktyvistai 
prie kelių pintų „Spotted Dog“ aludėje: psichas buvęs paštinin- 
kas Kenis, kurio tėvas vaikystėje jo akyse nužudė jo šunytį, ir 
Pedis, jautrus balandžių mylėtojas, visą gyvenimą nugyvenęs iš 
bedarbio pašalpos. 

- Visi pradžioje nori išdulkinti Džoelę, - supratingai aiškino 
Kenis, - bet praeina. Supranti, kad geriausia, ką dėl jos gali pada- 
ryti, yra pasišvęsti kovai. Paskui dar supranti, kad Krispinas yra 
neįtikėtinas bičas... 

— Aha, aha, varyk toliau. 

Kenis varė toliau. 

Pasirodo, Džoelė susipažino su Krispinu ir pamilo jį Lidso 
universitete 1982-ųjų žiemą: du jauni studentai radikalai, apsi- 
klijavę sienas Če Gevara, su idealizmu širdyse ir abipuse aistra 
visiems padarams, kurie skrenda, bėga, ropoja ir šliaužioja žeme. 
Tuo metu abu aktyviai dalyvavo įvairių kairuoliškų grupuočių 
veikloje, bet politinės peštynės, pjautynės ir nesibaigiantis susi- 
skaldymas netrukus juos nuvylė homo erectus likimo klausimu. 
Pamažu jiems pabodo kovoti už tą rūšį, kuri taip dažnai rengda- 
vo perversmus, bambėdavo už nugaros, pasirinkdavo kitą atsto- 
vą ir viską tėkšdavo tau į veidą. Todėl savo dėmesį jie nukreipė į 
mūsų bežadžius brolius gyvūnus. Džoelė ir Krispinas iš vegeta- 
rų tapo veganais, metė studijas, susituokė ir 1985-aisiais įsteigė 
„Gyvūnų apsauga: už laisvę, prieš išnaudojimus ir apribojimus“. 
Kerinti Krispino asmenybė ir prigimtinis Džoelės žavesys pri- 


480 


18. Istorijos pabaiga prieš Paskutinį žmogų 


traukė kitus politikos perėjūnus, ir netrukus jie virto dvidešimt 
penkių narių komuna (taip pat dešimties kačių, keturiolikos 
šunų, pilno sodo laukinių triušių, avies, dviejų kiaulių ir lapių 
šeimynėlės), kuri gyveno ir dirbo Brikstono vieno kambario 
bute, apsuptame nenaudojamo žemės sklypo. Jie buvo daugeliu 
atžvilgių pirmeiviai. Ėmėsi perdirbti atliekas anksčiau, negu tai 
atėjo į madą, savo prakaituotoje vonioje sukūrė tropinę biosferą 
ir uoliai augino organinį maistą. Politiškai jie buvo tokie pat vi- 
sapusiški. Nuo pat pradžių jie buvo nepriekaištingi ekstremistai, 
šalia RSPCA GALIA atrodė taip, kaip stalinizmas šalia liberalų 
demokratų. Trejus metus GALIA rengė teroro kampaniją prieš 
bandymus su gyvūnais, jų kankintojus ir išnaudotojus, siuntinė- 
jo grasinimus mirtimi kosmetikos įmonių darbuotojams, laužėsi 
į laboratorijas, grobdavo technikus ir prisirakindavo prie ligo- 
ninių vartų. Jie taip pat trukdė lapių medžioklėms, filmuodavo 
vištas narvuose, degino ūkius, apmėtydavo degančiais koktei- 
liais maisto prekių parduotuves ir griaudavo cirko palapines. Jų 
užmojai buvo tokie platūs ir fanatiški (bet kuris gyvūnas, pati- 
riantis bent menkiausią nepatogumą), kad darbo jiems nestigo, 
o GALIA narių gyvenimas buvo nelengvas, pavojingas ir dažnai 
vesdavo į kalėjimą. Visą tą laiką Džoelės ir Krispino santykiai 
darėsi vis glaudesni ir buvo pavyzdys visiems, švyturys audro- 
je, idealus aktyvistų meilės pavyzdys („Tramparamparam. Varyk 
toliau“). Tuomet 1987-aisiais Krispinas trejiems metams sėdo į 
kalėjimą už tai, kad padėjo apmėtyti padegamaisiais kokteiliais 
laboratoriją Velse ir iš jos išleido 40 kačių, 350 triušių ir 1 000 
žiurkių. Prieš išgabenamas į Vormvud Skrabsą, Krispinas kilniai 
leido Džoelei kreiptis į kitus GALIA narius, jei jam nesant, jai 
pritrūktų seksualinio pasitenkinimo („O ji kreipėsi?" - paklausė 
Džošua. „Kurgi ne“, - liūdnai atkirto Kenis). 

Kol Krispinas sėdėjo, Džoelė užsibrėžė GALIA iš mažos, glau- 
džios bičiulių grupelės paversti gyvybinga pogrindine politine jėga. 
Ji ėmė mažiau dėmesio skirti teroro taktikai, o prisiskaičiusi Gi 

Deboro, susidomėjo situacionalizmu kaip politine taktika, kuris jai 
reiškė daugiau didelių plakatų, kostiumų, filmukų ir žiaurių spek- 
taklių. Kai Krispinas išėjo iš kalėjimo, GALIA buvo išaugusi ketve- 
riopai, o legenda apie Krispiną (mylimąjį, kovotoją, maištininką, 
didvyrį) išaugo kartu, kurstoma aistringų Džoelės interpretacijų 
apie jo gyvenimą bei darbus ir kruopščiai parinktos maždaug 1980 
metų nuotraukos, kurioje jis truputį priminė Niką Dreiką. Bet nors 
jo įvaizdis buvo pagražintas, Krispinas nebuvo praradęs nė kruope- 
lės radikalizmo. Vos tapęs laisvu piliečiu, pirmiausia jis suplanavo, 
kaip išlaisvinti kelis šimtus vandens žiurkių, o tą įvykį plačiai apra- 
šė spauda, nors Krispinas atsakomybę už pačius veiksmus perleido 
Keniui, gavusiam keturis mėnesius griežto režimo („Didingiausia 
mano gyvenimo akimirka '). O pernai vasarą, 1991 metais, Džoe- 
lė įkalbėjo Krispiną keliauti su ja į Kaliforniją ir kartu su kitomis 
grupuotėmis stoti į kovą prieš transgenetinių gyvūnų patentavimą. 
Nors teismuose Krispinas nesijautė jaukiai („Krispinas - fronto ko- 
votojas“), jam pasisekė taip sutrikdyti jų eigą, kad jie buvo oficialiai 
skelbiami neįvykusiais. Porelė grįžo į Angliją kaip ant sparnų, bet 
pavojingai išsekusiomis santaupomis, sužinojo, kad juos išmetė iš 
buto Brikstone, ir... 

Na, toliau jau galėjo papasakoti pats Džošua. Jis susitiko 
juos po savaitės, klajojančius pagrindine Vilsdeno gatve, ieškan- 
čius tinkamo skvoto. Jie atrodė pasiklydę, ir Džošua, išdrąsėjęs 
nuo vasaros ir Džoelės grožio, priėjo ir užkalbino juos. Galiausiai 
visi nuėjo alaus. Jie gėrė, kaip ir visas Vilsdenas, anksčiau minė- 
toje „Spotted Dog“, Vilsdeno įžymybėje, 1792 metais aprašytoje 
kaip „puikiai veikianti užeiga“ (Lenas Snou, Willesden Past), kuri 
karalienės Viktorijos epochos viduryje virto mėgstama priebėga 
dienos „kaime“ ištroškusiems londoniečiams, o paskui tapo ar- 
klių traukiamų autobusų susitikimo vieta; dar vėliau - vietinių 
airių statybininkų girdykla. 1992 metais ji vėl persimainė, šįsyk 
pritraukdama milžinišką Vilsdeno australų imigrantų auditoriją, 
kuri pastaruosius penkerius metus šilkinius savo paplūdimius ir 

smaragdines jūras nežinia kodėl iškeitė į NW2. Tą popietę, kai 
ten su Džoele ir Krispinu užėjo Džošua, ši bendrija buvo labai 
susijaudinusi. Pasiskundus siaubingu dvoku virš „Sister Mary's 
Palm Readers“, į viršutinį butą įsiveržė Sveikatos priežiūros pa- 
reigūnai ir ten aptiko šešiolika australų skvoterių, kurie grindy- 
se išrausė duobę ir joje kepė kiaulę, matyt, mėgindami prilygti 
Pietų Jūrų požeminei krosniai. Išmesti į gatvę, jie kaip tik tuo 
metu skundėsi savo dalia aludės šeimininkui, stambiam barzdo- 
tam škotui, kuris šitais antipodais klientais pernelyg nesidžiaugė 
(„Ar Sidnėjuje, po galais, kur nors pakabinta iškaba, liepianti 
važiuoti į šitą sušiktą Vilsdeną?“). Nugirdęs šią istoriją, Džošua 
sumojo, kad dabar butas turėtų būti tuščias, ir nusivedė Džoelę 
su Krispinu jo apžiūrėti, o mintys jau sukosi... Jei tik ji apsigy- 
ventų netoliese... 

Tai buvo labai gražus, apgriuvęs karalienės Viktorijos epo- 
chos pastatas su mažu balkonėliu, sodu ant stogo ir didele skyle 
grindyse. Jis patarė jiems mėnesį pernelyg nekristi į akis, o tada 
atsikraustyti. Jiedviem taip ir padarius, Džošua ėmė matytis su 
jais vis dažniau. Dar po mėnesio, valandų valandas prašnekėjęs 
su Džoele (valandų valandas nužiūrinėjęs jos krūtis po tais nu- 
drengtais marškinėliais), jis „atsivertė : tuomet jam atrodė, lyg 
kas būtų paėmęs jo mažą uždarą čalfenišką protelį, įkišęs į ausis 
po dinamito lazdelę ir tiesiog išsprogdinęs velniop didžiausią 
skylę jo sąmonėje. Jam vieną akinamą akimirką pasidarė aišku, 
kad jis myli Džoelę, kad jo tėvai šikniai, kad jis ir pats šiknius, 
kad didžiausia žemės bendruomenė, gyvūnų karalystė, yra pri- 
spausta, įkalinta, kasdien žudoma, o kiekviena šio pasaulio vy- 
riausybė tai žino ir remia. Sunku pasakyti, ar šis suvokimas kilo 
iš pirmojo ir kaip stipriai priklausė nuo jo, bet Džošua metė čal- 
fenizmą ir nebetroško visko išardyti ir pažiūrėti, kaip veikia. Jis 
nustojo valgyti bet kokią mėsą, spruko į Glastonberį, pasidarė 
tatuiruotę, tapo vaikinu, kuris užmerktomis akimis gali atma- 
tuoti aštuoniukę (tad apsišik, Milatai) ir apskritai smaginosi... 

kol galiausiai pabudo sąžinė. Jis pasirodė esąs Marko Čalfeno 
sūnus. Džoelė tuo pasibaisėjo (ir, bent jau Džošuai pasirodė, 
mažumėlę susijaudino - lovoje su priešu ir panašiai). Džošua 
buvo išsiųstas lauk, o GALIA dvi dienas įnirtingai tarėsi maždaug 
šitaip: Bet jis - kaip tik tai, prieš ką mes... Ak, bet mes galėtume 
pasinaudoti... 

Tai buvo ištęstas procesas, pilnas balsavimo, išlygų, priešta- 
ravimų ir papildomų sąlygų, bet galiausiai iš jo nebeliko nieko 
sudėtingesnio už: Kieno tu pusėje? Džošua atsakė jūsų, ir Džoelė 
priėmė jį išskėstomis rankomis, glausdama jo galvą prie tobulos 
krūtinės. Jis buvo visiems rodomas per sueigas, gavo sekretoriaus 
pareigas ir apskritai virto karūnos brangakmeniu: atsivertėlis iš 
anos pusės. 

Nuo tada jau šešis mėnesius Džošua mėgavosi vis didesne 
panieka tėvui, iki soties ganė akis į savo didžiąją meilę ir ėmė 
regzti ilgalaikį planą, kaip įsiterpti tarp įžymiosios poros (jam vis 
tiek reikėjo kur nors apsistoti - Džounsų svetingumas seko). Jis 
prisitrynė prie Krispino, tyčia nekreipdamas dėmesio į Krispino 
įtarumą. Džošua elgėsi kaip geriausias jo bičiulis, dirbo už jį vi- 
sus šūdinus darbus (kopijavo dokumentus, klijavo plakatus, dali- 
jo lankstinukus), miegojo ant jo grindų, atšventė septintąsias jo 
vedybų metines, o per gimtadienį padovanojo jam rankų darbo 
gitaros mediatorių; ir visą laiką visa širdimi jo nekentė, geisdamas 
jo Žmonos taip, kaip dar jokia svetima žmona nebuvo geista, ir 
regzdamas jo pražūties klastas taip pažaliavęs iš pavydo, kad net 
Jagas nuraustų. 

Per visa tai Džošua užsimiršo, kad GALIA rezga klastas jo 
paties tėvo pražūčiai. Jis iš principo tam pritarė, kai grįžo Ma- 
džidas, kai jo įtūžis buvo karščiausias, o pati mintis dar atrodė 
miglota - tik plepalai naujiems nariams apžavėti. Iki 31 dienos 
buvo likusios trys savaitės, o Džošua dar niekaip tiksliai, čalfe- 
nistiškai neiškėlė klausimo, kas gali įvykti. Jis net gerai nežinojo, 
kas vyks, - jokio galutinio sprendimo dar nebuvo; ir jiems dabar 

ginčijantis, pagrindiniams GALIA nariams susėdus ant grindų 
sukryžiuotomis kojomis ir išsikėtojus aplink didžiąją skylę grin- 
dyse, dabar, kai jis turėjo klausytis tų fundamentalių sprendimų, 
jo dėmesio gija pasiklydo Džoelės marškinėliuose, atletiško jos 
liemens linkyje ir įdubime, žemyn batika dažytomis kelnėmis, 
žemyn... 

— Džošai, bičiuli, gal galėtum man perskaityti paskutinių po- 
ros minučių protokolą, jei supranti, apie ką aš? 

- Ką? 

Krispinas atsiduso ir caktelėjo liežuviu. Džoelė palinko virš 
stalo ir pabučiavo Krispinui ausį. Dziundzė. 

- Protokolą, Džošai. Po to, ką Džoelė kalbėjo apie protesto 
strategiją. Mes perėjome prie sunkiausios dalies. Noriu išgirsti, ką 
prieš kelias minutes Pedis kalbėjo apie Bausmę ir Išlaisvinimą. 

Džošua pažvelgė į tuščią lapą ant lentos ir prisidengė juo 
glembančią erekciją. 

- Hmmm... Matyt, būsiu pražiopsojęs. 

- Na, tiesą sakant, tai buvo labai svarbu, po galais, Džošai. 
Nesiblaškyk. Na, kokia prasmė iš visų šitų kalbų... 

Dziundzė, dziundzė, dziundzė. 

- Jis labai stengiasi, - įsikišo Džoelė ir, vėl pasilenkusi virš 
stalo, šįsyk paglostė pasišiaušusius Džošuos plaukus. - Džošiui 
tikriausiai nelengva, supranti? Na, jam tai labai asmeniška, - ji 
visada vadindavo jį Džošiu. Džošis ir Džoelė. Džoelė ir Džošis. 

Krispinas susiraukė. 

- Na, žinai, aš daug kartų sakiau, jei Džošua nenori asme- 
niškai veltis į šitą reikalą, nes turi asmeninių simpatijų, jei jis nori 
pasitraukti, tada... 

— Nenoriu, - atkirto Džošas, vos tvardydamas agresiją. - Nė 
neketinu inkšdamas trauktis. 

— Todėl Džošis - mūsų didvyris, - atsakė Džoelė su kuo pla- 
čiausia drąsinama šypsena. - Paminėsit mano žodį, jis liks pasku- 
tinis. 

Ak, Džoelė! 

- Na, gerai, judam toliau. Dabar jau pasistenk užrašinėti 
protokolą, gerai? Gerai. Pedi, gal gali pakartoti, ką sakei, kad visi 
išgirstų, nes, man regis, tai, ką tu kalbėjai, puikiai nusako svar- 
biausią sprendimą, kurį dabar turime priimti. 

Pedis pakėlė galvą ir ėmė raustis užrašuose. 

- Hm, na, iš esmės... iš esmės klausimas yra, kokie... kokie iš 
tikrųjų mūsų siekiai. Jei norime bausti kaltuosius ir lavinti visuo- 
menę... tuomet, na, reikia elgtis vienaip - tiesiogiai pulti, hmm, 
atitinkamą asmenį, - sakė Pedis, nervingai žvilgčiodamas į Džo- 
šuą. - Bet jei mums rūpi gyvūnas, o man atrodo, kad turėtų rū- 
pėti, tuomet reikia imtis antikampanijos, kuriai nepavykus tektų 
jėga išlaisvinti gyvūną. 

— Taigi, - netvirtai atsakė Krispinas, abejodamas, ar vaduo- 
jant vieną peliuką bus vietos šlovingojo Krispino vaidmeniui. - 
Bet pelė šiuo atveju yra simbolis, tas vaikinas laboratorijoje jų turi 
daug daugiau - tad mums reikia mąstyti plačiau. Mums reikia, 
kad kas nors ten įsibrautų... 

— Na, iš esmės... iš esmės, manau, tokią klaidą daro, pavyz- 
džiui, OHNO. Jie gyvūną laiko tiesiog simboliu... o man GALIA 
atrodo visai priešinga. Jei žmogus šešerius metus būtų laikomas 
uždarytas mažame stikliniame narvelyje, juk jis nebūtų simbolis, 
suprantat? Nežinau, kaip jums, bet man pelės ir žmonės niekuo 
nesiskiria, suprantat, mano nuomone. 

Susirinkusieji GALIA nariai pritariamai sumurmėjo, nes to- 
kiems jausmams visada būdavo pritariamai murmama. 

Krispinas užsiraukė. 

— Gerai, na, aš, aišku, ne tai turėjau galvoje, Pedi. Tik norėjau 
pasakyti, kad galima pažiūrėti ir plačiau, kaip ir renkantis tarp 
vieno žmogaus ar daugelio žmonių gyvybių, ane? 

— Prašau žodžio! - pareiškė Džošas, net iškėlęs aukštyn ran- 
kas, kad tik gautų apkvailinti Krispiną. Krispinas dėbtelėjo. 

— Taip, Džoši, - meiliai atsakė Džoelė. - Kalbėk. 

— Norėjau pasakyti, kad daugiau pelių nėra. Na, taip, pelių 
yra daug, bet kitos lygiai tokios pat jis neturi. Tai neįtikėtinai 
brangus procesas. Jis neįstengtų daug jų priveisti. Be to, žinia- 
sklaida jį kurstė, kad jei SuperPelė nugaiš ekspozicijoje, jis ga- 
lėtų paslapčia pakeisti ją kita, - tad jis išpuiko. Jis nori įrodyti 
visam pasauliui, kad jo apskaičiavimai teisingi. Jis parengs tik 
vieną pelę ir pažymės ją brūkšniniu kodu. Kitų nėra. 

Džoelė nušvito ir pasilenkusi ėmė masažuoti Džošui pe- 
čius. 

— Gerai, taip, na, matyt, logiška. Tad, Pedi, suprantu, ką tu 
sakai, - klausimas, ar dėmesį skiriame Markui Čalfenui, ar, ma- 
tant viso pasaulio spaudai, išlaisviname peliuką. 

- Prašau žodžio! 

- Taip, Džošai, kas yra? 

- Na, Krispinai, šitas peliukas ne toks, kaip kiti tavo išlais- 
vinti gyvūnai. Nuo to niekas nepasikeis. Žala jau padaryta. Pe- 
liukas savo kankinimus nešiojasi genuose. Kaip uždelsto veikimo 
bomba. Jei jį išlaisvinsi, jis tiesiog mirs baisiose kančiose kur nors 
kitur. 

- Prašau žodžio! 

- Taip, Pedi, kalbėk. 

— Na, iš esmės... Ar nepadėtumėt politiniam kaliniui pabėgti 
iš kalėjimo vien todėl, kad jis serga mirtina liga? 

Daugybė GALIA galvų įnirtingai pakinkavo. 

- Taip, Pedi, taip, teisingai. Manau, Džošua klysta, o Pedis 
mums pateikė pasirinkimą. Mes su juo susidūrėme jau ne sykį ir 
skirtingomis aplinkybėmis rinkomės skirtingai. Kaip žinote, pra- 
eityje bausdavome kaltuosius. Buvo sudaromi sąrašai ir skiriamos 
bausmės. Na, žinau, kad ankstesnės taktikos pastaraisiais metais 
dažniausiai atsisakydavome, bet manau, kad net Džoelė pritars, 
jog čia - mūsų didžiausias, fundamentaliausias išmėginimas. Mes 
susidūrėme su labai sutrikusiais asmenimis. Na, o kitoje pusėje 
taip pat surengėme gausių taikių protestų ir padėjome išlaisvinti 
tūkstančius gyvūnų, kuriuos įkalino valstybė. Šiuo atveju tiesiog 

neturėsime laiko ir galimybių pasinaudoti abiem strategijomis. 
Tai labai vieša vieta ir - na, mes apie tai jau kalbėjome. Kaip Pe- 
dis sakė, manau, pasirinkimas, laukiantis mūsų 31 dieną, visai 
paprastas. Pelė ar žmogus. Ar kas nors prieštarautų, jeigu dėl to 
balsuotume? Džošua? 

Džošua prisėdo rankas, kad pasikeltų ir Džoelei būtų pato- 
giau masažuoti jam nugarą. 

- Visai neprieštaraučiau, - atsakė jis. 


Gruodžio 20 dieną, lygiai 00.00 valandą, Džounsų namuose su- 
skambo telefonas. Airė su naktiniais nugarmėjo laiptais žemyn 
ir pakėlė ragelį. 

- Hmmmmm. Norėčiau, kad tu įsidėmėtum ir datą, ir laiką, 
kai nusprendžiau tau paskambinti. 

— Ką? Hm... Ką? Ar čia Rajenas? Klausykit, Rajenai, neno- 
rėčiau pasirodyti nemandagi, bet dabar vidurnaktis, ane? Ar jūs 
ko nors norėjot... 

- Aire? Maže? Čia tu? 

- Tavo močiutė kalba kitu rageliu. Ji taip pat norėjo su ta- 
vim pasikalbėti. 

- Aire, - susijaudinusi tarė Hortenzė, - kalbėk garsiau, aš 
nieko negirdžiu... 

- Aire, kartoju: ar atkreipei dėmesį į mūsų skambučio datą 
ir laiką? 

- Ką? Klausykit, aš negaliu... Aš labai pavargau... Gal jūs 
paskambinkit... 

- Dvidešimta diena, Aire. Lygiai nulis valandų. Dvejetai ir 
nuliai... 

— Girdi, maže? Ponas Topsas nori paaiškinti kai ką labai 
svarbaus. 

— Močiute, kalbėkit po vieną... Ką tik ištempėt mane iš lo- 
vos... Aš, tipo, mirtinai nusivarius. 

- Dvejetai ir nuliai, panele Džouns. Jie žymi 2000 metus. O 
žinai, kokį mėnesį skambinu? 

— Rajenai, gruodžio. Kam šito... 

— Dvyliktąjį mėnesį, Aire. Jis reiškia dvylika Izraelio vaikų 
giminių. Iš kurių kiekvienos buvo paženklinta dvylika tūkstan- 
čių. Iš Judo giminės dvylika tūkstančių paženklintųjų, iš Rubeno 
giminės dvylika tūkstančių, iš Gado giminės... 

— Rajenai, Rajenai... ir taip aišku. 

- Tam tikromis dienomis Viešpats nori, kad imtumės 
veiksmų - tam tikromis įspėjimų dienomis, paskirtomis die- 
nomis... 

- Kai turime gelbėti prarastąsias sielas. Įspėdami jas iš 
anksto. 

— Mes įspėjame tave, Aire. 

Hortenzė tyliai pravirko. 

- Mes tik norime tave įspėti, brangioji. 

— Gerai. Puiku. Įspėjot. Labanakt. 

- Mūsų įspėjimas dar nebaigtas, - iškilmingai atsakė Raje- 
nas. - Tai tik pirmasis įspėjimas. Bus daugiau. 

- Tik nesakykit - dar vienuolika. 

- Ak! - aiktelėjo Hortenzė ir išmetė ragelį, bet buvo vis tiek 
iš tolo girdima. - Ją aplankė Viešpats! Ji žino anksčiau, negu mes 
pasakome! 

— Klausykit. Rajenai. Gal galėtumėt kaip nors sutraukti ki- 
tus vienuolika įspėjimų į vieną - ar bent jau pasakyti man patį 
svarbiausią iš jų? Kitaip, deja, turėsiu grįžti į lovą. 

Kurį laiką buvo tylu. Tada: 

- Hmmmmm. Na, gerai. Neprasidėk su tuo žmogumi. 

- Ak, Aire! Prašau, paklausyk pono Topso! Prašau, paklau- 
syk jo! 

- Su kokiu žmogumi? 

- Ak, panele Džouns. Prašyčiau neapsimetinėti, kad neži- 
nai, kokia didžioji tavo nuodėmė. Atverk sielą. Tegu Viešpats lei- 
džia man tave pasiekti ir nuplauti tavo... 

- Klausykit, eikit velniop, aš tikrai pavargau. Kokiu žmogu- 
mi? 

- Tuo mokslininku Čalfenu. Žmogumi, kurį vadini „drau- 
gu“, nors iš tikrųjų jis - visos žmonijos priešas. 

— Markas? Aš su juo neprasidedu. Aš tik atsiliepiu jo telefonu 
ir tvarkau jo popierius. 

- Šitaip tampi velnio sekretore, - atsakė Rajenas, o Hortenzė 
pratrūko raudoti dar garsiau, - šitaip ir pati nupuoli. 

- Rajenai, paklausykit. Aš tam neturiu laiko. Markas Čalfe- 
nas tiesiog ieško sprendimų visokiems šūdams - pavyzdžiui - vė- 
žiui. Aišku? Nežinau, iš kur jūs traukiat informaciją, bet užtikrinu 
jus, kad jis nėra velnio įsikūnijimas. 

- Tik vienas iš jo parankinių! - užriko Hortenzė. - Tik vie- 
nas pirmųjų jo gretose! 

— Nusiraminkit, ponia B. Bijau, kad jūsų anūkė mums žuvu- 
si. Kaip ir maniau, palikusi mus, ji stojo tamsos pusėn. 

- Eik tu šikt, Rajenai, aš tau ne Dartas Veideris. Močiute... 

— Nekalbėk su manim, maže, nekalbėk su manim. Aš skau- 
džiai nusivyliau. 

- Tuomet, regis, susitiksime 31 dieną, panele Džouns. 

— Nevadinkit manęs panele Džouns, Rajenai. Susitiksim... 
ką? 

— 31 dieną. Renginys taps Liudytojų žinios ruporu. Ten susi- 
rinks pasaulio spauda. Ateisim ir mes. Mes ketiname... 

— Mes juos visus įspėsim! - įsiterpė Hortenzė. - Viską puikiai 
suplanavome, supranti? Mes giedosime giesmes, o ponia Dobson 
gros akordeonu, nes ten pianino nenusivilksi. Paskelbsim bado 
streiką, kol tas blogas žmogus nustos kišti nagus prie gražiosios 
Viešpaties kūrinijos... 

— Bado streiką? Močiute, tave pykina, jeigu neužkandi prieš- 
piečių. Tu visą gyvenimą nesi ištvėrusi be maisto ilgiau kaip tris 
valandas. Tau aštuoniasdešimt penkeri metai. 

— Pamiršai, - lediniu balsu atsakė Hortenzė, - aš gimiau var- 
ge. Aš moku prisitaikyti. Nieko nenutiks, jeigu truputį pabadau- 
siu. 

- Ojjūs jai leisit, Rajenai? Jai aštuoniasdešimt penkeri metai, 
Rajenai. Aštuoniasdešimt penkeri. Kaip ji gali skelbti bado strei- 
ką? 

— Sakau tau, Aire, - garsiai ir aiškiai pratarė Hortenzė tiesiai 
į ragelį, - aš taip noriu. Manęs visai negąsdina alkis. Viešpats de- 
šine ranka duoda, o kaire atima. 

Airė išgirdo, kaip Rajenas padėjo ragelį, nuėjo į Hortenzės 
kambarį ir lėtai atėmęs iš jos ragelį įkalbinėjo eiti miegoti. Airė 
girdėjo, kaip močiutė giedodama leidosi vedama koridoriumi, vis 
kartodama panosėje tą pačią frazę ir niūniuodama ją nepažįstama 
melodija: Viešpats dešine ranka duoda, o kaire atima! 

Bet dažniausiai, galvojo Airė, jis tiesiog vagis naktį. Jis tik 
atima. Jis atima, kad jį kur. 


Madžidas didžiavosi, kad kiekvieną etapą matė savo akimis. Jis 
matė, kaip buvo kuriami genai. Matė, kaip buvo įsodintas virusas. 
Matė dirbtinį apvaisinimą. Matė ir gimimą, visai kitokį, negu jo 
paties. Tik vienas peliukas. Jokių peštynių gimdos kanale, jokių 
pirmųjų ir antrųjų, jokių išgelbėtųjų ir pasmerktųjų. Jokios lote- 
rijos. Nieko atsitiktinio. Jokio tėčio snukučio ir mamytės pomėgio 
krimsti sūrį. Nelaukia jokios paslaptys. Jokios abejonės, kada ištiks 
mirtis. Nepasislėpsi nuo ligos, nepabėgsi nuo skausmo. Jokio klau- 
simo, kas tampo virvutes. Jokios abejotinos visagalybės. Jokios ap- 
gaulingos dalios. Jokio klausimo apie kelionę, jokių dvejonių, kur 
žolė žalesnė, nes kur tik keliaus šis peliukas, jo gyvenimas visur 
bus lygiai toks pat. Jis nekeliaus laiku (o Laikas - gaidys, Madži- 
das tiek jau žinojo. Laikas - didžiausias gaidys), nes jo ateitis lygi 

dabarčiai, o ši - praeičiai. Ne peliukas, o matrioška. Jokių kitų 
kelių, jokių praleistų progų, jokių lygiagrečių galimybių. Jokių 
abejonių, jokių kas būtų, jeigu būtų. Tik tikrumas. Pats gryniau- 
sias tikrumas. O kas daugiau, - galvojo Madžidas, kai jau viską 
pamatė, kai nusiėmė kaukę ir pirštines, kai pakabino ant kabliuko 
baltą chalatą, - kas daugiau yra Dievas, jei ne tai? 


19. Galutinė erdvė 


1992 m. gruodžio 31 d., ketvirtadienis 


Taip buvo parašyta laikraščio viršuje. Taip skelbė švenčiantys 
žmonės, kurie ankstyvą vakarą šoko gatvėse, skardžiai pūsdami si- 
dabrinius švilpukus ir mojuodami vėliavomis, mėgindami sukur- 
ti šiai datai tinkamą jausmą; mėgindami pritraukti tamsą (buvo 
tik penkta valanda), kad į Angliją ateitų ši sykį per metus aplan- 
kanti šventė; kad ji apsišiktų, apsivemtų, imtų laižytis, graibytis 
ir smaigstytis; stovėtų traukinių tarpduriuose, prilaikydama juos 
pravirus draugams, ginčytųsi su staiga infliacijos apimtais soma- 
liečiais taksistais, šoktų į vandenį ar žaistų su ugnimi blankiose, 
visa paslepiančiose gatvių žibintų šviesose. Atėjo naktis, per kurią 
Anglija nustoja kartoti prašauačiūprašauatleiskiteprašautikrai? Ir 
ima kartoti prašauapsišikapsišikėlikalėsvaike (o mes niekada taip 
nesakome; tarmė netinkama; skamba kvailai). Naktis, kai Angli- 
ja grįžta prie fundamentalių dalykų. Naujųjų metų išvakarės. Bet 
Džošuai buvo sunku tuo patikėti. Kur tas laikas dingo? Jis susigėrė 
į plyšį Džoelei tarp kojų, sutekėjo į slaptas jos ausų kiaurymes, pa- 
sislėpė šiltuose, sulipusiuose jos pažastų plaukuose. Pasekmės to, 
ką jis ketino daryti šią svarbiausią savo gyvenimo dieną, kritinė 
padėtis, kurią prieš tris mėnesius jis būtų išnagrinėjęs, suskirs- 
tęs dalimis, pasvėręs ir išanalizavęs su čalfenisto uolumu, - visa 
tai taip pat pabėgo nuo jo į Džoelės plyšius. Šiems Naujiesiems 
metams jis neturėjo rimtų sprendimų, jokių pasiryžimų. Jautėsi 
toks pat bukas, kaip jaunuoliai, virstą iš aludžių ir iešką bėdos; jis 
jautėsi toks pat lengvas, kaip vaikutis, apžergęs tėvo sprandą ir ke- 
liaująs į šeimos šventę. Tačiau jo nebuvo su jais, ten, gatvėse, kur 

vyko linksmybės, - jis buvo čia, čia, lėkė į miesto centrą, tiesiai į 
Perė institutą lyg šiluminė raketa. Jis čia, susirangęs ryškiai rau- 
doname autobusiuke su dešimčia nenustygstančių GALIA narių, 
rieda iš Vilsdeno į Trafalgaro aikštę, viena ausimi klausydamasis, 
kaip Kenis garsiai skaito priekyje prie vairo sėdinčiam Krispinui 
jo tėvo vardą. 

— „Kai daktaras Markas Čalfenas šį vakarą viešai pristatys 
savo SuperPelę, jis atvers naują mūsų genetinės ateities skyrių.“ 

Krispinas atlošė galvą ir garsiai nusikvatojo: 

— Cha! 

- Aha, būtent, - tęsė Kenis, veltui stengdamasis vienu metu 
šaipytis ir skaityti, - tipo, ačiū už objektyvumą. Hm, kur aš bai- 
giau... gerai: „Dar svarbiau tai, kad jis atvers šią tradiciškai paslap- 
tingą, retą ir sudėtingą mokslo šaką dar neregėtai auditorijai. Perė 
institutas ketina septynerius metus veikti visą parą, o daktaras 
Čalfenas žada nacionalinį įvykį, kuris „iš esmės skirsis nuo 1951 
metų Britanijos festivalio ar 1924 metų Britų imperijos parodos, 
nes neturės jokios politinės plotmės“.“ 

— Cha! - vėl prunkštelėjo Krispinas, šįsyk atsigręždamas 
krėsle, ir GALIA autobusiukas (kuris oficialiai nebuvo GALIA 
autobusiukas: dešimties colių geltonomis raidėmis ant abiejų jo 
šonų dar buvo užrašyta KENSAL RAIZO ŠEIMOS PASLAUGŲ 
PADALINYS; jį paskolino pūkuotus gyvūnėlius mylinti socialinė 
darbuotoja) vos nenutrenkė būrio prisigėrusių merginų aukštais 
kulniukais, kurios stypčiojo per gatvę. - Neturės jokios politinės 
plotmės? Jis gal apsipūtęs, ar ką? 

- Žiūrėk į kelią, mielasis, - atsakė Džoelė, siųsdama jam oro 
bučinį. - Norėtume bent pamėginti nuvykti ten sveiki ir gyvi. Hm, 
čia į kairę... Edžvero keliu. 

- Šūdžius, - tarė Krispinas, dėbteldamas į Džošuą ir vėl nu- 
sigręždamas. - Koks jis šūdžius. 

- „1999 metais, - toliau skaitė Kenis, pagal rodyklę po pir- 
mojo puslapio atsivertęs penktąjį, - kai, anot ekspertų prognozių, 

rekombinantinės DNR procedūra įvyks iki galo, - SuperPelę bus 
pamatę maždaug penkiolika milijonų žmonių, o dar daugiau jų vi- 
same pasaulyje seks SuperPelės raidą tarptautinėje spaudoje. Taip 
daktaras Čalfenas pasieks savo tikslą lavinti tautą ir perduos etinį 
klausimą spręsti liaudžiai.“ 

— Duo. Kit. Ki. Bi. Rė. Lį, - išstenėjo Krispinas, lyg patys žo- 
džiai būtų vėmalai. - Ką rašo kiti laikraščiai? 

Pedis iškėlė Vidurio Anglijos bibliją, rodydamas ją 
Krispinui galinio vaizdo veidrodėlyje. Antraštė: PAMIŠĘ DĖL 
PELIUKO. 

— Prie jo pridėtas SuperPelės lipdukas, - pridūrė Pedis, gūž- 
telėjo pečiais ir užsiklijavo lipduką ant beretės. - Tiesą sakant, 
visai mielas. 

— Bet netikėta pergalė - bulvarinė spauda, - tarė Minė. 
Minė buvo tikrų tikriausia naujokė: septyniolikametė žmoge- 
liukė sulipusiais šviesiais dredais ir auskarais speneliuose, ku- 
rią Džošua vienu metu buvo beįsimylįs. Kurį laiką pamėgino, 
bet suprato, kad neįstengs; jis tiesiog negalėjo palikti ankšto, 
nykaus, psichotiško Džoelės pasaulėlio ir ieškoti gyvybės nau- 
jose planetose. Minė, reikia pripažinti, tai tuojau sumojo ir 
ėmė suktis orbita aplink Krispiną. Ji vilkėjo kuo mažiau dra- 
bužių, kiek tik leido žiemiški orai, ir kiekviena proga stačius 
auskaruotus spenelius bruko į Krispino asmeninę erdvę, kaip 
dabar, pasilenkusi prie vairuotojo sėdynės, rodydama jam pir- 
mą minėtojo dienraščio puslapį. Krispinas veltui stengėsi tuo 
pat metu išsukti iš Marmuro arkos žiedo, nekumštelėti alkūne 
Minei į papus ir žiūrėti į laikraštį. 

— Gerai nematau. Kas ten rašoma? 

— Ten Čalfeno galva su pelės ausimis, priklijuota prie ožio 
liemens ir kiaulės šiknos. Jis ėda iš lovio, kurio viename gale už- 
rašyta „Genų inžinerija“, o kitame - „Valdiški pinigai“. Antraštė: 
ČALFENAS PUNTA. 

— Jėga. Vis šis tas. 

Krispinas vėl apsuko žiedu ir šįsyk pataikė į reikiamą išva- 
žiavimą. Minė persisvėrė per jį ir padėjo laikraštį ant prietaisų 
skydelio. 

- Dieve, jis atrodo taip čalfeniškai! 

Džošua labai gailėjosi, papasakojęs Krispinui apie šią savo 
šeimos savybę, šį įprotį save laikyti veiksmažodžiais, daiktavar- 
džiais ir būdvardžiais. Tuomet atrodė nebloga mintis; visus pra- 
linksminti; jei kas nors dar abejojo, patvirtinti, kieno jis pusėje. 
Bet jis niekada nesijautė išdavęs tėvo - jo niekada iš tikrųjų visu 
svoriu neužgulė tai, ką darė, - kol išgirdo, kaip Krispino lūpos 
tyčiojasi iš čalfenizmo. 

- Žiū, kaip čalfenuojasi tame lovyje. Naudokis visais ir vis- 
kuo, štai kokie tie Čalfenai, ką, Džošai? 

Džošua suniurzgė ir, nusigręžęs nuo Krispino, verčiau pro 
langą žvelgė į Haid Parko šerkšną. 

- Klasiška nuotrauka, matai? Ta, iš kurios jie paėmė galvą. 
Prisimenu ją: tądien jis davė parodymus Kalifornijos teisme. Ta 
visiško pranašumo išraiška, eina šikt. Labai čalfeniška! 

Džošua prikando liežuvį. NESILEISK PROVOKUOJAMAS. 
JEIGU NESILEISI, LAIMĖSI JOS UŽUOJAUTĄ. 

- Liaukis, Krispai, - tvirtai sudraudė Džoelė, glostydama 
Džošuos plaukus. - Pasistenk nepamiršti, ką mes ketinam daryti. 
Šįvakar jam to nereikia. 

AUKSO PUODAS. 

- Aha, na... 

Krispinas stipriau primynė greičio pedalą. 

— Mine, ar judu su Pedžiu patikrinot, kad visi turėtų viską, 
ko reikia? Kaukes ir panašiai? 

- Aha, viskas tvarkoj. Viskas vietoj. 

— Gerai, - Krispinas išsitraukė mažą sidabro dėžutę su vi- 
sais reikmenimis storai suktinei sukti ir švystelėjo ją Džoelei, bet 
skaudžiai pataikė Džošui į blauzdikaulį. 

- Susuk, brangioji. 

DZIUNDZĖ. 

Džoelė pakėlė dėžutę nuo grindų. Ji suko atsitūpusi, pasidė- 
jusi popieriukus Džošuai ant kelio, ištiesusi ilgą kaklą, krūtimis 
taip nusvirusiomis, kad kone krito jam į saujas. 

- Jaudiniesi? - paklausė ji, atlošdama galvą, kai baigė 
sukti. 

— Kaip suprasti, jaudinuosi? 

— Dėl šio vakaro. Na, žinai, interesų konfliktas. 

- Konfliktas? - apdujęs sumurmėjo Džošas, trokšdamas 
būti lauke su laimingais žmonėmis, neturinčiais jokių konfliktų, 
švenčiančiais Naujuosius metus. 

— Dieve, kaip aš tavimi žaviuosi. Na, GALIA pasiryžę imtis 
ekstremalių veiksmų... ir žinai, net dabar kai kas iš to, ką mes 
darome, man atrodo... sunku. O juk tai - pats brangiausias prin- 
cipas mano gyvenime, supranti? Na, Krispinas ir GALIA... tai 
viskas, ką aš turiu. 

NUOSTABU, pagalvojo Džošua. TIESIOG FANTASTIKA. 

- O šįvakar man vis tiek baisu iki apsišikimo. 

Džoelė pridegė suktinę ir užtraukė. Ji tuojau padavė ją Džo- 
šuai, o autobusiukas pravažiavęs Parlamentą pasuko dešinėn. 

— Kaip toje citatoje: „Jei turėčiau rinktis: išduoti savo drau- 
gą ar savo šalį, tikiuosi, kad nepristigčiau drąsos išduoti šalį.“ 
Pasirinkimas tarp pareigos ir principo, supranti? Matai, aš tokių 
prieštaringų jausmų nejaučiu. Jei jausčiau, nežinau, ar galėčiau 
šitaip gyventi. Na, jeigu tai būtų mano tėvas. Mano didžiausias 
įsipareigojimas yra gyvūnams, ir Krispino taip pat, tad jokio 
konflikto nekyla. Mums iš dalies lengva. Bet tu, Džoši, tu pri- 
ėmei patį ekstremaliausią sprendimą iš mūsų visų... o atrodai 
toks ramus. Na, tiesiog pasigėrėtina... Be to, man atrodo, kad 
Krispinas tavim labai žavisi, nes, supranti, jis mažumėlę abe- 
jojo, ar... 

Džoelė kalbėjo toliau, o Džošua reikiamose vietose link- 
čiojo, bet galinga tailandietiška žolė, kurią jis rūkė, lyg kilpiniu 

pagavo vieną jos žodį - ramus - ir pažabojo jį kaip klausimą. Ko 
tu toks ramus, Džoši? Tu tuojau iki ausų įklimpsi į mėšlą - ko tu 
toks ramus? 

Nes jis įsivaizdavo, kad iš šalies atrodo ramus, nežemiškai 
ramus, 0 jo adrenalinas buvo atvirkščiai proporcingas kylančiai 
Naujųjų metų sulai, virpantiems GALIA draugijos nervams; o 
pridėjus dar ir kanapės poveikį... Atrodė, kad eini po vandeniu, 
labai giliai, o viršuje žaidžia vaikai. Bet tai greičiau buvo ne ra- 
mybė, o inercija. Autobusiukui lekiant Vaitholu, Džošua niekaip 
nesuprato, ar tokia reakcija teisinga - leistis užgriūvamam pa- 
saulio, leisti viskam judėti savo vaga, - ar jis turėtų būti labiau 
kaip tie žmonės lauke, šūkaujantys, šokantys, besimušantys, be- 
sidulkinantys... Ar jis turėtų būti labiau - kokia ta bjaurioji dvi- 
dešimto amžiaus pabaigos tautologija? Proaktyvus. Proaktyvus 
ateities atžvilgiu. 

Bet Džošua vėl giliai įtraukė žolės, ir buvo grąžintas į lai- 
kus, kai jam buvo dvylika metų: mielas vaikas, kasryt nubudęs 
visa širdimi tikisi pranešimo liko dvylika valandų iki branduoli- 
nės apokalipsės - nuvalkioto pasaulio pabaigos scenarijaus. Maž- 
daug tuo metu jis daug mąstė apie ekstremalius sprendimus, apie 
ateitį ir jos terminus. Net tuomet suvokė, kad tų dvylikos valan- 
dų tikriausiai nepraleis dulkindamas penkiolikametę kaimynų 
auklę Alisą, sakydamas visiems iš eilės, kad juos myli, atsivers- 
damas į ortodoksinį judaizmą ar darydamas visa tai, ką norėjo, 
bet neišdrįsdavo. Jam visada atrodė labiau, daug labiau tikėtina, 
kad jis tiesiog grįžtų į savo kambarį ir ramiai pabaigtų statyti 
lego viduramžių pilį. O ką daugiau? Koks dar yra tikras pasirin- 
kimas? Nes pasirinkimui reikia laiko, laikų pilnatvės, nes laikas — 
horizontalioji mirtingumo ašis, apsisprendi, o tuomet lauki ir 
žiūri, lauki ir žiūri, kas bus. Tai labai miela svajonė: svajonė, kad 
laiko nebeliks (LIKO DVYLIKAĄ VALANDŲ LIKO DVYLIKA 
VALANDŲ), kad ateis metas, kai visos pasekmės pranyks, ir visi 
veiksmai bus leistini („Aš išprotėjau - eina šikt, einu iš proto dėl 

to!“, atsklido šūksmas iš gatvės). Bet dvylikametis Džošas buvo 
pernelyg neurotiškas, pernelyg įstrigęs analinėje fazėje ir per 
didelis čalfenistas, kad tuo džiaugtųsi, net mintimi apie tai. Jis 
tiesiog galvojo: kas jei pasaulis nesibaigs, o aš išdulkinsiu Alisą 
Rodvel ir ji pastos, kas jeigu... 

Taip ir dabar. Vis baiminosi pasekmių. Vis ta siaubinga 
inercija. Tai, ką jis žada padaryti tėvui, yra taip didinga, taip 
kolosalu, kad pasekmės tiesiog neįsivaizduojamos: jis negalėjo 
suvokti, kad po to ateis kita akimirka. Tik juoduma. Niekas. Pa- 
našu į pasaulio pabaigą. O pasitikdamas pasaulio pabaigą ar net 
paprasčiausią metų pabaigą, Džošua visada pasijusdavo keistai 
atsainiai. 

Kiekvienos Naujųjų metų išvakarės yra miniatiūrinė artė- 
janti apokalipsė. Dulkiniesi, kur nori, vemi, kai nori, pjaustai 
stiklais, ką nori, - milžiniškos minios gatvėse; televizija apiben- 
drina, kas nutiko gero ir blogo; skuboti paskutiniai bučiniai, 10! 
918! 

Džošua piktai žvalgėsi po Vaitholą, į laimingus žmones ge- 
neralinėje repeticijoje. Jie visi neabejojo, kad to nenutiks arba 
kad jie kaip nors išsisuks, jeigu nutiks. Bet pasaulis ištinka tave, 
pagalvojo Džošua, ne tu atsitinki pasaulyje. Nieko negali pada- 
ryti. Pirmą sykį gyvenime jis visa širdimi tuo patikėjo. O Markas 
Čalfenas tikėjo visiškai priešingai. Šitaip glaustai, suvokė jis, ga- 
lima paaiškinti, kaip aš atsidūriau čia, pasukęs iš Vestminsterio, 
ir dabar stebiu Didžiojo Beno rodykles, artėjančias prie valandos, 
kai nugriausiu savo tėvo namus. Štai kaip mes visi čia atsidūrėme. 
Tarp kūjo ir priekalo. Tarp vilko ir meškos. 

992 m gruodžio 3! d., ketvirtadienis, 
Naujųjų metų išvakarės 


Siąnalizacijos problemos Beikerio gatvėje 


nevažiuos į pietus 

Klientams patariame persėsti į Metropolio liniją 
Finčlio gatvėje 

Arba Beikerio gatvėje persėsti į Beikeriu 
Aftermatyvių autobusų maršrutų nėra 
Paskutinis traukinys 02.00 val. 


Visi Londono Metro darbuotojai linki jums 
saugių ir laimingų Naujųjų metų! 


Vilsden Gryno stoties valdytojas Ričardas Deilis 


Broliai Milatas, Hifanas, Taironas, Mo Huseinas Išmaelis, Šiva, 
Abdulas Kolinas ir Abdulas Džimis stovėjo lyg įkalti gegužinės 
stiebai viduryje stoties, o aplink vyko Naujųjų metų šokis. 

- Nuostabu, - pareiškė Milatas. - Tai ką dabar darysim? 

- Nemoki skaityti? - pasiteiravo Abdulas Džimis. 

- Darysim, kaip patariama skelbime, broliai, - įsiterpė Ab- 
dulas Kolinas, žemu, raminamu baritonu pertraukęs įsiplieskiantį 
kivirčą. - Persėsime Finčlio gatvėje. Alachas pasirūpins. 

Užrašo ant sienos Milatas neįstengė perskaityti dėl paprastos 
priežasties. Jis buvo apsipūtęs. Buvo antroji ramadano diena, o jis 
apsinešė. Visos jo kūno sinapsės baigė darbą ir išėjo namo. Teliko 
kažkoks uolus darbštuolis, minantis smegenų pedalus ir užtikri- 

nantis, kad kaukolėje sklandytų vienintelė mintis: Kodėl? Kam tu 
apsirūkei, Milatai? Kam? Geras klausimas. 

Vidudienį jis stalčiuje rado senstelėjusią hašišo aštuoniukę - 
mažą celofano pakelį, kurio jam prieš pusę metų širdis neleido iš- 
mesti. Surūkė ją visą. Dalį surūkė pro kambario langą. Tada nuėjo 
į Gledstono parką ir dar parūkė. Didžiąją dalį suplėšė Vilsdeno 
bibliotekos mašinų aikštelėje. O pabaigė studentų virtuvėje su to- 
kiu Vorenu Čapmanu, riedlentininku iš Pietų Afrikos, su kuriuo 
kadaise trainiodavosi. Taigi, dabar su kitais stovėdamas perone 
buvo taip apsinešęs, taip apsinešęs, kad ne tik girdėjo garsus gar- 
suose, bet ir garsus tų garsų garsuose. Girdėjo, kaip bėgiais krebž- 
da pelė, pataikydama į aukštesnio lygmens harmoningą ritmą, 
kuriuo spragsėjo garsiakalbiai ir retsykiais šniurkšteldavo pagy- 
venusi moteris už dvidešimties pėdų. Net kai atvažiavo traukinys, 
jis vis tiek kažkur giliai dar girdėjo tuos garsus. Na, Milatas žinojo, 
kad esama tokio apsinešimo lygio, kai esi taip baisiai apsinešęs, 
jog pasieki dzenišką blaivumą ir išlendi kitame gale, jausdamasis 
kuo puikiausiai, lyg nė nebūtum prisidegęs. Ak, Milatas to troško. 
Jis tik troško, kad būtų tiek surūkęs. Bet tiesiog nepakako žolės. 

- Kas tau, broli Milatai? - susirūpinęs paklausė Abdulas Ko- 
linas, kai atsivėrė traukinio durys. - Tu visas persimainęs. 

- Viskas gerai, - atsakė Milatas ir įtikinamai pavaizdavo, kad 
jam viskas gerai, nes hašišas - tai ne gėrimas: kad ir kaip blogai 
jautiesi, visada bent iš dalies gali susigriebti. Kad pats sau tai įro- 
dytų, jis lėtai, bet užtikrintai žengė į vagoną ir atsisėdo pačioje 
brolių gretos pabaigoje, tarp Šivos ir kažkokių susijaudinusių aus- 
tralų, važiuojančių į Hipodromą. 

Šiva, priešingai negu Abdulas Džimis, ir pats kadaise mėgo 
siautėti, tad iš penkiasdešimties jardų atstumo pastebėdavo išda- 
vikiškai paraudusias akis. 

- Milatai, biče, - sukuždėjo jis, neabejodamas, kad per trau- 
kinio triukšmą kiti broliai jo neišgirs. - Ką tu pasidarei? 

Milatas žvelgė tiesiai prieš save ir atsakė savo atspindžiui 
traukinio lange: 

— Aš ruošiuosi. 

— Ne ruošiesi, o kvailioji! - sušnypštė Šiva. Jis pažvelgė į at- 
šviestą lapą su dar mintinai neiškalta 52 sura. - Tu išprotėjai? Visa 
tai išmokti sunku net ir neišskridus į Marsą. 

Milatas nepastebimai lingavo ir negrabiai užsipuolė Šivą. 

— Aš ne tam ruošiuosi. Aš ruošiuosi imtis veiksmų. Nes nie- 
kas kitas nesiims. Vos vieno neteksim, ir jūs visi spruksit į krū- 
mus. Kaip dezertyrai. Bet aš liksiu vietoje. 

Šiva nutilo. Milatas turėjo galvoje tai, kad neseniai buvo „su- 
imtas“ brolis Ibrahimas ad Din Šukralachas, pramanytai apkalti- 
nus jį vengiant mokėti mokesčius ir trikdant viešąją tvarką. Niekas 
ne švelnus įspėjimas ir kad Londono policija nusitaikiusi į JANI- 
NA veiklą. Išgirdęs apie tai, Šiva pirmasis atsisakė sutartojo plano 
A, o netrukus jo pavyzdžiu pasekė Abdulas Džimis ir Huseinas 
Išmaelis, kuris, nepaisant troškimo ką nors, bet ką suspardyti, tu- 
rėjo nepamiršti krautuvės. Ginčai truko savaitę (Milatas nenusi- 
leisdamas gynė planą A), bet 26 dieną Abdulas Kolinas, Taironas 
ir galiausiai Hifanas sutiko, kad planas A gali neatitikti ilgalaikių 
JANINA tikslų. Šiaip ar taip, jie negali vienu metu visi atsidur- 
ti kalėjime, bent jau tol, kol nėra tikri, kad JANINA turės juos 
pakeisiančių vadų. Tad planas A buvo atšauktas. Skubomis buvo 
apmestas planas B. Pagal planą B septyni JANINA atstovai turėjo 
atsistoti įpusėjus Marko Čalfeno spaudos konferencijai ir pacituo- 
ti 52 surą, „Kalną, pirma arabiškai (tai padarys vienas Abdulas 
Kolinas), o paskui angliškai. Milatui nuo plano B buvo bloga. 

- Ir viskas? Jūs norit jam paskaityti? Tokia bus bausmė? 

O kur kerštas? O kur pelnytas atlygis, kur džihadas? 

- Nori pasakyti, - iškilmingai pradėjo Abdulas Kolinas, - 
kad Alacho žodžio, tarto jo pranašui Mahometui - Salla Allahu 
Alaihi Wa Sallam', - negana? 


* Tebūnie Jam taika ir Dievo palaima! (Arab.) Formulė, musulmonų vartojama paminėjus 
pranašo Mahometo vardą. 

Na, ne. Nors ir pykinamam, Milatui teko nusileisti. Vieto- 
je garbės, pasiaukojimo, pareigos klausimų, gyvybės ir mirties 
klausimų, kurie lydi kruopščiai planuojamus klanų karus, kaip 
tik tų priežasčių, dėl kurių Milatas įsitraukė į JANINA, - vietoje 
jų kilo vertimo klausimas. Visi sutarė, kad joks Korano verti- 
mas negali būti laikomas Dievo žodžiu, bet tuo pačiu visiems 
teko pripažinti, jog planas B nukentėtų, jei niekas nesuprastų, 
kas sakoma. Tad reikėjo nuspręsti, kuris vertimas ir kodėl. Ar 
reikia remtis nepatikimais, bet aiškiais orientalistais: Palmeriu 
(1880), Belu (1937-1939), Arberiu (1955), Deivudu (1956)? 
Ekscentrišku, bet poetišku Dž. M. Rodvelu (1861)? Seniai pa- 
mėgtu, aistringu, uoliu atsivertėliu iš anglikonizmo, nuostabiuo- 
ju Muchamedu Marmaduku Piktholu (1930)? Ar kuriuo nors iš 
brolių arabų: proziškuoju Šakiru ar išradinguoju Jusufu Ali? Jie 
ginčijosi penkias dienas. Kai Milatas vakare įeidavo į Kilburno 
salę, pakakdavo prisimerkti, kad tas šnekantis kėdžių ratas, tie 
neva fanatiški fundamentalistai, virstų London Review of Books 
redakcijos posėdžiu. 

— Bet Deivudas nuobodus! - įnirtingai ginčijosi brolis Hifa- 
nas. - Pavyzdžiui 52, 44: Jei išvystų, kaip griūva gabalas dangaus, 
vis tiek jie sakytų: „Tai tik debesų masė! Debesų masė? Juk čia ne 
roko koncertas. Rodvelas bent šiek tiek pasistengia perteikti poe- 
ziją, nepaprastą arabų kalbos skambesį: O jei išvystų, kaip atskyla 
dangaus kraštas, jie sakytų: „Tai tik tirštas debesis.“ Dangaus kraš- 
tas, tirštas - poveikis daug stipresnis, accha? 

O tuomet nedrąsiai Mo Huseinas Išmaelis: 

- Aš tik mėsininkas brūkšnelis krautuvininkas. Nesakau, kad 
daug apie tai iš manau. Bet man labai patinka šita paskutinė eilutė 
iš Rodvelo... hm, man regis, taip, Rodvelo. 52, 49: O nakties valan- 
dą - šlovinkit jį, kai leidžiasi žvaigždės. Nakties valandą. Man taip 
gražu. Lyg Elvio baladėje. Daug gražiau, negu aname, Piktholo: O 
nakties metu taip pat giedokit Jam šlovę, kaip ir leidžiantis žvaigž- 
dėms. Nakties valandą skamba daug gražiau. 


503 


Madžidas, Milatas ir Markas 1992, 1999 


- Tai šito mes čia susirinkom? - užriko Milatas ant jų visų. - 
Dėl šito įstojom į JANINA? Kad nieko neveiktume? Kad sėdėtume 
ir žaistume žodžiais, po galais? 

Bet dėl plano B buvo nuspręsta tvirtai, ir štai jie švilpia pro 
Finčlio gatvę į Trafalgaro aikštę jo vykdyti. Todėl Milatas ir apsi- 
nešė. Kad įsidrąsintų padaryti ką kita. 

- Aš laikausi savo, - pasakė Milatas Šivai į ausį, nors liežuvis 
pynėsi, - to mes čia ir susirinkom. Kad laikytumės savo. Todėl aš 
įstojau. O tu? 

Na, iš tikrųjų Šiva įstojo į JANINA dėl trijų priežasčių. Pir- 
ma, jam iki gyvo kaulo įgriso kankynė būti vieninteliu hinduis- 
tu Bengalijos musulmonų restorane. Antra, būti JANINA Vidaus 
saugumo viršininku buvo daug kiečiau, negu būti antruoju „Pala- 
ce“ padavėju. Ir trečia, dėl moterų. (Ne JANINA moterų, kurios, 
nors ir gražios, buvo kraštutinai skaisčios, bet dėl visų kitų mote- 
rų, kurios kadaise niekino jo paleistuvystę, o dabar labai žavėjosi 
jo asketizmu. Joms patiko barzda, krito į akį skrybėlė, jos sakyda- 
vo Šivai, kad sulaukęs trisdešimt aštuonerių jis pagaliau suaugo. 
Jas baisiai traukė tai, kad jis išsižadėjo moterų, ir kuo labiau jis jų 
išsižadėdavo, tuo geriau jam sekdavosi. Žinoma, tokia lygtis tvė- 
rė ribotą laiką, ir dabar Šiva duodavosi daug dažniau, negu tada, 
kai buvo kafyru.) Tačiau Šiva nujautė, jog tiesos iš jo neprašoma, 
todėl atsakė: 

— Kad įvykdyčiau pareigą. 

- Tuomet mes mąstome vienodai, broli Šiva, - atsakė Milatas 
ir norėjo paplekšnoti Šivai per kelį, bet nepataikė. - Vienintelis 
klausimas: ar išdrįsi? 

- Atleisk, bičiuli, - atsakė Šiva, patraukdamas tarp kojų nu- 
kritusią Milato ranką. - Bet manau, atsižvelgiant į tavo... hmm... 
dabartinę būseną... klausimas yra, ar išdrįsi tu? 

Štai koks klausimas. Milatas beveik neabejojo, kad galbūt 
kaip nors pamėgins padaryti šį bei tą deramo, labai kvailo, pui- 
kaus ir negero. 

- Milai, mes sukūrėme planą B, - spyrėsi Šiva, matyda- 
mas, kaip Milato veidu slenka abejonių debesys. - Laikysimės 
plano B, ane? Kam mums tie rūpesčiai. Biče. Tu visai kaip tėtis. 
Tikras Ikbalis. Niekaip nenusileidi. Niekaip negali apsiraminti. 
Niekaip negali atskirti, kur tavo kiaulės ir kur žirniai, ar kaip 
ten sakoma. 

Milatas nusigręžė nuo Šivos ir nudelbė akis. Pradžioje jis 
jautėsi užtikrinčiau, įsivaizdavo kelionę kaip vieną ledinę strė- 
lę Jubiliejaus linija: Vilsden Grynas-Čaringo Kryžkelė, be jokių 
persėdimų, o ne tokią painiavą; tik tiesią liniją į Trafalgarą, kur 
jis užkoptų aikštės laiptais ir pažvelgtų tiesiai į akis savo propro- 
senelio priešui Henriui Havelokui ant balandžių apšikto posta- 
mento. Nuo to jis išdrąsėtų ir žengtų į Perė institutą, pasiryžęs 
kerštui ir revizionizmui, su prarasta šlove širdyje, ir tada jis tada 
jis tada jis... 

— Man atrodo, - pratarė Milatas, - aš tuoj apsivemsiu. 

- Beikerio gatvė! - sušuko Abdulas Džimis. Ir paslapčia pa- 
dedamas Šivos Milatas perėjo peroną ir sėdo į kitą traukinį. 


Po dvidešimties minučių Beikerlu linija juos atvežė į ledinę Tra- 
falgaro aikštę. Tolumoje Didysis Benas. Aikštėje Nelsonas. Ha- 
velokas. Napjė. Jurgis IV. Toliau - Nacionalinė galerija, ten, prie 
šv. Martyno. Visos skulptūros atsigręžusios į laikrodį. 

- Šitoje šalyje netikri stabai labai jau mėgstami, - pasakė 
Abdulas Kolinas, keistai maišydamas rimtį ir satyrą, nesujaudin- 
tas nemenkos Naujųjų metų minios, kuri dabar spjaudėsi, šoko ir 
karstėsi ant daugybės pilko akmens luitų. - Na, kas nors malonė- 
kite paaiškinti: kas tiems anglams yra, kad jie stato skulptūras nu- 
gara į kultūrą ir veidu į laiką? - jis nutilo, leisdamas drebantiems 
JANINA broliams apmąstyti retorinį klausimą. 

— Jie žvelgia į ateitį, kad pamirštų praeitį. Kartais jų beveik 
gaila, suprantat? — tęsė jis, apsisukęs ratu dairydamasis į apsvai- 
gusią minią. 

- Anglai neturi tikėjimo. Jie tiki tuo, ką padirba žmonės, bet 
tai, ką padirba žmonės, dūla. Žiū, jų imperija. Daugiau nieko jie ir 
neturi. Karolio II gatvę, Pietų Afrikos rūmus ir dar daugybę kvailų 
akmeninių vyrų ant akmeninių žirgų. Saulė be vargo joje pateka ir 
nusileidžia per dvylika valandų. Štai kiek teliko. 

— Man žiauriai šalta, - pasiskundė Abdulas Džimis, ploda- 
mas rankomis kumštinėse pirštinėse (jį dėdulės kalbos mirtinai 
užknisdavo). - Keliaujam, - pasakė, kai į jį atsitrenkė milžiniškas 
nuo alaus nėščias anglas, visas permirkęs fontanų vandeniu, - iš 
šitos košės. Jis Čandoso gatvėje. 

- Broli? - tarė Abdulas Kolinas Milatui, stovinčiam tolėliau 
nuo kitų. - Pasiruošęs? 

- Aš jus tuojau pasivysiu, - jis silpnai numojo ranka. - Ne- 
sijaudinkit, ateisiu. 

Prieš tai jis norėjo pamatyti du dalykus. Pirmasis iš jų buvo 
vienas toks suoliukas, štai tas suoliukas, prie tolimosios sienos. Jis 
priėjo prie jo, sunkiai, klupčiodamas, stengdamasis išsisukti nuo 
siautėjančio šokėjų traukinuko (šitiek hašišo galvoje; švininiai 
svarmenys prie kojų), bet priėjo. Atsisėdo. Ir štai. 


BNL 


Penkių colių raidės, nuo vienos suoliuko kojos iki kitos. IKBALIS. 
Raidės buvo neaiškios, purvinos rūdžių spalvos, bet jos buvo ma- 
tyti. Istorija buvo sena. 

Keli mėnesiai po to, kai tėvas atvyko į Angliją, jis atsisėdo 
ant šito suoliuko su kruvinu nykščiu, nes vienas vyresnis pada- 
vėjas neatsargiai, netvirtu smūgiu nupjovė jam piršto galiuką. 
Kai tai nutiko, restorane, Samadas nieko nepajuto, nes tai buvo 

jo nudžiūvusioji ranka. Taigi, jis tiesiog apsivyniojo skepetą, kad 
mažiau kraujuotų, ir dirbo toliau. Bet audinys permirko krauju, 
klientai negalėjo valgyti, ir galiausiai Ardaširas išsiuntė jį namo. 
Samadas išėjo prapjautu pirštu iš restorano, pro teatrus Šv. Mar- 
tyno gatve. Kai priėjo aikštę, įmerkė jį į fontaną ir stebėjo, kaip 
raudoni viduriai liejasi į mėlyną vandenį. Bet visas išsiterliojo, 
o Žmonės ėmė spoksoti. Todėl nusprendė atsisėsti ant suoliuko 
ir užspausti pirštą, kol nustos kraujuoti. Kraujas vis sruvo. Po 
kurio laiko jam pabodo laikyti pirštą iškeltą, ir jis nukorė jį kaip 
halal mėsą, tikėdamasis, kad taip greičiau nukraujuos. Tuomet, 
nuleidęs galvą tarp kojų, kraujui iš piršto lašant ant šaligatvio, 
jis pasidavė primityviam impulsui. Varvančiu krauju lėtai užrašė 
IKBALIS nuo vienos suoliuko kojos iki kitos. Tada, kad ilgiau 
išliktų, jis darsyk apvedžiojo raides kišeniniu peiliuku, įbrėžda- 
mas juo akmenį. 

- Vos pabaigiau, mane užplūdo baisi gėda, - po daugelio 
metų pasakojo jis sūnums. - Bėgau nuo jos į tamsą; norėjau pa- 
bėgti nuo savęs. Žinojau, kad šioje šalyje esu prislėgtas... bet tai 
buvo kas kita. Ėmiau ir įsitvėriau Pikadilio žiedo turėklų, atsi- 
klaupiau ir meldžiausi, raudojau ir meldžiausi, trukdžiau gatvės 
muzikantams. Žinojau, ką tai reiškia, toks darbas. Jis reiškė, kad 
noriu užrašyti pasaulyje savo vardą. Jis reiškė, kad turiu užmo- 
jų. Kaip anglai, kurie Keralos gatves pavadino savo žmonų var- 
dais, kaip amerikiečiai, kurie išskleidė savo vėliavą Mėnulyje. Tai 
buvo Alacho įspėjimas. Jis sakė: Ikbali, tu tampi kaip jie. Štai ką 
tai reiškė. 

Ne, pagalvojo Milatas, kai pirmą sykį išgirdo šią istoriją, 
ne, tai reiškė visai ne tai. Tai tiesiog reiškė tu niekas. Dabar, 
žvelgdamas į užrašą, Milatas juto vien panieką. Visą gyvenimą 
jis troško Krikštatėvio, o turėjo tik Samadą. Nevykusį, nesvei- 
ką, kvailą vienarankį padavėją, kuris aštuoniolika metų pralei- 
do svečioje šalyje ir tepaliko tokią žymę. Tai tik reiškia, kad tu 
niekas, pakartojo Milatas, klampodamas per ankstyvus vėmalus 

(merginos, maukiančios degtinę nuo trečios valandos) prie Ha- 
veloko, kad pažvelgtų jam į akmenines akis. Tai reiškia, kad tu 
niekas, o jis viskas. Tik tiek. Štai kodėl Pandė pakibo ant medžio, 
o budelis Havelokas sėdėjo šezlonge Delyje. Pandė buvo niekas, 
o Havelokas - viskas. Nereikia nei bibliotekos knygų, nei ginčų, 
nei rekonstrukcijų. Nesupranti, abba? kuždėjo Milatas. Tik tiek. 
Štai visa ilgų ilgiausia mūsų ir jų istorija. Štai kaip viskas buvo. 
Bet daugiau nebebus. 

Nes Milatas atėjo jos užbaigti. Atkeršyti. Apgręžti istorijos. 
Jis manėsi esąs kitokių pažiūrų, antrosios kartos pažiūrų. Jei Mar- 
kas Čalfenas visame pasaulyje įrašys savo vardą, Milatas užrašys 
saviškį dar STAMBIAU. Jo vardo istorijos vadovėliuose niekas 
nerašys su klaidomis. Niekas nepamirš datų ir valandų. Ten, kur 
Pandė suklydo, jis žengs tvirtai. Ten, kur Pandė rinkosi A, Milatas 
rinksis B. 

Taip, Milatas buvo apsipūtęs. Mums galbūt atrodo absurdiš- 
ka, kad vienas Ikbalis mano, jog kito Ikbalio prieš daug kartų iš- 
barstyti duonos trupiniai dar nebus išnešioti vėjo. Bet iš tikrųjų 
visai nesvarbu, kaip rodosi mums. Regis, jei žmogus mano, kad 
jo gyvenimą tvarko anksčiau gyventas gyvenimas, arba jei čigonė 
dievagojasi savo taro kaladės karalienėmis, jo nesulaikysi. Sunku 
perkalbėti įsitempusią moterį, kuri atsakomybę už savo veiksmus 
verčia motinai, arba vienišą vaikiną, kuris sėdi sulankstomoje kė- 
dėje ir vidurnaktį laukia žalių žmogeliukų. Tarp keistų kraštovaiz- 
džių, kurie pakeitė mūsų tikėjimą žvaigždžių pranašystėmis, Mi- 
lato žemė ne tokia ir keista. Jis tiki, kad priimti sprendimai grįžta. 
Jis tiki, kad gyvenimas sukasi ratu. Jo fatalizmas paprastas ir tyras. 
Nesidžiauk radęs, neverk pametęs. 

- Din din, - garsiai tarė Milatas, plekšnodamas Havelokui 
per koją, o paskui apsigręžė ant kulno ir lyg per miglą nuklampojo 
į Čandoso gatvę. - Antras raundas. 

1992 m. gruodžio 31 d. 


—) 


Juk su didele išmintimi ateina ir daug rūpesčių 


Koh 1, 18 


Kai Rajenas Topsas buvo paprašytas parinkti Lambeto Karalystės 
salės stalo kalendoriaus Dienos mintį, jis labai stengėsi išveng- 
ti savo pirmtakų klaidų. Rajenas pastebėjo, kad anksčiau labai 
dažnai tas, kuris parinkdavo citatas visiškai tuščioms pasaulie- 
tinėms dienoms, pasiduodavo sentimentalumui, tad 1991 metų 
Valentino dieną parašyta: Nebėra meilėje baimės - tobula meilė 
išveja baimę, 1 Jn 4, 18, tarsi Jonui rūpėtų tas menkas jausmas, 
dėl kurio Žmonės vieni kitiems siuntinėja „Milk Tray“ ir pigius 
pliušinius meškučius, o ne Jėzaus Kristaus meilė, kuriai niekas 
neprilygsta. Rajenas laikėsi visai priešingo požiūrio. Tokią dieną, 
kaip Naujųjų metų išvakarės, kai visi, pavyzdžiui, lakstė ir kūrė 
Naujųjų metų pasiryžimus, vertino praėjusius metus ir planavo 
ateinančiaisiais sulaukti sėkmės, jam atrodė būtina juos skau- 
džiai nuleisti ant žemės. Jis norėjo priminti, kad pasaulis žiaurus 
ir beprasmis, visos žmonių pastangos galiausiai bevaisės ir šio- 
je Žemėje neverta siekti jokios pažangos, tik mėginti nusipelnyti 
Dievo malonės ir bilieto į geresniąją anapusinio pasaulio pusę. O 
sudaręs ankstesnių metų kalendorių ir pamiršęs beveik viską, ką 
ten surašė, jis maloniai nustebo, - kai išplėšė 30 dienos lapelį ir 
pažvelgė į švarų baltą 31 dienos puslapį, - koks veiksmingas tas 
priminimas. Jokia mintis negalėtų tobuliau derėti jo laukiančiai 
dienai. Joks įspėjimas nebūtų taiklesnis. Jis išplėšė lapelį iš kalen- 
doriaus ir sugrūdo į glaudžiai aptemptas odines kelnes, tada liepė 
poniai B. sėsti į lopšelį. 

- Kas narsus nori būti ir nelaimes įveikti, - giedojo ponia B., 
jiems lekiant Lambeto tiltu į Trafalgaro aikštę, - Tas visą laiką 
paskui savo vadą turi eiti! 

Rajenas pasistengė parodyti posūkį gerą minutę prieš suk- 
damas kairėn, kad Karalystės damos iš paskos važiuojančiame au- 
tobusiuke nepasiklystų. Mintyse jis skubiai permetė, ką sukrovė į 
autobusiuką: giesmynus, instrumentus, plakatus, Sargybos bokšto 
lankstinukus. Viskas vietoje ir tvarkinga. Bilietų neturėjo, bet jie 
protestuos lauke, šaltyje, kentėdami kaip tikri krikščionys. Šlovė 
Dievui! Kokia didi diena! Visi ženklai pranašauja sėkmę. Praėju- 
sią naktį jis net sapnavo, kad Markas Čalfenas buvo pats velnias, 
ir jiedu stovėjo, surėmę nosis. Rajenas pasakė: Aš ir tu kariaujame. 
Nugalės tik vienas. Tuomet jis vis citavo ir citavo tą pačią Šventojo 
Rašto ištrauką (dabar tiksliai neprisiminė kokią, bet kažką iš Ap- 
reiškimo), kol velnias-Markas ėmė vis mažėti, jam užaugo ausys, 
ilga šakota uodega ir galiausiai jis nutipeno šalin kaip mažytė šė- 
toniška pelytė. Kaip regėjime, taip bus ir gyvenime. Rajenas nenu- 
sileis, nepasiduos, liks visiškai pastovus, ir galiausiai nusidėjėlis 
ims atgailauti. 

Šitaip Rajenas spręsdavo visus teologinius, praktinius ir as- 
meninius konfliktus. Nenusileisdavo nė per plauką. Bet, kita ver- 
tus, toks visada buvo jo talentas: jo intelektas veikė viena kryp- 
timi, jis sugebėjo fenomenaliai laikytis vienos idėjos, ir niekam 
pasaulyje šis talentas nebuvo toks reikalingas, kaip Jehovos liudy- 
tojų bažnyčiai. Rajenas mąstė juodai ir baltai. Ankstesnės jo aist- 
ros - motoroleriai ir popmuzika - tuo ir buvo blogos, kad jose 
visada būdavo pilkų atspalvių (nors galbūt pasaulietiniame gyve- 
nime panašiausi į Liudytojų pamokslininką ir yra berniukai, ku- 
rie rašinėja laiškus į New Musical Express, bei entuziastai, nuolat 
skrebenantys straipsnius Scooters Today). Visada kildavo painių 
klausimų: ar meilę „Kinks“ reikia atmiešti šiek tiek „Small Faces“ 
arba kas gamina geriausias atsargines variklių dalis - italai ar vo- 
kiečiai. Dabar Rajenui tas gyvenimas atrodė toks svetimas, kad 
vos jį prisiminė. Jis gailėjosi tų, kuriuos nuolat slėgė šių abejonių 


19. Galutinė erdvė 


ir dilemų našta. Jis gailėjosi Parlamento, kai jiedu su ponia B. lėkė 
pro šalį; gailėjosi, nes jo leidžiami įstatymai laikini, o jo paties - 
amžini... 

- Niekas neišgąsdins, niekas neatšauks jo pirmojo ketinimo - 
nuo pačios jaunumės jis tapo Piligrimu! - traukė ponia B. - Tas, 
kas jam priekaištauja ir jį kamuoja, save tik apgauna, o jis toliau 
žygiuoja... 

Jis tiesiog džiūgavo. Jo širdis džiaugėsi, kai stovėjo sukišęs 
nosis su velniu ir sakė: „Tu, parodyk, ką gali. Pirmyn, parodyk.“ 
Jam, regis, nereikėjo jokių argumentų, kaip musulmonams ar 
žydams. Jokių išsigalvotų įrodymų ar gynybos. Vien tikėjimo. 
O tikėjimo racionalumas niekaip neįveiks. Jei „Žvaigždžių ka- 
rai“ (slapta mėgstamiausias Rajeno filmas. Gėris! Blogis! Jėga! 
Taip paprasta. Taip teisinga) iš tikrųjų apibendrina visus seno- 
vės mitus ir gryniausią gyvenimo alegoriją (tuo tikėjo Rajenas), 
tuomet tikėjimas, nesuterštas tikėjimas be pažinimo apnašų, 
yra didžiausias šviesos kalavijas visoje sušiktoje visatoje. Nagi, 
parodyk. Šitaip jis darydavo kiekvieną sekmadienį tarpduryje, 
būtent taip jis žengs ir prie Marko Čalfeno. Įrodyk man, kad 
esi teisus. Įrodyk, kad esi teisesnis už Dievą. Niekas pasaulyje to 
neįstengtų. Nes niekas pasaulyje Rajenui nerūpėjo, niekuo jis 
netikėjo. 

— Jau netoli? 

Rajenas spustelėjo suglebusią ponios B. ranką ir nulėkė 
Strandu, paskui apsuko aplink Nacionalinę galeriją. 

- Joks priešas jam neatsispirs, nors ir su milžinais kovotų, jis 
niekada nepasiduotų, nes jis Piligrimas! 

Teisingai, ponia B.! Jis piligrimas! Kuris neturi užmojų, bet 
paveldės žemę! Teisė būti teisiam, mokyti kitus, visada būti teisin- 
gam, nes Dievas lėmė, kad toks būtum, teisė keliauti į svečias šalis 
ir nepažįstamus kraštus, kalbėtis su neišmanėliais, neabejojant, 
kad visa, ką kalbi, yra tiesa. Teisė visada būti teisiam. Daug geriau, 
negu teisės, kurias jis brangino anksčiau: teisė į laisvę, saviraiškos 

laisvė, seksualinė laisvė, teisė rūkyti žolę, teisė šėlti, teisė važinėti 
motoroleriu šešiasdešimt penkių mylių per valandą greičiu pa- 
grindine gatve be šalmo. Rajenas įgijo daug daugiau negu visa tai. 
Jis turėjo tokią retą teisę, kad, iš šio amžiaus likus vos nuorūkai, ji 
buvo beveik išnykusi. Pačią fundamentaliausią teisę iš visų. Teisę 
būti geriečiu. 


1992/12/31 
Londono transporto autobusai 
Maršrutas nr. 98 
Iš: Vilsdeno gatvės 
Į: Trafalgaro aikštę 
17.35 
Kaina: suaugusiajam 0,70 £ 
Saugokite bilietą iki kelionės pabaigos 


Aišku (pagalvojo Arčis) viskas nebe taip, kaip anksčiau. Nepasa- 
kysi, kad blogiau. Tiesiog visai, visai kitaip. Šitiek informacijos. 
Vos perplėši perforuotą liniją, pasijunti iškimštas ir prismeigtas 
kažkokio visa reginčio iškamšininko, pasijunti sustingęs laike, 
pasijunti įkliuvęs. Anksčiau taip nebūdavo, prisiminė Arčis. Prieš 
daug metų jis turėjo pusbrolį Bilą, kuris vairavo autobusą, važiuo- 
jantį senuoju 32 maršrutu Oksfordo gatve. Geras žmogus tas Bilas. 
Visiems šypsodavosi ir gero žodžio nepagailėdavo. Atplėšdavo bi- 
lietą iš to čekšinčio aparato su didele rankena (kur jie dingo? Kur 
rašalo dėmės?) paslapčia; nė nepadavus pinigų; prašau, Arči. Štai 
koks tas Bilas, visada padėdavo. Šiaip ar taip, tie senieji bilietai 
nepranešdavo, kur važiuoji, juolab iš kur. Jis neprisiminė, kad ant 
jų būtų buvusios ir datos, ir tikrai nebuvo minima valanda. Da- 
bar, žinoma, viskas kitaip. Šitiek informacijos. Arčis svarstė, kam 
jos reikia. Jis paplekšnojo Samadui per petį. Anas sėdėjo tiesiai 

priešais jį, pačioje pirmoje sėdynėje viršutiniame aukšte. Samadas 
atsigręžė, pažvelgė į jam atkištą bilietą, išklausė klausimo ir keistai 
pažiūrėjo į Arčį. 

— Ką tiksliai tu nori sužinoti? 

Jis atrodė šiek tiek neramus. Visi dabar mažumėlę nera- 
mūs. Šią popietę kilo šioks toks barnis. Nyna pareikalavo, kad 
visi vyktų pasižiūrėti tos pelės, nes prie jos prisidėjusi Airė ir 
Madžidas, ir mažiausia, ką jie gali padaryti, tai nuvykti palaikyti 
savo šeimos, nes, kad ir ką jie manytų, į tai sudėta daug darbo, o 
jauniems žmonėms reikia tėvų palaiminimo, ir ji važiuosianti net 
ir be jų, ir kaip negražu, jeigu šeima nepasirodys tokią svarbią 
dieną, ir... Na, ir taip toliau. Tuomet sukilo emocijos. Airė puolė 
verkti (Kas tai Airei? Dabar ji amžinai ašaroja), Klara apkaltino 
Nyną emociniu šantažu, Alsana pasakė važiuosianti, jeigu va- 
žiuos Samadas, o Samadas atsakė jau aštuoniolika metų sutinkąs 
Naujuosius metus „O'Connell's“ ir nematąs reikalo ką nors keisti. 
Arčis savo ruožtu pasakė geriau prasmegsiąs, negu visą vakarą 
klausysiąs šito rėksmo, - verčiau tyliai pasėdėsiąs ant kalnelio 
pats vienas. Jam taip pasakius, visi keistai į jį sužiuro. Bet jie neži- 
nojo, kad jis naudojasi pranašišku patarimu, kurį diena anksčiau 
jam davė Ibelgauftsas: 


1992 m. gruodžio 28 d. 

Mano mielas Arčibaldai, 

atėjo švenčių metas... Taip sakoma, bet pro savo langą 
regiu vien sumaištį. Šiuo metu šešios katės kovoja mano sode 
dėl teritorijos. Nepatenkinta jų rudeniniu pomėgiu permerkti 
lysves šlapimu, žiema joms sukėlė dar fanatiškesnį troškimą... Jos 
draskosi nagais, net kuokštai kailio laksto... Nuo klyksmų visą 
naktį nemiegu! Be to, man vis regisi, kad mano katinas Gabrielis 
sumanė geriausiai: atsisakęs žemės, atsitūpė ant pašiūrės ir 

Galiausiai Alsana trenkė kumščiu į stalą. Arčis ir visi kiti eis, nori 
to ar nenori. O jie nenorėjo. Tad dabar užėmė pusę autobuso, 
stengdamiesi susėsti po vieną: Klara už Alsanos, o ši - už Arčio, 
šis - už Samado, o anas - priešais Nyną. Airė sėdėjo greta Arčio, 
bet tik todėl, kad daugiau vietų nebuvo. 

- Aš tik sakau... supranti, - Arčis mėgino užmegzti pirmąjį 
pokalbį, kad pralaužtų ledinę tylą, tvyrančią nuo tada, kai jie išvy- 
ko iš Vilsdeno. - Labai įdomu, kiek šiais laikais ant bilietų rašoma 
informacijos. Lyginant su, supranti, senove. Tik svarstau, kodėl. 
Labai įdomu. 

— Tiesą sakant, Arčibaldai, - susiraukęs tarė Samadas, - man 
tai kaip reta neįdomu. Man tai mirtinai nuobodu. 

— Mat kaip, - atsakė Arčis. - Gal ir taip. 

Autobusas taip staigiai pasuko, kad atrodė, jog tereikia men- 
kiausio vėjo gūsio ir jis apvirs. 

- Hm... Tai tu netyčia nežinai, kodėl... 

- Ne, Džounsai, neturiu artimų draugų autobusų parke ir 
nieko neišmanau apie pažangius sprendimus, kuriuos tikriausiai 
kasdien priima Londono transportas. Jei klausi mano asmeninio 
spėjimo, įtariu, jog tai milžiniškas valstybinis stebėjimo procesas, 
kuriuo stengiamasi užfiksuoti kiekvieną tokio Arčibaldo Džounso 
judesį, kad būtų galima nustatyti, ką jis daro kiekvieną dieną ir 
akimirką... 

- Jėzau, - susierzinusi įsiterpė Nyna, - ko tu toks pikčiurna? 

- Atleiskite? Nežinojau, kad tu ir aš, Nyna, kalbamės. 

- Jis tiesiog paklausė, o tu iškart plaikstaisi. Na, tu jau pusę 
amžiaus jį kamuoji. Nejau negana? Gal palik jį ramybėje? 

- Nurimk, Semai, - atsakė Arčis, sutrikęs, kad netyčia sukėlė 
tokį sąmyšį, - aš tik... 

— Tik jau fu negrasink mano dukterėčiai, - įsiterpė Alsana, 
sėdinti toliau. - Neišsiliek ant jos vien todėl, kad mieliau valgy- 
tum pupeles su bulvytėmis, - Ak! (ilgesingai pagalvojo Arčis) Pu- 
pelės su bulvytėmis! - negu važiuotum pasižiūrėti, kaip tavo paties 
sūnus šio to pasiekia ir... 

— Neprisimenu, kad pati būtum labai jau nekantravusi vyk- 
ti, - įkišo trigrašį ir Klara. - Žinai, gerai čia įsitaisei, Alse, vis 
pamiršti, kas nutiko prieš dvi minutes. 

- Ir šitaip šneka moteris, kuri gyvena su Arčibaldu Džoun- 
su! - pyko Samadas. - Drįsčiau tamstytei priminti, kad nereikia 
ieškoti krislo kito akyje... 

— Ne, Samadai, - priešinosi Klara. - Tu net nepradėk man 
pamokslauti. Tai tu iš tikrųjų nenorėjai važiuoti... bet niekada ne- 
silaikai savo sprendimų, ką? Vis mainai kailį, kaip koks Pandė. 
Arčis bent jau, supranti... - Klara sutriko, nepratusi ginti vyro 
ir nežinodama, koks būdvardis jam tiktų, - jis bent jau kaip nu- 
sprendžia, taip ir elgiasi. Arčis bent jau nuoseklus. 

- Ak, tikrai, kurgi ne, - karčiai nusišaipė Alsana. - Taip pat, 
kaip nuoseklus būna akmuo, kaip mano mielas babba nuoseklus 
dėl paprasčiausios priežasties, kad guli po žeme jau... 

- Ak, užsičiaupk, - atkirto Airė. 

Alsana akimirką nuščiuvo, o tada nuostaba atlėgo, ir ji atga- 
vo amą. 

- Aire Džouns, tu tik man neaiškink... 

— Ne, aiškinsiu, - atkirto Airė, visa išraudusi, - ir dar kaip. 
Aha, aiškinsiu. Užsičiaupk. Užsičiaupk, Alsana. Jūs visi užsi- 
čiaupkit. Gerai? Užsičiaupkit. Jei nepastebėjot, šitam autobuse, 
tipo, yra kitų žmonių, ir norit tikėkit, norit ne, ne visas pasaulis 
nori jūsų klausytis. Taip kad užsičiaupkit. Pirmyn. Bent pamė- 
ginkit. Tylos. Ak, - ji ištiesė rankas, lyg mėgintų paliesti savo 
sukurtą tylą. - Kaip nuostabu, ką? Žinot, kad kitose šeimose 
taip ir būna? Jos tylios. Paklauskit bet kurio čia sėdinčio žmo- 
gaus. Jie patvirtins. Jie irgi turi šeimas. Kai kuriose šeimose taip 
būna visą laiką. Kai kurie vadina tokias šeimas represuotomis 
ar emociškai užgniaužtomis, ar dar kaip nors, bet žinot, ką aš 
pasakyčiau? 

Ikbaliai ir Džounsai, nuščiuvę iš nuostabos kaip ir visas likęs 
autobusas (net triukšmadarės Ragga merginos pakeliui į Briksto- 
no šokių salės Naujųjų metų šventę), atsakymo neturėjo. 

— Aš pasakyčiau, kad jiems sušiktai sekasi. Sušiktai, sušiktai 
sekasi. 

- Aire Džouns! - užriko Klara. - Kaip tu šneki! 

Bet Airės nebesulaikysi. 

- Koks ramus gyvenimas. Kiek džiaugsmo turėtų būti jų 
gyvenime. Jie atidaro duris, o už jų - tik vonia ar svetainė. Neut- 
ralios erdvės. O ne šis begalinis dabarties ir praeities kambarių 
bei visko, kas prieš daugybę metų juose pasakyta, visų istorinių 
senienų labirintas. Jie nuolat nekartoja senų klaidų. Jie viešai ne- 
demonstruoja nerimo visuomeniniame transporte. Rimtai, to- 
kių Žmonių yra. Sakau jums. Didžiausios jų gyvenimo traumos 
būna, pavyzdžiui, nauja kiliminė danga. Neapmokėtos sąskaitos. 
Sulūžę vartai. Jiems nerūpi, ką vaikai gyvenime veikia, jeigu tik 
jie daugiau ar mažiau, suprantat, sveiki. Laimingi. Kiekviena su- 
šikta diena nevirsta nežmonišku mūšiu tarp to, kas jie yra ir kas 
turėtų būti, kas jie buvo ir kas jie bus. Pirmyn, paklauskit jų. Jie 
jums pasakys. Jokių mečečių. Gal kokia bažnytėlė. Beveik jokių 
nuodėmių. Apsčiai atleidimo. Jokių palėpių. Jokių šūdų palėpė- 
se. Jokių skeletų spintose. Jokių proprosenelių. Tučtuojau statau 
dvidešimt svarų už tai, kad Samadas vienintelis iš čia esančių 
žino savo prosenelio prakeiktos vidinės klešnių siūlės ilgį. Ži- 
not, kodėl jie nežino? Nes visiems į tai nusišikt. Jų požiūriu, tai 
praeitis. Štai kaip būna kitose šeimose. Jie nesimėgauja. Jie ne- 
laksto aplink ir nedžiūgauja, nedžiūgauja dėl to, kad yra visiškai 
išgverę. Jie nešvaisto laiko, mėgindami sugalvoti, kaip čia dar 
apsisunkinus sau gyvenimą. Jie tiesiog gyvena. Sekasi šikniams. 
Sekasi tiems šūdžiams. 

Nežmoniškas adrenalino pliūpsnis, sukilęs nuo šito keis- 
to protrūkio, užliejo Airės kūną, privertė širdį šuoliuoti ir ėmė 
kutenti jos dar negimusio kūdikio nervų galūnes, nes Airė buvo 
aštuonias savaites nėščia ir pati tai žinojo. Bet ji nežinojo ir su- 
prato, kad gali niekada nesužinoti (vos išvydusi pastelines melsvas 
linijas, ryškėjančias ant naminio testo, lyg madonos veidą italės 

namų šeimininkės cukinijose), kas tėvas. Joks testas pasaulyje to 
neparodys. Tie patys juodi plaukai. Tos pačios švytinčios akys. 
Tas pats įprotis nukramtyti rašiklių galus. Tas pats batų dydis. Ta 
pati deoksiribonukleininė rūgštis. Ji niekaip nesužinos savo kūno 
sprendimo, kurį jis pasirinko lenktynėse iki gametos, tarp išgelbė- 
tojo ir neišgelbėtojo. Ji niekaip nesužinos, ar tas pasirinkimas ką 
nors lemia. Nesvarbu, kuris brolis tai buvo, tuo pačiu tai buvo ir 
antrasis. Ji niekada nesužinos. 

Iš pradžių tai Airei atrodė nesuvokiamai liūdna; ji instink- 
tyviai sentimentalizavo biologinius faktus, pridurdama ir savo 
negaliojantį silogizmą: jeigu tai ne kieno nors konkretaus vaikas, 
ar jis gali būti niekieno vaikas? Ji prisiminė sudėtingas išgalvotas 
kartogramas, kurios išsilankstydavo iš senų Džošuos mokslinės 
fantastikos knygų, jo Fantasy Adventures. Štai koks Airei atro- 
dė jos vaikelis. Tobulai suplanuotas, be jokių tikrų koordinačių. 
Įsivaizduojamos tėvynės žemėlapis. Bet paskui, išsiverkusi, išsi- 
vaikščiojusi, išrutuliojusi viską mintyse, ji pagalvojo: žinai ką, ne- 
svarbu. Nesvarbu. Šitaip baigsis visada, ne lygiai šitaip, bet šitai 
įsikiš. Juk kalbama apie Ikbalius. O štai Džounsai. Kaip ji galėjo 
tikėtis ko nors kita? 

Ji nusiramino, pasidėjo ranką ant tvinksinčios krūtinės ir 
giliai įkvėpė, o autobusas prisiartino prie aikštės, kur suko ratus 
balandžiai. Ji pasakys vienam, o kitam ne; ji nuspręs kuriam; dar 
šįvakar. 

- Kas tau, mažute? - paklausė jos Arčis, kai stojo ilga tyla, 
ir uždėjo stambią rausvą lyg nuo arbatos dėmėtą ranką jai ant ke- 
lio. - Kažkas širdelę slegia. 

- Viskas gerai, tėti. Man viskas gerai. 

Arčis nusišypsojo jai ir užkišo neklusnią sruogą už ausies. 

- Tėti. 

- Taip? 

— Dėl tų autobuso bilietų. 

- Taip“ 

- Kai kas aiškina, jog taip daroma todėl, kad daugybė žmo- 
nių už bilietą moka mažiau, negu jiems priklauso. Pastaruosius 
keletą metų autobusų bendrovės patyrė vis didesnių nuostolių. 
Matai, čia rašoma Saugoti iki kelionės pabaigos? Tai tam, kad pas- 
kui galėtų patikrinti. Ten viskas surašyta, todėl neišsisuksi. 

O anksčiau, svarstė Arčis, nejaugi Žmonės rečiau sukčiau- 
davo? Nejau jie buvo sąžiningesni: ar jie laikydavo atviras namų 
duris, ar palikdavo vaikus pas kaimynus, lankydavo vieni kitus, 
atsiskaitydavo su mėsininku? Kai pasensti, keisčiausia tai, kad 
žmonės vis nori visa tai iš tavęs išgirsti. Jie nori išgirsti, kad anks- 
čiau tai buvo žalia ir maloni šalis. Jiems to reikia. Arčis svarstė, ar 
to reikia jo dukrai. Ji keistai žvelgė į jį. Lūpų kampučiai nusvirę, 
akys kone maldaujančios. Ką jis gali jai papasakoti? Naujieji metai 
ateina ir praeina, bet jokie pasiryžimai niekaip nepakeičia to, kad 
esama blogų tipų. Blogų tipų visada gana. 

— Kai buvau maža, - tyliai pratarė Airė ir nuspaudė skambutį 
prieš jų stotelę, - maniau, kad jie yra alibi. Autobuso bilietai. Na, 
pažiūrėk: ant jų parašyta valanda. Data. Vieta. Jei būčiau teisme, jei 
reikėtų gintis ir įrodyti, kad nebuvau ten, kur kas nors sako, kad bu- 
vau, ir nedariau to, ką kažkas sako, kad dariau, ištraukčiau bilietą. 

Arčis tylėjo, o Airė, nusprendusi, jog pokalbis baigtas, nu- 
stebo, kai po kelių minučių, jiems prasibrovus pro džiūgaujančią 
naujametę minią ir nežinia ko stoviniuojančius turistus, jau ko- 
piant Perė instituto laiptais, tėvas tarė: 

- Žinai, niekada apie tai nepagalvojau. Įsidėmėsiu. Ką gali 
žinoti, tiesa? Na, ką? Na. Štai kur mintis. Turbūt reikėtų rinkti 
juos gatvėje. Krauti į stiklainį. Turėtum alibi bet kuriai progai. 


O visi tie žmonės traukė į tą pačią patalpą. Galutinę erdvę. Tai 
didelė patalpa, viena iš daugelio Perė institute; patalpa, atskirta 
nuo parodos, tačiau vadinama Parodos sale; korporacijos patalpa, 

švarus lapas; balta, chromuota, tyra, paprasta (toks buvo nurody- 
mas dizaineriui), skirta burtis žmonėms, kurie nori dvidešimto 
amžiaus pabaigoje susirinkti neutralioje teritorijoje, virtualio- 
je vietoje, kur jų verslas (prekių ženklo perkūrimas, apatiniai ar 
apatinių prekių ženklo sklaida) galėtų būti tvarkomas tuštumoje, 
neužgriozdintoje ertmėje; loginė pabaiga tūkstantmečiui, kurio 
visos erdvės buvo pernelyg ankštos ir kruvinos. Ji nuglaistyta, ste- 
rilizuota, kasdien atnaujinama nigerietės valytojos su pramoniniu 
siurbliu, o per naktį saugoma pono De Vinterio, lenko panaktinio 
(taip jis pats save vadina - jo pareigybė vadinasi Turto apsaugos 
koordinatorius); matyti, kaip jis saugo erdvę, vaikštinėja erdvės 
pakraščiais su ausinuku, grojančiu lenkų liaudies muziką; jis ma- 
tyti, viskas matyti pro milžinišką stiklą, jei eini pro šalį: akrai sau- 
gomos tuštumos ir iškaba su kaina kvadratinės pėdos šių kvadra- 
tinių pėdų erdvės erdvės erdvės, ilgesnės už savo plotį, ir tokios 
aukštos, kad tilptų trys stati Arčiai ir bent pusė Alsanos, o šįvakar 
(rytoj nebebus) čia du milžiniški vienodi plakatai, prigludę prie 
šoninių patalpos sienų lyg tapetai su užrašu TŪKSTANTMEČIO 
MOKSLO KOMISIJA įvairiausiais šriftais nuo tyčia archajiško 
viking iki šiuolaikiško impact, kad atrodytų kaip tūkstantis metų 
raštijos (šitas buvo trumpas), ir viskas pakaitomis pilka, šviesiai 
mėlyna ir tamsiai žalia, nes tyrimai rodo, kad tokias spalvas žmo- 
nės sieja su „mokslu ir technologijomis“ (violetinę ir raudoną - su 
menu, tamsiai mėlyna žymi „kokybišką ir / arba patikrintą pre- 
kę') nes, laimei, po daugybės metų korporatyvinės sinestezijos 
(druskos ir acto mėlis, sūrio ir svogūnų žaluma) žmonės pagaliau 
gali pateikti atsakymus, kurių reikia, kai kuriama erdvė, arba kai 
perkuriamas koks nors prekės ženklas, kambarys, baldai, Britanija 
(tokia buvo užduotis: naujas britiškas kambarys, erdvė Britanijai, 
britiškumas, britiška erdvė, britiška pramoninė erdvė kultūrinė 
erdvė erdvė); jie supranta, kas turima galvoje, kai jų klausiama, 
kaip jie pasijunta nuo matinio chromo; jie supranta, ką reiškia 
tautinė tapatybė? simboliai? paveikslai? žemėlapiai? muzika? oro 

kondicionieriai? juodaodžių vaikų šypsenos ar kinų vaikų šypse- 
nos ar [pažymėkite varnele]? pasaulio muzika? purus ar standus 
kilimas? plytelės ar lentos ant grindų? augalai? vandens čiaupas? 

jie žino, ko jie nori, ypač tie, kurie gyveno šį amžių, iškel- 
dinti iš vienos erdvės į kitą kaip ponas De Vinteris (kadaise vardu 
Vojcechas), pervadinti, perkurti, atsakymas į kiekvieną klausimy- 
ną joks joks erdvė prašau tik erdvė nieko prašau nieko erdvė 


20. Apie peles ir prisiminimus 


Visai kaip televizijoje! O tai - didžiausias komplimentas, kokį tik 
Arčis gali pasakyti tikrovės įvykiui. Čia visai kaip televizijoje, bet 
dar geriau. Labai šiuolaikiška. Dizainas toks puikus, kad nesino- 
ri jame net kvėpuoti, ne tik bezdėti. Stovi kėdės, plastikinės, bet 
be kojų, išriestos kaip raidė s; jos, regis, laikosi ant savo pačių 
linkio; jos susineria viena į kitą, apie du šimtai dešimtyje eilių; O 
kai atsisėdi, jos apsiveja tave - minkštos, bet patvarios! Patogios! 
Šiuolaikiškos! O tai kelia pasigėrėjimą, galvoja Arčis, sėsdamas į 
vieną iš jų, daug aukštesnis lankstymo lygis, negu jam yra tekę 
susidurti. Labai gražu. 

Kitas dalykas, dėl kurio viskas čia geriau negu televizijoje, 
yra tai, kad čia pilna Arčio pažįstamų. Pačiame gale - Milboidas 
(niekšas) su Abdulu Džimiu ir Abdulu Kolinu; Džošas Čalfenas 
arčiau vidurio, Madžidas sėdi priekyje su ta ponia Čalfen (Alsa- 
na į ją nė nežiūri, bet Arčis vis tiek pamojuoja, nes kitaip būtų 
nemandagu), o priešais juos visus (netoli Arčio - Arčis užsiėmė 
geriausią vietą visoje salėje) sėdi Markas prie ilgo ilgo stalo, vi- 
sai kaip televizijoje, ant kurio pristatyta mikrofonų, atrodančių 
lyg koks prakeiktas spiečius, didžiuliai juodi bičių žudikių pil- 
vai. Markas sėdi greta keturių kitų tipų: trys jo bendraamžiai, 
o vienas visai senas, sudžiūvęs - dehidratavęs, jei taip galima 
pasakyti. Ir visi ligi vieno su akiniais, kaip mokslininkai tele- 
vizoriuje. Bet be baltų chalatų. Visi vilki laisvalaikio apranga: 
megztiniai trikampėmis apykaklėmis, kaklaraiščiai, beauliai ba- 
tai. Truputį nuvylė. 

Na, Arčis iki soties prisižiūrėjo tų vadinamųjų spaudos kon- 
ferencijų (verkiantys tėvai, dingęs vaikas, arba, priešingai, jeigu 

rodomas našlaitis užsienietis, verkiantis vaikas, dingę tėvai), bet 
čia daug geriau, nes viduryje stalo stovi kai kas įdomaus (o per 
televiziją to paprastai nerodo, tik verkiančius žmones) - pelė. Vi- 
sai paprastas peliukas, rudas, ir be jokių kitų pelių, bet jis labai 
judrus, laksto po stiklinę dėžę su skylutėmis orui, dydžio sulig 
televizoriumi. Kai ją pamatė, Arčis truputį susijaudino (septyneri 
metai stiklinėje dėžėje!), bet pasirodo, kad ji tik laikina, tik nuo- 
traukoms. Airė paaiškino, kad institute jam įrengtas milžiniškas 
narvas, pilnas vamzdžių ir slaptaviečių, erdvių erdvės, kad jam 
neatsibostų, - ten jis bus perkeltas vėliau. Viskas gerai. Šitas pe- 
liukas atrodo kažkoks klastingas. Atrodo, kad visą laiką vaiposi. 
Pamiršti, kokios pelės būna žvitrios. Žinoma, jas prižiūrėti - bai- 
sus vargas. Auksinės žuvelės švaresnės, be to, jų atmintis trum- 
pa. Kiek Arčiui teko patirti, visi, kas turi padorią atmintį, laiko 
nuoskaudas, o nuoskaudų pritvinkęs augintinis (prisimeni, kaip 
padavei netinkamą pašarą, prisimeni, kaip mane maudei) visai 
niekam tikęs. 

— Ak, teisingai, - pritaria Abdulas Mikis ir klesteli greta Ar- 
čio, visai nerodydamas pagarbos bekojei kėdei. - Koks nors užsi- 
šikęs graužikas tikrai niekam nereikalingas. 

Arčis šypsosi. Mikis - toks vyrukas, su kuriuo norisi žiūrėti 
futbolą ar kriketą, arba, jei pamatai muštynes gatvėje, norėtum, 
kad šalia būtų ir jis, nes jis tarytum gyvenimo komentatorius. Šiek 
tiek filosofas. Kasdieniame gyvenime jis truputį užsiknisęs, nes 
retai kada gauna atskleisti šią savo pusę. Bet nurišk jam prijuostę, 
patrauk nuo orkaitės, duok erdvės pajudėti, ir jis atgyja. Arčis ne- 
gaili laiko Mikiui. Visai negaili. 

— Na, tai kada jie pradės? - sako jis Arčiui. - Neskuba, ką? 
Negi visą vakarą taip ir žiūrėsim į tą pelę? Na, jei jau sukvieti ši- 
tiek žmonių Naujųjų metų išvakarėse, reikėtų bent ko nors pana- 
šaus į reginį. 

— Aha, na, - sako Arčis, neprieštaraudamas, bet ir ne visai 
sutikdamas, - manau, jiems reikia peržiūrėti savo užrašus ir pana- 

šiai... Juk čia ne taip paprasta, kaip atsistoti ir išrėžti kelis sakinius, 
ką? Na, juk čia reikia ne tik visada visiems įtikti. Čia Mokslas, - 
Arčis taria Mokslas taip pat, kaip Šiuolaikiška, lyg kas nors būtų 
paskolinęs jam tuos žodžius ir liepęs pažadėti, kad nesulaužys. - 
Mokslas, - pakartoja Arčis, suimdamas žodį tvirtėliau, - visai kas 
kita. 

Mikis palinksi, rimtai svarstydamas tokią mintį, stengdama- 
sis nuspręsti, kiek svorio suteikti tokiam kontrargumentui kaip 
Mokslas, kurio konotacijos - nusimanymas ir aukštesnės plotmės, 
minčių vietos, kurių niekada nėra lankęs nei Mikis, nei Arčis (at- 
sakymas: nė kiek), kiek reikėtų jį gerbti, turint galvoje tokias ko- 
notacijas (atsakymas: eina šikt. Gyvenimo universitetas, ką?) ir 
kiek sekundžių palaukti, prieš jį sutaršant (atsakymas: tris). 

- Priešingai, Arčibaldai, kad tave kur, visai priešingai. Tuš- 
čias argumentas. Eina šikt, daug kas taip suklysta. Mokslas niekuo 
nesiskiria nuo viso kito, supranti? Na, jeigu žiūri į pačią esmę. 
Galų gale, jis turi įtikti žmonėms, supranti? 

Arčis linkčioja. Jis supranta, ką Mikis turi galvoje. (Kai kas, 
pavyzdžiui, Samadas, paragintų nepasitikėti žmonėmis, kurie 
per dažnai sako galų gale - futbolo vadybininkais, nekilnojamo- 
jo turto agentais, visokiais pardavėjais, - bet Arčis niekada taip 
nemanė. Išmintingai vartojamas, šis posakis visada jį įtikindavo, 
kad pašnekovas skverbiasi į pačią esmę, į fundamentalius daly- 
kus.) 

- Jei manai, kad šita salė kuo nors skiriasi nuo mano skylės, - 
tęsia Mikis, kažkaip griausmingai, bet decibelų atžvilgiu vos kuž- 
dėdamas, - tu turbūt sukvailiojai. Galiausiai visur tas pats. Visur 
galiausiai svarbus klientas. Exempli gratia, po galais: kokia būtų 
prasmė į mano valgiaraštį įtraukti Antieną d orange, jeigu jos nie- 
kas nenori. Vis-4-vis, nėra prasmės leisti krūvos pinigų gudrioms 
idėjoms, jeigu iš jų niekam nebus jokios naudos, po galais. Tu 
galva galvok, - sako Mikis, plekšnodamasis per smilkinį, o Arčis 
iš visų jėgų stengiasi klausyti jo nurodymo. 

- Tai nereiškia, kad turi iškart viską pasmerkti, - tęsia Mikis, 
vis labiau įsijausdamas. - Naujoms idėjoms reikia suteikti progą. 
Kitaip būsi tiesiog filisteris, Arči. Na, galų gale, juk Žinai, aš visa- 
da buvau didžiausias naujovių gerbėjas. Todėl prieš dvejus metus 
ėmiau prekiauti kepintomis daržovėmis. 

Arčis išmintingai linkčioja. Kepintos daržovės buvo šioks 
toks nušvitimas. 

- Tas pats ir čia. Reikia suteikti progą. Taip sakiau Abdu- 
lui Kolinui ir savo Džimiui. Sakiau: prieš raudamiesi, ateikit ir 
suteikit progą. Jie atėjo, - Abdulas Mikis mostelėjo galva atgal, 
piktdžiugiškai sveikindamasis su broliu ir sūnumi, o šie atsakė tuo 
pačiu. - Galbūt jiems nepatiks, ką išgirs, bet už tai juk nereikia 
atsakyti, ką? Jie bent jau atėjo atvira širdimi. Na, aš asmeniškai, aš 
atėjau kviečiamas tojo Madžido Ikbolo - ir juo pasitikiu, jo patari- 
mais. Bet, kaip sakiau, pažiūrėsim. Gyveni ir mokaisi, Arčibaldai, 
po galais, - sako Mikis ne iš pykčio, bet todėl, kad keiksmažodžiai 
jam lyg pamušalas; jis kitaip nemoka; tai tik įdaras, tarsi pupelės 
ar žirniai, - gyveni ir mokaisi, po galais. Patikėk, jei kas nors, kas 
šįvakar bus pasakyta, įtikins mane, kad mano Džimis gali neturėti 
ant odos tiek spuogų, kiek prakeiktas Mėnulio paviršius, aš atsi- 
versiu, Arči. Iškart sakau. Aš neturiu žalio supratimo, ką kažkoks 
peliukas turi bendro su Jusufų oda, bet patikėk, tam Ikbolų vai- 
kiui patikėčiau savo gyvybę. Man tas vaikinas kažkuo mielas. Ver- 
tas tuzino tokių, kaip jo brolis, - paslapčia priduria Mikis tylesniu 
balsu, nes už nugaros sėdi Samadas. - Mažiausiai tuzino. Na, kokį 
šūdą jis sau galvojo, ką? Aš žinau, kurį būčiau išsiuntęs. Drąsiai. 

Arčis gūžteli pečiais. 

- Nuspręsti buvo nelengva. 

Mikis sukryžiuoja rankas ir susiraukia. 

— Taip nebūna, bičiuli. Arba nusprendi teisingai, arba ne. Vos 
tai supranti, Arči, gyvenime šūdo staiga labai sumažėja. Patikėk. 

Arčis su džiaugsmu patiki Mikiu, įtraukdamas jo žodžius 
prie kitų išminties perlų, kurių jam atnešė šis amžius: Arba nu- 

sprendi teisingai, arba ne. Pietų kuponų aukso amžius baigėsi. Ge- 
riau ir pats nepasakyčiau. Skaičius ar herbas? 


vw we 


Įjungė mikrofoną. Viens, du, viens, du. Regis, iškilmės prasidės. 


— „Šitas darbas tikrai praskina naują kelią, jis tikrai vertas 
valstybės pinigų ir visuomenės dėmesio, o šio darbo svarba bet 
kurio racionalaus žmogaus požiūriu nusveria jam iškeltus priešta- 
ravimus. Mums reikia... 

Mums reikia, galvoja Džošua, sėdėti arčiau priekio. Krispi- 
nas, kaip visada, suplanavo dziundziškai. Krispinas norėjo vietų 
pačioje tirštumoje, kad GALIA kaip nors sumištų su minia, o kau- 
kes užsismauktų tik paskutinę minutę, bet tai aiškiai buvo kvaila, 
nes, matyt, buvo tikėtasi kokio nors tarpo tarp kėdžių salės vidu- 
ryje, o jo nėra. Dabar jiems teks nerangiai brautis į pakraščius, 
kaip teroristams, ieškantiems savo vietų kino salėje, todėl viskas 
vyks per lėtai, nors greitis bei šoko taktika ir yra visa esmė, po 
galais. Na ir spektaklis. Visas planas Džošą tiesiog siutina. Toks 
sudėtingas ir absurdiškas, viskas sumanyta taip, kad Krispinas at- 
rodytų kuo šlovingiau. Krispinas gaus pašūkauti, Krispinas gaus 
pamojuoti ginklu, Krispinas dramatiškai pavypsos lyg psichopatą 
vaidinantis Džekas Nikolsonas. NUOSTABU. O Džošas tik galės 
pasakyti: Prašau, tėti. Duok jiems, ko jie nori, nors pats sau ma- 
nosi turėsiąs galimybę improvizuoti: Prašau, tėti. Aš toks jaunas, 
po galais. Noriu gyventi. Dėl Dievo meilės, duok jiems, ko jie nori. 
Tai tik pelė... o aš tavo sūnus, tada galbūt apsimes alpstantis nuo 
smūgio pistoletu, jei tėvas dvejos. Visas planas toks nusaldintas, 
kad primena cukraus vatą. Bet jis pavyks (teigė Krispinas), tokie 
dalykai visada pavyksta. Vis dėlto, tiek laiko praleidęs gyvūnijos 
pasaulyje, Krispinas - kaip koks Mauglis, jis nesupranta žmonių 
motyvacijos. Ir barsuko psichologiją jis išmano geriau, negu kada 

nors įstengs perprasti Čalfenų vidinį gyvenimą. Tad žiūrėdamas 
į Marką su jo didingąja pele, švenčiantį didžiausią savo gyveni- 
mo, o gal ir savo kartos laimėjimą, Džošua neįstengia sutramdy- 
ti iškrypusių smegenų, kad šios neimtų svarstyti, ar Krispinas 
ir GALIA negalėjo visiškai suklysti. Ar tik jie nebus pasakiškai 
susimovę. Ar tikrai jie gerai įvertino čalfenizmo galią ir jo ne- 
paprastą pasišventimą Racionalumui. Nes galimas daiktas, kad 
jo tėvas visai nepuls tučtuojau, nė nesusimąstęs gelbėti to, kurį 
myli, kaip kiti plebėjai. Galimas daiktas, kad meilė čia nė ne- 
šmėstels. Vien apie tai pagalvojęs, Džošua šypsosi. 


— „ir norėčiau padėkoti jums visiems, o ypač draugams ir 
giminaičiams, kurie paaukojo Naujųjų metų šventę... Norėčiau 
padėkoti, kad atėjot čia pasižiūrėti, kaip prasideda tai, kas, ne- 
abejoju, visi sutarsime, yra nepaprastai įstabus projektas ne tik 
man pačiam ir kitiems mokslininkams, bet taip pat daug plates- 
nei... 

Markui pradėjus, Milatas pastebi, kaip JANINA broliai su- 
sižvalgo. Jie planuoja pradėti maždaug po dešimties minučių. 
Galbūt po penkiolikos. Ženklą duos Abdulas Kolinas. Jie laikosi 
nurodymų. O Milatas nurodymų nesilaiko, bent jau tų, kurie per- 
duodami iš lūpų į lūpas arba užrašomi ant popierėlių. Jo impera- 
tyvas paslėptas genuose, o šaltas plienas vidinėje kišenėje atsilie- 
pia senam kvietimui. Giliai širdyje jis pandis. Kerštas jam įaugęs 
į kraują. 

Praktiniai reikalai - nėr ką veikt: du skambučiai kai kam iš 
senosios šutvės, tylus sutarimas, šiek tiek JANINA pinigų, kelio- 
nė į Brikstoną, ir štai jis rankoje, sunkesnis, negu atrodė, bet vis 
dėlto ne kažin koks galvosūkis. Jis jį beveik atpažino. Jo poveikis 
jam priminė nedidelę mašinoje paliktą bombą, kurią prieš daug 
metų regėjo sprogstant airiškoje Kilburno dalyje. Sulaukęs vos 

devynerių, jis ėjo kartu su Samadu. Bet Samadas liko sukrėstas, 
nuoširdžiai sukrėstas, o Milatas nė nemirktelėjo. Milatui tai buvo 
taip pažįstama. Jis visai dėl to nesutriko. Nebėra nepažįstamų įvy- 
kių ar daiktų, taip, kaip nebėra ir šventų. Viskas puikiai pažįsta- 
ma. Viską rodo televizija. Tad pirštais čiuopti šaltą metalą, justi jį 
oda pirmąjį sykį - tai buvo lengva. O kai viskas klostosi lengvai 
ir be vargo stoja į vietas, kyla tokia pagunda ištarti beveik keiks- 
mažodį. Lemtis. Milatui ji labai primena televiziją: nesulaikomas 
naratyvas, parašytas, prodiusuojamas ir režisuojamas kažkieno 
kito. 

Žinoma, dabar, čia, apsinešusiam ir išsigandusiam, viskas 
nebeatrodo taip lengva, o dešinėje striukės pusėje jausmas toks, 
lyg kas nors ten būtų įgrūdęs sušiktą priekalą iš animacinio fil- 
muko; dabar jis supranta didįjį skirtumą tarp televizijos ir gyve- 
nimo, tai - tarsi spyris į tarpukojį. Pasekmės. Vis dėlto net šitaip 
pagalvoti reiškia ieškoti pavyzdžių iš filmų (nes jis ne toks kaip 
Samadas ar Mangalas Pandė: jam neteko kariauti, jis niekada ne- 
matė tikro veiksmo, jis neturi jokių analogijų ar istorijų), pri- 
siminti Pačiną pirmajame „Krikštatėvyje“, susigūžusį restorano 
tualete (kaip Pandė gūžėsi kareivinėse), akimirką svarstantį, ką 
reiškia iššokti iš vyrų tualeto ir nušauti velniop du tipus prie lan- 
guoto staliuko. Milatas prisimena. Jis prisimena, kaip atsukdavo, 
stabdydavo ir sulėtintai peržiūrėdavo tą sceną nesuskaitomą be- 
galę kartų per daugybę metų. Jis prisimena, kad nesvarbu, kiek 
laiko sulaikysi tą sekundės dalį, kai Pačinas svarsto, ar kaip daž- 
nai kartosi abejonę, regis, šmėstelinčią jo veide, jis niekada neda- 
ro ko nors kito, negu tai, ką visada. 


— ...o kai prisimename, kuo ši technologija reikšminga žmo- 
nėms... Neabejoju, kad ji prilygs šio amžiaus fizikos atradimams: 
reliatyvumui, kvantinei mechanikai... Kai prisimename, kokias 

galimybes ji mums atskleidžia... Ne tarp mėlynų ir rudų akių, bet 
tarp aklųjų ir reginčiųjų... 

Dabar Airei atrodo, kad kai ko Žmogaus akis negali paste- 
bėti, nei su didinamuoju stiklu, nei pro žiūronus ar mikroskopą. 
Ji žino, pati mėgino. Airė žiūrėjo į vieną, paskui į kitą, į vieną, į 
kitą - tiek sykių, kad jie nė veidų nebepriminė, tik rudas drobes 
su keistais atsikišimais, lyg kartotum vieną žodį tiek sykių, kad 
jis nebetektų prasmės. Madžidas ir Milatas. Milatas ir Madžidas. 
Madžlatas. Mildžidas. 

Airė prašė negimusį kūdikį duoti kokį nors ženklą, bet nie- 
ko. Jos galvoje sukasi eilutė iš Hortenzės namų - iš 63-iosios psal- 
mės - tavęs aš ieškau, - mano gyvastis tavęs ilgisi, mano kūnas 
tavęs trokšta... Bet to jau per daug. Tam reikia grįžti atgal, atgal, 
atgal prie šaknų, prie fundamentalios akimirkos, kai spermato- 
zoidas sutiko kiaušialąstę, kai kiaušialąstė susitiko spermatozoi- 
dą, - tokią ankstyvą istoriją, kad jos atsekti neįmanoma. Airės 
kūdikis niekada nebus tiksliai pažymėtas ar užtikrintai įvardytas. 
Kai kurios paslaptys amžinos. Airę aplankė regėjimas apie metą, 
kuris visai netoli, kai šaknys bus nebesvarbios, nes jos negali nes 
joms nereikia nes jos per ilgos ir pernelyg kamuoja ir jos tiesiog 
pernelyg giliai pakastos. Ji labai to laukia. 


- Kas narsus nori būti ir nelaimes įveikti... 

Jau kelias minutes pro Marko prakalbą ir fotoaparatų sprag- 
sėjimą girdėti kitas garsas (Milatas ypač aiškiai jį girdi) - tyli gies- 
mė. Markas labai stengiasi nekreipti į ją dėmesio ir kalbėti toliau, 
bet ji ką tik suskambo gerokai garsiau. Jis ėmė vis stabčioti ir dai- 
rytis aplink, nors aiškiai buvo giedama ne salėje. 

- Tas visą laiką paskui savo vadą turi eiti! 

- O Dieve, - sumurma Klara ir pasilenkia vyrui prie ausies. - 
Tai Hortenzė. Tai Hortenzė. Arči, būk geras, išeik ir nuvaryk ją. 
Labai prašau. Tau lengviausia atsistoti. 

Bet Arčiui labai smagu. Klausytis Marko kalbos ir Mikio ko- 
mentarų - lyg žiūrėti du televizorius vienu metu. Labai informa- 
tyvu. 

- Paprašyk Airės. 

— Negaliu. Ji per toli, neišeis. Arči, - niurzga ji ir grėsmingai 
prašnenka patois, - neleisk joms visą laiką giedoti! 

- Semai, - sako Arčis, mėgindamas kuždėti taip, kad būtų 
girdėti kuo toliau, - Semai, tu išeik. Tu čia net nenorėjai eiti. Eik. 
Juk pažįsti Hortenzę. Tiesiog pasakyk jai giedoti tyliau. Aš visai 
norėčiau pasiklausyti, kas bus toliau, supranti. Labai informaty- 
vų. 

- Mielai, - sušnypščia Samadas, tučtuojau atsistoja ir nepasi- 
vargina atsiprašyti, kai stipriai užmina Nynai kojų pirštus. - Ma- 
nau, mano vietos galit nesaugoti. 

Markas, smulkiai nupasakojęs jau ketvirtį iš septynerių pe- 
liuko metų, išgirdęs šurmulį, pakelia akis nuo užrašų ir tylomis 
kartu su visa publika išlydi žvilgsniu išeinantįjį. 

— Manau, kai kas suprato, kad šita pasaka nesibaigs laimin- 
gai. 

Kai publika nusijuokia ir vėl nutyla, Mikis kumšteli Arčibal- 
dui į pašonę. 

- Dabar supranti, čia jau panašiau, - sako jis. - Šiek tiek pa- 
juokauja - viską pagyvina. Suprantama paprastam žmogui, tiesa? 
Juk ne visi studijavo Oksbridže, po galais. Kai kas... 

- Gyvenimo universitete, - pritaria Arčis, linktelėdamas gal- 
va, nes jie abu jį lankė, tik skirtingu metu. - Jam niekas nepri- 


lygs. 


Lauke: Samadas pajunta, kaip ryžtas, tvirtas, už nugaros užtren- 
kus duris, ima silpti, artinantis prie baisiųjų Liudytojų damučių, 
kurių iš viso dešimt: visos užsimaukšlinusios perukus stovi ant 
laiptų ir tranko būgnus, lyg norėtų iš jų išdaužyti kažką apčiuopia- 

mesnio už ritmą. Jos plyšoja visa gerkle. Penki apsaugininkai jau 
nugalėti, ir net Rajenas Topsas atrodo mažumėlę priblokštas savo 
frankenšteiniško choro, tad mieliau stovi nuošaliai ant šaligatvio 
ir dalija Sargybos bokštą milžiniškai miniai, traukiančiai į Sohą. 
kičinį Rojaus paveikslėlį ant viršelio ir pridėdama jį prie pluošto 
naujametinių klubų skrajučių. - Ar yra aprangos kodas? 

Samadas nedrąsiai paplekšnoja trikampiu skalambijančiai 
poniutei per regbininkės petį. Jis pasitelkia visą žodyną, kokį tik 
gali pasitelkti indas, kreipdamasis į galimai pavojingą jamaikietę 
(galgalėčiauprašauatleiskitegalbūtprašauatleiskite - to galima iš- 
mokti autobusų stotelėse), bet būgnai toliau dudena, dambrelis 
dūzgia, cimbolai žvanga. Moterėlės toliau trypčioja šaltyje tvar- 
kingais batukais. O Hortenzė Bauden, per sena žingsniuoti, to- 
liau sėdi sulankstomoje kėdėje, ryžtingai vėpsodama į Trafalgaro 
aikštėje šokančią minią. Jai tarp kelių - plakatas su paprastu už- 
rašu: 


LAIKAS YRA ARTI - Apr 1,3 


- Ponia Bauden? - prataria Samadas, prisiartinęs per pauzę 
tarp posmų. - Aš Samadas Ikbalis. Arčibaldo Džounso draugas. 

Kadangi Hortenzė į jį nepažvelgia ir niekaip neišsiduoda pa- 
žinusi, Samadui tenka smulkiau išdėstyti jų santykius. 

- Mano žmona - gera jūsų dukros draugė; mano žmonos 
dukterėčia taip pat. Mano sūnūs draugauja su jūsų... 

Hortenzė cakteli liežuviu. 

- Aš žinau, kas tamsta. Tu mane pažįsti, aš tave pažįstu. Bet 
dabar pasaulyje žmonės tik dviejų rūšių. 

- Tiesiog norėjome paklausti, - pertraukia Samadas, pajutęs 
artėjantį pamokslą ir kirsdamas jį iš pašaknų, - ar negalėtumėte 
kaip nors truputį mažiau triukšmauti... jei tik... 

Bet Hortenzė jį jau aplenkė, užsimerkė, iškėlė ranką ir pagal 
seną Jamaikos paprotį liudija tiesą: 

— Dviejų rūšių: tie, kurie gieda Viešpačiui, ir tie, kurie jį at- 
stumia, prarasdami savo sielą. 

Ji atsigręžia. Ji atsistoja. Ji įnirtingai papurto plakatą prieš 
girtą minią, linguojančią pirmyn ir atgal lyg Trafalgaro fontanas, 
o tuomet ciniškas fotoreporteris, ieškąs, kuo užpildyti šeštąjį pus- 
lapį, paprašo jos pakartoti. 

— Truputį aukščiau plakatą, mieloji, - sako jis, iškėlęs fotoa- 
paratą ir suklupęs sniege ant vieno kelio. - Nagi, pikčiau, štai taip. 
Su šventėm. 

Liudytojos užtraukia dar garsiau, ir giesmė kyla į dangų. Ta- 
vęs aš ieškau, - gieda Hortenzė, - mano gyvastis tavęs ilgisi, mano 
kūnas tavęs trokšta, kaip sausa, pavargusi ir perdžiūvusi žemė... 
Samadas viską stebi ir net pats nustemba, kad nebenori jos už- 
tildyti. Iš dalies todėl, kad pavargo. Iš dalies todėl, kad paseno. 
Bet labiausiai dėl to, kad jis darytų tą patį, tik kitu vardu. Jis žino, 
ką reiškia ieškoti. Jis pažįsta tą sausrą. Jis junta troškulį svečioje 
šalyje - siaubingą, nepasotinamą, - troškulį, kuris trunka visą gy- 
venimą. 

Geriau ir pats nepasakyčiau, galvoja jis, geriau ir pats nepa- 
sakyčiau. 


Viduje: 

- Bet aš dar laukiu, kada jis papasakos apie mano odą. Dar 
nieko negirdėjai, ką, Arči? 

- Ne, dar nieko. Manau, jam reikia daug ką aptarti. Juk tai 
tikra revoliucija. 

- Aha, žinoma... Bet sumoki pinigus, tai gali ir rinktis. 

— Juk tu nemokėjai už bilietą. 

- Ne, nemokėjau. Bet lūkesčių vis tiek turiu. Principas tas 
pats, ne? Oi oi, ša minutėlę... Man pasigirdo oda... 

Mikis teisingai išgirdo. Pasirodo, papilomos ant odos. Kal- 
bos geroms penkioms minutėms. Arčis nė žodžio nesupranta. Bet 

galiausiai Mikis atrodo patenkintas, lyg būtų gavęs visą informa- 
ciją, kurios norėjo. 

- Mmm, štai dėl ko aš atėjau, Arči. Labai įdomu. Tikras pro- 
veržis medicinoje. Tie daktarai - tikri stebukladariai, kad juos 
kur. 

— ...O šiam dalykui, - kalba Markas, - jis buvo pagrindinis ir 
nepamainomas. Jis įkvėpė ne tik asmeniškai mane, bet ir paklojo 
pagrindus didžiajai daliai šio darbo, ypač garsiajame savo veika- 
le, apie kurį pirmą sykį išgirdau... 

Ak, kaip gražu. Pamalonins tą senuką. Aiškiai matyti, jam 
baisiai smagu tai girdėti. Regis, mažumėlę ašaroja. Neišgirdo pa- 
vardės. Vis tiek labai gražu neprisiimti visos šlovės vien sau. Bet, 
kita vertus, nereikia persistengti. Markas taip įsijautė, kad atro- 
do, jog tai senis viską padarė. 

- Po galais, - sako Mikis, pagalvojęs tą patį, — na ir pagyros, 
ką? Man regis, tu sakei, kad tas Čalfenas pats čia viskam vado- 
vauja. 

- Galbūt jie - nusikaltimo bendrininkai, - spėlioja Arčis. 

- „nieko nepaisė, kai darbui šioje srityje labai stigo lėšų 
ir atrodė, kad jam lemta likti moksline fantastika. Vien dėl to 
jis buvo lyg švyturys, jei norite, visai tyrėjų grupei ir iki šiol yra 
mano mokytojas jau visus dvidešimt metų. 

- Žinai, kas mano mokytojas? - sako Mikis. - Muchamedas 
Ali. Be kalbų. Proto, dvasios, kūno orumas. Šaunus bičas. Pašėlęs 
boksininkas. O kai jis prisipažino, kad yra geriausias, jis nesakė 
šiaip sau „geriausias“. 

Arčis atsako: 

— Ne? 

- Nea, bičiuli, - iškilmingai pasakoja Mikis. - Jis sakė esąs 
visų laikų geriausias. Praeities, dabarties ir ateities. Jis buvo pasi- 
kėlęs šmikis, tas Ali. Tikrai mano mokytojas. 

Mokytojas... galvoja Arčis. Jam tai visada buvo Samadas. 
Mikiui to, žinoma, nepasakysi. Kvailai skamba. Keistai skamba. 

Bet taip yra. Visada Semis. Per ugnį ir vandenį. Net jei pasaulis 
griūtų. Keturiasdešimt metų jokio sprendimo nepriėmė be jo. Se- 
nasis gerasis Semas. Mūsų Semas. 

— „tad jei yra žmogus, vertas didžiausios pagarbos už ste- 
buklą, kurį čia regite, tai daktaras Markas Pjeras Perė. Nepapras- 
tas žmogus ir didis... 

Kiekviena akimirka nutinka dusyk: viduje ir išorėje, o tai - 
dvi skirtingos istorijos. Arčis pažįsta pavardę, neaiškiai, kažkur 
viduje, bet tuomet jis jau sukasi kėdėje, mėgindamas pasižiūrė- 
ti, ar negrįžta Samadas. Samado nematyti. Bet jis pastebi Milatą, 
kuris atrodo keistai. Atrodo baisiai keistai. Nejaukiai, o ne juo- 
kingai. Jis nežymiai linguoja kėdėje, ir Arčis neįstengia pažvelgti 
jam į akis, be žodžių klausdamas, kas jam, nes jo žvilgsnis kažkur 
įbestas, o kai Arčis pasižiūri kur, jis pamato tą patį keistą dalyką: 
senukas iš pasididžiavimo verkia smulkiomis ašaromis. Raudo- 
nomis ašaromis. Ašaromis, kurias Arčis pažįsta. 

Bet Samadas jas pažįsta pirmas; kapitonas Samadas Miahas, 
ką tik be garso įžengęs pro šiuolaikiškas duris, kurių mechaniz- 
mas tylus; kapitonas Samadas Miahas, kuris akimirką sustings- 
ta ant slenksčio, pažvelgia pro skaitymo akinius ir supranta, kad 
penkiasdešimt metų jam melavo jo vienintelis draugas visame pa- 
saulyje. Kad jų draugystės kertinis akmuo buvo minkštas lyg zefy- 
ras ar muilo burbulai. Kad Arčibaldas Džounsas slepia daug, daug 
daugiau, negu jis kada būtų pamanęs. Jis viską suvokia akimirks- 
niu, lyg prasto indų miuziklo atomazgoje. O tuomet, su kažkokiu 
kraupiu džiugesiu, jis pasiekia fundamentalią tiesą, anagnorizę: 
Vien šis įvykis kitus keturiasdešimt metų ves mudu pirmyn. Tai visų 
istorijų pabaigos istorija. Tai dovana, kuri vis dovanojasi. 

- Arčibaldai! - jis pažvelgia į savo leitenantą ir trumpai, 
garsiai, isteriškai nusikvatoja; jaučiasi lyg nuotaka, tobulai pa- 
Žinusi savo jaunikį kaip tik tą akimirką, kai viskas tarp jųdviejų 
pasikeitė. - Tu išverstaskūri šikniau niekše apgavike misū mata, 
bhainchute, shora-baicha, syut-morūni, haraam jadda... 

Samadas pratrūksta plūstis bengališkai: ten tiek spalvingų 
melagių, seserų dulkintojų, kiaulių sūnų ir dukterų, žmonių, kurie 
tenkina savo motinas oraliniu būdu... 

Bet net prieš tai, ar bent tuo pat metu, kol publika stebi, pri- 
blokšta šito rudo senio, nesuprantama kalba plūstančio baltą senį, 
Arčis pajunta, kad vyksta dar kažkas: kažkas šioje erdvėje krus- 
teli, galbūt krusteli visoje salėje (indai vaikinai gale, vaikai greta 
Džošo, Airė žvalgosi tai į Milatą, tai į Madžidą, tai į Madžidą, tai 
į Milatą, lyg bokso teisėja), ir pamato, jog pirmas atlėks Milatas, 
o Milatas tiesia ranką lyg Pandė; Arčis tai yra matęs tiek per tele- 
vizorių, tiek tikrovėje, jis supranta, ką reiškia taip ištiesta ranka, 
todėl atsistoja. Todėl ima judėti. 

Tad kai ginklas išlenda švieson, jis yra ten, jis ten, kur mo- 
neta nepadės, jis ten anksčiau, negu Samadas spėja jį sulaikyti, jis 
ten be alibi, jis tarp Milato Ikbalio apsisprendimo ir jo taikinio, 
lyg akimirka tarp minties ir kalbos, lyg sekundės dalelę įsiterpęs 
prisiminimas ar apgailestavimas. 


Kažkur tamsoje jie nustojo žingsniuoti per lygumą, Arčis stumte- 
lėjo Daktarą pirmyn ir privertė jį sustoti priešais, kad matytų. 

— Stovėk, - tarė jis, kai Daktaras netyčia žengė į mėnesieną. - 
Stovėk ir nejudėk, po galais. 

Nes jis troško išvysti blogį, grynąjį blogį; didžiojo atpažini- 
mo akimirką jam reikėjo jį išvysti - o tuomet jis galėtų tęsti, kaip iš 
anksto sutarta. Bet Daktaras buvo susirietęs ir atrodė nusilpęs. Jo 
veidas plūdo blyškiu raudonu krauju, lyg darbas jau būtų atliktas. 
Arčis nebuvo matęs tokio sugniuždyto, tokio nualinto Žmogaus. 
Ir jam net kažkaip atlėgo įkarštis. Jis norėjo pasakyti: Atrodai taip, 
kaip aš jaučiuosi, nes jei įmanoma įkūnyti jo tvinkčiojantį maudulį 
galvoje, nuo alkoholio pilve kylančią tulžį, tuomet tas įsikūnijimas 
stovėjo priešais jį. Vis dėlto nebuvo ištarta nė žodžio; jie tiesiog 
stovėjo, žvelgdami į kits kitą per užtaisytą šautuvą. Arčį apėmė 

keistas jausmas, kad galėtų tą žmogų sulankstyti, užuot nužudęs. 
Sulankstyti ir įsikišti į kišenę. 

- Klausyk, aš atsiprašau, - beviltiškai pratarė Arčis po tris- 
dešimties ilgų sekundžių tylos. - Karas baigėsi. Aš asmeniškai 
nieko prieš tave neturiu... bet mano draugas Semas... Na, čia keblu 
viskas. Tai va. 

Daktaras kelissyk mirktelėjo ir, regis, vos alsavo. Raudono- 
mis nuo kraujo lūpomis jis pratarė: 

- Kai mes ėjome... tu sakei, kad galėsiu maldauti?.. 

Laikydamas rankas už galvos, Daktaras pamėgino atsiklaup- 
ti, bet Arčis papurtė galvą ir sudejavo. 

- Žinau, kad sakiau... bet niekaip... Tiesiog bus geriau, jeigu 
aš... - liūdnai aiškino Arčis, vaizduodamas, kaip spaudžia gaiduką 
ir atšoka nuo atatrankos. - Nemanai? Na, lengviau... visiems? 

Daktaras prasižiojo, lyg norėtų kažką atsakyti, bet Arčis vėl 
papurtė galvą. 

— Man niekada anksčiau neteko, ir truputį... na, tiesą sakant, 
prisilupau... nemažai išgėriau... ir nieko nepadės... Tu šnekėsi, 0 aš 
tikriausiai nieko nesuprasiu, tad... 

Arčis kėlė rankas, kol jos pasiekė Daktaro kaktos aukštį, už- 
simerkė ir atlaužė gaiduką. 

Daktaro balsas pašoko visa oktava. 

- Parūkom? 

Ir tą akimirką viskas ėmė griūti. Kaip Pandei. Jam reikėjo ne- 
aušinti burnos ir nušauti tą tipą. Tikriausiai. Bet jis atsimerkęs išvy- 
do, kaip jo auka vargsta, kaip žmogus mėgina ištraukti iš viršutinės 
kišenėlės suglamžytą pakelį cigarečių ir degtukų dėžutę. 

- Gal galėčiau - prašau? Prieš... 

Arčis pro nosį išleido visą kvapą, kurį buvo įtraukęs, ruošda- 
masis nužudyti žmogų. 

- Negi nepaisysi paskutinio prašymo, - tarė Arčis, kaip buvo 
matęs filmuose. - Jei reikia, turiu ugnies. 

Daktaras linktelėjo galva, Arčis įžiebė degtuką, ir Daktaras 
pasilenkė prisidegti. 

— Na, greičiau, - po valandžiukės paragino Arčis; jis niekada 
negalėjo atsispirti tuštiems ginčams. - Jei turi ką pasakyti, rėžk. 
Negaišiu čia su tavim visą naktį. 

— Galima kalbėti? Mes šnekėsimės? 

- Nesakiau, kad šnekėsimės, - atkirto Arčis. Tokios taktikos 
laikydavosi naciai filmuose (kaip Arčis galėjo nežinoti, juk pirmus 
ketverius karo metus žiūrėjo mirgančius filmus apie nacius Brai- 
tono „Odeon“), jie mėgindavo užkalbėti dantį. - Sakiau, kad tu 
kalbėsi, o paskui aš tave nušausiu. 

— Ak, taip, žinoma. 

Daktaras rankove nusibraukė veidą ir smalsiai pažvelgė į vai- 
kiną, tikrindamas, ar šis rimtai. Vaikinas atrodė nusiteikęs rim- 
tai. 

— Na, tuomet... Jums leidus... - Daktaro burna liko pražiota, 
laukianti, kad Arčis pasisakytų pavardę, bet jis nepasisakė. - Lei- 
tenante... jums leidus, leitenante, man regis, kad jus ištiko... mo- 
ralinė dilema. 

Arčis nežinojo, kas ta dilema. Jam tai priminė anglį, metalą 
ir Velsą, kažką tarp dirvos ir problemos. Sutrikęs jis išpyškino, 
kaip visada tokioje situacijoje: 

— Kad mane kur! 

- Hm... Taip, taip, - atsakė Daktaras Serga, mažumėlę išdrą- 
sėjęs: praėjo jau visa minutė, o jis dar nenušautas. - Man regis, 
kad tamstą ištiko dilema. Viena vertus... nemanau, kad nori mane 
žudyti... 

Arčis pasitempė: 

— Klausyk, saulele... 

— O kita vertus, pažadėjai savo įsijautusiam draugui, kad nu- 
žudysi. Bet tai dar ne viskas. 

Virpančios Daktaro rankos nejučia nukrėtė cigaretę, ir Arčis 
pamatė, kaip pelenai lyg pilkas sniegas nukrito ant batų. 

— Viena vertus, esi įsipareigojęs savo - savo - šaliai ir tam, ką 
laikai gėriu. Kita vertus, aš esu žmogus. Kalbu su tavim. Kvėpuoju, 

man bėga kraujas, kaip ir tau. Tu tiksliai nežinai, koks aš žmogus. 
Remiesi tik gandais. Taigi, suprantu, kaip tau nelengva. 

- Viskas man lengva. Tai tau nelengva, saulele. 

- Tačiau, nors nesu tavo draugas, esi įsipareigojęs ir man, 
nes aš Žmogus. Manau, susipainiojai tarp pareigų. Manau, tavo 
padėtis labai įdomi. 

Arčis žengė pirmyn ir prikišo vamzdį per du colius nuo Dak- 
taro kaktos. 

— Baigei“? 

Daktaras mėgino pratarti taip, bet tik sumikčiojo. 

- Gerai. 

- Pala! Prašau. Ar žinai Sartrą? 

Arčis nekantriai atsiduso. 

— Ne, ne, ne, mes neturime bendrų pažįstamų - žinau, nes 
turiu tik vieną draugą ir jo pavardė Ikbolas. Klausyk, aš tave nu- 
šausiu. Atleisk, bet... 

- Ne draugą. Filosofą. Sartrą. Mesjė Žė Pė. 

— Ką tokį? - paklausė Arčis, sunerimęs, įtariai. - Atrodo, 
prancūzas. 

— Teisingai. Didis prancūzas. 1941 metais buvau trumpai su 
juo susitikęs, kai jis sėdėjo kalėjime. Bet mums susitikus jis iškėlė 
problemą, man regis, panašią į tavo. 

— Nagi, - lėtai pratarė Arčis. Tiesą sakant, pagalba jam ne- 
pakenktų. 

- Problema, - tęsė Daktaras Serga, stengdamasis sutvardyti 
hiperventiliaciją ir taip plūsdamas prakaitu, kad jo kaklo duobu- 
tės pritvinko, - iškilo jaunam prancūzui studentui, kuriam reikė- 
jo rūpintis sergančia mama Paryžiuje, bet tuo pat metu keliauti 
į Angliją ir padėti Prancūzų išsivadavimo judėjimui kovoti prieš 
nacionalsocialistus. Taigi, turint galvoje, kad reikmių būna viso- 
kių - pavyzdžiui, reikia aukoti labdarai, bet ne visada aukojama; 
tai idealu, bet neprivaloma, - turint tai galvoje, ką jam daryti? 

Arčis prunkštelėjo. 

— Koks kvailas klausimas. Tu galva galvok, - jis mostelėjo 
ginklu, ir patraukęs jį nuo Daktaro veido paplekšnojo sau per 
smilkinį. - Galų gale, jis pasirinks tai, kas jam rūpi labiau. Arba 
jis myli savo šalį, arba seną motinėlę. 

- Bet jei jis vienodai myli abi? Na, šalį ir „seną motinėlę“. O 
jei jo pareiga pasirūpinti abiem? 

Arčis nė nemirktelėjo. 

- Na, tuomet tegu imasi ko nors vieno ir negaišta laiko. 

- Prancūzas tau pritaria, - atsakė Daktaras mėgindamas 
šyptelėti. - Jei nė vieno imperatyvo neįmanoma atmesti, tuomet 
rinkis kurį nors vieną ir, kaip sakai, negaišk laiko. Šiaip ar taip, 
žmogus kuria pats save. Ir atsako už tai, ką sukuria. 

- Na, štai. Pokalbis baigtas. 

Arčis išskėtė kojas, padalijo svorį, rengdamasis atatrankai, ir 
vėl atlaužė gaiduką. 

— Bet... bet... pagalvok... prašau, bičiuli... pasistenk pagalvo- 
ti... - Daktaras puolė ant kelių ir pakėlė debesį dulkių tarytum 
atodūsį. 

— Kelkis, - žaktelėjo Arčis, pasibaisėjęs kraujo upėmis akyse, 
ranka ant savo kojos ir žmogaus lūpomis prie bato. - Prašau - tik 
nereikia... 

Bet Daktaras apkabino Arčio kelius. 

— Pagalvok... maldauju... maža ką... Galbūt tavo akyse dar pa- 
sitaisysiu... Galbūt tu klysti - tavo sprendimas gali grįžti pas tave, 
kaip grįžo pas Edipą, siaubingas ir sužalotas! Iš kur gali žinoti! 

Arčis stvėrė perkarusią Daktaro ranką, pastatė jį ant kojų ir 
ėmė rėkti: 

- Klausyk, bičiuli. Tu mane supykdei. Aš tau ne sušikta būrė- 
ja. Ką aš žinau, gal rytoj pasaulis pasibaigs. Bet man reikia dabar. 
Samadas manęs laukia. Prašau, - tarė Arčis, nes jo ranka virpėjo, 
o ryžtas spruko į krūmus, - prašau, nutilk. Aš ne būrėja. 


Bet Daktaras vėl sukniubo lyg klounas dėžutėje. 

— Ne... ne... mes ne būrėjos. Niekada nebūčiau nuspėjęs, kad 
mano gyvenimas baigsis nuo vaiko rankos... Pirmasis laiškas korin- 
tiečiams, tryliktas skyrius, aštunta eilutė: Išnyks pranašystės, paliaus 
kalbos, baigsis pažinimas. Mūsų pažinimas dalinis ir mūsų pranašys- 
tės dalinės. Kai ateis metas tobulumui, pasibaigs, kas netobula. Bet 
kada ateis tas metas? Aš jau pavargau laukti. Koks siaubas žinoti tik 
dalį. Tikras siaubas nepasiekti tobulybės, žmogiškos tobulybės, kai 
ji taip arti, - Daktaras pasikėlė ir mėgino tiesti į Arčį rankas, bet Ar- 
čis atsitraukė. - Jei tik turėtume drąsos apsispręsti taip, kaip reikia... 
atrinkti, ką verta gelbėti, o ko ne... Ar nusikaltimas trokšti... 

- Prašau, prašau, - lemeno Arčis, susigėdęs, kad pravirko, ne 
raudonomis ašaromis, kaip Daktaras, bet tirštomis, skaidriomis ir 
sūriomis. - Nejudėk. Prašau nutilti. Prašau. 

- Prisimenu tą iškrypėlį vokietį Frydrichą. Įsivaizduok pa- 
saulį be pradžios ir pabaigos, vaikeli, - jis spjaute išspjovė pasku- 
tinį Žodį vaikeli, ir tai buvo vagis, pakeitęs jų galios pusiausvyrą, 
pavogęs paskutines likusias Arčio jėgas ir paleidęs jas vėjais. — 
Įsivaizduok, jei gali, kad įvykiai pasaulyje kartojasi, be galo, taip, 
kaip visada... 

- Nejudėk, po galais! 

- Įsivaizduok, kad šis karas vyksta milijoną kartų... 

- Ačiū, ne, - atkirto Arčis, springdamas snargliais. - Man ir 
vieno karto gana. 

— Aš ne rimtai siūlau įsivaizduoti. Aš tikrinu. Tik tie, kam 
pakanka stiprybės ir meilės gyvenimui, kad jį patvirtintų, - net jei 
jis vis kartojasi, - sugeba ištverti juodžiausią tamsą. Aš galėčiau 
žiūrėti, kaip tai, ką aš nuveikiau, kartojasi be galo. Aš pasitikiu 
savimi. Bet tu ne... 

- Prašau, nutilk, prašau, kad galėčiau... 

— Tavo apsisprendimas, Arči, - pasakė Daktaras Serga, išsi- 
duodamas, kad nuo pat pradžių žinojo vaikino vardą, tik norėjo 
jį ištarti tada, kai jis turės daugiausia galios, - ar galėtum žiūrėti, 
kaip jis vis kartojasi visą amžinybę? Ar galėtum? 

- Turiu monetą! - sušuko, sukliko Arčis, apimtas džiaugsmo, 
nes ką tik prisiminė. - Turiu monetą! 

Daktaras Serga sutriko ir netvirtomis kojomis nebežengė 
pirmyn. 

- Cha! Turiu monetą, tu niekše. Cha! Šiknon! 

Dar vienas žingsnis. Jis tiesia rankas, iškėlęs delnus, nekal- 
tai. 

- Nesiartink. Nejudėk iš vietos. Gerai. Štai kaip darysim. 
Gana kalbų. Aš padėsiu šautuvą... lėtai... va... 

Arčis atsitūpė ir padėjo jį ant žemės, maždaug per vidurį 
tarp jų. 

- Čia tam, kad manimi pasitikėtum. Aš savo žodžio laiky- 
siuosi. O dabar mesiu monetą. Jeigu skaičius, aš tave nušausiu. 

- Bet... - pratarė Daktaras Serga ir Arčis jo akyse pirmą sykį 
pastebėjo kažką panašaus į tikrą baimę, tą pačią baimę, kuri taip 
kaustė Arčį, kad jis vos įstengė kalbėti. 

— O jei herbas, nenušausiu. Ne, nenoriu su tavimi apie tai 
kalbėtis. Iš esmės aš - ne kažin koks gudročius. Nieko geresnio 
negaliu pasiūlyti. Na, štai. 

Moneta pakilo ir apsivertė, kaip monetos kyla ir verčiasi kiek- 
vieną sykį tobulame pasaulyje, žybčiodama šviesa, paskui atskleis- 
dama tamsą tiek sykių, kad net pakerėjo. Tuomet, vieną pergalingo 
kilimo akimirką, ji apsuko kreivą lanką ir Arčibaldas, supratęs, kad 
ji krenta visai ne pas jį, o jam už nugaros, gana toli, apsigręžė pasi- 
žiūrėti, kaip ji nukrenta į dulkes. Kai pasilenkė jos pakelti, nuaidėjo 
šūvis, ir dešiniąją jo šlaunį pervėrė aštrus skausmas. Jis pažvelgė 
žemyn. Kraujas. Kulka perėjo kiaurai, vos nekliudė kaulo, bet ske- 
veldra įstrigo giliai mėsoje. Skausmas buvo nepakeliamas ir tuo pat 
metu keistai tolimas. Arčis atsigręžė ir išvydo Daktarą Sergą, susi- 
rietusį dvilinką, o dešinėje jo rankoje bejėgiškai karojo šautuvas. 

- Eik tu šikt, kam tu šitaip? - niršo Arčis, lengvai ir tvirtai 
atimdamas iš Daktaro šautuvą. - Herbas. Matai? Herbas. Žiūrėk. 
Herbas. Iškrito herbas. 


20. Apie peles ir prisiminimus 


Taigi, Arčis ten, kulkos trajektorijoje, tuojau padarys netgi televi- 
zijoje neįprastą dalyką - antrą sykį išgelbės tą patį žmogų, ir vėl 
nei iš šio, nei iš to. O tas žmonių gelbėjimas - tikra kebeknė. Visa 
salė pakraupusi stebi, kaip kulka pataiko jam į šlaunį, į patį kaulą, 
o jis gana dramatiškai apsiverčia ir krenta tiesiai ant stiklinio pe- 
lės narvo. Visur pažyra šukės. Jei tai būtų televizija, dabar turėtų 
užgroti saksofonas ir imti slinkti titrai. 

Bet prieš tai - pabaiga. Nes atrodo, kad nesvarbu, ką apie ją 
manai, vis tiek reikia sužaisti ligi galo, net jei, kaip Indijos ar Ja- 
maikos nepriklausomybė, kaip taikos sutarčių pasirašymas ar ke- 
leivinių laivų prisišvartavimas, pabaiga tėra dar ilgesnės istorijos 
pradžia. Ta pat tikslinė grupė, kuri parinko šios salės spalvą, kili- 
mą, plakatų teksto šriftą, stalo aukštį, neabejotinai pažymėtų var- 
nele atsakymą į klausimą, ar nori pamatyti viską ligi galo... Tikrai 
esama demografinės schemos, kaip suskirstyti tuos, kurie nori 
pamatyti liudininkų parodymus, kuriuose Madžidas minimas tiek 
pat sykių, kiek ir Milatas, painius išrašus, bendradarbiauti nelin- 
kusios aukos ir jo šeimos narių vaizdo įrašą, tokią painią teismo 
bylą, kad teisėjas tiesiog nebeištvėrė ir paskyrė keturis šimtus va- 
landų viešųjų darbų abiem dvyniams, kurias jie, žinoma, atidirbo 
sodininkais naujajame Džoisės projekte, milžiniškame tūkstant- 
mečio parke ant Temzės krantų... 

Ar po septynerių metų jaunos profesionalios moterys nuo 
aštuoniolikos iki trisdešimt dvejų norėtų išvysti nuotraukas, kur 
Airė, Džošua ir Hortenzė sėdi prie Karibų jūros (nes Airė ir DŽo- 
šua galiausiai pamilsta kits kitą - kiek gali bėgti nuo likimo), o 
betėvė Airės dukrelė rašo meilius atvirukus Blogajam Dėdulei Mi- 
latui ir Gerajam Dėdulei Madžidui, laisva lyg Pinokis, marionetė 
nukarpytomis tėvystės virvelėmis? O galbūt daugiausia nusikaltė- 
lių klasė ir pagyvenusieji nekantrauja lažintis, kas laimės 21 par- 
tiją, tą, kurią Alsana ir Samadas, Arčis ir Klara lošė „O'Connell's“, 


541 


Madžidas, Milatas ir Markas 1992, 1999 


1999 metų gruodžio 31 dieną, tą istorinį vakarą, kai Abdulas Mi- 
kis pagaliau įsileido moteris? 

Bet, žinoma, pasakoti šitas ir kitas panašias pasakas būtų tas 
pats, kas patvirtinti mitą, nedorą melą, kad praeitis visada įtemp- 
ta, o ateitis tobula. O Arčis žino, kad yra ne taip. Niekada taip 
nebuvo. 

Būtų įdomu apklausti žmones (ką nuspręstumėte jūs), ištirti 
dabartį ir padalyti stebėtojus į dvi grupes: tuos, kurių žvilgsniai 
nukrypo į sužeistą žmogų, sukniubusį ant stalo, ir tuos, kurie sekė, 
kaip paspruko mažas rudas peliukas maištininkas. Bent jau Arčis 
žvelgė į peliuką. Žiūrėjo, kaip šis akimirką visiškai sustingsta, la- 
bai patenkintas, lyg nieko kito ir nebūtų tikėjęsis. Matė, kaip šis 
nuskuba šalin jo ranka. Stebėjo, kaip jis lekia stalu, išsisukdamas 
nuo gaudančių rankų. Žiūrėjo, kaip peliukas nušoka nuo stalo ir 
pranyksta ventiliacijos angoje. Bėk, sūneli! pagalvojo Arčis. 

Zadie Smith (Zeidi Smit, gim. 1975 m.) - garsi 
britų rašytoja, gimusi jamaikietės ir brito šeimo- 
je, neretai vadinama naujuoju Salmanu Rush- 
die. Balti dantys - ją visame pasaulyje išgarsinęs 
debiutinis romanas, už kurį autorė buvo ap- 
dovanota daugybe premijų, tarp jų „Guardian 
First Book Award“, nominuota „Orange Prize 
for Fiction“. Romanas buvo įtrauktas į žurnalo 
Time sudarytą 1923-2005 m. geriausių anglų 
kalba parašytų knygų šimtuką, pagal jį sukur- 
tas televizijos filmas. 2009 m. lietuviškai išleistas 
autorės romanas Paklydimai. 


fotografija 0 Dominigue Nabokov 


Jei nors kartą šnairavote į kitakalbį kaimyną, beprotiškai 
geidėte ko nors, ko nedrįstumėte pristatyti savo tėvams, 
niršote, kad jūsų vaikai išduoda tautines vertybes, ar jau- 
tėtės beištirpstąs pragaro lydkrosne tapusiame pasaulyje - 
ši knyga jums, o galbūt net ir apie jus. 


Kristina Sabaliauskaitė 


„nuo savo istorijos jie das pabėgti taip pat, kaip negali pa- 
mesti savo šešėlio. 


8-0jo dešimtmečio Londone du geriausi draugai - taip ir 
negavę progos pakovoti Antrojo pasaulinio karo veteranai 
britas Arčis Džounsas ir musulmonas bengalas Samadas 
Ikbalis - bando įšokti į nuvažiuojantį gyvenimo traukinį. 
Antrąjį šansą Arčiui suteikia vedybos su stulbinamai gražia, 
perpus jaunesne jamaikiete Klara. Tik štai jųdviejų duktė 
Airė visiškai nepateisina savo vardo (jamaikietiškai - „jo- 
kių problemų). O iš vėlyvos Samado santuokos gimę sūnūs 
dvyniai griauna kiekvieną tėvo pastangą kreipti juos „tei- 
singu“ keliu. 


Draugystė, meilė, karas, trys šeimos, trys kultūros, trys 
kartos ir nuolat apie save primenanti praeitis - visa tai ta- 
lentinga rašytojos Zadie Smith ranka suaudžia į spalvingą, 
šmaikštų pasakojimą. 

